
Kansanomainen perinne elää ajan hermolla, muuntuu yhteiskun- 
nallisten ja teknisten muutosten mukana ja heijastaa aikansa asen- 
neilmastoa. Folklore oli ammoin suullista, hitaasti muuttuvaa ja 
paikallista, mutta kirjoitustaidon myötä se sai uusia olomuotoja, 
ja heti tilaisuuden tullen se alkoi levitä kopiokoneiden, sähköpos- 
tin ja kännyköiden välityksellä. Vuosituhannen vaihteesta lähtien 
digitalisoituminen ja internet, Web 2.0 ja sosiaalinen media tekivät 
omaehtoisesta kulttuurista entistä monimuotoisempaa ja muutti- 
vat sen leviämiskanavia. Nykyhetken kansankulttuuria ei voi enää 
tarkastella entisajan folkloren tapaan, vaan on ymmärrettävä sen 
nykyinen suhde teknologiaan, kaupalliseen kulttuuriin ja globaa- 
leihin verkostoihin.’ 

Kirjan otsikossa luonnehdimme tätä kansanomaisen kulttuu- 
rin uudenlaiseksi päivittynyttä versiota nimellä kansanperinne 
2.0. Arkikielessä 2.0 on jo kulunut fraasi mutta samalla kaikki- 
en tuntema, perinteinen tapa viitata jonkin tuotteen, jarjestel- 
män, ulkomuodon tai tavan uudistumiseen. Se on tyypillinen esi- 
merkki teknologisen sanaston siirtymisestä muille elämänalueille. 
Internet-teknologianahan Web 2.0 on jo vanha. Se on tunnettu 
osallistavana ja yhteisöllisenä mutta keskusjohtoisena järjestelmä- 
nä. Sen jälkeen syntyneet, sukupolviksi 3.0, 4.0 ja 5.0 nimetyt ke- 
hityskulut edustavat verkon hajauttamista sekä yhä yksilöllisempiä, 
joustavampia ja sujuvampia toimintamahdollisuuksia verkkoympä- 
ristössä. Kansanomaisen kulttuurin kannalta kyseiset uudistukset 
ovat enää hienosäätöä jo tapahtuneeseen muutokseen. Käänteen te- 
ki nimenomaan Web 2.0, joka loi edellytykset sosiaaliselle medialle 

sekä osallistuvan ja omaehtoisen kulttuurin laajentumiselle verk- 
koon. Kansanperinne 2.0 on omaehtoista ja yhteisöllistä kansan- 
kulttuuria, jossa vuorovaikutus verkkoja ja tuotantoja hallitsevien 
kaupallisten ja valtiollisten instituutioiden kanssa on vielä vahva. 

Nettiaikaan päivittynyt kansanperinne on multimodaalista ja 
välittyy digitaalisena salamannopeasti maailman äärestä toiseen. 
Paikallisen sisällön rinnalla ja sijasta se hyödyntää ylikansallis- 
ta populaarikulttuuria ja kommentoi maailmanpolitiikkaa: koti- 
tietokoneella on helppo poimia oman itseilmaisun osaksi paloja 
vaikkapa uutislähetyksistä tai kaupallisista TV-sarjoista. Vaikka 
vuorovaikutusta tuottajien ja yleisön välillä on aina ollut, se on 
tullut 2000-luvulla näkyvämmäksi ja intensiivisemmäksi. Nyky- 
kulttuurissa yhtenevät kulttuurituotannon alueet, jotka aiem- 
min miellettiin erillisiksi. Samat populaarit aihelmat voivat saada 
ilmauksensa puheessa, kirjoitettuina, kuvina, videoina, kaupalli- 
sesti tuotetuissa elokuvissa ja sarjoissa, kehollisesti imitoituina tai 
vaikkapa koruommeltuina — ja kaikista näistä muodoista tehdään 
julkaisuja sosiaaliseen mediaan. Video- ja blogialustoilla kukkii eri- 
laisten ilmaisutekniikoiden, uusien kansanomaisten genrejen sekä 
yksilöllisten ja vaihtoehtoisten näkemysten kirjo, eikä laaja levikki 
ole pelkästään tuotantoyhtiöiden yksinoikeus. 

Tätä 2010-luvulla kiihtynyttä kehitystä on luonnehdittu kulttuu- 
rin demokratisoitumiseksi. Sillä on nähty myös huolestuttavia puo- 
lia. Nettipohjaisissa verkostoissa valtakulttuurin kontrollin ulottu- 
mattomissa asiantuntijatietoa haastavat terveyskäsitykset - kuten 
rokotekriittisyys — salaliittoteoriat, populistiset ja väkivaltaisetkin 
liikkeet syntyivät ja vahvistuivat helposti. Kansanomainen tai ver- 
nakulaari ei kuitenkaan ole pelkästään paennut tai haastanut ins- 
tituutioita vaan myös sulautunut osaksi niiden tuotantoa ja käy- 
täntöjä. Sosiaalisen median alustat ja omaehtoinen julkaiseminen 
ovat osittain ammattimaistuneet. Osallistavat käytännöt ja kulttuu- 
rituotannon joukkoistaminen toivat käyttäjälähtöiset mediasisällöt 
myös osaksi kaupallista kulttuurintuotantoa. Tuottajan ja kulutta- 
jan väliset rajat hämärtyivät, ja kansanomainen ja institutionaali- 
nen sekoittuivat toisiinsa. 2000-luvun kansanomainen kulttuuri on 

monella tavalla hybridistä: siinä yhdistyvät toisiinsa kaupallinen ja 
omaehtoinen, yhteisöllinen ja yksilöllinen, digitaalinen ja keholli- 
nen sekä globaali ja paikallinen. Sitä on myös tarkasteltava näiden 
vuorovaikutussuhteiden näkökulmasta huomioiden ajalle tyypilli- 
set yhteisöllisyyden muodot, viestintäkanavat, arvot ja jännitteet. 

Tässä teoksessa rakennamme analyyttisen yleiskuvan 2000-luvun 
kansanomaisesta kulttuurista ja sitä muovaavista tekijöistä. Erilais- 
ten genrejen ja osallistumisen muotojen kuten internetmeemien, 
videopelien, rap-musiikin, metsäjoogan ja creepypastan kautta lä- 
hestytään populaareja ja kansanomaisia itseilmaisun muotoja, käy- 
täntöjä ja merkityksenantoja, jotka ovat erottamattomassa suhteessa 
jälkimoderniin yhteiskuntaan ja sen ehdoilla tuotettuihin mediasi- 
sältöihin. Kaupalliseenkin tuotantoon kiinnittyvien kulttuuri-ilmi- 
öiden tarkastelu kansanomaisina on koko teoksen läpäisevä johto- 
ajatus. Se merkitsee tarkastelun kohteena olevien ilmaisukulttuurien 
ja käytäntöjen ymmärtämistä yhteisöllisiksi ja jatkuvasti muuntu- 
viksi sekä niiden lähestymistä osallistumisen, luovan itseilmaisun, 
samastumisen ja omiksi koettujen tulkintojen tasolta. Kirjan luvut 
järjestyvät kolmeen temaattiseen osioon. Ensimmäisessä niistä pe- 
rehdytään kulttuuriseen kierrätykseen ja luovuuteen, toisen teema- 
na ovat performanssi ja tunne, ja kolmannessa syvennetään näkö- 
kulmaa kaupallisen ja vernakulaarin väliseen vuorovaikutukseen. 
Tässä kirjan johdannossa taustoitan teemaosioita esittelemällä kä- 
sitteitä ja tutkimusnäkökulmia sekä luomalla katsauksen niihin 
yhteiskunnallisiin, kulttuurisiin ja teknologisiin prosesseihin, joi- 
den tuloksena kansanomainen kulttuuri on päivittynyt uudenlai- 
seen muotoonsa. 


Perinne - omaa ja yhteistä 


Nykykulttuurin tarkastelu perinteenä perustuu siihen, että kulttuu- 
rinen aines välittyy käyttäjältä ja tulkitsijalta toiselle ja näin ollen 
toistuu ja jatkuu. Suomen kielen periä-verbi merkitsee vastaanotta- 
mista muilta ihmisiltä, ja vastaavasti kansainvälisen traditio-sanan 

taustalla oleva latinan sana tradere merkitsee siirtämistä ja eteen- 
päin antamista. Perinteeksi voidaan ymmärtää joko ne konkreettiset 
kulttuuriset objektit kuten rituaalit, käytännöt, tarinat tai ilmaisun 
kaavat, jotka välittyvät eteenpäin, tai se prosessi, jossa ihmiset va- 
likoivat ja merkityksellistävät jotakin jo aiemmin olemassa ollutta 
ja näin muokkaavat omaa suhdettaan yhteisöönsä ja menneisyy- 
teensä. Näitä on tarkasteltu nykypäivänkin osalta myös folklorena. 
(Bauman R. 1992, 31-32; Oring 2003, 24.) 

Omalle ajallemme on tyypillistä sekä kulttuurin nopea kierto että 
nopea muutos. Perinnettä ei leimaa ensisijaisesti pitkä ikä, vaan jat- 
kuvuuden ytimenä ja motivaationa voivat olla perinteen välittymi- 
seen liittyvät sosiaaliset yhteydet. (McNeill 2013, 176.) Esimerkiksi 
Star Trek -aiheisia meemejä viljelevää netin käyttäjää ei todennäköi- 
sesti motivoi ensisijaisesti se, että sarjaa julkaistiin jo 1960-luvulla, 
vaan mahdollisuus kokea yhteisyyttä ja jakaa ajatuksia muiden siitä 
kiinnostuneiden kanssa. Yhteisössä jo ennestään tutut aihesisällöt 
ja yhteisön arvostamat ilmaisukeinot ovat perinnettä, jonka käyttö 
ilmaisee halua kuulua ryhmään. Perinne on yhteistä, sillä se toimii 
yhdyssiteenä niiden ihmisten välillä, jotka tuntevat sen, käyttävät 
sitä ja kokevat sen omakseen. Omaksi kokeminen voi perustua 
yksinkertaisesti mieltymykseen, mutta perinteen muokkaaminen 
omanlaiseksi, siihen osallistuminen ja sen kehittäminen syventä- 
vät tunnetta myös omistajuudesta. Perinne voidaankin ymmärtää 
jonkin ryhmän - kuten jonkin etnisen ryhmän tai alakulttuurin 
— henkiseksi tai kulttuuriseksi omaisuudeksi, jolla se voi ilmais- 
ta omaa identiteettiään ja erottua muista ryhmistä. Jos perinne on 
kehittynyt ryhmän jäsenten yhteistyön ja elämäntavan tuloksena, 
esiin nousee myös kysymys, onko ulkopuolisilla oikeus ottaa sitä 
käyttöönsä. (Noyes 2009, 245-248.) Kritiikkiä kulttuurisesta omi- 
misesta on esitetty erityisesti silloin, kun valtaväestö käyttää omiin 
tarkoituksiinsa vähemmistön perinnettä tai kulttuuriperintöä tai 
kun kaupalliset yhtiöt tekevät voittoa hyödyntämällä etnisten vä- 
hemmistöjen traditioita, joilla ei ole tekijänoikeussuojaa. (Ks. Tuo- 
mas Hovi tässä teoksessa.) 

Elava perinne ei ole muuttumatonta. Perinteenä välittyviä kerto- 
muksia, kuvia, hahmoja, sanontoja, melodioita tai videopätkiä käy- 
tetään viestinnässä tilanteen tai oman mielen mukaisesti. Variaa- 
tio voi olla tilannekohtaista, kun perinteistä ilmaisua sovitetaan 
käsillä olevaan asiayhteyteen, tai pysyvää, kun uudet yleisöt taikka 
muuttuvat tilanteet ja ympäristöt asettavat sille uudenlaisia vaati- 
muksia. Yksilöiden tekemät yksittäiset innovaatiotkin voivat jäädä 
pysyviksi, jos ne läpäisevät kollektiivisiin mieltymyksiin perustu- 
van seulan. (Honko 1979.) Perinteen pysyvyyden sijaan tutkija voi 
ottaa lähtökohdakseen kulttuurin jatkuvan muutoksen ja kysyä, 
miksi jotkin piirteet muutoksesta huolimatta säilyvät, toistuvat ja 
siirtyvät eteenpäin (Oring 2003, 26). Nykyajan nopeasti muuttu- 
vassa kuva- ja tekstivirrassa perinteeksi hahmottuu ensisijaisesti sa- 
man aihelman tai idean toistuminen, vaikka sen muoto, merkitys 
tai konteksti saattavat samalla vaihdella merkittävästi. Vastaavasti 
perinnettä on tietty ilmaisunmuoto tai genre, jolla välitetään mitä 
erilaisimpia sisältöjä. Tämä teos keskittyy ensisijaisesti kansanomai- 
siin traditioihin, mutta kaikki perinteet sinänsä eivät ole kansan- 
omaisia: ajatellaanpa vaikka länsimaisen maalaustaiteen traditiota 
tai akateemisia traditioita. 

Kansanomaisen perinteen tutkijoiden keskeinen kiinnostuksen 
kohde on ollut perinteen leviäminen. Folkloren tutkimuksessa oli 
1900-luvulla pitkään vallalla evolutionistinen ajatus perinteen dif- 
fuusiosta, maantieteellisestä leviämisestä ikään kuin luonnollisena 
entiteettinä, joka syntyy ja kehittyy kansan parissa omien lakiensa 
mukaisesti. Perinteeseen liitettyjä biologisia metaforia alettiin pi- 
tää vanhanaikaisina ja yksinkertaistavina viimeistään 1960-luvulta 
lähtien, kun tutkimus alkoi kohdistua yhteisöihin perinteen välit- 
täjinä sekä perinteen sopeutumiseen, käyttöön, auktoriteettiin ja 
merkityksiin. (Anttonen 2009, 4; Hafstein 2001; Noyes 2009, 237; 
Honko 1979.) 

1900-luvun lopulla ihmistieteiden ulkopuolelta biologiasta al- 
kunsa saanut meemiteoria on tuonut takaisin kertaalleen hylätyn 
ajatuksen kulttuuristen yksiköiden omalakisesta leviämisestä. Siinä 

kulttuurin evoluution katsotaan tapahtuvan meemien välisessä kil- 
pailussa, ja ihmisyhteisöt jäävät sivuosaan meemejä kopioivina po- 
pulaatioina. (Oring 2014, 440-442.) Meemiteoria ja epidemiologi- 
set mallit keskittyvät perinteen välittymisen kysymyksissä siihen, 
millaiset ominaisuudet itse perinnetuotteissa kuten vaikkapa sa- 
duissa saavat ihmiset käyttämään niitä aina uudelleen uusina ver- 
sioina ja muotoina. Kun mukana on kognitiivinen näkökulma, mee- 
mien leviämistä tarkastellaan niiden ylikulttuurisena mentaalisena 
tarttuvuutena. (Zipes 2006, 2-13.) Richard Dawkinsin kehittämää 
meemiteoriaa on kritisoitu muun muassa siitä, että kulttuurisilla yk- 
siköillä eli meemeillä kaavaillaan olevan itsenäinen toimijuus, omia 
intressejä sekä moraalisia arvoja riippumatta niitä käyttävien yhtei- 
söjen ja yksilöiden panoksesta (Schrempp 2009). Kiistoissa on kyse 
olennaisista eroista tiedonintresseissä sekä kulttuurin ja perinteen 
määrittelyssä. Folkloristiikassa vahva yhteisökeskeinen paradigma 
on painottanut sosiaalisia tekijöitä perinteen välittymisen perusta- 
na, kun taas meemiteoria haastaa näkemään toistumisen taustalla 
perinteen omat ominaisuudet (Anttonen 2009, 4-5). 

Myös ilman epidemiologista mallia on tärkeää kysyä, mikä te- 
kee toistuvista ilmaisuista suosittuja. Mediatutkijat ovat kartoitta- 
neet esimerkiksi suosituimpien verkkomeemien yhteisiä piirteitä. 
(Shifman 2014, 74-76.) Arkikäytössä meemin käsite on sittemmin 
irronnut meemiteoreettisesta yhteydestään, ja leviämisen ohella sii- 
hen liittyy oletus tietynlaisista muodoista, sisällöistä ja asenteesta 
(ks. Kaarina Koski tässä teoksessa). Samantapainen juopa tieteelli- 
sen ja arkikielisen käytön välillä pätee perinteen käsitteeseen, jonka 
arkiset merkitysyhteydet eivät perustu niinkään välittymiseen vaan 
kiertyvät tutun, turvallisen ja konservatiivisen ympärille. 

Arkikielessä perinteellä tarkoitetaan usein jotain pitkäkestois- 
ta tai vanhaa, kuten pitkään jatkuneita tapoja ja käytäntöjä. Myös 
tutkimuksessa perinteellä on vanhastaan tarkoitettu nimenomaan 
sukupolvelta toiselle välittyvää kulttuurista tietoa ja taitoa (Ant- 
tonen 2009, 2). Perinteen käsite syntyi vastakohdaksi modernil- 
le, joka merkitsi yksilöllistymistä, kehitystä, muutoksia ja erityi- 
sesti 1700-luvulta lähtien voimistuneita uudistuksia. Perinne oli 

paikalleen jämähtänyttä maaseutukulttuuria, takapajuisuutta ja 
muutosvastarintaa, joka kuitenkin herätti myös mielikuvia aitou- 
desta ja siten tarpeen säilyttää omaleimaisia kulttuurimuotoja kan- 
sallisen identiteetin tueksi ja kansallisvaltioiden rakentamiseen. 
(Anttonen 2005, 31-35; Bauman R. 1992, 30-31; Noyes 2009, 236, 
239-241; Oring 2003, 32.) Jatkuvuudelle annettu arvo ei kuitenkaan 
rajoitu aikaan ennen länsimaista demokratiaa, koululaitosta, teol- 
listumista, joukkoviestintää, sähkövaloa ja muoviämpäreitä. Monet 
moderninkin maailman käytännöt ovat traditioita, hyviksi havait- 
tujen käytäntöjen toistoa, ja myös modernissa on vastaavasti sel- 
laisiakin traditioita, joita ei haluta jatkaa. 

Modernin kypsyessä jälkimoderniksi on havaittu suurten kahtia- 
jakojen sijaan valikoituja kulttuurisia jatkuvuuksia ja katkoksia ja 
todettu, ettei perinne olekaan kritiikitöntä vanhan toistamista vaan 
tärkeiksi koettujen piirteiden nostamista esille, jatkamista ja mer- 
kityksellistämistä nykyhetkessä. Se ei ole menneisyyttä vaan men- 
neisyyden läsnäoloa nykyhetkessä ja kollektiivisia malleja, jotka 
muokkaavat toimintaa ja sosiaalista todellisuutta. (Anttonen 2005, 
35-37; Noyes 2009, 243-245; ks. myös Heidi Mäkelä tässä teokses- 
sa.) Tällaiset muotoilut liittyvät nykyään keskusteluun kulttuuri- 
perinnöstä. Kulttuuriperinnöksi nimetään ensinnäkin erityisen 
tärkeiksi koettuja perinteitä, joilla on nykypäivänäkin merkitystä 
jollekin ihmisryhmälle, sekä toiseksi kulttuurikohteita, joiden säi- 
lyvyys ja jatkuvuus halutaan turvata. Suomessa Museovirasto vas- 
taa kulttuuriperinnön säilymisestä, pitää listaa sekä aineellisesta et- 
tä aineettomasta kulttuuriperinnöstä ja myöntää valtionavustuksia 
niiden olemassaolon tukemiseksi. (Marsio ja Kivilaakso 2017, 7-8; 
Matikka ja Metsälä 2021.) Kulttuuriperinnön, sen suojelun, kaupal- 
lisen hyödyntämisen ja omistajuuden kysymyksiin keskittyy oma 
tutkimusalansa, kulttuuriperintötutkimus (esim. Smith 2007), jo- 
hon emme syvenny tässä. 

Toisin kuin kulttuuriperintönä, perinteenä voidaan tarkastel- 
la mitä tahansa kulttuurisia jatkuvuuksia riippumatta siitä, onko 
niillä erityistä arvoa yhteiskunnalle tai osallistujilleen tai kiinnos- 
taako ketään niiden säilyminen. Folkloristit lähestyvät perinteinä 

kansanomaisia kulttuuri-ilmiöitä ja niissä ilmeneviä kulttuurisia 
yhteyksiä, identiteettejä, jatkumoita ja katkoksia. Perinteen ja folk- 
loren käsitteet samastetaan usein toisiinsa. Folkloren ominaisuuk- 
sina on pidetty kansanomaisuutta, kaavamaisuutta ja variaatiota, 
luovuutta ja esteettisyyttä, yhteisöllisyyttä sekä anonyymisuutta, 
mutta määritelmät ovat vaihdelleet tutkimusparadigmasta riippu- 
en. Katse on kohdistunut folkloresta objekteina tai teksteinä kohti 
välittymisen ja merkityksenannon prosesseja ja edelleen sosiaali- 
sia käytäntöjä. (Määritelmistä ja niiden muutoksista esim. Bronner 
2016; Oring 2003; Koski 2011, 19-21; Tieteen termipankki: folklore.) 
Folklore ei siis ole tarkoin määriteltävissä oleva entiteetti, vaan 
kyse on tutkijoiden kiinnostuksesta tietyntyyppisiä kansanomaisen 
toiminnan, ilmaisun ja tulkinnan yhteisöllisiä prosesseja kohtaan. 
Kiinnostavaa on se, miten samankaltaiset kulttuuriset toiminnot ja 
ilmaisut välittyvät, leviävät, valikoituvat, muuttuvat, saavat uuden- 
laisia merkityksiä ja muotoja ja ehkäpä katoavatkin, kun niillä ei ole 
enää annettavaa käyttäjilleen. Nämä prosessit väistämättä muuttu- 
vat kulttuurin muuttuessa. Oman lisänsä ovat 2000-luvulla tuoneet 
kansanomaisen perinteen digitaaliset muodot ja median rooli vä- 
littymisen ketjussa. Myös perinnettä tuottavat ja ylläpitävät yhtei- 
söt ovat laajenneet suhteellisen kiinteistä paikallisyhteisöistä myös 
väliaikaisiksi ja väljiksi verkostoiksi, joissa syntyneiden perinteiden 
ilmauksia käytetään yhä enemmän oman sosiaalisen identiteetin 
ilmaisemiseen ja muokkaamiseen. Digitaalisten verkostojen synty 
ei kuitenkaan ole merkinnyt kasvokkaisyhteisöjen ja suullisen esit- 
tämisen katoamista, vaan itseilmaisu jatkuu kaikissa mielekkäiksi 
koetuissa muodoissaan sekä verkossa että sen ulkopuolella. 


Vernakulaari 


Tutkimuksessa käytetään kansanomaisen rinnalla nykyään usein 
kansainvälistä vernakulaarin käsitettä. Vernakulaarilla tarkoite- 
taan kansanomaista, epävirallista, paikallista, omaehtoista tai arki- 
päiväistä erotuksena institutionaalisesta, virallisesta, ylikansallisesta, 

kaupallisesta tai standardoidusta. Sen avulla vältetään kansa- 
alkuisiin termeihin helposti liittyvä mielikuva kansan ja eliitin vä- 
lisestä jyrkästä erosta tai ”kansaan” kuulumisesta syntyperäisenä ja 
pysyvänä ominaisuutena. Nykyaikana yksilöillä on joustavampia 
rooleja, eikä instituutioiden ulkopuolella toimivia yhteisöjä ja yk- 
silöitä ole aina luontevaa kutsua kansanomaisiksi. Etenkin verkko- 
ympäristöissä vernakulaari kulttuuri ja diskurssi nousevat instituuti- 
oiden katveesta monin tavoin ja monilla tahoilla. Tutkimuskäsitteenä 
vernakulaari auttaa ilmaisemaan, millaisista asemista ja millaisilla 
asenteilla kulttuurisia ilmaisuja ja käytäntöjä toteutetaan. (Finger- 
roos, Hämäläinen ja Savolainen 2020; Koski ja Turtiainen 2020; 
Noyes 2012, 15—16, 19.) 

Vernakulaaria on määritelty kansankulttuuriin rinnastuen pää- 
osin yleiseksi, alisteiseksi ja paikalliseksi kulttuuriksi. Yleinen ver- 
nakulaari merkitsee tavallista ja kaikkien ulottuvilla olevaa suu- 
ren yleisön kulttuuria, joka toimii yleisen mielipiteen ja arkijärjen 
lähteenä. Alisteisuus viittaa yhteiskunnassa heikossa asemassa 
olevien tai vähemmistöjen sorrettuun tai marginaaliseen kulttuu- 
riin. Alisteiseen vernakulaariin liittyvä vastakulttuurinen asenne 
voi olla positiivista identifioitumista omaan ryhmään valtakult- 
tuurin ulkopuolella. Kääntöpuolena on usein valtakulttuurin tai 
muiden ryhmien esittäminen omaa ryhmää huonompina, esimer- 
kiksi parempiosaisten esittäminen epäluotettavina tai moraalitto- 
mina. (Howard 2008a, 493-495; Noyes 2012, 18; Koski ja Turtiai- 
nen 2020, 86.) Siinä korostuu oman eli sisäryhmän ja vieraan eli 
ulkoryhmän välinen ero, jolloin lojaalius omaa ryhmää kohtaan 
voi edellyttää erottautumista toisesta ryhmästä tai vihanpitoa sitä 
kohtaan (Allport 1979). Vernakulaarin paikallisuus tarkoittaa pai- 
kallista kokemusta, ajattelutapaa ja intressejä, joilla on merkitystä 
vain omassa lähipiirissä. Sitä voidaan pitää näköalattomuutena ja 
osattomuutena julkisista resursseista mutta myös aitoutena ja oma- 
leimaisuutena, joka voi etenkin internetin myötä kytkeytyä myös 
laajempiin kulttuurisiin yhteyksiin. (Howard 2008a, 493; Howard 
2008b, 194; Knuuttila 1992, 70; Koski ja Turtiainen 2020, 86-87; 
McLaughlin 1996, 6.) 

Folkloristi ja mediatutkija Robert Glenn Howard on korostanut 
vernakulaarin hybridisyyttä. Se tarkoittaa, että institutionaalinen 
ja omaehtoinen eivät ole toisistaan irrallisia ja erillisiä kulttuurisen 
toiminnan alueita. Tosiasiassa ne sekoittuvat monin tavoin ja ovat 
monimutkaisessa riippuvuussuhteessa toisiinsa. Nykykulttuurissa 
hybridisyys on erityisen korostunutta. Digitaalisissa ympäristöissä 
vernakulaari ilmaisu hyödyntää instituutioiden ylläpitämiä verkko- 
yhteyksiä, kaupallisia palvelimia ja laitteistoja. Myös ammattimai- 
sesti tuotettuja sisältöjä käytetään vernakulaarissa ilmaisussa pal- 
jon. Esimerkiksi kuvallisten meemien pohjana on usein elokuvista 
tai uutisvirrasta otettuja kuvia. Vernakulaari kuitenkin erottautuu 
aktiivisesti instituutioiden tuotannosta sisällöllisin ja tyylillisin 
keinoin. Erottautuminenkin on instituutioon muodostetun suh- 
teen määrittelyä ja samalla osallistumista siihen. Tällainen dialogi 
tekee kaikesta vernakulaarista väistämättä hybridistä. (Howard 
2008a, 495-499; Howard 2008b, 195, 203; Koski ja Turtiainen 2020, 
87-88.) Howardin näkemyksessä korostuu alisteinen vernakulaari, 
jossa oman ja ei-oman välille tehdään jatkuvasti eroa. 

Vernakulaarin hybridisyys ei ilmene pelkästään siten, että yleisö 
hyödyntää ja tulkitsee kaupallista tuotantoa omassa itseilmaisussaan 
tai määrittelee omaa identiteettiään kaupallisista tuottajista erillisek- 
si. Myös kaupallisessa tuotannossa tulkitaan uudelleen vernakulaa- 
reja genrejä ja ilmiöitä. Puhutellakseen valitsemiaan ihmisryhmiä 
mainostajat ja poliittiset toimijat hyödyntävät vernakulaaria tyyliä ja 
käyttävät esimerkiksi meemejä tai populistista retoriikkaa. Kaarina 
Koski ja Riikka Turtiainen ovatkin lähestyneet vernakulaaria rekis- 
terinä eli tilannekohtaisesti omaksuttuna tyylilajina, joka ei suoraan 
riipu yksilön sosiaalisesta asemasta vaan tilanteesta ja valinnoista. 
Vernakulaari rekisteri ilmaisee vertaisuutta viestin vastaanottajien 
kanssa sekä instituutioista erillistä asemaa. Se on luonteva tyylilaji 
samaan yhteisöön tai ryhmään kuuluvien välisessä epämuodolli- 
sessa viestinnässä, mutta kun valtakulttuurin edustaja sovittautuu 
vernakulaariin rekisteriin, vertaisuus on usein vain näennäistä. Ver- 
nakulaarin diskurssin jäljittely — esimerkiksi nuorisokielen käyttö 
kasvatus- tai markkinamielessä — ei onnistu helposti, vaan yritys 

voi kääntyä itseään vastaan. Vernakulaari rekisteri toimii kuitenkin 
tehokkaasti esimerkiksi populistisessa retoriikassa, jossa poliitikot 
käyttävät kansanomaisia sanontoja tai internetin alakulttuurin suo- 
simia emojeita. Suomessa malliesimerkki tästä on perussuomalaiset, 
jotka ovat hyödyntäneet viestinnässään nettikeskusteluille ominais- 
ta vernakulaaria rekisteriä ja vetäneet näin rajaa sen hallitsevien ja 
ulkopuolisten välille. Samalla he ovat esiintyneet vallankäyttäjistä 
poikkeavana ryhmänä, vaikka he toimivat muiden poliitikkojen 
kanssa samoissa kunnan ja valtion toimielimissä, kuten eduskun- 
nassa. Hybridisen diskurssin avulla linjataan omaa asemaa ja omia 
sidoksia, tehdään eroja ja luodaan myös vertaisuuden tunteita. (Kos- 
ki ja Turtiainen 2020, 88, 90, 94-95.) 

Vernakulaarin tyylilajin tavoiteltavuus johtuu sen erityisestä 
auktoriteetista. Vernakulaari auktoriteetti on arvovaltaa ja uskot- 
tavuutta, joka perustuu tavallisuuteen ja perinteisyyteen sekä ase- 
maan instituutioiden ulkopuolella: siihen, ettei edusta ulkoa asetet- 
tuja intressejä vaan vertaisryhmän kokemusta ja omaksi koettuja 
vaihtoehtoja. Noudattaessaan yhteisön tuntemia ja hyväksymiä 
ilmaisu- ja toimintatapoja kulttuuria tuottava yksilö samalla hyö- 
dyntää niiden vernakulaaria auktoriteettia, joka on toistumisen 
legitimoimaa - toisin sanoen hyödyntää ryhmän omaa perinnettä. 
(Howard 2013, 73-74, 80.) 

Robert Glenn Howard on korostanut sitä, että vernakulaari 
auktoriteetti voimauttaa käyttäjäänsä, jonka toimijuus suhteessa 
instituutioon olisi muuten heikko. Esimerkiksi kansanparantajan 
toimijuutta vahvistaa paikallisen folkloren vernakulaari auktoriteet- 
ti tai katolisessa uskossa olevien homoseksuaalien toimijuutta vah- 
vistaa vernakulaari verkosto, joka luo hyväksyvää ilmapiiriä oman 
uskonnollisen ja seksuaalisen identiteetin yhdistämiselle (Howard 
2013, 72-73, 83-87). Osallistavien sosiaalisen median alustojen ku- 
ten blogien, keskustelupalstojen ja nettisivujen yhteyteen muo- 
dostuvissa vernakulaareissa verkostoissa syntyy institutionaalisesta 
poikkeavia diskursseja. Niillä voi olla positiivinen potentiaali tie- 
don ja vertaiskokemuksen lähteinä, mutta toisaalta kommunikaatio 
ja vaikutteet voivat yksipuolistua: erilaiset ihmiset ajautuvat omiin 

kupliinsa, ja yhteiskunnallinen keskustelu fragmentoituu. (Howard 
2013, 82-83, Räty 2019: 23-24.) 

Instituutioiden ulkopuolella olevat voivat erillisyytensä koros- 
tamisen sijaan suuntautua myös instituutioita kohti. Tällaista on 
useiden somevaikuttajien eli influensserien hybridinen toimijuus. 
He pyrkivät säilyttämään vernakulaarin auktoriteettinsa ja vertai- 
suuden imagonsa samalla kun tekevät kaupallista yhteistyötä ja 
ammattimaistuvat sosiaalisen median sisällöntuottajina. Se edel- 
lyttää vernakulaarien genrejen hyvää hallintaa sekä laskelmoidun 
amatöörimäistä ja henkilökohtaista ilmaisua. Somevaikuttajan am- 
mattimaistuminen ja seuraajakunnan vakiintuminen käytännössä 
lisäävät myös hänen vernakulaaria auktoriteettiaan, kunhan tyylilaji 
pysyy hallinnassa. (Koski ja Turtiainen 2020, 87; 96-101). 


Median ja kansankulttuurin erilliset menneisyydet 


Nykyaikainen kansankulttuuri on hybridiä, minkä vuoksi se sijoit- 
tuu tutkimuksessa kulttuurien tutkimuksen ja mediatutkimuksen 
risteyskohtaan. Karkeasti jaotellen kulttuurien tutkimuksessa, eri- 
tyisesti folkloristiikassa, on tutkittu kansanomaisia käytäntöjä, dis- 
kursseja ja perinnelajeja. Mediatutkimus puolestaan on kohdistunut 
joukkoviestinnän tuotantoon ja vastaanottoon erityisesti tuottajien, 
instituutioiden ja vallankäytön näkökulmasta. Sosiaalisen median ja 
nykykulttuurin äärellä kulttuurien tutkijoiden on täytynyt perehtyä 
myös median toimintamekanismeihin ja mediatutkijoiden vastaa- 
vasti kääntää katseensa yhä enemmän osallistuvan yleisön suun- 
taan. Internetkulttuurien ja sosiaalisen median tutkimuksessa yh- 
distyvät nykyään jo monet alat talous ja tekniikka mukaan lukien. 

Sekä kulttuurin että viestinnän tutkimuksessa vallitsi pitkään 
näkemys kaupallisen populaarikulttuurin ja kansankulttuurin väli- 
sestä jyrkästä erosta, jopa vastakohtaisuudesta. Sosiologisesti suun- 
tautuneessa viestinnän tutkimuksessa omaksuttiin Frankfurtin 
koulukunnan kriittisiä näkemyksiä kapitalistisesta, ylhäältä ohja- 
tusta massakulttuurista, joka syrjäyttää kansanomaisen luovuuden 

ja kriittiset äänet ja alistaa ihmiset passiivisiksi kuluttajiksi televi- 
sion ääreen. Kansankulttuurin sen sijaan katsottiin syntyvän pai- 
kallisyhteisön omilla ehdoilla ja perustuvan osallistumiseen ja vä- 
littömään vuorovaikutukseen. (Benkler 2006, 295-296; Bird 2006, 
344-345; Fiske 1987, 38-39.) 

Samoin perustein myös folkloristiikassa oli vielä 1970-luvulla 
lähtökohtaisesti tapana määritellä massakulttuuri omaehtoisen ja 
aktiivisen kansankulttuurin vastakohdaksi. Populaarikulttuurin ja 
median välittämiä aineksia, jotka päätyivät yhteiseksi omaisuudek- 
si ja kansanomaiseen itseilmaisuun, ei mielletty oikeaksi folklorek- 
si, vaan niistä käytettiin poploren ja medialoren kaltaisia käsitteitä 
(ks. Saarikoski 2009, 15—19; Koski 2011, 22). Medialorea tarkastel- 
tiin ”joukkotiedotuksen folklorenomaisena jälkikäyttönä”; joka on 
nopeasti leviävää mutta kertakäyttöistä kulutustavaraa (Julkunen 
1989, 49, 61). Vaikka samankaltaisuutta esimerkiksi satujen ja elo- 
kuvien välillä pidettiin merkittävänä, oletuksena oli, että suulliseen 
esitykseen verrattuna elokuva on muuttumaton eikä kutsu vuoro- 
vaikutukseen. Katsottiin myös, että toisin kuin folklore, poplore ei 
ole aidon kansanomaista vaan elää ”epäaitojen koneellis-teknisten 
muistinvahvistajien varassa”. (Kuusi 1974, 11-12, 20.) Lasten satujen- 
kerronnasta 1980- ja 1990-luvuilla tehdyt tutkimukset osoittivat, 
etteivät elokuvaversiot vähennä vastaanottajiensa luovuutta. Silti 
elokuvien katsottiin vähitellen syrjäyttävän ”aidon” folkloren, jolle 
oli luonteenomaista kytkös paikalliseen ja suulliseen. (Koven 2003, 
178—179.) Vuorovaikutusta toiseen suuntaan tarkasteltiin listaamalla 
erilaisten folkloren muotojen esiintymistä televisiossa (Burns 1969) 
tai bongaamalla folkloren aihelmia populaarikulttuurista (motif 
spotting). Näissä tutkimuksissa on osoitettu, kuinka kirjat, eri gen- 
rejä edustavat elokuvat, TV-sarjat ja mainokset ovat hyödyntäneet 
esimerkiksi suuria myyttisiä sankarikertomuksia, kansansatuja ja 
nykytarinoita tai niiden aihelmia joko lähes sellaisinaan tai vahvasti 
uudistaen. (Koven 2003, 181-185). 

Modernin ajan folkloreen erikoistuneet tutkijat (esim. Dégh 
1994; Smith 1986) ovat jo kauan korostaneet perinteisten aihelmi- 
en luontevaa siirtymistä viestintäkanavasta toiseen, ja digitaalisen 

folkloren lajeja on tutkittu runsaasti 1990-luvulta lähtien (ks. esim. 
Howard 2008b, 193-194; McNeill 2013, 178-179). On myös tähden- 
netty, ettei olennaisinta edes ole folkloren välittyminen populaari- 
kulttuurissa vaan se, että populaarikulttuuri on myös rakenteeltaan 
ja toimintatavaltaan samankaltaista folkloren kanssa ja vastaa sa- 
manlaisiin tarpeisiin. Nykykulttuurin ymmärtämiseksi koko kult- 
tuuri olisi nähtävä yhtenä verkostona sen sijaan että sitä eroteltaisiin 
eri kommunikaatiokanavien välillä. (Bird 2006, 345—346.) 

Myös viestinnän tutkimuksessa kansankulttuurin ja median vä- 
lisen kahtiajaon purkaminen on vienyt kauan. Ajatus ”vanhan me- 
dian” kuten televisiotuotannon passiivisesta kuluttamisesta on pit- 
kään nostettu virheellisesti esille vertailukohtana sosiaalisen median 
mahdollistamaan aktiivisempaan osallistumiseen. (van Dijck 2009, 
43.) Television katselukäytäntöjä koskevat etnografiset tutkimukset 
paljastivat kuitenkin jo 1980-luvulta lähtien, että katsojien televisio- 
ohjelmille antamat merkitykset olivat oletettua monipuolisempia 
eivätkä noudattaneet tuottajien kaavailuita helposti hallittavista 
kohderyhmistä (Fiske 1987, 63; Ang 1991, 136). Massakulttuurin ja 
populaarikulttuurin välille tehtiin yleisön toimintaan pohjautuva 
käsitteellinen ero: massakulttuurista tulee populaarikulttuuria, kun 
kuluttajat ottavat sen omakseen ja tekevät siitä omia tulkintoja. Ol- 
lakseen suosittua tuotannon on käytännössä oltava avointa monen- 
laisille tulkinnoille, jotka puhuttelevat erilaisia yleisöjä. Merkitykset 
eivät siis ole ylhäältä annettuja vaan syntyvät dialogissa tekstin ja 
yleisön välillä. (Fiske 1987, 66; Jenkins 2006, 135—136.) 

Televisiokulttuurin tutkija John Fiske myös liitti merkityksenan- 
toprosessin kiinteästi kansankulttuuriin, johon televisio-ohjelmien 
sisältöjä omaksutaan ja jossa niiden henkilöt otetaan keskustelun, 
jopa juoruilun kohteeksi. Tarjotessaan yhteisiä symbolisia koke- 
muksia ja yhteistä diskurssia televisio näyttäytyi jopa olennaise- 
na kansankulttuurin säilyttäjänä. Fiske katsoi, että osallistuvat ja 
aktiiviset katsojakäytännöt minimoivat eron esittäjän ja yleisön 
tai tuottajan ja kuluttajan välillä. (Fiske 1987, 77-80.) 1980-luvulla 
tuotantoyhtiöt toki päättivät edelleen, mitä televisiosta tulee, mutta 
tuotantofilosofiassa tapahtui hienoinen muutos. Enää ei määritelty 

ylhäältäpäin, millaista valistavaa sisältöä kansa tarvitsee, vaan alet- 
tiin tuottaa sellaista, mitä yleisö haluaa. (Ang 1991, 2, 136). Taustalla 
oli kilpailun lisääntyminen. Esimerkiksi Suomessa Yleisradion ja 
sen kahden TV-kanavan rinnalle tuli paikallisradioita ja kaapeli- 
televisio. Kuluttajille avautui mahdollisuus tehdä valintoja ja seurata 
yksilöllisempiä mieltymyksiä. (Ruohomaa 2011, 72-73.) 

On siis selvää, ettei yleisöjen aktiivisuus ole syntynyt vasta so- 
siaalisen median aikakaudella. Esimerkiksi tieteisfantasian fani- 
toiminta alkoi jo 1900-luvun alkupuolella. Se keskittyi 1920-lu- 
vulta lähtien scifi-lehtien ympärille lukijakirjeiden, fanifiktion ja 
tapaamisten eli conien (convention) muodossa. Fanipostia lähe- 
tettiin tuotantoyhtiöihin perinteisinä kirjeinä. Faniyhteisöillä eli 
fandomeilla oli myös vaikutusvaltaa: Kun Star Trek -sarjaa oltiin 
vuonna 1967 lopettamassa, fanien parissa organisoitiin moniste- 
tun, ketjukirjeenä leviävän vetoomuksen avulla kampanja, jonka 
seurauksena tuotantoyhtiöön virtasi satoja tuhansia kirjeitä sarjan 
jatkamisen puolesta. Niiden ansiosta sarjaa tehtiin vielä yksi kausi. 
(Hirsjärvi 2003, 146-150.) Osallistumisen mahdollisuudet lisään- 
tyivät 2000-luvulle tultaessa kuitenkin niin merkittävästi, että aja- 
tus yleisöjen aktiivisuuden noususta vasta digitaalisen kulttuurin 
myötä on sekin perusteltu. Esimerkiksi fanikulttuurit pystyvät nyt 
organisoimaan nopeassa tahdissa kampanjoita vaikuttaakseen suo- 
sikkisarjansa tuotantoon tai sisältöihin, ja fanituotannon laajuus 
internetissä on vähitellen siirtänyt faniuden marginaalista valta- 
virtaiseksi (Jenkins 2002). 


Osallistuva käänne ja sen seuraukset 


Siirtymä nettipohjaiseen julkaisemiseen ja yhteisöihin alkoi digi- 
talisoitumisen myötä 1900-luvun lopulla. Aiemmin filmiä, kuvia, 
ääntä ja tekstiä oli kaikkia käsitelty eri laitteilla. Myös tietokone-, 
kustannus-, puhelin- ja filmiteollisuus olivat kaikki erillisiä, ja suu- 
rimittainen julkaiseminen vaati huomattavia taloudellisia resurs- 
seja. Sen sijaan digitaalisessa muodossa kaikkia aineistoja pystyy 

käsittelemään ja yhdistelemään tietokoneella. Julkaisemisesta tuli 
ketterämpää ja edullisempaa, ja siihen voi ryhtyä ilman entisenlai- 
sia taloudellisia investointeja. Tämä mediakonvergenssiksi kutsuttu 
yhdentyminen merkitsi paitsi teknisiä myös kulttuurisia ja talou- 
dellisia muutoksia. (Villi 2006, 101-104; Fagerjord 2010, 187-188; 
Koski 2011, 23.) Digitaalisten laitteistojen ja internetin yleistyttyä 
kodeissa yleisöt ja kuluttajat alkoivat osallistua yhä aktiivisemmin 
ja näkyvämmin sekä yhteiskunnalliseen vaikuttamiseen että kult- 
tuurin tuottamiseen ja tulkintaan. Tutkimuksessa tätä on kutsuttu 
osallistuvaksi käänteeksi (participatory turn) (ks. Koski 2011, 23-24; 
Turtiainen ja Östman 2009, 390). 

Viestinnän muutoksen ja lisääntyneen dialogin yhteydessä on 
käytetty myös sanaa osallistaminen (Saikkonen ja Väliverronen 
2013). Ajatuksena on silloin, että ammattilaiset kuten tiedeviestijät 
pyrkivät ohjailemaan ja rohkaisemaan yleisöä vuorovaikutukseen. 
Mediatutkija Henry Jenkins on kuitenkin korostanut vuorovaiku- 
tuksen ja osallistumisen välistä eroa: interaktiivisuus voi olla kau- 
pallisten tuotteiden ja aktiviteettien suunniteltu ominaisuus, kun 
taas osallistuminen on lähtökohdiltaan kulttuurista ja omaehtois- 
ta ja saa myös sellaisia muotoja, joita kaupalliset tai muut viralliset 
tahot eivät ole ennakoineet tai toivoneet. (Jenkins 2006, 133.) Tässä 
lähestyn osallistuvaa käännettä nimenomaan tavallisten ihmisten 
ja kulttuurin jäsenten tai sosiaalisen median käyttäjien omaehtoi- 
sen osallistumisen lisääntymisenä. Toimijuuksien määrittely on 
kuitenkin tulkinnanvaraista. Osallistuminen voi olla kulttuuristen 
käytäntöjen inspiroimaa, jolloin vaikkapa kertomuksen jatkamiseen 
kutsuvaa creepypastaa voi luonnehtia osallistavaksi tarinankerron- 
takulttuuriksi, kuten Toni Saarinen tekee tässä teoksessa. 

Osallistuvissa käytännöissä mieleistä mediasisältöä valikoidaan, 
muunnellaan, luodaan itse ja levitetään eteenpäin. Kyse on paitsi 
henkilökohtaisesta itseilmaisusta ja populaarista viihteestä myös 
uutissisällöistä ja monenlaisesta elämäntyyleihin, harrastuksiin, 
terveyteen tai yhteiskuntaan liittyvistä julkaisuista ja verkostoista. 
Mukana on monenlaista joukkoistettua kulttuurintuotantoa ja kan- 
salaisvaikuttamista sekä joukkopohjaista tiedonrakentamista kuten 

wiki-sivuja. Osallistuvan kulttuurin myötä tuottajan ja kuluttajan 
roolit ovat hybridisoituneet, ja nykyään puhutaankin yleisesti so- 
siaalisen median käyttäjistä, joilla on verkossa moniulotteinen toi- 
mijuus. (Bruns 2010, 125; Delwiche ja Jacobs Henderson 2013; Jen- 
kins 2006, 290; Mittell 2013; Turtiainen ja Östman 2009, 340; van 
Dijck 2009, 41-42). 

Osallistuvan käänteen on katsottu demokratisoivan kulttuuria 
ja yhteiskuntaa. Kun tuotantoyhtiöiden ja muiden instituutioi- 
den kontrolloiva rooli julkaisemisen portinvartijoina on heiken- 
tynyt, kaikenlaiset ihmiset ovat voineet saada äänensä kuuluville 
eikä omien lahjojen ja ideoiden esilletuomiseen ole tarvinnut enää 
suurta taloudellista panostusta. (Cross 2011, 6.) Verkostoituminen 
ja itseilmaisu institutionaalisen kontrollin ulottumattomissa lisää- 
vät mahdollisuuksia valtavirrasta, instituutioiden intresseistä ja 
valtakulttuurin arvoista poikkeavien merkityksenantojen, ideo- 
logioiden ja aktiviteettien järjestäytymiselle ja läsnäololle yhteis- 
kunnassa. Internet on helpottanut osallistujien kokoamista monen 
tyyppiseen kansalaisvaikuttamiseen ja mielenilmauksiin. (Esim. 
Bhatia 2019, 484; Fuentes 2015; Heimo 2013, 59). Esimerkiksi flash 
mobit ovat sosiaalisen median välityksellä organisoitua kansalais- 
toimintaa, jossa osallistujat ottavat sovittuna aikana kaupunkitilan 
hetkeksi haltuunsa jonkin ennalta sovitun teeman mukaisesti. Flash 
mob sisältää usein viihteellisen tai taiteellisen performanssin, jossa 
osallistujat toteuttavat ennalta harjoitetun koreografian. Siihen voi 
yhdistää yhteiskunnallisen tai poliittisen viestin, jolle performanssi 
antaa näkyvyyttä. Flash mobiin kuuluu olennaisesti myös tapahtu- 
masta tehty tallenne, joka julkaistaan sosiaaliseen mediaan tuomaan 
lisää näkyvyyttä ja inspiroimaan tulevia tapahtumia. (Bhatia 2019, 
485-487; Rheingold 2003.) Vaikka osallistuva käänne yhdistetään 
digitalisoitumiseen, varsinainen toiminta voi, kuten flash mobien 
kohdalla, tapahtua yhtä hyvin joukkotapaamisina. 

Toisenlainen esimerkki internetin joukkovoimasta sijoittuu 
pörssimaailmaan. Vuonna 2021 Reddit-palvelun WallStreetBets- 
kanavalla käynnistyi nettipohjainen kampanja, jossa satojen tuhan- 
sien piensijoittajien joukko koordinoi toimintansa näpäyttääkseen 

suuria pörssiyhtiöitä. Suurilla sijoittajilla kuten pörssiyhtiöillä on 
ollut tapana tehdä voittoja niin sanotun shorttauksen eli lyhyeksi 
myynnin avulla: Yhtiö lainaa muilta omistajilta osakkeita, joiden 
arvo on laskussa, ja myy ne. Niiden arvon yhä laskiessa yhtiö ostaa 
samoja osakkeita takaisin halvemmalla, palauttaa ne sitten takaisin 
omistajalleen ja pitää voiton itse. Riskinä on, että shortattujen osak- 
keiden arvo lähteekin kesken kaiken nousuun, jolloin yhtiö joutuu 
ostamaan ne takaisin kalliimmalla ja tekee tappioita. Juuri tällai- 
sen tilanteen Reddit-taustaiset piensijoittajat aiheuttivat tammi- 
kuussa 2021 alkaessaan ostaa peliyhtiö Gamestopin osakkeita san- 
koin joukoin. Osakkeiden arvo nousi räjähdysmäisesti, ja vaikka 
se myös laski pian, suurille sijoitusyhtiöille aiheutui huomattavia 
tappioita. Vastaavaa tehtiin myös muilla, tästä hyvästä meemiosak- 
keiksi luonnehdituilla kohteilla kuten Nokian sekä elokuvayhtiö 
ACM:n osakkeilla. Tavoitteena ei ollut taloudellinen voitto vaan 
instituutioiden häiritseminen. Tarkastelukulmasta riippuen tem- 
pausta on pidetty joko laittomana kurssimanipulaationa tai terve- 
tulleena institutionaalista rahavaltaa haastavana anarkiana. (Iltalehti 
29.1.2021; Taloussanomat 30.1.2021; Yle Uutiset 28.1.2021). 

Vernakulaareilla verkostoilla on vaikutusta monilla yhteiskunnan 
osa-alueilla kuten poliittisessa liikehdinnässä, terveyteen liittyvissä 
asenteissa ja taloudessa (esim. Howard 2012, 42; 2013, 87-92; Räty 
2019, 23-26). Optimistisen näkemyksen mukaan internet edistää 
globaalia ajatusten virtaa, kansallisuusrajat ylittävää yhteistyötä ja 
poliittista vapautta. Länsimaista käsin esimerkkinä poliittisesta va- 
paudesta mainitaan yleensä 2010-luvun alkuun sijoittuva niin sanot- 
tu arabikevät, jolloin useissa Lähi-idän maissa vaadittiin vapautta 
ja demokratiaa ja jonka liikkeellepanossa mobiiliteknologialla oli 
keskeinen rooli. (Thompson 2012). Toisaalta Internetin mahdol- 
listamaa globaalia keskustelua voi pitää myös yhdenmukaistava- 
na länsimaisten arvojen ja markkinoiden levittämisenä kaikkialle 
maailmaan (Krawczyk-Wasilewska 2016, 60). Vapaus julkaista nä- 
kemyksiä ja aineistoa johtaa myös lisääntyvään virheellisen tiedon 
leviämiseen, kun mielipiteiden ilmaisulle tai asiantuntijana esiin- 
tymiselle ei ole asetettu mitään kriteereitä. 

Demokratisoitumistakin on pidetty näennäisenä monella eri ta- 
valla. Ensinnäkin mahdollisuus julkaista ei merkitse kuulluksi tu- 
lemista. Hakukoneet suosivat sisältöjä, joihin johtaa suuri määrä 
linkkejä; toisin sanoen suuria toimijoita, joiden sivustot on raken- 
nettu maksimoimaan näkyvyys. Tämä vaatii rahaa ja osaamista, 
ja suuri osa sivustoista pysyy lähes tuntemattomina samalla kun 
huomio keskittyy harvoille suurille, ammattimaisille toimijoille. 
(Benkler 2006, 10; Hindman 2009, 14-15, 43). Vastaavasti poliitti- 
nen vaikuttaminen internetissä on osoittautunut epätasa-arvoiseksi 
verrattuna vaikkapa äänestämiseen ja perinteiseen kampanjatyö- 
hön, koska verkkonäkyvyys keskittyy rahan, koulutuksen ja yhteis- 
kunnallisen vaikutusvallan mukaan (Hindman 2009, 17-19, 38-39, 
128). Toiseksi maailman mittakaavassa jo digitaalisten laitteiden 
saatavuus henkilökohtaiseen käyttöön ja mahdollisuus osallistu- 
miseen ja kontrolloimattomaan verkon käyttöön on painottunut 
kehittyneisiin maihin. Digitaalinen kuilu vallitsee myös valtioi- 
den sisällä kaupunkien ja maaseudun sekä erilaisten sosiaali- ja 
ikäryhmien välillä. Kyse ei ole pelkästään verkkoyhteyden saata- 
vuudesta. Verkon täysimittainen käyttö voi olla maksullista, jol- 
loin sen ilmaiset versiot voivat rajata pääsyn vain yhtiön valikoi- 
mille sivustoille. Mahdollisuus omaehtoiseen osallistumiseen on 
silloin varsin rajallinen. (Krawczyk-Wasilewska 2016, 23; Landale 
ja Meinrath 2017, 11-15.) 

Mediatutkija José van Dijck on kyseenalaistanut osallistuvan 
käänteen erityisyyttä muistuttamalla, ettei teknologian tuoma osal- 
listumisen mahdollisuus ole tehnyt kaikista sosiaalisen median 
käyttäjistä aktiivisesti julkaisevia kulttuurin tuottajia. Vain pieni 
osa käyttäjistä luo ja julkaisee omia mediasisältöjä kuten YouTu- 
be- tai TikTok-videoita tai blogeja. Niihin aktiivisesti reagoivia on 
samoin vähemmistö. Valtaosa median käyttäjistä tyytyy edelleen 
vastaanottajan rooliin eikä reagoi näkemäänsä ja kokemaansa mil- 
lään näkyvällä tavalla. (van Dijck 2009, 41-44.) Sosiaalisen median 
palveluissa julkaisun katsomisesta kuitenkin jää jälki, joka kertoo 
sen suosiosta ja myös lisää sen näkyvyyttä palvelussa (Burgess ja 
Green 2009, 57; Valaskivi 2021). Suosio oman ryhmän antamana 

tukena antaakin julkaisulle vernakulaaria auktoriteettia (ks. Ho- 
ward 2013, 80). 

Folkloristiikassa on tapana korostaa passiiviseltakin näyttävän 
yleisön roolia. Kulttuurisesti kompetentti yleisö tunnistaa julkai- 
suun punotut kulttuuriset koodit ja merkitykset ja osaa arvostaa 
onnistuneita performansseja. Myös kasvokkaisyhteisöissä varsi- 
naiset perinteentaitajat ovat harvassa, eikä heidän toiminnassaan 
ole mieltä ilman yleisöä, joka tuntee heidän esittämänsä genren ja 
ymmärtää sen merkitykset. Verkossa leviävät meemit ovat yleensä 
monikerroksisen intertekstuaalisia ja viittaavat lukuisiin muihin 
meemeihin, jotka yleisön täytyy tuntea ymmärtääkseen ne. Jaettu 
kokemus jyvällä olemisesta tuottaa yhteisyyden tunnetta, joka on 
samalla osallistumista ilmiöön. (McNeill 2019, 97-104.) Osallistu- 
minen on toisille aktiivisempaa itseilmaisua, toisille passiivisempaa 
paikallaoloa sekä tulkintojen ja valintojen tekemistä. Vasta yleisön 
läsnäolo ja nähdyksi ja seuratuksi tuleminen tekevät myös aktiivi- 
sen esiintyjän tai julkaisijan toimista merkittäviä. 

Samalla kun valtakulttuurinen huomio keskittyy verkossa har- 
voille, sosiaalisen median vertaisverkostoissa käyttäjän näkemät 
sisällöt perustuvat valintoihin, joita hän itse tai hänen kaverinsa 
ovat tehneet. Vaihtoehtojen kirjon sekä itseilmaisun- ja valinnan- 
vapauden vastapuolena on näköalojen kaventuminen, kun verkossa 
korostuvat yhteydet vain samanhenkisten kanssa. Vernakulaareissa 
verkostoissa ajatukset muhivat samassa padassa: yhdenmukainen 
toiminta toistuu ja synnyttää mielikuvan oman ryhmän näkemys- 
ten kollektiivisuudesta ja yleisyydestä. Kasautuessaan samanmie- 
lisyyden osoitukset — olipa kyse kansanviisautta viljelevästä sanon- 
nasta, arkisista käytännöistä tai asenteellisista huhuista ja tarinoista 
— vahvistavat verkoston jäseniä yhdistäviä näkemyksiä, mikä edel- 
leen lisää samankaltaista toimintaa. (Howard 2019, 75-76; Laitinen 
2018, 83—84.) 

Digitaalisten viestintäteknologioiden on jo havaittu tosiasias- 
sa edistävän vihapuheen, salaliittokertomusten ja populismin kal- 
taisten ilmiöiden leviämistä (Valaskivi 2021). Suomessa esimer- 
kiksi levisi sosiaalisessa mediassa ja niin sanotussa vastamediassa 

2010-luvulla huhuja maahanmuuttajien kahmimista sosiaalietuuk- 
sista. Samaan aikaan huhuja myös kumottiin ahkerasti, mutta näitä 
kahta eri näkemystä vaalittiin eri piireissä. Kumpikin taho ylläpiti 
vastapuolesta negatiivisia mielikuvia. Erilaisten kuppikuntien ja 
kuplien väliset suhteet toisiinsa ja virallisiin toimijoihin muodos- 
tuvat jännitteisiksi, jos oman ryhmän identiteettiä rakennetaan 
vastakkainasettelun keinoin. (Laitinen 2018; ks. myös esim. Fine ja 
Ellis 2010, 2-3.) Oman verkoston näkökulmasta myös asiantunti- 
joiden ja virallisten tahojen esittämät näkemykset voivat näyttäytyä 
vieraina ja epäilyttävinä. Tällöin yritykset suitsia virheellistä tietoa 
ylhäältä päin valistamalla voivat johtaa syvenevään epäluottamuk- 
seen asiantuntijoita kohtaan. 

Viime vuosina vastakkainasetteluille erityisen alttiiksi aihepii- 
riksi on noussut terveys. Vernakulaareissa verkostoissa voimis- 
tuvat vaihtoehtoiset näkemykset terveydestä ulottuvat erilaisista 
terveysruokavalioista vaihtoehtohoitoihin ja rokotuskriittisyy- 
teen. Vernakulaari terveysruokapuhe koskee usein henkilökoh- 
taista hyvinvointia ja eettisiä valintoja (ks. Räty 2019). 2010-luvulla 
erityisesti vähähiilihydraattisesta ruokavaliosta eli karppauksesta 
käytiin kiivasta julkista neuvottelua sekä sosiaalisessa että perin- 
teisessä mediassa. Karppausilmiöstä tuli nykyaikaisen yhteiskun- 
nan symboli: ihmiset irtautuvat virallisista ohjeistuksista ja kuun- 
televat mieluummin omia tuntemuksiaan ja vertaisverkostojaan. 
Mediassa tilanne saatettiin nähdä yksilöllisempänä vastuunottona 
omasta terveydestä, mutta myös epäluottamuksena auktoriteetteja 
kohtaan. Ravitsemustutkijat kokivat median suosivan maallikko- 
lähtöistä diskurssia ja kokivat tutkijoiden puolueettomuutta epäi- 
levät sosiaalisen median puheenvuorot demonisointina. (Huovila 
2014; Fogelholm 2012.) 

Kiistanalaisin asema on uskomuksilla ja näkemyksillä, jot- 
ka kyseenalaistavat institutionaalisia käytäntöjä ja tiedepohjaista 
maailmankuvaa. Yleensä ne ovat keskittyneet vahvimmin omil- 
le kanavilleen. Omilla foorumeillaan hyväksyntää saavat käytän- 
nöt ja uskomukset saattavat niiden ulkopuolella herättää när- 
kästystä ja huvittuneisuutta sekä kirvoittaa kovaakin kritiikkiä. 

Valtavirtamediassa esitettyinä ne voivat tuoda myös toimittajalle 
tai julkaisulle julkiset nuhteet. (Koski 2016, 20-21.) Lehdistön rooli 
tulee toistuvasti esille vaihtoehtoisen ja väärän informaation levit- 
täjänä, joskin harvemmin Suomessa (esim. Laitinen 2018, 76-77; 
McNeill 2018). Koska monenlaiset sisällöt tosiasiassa kiertävät alus- 
talta toiselle ja ilmaantuvat milloin ammattilaisten tuottamina uuti- 
sina, milloin käyttäjälähtöisinä kertomuksina, mediatutkimuksessa 
on alettu puhua tästä kokonaisuudesta hybridinä mediana (Uusi- 
talo ja Valaskivi 2020; Valaskivi 2021). Esimerkiksi Yhdysvalloissa 
rokotusvastaiset tarinat, huhut ja salaliittoepäilyt leviävät yleises- 
ti paitsi suullisesti ja netissä myös lehdistön välityksellä (ks. Kitta 
2012, 6). Erityisesti rokotuskriittisyydestä tuli vuoden 2021 aikana 
merkittävä ja organisoitunut liike, joka pyrki kasvamaan pois val- 
takulttuurin katveessa rehottavan vernakulaarin asemastaan. Sen 
suosio perustuu kuitenkin edelleen sosiaalisen median luomaan ti- 
lanteeseen, jossa asiantuntijatieto ja yksilöiden kertomukset näyt- 
täytyvät mediavirrassa tasa-arvoisina. 


Mediayhtiöiden reaktiot osallistumisen käytäntöihin 


Osallistuvan kulttuurin ja hybridin median aikakaudella aikai- 
semmat mediajätit eli tuotantoyhtiöt ovat joutuneet muuttamaan 
toimintatapojaan. Aiemmin ne pystyivät myymään tuottamaansa 
musiikkia, TV-sarjoja tai elokuvia erilaisina tallenteina ja valvo- 
maan tekijänoikeuksiaan. Nykyään kuluttajat pystyvät kopioimaan 
aineistoa helpommin omilla laitteillaan ja julkaisevat sitä verkos- 
sa YouTuben kaltaisilla alustoilla. Etenkin fanikulttuureille on ol- 
lut tyypillistä myös alkuperäistekstien muuntelu, omien versioiden 
luominen ja julkaiseminen sekä tietojen ja tulkintojen kokoaminen 
omille nettisivuille. Eri maiden tekijänoikeuslaeissa tällaiset melko 
tavanomaiset käytännöt ovat yleensä edelleen kiellettyjä. Käyttäjät 
kokevatkin lait monelta osin vanhentuneiksi. Kiistat fanisivustojen ja 
tuotantoyhtiöiden välillä oikeudesta esittää tulkintoja ovat myös ol- 
leet tavallisia. (Jenkins 2002; Jenkins 2006, 136—137; Gallagher 2013.) 

Tuotantoyhtiöt ovat aiemmin pyrkineet valvomaan oikeuksiaan 
esimerkiksi vaatimalla faneja poistamaan fanivideoitaan verkosta. 
Sittemmin on nähty fanien rooli tuotannon arvon kasvattajina: he 
ovat levittäneet tietoa julkaisusta, tarjonneet luovaa panostaan tuot- 
tajienkin käyttöön ja pitäneet yleisön kiinnostusta yllä myös tuotan- 
tokausien välillä. (Hills 2002, 15; Jenkins 2006, 137—138.) Tuotanto- 
yhtiö Viacom syytti vuonna 2007 YouTubea laittomasti ladattujen 
videoiden pyörittämisestä mutta hävisi tapauksen. Oikeuden mu- 
kaan YouTubelta ei voitu edellyttää tietoa palveluun ladattujen vide- 
oiden laillisuudesta, mutta se velvoitettiin poistamaan ilmiannetut 
laittomat videot. (Gallagher 2013, 92-93.) Vaihtoehdoksi pyrkimyk- 
selle kieltää ja kriminalisoida väistämätön tuotannon vernakulaari 
käyttöönotto on tullut yhteistyö ja sopeutuminen. Johtoasema on 
vähitellen siirtynyt tuotantoyhtiöiltä sosiaalisen median alustoja 
pyörittäville yhtiöille, joiden logiikka perustuu mainostulojen sekä 
käyttäjistä saatavan datan hyödyntämiseen. (Jenkins 2006, 134; van 
Dijck 2009, 46-48.) Voittoja ei enää tule tuotannon omistamisesta 
vaan käyttäjien osoittamasta huomiosta. 

Erilaisille hybridin median alustoille on yhteistä käyttäjien huo- 
mion tavoittelu. Mediatutkijat Niina Uusitalo ja Katja Valaskivi 
ovatkin käyttäneet hybridistä mediasta termiä huomiokone, sillä 
se pyrkii varmistamaan käyttäjien huomion ja klikkaukset jopa 
riippumatta sisällön yhteiskunnallisista vaikutuksista. (Uusitalo ja 
Valaskivi 2020; Valaskivi 2021.) Keskeinen menetelmä sosiaalisen 
median käytön lisäämiseksi ovat algoritmit, jotka profiloivat käyt- 
täjiä näiden tekemien valintojen perusteella ja tarjoavat näille lisää 
samankaltaista sisältöä. Algoritmit ovat ehkä vastaus sisällön yli- 
tarjonnalle ja siivilöivät kaaoksesta käyttäjän kannalta mielekästä 
sisältöä, mutta ennen kaikkea ne kokoavat tietoa siitä, millaiset si- 
sällöt saavat käyttäjät reagoimaan esimerkiksi klikkauksin ja tuo- 
maan mediayhtiöille lisää tuloja. (Valaskivi 2021.) 

Algoritmien myötä on tultu toisenlaiseen tilanteeseen kuin 
Frankfurtin koulukunnan esittämissä skenaarioissa, joissa vallan- 
pitäjät syöttävät ideologisesti tasapäistävää sisältöä massoille. Jos 
tarjolle nostetun käyttäjälähtöisen aineiston sisältöjä ei tarkasta 

kukaan, niiden levinneisyyttä määrää provosoivuus. Vuonna 2020 
tehty selvitys osoitti, että kun käyttäjä seuraa vaikkapa Instagramis- 
sa rokotuskriittistä tiliä, algoritmit ohjaavat palvelua näyttämään 
hänelle väärää tietoa myös Yhdysvaltain vuoden 2020 presidentin- 
vaaleista, koronaviruksesta ja Q-Anonista, koska samaa tiliä seu- 
raavien ihmisten on todettu kiinnostuvan muistakin salaliittohen- 
kisistä sisällöistä. Instagramia onkin syytetty siitä, että se tuottaa 
voittoa ja klikkauksia oikean tiedon kustannuksella. (CCDH 2021.) 
Sosiaalisen median alustojen reagointia tähän ongelmaan on kri- 
tisoitu hitaaksi, mutta vuonna 2021 palveluja hallinnoiva Meta-yhtiö 
oli jo poistanut satoja Facebook- ja Instagram-tilejä, joiden oli to- 
dettu levittävän väärää tietoa järjestäytyneesti (BBC News 10.8.2021; 
Meta 10.8.2021). YouTube ei aluksi poistanut rokotuskriittisiä vide- 
oita palvelusta vaan pelkästään jätti myymättä niiden oheen mai- 
noksia, jolloin julkaisija ei voi hyötyä niistä taloudellisesti. Palvelu 
myös kiinnitti videon alaosaan ilmoituksen, että rokotekriittisyys 
kuuluu maailman suurimpiin terveysuhkiin. Muuta vastaavalla ta- 
valla kiistanalaista sisältöä on ollut Kuuhun laskeutumisen epäile- 
minen, terrori-iskuihin liittyvät salaliittokertomukset, maapallon 
uskominen litteäksi sekä tarinat ihmeparantumisista. ( Washington 
Examiner 15.3.2019.) Tilanteen kärjistyttyä koronaviruspandemian 
aikaan YouTube poisti alustalta kymmeniä tuhansia rokotusaihei- 
sia videoita, joiden sisältö ei vastannut maailman terveysjärjestö 
WHO:n linjauksia. Kilpajuoksu kuitenkin jatkuu, sillä rokotus- 
vastaisten videoiden tekijät kehittävät ilmaisuaan kiertääkseen jäl- 
jitysjärjestelmät. (BBC News 12.3.2021.) Järjestelmiä ei myöskään 
ole kehitetty pieniä kielialueita silmällä pitäen eivätkä ne hahmota 
esimerkiksi suomenkielistä disinformaatiota — jota löytyikin suuret 
määrät ennen tilanteen korjaamista (Yle Uutiset 1.6.2021). 
Mediasisältöjen kuohuttavuuden rinnalla kaupallista merkitys- 
tä on verkkoyhteisöllisyydellä: sillä, että yhteisöllisyys saa yksilöt 
viettämään sivustoilla enemmän aikaa. Suositut sosiaalisen me- 
dian alustat kuten YouTube ja Facebook ovat rakenteeltaan sosi- 
aalista osallistumista suosivia (esim. Burgess ja Green 2009, 2). 
Ne ovat myös luoneet itsestään näyttävästi mielikuvaa yhteisöinä. 

Esimerkiksi kesäkuussa 2018 Facebook koosti videoita käyttäjien 
kuvista, joissa nämä olivat yhdessä muiden kanssa, ja yhdisti niitä 
eri puolilla maailmaa kuvattuihin videoihin yhteisöllisestä haus- 
kanpidosta ja yhteistyöstä. Videoiden otsikko oli ”Community me- 
ans a lot? (yhteisö on tärkeä”) ja videoiden lopussa lause ”Kiitos, 
että olet osa yhteisöä” viittasi Facebookin rooliin suurena, kansain- 
välisenä yhteisönä. 

Sekä algoritmit että uutismedia tuottavat käytännössä väärää tie- 
toa myös tekemällä sinänsä todellisista mutta vähäisistä tai margi- 
naalisista ilmiöistä suurempia kuin ne ovat. Vaikkapa vain muuta- 
man aktiivisen käyttäjän alulle panema rasistinen liikehdintä voi 
alkaa näyttää merkittävältä trendiltä, kun media uutisoi siitä uu- 
delleen ja uudelleen ja kun siihen viittaava aihetunniste siirtyy yhä 
laajempaan käyttöön. Syntyy palautesilmukka, jossa mediahuomio 
ruokkii itseään. Aihetunnisteita käytetään myös ironisesti, mutta 
median huomiotaloudessa myös ironiset ja kiistävät kommentit 
käytännössä levittävät alkuperäistäkin väitettä. Julkaisun siirtyes- 
sä kontekstista toiseen alkuperäinen ironia voi jäädä ymmärtä- 
mättä. Käyttäjät eivät aina avaa klikkiotsikoita, vaikka jakaisivat 
niitä eteenpäin. Uutisten lukemisen sijaan käyttäjät voivat päätellä 
ja tulkita niiden sisällön oman maailmankatsomuksensa pohjalta. 
(Peck 2020, 229-332; ks. myös Aikin 2009.) Taustalla on tavallisten 
ihmisten taipumus pitää luotettavana sellaista tietoa, joka tuntuu 
valmiiksi tutulta, sopii yhteen aiemman tietämyksen kanssa ja on 
peräisin luotettavasta lähteestä. Viimeksi mainittu merkitsee taval- 
lisimmin omaa perhettä ja muita läheisiä. Mediasisällöt voi samas- 
taa folkloreen kuten tarinoihin ja huhuihin, kun ne kiertävät oman 
lähipiirin tai verkoston julkaisemina ja niiden totuusarvo perustuu 
pitkälti niiden lähettäjän tuttuuteen. (McNeill 2018.) 

Erityisesti tunteita herättävät uutiset ja huhut leviävät tehokkaas- 
ti: tyrmistys ja pöyristys myyvät. Siksi hybridi media käytännössä 
tuottaa myös vihapuhetta ja vastakkainasetteluja. (Valaskivi 2021.) 
Väärän tiedon vahvistuminen eli amplifikaatio syntyy netin käyt- 
täjien, algoritmien ja massamedian välisessä vuorovaikutuksessa. 
Vain yhteen osapuoleen kohdistuva muutos, kuten mediayhtiöiden 

voimakkaampi vastuuttaminen väärän tiedon levittämisestä, ei yk- 
sin riko palautesilmukkaa. (Peck 2020, 333-335.) 


Lajinäkökulma vernakulaariin itseilmaisuun 


Digitaalisten työkalujen omaksuminen kansanomaiseen viestintään 
ja sosiaalisen median alustat sen välittymiskanavina ovat lisänneet 
uusien ilmaisun lajien, genrejen, määrää eksponentiaalisesti. Ennen 
pääosin suulliseen kerrontaan, hokemiin tai lauluihin painottunut 
vernakulaari perinneviestintä koostuu nyt lukemattomia erilaisia 
tyylilajeja, asenteita ja tavoitteita edustavista teksti-, kuva-, ääni- ja 
videopohjaisista teoksista, jotka yhdistelevät omaa, kaupallista ja 
muuta verkossa kiertävää tuotantoa. Folkloristiikassa sekä taiteiden 
ja kielen tutkimuksessa on käyty laajaa keskustelua genrejen mer- 
kityksestä ja olemuksesta kuten siitä, millaisin kriteerein eri genret 
erotetaan toisistaan tai mikä ero on genrellä ja viestinnän tilanne- 
kohtaista tyyliä ilmaisevalla rekisterillä. Lajikriteereinä voivat olla 
esimerkiksi muoto, tyyli, sisältö, viestinnälliset tavoitteet, käyttöyh- 
teys tai asenne. Laji voi kehystää viestin esimerkiksi todesta otetta- 
vaksi, metaforiseksi, ironiseksi tai fiktiiviseksi. Erilaisilla lajeilla on 
myös erilainen auktoriteetti ja ne voidaan assosioida kulttuurissa 
tietynlaisiin ihmisryhmiin tai tietynlaisiin viestintätilanteisiin tai 
-kanaviin. Perinnelajeja on yleensä määritelty kahden tai kolmen 
kriteerin kombinaatioina, kuten muodon, sisällön ja käyttötavan 
perusteella tai akseleilla tosi/fiktiivinen ja pyhä/maallinen. Se, mitä 
lajien määrittelyssä pidetään olennaisena, on vaihdellut tutkimus- 
näkökulmasta ja -intresseistä riippuen. Aiemmin on oletettu, että 
folkloren lajit muodostavat paikallistasolla jokseenkin koheren- 
tin viestinnällisen järjestelmän, jossa kullakin lajilla on oma paik- 
kansa ja tehtävänsä ja jossa lajit jakautuvat edelleen alalajeiksi. Jos 
sellaisella keinotekoisella ihannekuvalla vielä saattoi hahmotella 
pienyhteisöjen suullisia genrejä, viimeistään globaalin, monikult- 
tuurisen verkkoviestinnän kohdalla taksonomioiden teko olisi jo 

mahdotonta. (Briggs ja Bauman 1992; Frog, Koski ja Savolainen 
2016; Frog 2016; Honko 1980; Koski 2016.) 

Verkkoympäristössä lajien kirjo ulottuu suhteellisen vakiintu- 
neista ja yleisistä, teknisiin reunaehtoihin perustuvista lajeista, ku- 
ten blogeista, pienessä piirissä kehkeytyviin ilmaisukaavoihin tai 
rekistereihin, jotka saattavat olla lyhytikäisiä tai muuttua nopeasti. 
Tavalliselle ihmiselle arki-ilmaisussa käytettyjen lajien tuntemus on 
kulttuurista kompetenssia, joka auttaa tulkitsemaan muiden vies- 
tejä — esimerkiksi erottamaan toisistaan uutiset, vitsit ja vaikkapa 
pulmapähkinät — sekä ilmaisemaan itseään odotusten mukaisel- 
la tavalla. Taiteen tai populaarikulttuurin lajimääritelmät auttavat 
päättelemään, mitä tuotteelta voi odottaa ja vastaako se sen hetki- 
siin tarpeisiin tai omiin mieltymyksiin (peligenreistä ja niiden luo- 
kittelusta tarkemmin ks. Jukka Vahlo tässä teoksessa). 

Nykyaikaisille genreille ja rekistereille on tyypillistä, että niiden 
hallinta ja käyttö voi toimia erontekona erilaisten ihmisryhmien vä- 
lillä. Esimerkiksi digitaalisia keinoja käyttävät kirjoitustavat, emojit 
ja kirjainlyhenteet eli akronyymit (ks. Krawczyk-Wasilewska 2016, 
31-36) voivat toimia vernakulaarina rekisterinä, jota kaikki eivät 
hallitse (Koski ja Turtiainen 2020, 94-95, 102). Genret toimivat 
intertekstuaalisina ankkureina: tietyn kaavan mukaisen ilmaisun 
ymmärtäminen edellyttää sitä, että vastaanottaja tuntee riittävän 
määrän aikaisempia kyseisen kaavan mukaisia ilmaisuja ja niiden 
merkitysyhteydet. Nykykulttuurille on myös tyypillistä erilaisten 
kuvastojen ja ilmaisun kaavojen yhdistely ja jatkuva uudistami- 
nen. YouTubesta löytyy suuri määrä videoita, jotka näyttäisivät 
täysin älyttömiltä ilman oikean kulttuurisen kontekstin tuntemus- 
ta. Tutkijat, jotka eivät ole niiden kohdeyleisöä, saattavat tulkita 
niitä varovasti parodioiksi (ks. Koski 2011, 18 alaviite 3). Folkloris- 
ti Julia Ronen esimerkki järjettömästä julkaisusta on kymmenen 
tunnin mittainen YouTube-video, jossa Hitler kuulee -videoista 
(ks. Ahlgren 2020) tuttu Perikato-elokuvan Hitler-hahmo huu- 
taa tauotta ”Fegelein! Fegelein!” Ronen mukaan järjettömät jul- 
kaisut manifestoivat julkaisemisen vapautta, jolloin niiden sisältö 

ei määrittele niiden merkitystä. (Rone 2013.) Omassa kontekstis- 
saan kymmentuntinen Fegelein-video on jopa odotuksenmukai- 
nen. Kansainvälisessä meemikulttuurissa Fegeleinin huutaminen 
on runsaasti versioitu aihelma, jolla ei itsessään ole kiinteää mer- 
kitystä mutta joka viittaa sekä Hitler-videoihin että aikaisempiin 
Fegelein-versioihin. Tarkoituksellinen toistaminen on sosiaalisesti 
merkityksellistä ja luo yhteisyyttä niiden välille, joiden repertuaari 
on samansuuntainen - tässä tapauksessa niiden, joille Fegelein on 
”juttu” Kymmentuntisen YouTube-videon tekeminen puolestaan 
on vakiintunut tapa antaa symbolinen tunnustus repliikille, katkel- 
malle tai muulle videomuotoiselle episodille sen saamasta asemas- 
ta. Kymmentuntisen Fegelein-videon tekijä sulacomarine ilmaisee- 
kin saatteessaan, että video on ollut katsojien toivoma. (YouTube: 
sulacomarine 23.9.2012.) 


Yhteisöt, tulkintayhteisöt ja identiteetti 


Edellä on todettu, että arkipäiväinen viestintä ja folklore ovat yhtei- 
söllistä toimintaa ja että perinteitä syntyy nimenomaan yhteisöissä. 
Nykykulttuurissa yhteisöinä toimivat usein väljät verkostot, joiden 
jäsenet eivät välttämättä ole koskaan tavanneet toisiaan. Kapeasti 
määritellen yhteisöt ovat jaettuun identiteettiin perustuvia ryhmiä, 
joiden jäsenet tietävät olevansa jäseniä ja erottautuvat ei-jäsenistä. 
Myös väljemmät ryhmät ja verkostot voivat kuitenkin tarjota yhtei- 
syyden tunnetta, yhteisiä kokemuksia, identiteetin rakennusaineita 
ja tukea. Sosiaalisten kuvioiden monimuotoistuessa on toisinaan 
parempi puhua yhteisöjen sijaan yhteisyydestä eri muodoissaan. 
(Kangaspunta 2011, 15.) 

Yhteiskuntatieteissä on perinteisesti erotettu toisistaan sosiaalisia 
ja emotionaalisia siteitä sekä yhteistoimintaa käsittävä yhteisö, Ge- 
meinschaft, sekä asiakysymyksille ja organisaatiolle perustuva yhdis- 
tys tai yhteiskunta, Geschellschaft, joka muodostaa kehykset yksilöi- 
den toiminnalle muttei tarjoa emotionaalista sisältöä. (Kangaspunta 

2011, 18; Lehtonen 1990, 21-22.) On arveltu, että nettiyhteisöt paik- 
kaavat osittain tätä jälkimodernin yhteiskunnan emotionaalista 
aukkoa. Netin keskusteluryhmä voi korvata entisajan suurperheet 
ja kyläyhteisöt yhteisönä, jossa voi esimerkiksi kysyä vinkkejä ja 
mielipiteitä tavallisissa elämän ongelmissa. (Kangaspunta 2011, 27; 
Rheingold 1998, 25.) Onko kuitenkaan tarpeen etsiä nyky-yhteis- 
kunnasta vastaavuuksia ensiajan yhteisöllisille rakenteille? 
Yhteisön määrittely on muuttunut tutkimuksessa viimeisten 
kymmenien vuosien aikana samalla kun länsimaiset yhteiskunnat 
ja niissä toteutuvat yhteisyyden muodot ovat muuttuneet. Yhteisön 
perusmuotona pidettiin pitkään mielikuvaa esimoderneista kylä- 
yhteisöistä tai pikkukaupungeista, joissa yksilöt tuntevat toisensa. 
Yhteisöllisen kehityksen on katsottu edenneen sukuyhteisöistä sta- 
tusyhteisöihin, jotka perustuvat ammatilliseen tai yhteiskunnalli- 
seen asemaan, sekä edelleen sopimusyhteisöihin, joihin kuulumi- 
nen on itse valittavissa. (Kangaspunta 2011, 15-17; Lehtonen 1990.) 
Kiinnostukseen, ideologioihin ja elämäntyyleihin perustuvia ryh- 
miä ja alakulttuureita on lähestytty 1990-luvulla uusheimoina (neo- 
tribes), joihin yksilö voi liittyä omasta halustaan ja myös käyttää 
niitä yksilöllisen tai myös heimon yhteisen identiteetin ilmaisemi- 
seen (Maffesoli 1995; ks. myös Kangaspunta 2011, 25-26.) Zygmunt 
Baumanin näkemyksessä jälkimoderni yksilö ei kiinnitä identiteet- 
tiään edes heimoihin. Tunteet ja niiden käsittelystrategiat ovat yksi- 
tyisiä, ja myös identiteetti on ikuisesti jatkuva yksilöllinen projekti, 
jota toteutetaan kuluttamalla ja tulemalla nähdyksi. Yhteisöt ovat 
tällöin vain kuviteltuja ja muodostavat ympäristöjä, joissa yksilöt 
voivat toteuttaa toimijuuttaan. (Bauman Z. 1992, xix—xx, 190-195.) 
Median näkökulmasta yhteisöjen sijaan puhutaan yleisöistä. 
Yleisöt ovat eriytyneet kuluttamaan erityyppisiä kulttuurituotteita 
ja yksilöt valikoivat, millaisiin yleisöihin haluavat kuulua. Yhteisön 
normien ja arvojen sijaan yksilöt määrittelevät omaa identiteet- 
tiään suhteessa kaupallisiin tuotteisiin, erilaisiin kulttuurisiin tai 
poliittisiin ryhmiin, asenteisiin ja ilmiöihin. Vertaisnäkökulmasta 
yhteisyyttä syntyy mediavälitteisessä vuorovaikutuksessa siitä, että 

tunnetaan samoja populaarikulttuurin ja uutisvirran kuvastoja ja 
tulkitaan niitä samalla tavalla. Inmisryhmiä, jotka ymmärtävät kes- 
kenään samalla tavalla tiettyihin kuvastoihin liittyviä ilmauksia ja 
viittauksia mutta joilla ei välttämättä ole mitään muuta tekemistä 
toistensa kanssa, voi tarkastella tulkintayhteisöinä. 

Tulkintayhteisö-termiä (interpretive community) on käytetty tut- 
kimuksessa monella tavalla, mutta laajimmin se tunnetaan kirjal- 
lisuuden tutkija Stanley Fishin (1976) määrittelemänä. Fishillä se 
liittyi niin sanottuun tulkinnalliseen käänteeseen, jossa tulkinnan 
katsotaan syntyvän itse tekstin tai lukijan sijaan lukijalla olevista, 
kulttuuri- tai tilannekohtaisista oletuksista ja tulkintastrategioista. 
Tulkintayhteisö tarkoittaa siis ihmisryhmiä, joilla on omanlaisen- 
sa viitekehys tai kulttuurinen kompetenssi tulkita tiettyjä kulttuu- 
risia ilmaisuja omalla tavallaan. Fishille tulkintayhteisöt eivät ole 
yhteisöjä perinteisessä mielessä, vaan termillä ilmaistaan kulttuu- 
risten lukutapojen variaatiota ja muutoksia. (Fish 1976, 483-484; 
Harned 1985, 10-12; Roberts 2006, 32-35; Philosophy Now 2016.) 
Etenkin journalismin tutkimukseen sovellettuna tulkintayhteisöllä 
tarkoitetaan myös kulttuurisia tiloja, joissa merkityksiä tuotetaan 
ja jaetaan, tai ihmisryhmiä — kuten journalisteja — jotka toimivat 
tietynsuuntaisten merkitysten tuottajina ja välittäjinä (Berkowitz ja 
TerKeurst 1999, 125—127; Zelizer 1993). Vernakulaarissa internetkult- 
tuurissa tulkintayhteisön käsite kuvaa hyvin niitä väljiä piirejä, jot- 
ka ymmärtävät ja tuottavat jokseenkin yhtenäisellä tavalla sellaisia 
kuvastoja ja genrejä, joita valtavirta ei hallitse. Kysymys on tulkintaa 
ja ilmaisua ohjaavasta, hankitusta kulttuurisesta kompetenssista. 

Viihteenkään kohdalla omien valintojen mukaan painottunut 
kulttuurinen kompetenssi ei pelkästään lisää kykyä ymmärtää esi- 
merkiksi meemeissä olevia intertekstuaalisia viittauksia vaan myös 
muuttaa tulkintatapoja. Hyvä esimerkki kahdesta erilaisen tulkinta- 
yhteisön tekemästä tulkinnasta liittyy ”i lik the bread” -meemiin, 
joka tunnetaan myös nimellä bredlik. Ilmiön alkupisteenä oli 
Reddit-käyttäjä Sam Garlandin runo, jonka hän julkaisi vuonna 
2016 kommenttina leipurin varastoja nuoleskelleesta lehmästä ker- 
toneeseen julkaisuun. 

my name is Cow, 

and wen its nite, 

or wen the moon 

is shiyning brite, 

and all the men 

haf gon to bed — 

i stay up late. 

i lik the bred. 
Runo sai innostuneen vastaanoton ja kirvoitti suuren määrän vas- 
taavia tekstejä, jotka noudattavat samaa tyyliä ja kaavaa. Meemien 
taustoja ja käyttöä esittelevä sivusto Know Your Meme pitää alku- 
peräisen lehmärunon herättämää innostunutta osallistumista pa- 
rodiointina, joka johtuu tekstin absurdiudesta ja runsaista kirjoi- 
tusvirheistä. Tekstiä luonnehditaan doggo-kielellä kirjoitetuksi. 
(Know Your Meme: ”i lik the bred”.) Doggo- tai doge-kielella tar- 
koitetaan koirien yksinkertaista ajatusmaailmaa kuvastavaa, kieli- 
oppi- ja kirjoitusvirheita viljelevää kieltä, joka on varsin yleinen 
meemeissä. Know Your Meme -sivuston tulkinta perustuu ylei- 
seen meemikulttuurien tulkintakehykseen. Toisenlaisissa piireissä 
harrastajat tuntevat genren bredlik-runoutena ja luonnehtivat sen 
tyylilajia pseudo-chaucerilaiseksi. Se ei siis ole doggoa vaan jäljit- 
telee keskiaikaista englannin kieltä ja on mitaltaan kaksijalkaista 
jambia. Jambisten bredlik-runojen aiheena on yleensä jotakin ob- 
jektia nuoleva eläin, ja mukana julkaistaan usein runoa inspiroinut 
kuva. Aiheiden variaatio on laajaa, joskus leipä nuoleekin lehmää, 
tai, kuten internet-ilmiöissä tyypillisesti tapahtuu, toimijoina voivat 
olla muualta populaarikulttuurista kuten Harry Potterista tai Star 
Trekistä tunnetut hahmot. (Esim. Tumblr. Bestbredlik.) 

Myös asia- ja mielipidekysymyksissä opitut erot tulkintastrate- 
gioissa ovat merkittäviä, ja etenkään ironia ei aina välity erilais- 
ten tulkintayhteisöjen välillä. Ilmiötä on alettu kutsua Poen laiksi 
Nathan Poen muotoileman lauseen mukaisesti, joka liittyi alkujaan 
kreationismiin: jos esittää uskonnollisia ääriajatuksia parodioivia 
kommentteja, aina löytyy niitä, jotka luulevat kommentoijan olleen 
tosissaan. Keskeinen syy on se, että verkkokeskusteluissa viestijän 
ilmeet, eleet tai äänenpainot eivät välity ja tue ironista tulkintaa, 

vaan lukijan oma, vahvasti painottunut viitekehys määrää tulkin- 
nan suunnan. Poen laki liitetään varsinkin ääriajatteluun ja pola- 
risaatioon. (Aikin 2009.) 

Yksilön kannalta omannäköinen kulttuurinen kompetenssi ja sen 
osoittaminen samanmielisten ryhmässä on osa sosiaalista identi- 
teettiä. Sosiaalisella identiteetillä voidaan tarkoittaa yksilön identi- 
teetin muovautumista osana ryhmää tai suhteessa muihin ihmisiin. 
Erotuksena henkilökohtaisesta identiteetistä sillä voidaan myös tar- 
koittaa muiden ryhmän jäsenten luomaa määrittelyä (Scott 2015, 
9-10.) Sosiaaliset identiteetit ovat neuvoteltuja ja kiistanalaisia. 
Modernissa maailmassa ne ovat myös monimuotoisia, kun yksilö 
toimii monenlaisissa rooleissa. Erityisesti internetissä yksilön on 
katsottu voivan vapautua paikallisesti määrittyvästä identiteetistään 
ja löytää yhteisöjä, joissa pystyy toimimaan toiveittensa mukaisessa 
roolissa. Joskus tämä voi merkitä todellisuudesta poikkeavan vir- 
tuaalisen identiteetin luomista. (Wearing 2011.) 

Yhteisöllisyys on omaehtoisen kulttuurisen ilmaisun tärkeä 
ominaisuus riippumatta siitä, onko kyseessä väljempi yhteisyyden 
kokemus vai tiivis ryhmä. Vaikka toimimme nykyään tiiviiden ja 
pysyvien yhteisöjen sijaan yleensä vaihtuvissa toimintaympäristöis- 
sä ja väljissä verkostoissa, identiteettimme muodostuu sidoksissa 
muihin ihmisiin. Osa tätä prosessia ovat kulttuurinen itseilmaisu 
ja kulttuuriin liittyvät kulutusvalinnat, joiden myötä kiinnitymme 
joko tulkintayhteisöihin tai kiinteämpiin yhteisöihin ja omaksum- 
me tai välitämme niiden perinnettä. 


Kulttuurinen kierrätys ja luovuus 


Käsillä oleva teos jakaantuu tämän johdannon jälkeen kolmeen te- 
maattiseen osaan, jotka käsittelevät kulttuurista kierrätystä ja luo- 
vuutta (I), performanssia ja tunnetta (II) sekä kaupallisen ja ver- 
nakulaarin välistä vuorovaikutusta (III). Kaikki nämä teemat ovat 
mukana läpi teoksen ja liittyvät toisiinsa: kulttuuriset aihelmat 
yleensä kiertävät luovasti muuntelevina performansseina, jotka 

puolestaan voivat olla omaehtoisesti tai kaupallisesti tuotettuja tai 
siltä väliltä. 

Kulttuurisena kierrätyksenä ja luovuutena tarkastellaan ennen 
kaikkea sitä, kuinka samoja kulttuurisia kuvastoja ja aihelmia tulki- 
taan, varioidaan ja yhdistellään uudelleen populaarissa ja vernaku- 
laarissa kulttuurissa. Johdannossa asiaa on lähestytty etupäässä pe- 
rinteen näkökulmasta, jolloin kulttuuristen ilmiöiden, aihelmien ja 
käytäntöjen siirtymiseen liittyy jatkuvuus sekä siirtyvien yksiköiden 
merkityksellistäminen ja omaksi kokeminen. Kierto eli sirkulaa- 
tio voidaan nähdä myös laajempana yhteiskunnan olemassaoloon 
kuuluvana ilmiönä. Paitsi kulttuuriset käytännöt ja ajatukset, myös 
ihmiset ja tavarat kiertävät koko ajan, siirtyvät kontekstista toiseen 
ja saavat uusia rooleja ja merkityksiä. Mediatutkijat Katja Valaskivi 
ja Johanna Sumiala ovat korostaneet sirkulaation avoimuutta tut- 
kimuskäsitteenä: sirkulaationa voi tarkastella monenlaisia kehitys- 
kulkuja, siirtymiä ja prosesseja. Kulttuurin kohdalla sirkulaatio on 
paitsi aineettoman pääoman siirtymistä myös materiaalista, kun 
ajatukset, arvot, uskomukset ja tunteet saavat ilmaisunsa tuotteiden, 
teknologioiden ja kehojen välityksellä. Sirkulaatiossa kohtaavat ja 
vaikuttavat toisiinsa monenlaiset toimijat ja toimet. Se tuo yhteen 
aiemmin yhteen kuulumattomia elementtejä ja voi myös muokata 
valtasuhteita. (Valaskivi ja Sumiala 2014, 231-235.) 

Luvussa ”Vernakulaari, populaarikulttuuri ja kulttuurinen omi- 
minen” Tuomas Hovi tarkastelee kulttuuristen aihelmien omaksu- 
mista ja kierrätystä erityisesti folkloren ja kaupallisen populaari- 
kulttuurin välillä. Luku pohjustaa niitä jäljempänäkin käsiteltäviä 
mahdollisuuksia ja haasteita, joita kaupallisen ja omaehtoisen se- 
kä globaalin ja paikallisen kulttuurin väliseen vuorovaikutukseen 
liittyy. Kaupallisesti tuotettu populaarikulttuuri voi toimia innoit- 
tajana omaehtoiselle luovuudelle ja folkloreksi muodostuville il- 
miöille. Erityisen vahvoja omaehtoisen versioinnin keskuksia ovat 
fanikulttuurit, joissa syntyy sekä yksilöllistä fanitaidetta että selvästi 
folkloreksi hahmottuvia kollektiivisia ilmaisutapoja ja käytäntöjä. 
Fanien ja muiden etenkin internetissä julkaisevien käyttäjien luo- 
vuus kiertää usein takaisin kaupalliseen kulttuuriin, kuten Hovin 

esimerkit osoittavat. Vaikutteiden virta on kulkenut omaehtoises- 
ta kaupalliseen jo pitkään, kun myös vanhemmasta paikalliskult- 
tuurien folkloresta ammennetaan kirjallisuuteen, musiikkiin, elo- 
kuviin tai vaikkapa vaatemallistoihin. Ulkopuolisten harjoittama 
paikalliskulttuurien kaupallinen hyödyntäminen voidaan helposti 
— ja syystäkin — tulkita kulttuuriseksi omimiseksi. Kysymys kuu- 
luu, kuka hyötyy kulttuurin esittämisestä ja millaisessa kehyksessä 
ja merkityksessä kulttuuri esitetään. 

Kulttuurisen kierrätyksen yhteydessä tekijänoikeuskysymykset 
monimutkaistuvat. Omaehtoisessa kulttuurissa tekijyys ja siihen 
liittyvä pääoma voidaan ymmärtää toisella tavalla kuin rahalli- 
seen vaihtoon perustuvassa kaupallisessa kulttuurissa; yhteisiksi 
koettuja kuvastoja muunnellaan ja julkaistaan vapaasti, eikä oma 
tuotanto tuo niinkään rahallista vaan sosiaalista pääomaa tekijäl- 
leen tai hänen yhteisölleen. Luvussa ”Monimuotoinen internet- 
meemi ja remix-kulttuuri” Kaarina Koski tuo esille internetin 
remix-kulttuurin logiikan, jossa kuvastojen toistuminen ja niiden 
merkitysten muuntelu ja kerrostuminen tekevät luovasta panok- 
sesta kollektiivista ja siirtävät tekijyyden alkuperäisiltä tekijöiltä 
internet-yhteisöille. Kollektiivisuudesta huolimatta yksilön luova 
panos voi olla tärkeä, ja yksilöllisissä kuvamanipulaatioissa näkee 
toisinaan digitaalisena vesileimana tehtyjä signeerauksia. Remixissä 
hyödynnettyjen kuvien tai lauseiden alkuperää ei sinänsä kiistetä. 
Esimerkiksi suosituista elokuvista otetut kuvat ja katkelmat voivat 
toimia viittauksina koko alkuperäisteokseen, joka yleisön oletetaan 
tuntevan. Alkuperäisteosten luojat eivät kuitenkaan pysty vaikutta- 
maan siihen, millaisia tulkintoja niistä myöhemmin tehdään. Yk- 
sittäisten kuvien tai hahmojen uusi elämä meeminä voi olla täysin 
ennalta-arvaamaton. 

Meemien kohdalla ei ole kyse pelkästään populaarikulttuurin ja 
internetsisältöjen kierrosta ja uudelleentulkinnasta. Itse meemin 
käsitekin on esimerkki sirkulaatiosta, jossa tieteelliset näkökulmat 
ja internetissä ilmauksensa saavat sosiaaliset intressit ovat vieneet 
termin käyttöyhteyksiä omiin suuntiinsa. Evoluutiobiologiasta 

liikkeelle lähtenyt ja sen jälkeen internetissä laajalle levinneisiin 
ilmiöihin sovellettu termi onkin erilaisissa kulttuurisissa konteks- 
teissa kiertäneenä saanut laajan skaalan toisistaan poikkeavia, kes- 
kenään ristiriitaisiakin merkityksiä. Koski tarkasteleekin kriittisesti 
meemin käsitteen variaatiota ja sitä, millaista kulttuurista kierrä- 
tystä meemin oletetaan eri merkityksissään edustavan. 

Uudelleen tulkituilla kulttuurisilla yksiköillä voi olla pitkät juu- 
ret, eikä kaikki kulttuurinen kierto tapahdu edelleenkään pelkäs- 
tään internetissä — olkoonkin, että tulkinnat perustuvat kansain- 
välisiin trendeihin, joiden leviämistä internet on vauhdittanut. 
Luvussa ”Metsäjooga, metsään liittyvä uushenkisyys ja kalevalaisen 
muinaisuuden muistaminen” Heidi Henriikka Mäkelä tarkastelee 
metsäjoogaa eli 2000-luvulla kehitettyä hybridiä joogamuotoa, jo- 
ka ammentaa kansainvälisistä henkisistä trendeistä ja paikallisesta 
muinaisuudeksi tulkitusta kuvastosta. Metsäjooga toimii institutio- 
naalisen ja omaehtoisen rajapinnalla valikoiden kulttuuristen ele- 
menttien kierrosta sopivimmat palat. Se hyödyntää itämerensuo- 
malaisen kansanperinteen tutkimusta, mutta tulkinnat kiertävät 
populaarille henkisyydelle tyypillisesti uussamanistisen kuvaston 
kautta. Sekä metsää että muinaisuutta tulkitaan ja tuodaan nyky- 
hetkeen tavalla, joka kuvastaa metsäjoogan harjoittajien arvoja ja 
tarpeita juuri tänä päivänä. 

Mäkelän tarkastelussa kaukaakin haetut kulttuuriset elementit 
merkityksellistetään oman kokemuksen kautta. Metsäjoogassa luo- 
daan henkistä yhteyttä metsään kuvittelemalla, ja menneisyydestä 
etsitään kehollista vapautumista vastakohtana länsimaisille kahlit- 
seville normeille. Kalevalaisiksi nimetyillä asennoilla ja liikkeillä 
on performatiivinen rooli: ne kanavoivat metsätilaa ja menneisyyt- 
tä ja luovat hyvää oloa. Mäkelä lähestyykin tutkimuskohdettaan 
paitsi analysoimalla metsäjoogan kytköksiä henkisiin trendeihin 
ja arvoihin ja niiden pohjalta tuotettuihin menneisyyskuviin myös 
osallistumalla ja kokemalla itse. Analyysi lähestyy metsäjoogaa 
tilan, sukupuolen ja kehon sekä ajan näkökulmista. Oma kehol- 
linen lähestymistapa näyttää, kuinka sirkulaatio toteutuu paitsi 

kollektiivisena prosessina myös viime kädessä yksilön osallistumi- 
sena ja luovana käytäntönä, jossa kulttuurisia elementtejä sovite- 
taan uuteen kehykseen ja osaksi omaa kokemus- ja arvomaailmaa. 


Performanssi ja tunne 


Sirkulaatio toteutuu performanssien eli esitysten sarjoina. Teatterin, 
rituaalien tai folkloren kohdalla esitys määrittyy arkiviestinnästä 
erottuvaksi taiteelliseksi tai kulttuurisesti kaavoittuneeksi viestin- 
näksi, joka toteutuu vuorovaikutuksessa yleisön kanssa. Nyky- 
aikaisessa esitystutkimuksessa kohde on laajempi: myös arkielä- 
män sosiaaliset roolit ovat performansseja. Performanssitutkimus 
ei keskity vain teksteihin tai teoksiin, vaan tutkimuskohteena ovat 
käytäntö, toiminta, tapahtuminen ja vaikutukset. (Schechner 2013, 
2.) Folkloristisessa performanssitutkimuksessa on tarkasteltu esiin- 
tyjän ja yleisön välistä vuorovaikutusta, esiintyjän keinoja rakentaa 
odotukset täyttävä esitys sekä esiintyjän ja yleisön yhteensopivaa 
kompetenssia toivotun tulkinnan syntymiseksi (esim. Ben-Amos 
1972, 10; Bauman 1977, 3-16). Tarinoiden, asenteiden, identiteettien 
sekä kuviteltujen ja todellisten roolien esittäminen ja toistaminen 
ovat sosiaalisen todellisuuden tuottamista ja muokkaamista, jota 
lähestytään myös performatiivisuutena. Performatiivisuus on kie- 
lenkäytön tai tekojen vaikuttavuutta; performatiivit ovat tekoja, 
jotka etenkin toistuvina ylläpitävät ja luovat luonnollisiksi tai si- 
säsyntyisiksi kuvittelemiamme asiaintiloja ja identiteettejä. (Esim. 
Butler 1999; Barad 2003.) Performanssit ulottuvat siis tietoisesti 
esityksiksi kehystetyistä tapahtumista arkiseen roolien toteuttami- 
seen ja kulttuurin sanelemiin identiteetteihin, joita ei välttämättä 
tajuta itse tuotetuiksi. 

2000-luvulla virinnyt performanssinäkökulma digitaaliseen 
kulttuuriin merkitsee sekä teknologian roolin tarkastelua esitys- 
ten välittämisessä ja rakentumisessa (esim. Buccitelli 2012) että 
teknologian performatiivisuutta — sen toimijuutta osana todelli- 
suutta. Teknologian toimijuus näkyy erityisen vahvana algoritmien 

säätelemässä sosiaalisen median syötteessä. (Barad 2003; Leeker, 
Schipper ja Beyes 2017, 9-11.) Se on läsnä myös teknososiaalisis- 
sa käytännöissä kuten digitaalisissa verkostoitumisen ja itseilmai- 
sun mahdollisuuksissa, jotka muuttavat ihmisten välisiä suhteita ja 
yhteiskunnallisia valtasuhteita. 

Teoksen kolmannen osan ”Performanssi ja tunne” käsittelemät 
aiheet — rap-musiikki, stand up -komiikka ja tanssikoreografioihin 
perustuvat TikTok-videot — ovat performansseja sanan perinteises- 
sä merkityksessä. Niissä esiintyjä toteuttaa harjoitellun ja esteetti- 
sesti harkitun esityksen julkisessa kontekstissa. Tämän teemaosion 
luvuissa selvitetään kuitenkin myös, mitä näiden esitysten välityk- 
sellä tehdään sekä millaisia tunteita, arvoja ja identiteettejä niillä 
rakennetaan. Tunteetkin ovat tässä katsannossa performatiivisesti 
tuotettuja: ne eivät vain ilmaannu ja ole, vaan niitä tehdään ja to- 
teutetaan käytäntöinä (esim. Scheer 2012). Globaalin ja digitaali- 
sen vastapainona nykyaikaisessa kulttuurissa näkyvät myös paikal- 
lisuus, välittömyys, samastuttavuus, läheisyys ja intiimiys. Kaikissa 
näissä myös kulttuurinen kierrätys on mukana, mutta käsittely tar- 
kentuu performansseihin omia tulkintoja, tunteita ja identiteettejä 
tuottavina tekoina. 

Luvussa ”Suomiräpin paikka, performanssi ja yhteisöt Olarissa? 
Annukka Saaristo kuvaa, kuinka kansainvälinen rap-musiikki on 
kotiutunut espoolaislähiön ostareilla ja kallioilla leijailevan rosoi- 
sen kotiseutuhengen esittämiseksi. Olarilaista räppiä tuotetaan yh- 
teisöllisesti. Sille on ominaista korostuneen maskuliininen kuvas- 
to, ja sen sanoituksissa toistuvat erityisesti kolme teemaa: päihteet, 
seksi ja huumori. Sekä musiikkiesitykset että räppärien haastatte- 
lut artistiroolissa hahmottuvat performansseina, joissa rakentuvat 
olariräpin asenne ja porukan yhteishenki sekä vahva side Olariin 
kotiseutuna. Rap-musiikin juurien kunnioitus ja side kansainvä- 
liseen keskusteluun lähiöistä nivoutuvat yhteen tuttujen kulmien 
ja paikallistarinoiden kanssa: paikallisuus on luontevasti kansain- 
välistä ja rap-musiikista on muodostunut oman paikallisidentitee- 
tin tuottamistapa ja ilmaisukanava. 

Stand up -komiikan yhteisöllisyys on rap-musiikkiin verrattu- 
na hetkellistä mutta intensiivistä. Stand up perustuu taitavaan kä- 
sikirjoitukseen sekä esiintyjän kiinnostavaan ja samastuttavaan 
lavahahmoon, mutta ennen kaikkea se vaatii vuorovaikutuksen 
rakentamista esiintyjän ja kulloinkin paikalla olevan yleisön välil- 
lä. Se edellyttää esiintyjältä heittäytymistä ja herkkää tilannetajua. 
Yhteyden epäonnistuessa vaarana on lavakuolema — kiusallinen 
hiljaisuus hyväksyvän naurun sijasta. Luvussa ”Stand up -komiik- 
ka ja kiusallinen yhteys” Antti Lindfors syventyy esiintyjän ja ylei- 
sön väliseen vuorovaikutukseen ja tarkastelee kiusallisuutta, joka 
on koomikolle sekä uhka että mahdollisuus. Kiusallisuus liittyy 
yhtäältä tilanteisiin, joissa yhteys koomikon ja yleisön välillä epä- 
onnistuu. Toisaalta se on komiikan sisältöjen aihepiirinä otollinen 
samastuttavaan tunneilmaisuun sekä esiintyjän ja yleisön välisen 
yhteyden luomiseen. Esiintyjän herättämät ristiriitaiset ja kiusalliset 
tunteet voivat huumoriin avulla purkautua nauruna, mikä toimii 
joskus myös puhdistavasti. Lindfors hyödyntää tutkimuksessaan 
stand up -koomikoiden jakamia kokemuksia. Hän selvittää, kuinka 
esiintyjät rakentavat lavalla yhteyttä yleisöönsä, herättävät tuntei- 
ta sekä rakentavat yhteistä kontekstia, joka ohjaa yleisön reaktioita 
esitykseen. Nykyaikaisena esittävän sanataiteen lajina stand up on 
hybridinen. Vaikka keikat ovat yleensä ammattimaisesti järjestet- 
tyjä, esitys itse muistuttaa perinteistä kansankerrontaa ja jäljittelee 
arkikommunikaation välittömyyttä (ks. Lindfors 2016, 154-156). 

Luvussa ”TikTok-video vernakulaarina performanssina” Tero 
Ahlgren ja Kaarina Koski esittelevät sosiaalisen median sovellus 
TikTokin kansanomaisia käyttötapoja ja sille ominaista verna- 
kulaaria rekisteriä. Keskeistä on omien julkaisujen sovittaminen 
TikTokille ominaiseen, somepersoonan performatiivisuutta suo- 
sivaan ympäristöön. TikTok on kehittynyt omaehtoista, huolit- 
telematonta ja samastuttavaa ilmaisua suosivaksi alustaksi, jossa 
tietopohjainenkin sisältö on tapana pukea kepeään muotoon. Ahl- 
gren ja Koski tutkivat, millä tavoin sovelluksen tekniset ominaisuu- 
det ja toisaalta käyttäjien keskuudessa vakiintuneet tyylit ja odo- 
tukset näkyvät videoissa sekä millä tavoin videoissa rakennetaan 

performatiivisesti omaa somepersoonaa. Kahden erilaisen esimerk- 
kitapauksen avulla käsitellään erityisesti sukupuolen ja seksuaali- 
suuden performatiivia sekä pohditaan, miten institutionaalinen 
toimija menestyy TikTokin vernakulaarissa kuvavirrassa. 


Kaupallisen ja vernakulaarin vuorovaikutus 


Teoksen viimeisen osan luvuissa syvennytään vielä kolmen tapaus- 
tutkimuksen pohjalta teemaan, joka liittyy tavalla tai toisella lähes 
jokaiseen kirjan luvuista: kaupallisen tuotannon ja vernakulaarin 
kulttuurin väliseen vuorovaikutukseen. Tämän vuorovaikutuksen 
keskeisiä muotoja ovat molemminpuolinen lainaaminen ja jopa 
anastaminen sekä dialogisuus, jossa toimijat niin vernakulaarista 
asemasta kuin kaupallisten yhtiöiden puolelta pyrkivät lisäämään 
menestystään tai auktoriteettiaan hyödyntämällä hybridisiä käytän- 
töjä (Koski ja Turtiainen 2020, 89-90). Teoksen kolmannessa osas- 
sa näkökulmaa omaehtoisen toiminnan ja kaupallisten intressien 
väliseen vuorovaikutukseen syvennetään tapausesimerkkien avul- 
la ja pohditaan muun muassa, kuinka kaupallistaminen muuttaa 
vernakulaaria perinnettä ja miten käyttäjien ja tuottajien intressit 
käyvät yksiin tuotteiden kategorisoinnissa. Vernakulaari ja kaupal- 
linen eivät välttämättä toimi toistensa vastapooleina vaan esimer- 
kiksi pelien kohdalla tuottajat nimeävät tuotteitaan ja muuttavat 
pelisisältöjä tai -kulttuureja käyttäjien kanssa neuvotellen. 
Luvussa ”Creepypasta ja digitaalisten yhteisöjen hirviöt” Toni 
Saarinen esittelee vernakulaarin digitaalisen kauhukerronnan eri- 
laisia muotoja ja merkityksiä sekä suhdetta kaupalliseen tuotan- 
toon. Kansanomaiseen uskomusperinteeseen ja kummitusjuttuihin 
on aina kuulunut itse kerronnan lisäksi myös kertomusten kom- 
mentointia ja niiden sisältöjen koettelua tosielämässä esimerkiksi 
kummituspaikoilla vierailemisena. Näillä teoilla osallistutaan tra- 
dition rakentamiseen ja sidotaan sitä todellisuuteen. Nykyaikainen 
kauhukerronta hyödyntää yhä suurempaa kirjoa digitaalisia genrejä 
ja hämärtää kertomusmaailman ja todellisuuden välisiä rajoja yhä 


45 


https://doi.org/10.21435/tl.279 


KAARINA KOSKI 


uusin menetelmin. Creepypastassa internet ei ole vain kerronnan 
uusien muotojen mahdollistaja ja levittäjä vaan myös sen keskeinen 
teema: välitila, jossa erilaiset häiriöt ja hirviöt pääsevät kehkeyty- 
mään ja josta ne ujuttavat uhkaavia ja tuhoavia lonkeroitaan käyt- 
täjien elämään. Creepypasta on erinomainen esimerkki vernakulaa- 
rin ja kaupallisen tuotannon välisestä monimutkaisesta suhteesta. 
Tämän suhteen tyypillinen ongelmakohta on tekijyys; creepypas- 
tan tapauksessa vernakulaarin tuotannon kaupalliset appropriaa- 
tiot. Ääritapauksissa, kuten kollektiivisesti kehitellyn Slender Man 
-mytologian kohdalla, kaupallinen tuotantoyhtiö voi hyödyntää 
tekijänoikeuksiltaan suojaamatonta traditiota ja sen jälkeen tulki- 
ta kuvastot omikseen. Kaupallinen tuotanto myös muuttaa olen- 
naisesti creepypastan luonnetta. Se kivettää muuttumattomaksi ja 
todellisuudesta irralliseksi teokseksi tradition, jonka teho perus- 
tuu multimodaaliseen ja potentiaalisesti kasvavaan ja muuntuvaan 
läsnäoloon eri viestintäkanavissa. Kaupallisen tuotannon myötä 
genre siis muuttuu toiseksi. 

Jukka Vahlo syventää keskustelua genrestä ja sen määrittely- 
perusteista luvussa ”Videopelien genret ja niitä määrittävät voimat”. 
Vahlo esittelee videopelien jatkuvasti kasvavaa kirjoa ja ruotii erilai- 
sia tapoja jaotella pelejä lajityypeiksi eli genreiksi. Pelien luokittelu 
voi palvella monenlaisia tarpeita, joita voi olla peleistä ja pelaami- 
sesta keskusteleminen muiden pelaajien kanssa tai pelien määrit- 
tely niiden markkinoinnin ja pelikehityksen tarpeisiin. Erilaisten 
luokitusmallien on syytä kohdata toisensa: esimerkiksi tutkimukset 
erilaisten ihmisryhmien pelilajimieltymyksistä palvelevat pelituo- 
tantoa mutta tarvitsevat perustakseen lajiluokituksen, jonka myös 
pelaajat tunnistavat. Vahlo päätyy suosittamaan pelaamislähtöisiä 
lajimääritelmiä eli pelien luokittelua sen mukaan, millaisia aktivi- 
teetteja peliin sisältyy ja mitä pelaajan tulee tehdä edetäkseen pelis- 
sä. Pelien lajimääritelmät elävät kansanomaisten pelaajakulttuurien 
ja kaupallisten toimijoiden välisenä neuvotteluna. Mukana keskus- 
telussa ovat myös pelitutkijat, jotka pohtivat paitsi lajeja myös sitä, 
mikä peleissä ja pelaamisessa on keskeisintä tai mikä ylipäätään on 
peli. Vahlo kysyykin, kuka määrittelee genren, millaisin perustein ja 

mitä tarkoitusta varten. Hän käsittelee analyyttisesti sekä kaupalli- 
sen tuotteen ja kansanomaisen käyttökokemuksen välistä suhdetta 
että yleisesti lajimäärittelyn haasteellisuutta. 

Osion viimeisessä luvussa videopelituotannon ja pelaajien vä- 
listä neuvottelua lähestytään arvojen ja niiden vähittäisen muu- 
toksen näkökulmasta. Videopelien kohdeyleisönä on pitkään ollut 
lähes yksinomaan valkoinen heteromies, ja pelikulttuureissa on 
ollut jopa misogyynisiä piirteitä. Luvussa ”Dragon Age -pelisar- 
ja videopelien sukupuoli- ja seksuaalisuusnormien murroksessa” 
Hanna-Kaisa Lassila tarkastelee tavanomaisessa pelituotannossa 
ulkopuolisiksi ja ”toisiksi? jätettyjen pelaajaryhmien huomioimis- 
ta pelihahmojen monipuolistuvassa valikoimassa. Tapausaineis- 
tona on vuosina 2009-2014 julkaistu Dragon Age -pelisarja, jossa 
valtavirtapelille poikkeuksellisesti kyseenalaistetaan tiukkoja suku- 
puolirooleja. Dragon Agessa sekä nais- että miespuolisilla pelihah- 
moilla on piirteitä, jotka ylittävät ahtaat normit, ja pelissä on myös 
pelaajan valinnoista riippumatonta HLBTIO-sisältöä. Dragon Agen 
suosio osoitti pelaajien olevan odotettua valmiimpia sukupuoli- ja 
seksuaalisuusnormien muutokselle, mikä on johtanut vähitellen 
roolien monipuolistumiseen myös muissa peleissä. 

Pelifirmoja koskevat samat haasteet kuin muutakin kaupallis- 
ta viihdetuotantoa, jossa kannattavuutta arvioidaan kohdeyleisön 
mieltymysten pohjalta. Pelikulttuurit ovat kiinnostava erityistapaus, 
koska kapea-alainen maskuliininen näkökulma on vallinnut siinä 
pitkään vielä pelaajien sukupuolijakauman tasaannuttua ja yhteis- 
kunnallisten arvojen monipuolistuttua. Yhtenä syynä kaupallisen 
pelintarjonnan muutoksen hitauteen on ollut aktiivisuus, jolla tie- 
tyt pelaajaryhmät ovat puolustaneet videopelikulttuuria perinteisen 
miehisyyden linnakkeena. Se on ilmennyt esimerkiksi peliarvos- 
telusivuilla uudenlaisia arvoja edustavien pelien järjestelmällisenä 
pommittamisena huonoilla arvosteluilla. Samantapainen ilmiö, 
oman kulttuurisen tilan puolustaminen ja kaupalliseen tuotantoon 
vaikuttaminen häiriköimällä, on tuttu myös meemiorientoituneista 
alakulttuureista (ks. Kaarina Kosken luku ”Monimuotoinen inter- 
netmeemi ja remix-kulttuuri”). 

Kansanperinne 2.0 kutsuu lukijat havainnoimaan eroja ja sa- 
mankaltaisuuksia siinä, kuinka erilaisissa yhteisöissä ja konteks- 
teissa luodaan, muunnellaan, merkityksellistetään, omaksutaan ja 
myös kiistetään kulttuurisia kuvastoja ja niiden käyttötapoja. Oli- 
pa kyse jonkin ilmaisumuodon erityisistä taitajista tai tavallisista 
osallistujista, omassa ajassa kiertäviä kulttuurisia elementtejä vali- 
koimalla, kommentoimalla ja uudelleen tulkitsemalla rakennetaan 
yhteyksiä ja identiteettejä, määritellään sosiaalista todellisuutta 
ja vedetään myös rajoja erilaisten ryhmien ja toimijoiden välille. 
Vaikka omaehtoinen kulttuuri onkin paljolti myös ajanvietettä ja 
viihdettä, kulttuuriset ilmaisut, identiteetit ja sosiaaliset verkostot 
eivät ole yksin sitä, vaan niitä luodaan performatiivisesti ja niihin 
liittyy arvolatauksia. Tämä kirja avaa monipuolisia ja ajankohtai- 
sia näkökulmia kansanomaisen nykykulttuurin ymmärtämiseen ja 
analyyttiseen tarkasteluun. 

Viitteet 


1 Kaarina Koski on saanut omien osuuksiensa kirjoittamiseen tukea Suomen 
Tietokirjailijat ry:ltä. 

Vernakulaarin ja kaupallisen kulttuurin välinen suhde on monipolvi- 
nen. Populaarikulttuuri ottaa vaikutteita folkloresta ja hyödyntää 
sitä monin eri tavoin. Samalla populaarikulttuuri myös tuottaa folk- 
lorea ja luo vernakulaaria kulttuuria. Aina tämä kulttuurinen kierto 
ei kuitenkaan synny ilman ongelmia. Folklorella tarkoitetaan täs- 
sä luvussa kaikkea omaehtoista ja kansanomaista kulttuuria, käy- 
täntöjä ja itseilmaisua, joita voi pitää jollekin ryhmälle ominaisina 
ja sen identiteettiä heijastavina. Siihen kuuluvat yhtä hyvin suul- 
liset, kirjalliset kuin kuvallisetkin ilmaisut sekä uskomukset, käsi- 
tykset, rituaalit, musiikki ja käsityöperinne. (Tieteen termipankki, 
Folkloristiikka:folklore.) Populaarikulttuurilla puolestaan tarkoi- 
tetaan tässä nimenomaan viihdeteollisuudesta tuttua kaupallis- 
ta populaarikulttuuria. Tarkastelen vernakulaarin ja kaupallisen 
kulttuurin välistä suhdetta muun muassa ostension ja sirkulaa- 
tion käsitteiden kautta. Käytän esimerkkinä Candyman-elokuvaa, 
Mothman-hahmon ympärille kehittynyttä populaarikulttuuria sekä 
Terry Pratchettin kirjoihin perustuvaa Hogswatch-juhlaa. Lisäksi 
käsittelen vernakulaarin ja kaupallisen kulttuurin ongelmakohtia 
fanikulttuurin sekä lopuksi kulttuurisen omimisen käsitteen kautta. 

Folklorea hyödynnetään jatkuvasti monin tavoin muun muas- 
sa mainonnassa, liike-elämässä, matkailussa ja etenkin populaari- 
kulttuurissa. Kansankulttuurista omaksutaan populaariin musiik- 
kiin, kirjallisuuteen ja elokuviin esimerkiksi satujen, tarinoiden 
ja myyttien aineksia. Voidaan myös ajatella, että kaupallinen tuo- 
tanto on satu- ja myyttiperinteen nykyaikainen muoto: aiemmin 
suullisesti kerrotut ihmesadut muotoutuvat elokuviksi ja huhut 


61 


https://doi.org/10.21435/tl.279 


TUOMAS HOVI 


leviävät iltapäivälehtien lööpeissä (esim. Dégh 1994). Massamedia 
on kuitenkin yksisuuntaista viestintää, ja folklorelle ominainen 
osallistuminen ja kommentointi tapahtuvat kaupallisen tuotannon 
ulkopuolella. Folkloren ja populaarikulttuurin suhde on vuorovai- 
kutuksellinen: vaikutteet kulkevat molempiin suuntiin. Kansankult- 
tuurissa tapaa televisiosta tuttuja hokemia tai sanontoja, ja popu- 
laarikulttuurin pohjalta syntyy myös uutta nykyaikaista folklorea. 
(Lau, Tokofsky ja Winick 2004, 9). Vahvimmillaan populaarikult- 
tuurin synnyttämä vernakulaari luovuus on fanikulttuureissa, jotka 
saattavat puolestaan vaikuttaa kaupalliseen tuotantoon. 

Populaarikulttuurin ja folkloren suhdetta voidaan lähestyä kol- 
mesta eri näkökulmasta. Ensinnäkin folklorea siirtyy suoraan po- 
pulaarikulttuuriin. Tämä voi olla toisinaan melko ongelmaton- 
ta, mutta etenkin jos valtakulttuuri hyödyntää ja tulkitsee omasta 
näkökulmastaan alistetussa asemassa olevan kansanosan perinnet- 
tä, kyse voi olla kulttuurisesta omimisesta. Toiseksi folklore ja po- 
pulaarikulttuuri limittyvät toisiinsa sirkulaatiossa, jossa juonet ja 
motiivit kiertävät esityskontekstista ja -kanavasta toiseen ja muun- 
tuvat matkalla. Kolmanneksi voi tarkastella populaarikulttuurin 
aktiivista ja luovaa vastaanottoa, jota tapahtuu erityisesti fanikult- 
tuureissa eli fandomeissa. 


Folkloren tai folkloreainesten siirtyminen 
populaarikulttuuriin 


Folklorea käytetään populaarikulttuurissa esimerkiksi hyödyn- 
tämällä kirjallisuudessa tai elokuvissa hahmoja, juonirakenteita 
tai kokonaisia tarinoita, jotka ovat tuttuja kansanperinteestä. Po- 
pulaarikulttuurin ja folkloren yhteyksiä tutkineet folkloristit ovat 
aiemmin tarkastelleet erilaisten folkloren muotojen esiintymistä 
populaarikulttuurissa (motif spotting, katso myös Kaarina Kosken 
johdanto tässä kirjassa) ja laatineet tutkimuksia ja listoja esimerkiksi 
elokuvista, jotka perustuvat folkloreen, erityisesti satuihin tai nyky- 
tarinoihin. (Koven 2003, 189-190; Koven 2008; Sherman & Koven 

2007.) Tunnetuin esimerkki folkloreen pohjautuvista elokuvista ovat 
epäilemättä Disneyn satuelokuvat. Disneyn klassikot kuten Lumik- 
ki ja seitsemän kääpiötä vuodelta 1937, Tuhkimo vuodelta 1950 ja 
Prinsessa Ruusunen vuodelta 1959 pohjautuvat tunnettuihin kan- 
sansatuihin tai niiden pohjalta tehtyihin kirjoihin. Disneyn satu- 
filmatisointeja on kritisoitu siitä, että kansansadut toimivat niissä 
usein vain pohjatarinana. Esimerkiksi Jack Zipes on moittinut, että 
ne käyttävät kansansatuja hyödyksi vain rahan tekemisessä ja edis- 
tääkseen konservatiivisia arvoja. Zipesin mukaan Disneyn elokuvat 
ovat patriarkaalisia ja pinnallisia tuotteita, joissa miehet ovat san- 
kareita ja naiset ennemminkin kauniita ja tottelevaisia palkintoja. 
(Zipes 1999, 351.) Myöhemmissä Disney-yhtiöiden satuelokuvissa, 
kuten Mulan (1998), Frozen (2013) tai Moana (2016), naiset ja tytöt 
ovat saaneet paljon aktiivisemman roolin, ja elokuvissa pyritään 
huomioimaan niissä käytetyt kulttuuriset lainat, esimerkiksi otta- 
malla alkuperäiskulttuurin edustajia mukaan elokuvan tuotantoon 
(Kvidal-Rovik ja Cordes 2020, 1). 

Saduille on folklorenakin ollut ominaista, että ne heijastavat ja 
opettavat aikansa ja kertojansa arvoja. Vastaavasti menneiden aiko- 
jen Disneyn satuelokuvat ovat myös hyvin vahvasti oman aikansa 
tuotteita, eikä nykyaikainen yleisö hyväksyisi enää kaikkia kyseis- 
ten elokuvien ylläpitämiä arvoja. Toisin kuin elokuvissa, suullises- 
sa kerronnassa jokaisella kertojalla on jokaisella esityskerralla ollut 
mahdollisuus tehdä muutoksia tai tuoda esiin myös kyseenalaista- 
via sävyjä. Suurelle yleisölle levitettävä elokuva ei tarjoa tätä vaihto- 
ehtoa, vaan esittää yhden ja muuttumattoman tulkinnan asiasta, pe- 
rinteestä tai tietystä ideologiasta. Tämän takia muun muassa Lynne 
McNeill on sitä mieltä, ettei suurin osa kaupallisen populaarikult- 
tuurin kautta tapahtuva tarinoiden välittyminen (elokuvat, televi- 
sio, kirjat) voi olla folklorea, sillä niistä puuttuu tämä folklorelle 
tyypillinen vaihtelu ja muuntelu (McNeill 2013, 175). 

Folklorea voidaan käyttää myös elokuvan juonen rakentami- 
sen keinona, kuten nykytarinoihin pohjautuvassa kauhuelokuvas- 
sa Urban Legend - kauhutarinoita (1998). Elokuvassa tapahtuvat 
murhat perustuvat tunnettuihin nykytarinoihin kuten ”Tappaja 

takapenkillä”, ”Bloody Mary” ja ”Koukkukätinen tappaja”. Folklore 
voi toimia myös televisio-ohjelman pohjana. Myytinmurtajat-ohjel- 
massa (2003-2018) tutustutaan nykytarinoihin, yleisiin uskomuk- 
siin tai nettihuhuihin ja yritetään osoittaa ne empiirisillä kokeilla 
mahdollisiksi tai mahdottomiksi. Kansanuskon siirtymistä tele- 
visioon edustavat monet haamuja ja kummitustaloja kartoittavat 
ohjelmat kuten brittiläinen Most Haunted (vuodesta 2002) tai suo- 
malainen Aaveiden jäljillä (2018). 


Sirkulaatio ja ostensio: kulttuurituotteiden kierto 
Candyman-elokuvassa 


Sirkulaatiossa kertomusten juonet ja motiivit kiertävät erilaisten 
viestintäkanavien ja esityskontekstien välillä ja muuntuvat mat- 
kalla. Jokainen uusi versio, suullinen, kirjallinen tai elokuva, lisää 
kiertoon jotain. Samalla epäkiinnostavat tai vanhentuneet ainekset 
jäävät usein pois. Sirkulaatiota tapahtuu sekä populaarikulttuuris- 
sa että folkloressa erikseen, minkä lisäksi aihelmat liikkuvat myös 
niiden välillä edestakaisin. (Lau, Tokofsky ja Winick 2004, 9.) Sir- 
kulaation monipolvisia reittejä ja aihelmien yhdistymistä uusilla 
tavoilla havainnollistaa hyvin Candyman-elokuva vuodelta 1992. 
Candyman pohjautuu Clive Barkerin novelliin Kielletty, joka puo- 
lestaan on variantti Kaunotar ja hirviö -sadusta. Barkerin novelliin 
sekä Candyman-elokuvaan sisältyy elementtejä myös kahdesta tun- 
netusta nykytarinasta. Niissä hirviö on korvattu nykytarinoista tu- 
tulla koukkukätisellä murhaajalla, ja mukana on myös variaatioita 
Bloody Mary -aiheesta. (Koven 1999, 156-157, 162.) 

Bloody Mary -traditio on laajalti tunnettu ja varsin pitkäikäinen. 
Siinä tekijä toistaa peilin edessä tiettyä nimeä tarkoituksenaan kut- 
sua esiin kummitus. Teko testaa uskallusta, koska kertomusten mu- 
kaan kummitus voi vahingoittaa kutsujaansa tai jopa tappaa tämän. 
Bloody Mary -motiivin keskeisyys Candyman-elokuvassa lisäsi 
osaltaan tradition näkyvyyttä ja kiinnostusta siihen. Kyseessä on 
kuitenkin jo ennestään globaali ilmiö, joka on alun perin tunnettu 

nimenomaan lasten ja etenkin nuorten tyttöjen perinteenä ainakin 
Yhdysvalloissa, Ruotsissa, Isossa-Britanniassa, Espanjassa, Saksassa, 
Hollannissa, Ranskassa ja TSekissä. Alkuperäisen Bloody Maryn li- 
säksi esiin kutsuttu kummitus on tunnettu nimillä Svarta Madame, 
White Lady, Green Lady, Grey Lady, Heilige Blutige Maria, De Wit- 
te Dame ja La Dame Blanche. Kaikille yhteistä on se, että kyseessä 
on nimenomaan naishahmo ja se kutsutaan paikalle hokemalla sen 
nimeä peilin edessä. (Janecek 2014, 225-227.) Candyman-elokuvan 
vaikutuksesta tämä hahmo vaihtui kansanomaisessakin perinteessä 
toisinaan naisesta mieheksi. 

Sirkulaatio ei siis pysähtynyt Candyman-elokuvaan, vaan elo- 
kuva toi Bloody Mary -perinteeseen uusia elementtejä. Haaste 
kummituksen kutsumisesta peilin edessä levisi Yhdysvalloissa 
1990- ja 2000-luvuilla etenkin opiskelijoiden keskuudessa ja siitä 
tuli myös yleinen ohjelmanumero esimerkiksi kotijuhlissa. Tämä 
trendi erosi aikaisemmasta Bloody Mary -perinteestä sekä hah- 
mon nimen suhteen sekä siinä, että perinne muuttui tyttöjen pe- 
rinteestä laajemmin opiskelija- ja nuorisoperinteeksi. Haastees- 
sa toistettava nimi vaihteli Candymanin, Bloody Maryn ja Mary 
Bowenin välillä tilanteesta riippuen. (Tucker 2005, 186, 196.) 
Vaikka Candyman-elokuva ilmestyi jo vuonna 1992, sen vaikutus 
on ollut vahva ja Candyman-haasteita tehdään edelleen. Inter- 
netin myötä Candyman-haasteet ovat muuttuneet entistä osal- 
listavammiksi ja ne leviävät etenkin YouTubessa ja TikTokissa. 
YouTubesta ja TikTokista löytyy useita ”Candyman challenge” 
-videoita, joissa ihmiset kuvaavat itseään peilin edessä sanomas- 
sa nimeä Candyman viisi kertaa. Jotkut videoista osoittavat, ettei 
nimen toistamisesta viidesti seuraa mitään. Joissakin taas tapah- 
tuu selittämättömiä asioita, joita tekijät ihmettelevät. Osa videoista 
on tehty varoittaviksi esimerkeiksi siitä, mitä haasteen tekemisestä 
voi seurata. Haasteet osallistavat myös katsojia, sillä niiden kom- 
mentointi kuuluu asiaan. Katsojat kommentoivat muun muassa 
videoiden aitoutta ja jakavat omia kokemuksiaan. 

Candymanin tapauksessa tarina peilistä ilmaantuvasta kum- 
mituksesta on kulkeutunut ja muotoutunut eri esityskanavien ja 

kontekstien (nykytarinat, kirjallisuus, elokuvat) kautta ja palannut 
hieman muuttuneena takaisin osaksi vernakulaaria kulttuuria, jossa 
ihmiset välittävät perinnettä toisilleen ja kommentoivat sitä. Puhun 
”takaisin palaamisesta” vaikkei ilmiö varmasti missään vaiheessa ole 
kadonnut vaan on ollut olemassa koko ajan. Candyman-elokuvan 
myötä perinne palasi kuitenkin hieman muuttuneena. Tällä kertaa 
esiin kutsuttu kummitus oli nimenomaan elokuvan miespuolinen 
hahmo ja samalla perinne laajeni kummankin sukupuolen perin- 
teeksi. Candyman-elokuva ei sinällään tuonut kadonnutta perin- 
nettä takaisin vernakulaariin kulttuuriin vaan muokkasi sitä ja toi 
perinteeseen uusia ulottuvuuksia. 

Candyman-haasteita voidaan selittää myös ostension käsiteen 
avulla. Alun perin Linda Deghin ja Andrew Väzsonyin perinteentut- 
kimukseen tuomalla termillä tarkoitetaan tarinoiden toteuttamista 
ja lavastamista, esittämistä kuvailemisen sijaan (Dégh ja Väzsonyi 
1995, 237). Esimerkkinä ostensiosta tai ostentiivisesta toiminnasta 
mainitaan usein Yhdysvalloissa Halloweeniin liittyneet huhut myr- 
kytetyistä karkeista tai omenista, joihin oli upotettu partateriä. Ih- 
miset alkoivat uskoa näitä huhuja ja varoitella lapsia näiden saamista 
herkuista. Huhut kasvoivat vuosi vuodelta, ja niihin sekoittui myös 
oikeita myrkytystapahtumia, jotka eivät suoraan liittyneet Hallo- 
weeniin, mutta jotka oli helppo liittää osaksi laajempaa narratiivia 
Halloweenin vaarallisuudesta. Jotkut ihmiset myös toteuttivat näi- 
tä huhuja eli omenista todella alettiin löytää partateriä tai neuloja. 
Vaikka yleensä ajatellaan todellisuuden synnyttävän tarinoita, oli- 
vat tässä tapauksessa tarinat synnyttäneet todellisuutta. (Dégh ja 
Väzsonyi 1995, 237-243). 

Candyman-haasteen kohdalla on halu esittää kyseinen tarinan 
kohta oikeassa elämässä. Candyman-haaste on tosin varsin har- 
miton ostension muoto ja sen tarkoituksena on lähinnä yhteinen 
hauskanpito. Ostensio voi saada myös synkkiä piirteitä kuten edellä 
mainituissa vaarallisissa Halloween-herkuissa. Yksi kuuluisimmis- 
ta ostensiotapauksista on epäilemättä Slender Man -myyttiin liit- 
tyvä, tosielämässä tapahtunut puukotus Waukeshan kaupungissa 

Wisconsinissa vuonna 2014 (Tolbert 2018, 94). Slender Man edustaa 
muutenkin mielenkiintoisesti vernakulaarin ja populaarikulttuurin 
välistä suhdetta liikkuessaan vernakulaarista populaarikulttuuriin 
ja takaisin (ks. Toni Saarinen tässä teoksessa). 


Populaarikulttuurista folkloreen ja takaisin: 
Mothman ja Hogswatch 


Sirkulaatiossa raja folkloren ja populaarikulttuurin tai vernakulaa- 
rin ja kaupallisen kulttuurin välillä on häilyvä, kun aihelmat liik- 
kuvat kontekstista toiseen saumattomasti ja niihin kasautuu uusia 
piirteitä. Kaupallisten teosten ja vernakulaarien tarinoiden ja käy- 
täntöjen välimaastoon sijoittuu paljon hybrideitä ja välimuotoisia 
ilmiöitä kuten organisoituja tapahtumia, joihin liittyy omaehtoisia 
piirteitä. Käytän tästä esimerkkinä kahta tapausta folkloren ja popu- 
laarikulttuurin väliltä, Koimieheen (Mothman) liittyvää uskomus- 
perinnettä ja kulttuuria sekä Terry Pratchettin fantasiamaailma 
Kiekkomaailman (Discworld) ympärille muodostunutta fanikult- 
tuurin juhlaperinnettä (karjunvalvojaiset, Hogswatch). 

Koimies on ihmisenkaltainen olento, jonka lukuisat Yhdysval- 
tojen Länsi- Virginiassa sijaitsevan Point Pleasantin kaupungin 
asukkaat sanoivat nähneensä vuosien 1966 ja 1967 välillä. Hahmon 
kuvailtiin olevan harmaa, punasilmäinen ja siivekäs. Havaintoja 
hahmosta tehtiin jatkuvasti noin 13 kuukauden ajan ja niihin alet- 
tiin liittää outoja tapahtumia, salaperäisiä soittoja sekä mustiin pu- 
keutuneiden miesten vierailuja, jotka viittaavat uskomusperintees- 
sä ulkoavaruuden olentojen läsnäoloon. Raportoitujen havaintojen 
joukossa oli todennäköisesti myös tyypillistä tilanteen kirvoittamaa 
uskomusperinnettä: toiset keksivät Koimies-havaintoja tehdäkseen 
pilaa, kun taas toiset tulkitsivat kokemiaan luonnollisia tapahtumia 
Koimies-tarinan kautta tai kertoivat kuulemiaan tarinoita omina 
kokemuksinaan. Tarinoita ilmestyi myös paikallisissa lehdissä eli 
myös massamedia osallistui perinteen välittämiseen. Havainnot 

kuitenkin loppuivat kuin seinään paikallisen Silver Bridge -sillan 
sorruttua Ohio-jokeen joulukuussa 1967. Jotkut paikalliset yhdis- 
tivät sillan sortumisen ja salaperäiset havainnot Koimiehestä toi- 
siinsa, mutta muuten tarinat loppuivat. (Dixon 2007, 196; Kruse 
2015, 321-322.) 

Tarina Koimiehestä jäi kuitenkin elämään John Keelin kirjoitet- 
tua aiheesta kirjan The Mothman Prophecies vuonna 1975. Kirjas- 
sa Keel yhdisti Koimiehen Silver Bridge -sillan sortumiseen sekä 
muun muassa alueella liikkuneisiin UFO-huhuihin. Keel esiintyi 
television keskusteluohjelmissa, missä hän kertoi Koimieheen liit- 
tyvistä tarinoista. Vuonna 2002 aiheesta tehtiin Keelin kirjaan löy- 
hästi pohjautuva elokuva Mothman - sanansaattaja. Heti elokuvan 
ilmestymisen jälkeen paikallinen liikemies näki aiheessa mahdolli- 
suuden kehittää ja mainostaa Point Pleasantin matkailua. Hän pe- 
rusti Koimiehestä kertovan museon ja alkoi järjestää kiertoajeluja 
Koimies-tarinoiden paikkoihin. Samana vuonna Point Pleasantiin 
rakennettiin Koimies-patsas ja järjestettiin Mothman Festival, jo- 
ka muodostui joka vuosi järjestettäväksi paikallisjuhlaksi. (Kruse 
2015, 322-327.) 

Sittemmin jokavuotisesta festivaalista on tullut merkittävä osa 
Point Pleasantin kaupungin toimintaa. Festivaalilla vierailee kes- 
kimäärin 10 ooo vierailijaa vuosittain ja sitä on kuvattu sekoituk- 
seksi markkinoita, viihde- ja sarjakuvatapahtumaa (comic-con) se- 
kä paranormaalitutkijoiden kokoontumista. Vaikka festivaalia on 
kritisoitu liiasta kaupallisuudesta,' siihen sisältyy myös omaehtoista 
toimintaa. Festivaalilla ihmiset esittelevät muun muassa itsetehtyjä 
naamiaisasujaan sekä aiheeseen liittyvää taidetta. Festivaalin, Keelin 
kirjan ja elokuvan lisäksi Koimies on osa populaarikulttuuria laa- 
jemminkin. Koimiehestä on kirjoitettu useita kirjoja, ja hahmona 
se esiintyy televisiosarjoissa ja peleissä. Kaupallisen populaarikult- 
tuurin lisäksi Koimiehestä on kirjoitettu paljon fanifiktiota. Hah- 
mona Koimies on kulkenut vernakulaarista kulttuurista (kerrotut 
havainnot), populaarikulttuurin hahmoksi (kirjat ja elokuva) ja 
jälleen takaisin vernakulaariin kulttuuriin (fanifiktio, festivaali- 
käyttäytyminen). 

Karjunvalvojaiset (Hogswatch) on Terry Pratchettin luomassa 
Kiekkomaailmassa (Discworld) esiintyvä joulunkaltainen vuotuis- 
juhla, joka esitellään yksityiskohtaisesti Pratchettin kirjassa Valko- 
parta Karjupukki (1998; alkuteos The Hogfather 1996). Kiekkomaa- 
ilma puolestaan on fantasiamaailma, joka esiintyy 41:ssä Pratchettin 
kirjoittamassa fantasiakirjassa. Kuten monella muullakin suositulla 
fantasiakirjasarjalla, myös Terry Pratchettin Kiekkomaailmalla on 
laaja ja innostunut fanijoukko, ja maailmaan liittyy niin kaupalli- 
sia kuin itsetehtyjä fanituotteita. Vuonna 2000 avattiin Wincanto- 
nin kaupungissa Somersetissä The Discworld Emporium -niminen 
kauppa, jossa myydään kaikenlaista Kiekkomaailmaan liittyvää 
tavaraa. Samoihin aikoihin Wincantonissa alettiin järjestää Hogs- 
watch-juhlia eli Kiekkomaailman faneille tarkoitettua tapaamista. 
(Löfgren 2018a, 30.) 

Englanninkielisellä Hogswatch-nimellä kutsutut tosimaailman 
karjunvalvojaiset järjestetään vuosittain marraskuussa ja ne kestävät 
2-3 päivää. Juhlaan kuuluu toistuvia intertekstuaalisia elementtejä 
kuten aloitusseremonia, Valkoparta Karjupukki (Hogfather) jaka- 
massa lahjoja, karjunvalvojaisten makkara-ateria, open mic -tilai- 
suus, jossa kuka tahansa osallistuja voi esittää mitä tahansa, hyvän- 
tekeväisyyshuutokauppa sekä perinteinen juhlanlopetus. (Löfgren 
2018a, 29-32.) Hogswatch-juhlaan liittyy paljon samaa kuin mo- 
niin fanitapaamisiin tai coneihin: erikoisiin asuihin pukeutumista 
sekä fanituotteiden tekoa, vaihtamista ja kauppaamista. Varsinkin 
pukeutuminen on tärkeä osa Hogswatch-juhlintaa, joskin siihen 
suhtautuminen on vaihtelevaa. Osa osallistujista ei pukeudu mi- 
tenkään erikoisesti juhlaan, sillä heidän mielestään kyseessä ei ni- 
menomaan ole conien tyyppinen fanitapaaminen, johon kuuluisi 
cosplay-tyyppinen pukeutuminen. Heidän mukaansa Pratchettin 
kirjojen fiktiivisen Ankh-Morphokin kaupungin asukkaat eivät pu- 
keudu karjunvalvojaisiin, joten hekään eivät pukeudu vastaavaan 
tosimaailman juhlaan. Useimmat niistä, jotka pukeutuvat Kiekko- 
maailma-kirjoista tuttuihin asuihin, ovat melko uusia osallistujia, 
kun taas ne, jotka ovat käyneet juhlassa jo pitkään, eivät pukeudu. 
Toisaalta osa pukeutuu viktoriaaniseen tyyliin jäljitellen Pratchettin 


69 


https://doi.org/10.21435/tl.279 


TUOMAS HOVI 


kirjoissa Ankh-Morphokin kaupungissa vallitsevaa tyyliä. (Löf- 
gren 2018a, 33.) 

Aihetta tutkineen Jakob Löfgrenin mukaan faniuteen ylipää- 
tään ja etenkin Hogswatchin kaltaisiin fanitapahtumiin liittyy 
vahvasti intertekstuaalisuus eli tekstien tulkitseminen toisen teks- 
tin kautta sekä kontekstuaalinen ymmärrys. (Löfgren 2018a, 83.) 
Intertekstuaalisuus näkyy myös juhlaan kuuluvissa tarinankerron- 
tatilaisuuksissa. Niissä osallistujat lukevat toisilleen ääneen tarinoi- 
ta, joista osa on Pratchettin kirjoittamia ja osa muuten soveliaiksi 
nähtyjä tarinoita. Löfgren on tulkinnut nämä tilaisuuksiksi, joissa 
fanit muuttavat kirjoitettua tekstiä luetuksi folkloreksi. (Löfgren 
2018a, 77.) Juhlan intertekstuaalinen luonne tarkoittaa sitä, että ta- 
pahtumiin osallistuva fani tulkitsee kaikkea ympärillä tapahtuvaa 
fanittamansa kohteen kautta. Hän ymmärtää, miten tapahtumat, 
asut ja esimerkiksi myytävät tavarat liittyvät aiheeseen sekä jakaa 
tämän ymmärryksen muiden osallistujien kanssa. Intertekstuaali- 
suus lisää fanien yhteenkuuluvuuden tunnetta ja on omiaan luo- 
maan yhteisöllisyyttä. 

Samoin kuin Mothman-festivaali Point Pleasantissa, myös kar- 
junvalvojaisten juhla on merkittävä paikallisen turismin kannalta. 
Populaarikulttuurilla onkin huomattava rooli matkailuteollisuudes- 
sa. Populaarikulttuurin synnyttämää turismia on esimerkiksi vierai- 
lu jonkin kirjan tai elokuvan tapahtuma- tai kuvauspaikoilla taik- 
ka kohteissa, joiden tiedetään toimineen kirjoittajan innoittajana. 
Populaarikulttuurin synnyttämä turismi voi parhaassa tapauksessa 
pelastaa kohteena olevan paikkakunnan talouden tai vähintään- 
kin tukea sitä merkittävästi. Näin on käynyt muun muassa Dracu- 
lan innoittamana Whitbyn kaupungissa Isossa-Britanniassa sekä 
Twilight-elokuvien ja kirjojen innoittamana Forksin kaupungissa 
Yhdysvalloissa. (Larson, Lundberg ja Lexhagen 2013, 78.) Popu- 
laarikulttuurin synnyttämä turismi kohtaa usein myös vastustusta 
paikallisilta asukkailta, joita häiritsee aiheen fiktiivisestä luonteesta 
johtuva epäautenttisuus. Koska turismi ei perustu alueen oikeaan 
historiaan ja menneisyyteen, voidaan se nähdä epäaitona ja jopa 
vahingollisena alueen kulttuurille. (Hovi 2016, 172, 213.) 

Fanikulttuuri hälventämässä populaarikulttuurin 
kuluttajien ja tuottajien rajoja 


Aikaisemmin populaarikulttuurin ja folkloren sekä populaarikult- 
tuurin tuottajien ja kuluttajien suhteen on nähty olevan yksisuun- 
tainen. Folklore on nähty populaarikulttuurin käyttövarana ja ku- 
luttajat passiivisina populaarikulttuurin vastaanottajina. Etenkin 
internetin kehittyessä on yleisön mukaantulo eri populaarikult- 
tuurin osa-alueiden tuotannossa tullut entistä yleisemmäksi. Tätä 
tuottamisen ja kuluttamisen yhteenkietoutuneisuutta kuvataan ter- 
millä käyttäjätuotanto, englanniksi produsage (production + usage). 
(Bruns 2008.) Erityinen populaarikulttuurin osa-alue, jossa kulut- 
tajat ja tuottajat lähentyvät toisiaan, on fanikulttuuri. 

Nykyaikaisen fanikulttuurin juuret voidaan jäljittää The Strand 
-lehdessä 1800-luvun lopussa ilmestyneisiin Sherlock Holmesis- 
ta kertoviin tarinoihin ja etenkin sen sisarlehteen Tit-Bitsiin, joka 
rohkaisi lukijoita lähettämään omia Sherlock Holmes -tarinoitaan 
lehteen. Lehdessä oli myös muita lukijoita osallistavia aiheita ku- 
ten kilpailuja, kyselyjä, kolumneja sekä kirjeenvaihtoa. (McClellan 
2017.) Varsinaisen aktiivisen fanitoiminnan nähdään kuitenkin al- 
kaneen Yhdysvalloissa 1920-luvulla science fiction -harrastajien 
keskuudessa. Nämä varhaiset fanit aloittivat kaksi faniuteen edel- 
leen olennaisesti kuuluvaa toimintaa: keskinäisen kirjeenvaihdon 
ja toistensa tapaamisen erityisissä fanikokoontumisissa. (Hellek- 
son 2015, 153.) 

Yksi tunnetuimmista faniryhmistä on Star Trek -sarjan ympä- 
rille muodostunut fanikulttuuri, trekkiet. Star Trekin luoja Gene 
Roddenberry huomasi Clevelandissa vuonna 1966 järjestetyn scifi- 
fanitapaamisen ja päätti esittää siellä sarjan pilottijakson sekä näyt- 
teen sarjan puvustuksesta. Scififanit pitivät näkemästään, ja alet- 
tuaan sarja sai enemmän fanipostia kuin mikään muu senhetkinen 
TV-sarja. Kriitikot tosin tyrmäsivät sarjan. Star Trek -sarjan myötä 
myös tuottajat ymmärsivät ja näkivät ensimmäistä kertaa faniudes- 
sa piilevän voimavaran. Tuotantoyhtiö harkitsi koko sarjan lopetta- 
mista alhaisten katsojalukujen vuoksi, mutta sarjan fanit järjestivät 

laajan kirjekampanjan, ja satojentuhansien kirjeiden jälkeen NBC 
antoi periksi ja tuotti vielä yhden tuotantokauden. Sarjan fanit, siis 
aikaisemmin passiivisina pidetyt populaarikulttuurituotteen kulut- 
tajat, vaikuttivat näin ollen aikaisemmin yksisuuntaisena pidettyyn 
tuotantokaavaan. (Hirsjarvi 2003, 148-150.) 

Star Trek -faneista eli trekkieistä muodostui stereotyyppinen ku- 
va fanista ja faniudesta, eräänlainen prototyyppi tieteiskirjallisuus- 
fanista. Tämä vaikutus on nähtävissä populaarikulttuurissa edel- 
leen? Star Trekin vaikutus populaarikulttuuriin sekä yhteiskuntaan 
laajemminkin on ollut varsin suuri. Ensimmäistä sarjaa (1966—1969) 
seurasi animaatiosarja (1973—1974), 13 elokuvaa ja 7 muuta sarjaa 
(Wikipedia: Star Trek). Vuonna 1976 sarjan fanit kirjoittivat Yh- 
dysvaltain presidentti Gerald Fordille kirjeitä pyytäen tätä nimeä- 
mään Yhdysvaltojen uuden avaruussukkulan sarjan avaruusalus 
Enterprisen mukaan. Fanien kirjekampanja oli jälleen menestys, 
ja avaruussukkulan nimeksi todella tuli Enterprise. Lopulta sukku- 
laa julkistamassa olivat sarjan luoja Gene Roddenberry sekä suu- 
rin osa alkuperäisen sarjan päänäyttelijöistä. (Pilkington 1996, 173.) 
Vuonna 2015 italialainen astronautti Samantha Cristoforetti esiintyi 
kahdesti Star Trek -asussa suorittaessaan tehtävää kansainvälisel- 
lä avaruusasemalla. Vuonna 2014 alkuperäisessä sarjassa sekä elo- 
kuvissa kapteeni Kirkiä esittänyt näyttelijä William Shatner kirjoitti 
sekä Nasan että Esan Twitter-sivulle kyselläkseen kummankin jär- 
jestön kuulumisia, ja avaruusorganisaatiot vastasivat hänelle ikään 
kuin hän olisi ollut kapteeni Kirk käyttäen sarjasta tuttuja ilmaisuja 
(Twitter: OWilliamShatner). Mainitut esimerkit osoittavat, kuinka 
laajalti Star Trek on vaikuttanut populaarikulttuuriin, miten vah- 
vaa siihen liittyvä fanius on ja miten Star Trek on laajemminkin osa 
länsimaista kulttuuria. 

Faniuteen liittyy affektiivinen suhde joko kohdetekstiin, joka 
voi olla esimerkiksi televisiosarja, elokuva, sarjakuva tai kirja, tai 
niiden tekijöihin, kuten näyttelijöihin, kirjailijoihin tai muusikoi- 
hin. Osallistuminen saa fanikulttuureissa yhteisöllisiä, materiaali- 
sia ja luovia muotoja. Yhteisöllisyys toteutuu paitsi fanitapaamisi- 
na ja yhteydenpitona, myös kohdetekstin kuluttamisena yhdessä, 

tietojen jakamisena, fanikulttuurin kirjoittamattomiin sääntöihin 
sitoutumisena ja kollektiivisena faniksi identifioitumisena. Fanien 
välistä keskustelua käydään nykyään erityisesti sosiaalisen median 
kanavilla kuten Tumblrissa. Faniuteen liittyvän tunnekokemuksen 
jakaminen muiden kanssa ylläpitää ja vahvistaa sitä. (Esim. Grön- 
roos 2020, 123-125; Hills 2002, 80-81; Jenkins 2013, 75-85; Löfgren 
2018a, 66-72.) Faniuden materiaalisia muotoja ovat esimerkiksi 
teosten ja fanituotteiden kerääminen ja kohdetekstiin liittyvien 
tuotteiden, teosten ja pukujen valmistaminen itse sekä niiden käyt- 
täminen (esim. Löfgren 2018b). Erityisen suosittu luovan osallistu- 
misen muoto fanikulttuureissa on kohdetekstiin pohjaavan oman 
fiktiivisen tekstin eli fanifiktion kirjoittaminen. 

Monet näistä faniuteen liittyvistä osallistumisen muodoista tu- 
livat tutuiksi jo Star Trek -fanien keskuudessa. Star Trek -fanit al- 
koivat järjestää fanitapaamisia, joista ensimmäinen järjestettiin 
Yhdysvalloissa vuonna 1972 ja siihen osallistui noin 3 700 kävijää. 
Seuraavana vuonna järjestettyyn tapaamiseen saapui 6 ooo fania 
ja sitä seuraavaan 15 000 fania (Hirsjärvi 2003, 154.) Nykyään ta- 
paamisia järjestetään useita vuodessa ympäri maailmaa (FanLore: 
Star Trek Conventions). Fanitapaamisissa fanit tapaavat toisiaan, 
ostavat ja myyvät aiheeseen liittyviä tuotteita ja pukeutuvat aihee- 
seen liittyviin asuihin. Star Trek -tapaamisissa kaikki nämä liitty- 
vät luonnollisesti Star Trekin maailmaan. Star Trek ei tietenkään ole 
ainoa populaarikulttuurin tuote, jonka ympärille järjestetään vas- 
taavia tapaamisia. Esimerkiksi San Diegossa Yhdysvalloissa vuo- 
sittain järjestettävä San Diego Comic-Con International on usealle 
eri lajityypille omistettu neljä päivää kestävä viihde- ja sarjakuva- 
tapahtuma, joka keskittyi aluksi lähinnä sarjakuviin sekä science 
fictioniin ja fantasiaan, mutta joka nykyään kattaa käytännössä kai- 
ken populaarikulttuuriin kuuluvan. Tapahtuma on hyvin suosittu 
ja ennen koronapandemiaa tapahtumaan osallistui keskimäärin 
100 000-130 ooo osallistujaa. Fanitapaamisiin tai coneihin liittyy 
myös vahvasti cosplay (sanoista costume + play) eli harrastus, jos- 
sa pukeudutaan vapaavalintaiseksi populaarikulttuurista tutuksi 
hahmoksi. Cosplayssa joksikin sarjakuvan, elokuvan tai videopelin 

hahmoksi pukeutumiseen liittyy usein myös kyseisen hahmon roo- 
lin omaksuminen ja esittäminen (Lamerichs 2018a, 176). Cosplay- 
asuihin liittyy vahva oletus siitä, että asut tehdään itse ja että niitä 
esitellään ja vertaillaan harrastajien kesken. 

Ensimmäinen moderni fanifiktiolehti Spockanalia ilmestyi vuon- 
na 1966 fanien nähtyä Star Trekin pilottijakson Clevelandin scifi- 
fanitapaamisessa (Hellekson 2015, 155). Spockanalian jälkeen fani- 
fiktio on jatkanut kasvamistaan, internetin aikakaudella suorastaan 
räjähdysmäisesti. Esimerkiksi FanFiction.Net -nettisivulta löytyy 
miljoonia fanitekstejä eri kielillä ja populaarikulttuurin eri aihe- 
piireihin liittyen. Vuonna 2021 sivuston suosituimmat fanifiktion 
aihepiirit olivat elokuvista Tähtien sota (57 000 tekstiä) ja Avengers 
(yli 50 000 tekstiä), televisiosarjoista Supernatural (126 ooo teks- 
tiä) ja Glee (108 000 tekstiä) sekä kirjallisuudesta Harry Potter 
(836 000 tekstiä) ja Twilight (221 000 tekstiä). (FanFiction: Movies; 
Fanfiction: TV Shows; FanFiction: Books.) 

Fanifiktioon kuuluvat olennaisesti slashfictioniksi ja femslashiksi 
kutsutut fanifiktion alalajit, joissa fanit kirjoittavat homoeroottisen 
suhteen kirjan, sarjan tai elokuvan henkilöiden välille. Kirjoitus- 
ten lisäksi slash/femslash on suosittua fanien luoman taiteen pa- 
rissa. Tunnettuja esimerkkejä slash/femslash-fiktiosta ovat muun 
muassa Sherlock Holmesin ja tohtori Watsonin, Spockin ja kaptee- 
ni Kirkin, Legolasin ja Gimlin tai Xenan ja Gabriellen välille kehi- 
tetyt eroottiset tarinat. Fanifiktio ja etenkin slash/femslash-fiktio 
antavat faneille mahdollisuuden osallistua fanittamansa kohteen 
kehittämiseen ja muokkaamiseen haluamallaan tavalla ja luoda 
itse. (Hellekson 2015, 155; Schwabach 2009, 391.) Fanifiktio mah- 
dollistaa myös fanien omien tulkintojen tekemisen muuten var- 
sin yksipuoliseen tarinan välittymiseen. Fanifiktio ikään kuin tuo 
folklorelle olennaista vaihtelua ja muuntelua elokuvissa ja kirjoissa 
annettuihin tarinoihin. 

Faniuden avulla kuluttajat ovat siis kyenneet osallistumaan va- 
litsemansa populaarikulttuurin osa-alueen kehittämiseen ja muut- 
tuneet passiivisista kuluttajista aktiivisiksi osallistujiksi. Fanius ja 
fandom ovat ilmiöinä vaikuttaneet siihen, että populaarikulttuuri 

on synnyttänyt perinnettä ja populaarikulttuurista on siirtynyt ai- 
heita takaisin vernakulaariin kulttuuriin. Vernakulaarilla on folklo- 
ristiikassa tarkoitettu jotain mikä on kansanomaista, omaehtoista, 
arkista ja jokapäiväistä ja sellaisena erottuu institutionaalisesta, vi- 
rallisesta ja standardoidusta (Fingerroos, Hämäläinen ja Savolainen 
2020, 7). Täten fanikulttuuri on hyvin pitkälti vernakulaaria kult- 
tuuria vastavoimana viralliselle, institutionaaliselle ja kaupalliselle 
kulttuurille. Fanikulttuuri toimii paitsi kaupallisen kulttuurin vasta- 
voimana myös ikään kuin vernakulaarin ja kaupallisen kulttuurin 
yhtymäkohdassa. Fanit tuottavat uusia tarinoita, henkilöhahmo- 
ja, asusteita, yhteisöjä ja yhteisöllistä toimintaa sekä tuotteita ku- 
ten vaatteita ja taidetta. Usein faniyhteisöllisyyteen kuuluu myös 
näiden omatekoisten tuotteiden luominen yhdessä ja keskinäinen 
vaihtaminen. Fanius ja fandom ovat osallistuvaa kulttuuria, jossa 
populaarikulttuurin tuottajien ja kuluttajien, katsojien ja osallistu- 
jien, kirjoittajien ja lukijoiden sekä kaupallisen ja itse tehdyn rajat 
hämärtyvät ja median kulutus muuttuu uusien tekstien tuottami- 
seksi. (Hirsjärvi 2003, 160; Jenkins 2014, 39.) 

Koska fanitaide, fanifiktio ja fanituotteet sisältävät kuvia ja hah- 
moja populaarikulttuurista, tekijänoikeusongelmat nousevat silloin 
tällöin esiin (Hellekson 2015, 155-156). Usein fanitaiteen ja fanifik- 
tion tekijät tietävät itsekin, että heidän tekemänsä teokset aina- 
kin periaatteessa rikkovat tekijänoikeuksia. He kuitenkin näkevät 
teostensa kuuluvan fair use -käsitteen alle tilanteina, joissa tekijä 
voi poikkeuksellisesti käyttää tekijänoikeuden muuten suojaamaa 
materiaalia (Tushnet 2017, 77). Kaupallisessa populaarikulttuuris- 
sa kysymykset tekijänoikeudesta ja kulttuurin omistamisesta ovat 
yleensä selkeitä ja helpommin määriteltävissä kuin muun kulttuu- 
rin osalta. Faniudessa käsityksiä tekijänoikeuskysymyksistä saattaa 
hämärtää fanien vahva affektiivinen suhde faniutensa kohteeseen. 
Heille saattaa muodostua tunteellinen omistajuus populaarikult- 
tuuriin, johon he ovat kohdistaneet paljon huomiotaan ja luovuut- 
taan. Ajatus tunteellisesta omistajuudesta saattaa joissain tapauk- 
sissa hämärtää todellisia tekijänoikeudellisia kysymyksiä, etenkin 
fanifiktion osalta. (Lamerichs 2018b, 16, 19). 

Internet on lisännyt fanifiktion ongelmallisuutta, sillä inter- 
netissä aineiston jakaminen on muuttunut sekä helpommaksi että 
huomattavasti laajemmaksi. Tekijänoikeuksia hallitsevien tuotanto- 
yhtiöiden suhtautuminen fanitaiteeseen ja fanifiktioon on ollut 
ristiriitaista. Toisaalta kyseessä on tekijänoikeuslailla suojatun ma- 
teriaalin luvaton käyttö, mutta toisaalta oikeuksien rikkojina ovat 
tuotteen suurimmat ja joissain tapauksissa ehkä ainoat käyttäjä- 
ryhmät. (Schwabach 2009, 387.) Tämän ristiriitaisen suhteen vuoksi 
levy-yhtiöiden ja elokuvastudioiden suhtautuinen fanifiktioon on 
vaihdellut huomattavasti. Jotkut vaativat poistamaan internetistä 
kaiken sellaisen aineiston, joka rikkoo heidän tekijänoikeuksiaan. 
Joillekin riittää aineiston yhteydessä oleva maininta, ettei sen jul- 
kaisija omista tuotetta. Jotkut puolestaan hyödyntävät fanifiktiota. 
Usein fanifiktio nousee ongelmaksi viimeistään siinä vaiheessa, 
kun sillä tavoitellaan taloudellista hyötyä. (Roth ja Flegel 2014, 901.) 

Fanifiktiona on tehty myös elokuvia. Fanien tekemät elokuvat 
vaihtelevat paljon pituudeltaan ja tasoltaan. Fanit ovat tehneet omia 
elokuviaan muun muassa Star Trekin, Tähtien sodan ja Taru sor- 
musten herrasta -kuvastojen pohjalta. (Wallis 2010.) Internetsivus- 
tolle Fanfilms.net on koottu fanien tekemiä elokuvia. Ylivoimaisesti 
eniten elokuvia on tehty Tähtien sodan (388), Lepakkomiehen (291) 
ja Doctor Whon (213) pohjalta (Fanfilms.net). Isot elokuvayhtiöt ja 
kyseisten fiktiivisten hahmojen oikeuksien haltijat suhtautuvat fani- 
elokuviin monin eri tavoin. Esimerkiksi vuonna 2009 valmistunut 
Tolkienin maailmaan sijoittuva The Hunt for Gollum ei ole virallinen 
julkaisu, mutta sen tekijät saivat elokuvalleen luvan tekijänoikeuksi- 
en haltijoilta sillä ehdolla, että elokuva ei tuota voittoa. Myös sarja- 
kuvayhtiö DC Comics on julkaissut samansuuntaisen ohjeistuksen. 
Elokuvien tekoa ei siis kielletä, kunhan tekijät eivät ansaitse niillä. 
(Walliss 2010.) CBS ja Paramount Pictures julkaisivat vuonna 2016 
Star Trek -faneille suunnatut ohjeet, joiden puitteissa fanielokuvia 
saa tehdä. Ohjeiden mukaan fanielokuva ei muun muassa saa sisäl- 
tää yli 15 minuuttia kestävää yksittäistä tarinaa eikä enempää kuin 
kahta yhteensä korkeintaan 30 minuuttia kestävää jaksoa. (StarTrek. 
com: Fan Films.) Sen sijaan elokuvayhtiöt Fox (sittemmin Disneyn 

omistuksessa 20th Century Studios) ja MGM kielsivät vuonna 2008 
James Bondia ja pelihahmo Max Paynea hyödyntävät fanielokuvat. 
Tähtien sodan oikeudet omistava Lucasfilm (vuodesta 2012 Disneyn 
omistuksessa) puolestaan antoi faneille luvan tehdä fanielokuvia, 
tarjosi niitä varten ilmaista palvelintilaa ja mahdollisti Lucasfilmin 
omistaman sisällön käytön elokuvissa sillä ehdolla, että Lucasfilm 
saa kaikki oikeudet fanielokuviin. (Wallis 2010.) 

Jotkut tuotantoyhtiöt myös hyödyntävät fanifiktiota ja aktiivisesti 
kannustavat fanien osallistumista. Esimerkiksi televisiosarja Buffy, 
vampyyrintappajan (1997-2003) tuottajat loivat nettifoorumin, jossa 
fanit jakoivat fanifiktiota, ja sarjan tuottajat ja näyttelijät osallistuivat 
myös keskusteluihin fanien kanssa (Hellekson 2015, 156). Samoin 
televisiosarja Supernaturalin (2005-2020) tuottajat päättivät osal- 
listaa fanit mukaan sarjan tekemiseen. Sarja saikin varsin aktiivisen 
fanijoukon, ja sarjaan tuotettiin muun muassa jakso nimeltä Fan 
Fiction, jossa viitattiin lukuisiin sarjasta tehtyihin slashtarinoihin 
sekä muuhun fanifiktioon (Tushnet 2017, 80). 


Kulttuurin omistaminen ja kulttuurinen appropriaatio 


Kulttuurituotteiden liikkuessa vernakulaarin kulttuurin ja kau- 
pallisen populaarikulttuurin välillä ongelmana ovat olleet tekijän- 
oikeuskysymysten lisäksi kulttuurin eettiseen käyttöön liittyvät 
kysymykset, etenkin kulttuurinen appropriaatio eli omiminen. 
Kulttuurisen omimisen käsite on suhteellisen uusi, mutta ilmiö ei. 
Suomessa appropriaatiokeskustelu on käsitellyt pääosin valtaväes- 
tön tapaa hyödyntää saamelaiskulttuureja, mutta Suomesta löytyy 
myös muita esimerkkejä kulttuurisesta omimisesta. (Siivikko 2018, 
28.) Niina Siivikon mukaan kulttuurisen omimisen lisäksi keskus- 
teluissa on käytetty myös termejä kulttuurinen lainaaminen ja kult- 
tuurinen varastaminen. Siivikon mukaan kulttuurinen lainaaminen 
on tavanomaista. Siinä tarkoituksena ei ole vahingon tuottaminen, 
kun taas varastaminen puolestaan sisältää tietoisen vahingoittamis- 
tarkoituksen. (Siivikko 2018, 28.) Kulttuurinen omiminen on osuvin 

termi kuvaamaan ilmiötä, sillä siinä yhdistyvät lainaamisen ja va- 
rastamisen sävyt. Kulttuurin omija ottaa toiselta jotain itselleen, 
muttei välttämättä ajattele tekevänsä mitään väärää (Siivikko 2018, 
28). Länsimaisessa populaarikulttuurissa kulttuurisesta omimises- 
ta on keskusteltu muun muassa musiikin, muodin, naamiaisasujen 
sekä televisio-ohjelmien ja elokuvien kohdalla. Näissä tapauksissa 
kysymys on ollut usein siitä, kuka saa esittää tai hyödyntää tietylle 
vähemmistöryhmälle kuuluvaksi katsottua kulttuurin muotoa, oli- 
pa kyse sitten musiikista, muodista tai turismista. 

Kulttuurin omistamisen tekee hankalaksi käsitteeksi varsinkin 
yleisessä keskustelussa se, että kulttuurien sekoittuminen ja kulttuu- 
riset lainat ovat tavallisia kulttuurin kehittymisen ja muotoutumisen 
tapoja. Lisäksi rajanveto kulttuurisen lainaamisen ja kulttuurisen 
omimisen välillä voi olla joskus hankalaa. Kulttuuriseen omimiseen 
liittyy kuitenkin aina valta-asema ja kaupallisessa populaarikulttuu- 
rissa myös taloudellinen hyötynäkökulma. Niina Siivikon mukaan 
”kuka tahansa ei saa omittua toisilta, vaan se vaatii aina jonkun- 
laisen vahvemman oikeuden tai näkyvyyden”. (Siivikko 2018, 30.) 

Siivikon mukaan kulttuurisen omimisen ongelma on, että se 
irrottaa kyseessä olevan kulttuurin osa-alueen sen alkuperäisestä 
kontekstista ja merkityksestä. Toisin sanoen kulttuurinen omimi- 
nen muuttaa alkuperäistä symbolia ja nostaa omijan näkemykset 
ja käyttötavat alkuperäistä olennaisemmiksi, vaikkei niillä olisi 
yhteyttä alkuperäisiin merkityksiin. Tämä eroaa normaalista kult- 
tuurisesta muutoksesta siinä, etteivät muutoksen motiivit, välineet 
tai muodot tule lainatusta kulttuurista itsestään vaan ulkopuolelta. 
(Siivikko 2018, 30-31.) 

Musiikissa kulttuurisesta omimisesta on puhuttu Yhdysvallois- 
sa etenkin tiettyjen musiikkigenrejen kohdalla, joita on pidetty ns. 
”mustana musiikkina” eli afroamerikkalaiseen kulttuuriin kuulu- 
vina. Tällaisia genrejä ovat esimerkiksi blues, rap ja funk (Kärjä 
2019, 374). Jokaisen näistä piirissä on ollut syytöksiä kulttuurisesta 
omimisesta, sillä vaikka genrejen soittajat olivat alun perin afro- 
amerikkalaisia, ovat monet myydyimmistä artisteista valkoihoisia. 
Etenkin bluesin kohdalla on kysytty kriittisesti, onko valkoihoisilla 

artisteilla edes oikeutta esittää bluesia. Argumentit ovat liittyneet 
rotukysymysten lisäksi autenttisuuteen ja kulttuurin omistami- 
seen. (Rudinow 1994, 129-130.) Myydyimmistä bluesartisteista 
ovat valkoihoisia esimerkiksi Eric Clapton, Stevie Ray Vaughan, 
Joe Bonamassa ja Kenny Wayne Shepard. Heidän albumeitaan on 
myyty miljoonia kappaleita, joten jotkut näkevät heidän omineen 
afroamerikkalaisten kulttuuria vain hyötyäkseen siitä rahallisesti. 
(Gussow 2020, 25.) Toisaalta suurin osa edellä mainituista artisteista 
on aina tuonut esiin arvostavansa alkuperäisartisteja, ja esimerkik- 
si Eric Clapton on ilmaissut lukuisissa haastatteluissa arvostavansa 
bluesmusiikkia ja ihailevansa esimerkiksi Robert Johnsonia, joka 
oli legendaarinen bluesmuusikko (Mack 2015, 181). 

Bluesin tavoin myös rap ja hip hop on mielletty Yhdysvaltojen 
tummaihoisten musiikiksi ja alun perin protestimusiikiksi, jonka 
avulla sorrettu vähemmistö on kyennyt rakentamaan ja ilmaise- 
maan omaa kulttuurista identiteettiään. Bluesin tavoin myös osa 
räpin myydyimmistä artisteista on nykyään valkoihoisia, ja myös 
räpin kohdalla on keskusteltu siitä, saako valkoihoinen räpätä vai 
onko kyse aina kulttuurisesta omimisesta. Kysymys liittyy use- 
ammin kuitenkin siihen, millä tavalla valkoihoinen artisti esiin- 
tyy ja miten hän tiedostaa musiikkisuunnan laajemman taustan ja 
kulttuurin, kuin siihen, että valkoihoisilta kiellettäisiin räppäämi- 
nen kokonaan. Vuonna 1990 valkoihoinen yhdysvaltalainen räp- 
päri Vanilla Ice julkaisi levynsä To the Extreme, joka myi miljoo- 
nia kappaleita, ja levyn singlestä Ice Ice Baby tuli ensimmäinen 
rap-kappale, joka nousi listojen kärkeen Yhdysvalloissa. Vanilla 
Ice kohtasi Yhdysvalloissa varsin nopeasti kahdenlaista kritiikkiä. 
Toisaalta kritisoitiin sitä, että valkoihoinen artisti omi tummaihois- 
ten amerikkalaisten kulttuuria, ja toisaalta taas sitä, että Vanilla 
Icea oli markkinoitu väittämällä hänen taustaansa rankemmaksi 
ja hip hop -kulttuuriin stereotyyppisesti sopivammaksi kuin se to- 
dellisuudessa oli. (Hess 2005 373-374; Powell 1991, 253). Näin ollen 
ongelmaksi nousi autenttisuuden puute, ja puheita kulttuurises- 
ta omimisesta lisäsi tarkoituksella tehty valheellinen taustatarina, 
jonka avulla artistille pyrittiin luomaan keinotekoisia yhteyksiä 


79 


https://doi.org/10.21435/tl.279 


TUOMAS HOVI 


afroamerikkalaiseen hip hop -kulttuuriin (Hess 2005, 378). Lop- 
pujen lopuksi tämä autenttisuuden puute johti siihen, että Vanilla 
Icen musiikkia pidettiin kulttuurisena omimisena. Hänen uransa 
kärsi tästä huomattavasti (Hess 2005, 374). 

Autenttisuus ja kulttuurin sisäinen ymmärrys korostuvat, kun 
Vanilla Icen tapausta verrataan toiseen menestyneeseen valkoihoi- 
seen rapartistiin, Eminemiin. Toisin kuin Vanilla Icen tapaukses- 
sa, Eminemin valkoista taustaa ei ole pyritty missään vaiheessa 
kiistämään. Rehellisyys omasta taustastaan on luonut hänelle hip 
hop -kulttuurin sisällä autenttisuutta, mikä Vanilla Icen tapauk- 
sessa ei tullut kuuloonkaan. (Hess 2005, 372-373.) Eminemin ta- 
paus osoittaa, että vaikka etenkin Yhdysvalloissa syytökset tietty- 
jen musiikkigenrejen kulttuurisesta omimisesta on usein liitetty 
rotukysymyksiin, asia ei ole niin yksiselitteinen. Kysymyksessä on 
enemmänkin artistin osoittama arvostus ja ymmärrys tiettyä vä- 
hemmistöä, tässä tapauksessa afroamerikkalaisia alakulttuureja, 
kohtaan. Kun vähemmistön kulttuuria käyttäessään ilmaisee ym- 
märtävänsä sen taustan, historian ja sen mahdolliset ongelmat, on 
kulttuurin käyttö hyväksyttävämpää - kulttuurista lainaamista ei- 
kä omimista. Esimerkiksi suomalaisten lähiöiden räppärit ovat tie- 
toisia musiikkigenren juurista ja myös niistä eroista, joita gangsta- 
räpin kotiseudulla ja esimerkiksi espoolaislähiöillä väistämättä on 
(ks. Annukka Saaristo tässä teoksessa). Kaupallisuutta ei sinällään 
ole nähty ongelmaksi räpin siirryttyä vernakulaarista kaupallisen 
populaarikulttuurin piiriin, kunhan se on tapahtunut yhteisön tai 
yhteisöjen omilla ehdoilla. 

Kulttuurisesta omimisesta on käyty viime aikoina keskustelua 
myös muotiin, vaatteisiin, hiustyyleihin ja naamiaisasuihin liit- 
tyen. Syyskuussa 2021 laulaja Chisu pahoitteli esiintymistään Vain 
Elämää -ohjelmassa päässään niin sanotut pikkuletit, jotka liitetään 
vahvasti afrikkalaiseen ja afrikkalaistaustaisen väestön kulttuuriin. 
Chisu itse toi pahoittelussaan esiin kulttuurisen omimisen käsitteen 
siinä, miten hän valkoihoisena artistina voi pitää kyseistä hiustyyliä 
huvin vuoksi ottamatta huomioon sitä, että moni tummaihoinen 
on joutunut kärsimään samasta syystä (Instagram: @chisuofficial). 

Chisun pahoittelu herätti useilla internetin keskustelupalstoilla 
runsasta keskustelua kulttuurisesta omimisesta, ja varsin monissa 
Chisun pahoittelu herätti ihmetystä tai jopa vihaa (Ilta-Sanomat 
24.9.2021). Keskustelijoiden varsin aggressiivinen reaktio Chisun 
pahoitteluun on sinällään mielenkiintoinen ilmiö ja osaltaan ehkä 
kertoo siitä, miten 2020-luvun kulttuurisensitiivinen ajattelutapa 
saattaa olla monille sen verran outo ja uusi, että he kokevat toimin- 
nan rajoittamisen kulttuurisensitiivisyyden vuoksi mielivaltaiseksi 
tai turhaksi. Chisun tapaus ei ole ainoa, jossa artistin tai näyttelijän 
hiustyyli on nostanut keskustelua kulttuurisesta omimisesta. Esimer- 
kiksi yhdysvaltalainen näyttelijä Zac Efron sai kritiikkiä julkaistu- 
aan vuonna 2018 kuvan itsestään rastahiuksissa kommentilla ”Just 
for fun” (”'huvin vuoksi”). Monet kommentoijat mainitsivat Efronin 
kommentin alleviivaavan eroa valkoihoisten ja tummaihoisten ras- 
tojen käytössä ja huomauttivat, että monien mustaihoisten on täy- 
tynyt leikata rastat pois päästäkseen kouluun tai saadakseen töitä. 
(Muller 2018.) Hiustyyleihin liittyvä keskustelu kulttuurisesta omi- 
misesta liittyy hyvin vahvasti kaupalliseen populaarikulttuuriin ja 
sen parissa työskenteleviin artisteihin. 

Yksittäisten ihmisten lisäksi kulttuurisen omimisen kysymykset 
koskettavat myös isoja muotitaloja ja muotisuunnittelijoita, joiden 
kiinnostus kansankulttuuria ja folklorea kohtaan on viime vuosi- 
na lisääntynyt. Esimerkiksi Louis Vuittonin ja Valentinon muoti- 
taloja on syytetty afrikkalaisen kulttuurin omimisesta. (Czakon ja 
Mazur-Bubak 2020, 84.) Vuonna 2017 muotitalo Christian Dior 
kopioi mallistoonsa romanialaisen Bihorin alueen kansallisasuista 
malleja, koristeita ja lähes kokonaisia asukokonaisuuksia. Diorin 
asut olivat huomattavasti kalliimpia kuin alkuperäiset, eikä yhtiö 
maininnut vaatemallien alkuperää tai kompensoinut niiden käyt- 
töä millään tavoin. (Czakon ja Mazur-Bubak 2020, 83-84.) Bihorin 
ja Diorin tapauksessa paikalliset eivät kuitenkaan jääneet pelkkään 
uhrin asemaan vaan järjestäytyivät, loivat oman vaatemerkin ja al- 
koivat itse markkinoida ja myydä omia vaatteitaan. Näin he käytti- 
vät Diorin luoman julkisuuden hyödykseen ja omivat vaatemallinsa 
takaisin itselleen. (Czakon ja Mazur-Bubak 2020, 83, 92.) 

Matkailualalla syytöksiä kulttuurisesta omimisesta on esitetty 
etenkin silloin, kun matkailukohdetta markkinoidaan turisteille 
tietyllä kulttuurilla, vaikka kulttuurin edustajat eivät itse hyödy tu- 
rismista tai edes pääse päättämään siitä, miten kulttuuria kuvataan. 
Matkailussa appropriaatiokeskustelu koskee muun muassa matka- 
muistoja ja turistitaidetta. Esimerkiksi vuonna 2017 Australiassa 
alkuperäiskansojen taiteena myydyistä teoksista peräti 85 prosen- 
tin arvioitiin olevan väärennettyä ja ulkomailla tehtyä. Suurin osa 
taiteen tuotoista menee siis ulkomaille eikä hyödytä tai työllistä 
Australian alkuperäiskansoja. (Gertner 2019, 876.) Matkailumark- 
kinoinnissa on tavallista hyödyntää alueen alkuperäiskansaa luo- 
maan eksotiikkaa kohteelle. Monia turistikohteita on syytetty siitä, 
että ne anastavat alkuperäiskansalle kuuluvia rituaaleja ja tapoja ja 
pelkistävät ne nähtävyyksiksi. Näitä ovat esimerkiksi turisteille tar- 
jotut voodoo-rituaalit Brasiliassa, Puerto Ricossa, Haitilla ja Kuu- 
bassa. (Gertner 2019, 876.) 

Suomessa keskustelua kulttuurisesta omimisesta on käyty paljon 
saamelaisiin liittyen. Saamelaisten perinneasujen käytöstä on viime 
vuosina noussut useampikin kohu. Esimerkiksi vuonna 2015 Suo- 
mea missikisoissa edustanut Carola Miller esiintyi pilailupuodista 
ostetussa puvussa, joka oli paitsi heikkolaatuinen, myös sekoitus 
miesten ja naisten saamenpukuja (Helsingin Sanomat, 5.12.2015). 
Saamelaisten näkökulmasta oikeus saamenpuvun käyttöön on si- 
doksissa saamelaiseen alkuperään. Väärin puettujen asusteiden tai 
huonolaatuisten kopiopukujen käytön matkailussa tai viihteessä 
nähdään vaikuttavan negatiivisesti saamelaiskulttuurin arvostuk- 
seen. Saamenpukuihin liittyy paljon saamelaiskulttuurin sisäis- 
tä hiljaista tietoa ja kirjoittamattomia normeja, joista saamelais- 
kulttuuriin kuulumaton henkilö on usein täysin tietämätön. Tästä 
syystä pilailukaupasta ostetun puvun tai yksittäisen saamenpuvun 
osan käyttö huvittelutarkoituksessa on loukkaavaa. Saamenpuku on 
olennainen osa saamelaiskulttuuria ja se nähdään henkilökohtai- 
sena ja vain saamelaisille kuuluvana. (Yle Uutiset, 11.3.2010.) Myös 
Lapin matkailussa on käytetty ja myyty epäaitoja saamenpukuja 
ja neljäntuulenhattuja samalla kun turisteille on saatettu tarjota 

erilaisia mukaSamanistisia ”lapin kasteita”. Niina Siivikon mukaan 
ongelmaksi tällöin tulee se, että pahimmillaan tällaisista stereotyyp- 
pisistä kuvastoista tulee vahvempia kuin varsinaisesta kulttuuris- 
ta ja kansan identiteetti on vaarassa kadota jopa kokonaan. Tämä 
näkyy jo esimerkiksi saamenpukujen kohdalla, jolloin pukuihin 
ladatut merkitykset katoavat ja pilailupuodista ostettu ”lappalais- 
asu” tai ”Pohjolan asu” symbolisoikin yleisemmin Lappia. Tällöin 
saamelaisuuden symbolit on irrotettu alkuperäisestä yhteydestään 
ja otettu käyttöön merkitsemään jotain täysin muuta. (Siivikko 
2018, 29-30.) Alkuperäiskansojen edustajien keskuudessa laajem- 
min levinnyt lause ”Kulttuurini ei ole sinun naamiaisasusi” kuvaa 
hyvin tilannetta ja siihen suhtautumista (The Observer, 27.10.2020). 
Rajanveto kulttuurisen omimisen ja normaalin kulttuurisen vä- 
littymisen välillä voi monissa tapauksissa olla vaikeaa. Nykyaikana 
kulttuuristen vaikutteiden omaksuminen on niin helppoa ja yleistä, 
että monelle tuottaa vaikeuksia nähdä siinä mitään väärää. Vaikeu- 
det näkyvät selvimmin suuren yleisön suosimilla keskustelupalstoil- 
la ja kulttuurista omimista käsittelevien uutisten kommenttiosioissa. 
Tapausten pahoitteluun suhtaudutaan vähättelevästi tai joskus jopa 
aggressiivisesti. Näin kävi edellä mainitussa Chisun lettitapauksessa 
ja uudelleen vuonna 2019, kun suomalainen näyttelijä ja kansan- 
edustaja Pirkka-Pekka Petelius pyysi anteeksi 1980-luvun lopussa 
ja 1990-luvun alussa tekemiään saamelaisia sekä romaneja varsin 
negatiivisesti esittäviä sketsejä ( Yle Uutiset, 21.11.2019; Helsingin Sa- 
nomat, 20.12.2019). Vähättelevä suhtautuminen voi johtua vaikeu- 
desta ymmärtää, mitä kulttuurisella omimisella tarkoitetaan. Kun 
Suomi nähdään todellista homogeenisempana maana, on vaikea 
hahmottaa maan sisäisiä kulttuurieroja ja etenkään niiden valta- 
suhteita. Artistin julkinen anteeksipyyntö mediassa voi herättää 
yleisön jäsenessä tunteen, että hänenkin katsotaan toimineen vää- 
rin. Jos uutinen tuntuu syytökseltä, sitä voi olla vaikea hyväksyä. 
Folkloristi Jason Baird Jackson on lähestynyt kulttuurisen omi- 
misen käsitettä suhteessa muihin kulttuurin välittymisen tapoi- 
hin. Jackson vertailee kulttuurista omimista kulttuurin leviämi- 
sen (diffuusion), sopeutumisen (akkulturaation) ja sulautumisen 

(assimilaation) käsitteisiin. Kulttuurin leviämisellä Jackson tar- 
koittaa kulttuurisen esineen tai asian vaihtoa keskenään tasa- 
arvoisten toimijoiden välillä ilman loukkaantumista. Sopeutu- 
misella hän tarkoittaa tilannetta, jossa kulttuurin välittyminen 
on molemminpuolista mutta toinen osapuoli on hallitsevampi 
ja sillä on suurempi vaikutusvalta. Sulautuminen taas on tilan- 
ne, jossa kulttuurin välittyminen on yksipuolista ja eriarvoista 
ja jossa vahvempi osapuoli tyrkyttää omat kulttuuriset norminsa 
toiselle osapuolelle. Kulttuurisen omimisen eli appropriaation ta- 
pauksessa hallitsevassa asemassa oleva ryhmä ottaa yksipuolisesti 
heikommassa asemassa olevalta ryhmältä kulttuurisia elementtejä 
aiheuttaen loukkaantumista, paheksumista ja vahinkoa. (Jackson 
2021, 89.) Jacksonin mukaan kulttuurisen omimisen tunnistaa 
kulttuurisena vaihtona tai liikkeenä siihen liittyvästä loukkaan- 
tumisen diskurssista. Toisin sanoen omimisen kohteena olevan 
kulttuurin puolestapuhujat eivät hyväksy tilannetta vaan pahek- 
suvat ei-toivottua tärkeän kulttuurisen aiheen, rituaalin tai tiedon 
ottamista. (Jackson 2021, 109.) Jacksonin selitysmallissa on riskinä, 
että sen mukaan kulttuurista omimista joko ei tapahdu tai sitä ei 
voi tunnistaa ilman loukkaantumisen diskurssia. Jacksonin mu- 
kaan kulttuurinen omiminen ei siis ole itsessään olemassa oleva 
asia vaan aina määrittelyn tulos. 

Jackson ei pidä malliaan mitenkään ehdottomana tai edes eri- 
tyisen uutena, mutta sen avulla on helpompi käsitellä kulttuurista 
omimista suhteessa muuhun kulttuuriseen välittymiseen (Jack- 
son 2021, 108). Kulttuurinen omiminen on mahdollisesti tunnis- 
tettavissa seuraavien kolmen kysymyksen avulla: 1) Aiheuttaako 
kulttuurin lainaaja alkuperäiselle kohteelle haittaa lainaamalla 
kulttuurista? 2) Ovatko kulttuurin lainaaja ja alkuperäinen käyt- 
täjä tasa-arvoisessa asemassa keskenään? 3) Hyötyykö kulttuurin 
lainaaja kulttuurista tavalla, johon alkuperäinen käyttäjä ei ky- 
kene? Jos vastaus on myöntävä yhteenkään näistä kysymyksistä, 
kyse on todennäköisesti kulttuurisesta omimisesta eikä kulttuu- 
risesta lainaamisesta. 

Populaarikulttuurin ja osallistuvan, omaehtoisen 
kulttuurin suhde 


Kaupallisen populaarikulttuurin ja folkloren suhde on moninainen, 
kuten edellä on tullut esiin. Vanha tapa erotella folklore ja popu- 
laarikulttuuri toisistaan perustui niiden alkuperään ja tuotanto- 
mekanismiin: populaarikulttuuri oli kaupallista joukkoviestintää, 
folklore puolestaan vanhaa ja kansanomaista paikalliskulttuuria, 
josta toisinaan ammennetaan populaarikulttuuriin aineksia. Tässä 
luvussa olen esitellyt tuon vanhan kahtiajaon hajoamista ja tuotan- 
non hybridisoitumista. On kyseenalaista, oliko folklorea alkujaan- 
kaan syytä nähdä pelkästään populaarikulttuurin käyttövarana tai 
tarina- ja ideavarastona, koska näiden vuorovaikutus on aina ollut 
kaksisuuntaista. Myös populaarikulttuuri on jo kauan synnyttänyt 
folklorea ja omaehtoista kulttuuria. Etenkin omaehtoisen toimin- 
nan digitalisoiduttua kaupallinen ja vernakulaari limittyvät toisiinsa 
erottamattomasti, kun samat kuvastot kiertävät yhä ketterämmin 
kanavasta toiseen. Omaehtoinen tuotanto on saanut myös ammat- 
timaista sävyä. Esimerkiksi fanikulttuureissa omaehtoinen kulttuu- 
rin tuottaminen voi vaihdella yksinkertaisesta piirroksesta pitkään 
ja korkealaatuiseen elokuvaan. Kulttuuriseen kiertoon osallistuu 
joskus myös matkailuteollisuus. Populaarikulttuuri tai yhtä hyvin 
paikallinen folklore voi synnyttää matkailua, joka puolestaan voi 
tukea paikalliskulttuuria tai inspiroida uutta vernakulaaria kult- 
tuuria, kuten tarinoita, taidetta tai käsityöperinnettä. Folkloren ja 
kaupallisen populaarikulttuurin erottelu toisistaan tai jyrkkä kahtia- 
jako ei ole enää mielekästä. 

Nykyään ratkaisevampi ero perustuu kulttuurin omistajuuteen ja 
siihen, kuka ylläpitää kyseistä kulttuuria — esimerkiksi rahallisella 
panoksella, luovalla toiminnalla tai perinnettä säilyttävällä elämän- 
tavalla. Kuka saa hyödyntää ja käyttää muiden luomaa kulttuuria? 
Kaupallista populaarikulttuuria hyödyntävä omaehtoinen tuotanto 
voi joutua vaikeuksiin tekijänoikeuksien kanssa, mutta tuotanto- 
yhtiöt näkevät fanituotannon myös oman tuotteensa kiinnostusta 

ylläpitävänä ja hyödyttävänä luovuutena. Tällä hetkellä poltta- 
vampi kysymys koskee vähemmistökulttuurien representointia 
valtakulttuurin ehdoilla. Kulttuurinen appropriaatio voi olla si- 
tä, että valtakulttuuri esittää ominaan tai itse keksimissään uusis- 
sa merkityksissä vähemmistökulttuurin symboleja kuten pukuja, 
tansseja tai rituaaliesineitä. Usein kulttuuriseen omimiseen liittyy 
myös rahallinen hyöty, joka jää valtakulttuurin tai tuotantoyhtiön 
edustajille, ei lainatun kulttuurin jäsenille. Mahdollisia ratkaisuja 
ongelmaan ovat yhteistyö tuotantoon liittyvän vähemmistökult- 
tuurin kanssa tai asiallinen faktatieto mahdollisen kulttuurisen 
lainaamisen yhteydessä. 

Viitteet 


1 — Syytöksiä on esitetty esimerkiksi festivaalin Facebook-sivulla. 

2 Star Trek -faniutta on parodioitu mm. Saturday Night Live- sekä Rillit huu- 
russa -televisiosarjoissa. 

3 Myösomistajuuteen liittyvät valtasuhteet ovat fanituotannon kohdalla yleen- 
sä päinvastaiset kuin kulttuurisessa omimisessa. 

Tiistaiaamuna 23. maaliskuuta 2021 maailman suurimpiin kuuluva 
rahtilaiva Ever Given juuttui kiinni Suezin kanavaan ja katkaisi tär- 
keän reitin muulta laivaliikenteeltä. Raskaan aluksen irrottaminen 
osoittautui hankalaksi, ja kanavalle kertyi pian jonottamaan kym- 
meniä, sitten satoja muita rahtialuksia. Euroopan ja Aasian välinen 
rahtiliikenne pysähtyi, ja media spekuloi maailmankaupalle koitu- 
vista vahingoista. Sosiaalisessa mediassa tilanne meemiytyi nopeas- 
ti. Ever Given -aiheisia viittauksia ja kommentaareja eri muodois- 
saan ja etenkin aluksen kuvia vaihtuvine teksteineen oli yhtäkkiä 
kaikkialla. Mediassa esitettyjen analyysien (esim. Insider 24.4.2021.) 
mukaan uutinen päätyi niin valtavan ilakoinnin kohteeksi sen vuok- 
si, että se tarjosi monenlaisia tulkintoja, jokaiselle jotakin. Ensin- 
näkin se tarjosi maailmanlaajuisena uutisena yhteisen puheen- ja 
vitsailun aiheen pelkkiin koronauutisiin kyllästyneelle yleisölle. 
Toiseksi monet kokivat tilanteen näpäytyksenä markkinavetoiselle 
valtakulttuurille, johon netin alakulttuureissa usein suhtaudutaan 
kielteisesti. Meemit kysyivätkin ironisesti, kumpi voittaa: globaalit 
markkinat teknologisesti kehittyneiden sivilisaatioiden välillä vai 
jokin yksittäinen laiva (kuva 3). Kolmanneksi tilanne oli laajalti 
samastuttava. Monissa maissa oli ollut koronan vuoksi voimassa 
ulkonaliikkumiskielto, ja ihmiset kokivat olevansa itsekin jumissa. 

Erityisen samastumiskohteen tarjosivat kuvat suurta rahti- 
laivaa irrottavasta kaivurista, joka näytti epätoivoisen pieneltä 
aluksen valtavan keulan rinnalla. Näitä kuvia tekstittävien mee- 
mien merkitys laajeni nopeasti asiayhteydestään metaforaksi 
omasta elämästä, ylitsepääsemättömistä vaikeuksista ja maailman 

epäoikeudenmukaisuudesta. Meemien tekijät identifioivat pieneen 
kaivuriin itsensä tai ponnistelunsa sekä vastaavasti valtavaan laivaan 
työtaakkansa, ongelmansa, ”koko kuluneen vuoden murskaavan 
epätoivon” tai maapallon sortuvan ekosysteemin. 

Ikuisiin kysymyksiinkin kohdistuessaan meemille on tärkeää 
ajankohtaisuus. Kun Ever Given kuusi päivää myöhemmin saatiin 
kanavasta irti ja rahtilaivat pääsivät taas reiteilleen, kaikille oli sel- 
vää, että ilonpito loppui siihen. Nettiväki suri hyvän meemin me- 
netystä ja vaati tarmokkaasti laivan jumiutumista uudelleen aihe- 
tunnisteella #putitback — laita se takaisin. Tumblrissa meemin 
päättymistä surevissa julkaisuissa käytettiin esimerkiksi tunnistetta 
#this was a fun event for us all to unite over — tama oli hauska mei- 
tä kaikkia yhdistävä tapahtuma! Meemistä laadittiin myös muisto- 
kirjoituksen tyylisiä versioita, joissa laiva oli ”ikuisesti jumissa sy- 
dämessäni”. Meemiä, joka menetettiin ennen kuin siihen ehdittiin 
kyllästyä, on muisteltu vielä jälkikäteenkin valopilkkuna ilottoman 
elämän keskellä. 

Ever Givenissä kiteytyy monia internetmeemien piirteitä kuten 
nopea leviäminen ja variaatio, intertekstuaalisuus, humoristisuus, 
vastakulttuurinen asenne sekä kuvaston muuttuminen metafo- 
riseksi. Siinä kuvastuu myös itse meemin käsitteen hajanaisuus. 
Kyseistä meemiä koskevista julkaisuista saattoi lukea ainakin kol- 
me näkemystä: 1) kanavaan juuttunut laiva itsessään oli meemi, 2) 
nopeasti leviävä käytäntö luoda ja jakaa siihen liittyviä julkaisuja 
oli meemi tai 3) Ever Giveniin viittaavat visuaaliset julkaisut oli- 
vat meemejä. Arkikielessä tällainen sumeus on tavallista eikä estä 
meitä ymmärtämästä laivan, meemin ja osallistumisen välistä yh- 
teyttä. Tieteellisiltä termeiltä sitä vastoin vaaditaan täsmällisyyttä. 
Kulttuurien tutkimuksessa on perinteisesti erotettu toisistaan tut- 
kijoiden ja tutkimuskohteena olevien ihmisten käyttämät käsit- 
teet, joiden merkitys voi muodostua hiukan eri tavalla. Tutkijoiden 
määrittelemät, etic-käsitteet kiinnittyvät teoriaan ja pyrkivät katta- 
vuuteen ja yksiselitteisyyteen. Paikalliset, käyttäjien itse viljelemät 
emic-käsitteet puolestaan kiinnittyvät paikallisiin ajattelutapoihin 
ja käyttökonteksteihin. Tämän eron ymmärtäminen ei kuitenkaan 

E THE CRUSHING 
DESPAIR OF EVERYTHING 


OM THE PAST YEAR 
KN Who would win? 


a global trade 
system between one shippy boi 
technologically 
advanced 
civilazations 


Kuva 3. 


EVER 


Mr. Darcy's admiration 
for Elizabeth Bennet 


Maaliskuussa 2021 laaditut Ever Given -meemit käsittelevät oman 
elämän epätoivoisuutta (kuva 1. Julkaistu Facebookissa 28.3.2021, 
pohjakuva Abaca Press), maailmankaupan tilannetta (kuva 3. Julkaistu 
Tumblrissa 30.3.2021), ja populaarikulttuuria. Kuva 2 viittaa Jane 
Austenin Ylpeys ja ennakkoluulo -romaaniin, jossa rikkaan sukulaistädin 
vastustus ei hälvennä suurta rakkautta (julkaistu Imgurissa 28.3.2021, 
pohjakuva Associated Press). 

riitä meemin kohdalla. Meemi-termin teoreettiset ja arkikieliset 
merkitykset ovat jo lähtökohtaisesti sekoittuneet toisiinsa, eikä 
kummallakaan taholla — tutkijoiden sen paremmin kuin käyttä- 
jienkään piireissä - määritellä meemiä yhtenäisesti. 

Analysoin tässä luvussa meemin ja etenkin internetmeemin 
määrittelytapoja, jotka liittyvät tyypillisesti erilaisiin asiayhteyksiin. 
Aloitan käsittelyn meemi-termin tieteellisistä määrittelypyrkimyk- 
sistä sekä termin vernakularisoitumisesta eli sen muuntumisesta 
arkikäytössä. Tarkastelen sitten lähemmin meemien arkikäyttöä 
eli internetmeemeille tyypillisiä digitaalisia ympäristöjä. Erilaisis- 
sa meemikulttuureissa meemien olennaisina pidetyt ominaisuu- 
det määrittyvät erilaisten arvojen ja kriteerien perusteella. Lopuksi 
tarkastelen vielä kiistoja, joita voi syntyä meemien ”oikeanlaisesta” 
käytöstä ja meemikulttuurien omistajuudesta. Internetmeemi hah- 
mottuu genreksi, jolla on enää varsin vähän tekemistä termin evo- 
luutiobiologisten juurien kanssa ja jonka tutkimisessa nimenomaan 
kulttuuriset ja sosiaaliset merkitykset ovat tärkeitä. 


Meemiteoriasta internetmeemiin 


Meemin käsite esiteltiin biologian piirissä jo 1900-luvun alussa, 
mutta se nousi laajemman kiinnostuksen kohteeksi vasta vuosi- 
sadan loppupuolella Richard Dawkinsin geenejä koskevan teorian 
vanavedessä (Knobel ja Lankshear 2007, 200). Dawkins esitti teok- 
sessaan Geenin itsekkyys (The Selfish Gene 1976, suomennos 1993), 
etteivät geenit palvele yksilöiden etua vaan pyrkivät ensisijaisesti jat- 
kumaan itse, ja että kulttuuriset yksiköt, meemit, leviävät yksilöltä 
toiselle samalla tavoin: ne käyttävät kulttuurin jäseniä isäntinään, 
jotka levittävät niitä jäljittelemällä toisiaan. Tätä biologista mallia 
kuvastaa myös itse termi, joka muodostuu gene-sanan ja jäljitte- 
lyä merkitsevän mimeme-sanan pohjalta: gene + mimeme > meme. 
Dawkins esitti menestyvien meemien olevan pitkäikäisiä ja kopioi- 
tuvan mahdollisimman tehokkaasti ja uskollisesti mutta kuitenkin 
muuntuvan sopeutuakseen leviämään monenlaisissa konteksteissa. 

Meemiteoriaa soveltava memetiikka nousi hetkeksi 1990-luvulla 
suosioon kulttuurisen käyttäytymisen epidemiologisena selitys- 
mallina. Tämä Dawkinsin metaforaa konkretisoiva lähestymistapa 
oli alusta lähtien kiistanalainen, eikä siitä syntynyt kannattajien- 
sa toiveiden mukaista pysyvää, itsenäistä tieteenalaa. Memetiikan 
piirissä oli eriäviä näkemyksiä esimerkiksi siitä, tulisiko meemeinä 
lähestyä konkreettisia kulttuurisia ilmaisuja vai näiden ilmaisujen 
mukanaan kantamia ydinajatuksia. Ihmistieteissä meemiteoriaa 
on hyödynnetty erilaisten kulttuuri-ilmiöiden suosion ja leviämi- 
sen analyyseissa, mutta sitä on myös kritisoitu epämääräisyydestä 
ja erityisesti siitä, että se kuvaa meemien leviämisen yksilön omis- 
ta valinnoista riippumattomana prosessina. (esim. Heimo ja Kos- 
ki 2014, 5-6; Lunenfeld 2014, 253-255; Oring 2014a; Oring 2014b, 
456-461, 484; Shifman 2013, 363-364; Shifman 2014, 2, 37-39; ks. 
myös Toni Saarinen tässä teoksessa.) 

Meemiteoria tunnettiin tiedepiirien ulkopuolellakin etenkin 
sen herättämien kiistojen vuoksi. Kun varhaiset verkkofoorumien 
käyttäjät havaitsivat tiettyjen sisältöelementtien toistuvan ja le- 
viävän keskusteluissaan, he tunnistivat yhteyden meemiteoriaan 
ja alkoivat nimittää näitä toistuvia yksiköitä meemeiksi. Sosiaali- 
sen median laajemman käyttöönoton myötä ja käyttäjälähtöisten 
sisältöjen kasvaessa 2000-luvun ensimmäisellä vuosikymmenellä 
(ks. Vainikka 2020, 21-22) meemi-termi alkoi kuitenkin kehittyä 
omaan suuntaansa verkkokulttuurin ehdoilla. Useimmille meemi- 
nikkareille olennaisia eivät olleet nimityksen taustana olevat teo- 
reettiset oletukset vaan meemien sisällöt, käyttötavat ja sosiaaliset 
merkitykset (Knobel ja Lankshear 2007, 199). Laajemmalle yleisölle 
silmiinpistävää meemeissä oli internetin näkyväksi tekemä ja te- 
hostama sirkulaatio. 

Arkikäsitteet rakentuvat usein analogisesti samankaltaisuuden ja 
prototyyppien pohjalta (esim. Rosch 1977; Lakoff 1987). Meemien 
yleistyessä sosiaalisessa mediassa 2010-luvulla monet samastivat 
ilmiön sen tyypillisiin muotoihin, joista keskeisimpiä olivat vit- 
sit, kuvamakrot ja trendit. Myöhemmästä kehityksestä huolimat- 
ta nämä merkitykset pitävät paikoin pintansa edelleen. Meemin 

määritteleminen verkossa leviäväksi vitsiksi oli karkea yleistys, 
mutta 2000-luvun ensi vuosikymmeninä tavallinen.' Verkkolehdet 
ja viihdesivustot luonnehtivat edelleen meemejä ensisijaisesti haus- 
koiksi, tekevät koosteita hauskimmista ja kalastelevat myös muun- 
laisille sivustoille klikkauksia otsikolla ”hauskat meemit”. Suomalai- 
selta vitsisivulta löytyy määritelmä ”Meemit ovat huumorin muoto, 
johon liittyy kuvaa ja tekstiä” (Vitsikirjasto.fi 21.12.2020.) 

Kun huomio kiinnitetään sisällön sijaan muotoon, internet- 
meemi mielletään tyypillisesti tekstitetyksi kuvaksi - kuvamakroksi. 
Meemi-nimitys on vakiintunut kuvamakroille arkikielessä riippu- 
matta niiden käytöstä tai sisällöistä, ja meemin tekemisellä tarkoite- 
taan yleensä kuvamakron laatimista (ks. esim. Digiseikkailu). Noin 
vuodesta 2009 lähtien yleistyivät meemigeneraattoreina tunnetut 
verkkosivut ja sovellukset, joilla kuvamakroista sai helposti uskotta- 
van näköisiä. (Douglas 2014, 331). 2010-luvulla odotuksenmukainen 
oli Impact-suuraakkosilla kirjoitettu teksti, joka asemoitiin kuvan 
päälle sen ylä- ja alareunaan (ks. Vox 2015). 2020-luvulle tultaes- 
sa variaatio tekstin asettelun suhteen on lisääntynyt. Suuraakkos- 
ten sijaan käytetään usein pienempää kuvatekstiä, joka on kuvan 
ylä- tai alapuolella. Toisinaan tekstiä ripotellaan ikään kuin nimi- 
lappuina kuvan hahmojen päälle. Valtaosa meemigeneraattoreista 
on tuottanut valtavirtaiseen meemikulttuuriin liittyvää kuvastoa 
ja tarjonnut tekstitettäväksi kulloinkin ajan hermolla olleita kuvia. 
Osa niistä luo kuvastoltaan tai visuaaliselta ilmeeltään erikoistunei- 
ta meemejä kuten keskiaika- tai taidekuvameemejä. Paikoin mee- 
meiksi nimetään mitä tahansa tekstitettyjä kuvia kuten maisema- 
kuvaan ympättyjä muistovärssyjä (Love Lives On), jolloin ollaan jo 
kaukana internetmeemin keskiöstä. 

Kolmas meemin arkimerkitys, trendi, perustuu ilmiön leviä- 
miseen. Trendiin liittyy ajankohtaisuus, joten se oletetaan usein 
myös ohimeneväksi: kun muotiaalto tavoittaa takapajuisimmat 
piirit, se on etujoukoille jo nolo. Trendiksi määritelty meemi voi 
olla muodoltaan millainen tahansa kuten ele, kielen rekisteri tai 
jonkinlainen organisoitu toiminta. Vielä 2010-luvulla meemeik- 
si määriteltiin yleisesti esimerkiksi vatsallaan maaten tai pöllönä 

istuen poseeraaminen, josta ladataan kuva nettiin (esim. Shifman 
2014, 103) sekä flash mobit tai ryhmätanssit, kuten vuonna 2013 le- 
vinnyt Harlem Shake ja vuonna 2014 versioitu Pharrell Williamsin 
Happy. (Heimo ja Koski 2014, 5.) Vaikka edellä mainitut haasteet 
löytyvät meemien taustoja ruotivalta Know Your Meme - sivustolta, 
kaikki eivät enää 2020-luvulla määrittelisi esimerkiksi tanssihaas- 
teita meemeiksi. Haasteista on tullut tavanomainen osallistumi- 
sen ja itseilmaisun tapa monilla sosiaalisen median alustoilla ku- 
ten TikTokissa (ks. Tero Ahlgren ja Kaarina Koski tässä teoksessa). 
Kaikkien sosiaalisessa mediassa leviävien ja osallistavien ilmiöiden 
nimittäminen meemeiksi ei kuitenkaan olisi enää osuvaa. 
Tutkijoiden toistuvasti esittämä luonnehdinta meemin käsittees- 
tä itsessään meeminä, joka levitessään muuntuu uusiin muotoihin, 
liittyy termin kehitykseen sekä internetissä että akateemisissa ympä- 
ristöissä (Knobel ja Lankshear 2007, 202; Oring 2014a, 438; Sperber 
1996, 101). Meemin olemus on kehittynyt ja tarkentunut erityisesti 
meemejä paljon kuluttavissa nettiyhteisöissä. Internetmeemeistä 
on tullut luovaa vernakulaaria ilmaisukulttuuria, joka on osallis- 
tuvaa, intertekstuaalista ja retoriikaltaan iskevää ja monikäyttöistä. 
(Arjoranta ja Koski 2018, 12-13; Heimo ja Koski 2014, 8-11; Koski 
ja Turtiainen 2020; Vainikka 2016, 60-63.) Kaiken tämän jälkeen 
meemin käsitteen on luonnehdittu muuttuneen meemiteoriaan 
verrattuna lähes tunnistamattomaksi. Visuaalisen kulttuurin pro- 
fessori Peter Lunenfeldin sanoin meemin käsite ei tarkoitakaan 
nettikulttuureissa pseudogeneettistä mielikuvien siirtoa, jollai- 
seksi sen voisi ajatella Dawkinsin teoriassa, vaan se voi olla hyvin 
verkostoitunut visuaalinen aforismi tai vain nokkelasti tekstitetty 
kuva (Lunenfeld 2014, 253).? Myös Richard Dawkins on seurannut 
käsitteen muutosta. Hänen näkemyksensä meemeistä muuttui en- 
sin tieteellisen keskustelun myötä geenipohjaisesta epidemiologi- 
seksi, ja hän vertasi meemiä lopulta tietokonevirukseen (Castaño 
Diaz 2013, 87-90). Internetmeemeistä Dawkins on todennut, että 
viraalisina niissä on mukana meemin perusidea (Wired 20.6.2013), 
mutta ne eivät vastaa alkuperäistä, vaan internetissä sana on kaa- 
pattu uudenlaiseen käyttöön. Biologiaan vertautuvana meemiin 

liittyi mahdollisimman uskollinen kopioituminen ja satunnainen 
mutaatio. Internetmeemejä sen sijaan muutellaan tarkoituksella ja 
luovasti. (YouTube: thecommentator 24.6.2013.) 


Internetmeemin tutkimusnäkökulmien kehitys 


Internetmeemien tutkimuksessakin meemin määrittely vaihte- 
lee tutkimusnäkökulman mukaisesti. Nostan tässä esille erityises- 
ti kaksi variaation lähdettä. Ensimmäinen on suhde Dawkinsin 
meemiteoriaan, joka jakaa mielipiteitä jyrkästikin. Toinen on se, 
lähestytäänkö internetmeemejä yksittäisinä kuvina ja videoina vai 
ennemmin kollektiivisina, osallistuvina prosesseina. Siinä erot ovat 
loivempia, ja jos internetmeemejä lähestytäänkin yksiköinä tai arte- 
fakteina, niiden katsotaan yleensä kuitenkin muodostuvan sosiaa- 
lisessa prosessissa ja intertekstuaalisissa suhteissa. 

Ihmistieteissäkin internet-meemit ovat kiinnittäneet tutkijoiden 
huomion lähtökohtaisesti laajalle leviävinä kulttuurisina yksiköinä, 
mikä myötäilee meemiteorian ideaa. Huomiota ovat saaneet erityi- 
sen näkyvät ja pitkäikäiset meemit kuten ”Hitler kuulee” -videot 
(esim. Ahlgren 2020; Saarikoski 2016). Painopiste on kuitenkin 
ollut yhteisöllisissä merkityksenannoissa. Folkloristit ovat tarkas- 
telleet meemien muodostamaa perinnettä ja mahdollisuutta yh- 
teisyyteen ja osallistumiseen. Esimerkiksi Lynne McNeill on tutki- 
nut sosiaalista prosessia, jossa lukuisat ihmiset reagoivat samoihin, 
myös Yhdysvaltain valtamedioissa huomiota saaneisiin laama- ja 
mekkomeemeihin, sekä tarkastellut kuinka meemit alkavat viitata 
itseensä ja toisiinsa ja muuttuvat vähitellen monenlaisten viestien 
välittämisen alustoiksi (McNeill 2019, 94-97). McNeillin tarkaste- 
lussa kiteytyy se, kuinka tutkijoiden huomio siirtyi meemien leviä- 
misestä sosiaalisiin prosesseihin ja merkityksenantoihin ja kuinka 
meemit alettiin nähdä viestinnän välineinä, genreinä. 

Näiden näkökulmien pohjalta osa tutkijoista sanoutuukin irti 
meemiteoriasta. Internettutkija Ryan Milner suosittelee etäisyyden 
ottamista Dawkinsin näkemykseen, jota hän pitää deterministisenä 

ja aivan liian kapeana osallistuvan median tutkimiseen. Milner pe- 
rustelee, että biologiasta harhautuneen termin vetoaminen 4chan- 
alustan käyttäjiin kymmenisen vuotta sitten ei takaa sen hyédyl- 
lisyyttä verkkokäyttäytymisen tutkimisessa. (Milner 2016, 9.). 
Mediatutkija Henry Jenkins esitti jo aiemmin jyrkästi, että pait- 
si teoria myös koko meemin käsite olisi syytä hylätä. Hän käyttää 
sen sijaan omaa, mediasisältöjen sirkulaatioon viittaavaa termiään 
spreadable media, levittäytyvä media. (Jenkins 2009.) Bradley Wig- 
gins ja Bret Bowers kritisoivat meemin määrittelyä leviämisen ja 
keskinäisen kilpailun perusteella ja katsovat internetmeemin kehit- 
tyneen viestinnän genreksi, joka on tiiviisti sidoksissa käyttäjiensä 
aikomuksiin ja viestintätilanteisiin (Wiggins ja Bowers 2015). Osa 
yksityisillä meemikanavilla julkaistavista kuvistahan ei käytännös- 
sä leviä lainkaan vaan ensisijaisesti hyödyntää meeminä tunnetun 
genren viestinnällisiä vahvuuksia. Suomessa meemejä ensisijaisesti 
viestinnän muotona lähestyvät esimerkiksi Elisa Vainikka (2016) ja 
Saara Särmä (Mäki-Kihniä 2020). 

Internetmeemeistä runsaasti kirjoittanut mediatutkija Limor 
Shifman sitä vastoin on pitänyt kiinni dawkinsilaisista juurista ja 
määrittelee, että verkossa ilmaisut leviävät, muuntautuvat ja kilpai- 
levat toistensa kanssa. Hän esittää meemeille määritelmiä yksikköi- 
nä mutta toteaa myös samoin kuin Dawkins edellä, että oikeastaan 
koko nettikulttuuria voi käsitellä keskenään kilpailevina meemeinä. 
Shifman myös arvioi, että kuilu ”populaarin ja vakavan” meemi- 
käsityksen välillä — toisin sanoen meemien käyttäjille keskeisten 
merkitysten ja meemiteoreettisen näkemyksen välillä - voidaan 
kuroa umpeen. (Shifman 2014, 13-22.) Hän pitää kuitenkin tarpeel- 
lisena kehittää meemiteoriaa, jotta se soveltuisi kunnolla verkko- 
meemien tutkimiseen (esim. Shifman 2012, 188—189, 199; Shifman 
2014, 2-4, 39-41). Olennainen muutos on ollut muuntelun ja osal- 
listumisen korostaminen internetmeemeille ominaisena piirteenä. 
Samalla on erotettu toisistaan viraaliset ja memeettiset sisällöt. Vi- 
raaliset sisällöt pelkästään leviävät laajalle sellaisinaan. Ne voivat 
olla vaikkapa ammattimaisia videoita, joita levitetään ja katsotaan 
runsaasti. Memeettisistä sisällöistä sen sijaan tehdään myös omia 

versioita: niihin liittyy osallistuminen ja luovuus. (Burgess 2008, 
101-102, 108; Shifman 2012, 190.) 

Shifmanin määritelmän mukaan internetmeemit ovat a) digi- 
taalisten yksiköiden ryhmiä, joissa on samankaltaisuutta sisällön, 
muodon ja/tai asenteen osalta ja jotka b) on luotu tietoisina toisis- 
taan sekä joita c) monet internetkäyttäjät ovat kierrättäneet, jäljitel- 
leet ja/tai muunnelleet. (Shifman 2014, 39, 41.) Shifmanin b-kohta 
liittyy verkkomeemien olennaisena piirteenä pidettyyn interteks- 
tuaalisuuteen eli siihen, että meemit viittaavat toinen toisiinsa sekä 
muihin teksteihin, kuviin ja tapahtumiin: vastaanottajan on tun- 
nettava taustana olevaa kulttuuria ymmärtääkseen meemin sano- 
man. Tämä, samoin kuin aineiston kulkeminen useiden käyttäjien 
kautta, tekee verkkomeemeistä kollektiivista perinnettä. Yhteisten 
kuvastojen tuntemus ja käyttö antaa meemien tekijöille mahdolli- 
suuden sekä kokea yhteisyyttä että ilmaista yksilöllisyyttään (esim. 
Milner 2013; McNeill 2013, 184; Shifman 2014, 34; Vainikka 2016, 
62). Sinänsä tämä ei ole pelkästään meemeihin liittyvä ilmiö vaan 
kuvaa yleisemminkin folklorea. Shifman määritteleekin meemit 
yleisesti digitaaliseksi folkloreksi, joissa tiivistyy Web 2.0:n olemus 
(Shifman 2014, 13-15.) 

Meemien leviämistä painottava näkökulma olettaa, että meemien 
ominaisuudet itsessään muovaavat niiden elinkaarta. Tällöin ky- 
symyksenä voi olla, millaisia yhteisiä piirteitä on mahdollisimman 
menestyksekkäästi levinneillä meemeillä. Tätä ovat kartoittaneet 
internetmeemien osalta Michele Knobel ja Colin Lankshear vuon- 
na 2001-2005 kerätystä ja Limor Shifman vuonna 2009 kerätystä 
aineistosta. Kumpaankin tutkimukseen on sittemmin viitattu run- 
saasti, mutta mitä ne kertovat? Knobelin ja Lankshearin tutkimuk- 
sessa aineiston valintaperusteet noudattivat Dawkinsin menesty- 
neen meemin määritelmiä, joita ovat produktiivisuus, pitkäikäisyys 
sekä jäljittelyn tarkkuus (fecundity, longevity, fidelity). Näihin kritee- 
reihin sopiva aineisto haettiin useilla hakukoneilla erilaisilta verk- 
kosivustoilta sekä sanomalehdistä ja televisiosta. Kyseessä olivat siis 
suuren yleisön meemit, ja niistä löydettiin kolme yhdistävää teki- 
jää: huumori, intertekstuaalisuus ja erikoiset vastakkainasettelut. 

(Knobel ja Lankshear 2007, 202, 204-204, 208).3 Näitä kaikkia 
piirteitä löytyy myös luvun alussa esitellyistä Ever Given -meemeis- 
tä. Shifman puolestaan koosti aineistonsa YouTuben memeettisistä 
videoista (Shifman 2012, 191—192). Tavallisimmin esiintyviä piirteitä 
näillä kriteereillä menestyneimmissä videoissa olivat tavalliset ihmi- 
set, puutteellinen maskuliinisuus, huumori, yksinkertaisuus, toistei- 
suus sekä hassu sisältö (Shifman 2012, 192-198; Shifman 2014, 86).* 

Voimme pohtia kriittisesti, mistä Shifmanin esittämät yhtäläisyy- 
det johtuvat. Tavallisten ihmisten osuus videoissa viittaa siihen, että 
käyttäjälähtöiset videot ovat vahvasti vertaisverkostojen kulttuuria, 
joissa samastuttavuus lisää suosiota. Samanlaisen huomion tekivät 
YouTube-tutkimuksessaan myös Burgess ja Green: kaupallinen tuo- 
tanto on suosittua katsomiskertojen määrässä, mutta käyttäjälähtöi- 
set eli vertaisryhmän videot saavat enemmän osallistuvia reaktioita 
(Burgess ja Green 2009). Yksinkertaisuus tekee jäljittelyn helpom- 
maksi ja madaltaa kynnystä julkaista omia versioita. Toisteisuus 
puolestaan on tehokeino, jota käytetään myös markkinoinnissa ja 
oppimisessa ja joka luultavasti lisää minkä tahansa ilmiön leviämis- 
tä. Nämä kolme eli samastuttavuus, helppous ja toisto luultavasti 
lisäävät monenlaisen aineiston suosiota vernakulaarissa ilmaisussa. 

Huumori ja hassut sisällöt korostuvat nimenomaan viihteen ja 
huvin vuoksi tuotetussa aineistossa, jollaista internetmeemit pää- 
osin ovat. Hassut sisällöt voivat myös tarkoittaa järjettömyyttä 
ja absurdiutta. Ne ovat verkkokulttuurille ominaisia anarkisti- 
sia piirteitä (esim. Lepistö 2016, 4-7), jotka kuvastavat vernaku- 
laarissa verkkoympäristössä vallitsevia arvoja. Vastaavasti puut- 
teellinen maskuliinisuus internetmeemien aihepiirinä perustuu 
käyttäjien kiinnostuksiin ja mieltymyksiin. Shifman toteaakin, että 
maskuliinisuuden puutteiden käsittely voi liittyä ajalle ominaiseen 
maskuliinisuuden kriisiin sekä siihen, että suuri osa videoiden 
julkaisijoista ja jakajista on ollut miehiä, joita aihepiiri koskettaa 
(Shifman 2012, 194-195). Nykyään naisilla ja tytöillä on sosiaalises- 
sa mediassa aiempaa suurempi rooli, mikä voisi antaa toisenlaisia 
tuloksia. Shifmanin listaa voi pitää osittain yleispätevänä, osittain 
taas oman aikansa, vuoden 2009 nettiympäristöjen valtavirtaan 

liittyvänä. Vastaava tutkimus 2020-luvulla edellyttäisi vähintään- 
kin internet-yhteisöjen erilaisuuden huomioimista. 

Internetmeemien ominaisuudet kuten sisällöt, muodot ja mer- 
kitykset ovat jatkuvassa muutoksessa, joten niiden tutkiminen 
tarjoaa vain pysäytyskuvia yksittäisistä ajankohdista ja sosiaali- 
sista ympäristöistä. Tutkimuksessa onkin siirrytty tarkastelemaan 
internetmeemejä toisaalta genreinä, joilla on kulttuurisessa viestin- 
täjärjestelmässä oma roolinsa sekä jatkuvasti kehittyvä tyylinsä ja 
asenteensa, ja toisaalta verkkokulttuureissa kukoistavana omaehtoi- 
sena toimintatapana. Määritellessään internetmeemit genreksi Wig- 
gins ja Bowers erittelevät niiden materiaalisia, sosiaalisia ja kulttuu- 
risia ominaisuuksia. Samalla kun ne ovat digitaalisina artefakteina 
fyysisiä, niillä on sosiaalisia rooleja, ne kiinnittyvät ympäröivään 
kulttuuriin ja ne kehittyvät ja muuttuvat jatkuvasti niille tyypillises- 
sä aktiivisessa sirkulaatiossa. (Wiggins ja Bowers 2015, 1891-1893.) 

Vastaavasti Ryan Milner on liikkunut lähellä genrenäkökulmaa 
kuvatessaan meemejä vernakulaarin luovuuden ilmaisuiksi ja kes- 
kustelun yksiköiksi, joita verkostoituneet osallistujat välittävät ja 
muuntelevat. Milner korostaa meemien samanaikaista perinteisyyt- 
tä ja luovuutta todeten, että osallistujat yhdistävät uusia ja yksilölli- 
siä piirteitä meemien vakiintuneisiin, kollektiivisiin elementteihin. 
(Milner 2013.) Meemien jatkuva muuttuminen, entisten suosittujen 
meemien kuoleminen ja jälleen uusien, lyhytikäistenkin meemien 
synty ohjaa näkemään prosessin yksittäisiä meemejä tärkeämpä- 
nä. Milner korostaa, että kyse on yksittäiset kuvat, tekstit ja videot 
ylittävästä memeettisestä osallistumisen prosessista, jossa ainekset 
kiertävät ja muuntuvat. (Milner 2016, 2.) Folkloristiikassa korostuu 
meemien vernakulaari luonne (esim. Ahlgren 2020): ne ovat arkis- 
ta, instituutioiden käyttöön heikosti sopivaa vertaisviestintää, jolla 
voidaan ilmaista myös poliittisia tai kulttuurisia soraääniä (ks. myös 
Heimo ja Koski 2014; Vainikka 2016). Internetmeemien tutkimi- 
seen kuuluu tällöin erottamattomasti niiden kulttuurisen logiikan 
ja elinympäristön tarkastelu. 

Remix-kulttuuri 


Internetmeemien luontaista elinympäristöä sosiaalisen median käy- 
tännöissä on luonnehdittu paitsi osallistuvaksi kulttuuriksi, myös 
remix-kulttuuriksi, koska sille on ominaista uusien versioiden ja 
teosten luominen aiemmin tehtyjä teoksia ja omaa näkemystä yh- 
distelemällä. Kuvamakrot ovat tyypillisesti remixiä yhdistäessään 
populaarikulttuurista, uutisvirrasta tai muualta internetistä otet- 
tuja kuvia itse laadittuihin teksteihin ja toisiinsa. Käyttäjälähtöiset 
videojulkaisut ovat usein remixejä jo sisältäessään muualta otettua 
musiikkia itse kuvatun tai internetistä haetun ja muokatun kuva- 
aineiston taustalla. 

Remix ei sinänsä ole mikään uusi ilmiö. Termiä on käytetty pit- 
kään musiikkikappaleiden muokkaamisesta ja yhdistämisestä. Sa- 
maan tapaan folklore perustuu lähtökohtaisesti aiempien teosten 
pohjalta luomiseen, ja myös taidekulttuurissa lainaukset ja viit- 
taukset ovat tavanomaisia. Digitaalinen teknologia on vain lisännyt 
yhdistelyn mahdollisuuksia. (Lessig 2008, 82-83; Mielczarek 2018, 
156.) Nykyaikaisessa remix-kulttuurissa sekoittuvat myös tuotan- 
non valtasuhteet, välittymiskanavat, laitteiston käyttötavat ja genret. 
Faktaa ja fiktiota yhdistellään luovasti monin tavoin: dokumentin, 
uutisten tai omaelämäkerrallisen esittämisen muotoa jäljittele- 
vät enemmän tai vähemmän fiktiiviset tai parodiset julkaisut ovat 
yleistyneet internetissä. Samalla yleisöltä vaaditaan yhä parempaa 
kykyä ymmärtää ja tulkita kulttuuria ja mediasisältöjä. (Fagerjord 
2010, 192-194.) 

Digitaalista kulttuuria oikeustieteen näkökulmasta tutkiva Law- 
rence Lessig lähestyy remixiä osallistuvan kulttuurin ja kaupallisen 
tuotannon välisen suhteen kautta. Hän luonnehtii remix-kulttuuria 
lukemisen ja kirjoittamisen kulttuuriksi (read-and-write culture), 
johon osallistutaan aktiivisesti sekä vastaanottaen että itse luoden, 
ja erottaa sen ammattimaisesti tuotetusta vain lukemisen kulttuu- 
rista (read-only culture), jota on tarkoitus vain kuluttaa. Remix- 
kulttuuri on hankalassa suhteessa tekijänoikeuslakeihin, jotka on 

laadittu vain lukemisen kulttuuria silmällä pitäen. Valmiiden teos- 
ten hyödyntämisestä on seurannut toisinaan tekijänoikeussyytteitä. 
Lessig kuitenkin puolustaa remixin paikkaa luovana menetelmänä 
ja ammattituotannon täydentäjänä. (Lessig 2008, 34, 56.) Remix- 
kulttuurille on ominaista valmiiden osien ja alustojen, eräänlaisten 
puolivalmisteiden käyttö. Etenkin amatöörit käyttävät valmiita graa- 
fisia alustoja ja pohjia, joilla syntyy helposti siistiä jälkeä. (Fagerjord 
2010, 195—197; Manovich 2001, 124.) Lessig korostaa remixin luo- 
vuutta. Uusien yhdistelmien muodostaminen ja uudelleen miksa- 
tessa syntyvät monikerroksiset viittausten ketjut vaativat tekijältään 
niiden hyvää tuntemusta. (Lessig 2008, 69-76, 93.) Meemeille tyy- 
pillinen intertekstuaalisuus on koko remix-kulttuurin ominaisuus. 

Kun kuvastot kehittyvät ja merkitykset muodostuvat kollektiivi- 
sessa prosessissa, netissä kiertäneiden ja runsaasti käytettyjen ku- 
vastojen omistajuus ja tekijyys hahmottuu kollektiiviseksi ja mo- 
niääniseksi. (Mielczarek 2018, 156—157, 167.) Tämä koskee erityisesti 
yrityksiä seurata kehitystä jälkikäteen. Remix-kulttuuriin pätee jo 
aiemmin kansanomaiseen maailmankuvaan (Knuuttila 1992) yhdis- 
tetty kaleidoskooppisuus: kun osaset käännetään uuteen asentoon 
ja ne näyttäytyvät uudessa valossa, ne eivät enää palaudu takaisin 
aiemmille sijoilleen. Sen sijaan näkymä muuttuu jatkuvasti uuteen 
muotoon, eikä osasten kiinteää merkitystä tai yksilöllistä omista- 
juutta välttämättä tunnusteta. Tapahtuu vernakulaari appropriaa- 
tio, kun kollektiivinen panostus tekee niistä internetin omaisuutta. 
Tämä ei merkitse sitä, etteikö netissä syntyisi myös omaperäisiä jul- 
kaisuja, joista tekijä haluaa kunnian itselleen. Netissä myös varas- 
tetaan toisten meemejä signeeraamalla niitä oman meemitilin ni- 
miin ja miksataan toisten alkuperäisiä videoita omiin julkaisuihin, 
mikä loukkaa alkuperäisiä julkaisijoita. Omiksi ja yhteisiksi tarkoi- 
tettujen aineistojen välinen raja on hiuksenhieno. (Koski 2011, 21.) 

Remixin intertekstuaalisuus on parhaimmillaan yhteisöissä, 
joiden jäsenillä on yhteistä perinnettä ja yhteisiä kiinnostuksen 
kohteita, jolloin he tunnistavat toistensa hyödyntämät kuvastot 
ja ymmärtävät niiden merkitykset (ks. Lessig 2008, 77). Tällaisia 
yhteisöjä — tai tulkintayhteisöjä - on monenlaisia. Minkä tahansa 

yhteisen tiedon tai kokemuksen pohjalta muodostuvissa ryhmissä 
meemit todennäköisesti viittaavat näihin yhdistäviin seikkoihin. 
Fandomeissa kiertää meemejä, jotka viittaavat oman kohdefiktion 
henkilöihin ja tapahtumiin. Käsityöpiireissä viitataan holtittomaan 
lankojen osteluun; opiskelijapiireissä opiskelijaelämään; jalkapallo- 
piireissä vaikkapa filmaamiseen eli loukkaantumisen teeskentelyyn; 
meemikulttuureissa muihin meemeihin ja niiden julkaisemisen 
käytäntöihin. Suuren yleisön kohdalla yhdistävänä tekijänä voi 
toimia pelkkä yhteinen tieto jostakin ajankohtaisesta asiasta ja vä- 
hitellen siitä, että tilanne on meemiytynyt. Tunne ilmiöstä jyvällä 
olemisesta luo yhteisyyden kokemuksen, vaikka olisi osallistunut 
meemiin vain tarkkailemalla. (McNeill 2019, 97, 103-104.) 

Tarkastelen seuraavaksi erilaisten meemien konteksteja. Aloitan 
suurta yleisöä osallistaneesta trendistä varioida kuvaa senaattori 
Bernie Sandersista ja hänen kirjavista tumpuistaan. Etenen sitten 
kohti meemikulttuurien ydintä ja kielteisiä reaktioita sisäpiirin mee- 
mien valtavirtaistumista kohtaan. Lopuksi tarkastelen vielä mee- 
mien kaupallistamisen muotoja ja mahdollisuuksia. 


Meemin monimuotoisuus: Bernie Sandersin tumput 


Tammikuussa 2021 levinneet Bernie Sanders -meemit ovat esi- 
merkki pääosin osallistumisen riemuun perustuvasta laajamittai- 
sesta ilmiöstä. Samalla ne osoittavat, kuinka moninaisia muotoja 
osallistuminen sai. Meemit saivat alkunsa Yhdysvaltain president- 
ti Joe Bidenin virkaanastujaisista 20. tammikuuta 2021. Senaattori 
Bernie Sanders osallistui kylmänä päivänä järjestettyihin juhlalli- 
suuksiin muista vieraista poiketen varsin käytännöllisesti pukeu- 
tuneena. AFP:n kuvaaja Brendan Smialowskin otoksessa Sanders 
istui kiikkerällä tuolilla kertakäyttömaskissaan ja näytti paksuine 
takkeineen ja muhkeine lapasineen perin arkiselta — kuin olisi is- 
tunut bussipysäkillä, torikojussa tai oikeastaan missä tahansa muu- 
alla kuin juhlatilaisuudessa. Verkkoon alkoi nopeasti ilmestyä ku- 
vamanipulaatioita, joissa hänet olikin sijoitettu jonnekin muualle. 

Ilmiö levisi muutamassa tunnissa eri puolille maailmaa. Senaattorin 
ja hänen lapastensa asettelua monenlaisiin maisemiin, sisätiloihin 
ja jopa avaruuteen helpotti se, että läpinäkyvälle taustalle aseteltua 
Sandersia jaettiin useilla nettisivuilla. Jo samana päivänä tuli myös 
Snapchat-sovellukseen filtteri, jolla hänet sai asettaa älypuhelimel- 
la otettuihin valokuviin. Ohjelmistoinsinööri Nick Sawhneyn ra- 
kentaman meemigeneraattorin avulla Sandersin sai asetella myös 
Google-karttapalveluun talletettuihin katunäkymiin, vaikkapa 
omalle kotikadulleen. (CNBC 21.1.2021.) Teknisillä sovelluksilla oli 
siis olennainen rooli käytäntöjen muodostumisessa (teknologian 
toimijuudesta ks. Tero Ahlgren ja Kaarina Koski tässä teoksessa). 


Bernie Sanders istumassa metrossa kuulokkeet päässä korostaa hänen 
olemuksensa arkisuutta (kuva 4, gif-animaatio, Twitter: @good 20.1.2021), 
kun taas Sanders Venuksen paikalla Sandro Botticellin teoksessa Venuksen 
syntymä edustaa ilmiön fantastisempaa laitaa, jossa senaattori on 
kuitenkin sijoitettu osaksi länsimaista kulttuuriperintöä ja historiaa (kuva 
5, The Art Gorgeous 2021). 

Sanders-hahmon editointia tukevilla applikaatioilla luotiin mer- 
kitykseltään ainakin kolmentyyppisiä kuvia. Ensinnäkin tehtiin 
suurelle yleisölle suunnattuja kuvia, joissa oli kiinnostavaa kont- 
rastia tai kulttuurisia viittauksia. Sellaisia olivat meemikuvat, joissa 
Sanders tai ainoastaan hänen lapasensa oli asetettu kulttuurisesti 
tai maantieteellisesti etäisiin paikkoihin taikka taideteoksiin, his- 
toriallisiin valokuviin tai populaarikulttuurin klippeihin. Sanders 
istui niissä esimerkiksi pyramidien äärellä, Jaltan konferenssissa 
1945 Winston Churchillin vieressä, Leonardo da Vincin Viimeisessä 
ehtoollisessa ja useissa tunnetuissa televisio-ohjelmien ja elokuvi- 
en kohtauksissa. Toiseksi meemi toteutui osallistuvana käytäntönä 
lisätä Sanders julkaisijan omaa elämänpiiriä esitteleviin päivityk- 
siin. Esimerkiksi Instagramissa julkaistiin suuri määrä selfieitä ja 
omien lemmikkien kuvia Sandersin kanssa. Kolmanneksi meemiä 
hyödynnettiin omien tuotteiden ja palveluiden tai yksinkertaises- 
ti oman somekanavan esilletuonnissa ja markkinoinnissa. Tällöin 
Sanders liitettiin kanavan aihepiirejä edustaviin ympäristöihin: au- 
rinkorannoille, kuntosaleille tai sienitieteilijän kanavalla sienen alle 
nököttämään. Myös kaupalliset Instagram-tilit hyödynsivät mee- 
miä asettamalla Sandersin istuskelemaan yrityksen tiloihin tai sen 
markkinoimien tuotteiden viereen. 

Kuvankäsittelyn lisäksi Sandersista ja hänen tumpuistaan tehtiin 
piirroksia ja maalauksia sekä veistoksia. Jotkut poseerasivat kuvis- 
sa itse Sandersin tapaan kädet puuskassa. Myyntiin tuli Sandersin 
kuvalla varustettuja T-paitoja ja mukeja. Käsityötaitoiset alkoivat 
neuloa samanlaisia lapasia. Erityisen vaikuttavia ovat olleet virka- 
tut Bernie Sanders-nuket, joihin ohjeita myytiin jo virkaanastujai- 
sia seuraavana päivänä (esim. Tobey Time Crochet 2021). Suomesta 
levisi maailmalle kuva Bernie Sanders -lumiukosta (MTV Uutiset 
27.1.2021). Trendi oli otollinen keino tuoda esille ja kaupallistaa 
omaa osaamista. Meemin tuotteistaminen olikin nopeaa. Jo kaksi 
päivää virkaanastujaisten jälkeen myynnissä oli Sanders-meemillä 
varustettuja kuppikakkuja (WXYZ Detroit News). Sandersin oma 
kampanjasivusto alkoi myydä meemiin perustuvia paitoja ja mui- 
ta oheistuotteita, joiden tuotto — yli puolitoista miljoonaa euroa 

viidessä päivässä — ohjattiin hyväntekeväisyyteen (Independent 
22.1.2021; Yle Uutiset 28.1.2021). 

Jo muutamassa päivässä meemi siirtyi metatasolle ja alkoi kom- 
mentoida itseään. Sandersin eri puolilla maailmaa näyttäneisiin 
kuviin viittaavassa meemikuvassa Sanders tiirailee kännykkäänsä 
ihmeissään: ”En ole ikinä käynyt missään noista paikoista!” (”What 
the ...? Pve never been at any of these places!”) Tällaisen suoran 
ja ilmeisen metakommunikoinnin ohella koko ilmiö on tavallaan 
metatasolla siinä vaiheessa, kun tietoinen osallistuminen meemiin 
tai sen yhdistäminen muihin meemeihin voidaan tulkita ilmiöön 
itseensä viittaamiseksi. On kuitenkin syytä huomata, että Bernie 
Sanders -meemiä ei juurikaan yhdistelty muihin liikkeellä oleviin 
meemeihin, eikä sen versioita ymmärtääkseen tarvinnut tietää 
muuta kuin että juuri nyt oli meneillään villitys askarrella Sanders 
istuskelemaan monenlaisiin paikkoihin. Sandersia esittävän ku- 
van manipulointi ja imitointi oli leimallisesti suuren yleisön hupia, 
jonka intertekstuaalisuus kohdistui valtavirtaiseen kulttuuriin sekä 


What the...? I've never been 
at any of these places! 


Metakommentoiva meemi Bernie Sandersin tumpuista on kiertänyt 
anonyymina kuten muutkin kaltaisensa. (Kuva 6. Tallennettu Face- 
bookista 24.1.2021, pohjakuva Getty Images.) 

yleiseen länsimaiseen historiaan ja kulttuuriperintöön. Se ei liitty- 
nyt meemisuuntautuneisiin alakulttuureihin. 


Meemikulttuurit ja laaja meemiyleisö 


Meemikulttuurit ovat yksi remix-kulttuurin osa. Ne ovat yhteisöl- 
lisiä käytäntöjä, joissa meemeillä viestiminen on tärkeässä roolissa 
ja joissa aiempien samassa alakulttuurissa kiertäneiden meemien 
ja niille leimallisen estetiikan tuntemus on olennaista. Meemikuvia 
käytetään reaktiokuvina keskusteluissa, niillä ilmaistaan omia tun- 
teita ja kommentoidaan kiinnostavia tapahtumia, niillä pyritään 
vaikuttamaan tai niitä tehdään ajankuluksi ja huviksi. Osuvien ja 
ajankohtaisten meemien viljeleminen tuo meemikulttuureissa so- 
siaalista pääomaa. Vanhentuneiden ja kuluneiden meemien käyt- 
täminen voi puolestaan olla noloa. Tämän vuoksi suurta suosiota 
nauttineet meemit menettävät ennen pitkää käyttökelpoisuutensa. 
Tarkastelen ensin meemikulttuurin laajempia piirejä, minkä jäl- 
keen keskityn sen sisäpiireihin, joissa meemeillä on tiiviimpi sidos 
käyttäjien identiteettiin. 

Jokseenkin yhtenäinen laajempien käyttäjäryhmien meemikult- 
tuuri oli olemassa vielä vuosien 2008 ja 2012 välillä. Sitä on myö- 
hemmin luonnehdittu meemien vanhoiksi hyviksi ajoiksi. Tilanne 
muuttui, kun lisääntynyt älypuhelimien käyttö lisäsi myös mee- 
meillä viestimistä, ja ne alkoivat kulua nopeammin. Tämän mee- 
mien kultakauden päättymistä on hetkellisesti pidetty jopa koko 
meemikulttuurin loppumisena. Jälkikäteen voidaan todeta, että 
vaikka paljon suosittuja meemejä vanheni tuolloin nopeasti, mee- 
mien tekeminen sinänsä on jatkunut uusilla kuvastoilla. (Miltner 
2017, 425; Milner 2016.) Yhtä laajaan meemikulttuuriin ei kuiten- 
kaan ollut paluuta. Meemien intertekstuaalisuudesta on tullut ti- 
lannesidonnaisempaa ja käyttäjät ovat tietoisempia siitä, mihin he 
identifioituvat käyttäessään tietynlaisia meemejä. 

Meemikulttuureihin kuuluu meemigeneraattorien ja jo val- 
miiksi internetmeemeinä tunnettujen kuvien sekä niin sanottujen 

tyyppihahmojen (stock characters) hyödyntäminen. Tyyppihahmon 
käsite on peräisin taiteen ja populaarikulttuurin tutkimuksesta. 
Meemeissä niitä ovat vakiintuneet eläin- ja ihmishahmot, joilla il- 
maistaan kullakin tiettyä tunnetta, asennetta, luonteenpiirrettä tai 
tilannetta. Limor Shifman hahmottelee varhaisten tyyppihahmo- 
makrojen kehitystä (huonoja) neuvoja ja elämänohjeita antavista 
eläimistä (advice animals) laajemmaksi valikoimaksi, johon kuu- 
luu myös nykyaikaiseen sosiaaliseen elämään viittaavia liioiteltu- 
ja hahmoja. Sellaisia ovat esimerkiksi Scumbag Steve, joka toimii 
aina vastuuttomasti, epäeettisesti ja epäsosiaalisesti, Success Kid — 
ipana, jolla on voittoisa optimistinen asenne, ja Socially Awkward 
Penguin, sosiaalisesti kömpelö pingviini. Hahmot voivat esittää 
karrikoimiaan toimintatapoja naurettavassa valossa tai moralisoida 
niitä. (Shifman 2014, 112-114). Esimerkiksi yli-innokasta tyttö- tai 
poikaystävää esittävät kuvamakrot kritisoivat liian sitoutuvaa seu- 
rustelua, ja liberaaliksi tai hipiksi nimetty opiskelijatyttö kuvataan 
naiivina ja tekopyhänä. Osa mallihahmoista on profiloitunut omi- 
naiseksi tietyille käyttäjäryhmille kuten äärioikeistolle, kun taas toi- 
set soveltuvat yleisemmin tunteiden ilmaisuun (GNET 29.10.2020). 

Myös todelliset henkilöt voivat meemiytyä. Esimerkiksi Giorgio 
Tsoukalos, joka on herättänyt huomiota ulkoavaruuden vierailu- 
ja esittelevillä historiadokumenteillaan ja näyttävällä kampauksel- 
laan, tuli tunnetuksi meeminä nimellä Ancient Aliens Guy. Meemi- 
kuvassa hän selittää innoissaan myös käsillään, ja alkujaan kuvaan 
lisätty teksti tarjosi kaikkeen selitykseksi avaruusolentoja, aliens. 
Kuten useimmat meemit, Ancient Aliens Guy muuntautuu tilan- 
teen mukaan joko meemin käyttäjän oman sanoman välittäjäksi tai 
vaihtoehtoisesti karikatyyriksi jostakusta muusta henkilöstä. Kar- 
rikointia havainnollistetaan usein alkuperäistä meemiä editoimal- 
la: esimerkiksi Donald Trump puhui vaalikampanjassaan vuonna 
2016 runsaasti kiinalaisista. Meemissä hänen kasvonsa editoitiin 
Tsoukalosin kasvojen tilalle ja kaiken selityksenä oli ”Ihe Chinese”. 

Myös aivan tavallinen ihminen voi päätyä meemiksi, jos inspi- 
roivia kuvia hänestä sattuu leviämään verkkoon. Meemiksi 

päätyminen tahtomattaan voi olla raskas ja traaginenkin kohtalo. 
Myönteinen esimerkki on unkarilainen eläköitynyt sähköinsinöö- 
ri Andras Arató, jonka kuvatoimiston agentit pyysivät kuvauksiin 
vuonna 2011. Kun valmiit kuvat ilmestyivät kuvatoimiston kokoel- 
miin, meeminikkarit inspiroituivat hänen vaivautuneen näköises- 
tä hymystään - aivan kuin hän peittelisi suurta tuskaa. Hahmo tuli 
tunnetuksi nimellä Hide the Pain Harold. Tajuttuaan päätyneensä 
meemiksi Arató astui julkisuuteen omalla nimellään ja on hyödyn- 
tänyt asiaa. (Know Your Meme 2020.) Kumpikin näistä meemeis- 
tä on ollut pitkäikäisiä, mutta niiden suosio on erilaista. Ancient 
Aliens Guy on sidoksissa Tsoukalosin TV-esiintymisiin ja hänen 
UFO-väitteisiinsä, joiden viehätys parodioinnin kohteena haalis- 
tuu vähitellen. Hide the Pain Harold sen sijaan edustaa ensisijai- 
sesti ristiriitaisia tunteita, joihin meemin käyttäjä samastuu. Hän 
saattaa hyvinkin olla käyttökelpoinen niin kauan kuin kun ilojam- 
me varjostaa huoli. 


Kun sun frendit postaa niiden 
urasaavutuksista ja sä teit just 
FB- testin mikä leipä sä oot 


Suomalaisia versioita pitkäikäisistä kansainvälisistä meemeistä. Kuvas- 
sa 7 vasemmalla Ancient Aliens Guy kommentoi ulkomaanpolitiikkaa ja 
kritisoi uskonnollisia motiiveja. (Kuvaa rajattu alkuperäisestä. Häiriköt- 
päämaja 16.5.2018). Kuvassa 8 oikealla Hide the Pain Harold koettaa hy- 
myillä, vaikka kokee huonommuutta. Facebookin leipätestiin viittaa- 
van meemin julkaisi englanniksi Instagramissa käyttäjä @beentheretho 
4.5.2017 ja uudelleen 13.11.2018 sekä 1.5.2021. 

Meemiorientoituneissa internetin alakulttuureissa meemi hah- 
mottuu vernakulaariksi viestinnän ja itseilmaisun muodoksi, joka 
hyödyntää sisäryhmän omia kuvastoja ja kääntää tietoisesti sel- 
känsä valtavirtaisille mieltymyksille. Tällainen viestintä ei välttä- 
mättä aukene asiaan perehtymättömille, jotka eivät tunnista mee- 
mien intertekstuaalisia viittauksia. Meemikulttuurien sisäpiireissä 
kuvastot vaihtuvat nopeasti ja meemeiltä vaaditaan omaperäi- 
syyttä ja tuoreutta. Sisäpiirin viestintävälineinä meemit ilmaisevat 
joukkoon kuulumista. Yhteisen kielen välityksellä viestitään usein 
huumorin säestämänä omia tuntemuksia tai sosiaalisia ja poliitti- 
sia argumentteja. Yhteenkuuluvuuden kääntöpuolena meemeillä 
joskus myös syrjitään ja marginalisoidaan toisia ryhmiä, häiritään 
ja provosoidaan. Omiksi koettujen meemien ei edes toivota leviä- 
vän ryhmän ulkopuolelle, vaan valtavirtaisen huomion on koettu 
pilaavan ne — ne kuolevat. (Mielczarek 2018, 157; Phillips 2015, 22.) 
Meemien kuolema on keskeinen kysymys internetyhteisöissä (esim. 
The Atlantic 2017; Lifehacker 2021). Myös valtavirrassa meemi lo- 
pulta kuolee, kun sitä on käytetty liikaa. Sisäpiirien näkökulmasta 
meemi kuolee, kun suuri yleisö ryhmän ulkopuolella alkaa käyttää 
sitä ja sen alkuperäiset merkitykset muuttuvat ja vesittyvät. Suuri 
osa vuosina 2008-2012 runsaassa käytössä olleista meemeistä oli 
internetin kuvalautojen sisäpiireissä syntynyttä mutta laajemman 
yleisön käyttöön ottamaa kuvastoa. Sisäpiirien näkökulmasta ne 
olivat siis jo kuolleita, kun suuri yleisö nautti niistä. 

Valtaosa meemeistä syntyi vielä 2010-luvun alussa tekniikka- 
orientoituneiden nuorten miesten sisäpiireissä, mutta meemien 
vastakulttuurista potentiaalia käyttävät yhä enemmän myös muun- 
laiset alakulttuurit (esim. The Atlantic 2017; GNET 29.10.2020). Mee- 
mejä hyödyntävät alakulttuurit voivat olla leikitteleviä fanikulttuu- 
reita, poliittisia ryhmittymiä tai kulttuuri- ja yhteiskuntakriittisiä 
toimijoita, jotka pyrkivät vaikuttamaan mielipiteisiin tai saamaan 
äänensä kuuluville (Heimo ja Koski 2014, 7-9; Miltner 2017, 416- 
422; GNET 29.10.2020). Meemien välityksellä esitetään esimerkiksi 

salaliittoteorioita ja rokotekritiikkiä sekä vastaavasti niitä vastusta- 
via näkemyksiä. Meemitutkijat muistuttavat, etteivät kaikki mee- 
mit ole hauskoja ja viattomia, ja tähdentävät poliittiseen vaikutta- 
miseen pyrkivien meemien kohdalla kriittistä visuaalista lukutaitoa 
(Mäki-Kihniä 2020). Genrenä meemi on vain viestintäväline, jota 
voi hyödyntää monenlaisiin tarkoitusperiin. 

Ulkopuolisten valtakulttuurin edustajien tai kaupallisten yhti- 
öiden yrityksiä hyödyntää sisäpiirien meemejä pidetään tökeröi- 
nä — tai varastamisena. Yksi tapa reagoida ulkopuolisen, etenkin 
vanhemman polven ja esivallan edustajan, astumiseen alakulttuu- 
rin alueelle on näpäyttää tätä joukkoon kuulumattomuutta osoitta- 
valla meemillä. Klassinen esimerkki tästä on meemi How Do You 
Do, Fellow Kids?. Kuva esittää vähintäänkin keski-ikäistä näyttelijä 
Steve Buscemia soluttautuneena yläkouluun skeittilauta olalla. Kuva 
ja repliikki ovat peräisin 30 Rock -televisiosarjasta. Jotkut käyttävät 
kuvaa tai lausetta myös itseironisesti ollessaan epävarmoja viimei- 
sistä trendeistä. (Meming Wiki: How Do You Do, Fellow Kids.) Ku- 
ten odottaa saattaa, meemi on laajempaan käyttöön päädyttyään jo 
vanhentunut sisäpiirien silmissä. Järeämpiä keinoja puolustaa omaa 
kulttuuria käsittelen jäljempänä. 

Toisenlainen meemikulttuurien keino erottautua on ollut in- 
ternetin ruman estetiikka (internet ugly aesthetics), joka poikkeaa 
valtakulttuurisista ihanteista. Ruman estetiikan pohjana meemi- 
kulttuurissa on taitamaton digitaalisten työkalujen käyttö, josta 
on tullut omaehtoisen vertaistuotannon symboli: sillä erotutaan 
kaupallisesta ja standardoidusta. Ruman estetiikkaa edustavat esi- 
merkiksi horjuva hiirellä piirtäminen, kömpelöt kuvamanipulaa- 
tiot, kirjoitusvirheet ja karkeasti skannatut kuvat. Siihen voi liittää 
myös taitamattomat yritykset jäljitellä ammattimaista leivontaa, ko- 
risteluja tai vaikkapa liikuntasuorituksia, joita kuvataan ja julkais- 
taan yhdessä alkuperäisen mallin kanssa. Ruman estetiikka ylistää 
autenttisuutta ja jokaisen vapautta julkaista ilman standardeja ja 
portinvartijoita. (Douglas 2014, 314-315, 325-330, 334.) Nick Doug- 
las pitää ruman estetiikan perusesimerkkinä rage-sarjakuvia (rage 
comics). Niitä on käytetty sekä hatarista tikku-ukoista koostuvina 


115 


https://doi.org/10.21435/tl.279 


KAARINA KOSKI 


sarjakuvina tai pelkkinä tunnereaktiota ilmaisevina päinä. (Doug- 
las 2014, 317-321; ks. myös Vainikka 2016, 65.) Suomessa tyylilajia 
edustavat esimerkiksi muumeja hyvän maun tuolla puolen paro- 
dioivat Hippolaakson tarinat, SinäTuubaPaska-videot (joiden esi- 
kuvana on YouTubePoop) sekä karhumainen Spurdo Spärde -hah- 
mo (Lepistö 2016, 4-6; Vainikka 2016, 60, 70). Internetmeemien 
estetiikkaan kuuluvat myös niin sanotut uppopaistetut meemit 
(deep fried memes). Sillä tarkoitetaan, että kun meemiä on jaettu, 
käsitelty ja kuvakaapattu liian monta kertaa, se on muuttunut ra- 
keiseksi, epäselväksi ja kellertäväksi — kuin se olisi uppopaistettu. 
(Urban Dictionary: deep fried meme.) Meemejä käsitellään myös 
tarkoituksella huonolaatuisen näköisiksi ja niihin lisätään ylimää- 
räisiä emojeita ja efektejä, jotta ne olisivat mahdollisimman tyylit- 
tömiä — siis hienoja. Myös uppopaistogeneraattoreita on olemassa. 

Valtavirtaisessa kulttuurissa meemejä kutsutaan hauskoiksi, 
mutta meemikulttuurien sisäpiirit kääntävät sellaiselle selkänsä. 
Käytössä oleva sanasto elää ja muuntelee, mutta 2020-luvun alku- 
puolella meemipiirit suosivat meemejä, jotka ovat dank: absurde- 
ja, roiseja, rosoisia, järjettömiä, estetiikaltaan harkitun kömpelöitä 
sekä monikerroksisen ironisia (Yle Uutiset 1.1.2021). Dank on it- 
sessään monikerroksisen ironinen slangisana, jonka alkuperäinen 
merkitys "kostea, tunkkainen? kääntyi 1980-luvun huumeslangissa 
tarkoittamaan erinomaista. Meemien kohdalla merkitys kääntyi 
jälleen vastakkaiseksi ja viittasi kuluneeseen ja ohi menneeseen. 
Sanaa käytettiin suuren yleisön meemeistä, jotka liiallinen huo- 
mio oli pilannut. Mutta huonouden hienous käänsi merkityksen 
jälleen kerran. 2020-luvun alussa dank on jotain outoa, omape- 
räistä ja uutta, joka ei ole päätynyt viraaliksi valtavirrassa. (Slang 
Dictionary: dank meme.) 

Meemikulttuurien tutkimuksissa keskitytään usein niin sanot- 
tuihin kuvalautoihin (Reddit, 4chan ja Suomessa Ylilauta), joita 
pidetään meemituotannon tyyssijoina (esim. Arjoranta ja Koski 
2018; Douglas 2014; Mielczarek 2018; Vainikka 2016). Tällaisille 
anonyymeille alustoille, joilla osa käyttäjistä viettää lähes kaiken 
vapaa-aikansa, pidetään ominaisena mustaa ja alatyylistä huumoria, 

sosiaalisen median suosiohakuisuuden ja henkilöbrändäyksen vas- 
tustamista sekä jännitteistä ja kriittistä suhdetta valtakulttuuriin, 
jota kritisoidaan karnevalisoimalla ja häiritään trollaamalla. Kuva- 
laudoilla erotetaan sisäpiiri eli ”meidät” valtakulttuurisista ”nor- 
moista” (normies), joiden ei ole tarkoituskaan ymmärtää sisäpiirin 
huumoria, estetiikkaa tai viittauksia. (Mielczarek 2018, 160, 167; 
Vainikka 2016, 63, 68, 70; Lepistö 2016.) Osa alustojen keskustelu- 
ryhmistä harjoittaa siivoa ja kohteliasta keskustelua. Tutkijat ovat 
kuitenkin kiinnittäneet enemmän huomiota niihin ryhmiin, jois- 
sa tapaa karkeaa, vihamielistä, rasistista ja misogyynistä sisältöä. 
Trollausta eli muiden keskustelijoiden harhaan johtamista, provo- 
sointia sekä järkyttämistä huvin vuoksi (for the lulz) pidetään eri- 
tyisesti anonyymeilla kuvalaudoilla kukkivina ilmiöinä. (Mielczarek 
2018, 156, 160, 164; Phillips 2015, 22, 25.) Meemit ovat tärkeä osa ku- 
valautojen keskusteluja. Ne toimivat yhdistävänä kielenä alakult- 
tuureissa, joissa ne muodostavat kokonaisvaltaisen, intertekstuaa- 
liseen ymmärrykseen perustuvan merkitysjärjestelmän. Sisäpiiri 
voi kommunikoida niillä tavoin, joista valtakulttuuri jää tietämät- 
tömäksi. (Phillips 2015, 22.) Alakulttuurit voivat käyttää omituisia 
ja näennäisen käsittämättömiä meemisisältöjä oman verkkotilansa 
vartioimiseen ulkopuolisilta (Vainikka 2016, 73). 
Vastakkainasettelu omien alakulttuuristen yhteisöjen ja valta- 
virtaisen kulttuurin välillä ilmenee toisinaan niin sanottuna meemi- 
elitisminä. Yksi sen taustatekijä on identifioituminen keskustelu- 
ryhmiin, jotka olivat olemassa jo ennen Web 2.0:aa ja sosiaalisen 
median läpilyöntiä. Meemien koetaan kuuluvan näille oikeille” 
internetin käyttäjille, ja valtavirtaistuminen ja etenkin kaupallis- 
taminen pilaavat ne.’ Vanhat meemit voivat jäädä käytöstä, kun 
ne eivät enää herätä kiinnostusta, mutta pilatut ja ylikäytetyt mee- 
mit ovat kuolleita meemejä. Aiemmin mainitut advice animals 
-meemit kuuluvat sellaisiin ylikäytettyihin meemeihin, joita moni 
alakulttuureissa pitää kuolleina ja luonnehtii niitä internetin syö- 
väksi. Alkuperäinen, huonoja neuvoja antava Advice Dog oli käy- 
tössä 4chan-sivustolla 2000-luvulla mutta levisi laajemmalle ja ke- 
hittyi kokonaiseksi meemityypiksi meemigeneraattorien myötä. 

Paheksunta kohdistuu paitsi meemigeneraattoreihin, jotka tuke- 
vat alakulttuureilta anastettujen meemien holtitonta kopioimista, 
myös vuonna 2008 perustettuun Know Your Meme -sivustoon, 
joka opastaa ulkopuolisia meemikulttuurien saloihin. (Know Your 
Meme 2012.) 


Taistelu meemistä: Pepe-sammakko 


Taistelu meemin omistajuudesta ja käyttötavoista voi saada rajuja- 
kin muotoja, kuten kävi Pepe-sammakon tapauksessa. Piirtäjä Matt 
Furie loi Pepe-sammakon Boys Club -sarjakuvaansa, jossa se oli 
hänen alter egonsa: positiivinen, huoleton ja samastuttava hahmo. 
Sarjakuvan ruutu, jonka puhekuplana on ”feels good man” teki Pe- 
pestä meemin jo vuonna 2008. Pepen suosio nousi vuodesta 2014 
lähtien, ja sillä oli omat sivut useilla sosiaalisen median alustoilla. 
Pepe koettiin vahvasti omaksi myös kuvalaudoilla kuten 4chanissa 
ja Redditissä - Suomessa vastaavasti Ylilaudalla. Kun valtavirtai- 
semmissa sosiaalisen median palveluissa kuten Instagramissa val- 
litsi yksipuolisesti positiivisuutta tuotteistava kulttuuri, eikä nega- 
tiivisten tunteiden kuten ahdistuksen ja turhautumisen ilmaisulle 
jäänyt tilaa ja välineitä, Pepestä tuli kuvalautasivustoilla aikaansa 
viettäville pääosin nuorille miehille näiden hankalampien tuntei- 
den tulkki. Pepen alkuperäinen repliikki muuttui muotoon ”feels 
bad man”. (Mielczarek 2018, 155; Vainikka 2016, 66; Texas Observer 
11.9.2020.) Suomessa Pepe on tunnettu nimellä Sad Frog, surulli- 
nen sammakko, ja sen avulla on ilmaistu turhautumista, pettymys- 
tä, surua ja epäonnistumisen tunteita. Hahmoon samastuminen on 
ollut vahvaa Ylilaudan keskusteluissa, joiden osallistujat tuntevat 
itsensä ”toisiksi? suhteessa valtaväestöön. (Vainikka 2016, 66-68.) 

Pepe oli melko arkinen ja monikäyttöinen meemi, kunnes se 
vuosien 2015-2016 välillä alkoi saada erityisen negatiivisia, aggres- 
siivisia, rasistisia ja misogyynisiä piirteitä. Pepestä piirrettiin Hitle- 
riin viittaavia versioita ja sen yhteydessä esitettiin natsisympatioita. 
Se liitettiin myös vaalikampanjaansa käyvään Donald Trumpiin, ja 

alt-right-liikkeen otettua Pepen yhdeksi poliittisista symboleistaan 
myös Trump alkoi käyttää sitä kampanjassaan. Ei ole selvää, olivat- 
ko kuvalaudoilla Trumpin ja Pepen yhteyttä vahvistaneet käyttäjät 
Trumpin kannattajia vai oliko heistä vain hauska pila lähteä kannat- 
tamaan ehdokasta, joka oli kuin itsessään suuri trolli: valtakulttuu- 
rin vastainen, tärkeitä instituutioita mollaava ja yleisistä intresseistä 
piittaamaton. 4chanissa kuitenkin riemuittiin Trumpin valinnasta 
ja pidettiin sitä omien meemien aikaansaannoksena. (Mielczarek 
2018, 156, 159-161; Texas Observer 11.9.2020; The Verge 5.2.2020; 
Arjoranta ja Koski 2018, 12.) 

Pepen radikalisoitumiseen on esitetty useita eri syitä. Yksi se- 
litys on, että kun Pepen kuva oli omaksuttu valtavirtaiseen popu- 
laarikulttuuriin, missä naispuoliset julkkikset antoivat sille söpöjä 
positiivisia merkityksiä, sen omakseen kokevat alakulttuurit alkoi- 
vat muuttaa sen imagoa tarkoituksella vastenmieliseksi saadakseen 
pitää sen itsellään. Toiseksi syyksi on esitetty, että osa kuvalautojen 
käyttäjistä ryhtyi tekemään rajumpaa, pahennusta herättävää ku- 
vastoa järkyttämisen ilosta, trollauksen logiikalla, koska valtakult- 
tuurin kokema tyrmistys huvitti heitä. Kolmanneksi on arveltu, että 
kuvalaudoilla todella muhi myös natsisympatioita, jotka saivat näis- 
sä kuvissa ilmaisunsa huumorin varjolla. ( Texas Observer 11.9.2020; 
Mielczarek 2018, 160—161, 168.) Tilanne kärjistyi, kun valtavirtainen 
media sai vihiä siihen saakka pääosin kuvalaudoilla pysytelleestä 
ilmiöstä ja alkoi tiedottaa myös suurelle yleisölle vihreän samma- 
kon yhteydestä valkoiseen ylivaltaan. Natalia Mielczarek arvioi, että 
valtamedialla oli keskeinen rooli Pepen maineen muuttumisessa. 
Se esitteli Pepen yksinomaan paheksuttavana joukoille, joista mo- 
ni ei ollut koskaan ennen kuullutkaan Pepestä, ja teki suuria otsi- 
koita trollien viesteistä. Nettiyhteisöille sen sijaan oli selvää, että 
remix-kulttuurissa merkitykset tulevat ja menevät; meemit taipu- 
vat välittämään monenlaisia viestejä ja tunteita eivätkä yksittäiset 
mielipiteet tai ryhmät leimaa niitä. (Mielczarek 2018, 161, 168, 174.) 

Vuonna 2016 yhdysvaltalainen antisemitismiä ja kiihkoilua vas- 
tustava ja uhkaavien ääriryhmien toimintaa valvova kansalaisjärjes- 
tö Anti-Defamation League julisti Pepen vihan symboliksi yhdessä 

hakaristin ja Ku Klux Klan -asun kanssa. Vaikka järjestössä tiedet- 
tiin, etteivät kaikki Pepe-kuvat edusta vihan lietsontaa, meemin 
katsottiin kuitenkin aiheuttavan runsaasti vahinkoa. (Mielczarek 
2018, 163.) Julistus oli pettymys monille Pepen ystäville. Joukko 
YouTube-julkkiksia teki videon, jossa he yksi kerrallaan vakuutti- 
vat Pepeen kohdistuneiden syytteiden olevan vääriä ja valheellisia. 
Kehotukset osallistua Pepen maineen puhdistamiseen aihetunnis- 
teella 4NotAllPepes saivat jonkin verran positiivista huomiota. Myös 
alkuperäisen Pepen piirtäjä Matt Furie aloitti oman #SavePepe-kam- 
panjansa, joka kehotti faneja julkaisemaan positiivisia Pepe-kuvia 
vastareaktioksi viha-assosiaatioille. Furien usko kuitenkin hupeni 
kevääseen 2017 mennessä, jolloin hän reagoi piirtämällä Pepen kuo- 
leman sarjakuvastrippiin. Nettiyhteisön yhtenä reaktiona oli kiis- 
tää Furien valtuudet ottaa Pepe hengiltä: sen mukaan Pepe ei ollut 
enää aikoihin kuulunut Furielle vaan internetille. Furie vastasi al- 
kamalla piirtää uusia sarjakuvia, joissa Pepe olisi rauhan, rakkau- 
den ja hyväksynnän symboli. Toiveena oli, että rakkautta julistavat 
Pepe-kuvat nousisivat enemmistöön. (Mielczarek 2018, 167, 171; The 
Verge 5.2.2020; Arjoranta ja Koski 2018, 12-13.) 

Myös 4chanin ja Redditin yhteisöjä järkytti Pepen julkinen de- 
monisointi. Osa käyttäjistä katsoi valtakulttuurin kaapanneen Pepen 
merkitykset. Heille ylilyönnit ovat osa meemin normaalia elämää, 
eikä valtamedian olisi pitänyt puuttua asiaan ja ruveta määritte- 
lemään Pepeä. Toiset ilmaisivat tyytyväisyyttään: normot kokivat 
nyt Pepen liian loukkaavana, ja Pepe oli jälleen heidän omansa. 
(Mielczarek 2018, 168-169.) Pepen maineen pelastamiseksi tehdyistä 
ponnisteluista huolimatta hahmon kansainvälisesti näkyvimmäksi 
rooliksi on jäänyt laitaoikeistolaisuus ja trollaus. Myös Suomessa 
sammakkonaamareihin ja Trump-kannatustuotteisiin sonnustau- 
tuneet aktiivit kävivät vuonna 2017 toistuvasti Kiasmassa häiri- 
köimässä kansainvälistä taideteosta, johon oli Yhdysvalloissa liitty- 
nyt Trumpin vastaista ideologiaa (Arjoranta ja Koski 2018). Pepe on 
ääriesimerkki alakulttuurien ja valtakulttuurin välisen ristiriitaisen 
suhteen ja meemin omistajuuskiistan seurauksista. 

Meemien kaupallinen hyödyntäminen 


Meemikulttuureilla on ristiriitainen suhde myös meemien institu- 
tionaaliseen tai kaupalliseen hyödyntämiseen. Osallistuvan ja 
omaehtoisen tuotannon logiikka törmää kaupalliseen, kun mee- 
mikulttuureissa luodaan sisältöjä omaan käyttöön ja ulkopuoli- 
set tuotteistavat niitä tavalla tai toisella. Varhaisimpia tuotteistajia 
oli jo vuodesta 2007 lähtien I Can Has Cheezburger -sivusto, joka 
tahkoaa rahaa kokoamiensa meemisisältöjen oheen myymillään 
mainoksilla. Muiden tekemällä kulttuurilla rikastuminen on he- 
rättänyt katkeruutta. (Miltner 2017, 423.) Perinteisempi kaupallisen 
hyödyntämisen tapa on meemien käyttö kaupallisissa tuotteissa 
tai markkinoinnissa. Toisin sanoen yritys joko myy meemiin pe- 
rustuvia tuotteita tai markkinoi meemien avulla omia tuotteitaan. 
Suositut meemit voivat vaikuttaa esimerkiksi t-paitoja tuottavan 
yrittäjän kannalta hyvältä valinnalta paidan painatukseksi, koska 
kollektiivisesti muotoutuneina kuville ei yleensä muodostu selvää 
tekijänoikeutta. Kyseisiä meemejä kulttuurisena omaisuutenaan pi- 
tävät verkkoyhteisöt saattavat kuitenkin loukkaantua niiden omi- 
misesta kaupalliseen käyttöön ja reagoida siihen. Vuonna 2010, kun 
paitafirma painatti rage-sarjakuviin kuuluvan Rage Guy -hahmon 
myymiinsä t-paitoihin, sadat kuvalautojen käyttäjät reagoivat te- 
kemällä hahmosta rasistisia versioita ja lähettämällä niitä firman 
sivustolle. Yhtiö joutui vetämään tuotteen pois myynnistä joksikin 
aikaa. (Douglas 2014, 334; Miltner 2017, 423-424.) 

Meemien teho ja riskit on ymmärretty markkinoinnissa. Mark- 
kinoinnin tutkimusta kiinnostaa meemien viraalisuus sekä se, et- 
tä ihmiset tapaavat pitää vertaistensa näkemystä luotettavampana 
kuin mainostajan (Zanette, Blikstein ja Visconti 2018, 160, 165-166). 
Vernakulaarin rekisterin ja somekanavien hyödyntäminen omien 
tuotteiden mainonnassa tai tiedotuksessa siis houkuttaa. Konsultit 
opastavat, että meemeillä saa helposti asiakkaiden huomion, ne li- 
säävät näkyvyyttä ja tukevat brändäystä. Meemejä opastetaan teke- 
mään itse tai hyödyntämään markkinoinnissa jo valmiiksi tunnettua 

meemiä — kuitenkin varoittaen, että markkinoijan on syytä tuntea 
meemejä välttääkseen virheet. (Esim. Social Media Today 13.4.2015). 
Valmiin meemin käyttöönotto markkinoinnissa — memejacking 
eli meemin kaappaaminen - voi olla eettisesti yhtä ongelmallinen 
ja seurauksiltaan yhtä hankala teko kuin meemituotteiden myyn- 
ti. Nettiyhteisö voi kokea kulttuuriaan loukatun ja reagoida kaap- 
paukseen häiriköimällä yritystä. Myös yrityksen itse rakentaman 
meemin voi nettiyhteisö kaapata ja muuttaa kielteiseksi. (Hela 
2017.) Näin voi käydä, jos nettiyhteisö ei koe instituution tekemää 
vernakulaarin rekisterin appropriaatiota sopivaksi ja oikeutetuksi. 

Andrew Peck määrittelee meemien käytön yhteisölliseksi käy- 
tännöksi, jonka merkitykset muodostuvat kollektiivisesti. Meemien 
vernakulaari auktoriteetti perustuu niiden erillisyyteen johdonmu- 
kaisista institutionaalisista tavoitteista. Jos yritys tai instituutio pyr- 
kii liian näkyvästi edistämään omia tavoitteitaan meemin avulla ja 
ohjeistamaan tai kehottamaan yleisöä, toimintatapa on ristiriidas- 
sa meemien vernakulaarin auktoriteetin kanssa, eikä yritys onnis- 
tu lähentymään kohderyhmäänsä. Onnistuminen on todennäköi- 
sempää, kun mahdollisia tarkoitusperiä ei ajeta liian voimallisesti 
ja kun yleisölle annetaan tilaa osallistua. Humoristinen ja huole- 
ton asenne ovat ratkaisevia. (Peck 2020, 95, 101-102.) Suomessa 
hyvän vastaanoton ovat saaneet esimerkiksi Joensuun valtuuston 
Facebook-tiedotuksessaan käyttämät kuhameemit (Hela 2017; Yle 
Uutiset 17.11.2015) ja Verohallinnon samoin Facebook-sivullaan 
julkaisemat, internetin estetiikkaa myötäilevät videot (ks. Koski ja 
Turtiainen 2020, 90). Erilaiset yleisöt myös suhtautuvat meemien 
hyödyntämiseen eri tavoin. 

Käsittelen esimerkkinä kaupallisista meemeistä K-Raudan some- 
kanavilla vuosina 2020 ja 2021 toteutettua meemikampanjaa. Mee- 
mit — tässä tapauksessa kuvamakron merkityksessä — olivat K- 
Rautaa varten tehtyjä eikä niillä suoranaisesti myyty mitään. Niillä 
luotiin rentoa imagoa, rakennettiin yhteisyyden tunnetta kohde- 
ryhmässä sekä houkuteltiin seuraajia K-Raudan somekanaville, 
joilla julkaistiin myös mainoksia. Viestintäkonsultti Aino Hela on 


122 


https://doi.org/10.21435/tl.279 


MONIMUOTOINEN INTERNETMEEMI JA REMIX-KULTTUURI 


maininnut meemeillä markkinoinnin riskeiksi, että meemit van- 
henevat nopeasti ja että vanhempi yleisö ei ehkä ymmärrä mee- 
mejä, kun taas nuorempi voi pitää niitä noloina (Hela 2017). Tämä 
ongelma liittyy erityisesti meemien sisältöihin, mutta myös genre 
itsessään voidaan kokea internetpiirien omaisuudeksi. K-Rauta 
suuntasi meeminsä keski-ikäiselle ja vanhemmalle yleisölle, jota 
yhdistää puutarhatietämys tai kokemus mökkeilystä. Kohderyhmä 
tunnisti genren eikä sillä ollut vaateita internet-estetiikan omista- 
juudesta. Meemien vanhenemisella ei myöskään ollut merkitystä, 
koska kampanja ei hyödyntänyt olemassaolevia meemikuvastoja 
vaan ainoastaan genreä. Kyse oli jokseenkin kertakäyttöisten kuva- 
makrojen sarjasta. Produktiivisen ja leviävän meemin syntymiseen 
ei siis edes tähdätty, ja jokaisessa uudessa julkaisussa oli eri kuva. 

Yksi kampanjan ensimmäisistä meemeistä ilmestyi 20.5.2020 
kuin suoraan nettinatiivin näppäimistöltä varastetulla otsikolla 
” Tietäjät tietää”. Kuvassa oli harmistuneen näköinen mummo puu- 
tarhatöissä ja teksti kuului: ”Kun puhut sirkkalehdestä ja ne kysyy 
mistä sen voi tilata”? Meemi siis viittaa sisäpiirin tietoon, mutta ei 
meemikulttuureista otettuun. K-Raudan meemien yhtenä kanta- 
vana teemana on puutarha-asiantuntemuksella ja sen puutteella 
leikittely, joka jatkuu esimerkiksi seuraavissa: 


Kun kysyt kaverin pistokkaista ja se alkaa puhua uusista kengistä. 
(28.5.2020) 

Kerroit poistaneesi varkaat ja yhtäkkiä kukaan ei ryttyile. (21.7.2020) 
Kun ne kauhistelee kertoessasi mustasilmäsusannan kuolleen. (22.7.2021) 


Toinen samastumaan kutsuva teema on yleinen kokemus mökkei- 
lystä iloineen ja harmeineen kuten kesäjuhliin tuppautuvine mökki- 
naapureineen ja kesäeleganssia edustavine hyttyshattuineen. Osa 
kuvista viittaa myös rautakaupassa tapahtuviin harkitsemattomiin 
ostoksiin. Yhdessä niistä (10.8.2021) mies istuu mietteissään laitu- 
rilla: ”Kun piti hakea vaan brikettejä - mut vahingossa ostit piha- 
rakennuksen?” 

K-Raudan somekanavillaan julkaisemissa kuvamakroissa samastutta- 
via tuntemuksia esittävät sekä naiset että miehet, ja pääosa heistä on 
iäkkäitä. Kuva, jossa mökkinaapurin huomataan ostaneen uuden jäte- 
aitauksen, viittaa suomalaiseen naapurikateuteen. Sen tunnetusti väi- 
tetään ajavan kilpavarusteluun naapurin kanssa, ja mainos vihjaa sa- 
malla, missä ostoksia voi tehdä. Tämä on kampanjan kuvamakrojen 
suorimpia viittauksia ostosten tekemiseen. (Kuva 9. Instagram: 
(Okrautasuomi 5.6.2021.) 


Somekampanjan kohderyhmä hahmottuu vähintään keski- 
ikäiseksi. Sukupolvien erilaiset sosiaalisen median mieltymykset 
huomioiden on odotuksenmukaistakin, että se on paljon aktiivi- 
sempaa Facebookissa kuin Instagramissa. Facebookissa kuvia on 
jaettu eteenpäin runsaasti, niissä on ylistäviä kommentteja ja satoja 
tykkäyksiä — verrattuna Instagramin muutamiin kymmeniin tyk- 
käyksiin ja kommenttien täydelliseen puuttumiseen. Kommentoi- 
jat toteavat ryhtyneensä seuraamaan K-Raudan sivuja, jotta saisivat 


» 


nähdä lisää näitä mainoksia. Mainokset ovat ”huippuja” ja ”ihania”. 

Nämä teidän kevään puutarhamainokset ovat aivan loistavia! Osuvat 
ja uppoavat kohderyhmään! Selvästi mainostoimistossanne on joku 
puutarhaharrastaja. (Kommentti 20.5.2020 julkaistuun kuvaan Face- 
bookissa.) 


Puutarha- ja mökkeilyorientoitunutta kohderyhmää ei haittaa mil- 
lään tavalla se, että kuvat ovat mainostoimiston kaupallisiin tarkoi- 
tuksiin tuottamia. Joukossa on kuitenkin myös soraääni. 21.7.2020 
julkaistuun kuvaan on lähetetty kommenttina gif-animaatio How 
Do You Do Fellow Kids, jolla irvitään vääränlaisten ihmisten yri- 
tyksille hyödyntää nettiyhteisön kulttuuria. 


Monimuotoinen meemi 


Tässä luvussa olen analysoinut sekä tutkijoiden että käyttäjien pa- 
rissa vaihtelevia tapoja määritellä internetmeemi sekä hahmotel- 
lut eroja niiden erilaisten käyttötapojen välillä. Meemin käsitteen 
hajanaisuus ja epäselvyys johtuvat osittain sen historiasta. Meemi 
on muuttunut kulttuuria geenien kopioitumiseen rinnastavasta ter- 
mistä ensin humoristiseksi kuvamakroksi ja sitten alakulttuurien 
yhteiskunnalliseksi äänitorveksi ja identiteettien ilmaisijaksi. Se on 
kulkenut pitkän matkan universaaliuteen pyrkivistä teoreettisista 
pohdinnoista kulttuurispesifiksi, vernakulaaria rekisteriä edusta- 
vaksi itseilmaisun väyläksi. Samalla kun meemi on internetkulttuu- 
rin muovaamana ja kehittämänä muuttunut, sen vanhatkaan merki- 
tykset eivät ole kadonneet vaan elävät toisenlaisissa asiayhteyksissä. 

Internetmeemejä tutkiessa on syytä olla tarkkana, missä merki- 
tyksessä siteeraamamme tutkija tai meemien tekijä puhuu niistä. 
Näkökulmasta ja määritelmästä riippuen meemeihin liittyy keske- 
nään vastakkaisia ominaisuuksia. Erot ovat selviä meemiteorian ja 
meemikulttuurien välillä. Esimerkiksi kun meemiteoriassa mee- 
mi määritellään pitkäikäiseksi, internetmeemi voi suosittunakin 
olla lyhytikäinen ja sen valttina on ajankohtaisuus. Eroja meemi- 
termin käytössä on myös erilaisten käyttäjäryhmien välillä. Laajalle 

leviäminen ja kaikkien ulottuvilla oleminen pätee suuren yleisön 
meemeihin, mutta sisäpiireissä ne voivat olla eksklusiivista ilmai- 
sua, jonka omaksumista oman ryhmän ulkopuolelle voidaan pitää 
meemin varastamisena ja vesittämisenä. Suosittujen meemitilien 
sisällöt ovat tekijänsä tyyliä edustavia teoksia, joita ei muunnel- 
la tai jaeta nimettöminä. Jaettaessa mukana pidetään linkki alku- 
peräiskanavalle. 

Meemi-sanan monimerkityksisyys perustuu myös siihen, että 
niin tutkimuksessa kuin arkikielessäkin sillä viitataan vuoroin muo- 
toon ja vuoroin sisältöön. Folkloren lajeille on tavallista, että niissä 
yhdistyvät muoto ja sisältö, tyyli, usein myös käyttötapa tai asenne. 
Vaikka voimme tarkastella kutakin kriteeriä erikseen, ne kuuluvat 
yhteen toistuvina viestinnän elementteinä. Vaikka internetmeemi 
siis määriteltäisiin genreksi tietyn asenteen sekä muoto- ja tyylikri- 
teerien pohjalta, niiden kuvastot kuten Ever Given, Hide the Pain 
Harold ja Bernie Sandersin lapaset ovat myös itsessään meemejä. 
Käytännössä havaitsemme myös, että toiset meemit hahmottuvat 
selvästi enemmän ja toiset vähemmän meemeiksi. Genrethän ei- 
vät ole käytännössä selvärajaisia eivätkä varsinkaan sitovia, joten 
kukin internetin käyttäjä voi soveltaa niitä haluamallaan tavalla. 

Monitahoisten ilmiökimppujen äärellä folkloristeilla on joskus 
tapana todeta, että todellisuus on sörsseliä. Tarkoitamme tällä kan- 
sanomaisella ilmaisulla sitä, että yrityksemme luokitella ja jäsen- 
nellä kulttuurin ilmiöitä ovat aina keinotekoisia ja vajavaisia, koska 
ihmisten toiminta, käytös ja itseilmaisu eivät todellisuudessa nou- 
data mitään pysyviä kaavoja. Analyyttiset jäsennykset eivät ole tur- 
hia, jos ne opettavat meitä näkemään tarkastelemastamme ilmiös- 
tä enemmän. Yleispätevyyteen ja kattavuuteen pyrkivät, selkeät ja 
siistit jäsennykset eivät kuitenkaan yleensä vastaa todellisuutta. 
Todellisuudessa monet asiat, kuten meemin käsite länsimaisessa 
kulttuurissa, ovat paitsi sekavia ja sumeita, myös tilannekohtaises- 
ti vaihtelevia ja muuntuvia. 

Internetmeemin käsite tulee todennäköisesti muuttumaan ja ke- 
hittymään edelleen, sillä se on verrattain uusi. Se on muotoutunut 
vasta viimeisten parinkymmenen vuoden aikana sosiaalisen median 

kehityttyä, ja sosiaalinen media ja sen käytännöt muuttuvat edelleen 
jatkuvasti. Meemien käyttökin ehkä erikoistuu entisestään erilaisis- 
sa konteksteissa. Mahdollisesti meemeillä pyritään entistä rajum- 
min vaikuttamaan mielipiteisiin. Nähtäväksi jää, alkaako meemeille 
ilmaantua erikoistuvia käyttökohtaisia nimityksiä tai onko kuvaa ja 
tekstiä yhdistävä viestintämuoto pian niin tavallinen, ettei sitä enää 
kutsuta meemiksi eikä miksikään muuksikaan. 

Viitteet 


1 Esimerkiksi: ”Meme is an on-running internet joke that can start anywhere, 
a news story, a picture, a video, or even a celebrity's fashion choice. People put 
their own take on the ridiculous occurrence and the rest is history? (Ranker 
2009.) 

2 Alkukieliset ilmaisut ovat pseudo-genetic concept transfer, fully networked 
visual aphorism ja wittily captioned image. 

3 Huumorija erikoiset vastakkainasettelut ovat tosiasiassa päällekkäisiä kate- 
gorioita, sillä huumorin inkongruenssi- eli yhteensopimattomuusteoria esit- 
tää koomisuuden syntyvän odotusten vastaisista tai muulla tavoin yhteen 
sopimattomista aineksista (esim. Morreall 2020; ks. myös Koski ja Turtiai- 
nen 2020, 91.). 

4 Alkukielellä “ordinary people, flawed masculinity, humor, simplicity, 
repetitiveness, whimsical content”. Samasta listasta on esitetty myös toisen- 
laisia suomennoksia (Ahlgren 2020, 158; Saarikoski 2016, 24-25; Vainikka 
2016, 62). 

5 Meemien kuolemasta institutionaalisessa käytössä ks. myös Peck 2020 ja 
Douglas 2014, 335. 

Itämerensuomalaisella kulttuurialueella metsä on ollut elämän resurssien 
tarveaitta, lähinaapuri, pelottava ja samalla tuttu, tuonpuoleiseen verrat- 
tu ja maagisen metsänväen, haltioiden, maahisten ja muiden olentojen 
asuinpaikka. Metsälle lähdettiin pyytämään, ei ottamaan. Voisitko läh- 
teä samalla asenteella tähän metsäjoogan harjoitukseen? Kokoonnumme 
harjoitukseen kukin metsässämme, eli voit ”saapua paikalle” menemäl- 
lä omaan lähiluontoon. Voit aloittaa harjoituksen metsänreunasta, siltä 
symboliselta ja konkreettiselta rajalta, jossa ihmisten maailma ja metsän- 
väen hallitsema luonto risteävät. Harjoituksen voi tehdä myös puistossa 
tai omalla pihalla, jos siellä on käytettävissäsi puu. Luontokohde kan- 
nattaa valita sen mukaan että siellä on mahdollisimman hyvä mobiili- 
datayhteys. (Metsäjooga online -osallistujainfo 7.5.2020.) 


Yllä oleva lainaus on ote sähköpostitse lähetetystä osallistujainfos- 
ta, jonka sain joogaohjaaja Millalta'. Osallistuin tutkijan ja joogaa- 
jan roolissa toukokuussa 2020 kahdelle Millan ohjaamalle metsä- 
joogaharjoitukselle, jotka järjestettiin koronavirusepidemian takia 
etäyhteyden välityksellä. Lainaus sisältää viittauksia moniin mie- 
lenkiintoisiin teemoihin, kuten esimerkiksi kalevalamittaisen runo- 
kulttuurin ja vanhan kansanuskon uudelleenkäyttöön joogan kaltai- 
sen ylirajaisen ilmiön yhteydessä sekä metsämaiseman, ”muinaisen” 
menneisyyden ja joogaajan kehon yhteenkietoutumiin. Toisessa 
sähköpostiviestissään Milla lähetti itse kirjoittamansa kalevalamit- 
taisen runon, joka alkoi säkeillä Metsään mieleni menevi, / korpi 
kutsuu haltiani, / siellä maallinen majani — -. Folkloristina olen 
kiinnostunut kalevalamittaisten runolaulukulttuurien ideologisista 

merkityksistä nykypäivässä, ja metsäjoogan esittelytekstien runo- 
kulttuuriviittaukset saivat minut pakkaamaan joogamattoni ja 
lähtemään metsään. Miten jooga, metsä, kalevalamittaiset runot 
ja itämerensuomalaisen vanhan kansanuskon maailmankuva liit- 
tyvät toisiinsa? 

Tarkastelen tässä luvussa suomalaista menneisyyttä edustavan 
mytologian uudelleenkontekstualisointia ja merkityksellistämistä 
nykyisten akateemista tutkimusta ja itämaisia traditioita hyödyntä- 
vien virtausten kontekstissa. Tutkimukseni tuo syvän aikaperspek- 
tiivin kulttuuristen elementtien kierrätykseen: sen kohteena on hyb- 
ridinen moderni jooga, joka ammentaa paitsi laajoista globaalisti 
liikkuvista kulttuurisista trendeistä myös paikallisesta ja kansalli- 
seksi tulkitusta ”muinaisesta” menneisyydestä. Analyysini perustuu 
osallistuvaan metodiin, jossa hyödynnetään omaa kehollista koke- 
musta tutkimuksen työkaluna. Käsittelen 2020-luvun metsäjooga- 
ilmiötä erityisesti uushenkisyyden ja muinaisuuden muistamisen 
näkökulmista. Pohdin, miten suomalaiseksi mielletty, ”kalevalai- 
nen’ ja ”muinainen” menneisyys nivoutuu ylirajaiseen uushenkiseen 
jooga-ilmiöön ja tarkastelen, millaisia merkityksiä menneisyydelle 
annetaan. Miten muinaisuutta luodaan ja tuotetaan? Miten muinai- 
seksi ymmärretty menneisyys kietoutuu nykyisyyteen metsätilassa 
ja joogaajan kehossa? Tarkastelen ilmiötä sekä kenttätyöaineistojen 
(MJ 3.5.2020; MJ 7.5.2020) että Metsäjooga-kirjan (Jokiniva 2018) 
avulla. Lisäksi aineistoinani ovat joogaohjaaja Millan blogikirjoituk- 
set hänen kotisivullaan sekä hänen joogaajille lähettämänsä viestit. 
Peilaan näitä myös omiin kokemuksiini metsäjoogaharjoituksissa. 

Metsäjooga on kulttuuriantropologi ja joogaopettaja Mia Joki- 
nivan 2010-luvun lopulla kehittämä harjoitus, jossa ideaalina on 
”ihmisen ja luomakunnan välinen harmonia” (Jokiniva 2018, 108). 
Metsäjooga perustuu fyysisiin asentoihin eli asanoihin ja meditaa- 
tioon. Suuri osa metsäjoogan harjoituksista pohjaa modernin 
hathajoogan jooga-asanoihin, kuten esimerkiksi joogan tavara- 
merkeiksi muodostuneisiin soturiasentoihin, joille on metsäjoo- 
gassa annettu uudet nimet (Väinämöisen, Ilmarisen ja Lemmin- 
käisen asennot). Jokinivan ajatuksena on yhdistää Intian tietäjä- ja 

jumalkuvastoa suomalaiseen mytologiaan (mts. 112). Jokiniva tul- 
kitsee rinnakkain Kalevalaa ja intialaisia joogafilosofisia tekstejä 
kuten Bhagavad-Gitäa: ”muinaisten suomalaistietäjien maailman- 
katsomuksen voi nähdä eräänlaisena skandinaavisena versiona joo- 
gasta — —. Jos Kalevalaa lukee etsien yhteyksiä joogafilosofiaan, voi 
havaita intialaisissa teksteissä ja opeissa kiinnostavia täydennyk- 
siä Kalevalan kohtiin, joissa tuntuu piilevän syvempiä maailman- 
katsomuksellisia merkityksiä” (Mts. 106.) 

Metsäjooga-kirjassa Jokiniva viittaa runsaasti tutkimuskirjalli- 
suuteen esimerkiksi folkloristiikan, uskontotieteen ja lääketieteen 
saralla. Erityisesti kirjassa referoidaan tutkimuksia, joissa on tarkas- 
teltu metsässä olemisen terveysvaikutuksia lääketieteen näkökul- 
masta (esim. Björk ja muut 2008) sekä kalevalamittaisia runolaulu- 
kulttuureja käsitteleviä tunnettuja folkloristiikan ja uskontotieteen 
tutkimuksia (esim. Pulkkinen 2014; Siikala 1999 [1992]). Myös 
Millan ohjaamissa metsäjoogaharjoituksissa viitataan runsaasti 
folkloristiikan alan tutkimukseen. Metsäjoogaa voisikin kuvailla 
soveltavaksi, humanistis-yhteiskunnallisiin tieteisiin viittaavaksi 
uushenkiseksi ilmiöksi, jossa joogatradition ja itämerensuomalai- 
sen kansanperinteen lisäksi halutaan tuoda esille huolta ympäristön 
tilasta ja kaupungistuneiden ihmisten luontosuhteesta. Samalla se 
on oiva esimerkki näiden kaikkien aspektien vernakulaarista ja hyb- 
ridisestä tulkinnasta: metsäjooga toimii ja merkitsee institutionaa- 
lisen ja omaehtoisen rajapinnoilla ja väleissä poimien kulttuuristen 
elementtien kierrosta hybrideihin uusliberaaleihin identiteetteihin 
juuri sillä hetkellä parhaiten soveltuvat palat. 

Käyn ensin läpi uushenkisyyteen, joogaan ja muinaisuuden muis- 
tamiseen liittyviä teoreettisia lähtökohtia. Tämän jälkeen esittelen 
käyttämäni aineistot ja metodit, ja sen jälkeen analysoin tilan, su- 
kupuolen, kehon ja ajan käsitteiden kautta metsäjoogaan liittyviä 
muistamisen käytäntöjä. Lopuksi esitän, että muinaisen ja kaleva- 
laisen menneisyyden muistaminen on merkityksellistä metsäjoogan 
kaltaisten uushenkisten ilmiöiden yhteydessä, sillä ”kalevalaisuus” 
on tarpeeksi väljä mutta samalla tarpeeksi spesifi ja suomalai- 
seksi ymmärretty kehys, johon yhdistää ylirajaisia uushenkisiä 


136 


https://doi.org/10.21435/tl.279 


METSÄJOOGA, METSÄÄN LIITTYVÄ UUSHENKISYYS JA KALEVALAISEN... 


tulkintamalleja. Esitän myös, että kalevalaisuuden muistamisessa 
merkityksellistä on sen liittäminen metsätilan aineellisuuteen sekä 
joogaajan kehon liikkeeseen. 


Uushenkisyys, jooga ja ”kalevalaisen” muinaisuuden 
muistaminen 


Uushenkisyydellä tarkoitetaan väljästi viime vuosikymmeninä il- 
mennyttä liikehdintää, jossa erilaisille uskomuksille ja käytännöil- 
le haetaan pohjaa ja inspiraatiota useista eri katsomuksista ja us- 
konnoista. Suosittuja viittauskohteita ovat esimerkiksi itämaiset 
uskonnot ja filosofiat, esoteerinen perinne, erilaiset luonnonuskot 
sekä humanistinen psykologia. Jooga, meditaatio ja enkeliusko ovat 
tyypillisiä esimerkkejä uushenkisistä ilmiöistä, ja ne ovat nousseet 
suosioon myös Suomessa. Tutkimusten mukaan suuri osa uushen- 
kisistä asioista kiinnostuneista on keskiluokkaisia ja -ikäisiä naisia. 
(Ramstedt ja Utriainen 2017). Oman kenttätyöni perusteella esitän, 
että metsäjoogasta kiinnostuneet ovat pääosin nuorehkoja kau- 
punkilaistaustaisia naisia. Tämä saa tukea myös kansainvälisistä 
länsimaisen joogan trendeistä; valtaosa joogaajista on naisia (esim. 
Markula 2014; Poutiainen 2019; Puustinen, Rautaniemi ja Salonen 
2013; Singleton 2013). 

Henkisyys on laaja ilmiö, jota osa tutkijoista lähestyy hyvin 
kriittisesti, kun taas osa pyrkii vahvistamaan henkisyyttä yhteis- 
kunnassa ja tarkastelemaan sen hyviä puolia vaikkapa suhteessa 
ihmisten psyykkiseen terveyteen. Suuri osa uushenkisyyden tut- 
kijoista kuitenkin allekirjoittaa seuraavat kolme lähtökohtaa: En- 
sinnäkin sen, että viime vuosikymmeninä on tapahtunut jonkin- 
lainen muutos ”uskonnollisuudesta” kohti ”henkisyyttä” vaikka 
ero näiden välillä ei ole mustavalkoinen. Toisekseen henkisyydellä 
nähdään olevan syvät juuret romantiikan ajassa, jonka arvot, kuten 
tunne, itsen kehittäminen, intuitio ja mielikuvitus, ovat merkittäviä 
myös uushenkisissä ilmiöissä. Kolmanneksi uushenkisyyden suo- 
sion syiden katsotaan kumpuavan 1960-luvun protestiliikkeiden 

perinnöstä, jossa esimerkiksi ympäristöaktivismilla oli merkittävä 
rooli. (Watts 2020; Taylor 2001a; Taylor 2001b.) 

Nämä lähtökohdat pätevät myös metsäjoogaan, mutta liitän 
metsäjoogan lisäksi Gordon Lynchin (2007) esittämän progressii- 
visen henkisyyden piiriin. Progressiivinen henkisyys on viimeisen 
neljänkymmen vuoden aikana esiin noussut väljä katsomukselli- 
nen näkökanta, jossa korostuu pyrkimys sovittaa yhteen moderni 
yhteiskunta, liberaalit arvot ja henkisyys. Sen puitteissa vastuste- 
taan patriarkaaliseksi ymmärrettyjä uskonnollisuuden muotoja ja 
haetaan niiden sijaan ”aidompia” ja naisia vapauttavia näkökulmia. 
Tiedettä pidetään tässä henkisyyden muodossa tärkeänä, ja tieteestä 
- esimerkiksi kvanttifysiikasta ja kosmologiasta — haetaan pyhäksi 
koettuja vastauksia. Ilmiön piirissä luonto on tärkeä henkisyyden 
lähde, ja monet pyrkivät esimerkiksi estämään ekologisia kriisejä. 
Monet progressiivisen henkisyyden arvoja seuraavat kannattavat 
myös vasemmalle suuntautuvaa tai vihreää politiikkaa? Luonnon 
lisäksi progressiivisen henkisyyden puitteissa minuus tai itseys nou- 
see pyhitettyyn asemaan. Lynchin mukaan tällaiset arvot kumpua- 
vat pitkistä historiallisista juonteista kuten reformaation jälkeisestä 
”itseen” kääntymisestä, romantiikan ajan luontokäsityksistä ja mo- 
dernisaatiodiskurssista. (Lynch 2007; ks. myös Ramstedt ja Utriai- 
nen 2017.) Metsäjoogassa korostuvat erityisesti luonnon, itsen ja 
jossain määrin myös tieteen näkökulmat. 

Metsäjooga liittyy myös niin sanotun modernin joogan virtauk- 
siin. Moderni jooga on 1800-1900-lukujen taitteessa syntynyt, laa- 
jasti esoteerisiin liikkeisiin, intialaiseen nationalismiin, brittiläiseen 
kolonialismiin, intialaisiin maastamuuttoliikehdintöihin, rauhan- 
liikkeeseen ja populaarikulttuuriin kytkeytyvä liikuntamuoto. Se 
perustuu paitsi hindulaisen tradition uudelleentulkintoihin, myös 
buddhalaisuuteen, jainalaisuuteen ja sikhiläisyyteen. Länsimaisis- 
sa tulkinnoissa korostuvat usein fyysinen harjoittelu ja kuntoilu, 
ja moniin sen harjoittajiin vetoavat joogaan liittyvät hyvinvoinnin, 
tieteellisen näytön ja ei-institutionaalisen henkisyyden ajatukset. 
(Newcombe 2009; ks. myös De Michelis 2007.) 

Suomessa jooga tunnettiin jo 1900-luvun alussa teosofien kes- 
kuudessa, mutta varsinainen moderni jooga saapui Suomeen 1967 
perustetun Suomen Joogaliiton myötä. 1990-luvulta alkaen Suomes- 
sa on tarjottu myös niin sanottujen uudempien joogatyylien tunte- 
ja, joissa korostuvat fyysisyys, urbaani elämäntapa ja kaupallisuus. 
(Broo 2012; Puustinen, Rautaniemi ja Halonen 2013.) Mia Jokiniva 
itse yhdistää metsäjoogan ”nondualistiseen joogatraditioon’, millä 
hän viittaa ajatukseen ihmisen ja ympäristön ykseydestä (Jokiniva 
2018, 129). Käytännössä metsäjoogassa yhdistetään sekä asanoita et- 
tä meditaatiota, mikä liittää metsäjoogan laajasti modernin hatha- 
joogan piiriin (esim. De Michelis 2007; Singleton 2013), mutta mo- 
nille moderneille joogamuodoille tyypillisesti metsäjoogaa ei haluta 
lokeroida tiukasti mihinkään linjaan tai alalajiin. 

Jokinivan (2018, 130) sanoin: ”Metsäjooga edustaa kaikkea muu- 
ta kuin tavaramerkkejä, tasokokeita, ihmisten paremmuusjärjes- 
tykseen asettamista, tekniikan hiomista tai näyttävien asentojen 
suorittamista. Metsäjooga tarjoaa sinulle sekä mahdollisuuden et- 
tä vapauden kokea yhteyttä ja ykseyttä sinulle ominaisen liikkeen, 
yksilöllisen kehosi, oman hengityksesi, suomalaisen mytologian 
ja ympäröivän luonnon kanssa” Lainaus on oiva osoitus siitä, mi- 
ten ”itse” ja luonto tuodaan arvoina metsäjoogan puitteissa esille. 
Lainaus voidaan yhdistää myös laajempiin, länsimaisessa joogassa 
vallalla oleviin yksilökeskeisen voimaantumisen ajatuksiin, joissa 
eritoten naisia halutaan kannustaa ottamaan vastuuta oman elä- 
mänsä muuttamisesta ja omasta hyvinvoinnistaan. Tällöin yksilö 
nähdään uusliberaalien arvojen mukaisesti subjektina, jonka ongel- 
mat paikantuvat yksilöön, eivät yhteiskunnan rakenteisiin. (esim. 
Poutiainen 2019.) 

Folkloristille kiinnostavaa metsäjoogasta tekee suomalais-karja- 
laisen mytologian yhdistäminen joogaamiseen. Kalevalamittaisen 
mytologian ja kalevalamittaisten runojen tai runolaulujen käyttöä 
nykykonteksteissa on tutkittu folkloristiikan tai uskontotieteen 
puitteissa verrattain vähän (ks. Frog 2020a; Haapoja 2017; Haapoja- 
Mäkelä 2019; Huttu-Hiltunen 2008; Rinne 2016a; Virossa Kuutma 

ja Kästik 2014), sillä tutkimushistoriallisista syistä kansanrunou- 
den tutkimus on painottunut pääosin 1800-luvulla kerättyihin ai- 
neistoihin, joita on pidetty niin sanotusti aidompina ja perinteen 
ensimmäisen elämän edustajina. Nykyisyys ja runojen nykyiset 
käytöt ovat tästä ajatuksesta käsin näyttäytyneet modernin pilaa- 
mina. (Anttonen 2005; Haapoja 2017; vrt. esim. Haavio 1943; Hon- 
ko 1990). Näennäishistorian ja pseudotieteen tutkimuksen puolel- 
la kalevalamittaisten runojen käyttöä osana historiatulkintoja on 
käsitelty jonkin verran, mutta näissä tutkijoiden katse on kohdis- 
tunut erityisesti runojen lähdekriittisesti kestämättömään käyt- 
töön (Aalto ja Hihnala 2017; Koskinen 2015). Uskontotieteellisessä 
tutkimuksessa on viime aikoina todettu esikristillisen tradition ja 
siihen liitetyn luontosuhteen innoittaneen esimerkiksi henkisiksi 
ekofeministeiksi itseään kutsuvia naisia, mutta syvempää tutkimus- 
ta aiheesta ei ole Suomessa tehty (ks. Pesonen ja Utriainen 2014). 
Myöskään uuspakanallista, itämerensuomalaista mytologiaa hyö- 
dyntävää suomenuskoliikettä ei ole juurikaan vielä tutkittu joitakin 
opinnäytteitä lukuun ottamatta. 

Tässä tutkimuksessa käännän katseeni niihin merkityksiin, joita 
metsäjoogassa annetaan menneisyydelle ja kalevalamittaiselle my- 
tologialle ja runoudelle — nykyisyydestä käsin. Tämä näkökulma liit- 
tää tutkimukseni kulttuurisen muistin tutkimuksen linjoihin, joissa 
muistaminen nähdään dynaamisena ja jatkuvasti muokkautuvana 
tapana tulkita menneisyyttä nykyisyydestä käsin, ja koko prosessi 
on alati muuttuva (Rigney 2018, 242). Muistitutkimuksen valtavuo 
keskittyy usein lähi- ja esimerkiksi sotahistorian tapahtumiin, mutta 
yhtä lailla sen kohteena voivat olla myös pitkälle ajallisesti hämä- 
räksi jäävään ”muinaisuuteen” liittyvät merkitykset (ks. Erll 2018). 

Menneisyyden muistaminen vanhojen kalevalamittaisten runo- 
jen kautta ei välttämättä kiinnity mihinkään spesifiin ajanjaksoon 
tai henkilökohtaisiin muistoihin, vaan ennemmin niiden kautta ava- 
taan näkymiä ’esi-isien aikaan”, ”ammoisiin aikoihin” ja ”myyttiseen 
aikaan” (esim. Haapoja-Mäkelä 2019). Näistä jälkimmäisessä his- 
toriallinen aika sekoittuu myyttisiin maailmoihin ja nyky-yhteisöt 
kytketään jumalankaltaisiin hahmoihin sukuhistorian sitein (Siikala 

ja Siikala 2005, 61). Nykyisyydessä tapahtuvalle kalevalamittaisen 
mytologian muistamiselle on ominaista, että siihen sulautuvat se- 
kä kansalliseepos Kalevalaan että ylipäänsä kalevalamittaisiin ru- 
noihin ja lauluihin sekä kansanuskoon liittyvät merkitykset. Täl- 
laisissa prosesseissa ei välttämättä ole merkityksellistä esimerkiksi 
Kalevala-eepoksen sisältö, vaan kalevalamittaiset runot toimivat 
ennemmin muistin symboleina, joiden avulla herätetään tietyn- 
laisia mielikuvia. Nämä mielikuvat liittyvät erityisesti kulttuuristen 
ilmiöiden koettuun vanhuuteen, jatkuvuuksiin, suomalaisuuteen, 
perinteisyyteen ja toisaalta myös mystisyyteen. Olemme toisaalla 
kollegoideni kanssa kutsuneet tällaista mielikuvavyyhtiä kalevalai- 
suudeksi, Kalevalan arvoja, kieltä ja estetiikkaa heijastavaksi ei-sel- 
värajaiseksi kokonaisuudeksi, jolla on juuret 1800-luvun kansallis- 
romanttisissa keskusteluissa (Tarkka, Stepanova ja Mäkelä 2018). 

Kalevalaisuuden ajatus on hyvä esimerkki siitä, että kulttuuristen 
elementtien sirkulaatio eli kierto saattaa olla myös ajallisesti hyvin 
pitkä prosessi. Vaikka internetajan tai populaarikulttuurin verna- 
kulaarien tulkintojen logiikassa kulttuurisen kierron perusteeksi ei 
välttämättä hahmotu kulloisenkin viittauskohteena olevan elemen- 
tin vanhuus, on tämä kalevalaisen ja muinaisen ajatusten kohdalla 
merkittävä arvo. Metsäjoogan kohdalla kyse ei ole kuitenkaan vain 
vanhojen kansallisromanttisten kuvastojen ja diskurssien tai niihin 
liittyvien tutkimusten yksisuuntaisesta kierrättämisestä, vaan nii- 
den aktiivisesta uudelleentulkinnasta, hyödyntämisestä ja sovelta- 
misesta omaehtoisiin tarkoituksiin. 


Metsäjoogaa tutkimassa 


Tutkimukseni aineistona on yllä mainittu Mia Jokinivan Metsä- 
jooga-kirja sekä metsäjoogaharjoitukset, joita havainnoin etno- 
grafisen osallistumisen keinoin. Osallistuin harjoituksiin 3. ja 
7. toukokuuta 2020 etäyhteyden välityksellä Helsingissä. Millan 
ohjaamat joogaharjoitukset perustuvat suurelta osin Jokinivan kir- 
jaan. Tarkkailin metsäjoogatunneilla erityisesti Millan ohjausta sekä 

omaa kehollista kokemustani, sillä muut osallistujat eivät olleet ana- 
lyysin kohteena tutkimuseettisistä syistä. Tunnit eivät koronavirus- 
epidemian takia ylipäänsä sisältäneet juurikaan kommunikaatiota 
muiden osallistujien kanssa, joten joogatunti muodostui lähinnä 
omasta joogauskokemuksestani sekä Millan äänestä älypuhelimen 
ja kuulokkeiden kautta. Tein molemmat harjoitukset Helsingissä: 
ensimmäisen Annalan huvilan puistossa Vanhassakaupungissa ja 
toisen Mölylän luonnonsuojelualueella lähellä Hakalan lintutornia 
(ks. kuvat 1 ja 2). Minulla oli mukanani joogamatto, muistiinpano- 
välineet sekä älypuhelin. Tein tunnin aikana muistiinpanoja vihkoo- 
ni, mutta pyrin myös osallistumaan harjoituksiin mahdollisimman 
paljon. Kenttätyöni aineellisina tuloksina minulle jäivät muistiin- 
panot sekä älypuhelimella otetut kuvat. Tutkimustani varten olen 
kirjoittanut kenttätyöpäiväkirjani puhtaaksi sähköiseen muotoon. 
Oman kokemukseni rinnalla analysoin tekstimuotoisia aineistoja, 
joita ovat päiväkirjani lisäksi joogaohjaaja Millan lähettämät sähkö- 
postit, hänen bloginsa sekä Metsäjooga-kirja. Huomioin lyhyesti 
myös Metsäjooga-kirjan visuaalisen puolen, mutta fokukseni on 
tekstien välittämässä kuvassa metsäjoogan merkityksistä suhtees- 
sa omaan kokemukseeni. 

Valkoihoisena, koulutettuna, kaupungissa asuvana, keski-ikää 
lähestyvänä ja joogaa hieman aiemminkin harrastaneena naise- 
na kuulun metsäjoogan kaltaisten väljien uushenkisten ilmiöiden 
kohderyhmään (esim. Kern 2012; Longman 2018; Poutiainen 2019; 
Ramstedt ja Utriainen 2017). Oma taustani joogan parissa on kui- 
tenkin kursorinen, enkä voi kutsua itseäni joogaajaksi: olen osallis- 
tunut hatha- ja astangajoogatunneille silloin tällöin vuodesta 2009. 
Olen kuitenkin ollut aina kiinnostunut joogasta erityisesti liikun- 
tamuotona, kuten moni muukin ikäiseni kaupunkilaistaustainen 
nainen. Sen sijaan kaikki kalevalamittaiseen runo(lauluun) liitty- 
vä soveltava toiminta on ollut minulle tärkeää, sillä olen toiminut 
muusikkona nykykansanmusiikin kentällä jo pitkään, ja olen laula- 
nut, soittanut, nuotintanut ja esittänyt runolauluja runsaasti (Haa- 
poja 2017). Tämä tausta ja aiheesta tekemäni tutkimukset asemoi- 
vat minut monella tapaa osaksi tutkimaani ilmiötä: en voi väittää 

olevani erillinen edellä kuvaamistani uushenkisistä ja progressiivi- 
sen henkisyyden liikehdinnöistä. Erityisesti nykykansanmusiikki- 
piirit Suomessa lähenevät monilta osin uushenkisiä ryhmittymiä ja 
näiden maailmankatsomuksellisia tulkintoja, vaikka juuri kukaan 
näissä piireissä ei nimeäkään kalevalamittaisten runojen esittämis- 
tä henkisyyteen liittyväksi toiminnaksi (Haapoja 2017). Pyrin tässä 
luvussa limittämään analyysiini ymmärrykseni kalevalamittaisiin 
runokulttuureihin liittyvästä soveltavasta toiminnasta. 

Aineiston analyysi on rakentunut dialogisesti Metsäjooga-kirjan, 
sähköpostiviestien, blogikirjoitusten, omien muistiinpanojeni ja 
kokemusteni sekä tutkimuskirjallisuuden välillä. Lukemalla teksti- 
aineistoja huolellisesti läpi useaan kertaan olen löytänyt niistä yh- 
tenäisiä teemoja ja diskursseja, jotka liittyvät tilaan, sukupuoleen, 
kehoon ja aikaan. Näiden toisiinsa kietoutuvien kokonaisuuksien 
kautta olen päässyt käsiksi muinaisuuden muistamisen ulottuvuuk- 
siin. Olen myös jatkuvasti peilannut omia metsäjoogakokemuksia- 
ni tekstiaineistoista löytämiini teemoihin. Lähtökohtani aineiston 
analyysissa on ollut tilan, kehon ja kulttuurin ymmärtäminen toi- 
siinsa kiinnittyvinä merkityksenantoina. Henkilökohtaisen kehon 
mikrotaso yhdistyy osaksi sosiaalisia, taloudellisia ja poliittisia 
makrotasoja. Samalla myös metsän aineellisuus nähdään tekijänä, 
joka osallistuu kehojen ja kulttuuristen merkitysten prosesseihin. 
(Esim. Low 2017, 94-118.) 

Kunkin analyysiluvun aiheeseen johdattelee omia kokemuksia- 
ni peilaava lyhyt pysäytyskuva. Pysäytyskuvien tekstit pohjautuvat 
kenttätyöpäiväkirjaani, mutta olen muotoillut tekstejä jälkikäteen. 
Nopeasti metsäjoogapaikalla kirjoitetut muistiinpanoni ovat varsin 
kursorisia ja lyhyitä, koska halusin samalla keskittyä sekä kuunte- 
lemaan ohjausta että tekemään harjoituksia. Olen hyödyntänyt py- 
säytyskuvien kirjoittamisessa jooga- ja keskiluokkaistumistutkija 
Leslie Kernin (2012) tapaa tuoda tutkijan keholliset kokemukset 
osaksi tutkimustekstiä. Tutkijan kehollisen näkökulman tuomi- 
nen mukaan analyysiin on metodologinen valinta, jonka avulla 
voidaan korostaa etnografisen tietämisen ja analyysin tekemisen 
olevan elimellisesti yhteydessä tutkijan omaan kehoon. Aineiston 

analysointi ei siis rajoitu vain hetkeen, jolloin olen lukenut tekstejä, 
vaan analyysi on ollut ennemmin jatkuva, kehollisissa kohtaamisis- 
sa muodostuva prosessi. (Myös Korjonen-Kuusipuro ja Kuusisto- 
Arponen 2017, 3-4.) 


Metsä joogan tilana 


Seison jumppatrikoissani tihkusateessa herttoniemeläisessä kaupunki- 
metsässä nuoren puun luona. Ohitseni kulkee harvakseltaan koiran- 
ulkoiluttajia ja lenkkeilijöitä. Kuulokkeissani Milla pyytää minua ku- 
vittelemaan kosmologisen järjestyksen, joka koostuu alisesta, keskisestä 
ja ylisestä. Millan mukaan jalkojeni alla on alinen, jossa asuvat isovan- 
hempamme ja kuolleet. Hän pyytää kuvittelemaan, että jaloistani kasva- 
vat ikään kuin puun juuret, joiden avulla voin tarkastella alista. Ajatte- 
len puun juurten kasvavan lenkkareideni läpi, mutta en tavoita ajatusta 
kuolleiden maailmasta enkä isovanhemmista, sillä omani ovat vanhoja 
ja hauraita, mutta vielä elossa. Katseeni edessä ja ympärilläni on har- 
joituksen mukaan sen sijaan keskinen, ihmisten ja järjen rationaalinen 
maailma. Keskisestä jatkamme kohti ylistä, joka tavoitetaan antamal- 
la katseen pyyhkiä puunrunkoa pitkin kohti yläoksia ja taivasta. Milla 
pyytää löytämään juuret alisesta ja hengittämään sisäänhengityksellä 
alisista ja uloshengityksellä kohti ylistä. ”Juurista lantioon, sun rankaa 
pitkin kohti taivasta; Milla kuvailee. Tänään ylinen näyttää ripsivän 
päälleni vettä, silmälasit kastuvat. (Kirjoittajan kokemus metsäjooga- 
harjoituksesta 7.5.2020.) 


Monissa joogateksteissä, niin intialaisissa kuin muuallakin tuote- 
tuissa, korostuu ajatus sekä joogaajan kehon että joogauspaikan 
puhtaudesta. Ajatukset pohjautuvat hindulaiseen perinteeseen, 
jossa tiettyjä paikkoja (kuten temppeleitä, vuoria, jokia) tai ihmisiä 
(esimerkiksi pappeja, guruja, askeetikkoja) pidetään pyhinä. Hin- 
dulaiset ajatukset paikan pyhyydestä ja puhtaudesta ovat virranneet 
myös nykyisen globaalin joogan harjoittamiseen, mutta pyhyys ja 
eritoten puhtaus eivät sen piirissä välttämättä ilmene pelkästään In- 
tiassa: joogalle otolliseksi miellettyjen paikkojen tulkitaan tarjoavan 

joogaajalle mahdollisuuden mielelliseen ja keholliseen keskittymi- 
seen. (Hoyez 2007.) Nykyään monet joogaa tarjoavat tahot painot- 
tavat joogauspaikan terapeuttisuutta, mikä yhdistyy niin sanottuun 
terapeuttiseen eetokseen, joka on viimeisen sadan vuoden aikana 
jalansijaa saanut ajatus yksilön henkisen ja fyysisen terveyden ja it- 
sensä toteuttamisen tärkeydestä itsekieltäymyksen ja pelastusopin 
asemesta (Lears 1983; myös Puustinen, Rautaniemi ja Salonen 2013). 

Nykyisen globaalin joogaharjoituksen puitteissa puhdas ja te- 
rapeuttinen joogauspaikka voi sijaita melkein missä vain, vaikka 
Intia onkin monen joogaturistin suosikkikohde (esim. Howard 
2016). Intialaisessa joogaperinteessä ashram merkitsee paikkaa, 
jossa guru ja hänen yhteisönsä elävät. Ashramin ajatellaan olevan 
idyllinen tila, jossa ihmiset ja luonto ovat yhtä ja jossa sosiaaliset 
suhteet nojaavat väkivallattomuuteen ja gurun kunnioittamiseen. 
Globaalin joogan puitteissa ashramit sijaitsevat enenevissä määrin 
urbaaneissa ympäristöissä, joissa retriittikeskukset pyrkivät luo- 
maan asiakkailleen ”rauhan saarekkeita? esimerkiksi lämpötilan, 
valaistuksen tai äänieristyksen avulla. (Hoyez 2007.) Toisaalta new 
age -liikkeiden piirissä tietyillä kohteilla, kuten Balilla tai Intialla, 
on romanttisen orientalismin hengessä usein ajateltu olevan länsi- 
maisia kaupunkeja aidompi hehku (Ivakhiv 2003). 

Metsäjoogassa metsä edustaa sekä puhtautta, pyhyyttä, aitoutta 
että terapeuttisuutta. Metsäjooga-kirjassa joogan viemistä metsään 
perustellaan paitsi sillä, että vanhassa intialaisessa joogaperintees- 
sä jooga tapahtui nimenomaan ulkona kaukana kyläyhteisöistä?, 
myös sillä, että metsä tilana oli ”muinaisille suomalaisille” pyhä 
(Jokiniva 2018, 60). Näin metsätila nivoo yhteen sekä kansallisen 
mittakaavan kautta tulkitun että joogaperinteen menneisyydet. Ym- 
märrän tilan tässä elettyinä ja merkityksellistettyinä käytäntöinä, 
jotka muuttuvat jatkuvasti ja tuottavat ja osallistuvat sosiaalisiin 
suhteisiin (esim. Massey 2013[1994]). Metsä ei siis ole rajattu, mi- 
tattava, passiivinen ja visuaalinen kokonaisuus, vaan alati muuntu- 
villa, ajallis-paikallisilla merkityksillä ladattu: kuten rakennetussa 
ympäristössä, siinä yhdistyvät jaetut, henkilökohtaiset, symboliset, 

aineelliset, kielelliset, kielenulkoiset, tietoiset ja tiedostamattomat 
tasot (ks. Saarikangas 2006, 13). 

Tällainen tapa ymmärtää tila taustoittaa ja selkeyttää sitä, miten 
metsäjoogassa oikeastaan ymmärretään metsä. Metsä ei ole met- 
säjoogassa selkeästi rajattu kokonaisuus, vaan moninainen ja eri- 
laisista tulkinnoista muodostuva. Kukin metsäjoogan osallistuja 
luo itse metsätilalle omat merkityksensä. Metsäisyys ymmärretään 
metsäjoogan puitteissa laajasti: kuten luvun alun otteessa osallistu- 
jille lähetetystä kirjeestä todetaan, metsäisyys ulottuu myös ja jopa 
ensisijaisesti kaupunkiluontoon, esimerkiksi puistoihin tai jopa yh- 
teen puuhun vaikkapa omalla pihalla. Etäjoogatunneilla korostui 
mahdollisuus hyvään mobiilidatayhteyteen, mikä jo itsessään rajaa 
kaupunkien ja taajamien ulkopuolella olevia alueita pois. Metsätila 
näyttäytyy siis metsäjoogassa erityisesti puustoisena alueena, ja yk- 
sittäistenkin puiden ajatellaan olevan riittäviä metsän symboleja. 

Toisaalta osallistumissani harjoituksissa haluttiin luoda raja met- 
sän ja muun maailman välille: metsäjoogaharjoitus aloitettiin mo- 
lemmilla kerroilla ”metsän rajalta” ja osallistujainfon mukaisesti 
Milla toi esille ajatuksen siitä, että metsältä pyydetään asioita otta- 
misen asemesta. Metsän raja on harjoituksen yhteydessä liukuva 
ja häilyvä: omat harjoitukseni tein Annalan huvilan puistossa sekä 
Viikin arboretumin läheisessä maastossa Helsingissä, ja raja met- 
säisyyden ja kaupunkitilan välillä ei näyttäytynyt minulle kovin 
selvänä. Ihmisen erottaminen luonnosta (johon metsän liitän tässä 
yhteydessä) on tyypillinen tapa hahmottaa maailmaa: esimerkiksi 
länsimaisten new age -ilmiöiden puitteissa luontoa on usein pidetty 
pyhänä, ”modernista” erillisenä ja aitona. (Ivakhiv 2003.) Toisaal- 
ta kuitenkin uushenkisissä liikehdinnöissä ja myös metsäjoogassa 
korostetaan ihmisen ja luonnon ykseyttä: metsäjoogaharjoituksissa 
molemmat näkemykset ovatkin paradoksaalisesti läsnä. Ykseys ei 
ole siis tässä kontekstissa välttämättä ykseyttä minkä tahansa arki- 
sen kanssa, vaan nimenomaan ykseyttä arjesta erilliseen, pyhään. 

Harjoituksen alkuun kuului myös ”oman puun” etsiminen (ks. 
kuva 1 s. 148). Millan mukaan ”ihmisillä ja puilla on sielunyhteys’, 
ja hän ”haluaa olla sitä vahvistamassa itse kullekin? (MJ 7.5.2020). 

Metsäjoogaharjoituksessa puihin suhtauduttiin animistiseen ta- 
paan: oma puu valittiin sen mukaan, mikä puista ”kutsui luokseen”. 
Oma puu toimi metsäjoogaharjoituksen maisemassa tukikohtana 
tai kiintopisteenä, ja koko harjoitus tehtiin puun luona välillä sii- 
hen nojaten (ks. kuva 10). Myös puun kaarnaa kosketettiin sillä 
ajatuksella, että koskettajankin iho on kaarnaa, ja näin ”kaarna on 
kaarnaa vasten? (MJ 7.5.2020). Oman puun kautta ”yhteys juuriin” 
tehtiin eläväksi, ja Milla käytti juuri-metaforaa moneen otteeseen 
kytkien sen paitsi suomalaisen kulttuurin alkuperään, myös hen- 
kilökohtaisiin juuriin kuten esivanhempiin. Oma puu oli täten 
metsäjoogaharjoituksessa materiaalinen solmukohta, jossa hen- 
kilökohtaiset merkitykset, joogaamisen hetki, joogaajan keho ja 
menneisyydelle annetut merkitykset kohtasivat. Oman puun ma- 
teria, puun puumaisuus, toimi materiaalisena jälkenä (esim. Lo- 
wenthal 1990) menneisyydestä: vaikka puu itsessään ei ehkä ollut- 
kaan kovin vanha, edusti sen materia kuten kaarna harjoituksessa 
mennyttä aikaa ja elämäntapaa. Metsä ja erityisesti sen puut ovat 
siis metsäjoogan tapauksessa menneen ja jopa ”muinaisuuden” ai- 
neellisia todistuskappaleita; puu materiaalina yhdistää tilan johon- 
kin ikiaikaiseksi ja myyttiseksi ymmärrettyyn (ks. Haapoja-Mäkelä 
2019, 105; Tilley 2006). 

Metsäjoogassa metsä ei ole kuitenkaan pelkästään materiaalinen 
tila: kuten tämän alaluvun alun pysäytyskuvapohdinnassa maini- 
taan, metsä miellettiin harjoituksen aikana myös toisiin maailmoi- 
hin ulottuvien mielikuvien kautta. Oman puun juurissa oli Millan 
ohjeistuksen mukaan alinen, puun latvoissa ylinen ja havaittavis- 
sa oleva ympäristö ympärillä keskinen. Maailman jakaminen tällä 
tavoin kolmeen kokonaisuuteen on tyypillinen (uus)Samanismiin 
liittyvä kosmologinen mielikuvat, jolla on juurensa esimerkiksi 
pohjoiseuraasialaisten alkuperäiskansojen uskomuksissa, mutta 
laajasti myös muualla (esim. Siikala 1999 [1992], 108-111). Kuten 
Frog (2020b) on osoittanut, kalevalamittaisessa epiikassa tai loitsus- 
tossa tällaista kosmologista maailmankuvaa ei tunneta muutamia 
poikkeuksia lukuun ottamatta: liike tämänpuoleisen ja tuonpuolei- 
sen välillä on ennemmin vaaka- kuin pystysuuntaista. Esimerkiksi 

Kuva 1. ”Oman puuni” latva Annalassa toukokuussa 2020. Kuva: Heidi 
Henriikka Mäkelä. 

Tuonela (kuolemanjälkeisen elämän paikka) on runostossa en- 
nemmin vaikkapa pohjoisessa joen takana kuin maan alla (Frog 
2020b, 612-617; myös Siikala 1999 [1992], 108; Tarkka 2005, 301- 
305). Myöskään Tuonela-sanan synonyymin manalan (tai manan) 
etymologinen tausta ei mitä ilmeisimmin ole maan alla olemisessa, 
vaikkakaan sanan etymologiaa ei ole pystytty selvittämään aukot- 
tomasti. Joissakin kalevalamittaisissa runoissa esiintyvät maanalai- 
suuteen viittaavat ilmaukset ovat uudempaa kerrostumaa, joissa 
manan aiemmat merkitykset ovat sumentuneet ja niihin on limit- 
tynyt muiden genrejen vaihtoehtoisia kosmologisia malleja. (Frog 
2020b, 616-617; Siikala 1999 [1992], 108.) 
Metsäjoogaharjoituksessa kuitenkin liike tuonpuoleisen ja tä- 
mänpuoleisen välillä tapahtui nimenomaan pystysuunnassa, ja näin 
metsätilan limittäisyys tuonpuoleisen kanssa viittaa ennemmin 
uussamanistisiin tulkintamalleihin kuin varsinaisesti kalevalamit- 
taiseen mytologiaan.’ Yhtenä syynä tälle tulkintamallille voidaan 
kuitenkin pitää esimerkiksi folkloristiikan alan keskeistutkimusta, 
jossa varsinkin aiemmin kalevalamittaisen runokulttuurin ja tietäjä- 
laitoksen ”suomalaisuus”; ”pohjoisuus” ja ”suomalais-ugrilaisuus” 
ovat olleet epäselvästi toisiinsa kytkeytyneitä käsitteitä. Esimerkiksi 
Anna-Leena Siikalan Suomalainen šamanismi -kirjassa (1999 [1992]) 
kolmiosaista kosmologista mallia käsitellään lyhyesti pohjoisten si- 
perialaisten alkuperäiskansojen perinteestä puhuttaessa, mutta sa- 
massa yhteydessä Siikala puhuu myös suomalaisen kansanperinteen 
Puseista rinnakkaisista vainajala-kasityksista” (mts. 108). Siikalan 
teoson laajasti tunnettu myös laajemman yleisön keskuudessa, mut- 
ta vaikeaselkoisuudessaan selvästi enemmän tiede- kuin tietokirja. 
Tunnettu teos vaikuttaa kuitenkin laajasti erilaisten kansanuskosta 
tehtyjen populaarien tulkintojen taustalla, ja näin ollen sitä voidaan 
pitää yhtenä syynä kolmiosaisen kosmologisen mallin suosiolle.* 
Metsä ja kalevalamittaiset runot ovat monella tavalla yhteis- 
mitallisia stereotyyppisiä mielikuvia, joita ”suomalaisuuteen” liite- 
tään. Kalevalan ja kalevalamittaisten runojen merkitys suomalai- 
suuden käsitteen muotoutumiselle on laaja (esim. Anttonen 2005), 
ja samoin metsä — erityisesti hyvin hoidettu sellainen — on toiminut 

suomalaisuuden spatiaalistumana jo Topeliuksen Maamme kirjasta 
(1981 [1875]) alkaen ja toisaalta ollut keskeinen elementti suoma- 
laisen maisemakuvaston kaanonissa (Häyrynen 2005). Toisaalta 
varsinkin metsään liittyvät suomalaisuuden mielikuvat ovat muok- 
kautuneet vuosien varrella: modernisaation aikakaudella metsä on 
ollut sekä takapajuisuuden metafora että taloudellisen hyötyajatte- 
lun kohde (esim. Lehtinen 2008; myös Björn 2000). 

Uushenkisissä puhetavoissa metsä on kuitenkin ennemmin saa- 
nut ylleen ikiaikaisuuden ja mystisyyden viitan, eikä ole yllättävää, 
että tällaisten mielikuvien vankistamisessa käytetään nimenomaan 
kalevalamittaisia runoja: runot koetaan usein nykyään monissa 
yhteyksissä nimenomaan mystisiksi ja eksoottisiksi (ks. Haapoja 
2017). Vanhoissa kalevalamittaisissa runokulttuureissa metsä to- 
sin näyttäytyi ennemmin pelottavana osana tuonpuoleista kuin 
minuuden hyvinvoinnin lähteenä. Metsällä oli maagiseksi tulkittu 
voima eli väki, joka oli ihmisruumille ja -yhteisölle uhkaava. Metsä- 
joogan kaltainen liike ja metsän koskettelu olisi ehkä esimerkiksi 
vienalaisessa runolaulukulttuurissa tulkittu hinkautumisena, jossa 
metsän väki saattoi tarttua ihmisruumiiseen ja aiheuttaa sairauk- 
sia. Metsä myös nähtiin runokulttuureissa ennemmin ihmisiä hyö- 
dyttävänä resurssina kuin tunnelmoinnin tai oleskelun paikkana. 
(Tarkka 2005, 256-299.) 

Metsäjoogan metsäkuva ei pohjimmiltaan kumpua niinkään 
kalevalamittaisista runokulttuureista, vaan se viittaa laajasti yli- 
rajaisten uushenkisten liikehdintöjen ymmärryksiin luonnos- 
ta, erämaasta ja pyhistä paikoista. Esimerkiksi englanninkielisen 
maailman erämaaromantiikkaan liittyvää erämaan henkistämistä 
(wilderness spirituality) on kuvattu tapana saavuttaa pysyvyyden, 
subliimin, kauneuden, fyysisen kestävyyden, rauhan ja itsen unoh- 
tamisen (Johnson 2002) tai toisaalta ihmisten ja luonnon välisen 
yhteisyyden, muuntuneen tietoisuuden tilan ja uskonnollisen mer- 
kityksen ja selityksen kokemuksia (Ashley 2007). New age -piireissä 
taas tietyt luontokohteet ymmärretään ”voimapaikkoina” ja tällai- 
set paikat (esimerkiksi vuoret, jylhät kalliomuodostumat, kanjonit, 
putoukset, lähteet tai muut luontokohteet, joissa ajatellaan olevan 

silmiinpistävän erityisiä piirteitä) kuvataan usein ”maan energian” 
ilmentymiksi ja täten parantaviksi tai ainakin terveyttä edistävik- 
si. Tällaiset kohteet ovat usein myös new age -liikkeiden seuraajien 
pyhiinvaelluspaikkoja. (esim. Ivakhiv 2003; myös Taylor 2001b.) 
Myös monien 1960-luvulta kumpuavien radikaalien ympäristöliik- 
keiden filosofiat lähentyvät samantapaisia tulkintoja (Taylor 2001a; 
Taylor 2001b). Metsäjoogan tulkinnat metsästä pyhänä paikkana 
yhdistyvät myös jossain määrin uusSamanististen liikkeiden (ku- 
ten suomenuskoisten ja virolaisen maausk-liikkeen) näkemyksiin 
luonnon pyhistä paikoista ja niihin liitetyistä tunnekokemuksista 
(ks. Rinne 2016b). 

Oma lukunsa on myös populaarikulttuurin tarjoama metsäkuva: 
metsäjoogaajiin voidaan melko suurella todennäköisyydellä sanoa 
vaikuttavan myös fantasiaelokuvat ja -sarjat, joissa metsien mysti- 
syyttä ja perifeerisyyttä alleviivataan kamera-ajoilla utuisen met- 
sän latvustossa (myös Häyrynen 2020). Fantasiagenre ammentaa 
mystisen metsän kuvastoista, jotka kumpuavat hyvin kaukaa eu- 
rooppalaisista klassikoista: esimerkiksi Danten (2022 [1321]) Helve- 
tin ”synkkä metsämaa” ja Tacituksen Germanian (2018 [98]) soiset 
ja metsäiset barbaarialueet värittävät metsän kuvausta esimerkiksi 
Tolkienin Taru sormusten herrasta -teoksessa (ks. esim. Obertino 
2006). Populaarikulttuurin tarjoama länsimainen metsäkuvasto li- 
mittyy väistämättä tämänkaltaisten merkkiteosten metsäkuvauksen 
kulttuurisen kierron kautta metsäjoogan uushenkiseen metsätilaan, 
ja siten metsätila on hybridi, jossa yhdistyvät monenlaiset kansal- 
liset ja ylirajaiset kulttuuriset tulkinnat. 


Joogaava keho ja sukupuoli metsässä 


Millan mukaan joogaharjoitukset ovat kehollisia loitsuja: kehoilla voi 
loitsia ja saada aikaan asioita. Seison valitsemani tammen luona ja 
kuuntelen kuulokkeista kuuluvia ohjeita. ”Astu pitkä askel vasemmalla 
jalalla eteenpäin...” Maa jalkojeni alla on epätasainen, ja horjun. Muista 
joogaharjoituksista tutut asanat repäisevät minut pois metsästä ja vievät 

ennemmin joogasalille, vaikka ympärilläni on paljon valkovuokkoja ja 
viime syksyn kuolleita lehtiä. Ylläni minulla on joogatrikoot ja paksu 
takki, ja tunnen itseni kömpelöksi. Vaikka en haluaisi, mietin silti, mil- 
tä näytän. Hymyilyttää, kun ajattelen itseäni ohikulkijoiden silmissä: 
keski-ikää lähestyvä, pyöreähkö naisihminen ilmeisesti halailee puita. 
(Kirjoittajan kokemus metsäjoogaharjoituksesta 3.5.2020.) 


Modernin joogan tutkimuksessa joogaajan kehon on esitetty ole- 
van monenlaisten kehollistettujen käytäntöjen näyttämö. Nämä 
käytännöt liittyvät erityisesti sukupuolen, luokan ja tilan tuotta- 
miseen: esimerkiksi joogatrikoiden käyttäminen, joogasalien si- 
jainnit ja tavat, joilla tietyt kehot tulevat kosketetuiksi joogasaleil- 
la, osoittavat ja tuottavat osaltaan kaupunkitilan gentrifioituneita 
eli keskiluokkaistuneita käytäntöjä (Kern 2012). Suomessa joogan 
kehollisuutta on tutkittu vain vähän. Ella Poutiainen (2019) esittää 
artikkelissaan, että erityisesti naisille suunnatut joogat edustavat 
uusliberalistista ajatusmallia, jossa yksilö on yrittäjähenkisesti vas- 
tuussa oman kehonsa ja mielensä hyvinvoinnista. Naisille suunna- 
tut joogat myös tuottavat osaltaan eksklusiivisia käytäntöjä: tällaiset 
joogaharjoitukset näyttävät vetoavan valkoisiin ja keskiluokkaisiin 
naisiin, joilla on mahdollisuus asettua ongelmitta osaksi kaksina- 
paista sukupuolijärjestelmää. Toiset uushenkisyyden tutkijat ovat 
kuitenkin kritisoineet tällaista neoliberaalin yksilökeskeisyyden al- 
leviivaamista ja esittävät, että uushenkisten liikehdintöjen ”naisten 
voimaantumisen” ajatuksessa ovat läsnä myös kollektiivisen toimi- 
juuden ja solidaarisuuden ideaalit (Longman 2018). 

Metsäjooga ei ole varsinaisesti naisille suunnattu harjoitus, mutta 
suurin osa sitä harrastavista on naisia.? Progressiivisen henkisyyden 
tapaan metsäjoogassa korostetaan paitsi sukupuolten välistä tasa- 
arvoa, myös toivetta naisten vapautumisesta kahlitsevaksi koetun 
kulttuurin normeista. Metsäjoogan tapauksessa tähän haetaan työ- 
kaluja ja esikuvia kalevalaisuuden maailmasta: esimerkiksi Millan 
blogissa Kalevalan Ainon mainitaan edustavan metoon kaltaista 
energiaa.* Laajalle levinnyt #metoo-kampanja on tuotu esille muis- 
sakin kalevalamittaisia runoja tulkinneissa yhteyksissä, sillä runo- 
jen koetaan edustavan naisille vapauttavampaa maailmankuvaa ja 

kehon määräämisoikeutta (Mäkelä 2021). Vaginaa käsitteleviä kale- 
valamittaisia runoja tutkinut Laura Stark toteaa, että runot voivat- 
kin mahdollisesti toimia kurkistusaukkoina aikaan, jolloin ylhäältä 
käsin asetettu, Foucaultin (2013) kuvailema moderni seksuaalisuut- 
ta kontrolloiva diskurssi ei ollut vielä kovin vahva. Toisaalta Stark 
myös huomauttaa, että vaginaan liittyvät runot tuovat esille myös 
runokulttuurien tosimaailmassa seksuaalisiin suhteisiin liittyneet 
pelot ja esimerkiksi halventamisen käytännöt. (Stark-Arola 2001.) 

Naisellisen vapauden teema toistuu myös Metsäjooga-kirjassa. 
Jokiniva tuo esille ajatuksen sekä naisten että miesten ”villeydes- 
ta’, jota voi lähteä tavoittelemaan metsäjoogan avulla. Villi ihmi- 
nen ”on tarkoitettu elämään syvässä vuorovaikutuksessa luonnon 
kanssa ja sen myötä oman alitajuntansa kanssa” (Jokiniva 2018, 72). 
Villeys on Jokinivalle normeista vapautumista, kehon sulautumista 
osaksi luontoa ja intuition seuraamista. Villeyden ajatuksen kautta 
nainen voi Jokinivan mukaan myös saada yhteyden menneisyyden 
ihmisten ominaisuuksiin: 


Villeys elää naisessa myös hetkenä, jona hän uskaltaa luottaa minuu- 
tensa intuitiivisiin puoliin, esimerkiksi kun hänessä herää piilotajunnan 
maailmasta ammentavan näkijän, parantajan tai henkisen johtajan omi- 
naisuuksia. Nämä ovat olleet varhaishistorian kulttuureissa arvostettuja 
rooleja — —. (Jokiniva 2018, 70.) 


Tasa-arvon, feminismin ja vapautumisen diskurssit ovat olleet 
1960-luvulta lähtien osa länsimaisia henkisiä liikkeitä. Näihin dis- 
kursseihin on kietoutunut myös seksuaalisen vapautumisen ajatus, 
jossa seksuaalisuus nähdään osana paljastumista odottavaa ihmi- 
sen ”sisäistä totuutta”. (Esim. Urban 2006; Kraemer 2012.) Sek- 
suaalisuutta ei eksplisiittisesti mainita Metsäjooga-kirjassa villeyden 
yhteydessä, paitsi eräänlaisena negaationa: ”Villi mies ei kuitenkaan 
sanaparista huolimatta tarkoita, että mies voi löytää vapautensa 
vain — — toteuttamalla primitiivistä seksuaaliviettiään? (Jokiniva 
2018, 70). Implisiittisesti seksuaalisuuden vapautumisen toiveen 
voidaan kuitenkin ajatella olevan villeyden ajatuksessa läsnä, ja 
toisaalla Metsäjooga-kirjan harjoitusosiossa on esitelty esimerkiksi 

Metsänneito-liike, jota tekemällä voi ”herätellä seksuaalisuutta, am- 
mentaa feminiinistä voimaa (omasta sukupuolestasi riippumatta), 
hillitä himoja” (mts. 226). Villeys tuntuisi siis liittyvän erityisesti 
feminiiniseen seksuaalisuuteen, mikä ei ole yllättävää: naisen ke- 
hollisuuden näkeminen villinä ja täten kulttuurin seksuaalisuutta 
kontrolloivista normeista vapaampana on tyypillistä uushenkiselle 
liikehdinnälle. Feministisesti suuntautuneen henkisyyden puitteissa 
naisen keho saatetaan myös nähdä pyhänä. Pyhittäminen tapahtuu 
esimerkiksi naisen ruumiintoimintojen ja seksuaalisuuden koros- 
tamisen kautta. (Pesonen ja Utriainen 2014, 203.) 

Metsäjoogassa metsän, kalevalamittaisten runojen ja kansanus- 
kon sekä ihmisen ja seksuaalisuuden ”villeys” kietoutuvat toisiin- 
sa. Seksuaalisuutta ja esoteerisiä liikkeitä 1800-luvulta 2000-luvulle 
tutkinut Hugh Urban toteaa, että uushenkisiä liikehdintöjä ei voida 
niinkään pitää ”modernin” vastustamisena ja siitä pois pyrkimisenä 
vaan pikemminkin voimakkaana sitoutumisena tiettyihin moder- 
nin ideaaleihin kuten kehitykseen, individualismiin ja vapaaseen 
tahtoon. Seksuaalisuuden korostaminen uushenkisissä yhteyksis- 
sä toimii suhteessa näihin, mutta on samalla hyvin merkittävä tapa 
tuoda mahdollisimman maallisella tavalla esille ihmiselämän pyhä. 
Usein pyrkimyksenä on samalla ylittää moraalisia rajoja ja sosiaa- 
lisia tabuja sekä saavuttaa radikaali ja äärimmäinen vapautuminen 
seksuaalisella, poliittisella, sosiaalisella, moraalisella, emotionaali- 
sella ja filosofisesti mullistavalla tavalla. Samaan aikaan kuitenkin 
uushenkisissä seksuaalisuuden korostamisen tavoissa piilee syval- 
lä virtaava jännite vapautumisen ideaalin ja todellisuuden välil- 
lä, jossa seksuaalista halua käytetään monin tavoin myös hyväksi. 
(Urban 2006, 5—12.) 

Metsäjoogassa tällainen vapaan villeyden ja todellisuuden nor- 
mien välinen jännite on selvimmin nähtävissä joogaajan kehoon 
ja ulkonäköön liittyvissä pohjavireissä. Metsäjoogan diskursseissa 
se, miltä keho näyttää, ei ole millään tavoin keskiössä tai pinnalla. 
Melkeinpä kaikki kehoa käsittelevä puhe suuntautuu metsäjoogas- 
sa siihen, miltä kehossa oleminen tuntuu. Esimerkiksi vaatetuksen 
valinnassa joogaohjaaja Milla korosti ennemmin funktionaalisuutta 

ja lämpimyyttä kuin vaatteiden ulkonäköä, ”joogamaisuutta” tai 
urheilullisuutta. Metsäjooga-kirjan lähes kaikissa kuvissa Jokiniva 
on kuitenkin pukeutunut uuden länsimaisen joogan eräänlaiseksi 
tavaramerkiksi muodostuneisiin ihonmyötäisiin joogatrikoisiin, 
jotka symboloivat usein kulutuskulttuurissa lihaksikasta ja tree- 
nattua ”joogavartaloa” tai halua ilmentää joogan kautta tietynlaista 
kehollistunutta identiteettiä (Kern 2012, 31; ks. myös Webb ja muut 
2017). Yhdysvaltalaisen joogakulttuurin tutkimuksessa on todettu, 
että joogan visuaalisessa markkinoinnissa ihonmyötäiseen ja paljas- 
tavaan asuun pukeutunut, valkoihoinen, hoikka ja vaativaa jooga- 
asanaa tekevä naiskeho on keskeinen strateginen valinta. Tällöin 
huomio kohdistuu kehoon tuotteena, jonka avulla voidaan myydä 
kokonaisvaltaista elämäntapaa: luonnonkosmetiikkaa, joogahou- 
suja ja muita tuotteita, jotka kuluttaja voi ajatella aitoina terveys- 
arvojensa ja joogalle omistautuneen identiteettinsä ilmauksina. 
(Webb ja muut 2017; myös Markula 2014; Puustinen, Rautaniemi 
ja Halonen 2013.) 


Kuva 2. Metsäjooga-kirjan kannessa Jokiniva on kuvattu tekemässä 
”Ikihonka”-asentoa. Kuva: Heidi Henriikka Mäkelä. 

Vaikka metsäjoogan voidaan katsoa osallistuvan moderniin joo- 
gaan liittyvään kehoideaaliin ja kehon hyvinvointia korostavaan 
puheeseen ja visuaaliseen kuvaan, keholla on metsäjoogassa myös 
muita merkityksiä. Sillä on esimerkiksi menneisyyttä tulkitseva 
funktio: liikkeiden tekeminen ja ylipäänsä oleminen metsätilassa 
yhdistetään harjoituksessa monin sitein menneisyyteen ja erityises- 
ti ”kalevalaiseen? muinaisuuteen. Keho toimii yhdessä metsätilan 
kanssa menneisyyttä kanavoivana tekijänä, jossa liikkeellä on per- 
formatiivinen merkitys. Milla kutsui joogaliikkeitä loitsuiksi, joilla 
saadaan aikaan paitsi itselle hyvää oloa ja liikuntaa, myös yhteys mo- 
ninaiseen menneeseen, jossa yhdistyvät joogan historia, esivanhem- 
mat ja kalevalamittaisten runojen määrittelemätön mennyt aika. 

Käytännössä muinainen menneisyys kehollistuu metsäjoogassa 
liikkeen kautta. Metsäjooga-kirjassa asanat nimetään esimerkiksi 
”Väinämöisen asennoksi”?, jolloin asentoon menemällä voidaan 
Jokinivan sanoin ”mietiskellä hahmoa”. Väinämöinen esitetään 
Metsäjooga-kirjassa jumalhahmona, jonka vastine intialaisessa my- 
tologiassa on luojajumala Brahma ja tämän vaimo Saraswati. (Jo- 
kiniva 2018, 112—117.) Väinämöisen asennon tekeminen ei tarkoita 
sitä, että joogaaja muuttuisi Väinämöiseksi, vaan asennon kautta 
voidaan ennemmin saada yhteys Väinämöisen voimiin, tietoihin ja 
taitoihin. Jokiniva kannustaa lukijaa tekemään asentoa esimerkiksi 
silloin, kun joogaaja haluaa ”itkeä ja surra puhdistavasti’, ”ymmär- 
tää asiayhteydet entistä syvemmin” tai ”hyväksyä vaikean tilanteen 
arvokkaasti” (mts. 117). 

Kalevalaisin nimin kutsutut liikkeet voivat siis metsäjoogassa toi- 
mia metsätilan tapaan yliajallisina käytäntöinä, joiden kautta pyri- 
tään löytämään yhteys esimerkiksi menneiden ihmisten tunteisiin 
ja tunneilmaisuun. Väinämöisen liikkeen tapauksessa menneisyy- 
den ihmiset limittyvät myyttisiin jumalhahmoihin ja myyttiseen 
historiaan (Siikala ja Siikala 2005). Näin metsäjoogaajan keho ja 
kehon liike ovat saumakohtia, joissa nykyhetki, tuonpuoleinen ja 
myyttinen hitsautuvat yhteen. Näiden välillä on mahdollista liik- 
kua esimerkiksi hengityksen avulla: kuten Milla kuvasi, tie alisesta 
yliseen kulki paitsi ”oman puun” myös hengityksen ja selkärangan 

kautta. Keho toimii siis olennaisena välittäjänä sekä tilan että men- 
neisyyden välillä. 


Metsään liitetyt ajalliset kerrokset 


Millalle metsäluonto tarjoaa mahdollisuuden saada ”yhteyden aikaan 
ennen kaupungistumista”. Mietin joogatessani Helsingin ajallisia ker- 
rostumia ja sitä, miten ne näkyvät maisemassa. Vaikka tunnistan luon- 
tokokemuksiin yleisesti liitetyn subliimin tunnekokemuksen ja ihailun, 
minulle Helsingin luontoalueet näyttäytyvät ehkä hieman tylsästi kau- 
punkisuunnittelun ilmentyminä, ja toisaalta muistutuksina esimerkiksi 
luokkaeroista. Kuten nyt vaikka joogapaikakseni valikoitunut Annalan 
huvilan puisto, jonka maisemasta voi lukea varakkaamman väestön puu- 
tarhaihanteita yli sadan vuoden takaa. Millalle Helsingin luontoalueet 
sen sijaan herättävät yhteyksiä kalevalamittaisten runojen itäisiin metsiin 
100-200 vuoden taakse, jolloin *metsä on ollut maaginen paikka”. On 
kiinnostavaa tunnustella, saanko yhteyden karjalaisten metsästysloitsu- 
jen maailmankuvaan, metsään ja ihmisiin joogaamalla Annalan keväi- 
sessä tammilehdossa. Huomaan, että folkloristina minun on suhteellisen 
helppo sukeltaa kalevalamittaisten runokulttuurien maailmaan tuhan- 
sien luettujen, laulettujen ja kuunneltujen runojen ja sivujen jälkeen; 
ihan kuin kävisin tapaamassa tuttuja. (Kirjoittajan kokemus metsäjoo- 
gaharjoituksesta 3.5.2020.) 


Modernissa yhteiskunnassa kalevalamittaiset runot ovat näytelleet 
niin sanotun ”suomalaisen muinaisuuden” edustajan roolia aina sii- 
tä hetkestä lähtien, jolloin kansanperinteen kerääjät alkoivat sys- 
temaattisesti merkitä niitä muistiin ja arkistoida. Runoihin on siis 
1800-luvulta alkaen kutoutunut moderni ymmärrys ajallisuudesta 
ja ajassa hahmotetuista lineaarisuuksista ja katkoksista. Merkittävin 
tähän liittyvä käsitys on ajatus modernin ja ”muinaisen, primitii- 
visen ja perinteisen” välisestä kuilusta ja perustavanlaatuisesta eri- 
laisuudesta. Kalevalamittaisten runojen on aina ajateltu edustavan 
ajallista toiseutta, muinaista menneisyyttä, jonka on mielletty olevan 
koko ajan häviämässä tuhoutumassa ja muuttumassa, ja jota folk- 
loristit ja perinteenkerääjät ovat käyneet ”pelastamassa”. (Anttonen 

2005; Bendix 1997.) Nyky-Suomessa esimerkiksi runolauluja laula- 
vat ja käyttävät muusikot selittävät tätä runoihin liittyvää moder- 
nin ja menneen välistä suhdetta eri tavoin: yhteys näiden välillä on 
nähty jatkumona, katkoksena, ketjuna tai siltana (Haapoja 2017). 

Metsäjoogassa runot ja ylipäänsä viittaukset kalevalaisuuteen toi- 
mivat työkaluina, joiden avulla metsästä tehdään yliajallinen paikka. 
Runojen käyttäminen ja niihin viittaaminen limittää yhteen ajalliset 
kerrokset, joissa sekoittuvat määrittelemätön runojen ”muinaisuus”; 
nykyhetki ja myös Millan useaan otteeseen mainitsema tarkempi 
100-200 vuoden aikahaarukka. Viimeisin viittaa kalevalamittaisten 
runojen keruuajankohtaan itäisessä Suomessa ja nykyisen Venäjän 
puolella Vienan Karjalassa, joiden runokulttuureista tiedetään hy- 
vin paljon mittavien, 1800-luvulla alkaneiden kansanperinnekerui- 
den vuoksi. Lisäksi metsäjoogan tapauksessa ajallisiin kerroksiin 
yhtyy vielä myös joogaperinteen ”ammoisuus” (ks. viite 3). Väitän, 
että Millan tuntema ja tunnistama ja myös minun edellä olevassa 
pysäytyskuvassa kuvaamani ”tuttujen” runolaulajien 100-200 vuo- 
den takainen aika ei kuitenkaan ole kovin monen metsäjoogaajan 
ajallisten mielikuvien ykköskohde. Ennemmin muistamisen koh- 
teena lienee epämääräisempi ”myyttinen muinaisuus”. 

Metsäjooga-kirjassa tuodaan esille ajatus siitä, että myyttinen 
muinaisuus voi ”palata” nykyisyyteen, jotta nykyajan ihmiset voivat 
oppia sen tarjoamasta viisaudesta. Jokiniva tulkitsee muun muassa 
Kalevalan viimeistä runoa tästä näkökulmasta: 


Kalevala loppuu kohtaukseen, jossa Marjatta synnyttää neitseellisesti 
uuden pojan, jonka Väinämöinen ehtii jo tuomita kuolemaan aviotto- 
mana. Poika kuitenkin puhkeaa puhumaan äitinsä sylissä ja vaatii Väi- 
nämöistä tilille menneistä teoista. Tämä Karjalan kuninkaaksi nimetty 
lapsi saa Väinämöisen huomaamaan, että hän joutuu vanhoilla päivil- 
lään vihdoin kohtaamaan suurempansa. Uusi aika on alkava uuden tie- 
täjän syntymässä. Metaforaksi on usein tarjottu kristinuskon saapumista 
Suomeen muun muassa Marjan ja Neitsyt Marian tarinoiden yhtäläi- 
syyksien perusteella. 

Väinämöinen astuu Kalevalan loppukohtauksessa veneeseensä jät- 
tääkseen tämän maailman lopullisesti. Jäähyväissanoikseen vaka vanha 

tietäjä antaa kuitenkin lupauksen: hän palaa vielä. Silloin hänen työtään 
on aloittaa alusta uusi maailma. 

Virkki vielä mennessänsä, / lausui lähtiellessänsä: / Annapas ajan ku- 
lua, / päivän mennä, toisen tulla, / taas minua tarvitahan, / katsotahan, 
kaivatahan / uuen sammon saattajaksi, / uuen soiton suorijaksi, / uuen 
kuun kulettajaksi / uuen päivän päästäjäksi, / kun ei kuuta, aurinkoa / 
eikä ilmaista iloa. (Jokiniva 2018, 115.) 


Jokinivan valitsemien säkeiden sanoma on voimakas: Väinämöinen 
sanoo palaavansa, kun maailmasta on hävinnyt aurinko ja ilo. Vaik- 
ka Jokiniva ei eksplisiittisesti sano tulkintaa ääneen, uushenkisen 
kehyksen kautta tulkittuna tämä voi viitata nykymaailmaan, joka 
näyttäytyy modernin pilaamana, luonnonkatastrofien runtelemana 
ja ilottoman stressaavana. Metsäjoogassa vastausta näihin ongel- 
miin haetaan Väinämöisen edustamasta muinaisajasta sekä myto- 
logian ja kansanuskon maailmankuvasta, joiden nähdään kykene- 
vän palauttamaan tasapaino metsän ja ihmisen välille. Myös ajatus 
kristinuskon väistymisestä ja toisaalta sen epäonnistumisesta tarjota 
ratkaisuja nykyisyyden ongelmiin sopii uushenkiseen kehykseen, 
jossa dogmaattisiksi koettujen uskontojen rooli ei ole järin vahva. 

Ajatus menneisyyden palaamisesta kalevalaisuuden ja metsä- 
joogan avulla on suhteellisen uniikki ajatus verrattuna muihin ka- 
levalamittaisia runoja hyödyntäviin tahoihin nyky-Suomessa. Esi- 
merkiksi suuri osa runolauluja laulavista nykymuusikoista pitää 
lauluja ennemmin palasina perinteen suhteellisen kronologisesti 
järjestäytyneessä ketjussa sekä mahdollisuuksina luoda omia tai- 
teellisia visioita (Haapoja 2017). Uushenkisille liikkeille, erityisesti 
uuspakanalliselle liikehdinnälle, ajatus menneen palaamisesta ei 
kuitenkaan ole vieras. Uuspakanaliikkeitä yhdistää globaalisti aja- 
tus menneiden elämäntapojen palauttamisesta ja ennallistamisesta: 
erityisesti pyritään rekonstruoimaan erilaisia rituaalisia käytäntöjä 
ajalta ennen kristinuskoa. Lisäksi monet pyrkivät elämään vanhaan 
tyyliin ”*luonnonmukaisesti” eli seuraamalla vuodenaikojen vaih- 
tumista ja satokausia sekä hyödyntämällä esimerkiksi perinteisiä 
viljelytekniikoita. (Esim. Butler 2018, 183.) Vaikka metsäjoogaa ei 

voida nimittää uuspakanalliseksi liikehdinnäksi, on sen tavoissa 
jäsentää menneen ja nykyisyyden suhdetta samanlaisia piirteitä. 

Moni voisi kuvailla metsäjoogan suhdetta menneisyyteen myös 
nostalgiseksi. Yleiskielessä varsinkin konservatiivisesti sävyttynyt 
nostalgia ymmärretään kaipuuna pois nykyhetkestä, usein men- 
neeseen tai menetettyyn ”kotiin”; jota ei ole. Metsäjoogan men- 
neisyyssuhteeseen liittyvässä nostalgiassa on progressiiviseksi ja 
tulevaisuusorientoituneeksi hahmottuvia puolia. (Ks. myös Smith 
ja Campbell 2017.) Metsäjoogan tapauksessa ajallisten kerrosten 
limittyminen on monimutkaista ja hienosyistä, eikä pelkkä kai- 
puun ajatus selitä riittävän todistusvoimaisesti metsäjoogassa il- 
meneviä tapoja tuottaa aikakerroksia. Metsäjoogassa kalevalaisen 
muinaisuuden käyttäminen on nimenomaan ja erityisesti ”itsen” 
nykyhetkeä ja tulevaisuutta peilaava teko. Menneisyydestä hae- 
taan merkityksiä ja parannuskeinoja nimenomaan nykyisyyden 
ongelmakohtiin (kuten stressiin, ”ei-villeyteen”; luonnosta irtautu- 
miseen), minkä ajatellaan heijastuvan parempana tulevaisuutena. 
Metsäjoogan tapauksessa tulevaisuutta parantaviksi tekijöiksi ni- 
metään esimerkiksi luontevampi suhde omaan kehoon, metsään, 
luontoon ja mieleen. 


Metsäjooga, muinaisuuden muistamisen käytännöt ja 
moninaiset omaehtoiset verkostot 


Metsäjoogan tulkinnat palautuvat väljästi uushenkisyyden ja spe- 
sifimmin progressiivisen henkisyyden linjoihin, sillä siinä koros- 
tuvat luonnon, itsen ja itsen luontoyhteyden teemat. Metsätila on 
sen puitteissa puustoiseksi ympäristöksi ymmärretty, pyhäksi tul- 
kittu paikka, joka on ihmiselle hyvinvoinnin lähde ja mahdollisuus 
“olla yhteydessä luontoon”. Metsäjoogassa metsä näyttäytyy myös 
tilana, jossa ihmisellä on mahdollisuus olla yhteydessä ”juuriin- 
sa” ja geneeriseen suomalais-kalevalaiseen menneisyyteen, joka 
ulottuu ”muinaisuuteen” asti. Metsä toimii materiaalisena ja myös 

tuonpuoleisiin maailmoihin näkymiä avaavana tilana, joka mah- 
dollistaa tällaisen muistamisen. 

Metsätila on metsäjoogan tapauksessa ajallisuuksia yhdistävä te- 
kijä, jonka ajatellaan liittyvän samanlaisiin suomalaisuuden ”mysti- 
siin” ja myyttisiin kerroksiin kuin kalevalamittaiset runot. Runojen 
mukanaan kantama mennyt, muinainen aika näyttäytyy metsä- 
joogassa myös kaivattuna viisauden lähteenä, jota kohti kurkotetaan 
joogaliikkeiden ja esimerkiksi hengityksen avulla. Joogaajan keho 
on tässä prosessissa merkityksellinen: kehon liike kanavoi ja aut- 
taa saamaan yhteyden menneeseen ja myyttisiin jumalankaltaisiin 
hahmoihin kuten Väinämöiseen. Kalevalaisen muinaisuuden ajatel- 
laan myös auttavan ihmisiä vapautumaan nykyajan normatiivisista 
sukupuolirooleista ja kehoa kahlitsevista normeista. Tämä tapah- 
tuu tosin jossain määrin feminiinisyyttä essentialisoivalla tavalla, 
jossa keskiössä ovat nimenomaan naiskehot ja niiden vapautumi- 
nen esimerkiksi seksuaalisesta häirinnästä ja ulkonäköpaineista. 

Sekä metsätila että vastaavasti myös kalevalamittainen mytolo- 
gia suodattuvat metsäjoogassa ylirajaisten kulttuuristen tulkinto- 
jen kautta: uushenkiset mytologiatulkinnat ja ymmärrykset ”mui- 
naisista ajoista” viittaavat esimerkiksi englanninkielisen maailman 
populaareihin ja suosittuihin uuspakanallisiin näkemyksiin keltti- 
läisestä, skandinaavisista tai pohjoisista mytologiasta (esim. Butler 
2018) tai toisaalta modernin joogan hyvin vapaisiin tapoihin tulkita 
intialaisia pyhiä kirjoituksia (esim. Newcombe 2009). Tämä tulee 
hyvin esille esimerkiksi tavoissa tulkita metsätila kolmijakoisen 
kosmologisen mallin kautta. Myös metsään liittyville puhetavoille 
ja kuvastoille voidaan samaan tapaan löytää malleja aiempien hen- 
kisten liikkeiden tavoista ymmärtää luonto, luontokokemus, erä- 
maa tai pyhä paikka. Populaarikulttuurin kuten fantasiahenkisen 
kirjallisuuden ja tv-sarjojen kuvastot ja tavat jäsentää mytologioita 
ja metsää vaikuttavat myös metsäjoogan taustalla. 

Muinainen, kalevalainen menneisyys on metsäjoogan tapaukses- 
sa väljä ja ajallisesti syvä lähde, josta ammennetaan laajasti erilaisia 
vanhoiksi, perinteisiksi ja "esi-isien ja -äitien tiedoksi” ymmärrettyjä 

mielikuvia erityisesti nykyisyyden, itsen ja tulevaisuuden tarpei- 
siin. Kalevalamittaiset runot ovat 1700-luvulta alkaen innoittaneet 
ihmisiä hakemaan selityksiä siitä, mitä *suomalainen muinaisuus” 
olisi mahdollisesti voinut olla (esim. Hautala 1954), vaikka folklo- 
ristiikassa runot nykyään nähdään ensisijaisesti 1800-lukuista kar- 
jalaista kontekstiaan heijastavana, ylirajaisena ja myyttisiä mieliku- 
via kiteyttävänä suullisten kulttuurien tekstualisoituna perinteenä. 
Runojen tarjoama myyttinen maailmankuva on kuitenkin otolli- 
sen moninainen, ja niiden avulla on tehty mitä villeimpiä tulkinto- 
ja suomalaisesta menneisyydestä esimerkiksi näennäistieteellisen 
pseudohistorian puolella (Koskinen 2015). 

Muinaisuuden muistamisen käytäntöjen näkökulmasta kale- 
valaisuuteen liittyvien tulkintojen näennäisyys ei ole kuitenkaan 
merkittävää: kiinnostavampaa on metsäjoogailmiön antama kuva 
nykyhetkessä tapahtuvasta menneisyyskeskustelusta. Kulttuurisen 
muistin tutkija Ann Rigney (2004) kirjoittaa kirjallisuuden roolis- 
ta muistamisessa ja siitä, miten esimerkiksi historiallinen romaani 
mahdollistaa ja tuottaa muistoja, jotka eivät kuitenkaan ole henki- 
lökohtaisesti koettuja. Tällaisissa prosesseissa ei ole niinkään merki- 
tyksellistä, ovatko kirjallisten esitysten antamat kuvat historiallisista 
tapahtumista aitoja” historiankirjoituksen vaatimaan tapaan; kes- 
kiöön nousee ennemmin dynaaminen vuorovaikutus menneen ja 
nykyisen välillä. Kalevalaisuus toimii samaan tapaan kulttuurisesti 
jaettuna kehyksenä, affektiivisena ymmärryksenä siitä, mitä ”suo- 
malainen menneisyys” on. Sitä tuotetaan yhä uudelleen erilaisissa 
esityksissä kuten kirjoissa, elokuvissa, museo- ja taidenäyttelyissä, 
lauluissa, poliittisissa puheissa — ja myös metsäjoogan puhetavois- 
sa ja materiaalisissa maailmoissa. 

Metsäjooga on esimerkki 2020-luvun omaehtoisissa verkostois- 
sa tapahtuvasta kulttuurisesta ilmiöstä, jossa merkityksellisiä ovat 
sekä institutionaaliset auktoriteetit (kuten vaikkapa akateeminen 
mytologiantutkimus ja kansallisesti latautuneet metsädiskurssit) 
että toisaalta median kautta välittyvät populaarikulttuurin met- 
säkuvastot ja globaalit uushenkiset trendit. Näitä palasia yhdistel- 
lään metsäjoogan tapauksessa luovasti menneisyyttä hyödyntäen 

mutta tulevaisuutta silmällä pitäen. Ajatus kalevalaisesta muinai- 
suudesta metsässä ja joogaajan kehossa asettuu luontevasti osaksi 
viimeaikaisia keskusteluja ylilajisesta ja -ajallisesta suomalaisesta 
metsästä, joita on käyty esimerkiksi Ylen tv-sarjoissa (Metsien kät- 
kemä, Yle 2016 ja 2018) tai vaikkapa Finlandia-palkitussa tietokir- 
jassa Metsä meidän jälkeemme (Jokiranta ja muut 2019). Metsään 
liittyvillä kulttuuris-ekologisilla näkökulmilla on juuri nyt, ilmasto- 
kriisin aikakaudella, paljon kysyntää, ja metsäjoogan kaltaiset ilmiöt 
hyödyntävät tätä tarvetta monisyisellä tavalla. Omassa joogausko- 
kemuksessani metsä, keho ja mytologiaviittaukset muodostivat ko- 
konaisuuden, joka mikrotasolla toi esille affektiivisia hyvän olon 
ja toisaalta myös tuttuuden kokemuksia. Laajemmalla yhteiskun- 
nallisella tasolla joogaamiseni metsässä liittyi ylirajaisiin, kansal- 
lisiin, uushenkisiin ja osin myös sukupuolittuneisiin nykykulttuu- 
rin käytäntöihin, joita tekemiselläni toisaalta vahvistin ja toisaalta 
uudelleentulkitsin. 

Viitteet 


1 Nimi muutettu. 

2 Metsäjoogan harjoittajien poliittisiin näkemyksiin en ota tämän aineiston 
pohjalta kantaa. 

3 ”Nykyiset, toinen toistaan kauniimmilla sisutuksilla kilpailevat, urbaanit 
joogasalit ovat hyvin kaukana ammoisista harjoituspaikoista eli Himalajan 
luolista, joenvarsista ja metsistä? (Jokiniva 2018, 14.) 

4 Esimerkiksi Lehto - Suomen Luonnonuskontojen yhdistys ry esittelee tal- 
laista yleisesti uussamanismiin liitettyä mielikuvaa internet-artikkelissa ”Koti 
kolmessa maailmassa? (https://lehto-ry.org/talo.html). 

5 —Metsäjooga-kirjassa viitteitä kolmiosaisesta kosmologisesta mallista on suh- 
teellisen vähän. Kirjan neljäs luku on nimeltään ”Metsä, alisen maailman 
portti” mutta luvun teksti ei varsinaisesti käsittele liikettä maailmojen vä- 
lila, vaan ennemmin tietäjyyttä ja Samanismia sekä suomalais-karjalaisen 
alueen tietäjän metsäaiheista osaamista (Ks. Jokiniva 2018, 89-101). 

6 On huomioitava, että kolmiosainen kosmologinen malli tunnetaan myös 
joogafilosofian teksteissä. Bhagavad-Gitässa mainitaan ylösalaisin kasvava 
puu, joka kuvaa kosmosta elävänä olentona ja joka tarjoaa joogille väylän 
maan ja taivaan välille. (Rautaniemi 2021, 224-228.) Todennäköistä on, että 
joogafilosofian tekstit vaikuttavat myös nykyisten kosmologisten hahmo- 
tusten taustalla. 

7 Millan blogi. Viitattu 9.11.2020. Blogin nimeä tai verkko-osoitetta ei julkais- 
ta anonymiteettisyistä. 

8 Millan blogi. Viitattu 9.11.2020. Blogin nimeä tai verkko-osoitetta ei julkais- 
ta anonymiteettisyistä. 

9 Viittaa asentoon, joka on modernissa joogassa tunnettu usein nimellä 
Virabhadräsana tai Soturi 1. 

Punatiilitalot, kalliot, betoni ja lähiöpubit. Espoolainen Olari näyt- 
tää tyypilliseltä, hieman uinuvalta lähiökeskukselta. Opiskelija- 
asunnot, kaupungin kerrostalot ja rivitaloalueet vuorottelevat vih- 
reiden puistojen ja koulun pihojen kanssa. S-marketin edessä seisoo 
ringissä nuoria kuluttamassa aikaa. Ehkä lähdetään ostarin taak- 
se tai kuljetaan kallioille pussikaljalle. Sateen sattuessa parkkihalli 
ja ostarin väliköt antavat mukavasti suojaa. Koulujen pihoillakin 
löytyy tekemistä yöhön asti. Välillä aikuiset saapuvat häiritsemään 
nuorison elämää, mutta kaiken kaikkiaan lähiössä viihdytään pää- 
osin sovussa. Olari sijaitsee Suomen väkiluvultaan toiseksi suu- 
rimmassa kaupungissa Espoossa. Maantieteellisesti Olari sijoittuu 
Matinkylän viereen, ja alueet hahmotetaan nykyään osin yhtenäi- 
senä kaupunkikeskuksena. Tyypillisen lähiömaiseman lisäksi Ola- 
ri on osa suomiräpin' historian muotoutumista sellaiseksi kuin se 
nykyisin ymmärretään. 

Olarissa paikallisuus ja globaali musiikinlaji rap kohtaavat lä- 
hiön tapahtumissa ja paikan kuvauksissa, joissa kerrotaan paikal- 
lisista asioista kansainvälisiin kuvastoihin nojaten. Paikallisuudella 
ja räpillä on vahva yhteys niin Suomessa kuin muualla, sillä tietyn 
alueen edustamisella on räpissä pitkä historia. Paikallisuutta ko- 
rostava kuvasto onkin yksi räpin olennaisimmista ja toistetuim- 
mista aihepiireistä maasta riippumatta. Rap-artistit asemoituvat 
alueen tunteviksi ja siihen yhteenkuuluvuutta kokeviksi yhteisön 
jäseniksi. Räpin ympärille rakentuneet yhteisöt tunnistavat mu- 
siikinlajille ominaiset toimintatavat ja ilmaisukeinot, joista muun 
muassa paikallistuntemus sekä hiphop-kulttuurin' historiatunte- 
mus rakentavat hiphopin omin termein käsitystä aitoudesta, jota 

voi tarkastella vernakulaarin auktoriteetin lähteenä. (mm. Westi- 
nen 2014; Forman 2002; vernakulaarista auktoriteetista katso tä- 
män teoksen johdantoa.) 

Räpin tekemiseen liittyvät tiiviisti ajatukset omaehtoisesta ja yh- 
teisöllisestä musiikin tekemisestä (Sykäri ja muut 2019, 8). Alun pe- 
rin Yhdysvalloissa muotoutunut rap valloitti Suomen 1980-luvulla, 
ja suomeksi tehdyn räpin suosio alkoi nousta 1990-luvun alussa 
(mm. Nieminen 2003, 169). Varsinaiseksi listamenestykseksi suomi- 
räp nousi vuosituhannen vaihteessa, jolloin radiokanavat ottivat sen 
osaksi soittolistojaan. Kaiken aikaa osa räppäreistä teki kuitenkin 
musiikkia myyntilistojen ulkopuolella. (Rantakallio 2019, 80-82.) 
Lähiöistä ponnistavat nuoret, useimmiten miehet, kirjoittivat tari- 
noita esimerkiksi omasta yhteisöstään, haaveistaan ja kokemuksis- 
taan (mm. Saaristo 2019; Strand 2007, 23). 

Räpin kuuntelijat ympäri Suomen muodostivat käsityksiään eri 
alueista ja kaupungeista. Räppärit kertoivat haastatteluissa, kuin- 
ka tallenteet, ostetut tai kopioidut, kiersivät harrastajien piirissä ja 
niiden kautta eri lähiöiden tarinat kulkeutuivat ympäri Suomea. 
Pian lähiöiden ja kaupunkien nimet tulivat tutuiksi musiikin kaut- 
ta. Itähelsinkiläisestä Roihuvuoresta tai espoolaisesta Olarista tuli 
mielikuvissa ikonisia lähiöitä, joiden musiikkia kuuntelivat räpis- 
tä kiinnostuneet ympäri maan (Kärjä 2019, 92). Internetin käytön 
arkipäiväistymisen kautta musiikki on levinnyt aina enenevässä 
määrin suoratoistopalveluiden ja eri sosiaalisten medioiden kaut- 
ta. Potentiaalinen yleisö voi tutustua eri alueista tehdyn musiikin 
mielikuviin entistä nopeammin ja laajemmin, kun musiikki on vain 
muutaman klikkauksen päässä. 

Käsittelen tässä luvussa suomiräpin paikan ja performanssin 
eli esityksen yhteyksiä olarilaiseen kotiseutuun. Globaalista näkö- 
kulmasta räpin ja laajemmin hiphopin sisällä paikalla on ollut 
suuri symbolinen merkitys. Yhdysvaltalaislähiöt, niiden moninai- 
nen todellisuus ja lähiöihin liittyvä valta-asetelmien epätasapai- 
no ovat osaltaan muovanneet räpin paikkasuhteita. (Esim. Wes- 
tinen ja Rantakallio 2019; Forman 2002, 6, 173-212.) Olarilaisen 
kotiseudun ilmentymät räpissä ovat yhteyksissä sekä paikallisiin 

että kansainvälisiin yhteisöihin ja paikkakeskusteluihin. Lähiöistä 
muotoutuukin performanssissa symboleja aluetietämyksen lisäksi 
esimerkiksi arvoille ja yhteisön sisällä syntyneelle huumorille (Saa- 
risto 2019; Tervo 2012, 85-86). 

Aineistonani on vuosina 2017 ja 2018 tekemäni kuuden olari- 
räppärin haastattelut, joissa keskustelimme artistien kanssa niin 
Olariin, olarilaisuuteen kuin suomiräppiin liittyvistä teemoista. 
Lisäksi aineistonani on räppäreiden muita performansseja, kuten 
musiikkia ja videoita. Valitsin Olarin tutkimuskentäkseni muun 
muassa siksi, että olen itse työskennellyt Olarin alueella nuoriso- 
työssä. Valitsin haastateltavani siten, että he edustavat olarilaista pai- 
kallisuutta ja ovat tunnettuja suomiräpin kentällä. (Saaristo 2019.) 


Kotiseutu, paikka ja lähiö sosiaalisina ja symbolisina 
tiloina 


Paikka käsitteenä voi viitata joko konkreettiseen, fyysiseen tilaan 
tai mielikuviin ja symbolisiin tiloihin. Paikalle voidaan antaa eri 
merkityksiä, jotka liittyvät esimerkiksi positiivisiin, negatiivisiin 
tai neutraaleina pidettäviin muistoihin, tapahtumiin ja kohtaami- 
siin. Paikka voi muodostua pelkistä mielikuvista, tai paikan hah- 
mottamiseen voi liittyä vahvoja aistikokemuksia. (Esim. Riuku- 
lehto 2020, 13-15.) 

Paikallisuuden ja paikan merkitykset eivat ole kiveen hakattuja, 
ja niiden kautta voidaan kertoa hyvinkin erilaisia elamantarinoita 
(Bennett 2000, 2). Paikat, yhteisöt ja ajan kuluminen muodostavat 
monimutkaisia merkitysverkostoja, joita voi tarkastella kulttuurin 
eri tuotteiden ja yhteisöjen jäsenten kerronnan kautta. Aineistosta 
löytyykin usein yksilön ja paikan yhteyksiä, joita tutkija voi nostaa 
esiin (Whiteley 2004, 2-3). 

Paikka, johon tunnemme vahvaa yhteenkuuluvuutta, voi tuntua 
kodilta. Puhuttaessa kotiseudusta taas viitataan usein sekä puhujan 
asumishistoriaan että tunnepohjaisiin muistoihin. Kotiseudun aja- 
tus voi kantaa mukanaan esimerkiksi suvun moninaista historiaa, 

perinteitä, yhteenkuuluvuuden tunteita tai poliittisia vivahteita 
(mm. Riukulehto 2020, 17; Paasi 2017, 13, 20-21; Markkola, Snell- 
man ja Östman 2014, 7-9.) 

Tässä luvussa kotiseudulla tarkoitetaan yksilön ja yhteisöjen 
luomia merkityksiä tärkeäksi koetulle alueelle. Merkitykset voivat 
rakentua esimerkiksi paikassa vietetyn ajan, sosiaalisten verkosto- 
jen, yksilön historian tai paikkaan rakentuneen yhteenkuuluvuu- 
den kautta (mm. Paasi 2017, 20-21). Kotiseutu herättää tunteen kuu- 
lumisesta johonkin tiettyyn ympäristöön, jota voi kutsua kodiksi 
(Riukulehto 2020, 18). Olariräpissä kotiseuduksi fokusoituu lähiö 
tai mielikuvat erilaisista lähiöistä. Lähiön paikkana voi ymmärtää 
tilaksi, jossa yksilö voi kokea olevansa osa suurempaa kokonaisuutta 
(Junnilainen 2019, 76-77, 120-159). Käsittelen lähiötä kaupungistu- 
neena kotiseutuna lokaalien ja globaalien merkitysten risteyksessä. 

Olen antanut haastateltavien itsensä määritellä kotiseudun ja 
sen merkitykset omassa kontekstissaan. Kotiseutu muotoutuikin 
tarkoittamaan paikkaa, jonne tuntee vahvaa kuulumisen tunnetta, 
jossa on itselle merkittäviä sosiaalisia suhteita ja johon liittyy vah- 
voja muistoja. Kaikilla oli erilaisia siteitä alueeseen eli Olariin ja 
moni haastateltavista kävi alueella vähintään kuukausittain, vaikkei 
välttämättä enää itse siellä asunut. Lähes jokaiselle haastateltavalle 
kotiseutu tarkoitti Olaria tai Espoota, joskin haastateltavien suhteen 
vahvuus alueeseen vaihteli yksilöstä riippuen. Kotiseutu rakentuu 
suhteessa alueeseen ja sen yhteisöihin ja näiden kautta haastatel- 
tavat saattoivat kokea ylpeyttä olarilaisuudesta. Kotiseutuylpeys ja 
-identiteetti taas kuuluvat performansseissa, joita räppärit esittävät. 


Performanssin taika 
Performanssin voi yksinkertaisimmillaan määritellä esitykseksi, jota 
seuraa yleisö. Esityksen ei tarvitse tapahtua teatterin näyttämöllä, 


eikä yleisön ole istuttava penkeissä esitystä katsellen. Performans- 
si onkin esiintymisen kautta tapahtuvaa viestintää ihmisten välillä, 

jossa välittyy erilaista tietoa, kuten arvoja ja tunteita. (Schechner 
2004, 8; Bauman 1992, 41.) 

Esityksessä sekä esittäjä että yleisö hahmottavat tilanteen olevan 
arjesta tai tavallisesta kanssakäymisestä poikkeava hetki. Tilannetta 
pohjustetaan kontekstista riippuen: esiintyjä pukee päälleen asun, 
laulaja lämmittelee ääntään, yleisö saapuu sille varattuun tilaan, 
haastattelija selventää haastateltavalle tilanteen kulkua ja aineiston 
käyttöä ja niin edelleen. Esityksen aikana osallistujat toimivat omien 
rooliensa mukaan ja esityksen logiikan mukaan. Performanssin 
aikana todellisuuden rajat voivat antaa periksi ja osallistujat uskovat 
esityksen sisällä tapahtuvan kerronnan todellisuuteen (mm. Siikala 
2012, 96). Esityksen loputtua arki palaa osallistujien elämään. Tätä 
kaikkea voidaan tutkia performanssi- tai esitystutkimuksen kautta. 

Esityksen erityislaatua ja sen kokonaisuutta hahmotellaan per- 
formanssitutkimuksen sisällä eri näkökulmin ja tavoin. John Miles 
Foley kuvaa esiintymisen kokonaisuutta käsitteellä esiintymisareena 
(performance arena), jonka sisällä tapahtuvat valinnat ovat uskot- 
tavia ja esityksen kannalta toimivia erityisesti siksi, että sekä esiin- 
tyjät että kuulijat tunnistavat esityksen osia ja viittauksia omien 
tietojensa pohjalta (Foley 1995, 8-9, 15-17, 79-81). Kyse on kult- 
tuurisesta lukutaidosta tai kompetenssista, joka vaatii kontekstin 
vähintään osittaista hahmottamista (mm. Sykäri 2011, 62; Carlson 
2006, 17, 118, 182). 

Tässä luvussa performanssilla tarkoitetaan esiintymiseen liitty- 
vää kokonaisuutta niin lavalla kuin haastattelutilanteissa. Tutkin 
räppäreitä heidän artistinimiensä kautta, sillä haastattelut koskivat 
kokonaisuutena olarilaisuuden tulkintoja eri areenoilla. Haastatte- 
luissa keskustelimme esimerkiksi siitä, että osa räppäreistä esittää 
suurenneltua hahmoa, jolloin he tahallisesti testaavat hyvän maun 
rajoja (Saaristo 2019, 38). Lavalla esiintyessään tai musiikkia tehdes- 
sään räppäri voi hahmon kautta toimia merkittävissä määrin toisin 
kuin yksityishenkilönä arkielämässä. Esimerkiksi arjessa törkeänä 
pidettävät lausahdukset tai käytös toimivat esityksen sisällä hahmon 
hyödyksi. Mikäli kuulija ei tiedä esityksen toimivan jossain määrin 

hahmojen kautta, hän ei tavoita esityksen sisäistä logiikkaa. Tällöin 
eri esityksen osat, kuten sanoitukset ja videot, jäävät tulkinnaltaan 
vaillinaisiksi tai ne menettävät täysin tarkoitetun merkityksensä. 
(Esim. Tervo ja Ridanpää 2016, 624-626; Nieminen 2003, 168—169.) 

Esiintyjien lisäksi performanssissa on siis läsnä vastaanottaja, 
yleisö tai haastattelija, joka tulkitsee esiintymistä omista lähtökoh- 
distaan käsin. Performanssi on sekä yhteistyötä osallistujien välillä 
että esiintyjän tietoinen päätös kertoa aiheesta tietystä näkökulmas- 
ta (Carlson 2006, 76-77). Olariräpin performanssia voi avata Foleyn 
esiintymisareenan käsitteen kautta. Räpin intertekstuaalisuus ja 
alueen tarinat avautuvat niille, joilla on olarilaisesta arjesta välitty- 
nyttä tietoutta, joka on yhteydessä räpin kansainväliseen ja paikal- 
liseen historiaan. Esimerkiksi törkeäksi mielletty kielenkäyttö on 
osa räpin totuttua kuvastoa, jota artistit käyttävät tarpeen mukaan 
luoden esitykselle uusia tulkintatasoja. Kuvastoa voidaan tilanteesta 
riippuen parodioida tai uusintaa. Räpin performanssi onkin syytä 
ymmärtää erityisesti omassa kontekstissaan: räppäri nostaa esityk- 
sessä valinnoillaan esiin niin omia kuin yhteisönsä arvoja ja tulkin- 
toja käsitellystä teemasta (esim. Whiteley 2004, 7). Performanssi 
rakentuu myös aina osittain suhteessa kuulijaan. Yleisön käsitys 
kokonaisuudesta rakentuu yksilön ja yhteisön jo kumuloituneen 
tiedon ja tilanteen tulkinnan perusteella. (Esim. Henriksson 2015, 
22, 64-68.) Teemoja tai esityksen osia ei lähdetä esityksen aikana 
lähtökohtaisesti arvottamaan, vaan yleisö pyrkii näkemään ja kuu- 
lemaan tilanteet niin kuin räppärit ovat ne tarkoittaneet. 


Suomiräppiä Olarista 


Haastatteluihin osallistuneet räppärit BJD, Tuomio & Kone, Jeijjo, 
Ässä sekä Edu Kehäkettunen ovat kaikki tunnettuja suomiräpin 
kentällä juuri olariräpin tekijöinä. He ovat aloittaneet räppäämisen 
jo nuorena, ja kaikki ovat sanoittaneet kappaleita jo ennen täysi- 
ikäisyyttä. Kaikille räpin tekemisen ytimessä on ollut hauskanpito 

oman yhteisön kanssa (Saaristo 2019, hauskanpidosta ks. Westi- 
nen 2014, 60-61). 

Olarilaiset käyttävät räpin globaaleja teemoja osana omia esi- 
tyksiään. Monet räppäreistä kertoivat kuunnelleensa nuorena yh- 
dysvaltalaisia räppäreitä, joiden tyyli ja aiheet poikkesivat muusta 
musiikista, jota he olivat kuunnelleet. Ässä kuvaili ensimmäistä rä- 
pin kuuntelukertaansa jopa ”mystiseksi kokemukseksi”. Musiikin- 
laji vetosi nuoriin miehiin muun muassa aggressiivisen ulosantinsa 
ja vahvojen biittiensä takia. Myös oman nimen sekä alueen toista- 
minen jäivät nuorille mieleen. Kun BJD sai käyttöönsä biitteihin 
tarvittavan laitteiston, päätyivät nuoret nauhoittamaan musiikkia 
yhdessä ja erikseen. Ensin räpättiin englanniksi, mutta kieli vaih- 
tui lopulta suomeen: 


Ässä: — — kyl se vaan tuntu nii mageelt et ois siistii vääntää räppiä ja sit 
sitä yritettiin niinku eka englanniks ja ei siin niiku pysty tuntojaan tul- 
kitsee ja sitten viel, nuori poika puhu viel huonompaa englantii ku nyky- 
ään — -, se kuulosti tosi tyhmältä ja näin, — — sitte kumminki, Raimo teki 
erään laulun mikä sai mun silmät aukee, et mä niinku olin et ei perkele, 
tän voi tehä sittenki ehkä suomen kielellä ku niinku oli ollut Raptorit ja 
Pääkköset ja tämmöset nii lähinnä vitsisektorii ja sellasta et ei sil ollu 
räpin kaa muuta tekemistä ku se että ne räppäävät, nii, siitä se [suomen 
kielellä tekeminen] sit lähti niinku. (Haastattelu 4.) 


Suomiräpin ensimmäiseen aaltoon kuuluneiden Pääkkösten ja Rap- 
torin kritisointi johtuu tutkija ja professori Antti-Ville Kärjän (2011, 
81-83) mukaan esimerkiksi mediakirjoittelusta, joka oli usein yli- 
päänsä melko kriittisiä räppiä kohtaan, sekä siitä, että molempien 
kappaleet olivat huumoripainotteisia. Huumoriin keskittyminen 
on nähty myös aitouden tai rehellisyyden vastakohtana, mikä on 
voinut vaikuttaa räpistä kiinnostuneiden ja sitä tekevien asenteisiin 
Suomessa. Raptorin ja Pääkkösten kokoonpanoissa vaikuttaneilla 
ei ollut yleisesti ottaen kovinkaan syviä siteitä Suomen hiphop- 
harrastajien kulttuuriin. (Rantakallio 2019, 79-80.) Ensimmäisen 
aallon tekijöiden vaikutus muihin räpistä kiinnostuneisiin oli joka 

tapauksessa niin suuri, että edelleen erotetaan toisistaan huumori- 
rap ja huumorin käyttö suomiräpissä (Paleface 2011, 38). Huumorilla 
ja räpillä on kuitenkin ollut yhteytensä jo musiikinlajin alusta alka- 
en, ja myös olariräp sisältää paljon huumoria (mm. Chang 2005). 

Olarilaisten räppäreiden tähän mennessä aktiivisin kausi sijoittuu 
räpin toiseen aaltoon. Aallon merkittävänä käännekohtana on pi- 
detty useimmiten Fintelligensin vuonna 2000 julkaistua Renesanssi- 
albumia ja suomiräpin kuuntelun lisääntymistä 2000-luvun alussa. 
Räpin kentällä tapahtui monessa suunnassa samaan aikaan: suomi- 
räp nousi soittolistoille ja kuului esimerkiksi nuorisolle suunnatuilla 
radiokanavilla, ja monet räppärit pääsivätkin tekemään musiikkia 
isojen levy-yhtiöiden huomassa. Samaan aikaan undergroundissa, 
eli listojen ulkopuolella, monet räppärit tekivät musiikkia omalla 
tavallaan ja erilaiselle kuuntelijakunnalle (mm. Mikkonen 2004; 
Paleface 2011). 

Olarilaisten tekeminen oli yhteisöllistä ja perustui hauskanpitoon 
oman possen? kanssa. Omakustanteena tehdyt kappaleet kiersi- 
vät kädestä käteen ja pian olariräpin maine alkoi kasvaa. Nykyisin 
olarirap tunnetaan erityisesti kolmesta pääteemastaan: päihteistä, 
seksistä sekä kaiken yhteen sitovasta huumorista. 


Päihteet, seksi ja huumori olariräpin esityksen ytimessä 


Kysyessäni haastatteluissa mikä tekee olariräpistä olariräppiä, BJD 
vastasi: 


BJD: No kylhän siihen vähän kuulu tää aikanaan, et jos nyt lähettiin siitä 
et se nyt ei ollu välttämät hirveen niinku loppuun asti vietyy, et siin oli 
enemmän se tämmönen, fiilis ja se että porukka puhu niin kun aidosti 
tosta kuosittamisesta [vahvasta päihtymisestä tai pähdehakuisuudesta] ja 
päihteistä, — — tän tyyppisestä jutusta ja ilman että tosiaan niin kun, biitit 
oli vähän raffimpia kun mihin oli totuttu siihen aikaan — — (Haastattelu 1.) 


”Aidosti puhumisella” josta puhumalla olarilaiset rakentavat ver- 
nakulaaria auktoriteettia hiphopin sisällä, BJD viittaa olarilaiseen 

tapaan räpätä asioista kiertelemättä. Olariräp tunnetaan raflaavista 
sanoituksistaan ja hedonismistaan. Sanoituksissa korostuvat näen- 
näisesti erityisesti miesten seksuaalisuus, hauskanpito ja päihteiden 
runsas käyttö (Saaristo 2019; Liesaho 2004, 138-139). BJD totesikin 
haastattelussa, että osa nuorista räppäreistä kertoi oman kaveriporu- 
kan elämästä kappaleissaan. Toisaalta olariräpin huumori perustuu 
absurdeille kärjistyksille ja ylilyönneille, joiden sananmukainen 
tulkinta olisi harhaanjohtavaa. Sanoitukset ovat tahallaan kouriin- 
tuntuvia ja rujoja. Niiden huumori voidaan johtaa osaltaan kehon- 
toimintojen kautta rakentuvaan huumoriin (Henriksson 2015, 55). 

Teemat olivat mukana performanssissa jo alusta alkaen. Varsin- 
kin päihteet näkyvät olarilaisten sanoituksissa, kuten räppäri Edu 
Kehäkettunen kertoo: 


AS: Muistatsä mitä sisältöö niissä oli niis ekois mistä te räppäsitte? 
Edu Kehäkettunen: Siis todellaki, ostari iskee, ostari iskee, röökii hasaa 
ja bissee — — (Haastattelu 5.) 


Monista haastatteluista kävi ilmi, että päihteet ja räpin tekeminen 
kuuluivat usein yhteen ja studiolla vietettiin aikaa päihtyneenä. Mie- 
hille päihteiden käyttö, erityisesti alkoholista juopuminen, onkin 
Suomessa nähty eräänlaisena siirtymäriittinä lapsuudesta aikuisuu- 
teen (Apo 2001, 227-230). Nuorten ja nuorten aikuisten humala- 
hakuisuus ja päihtymys eivät olleet poikkeuksia haastattelemieni 
räppäreiden ikätovereidenkaan joukossa (Härkönen ja muut 2017). 

Olarilaisessa kerronnassa paikka ja päihteet näkyvät sanoituk- 
sissa, musiikkivideoilla ja puheessa. Esimerkiksi Jeijjon ja Nupin 
kappaleessa ”Säännöstely sikseen ft. Likanen Etelä (ADOD & MC 
Rambo) & BJD” vuodelta 2015 Jeijjo käsittelee oman osuutensa 
aikana päihteiden ja kotiseudun kokemusten merkitystä runolli- 
sella otteella: 


kelaa jos rakkaut ja viinaa ei ois 
oltas vaan pula-ajan Tarzaneit betoniviidakois 


Aiemmin kappaleessa on jo puhuttu ”Kuutamolle menosta” ja ”Ava- 
ruudesta’, jotka molemmat ovat olarilaisia paikkoja. Kuutamo viittaa 

samannimiseen baariin ja Avaruus todennäköisesti Avaruuskatuun. 
Kuulijan huomio on siis kiinnitetty jo olarilaiseen maisemaan, jon- 
ne betoniviidakon symboliikka istuu hyvin. Vernakulaari määrittyy 
paikkojen nimeämisen kautta paikalliseksi ja luo tilaa mahdollisil- 
le kotiseututunteille. Kuulija voi tulkita esityksen kokonaisuuden 
olarilaiseksi mielenmaisemaksi, jossa pärjätäkseen rakkaus ja päih- 
teidenkäyttö voivat olla elintärkeitä. 

Päihtymiseen liittyvillä ja usein huumoria sisältävillä tarinoil- 
la voidaan haastaa valtapositioita tai kertoa veijaritarinoita (Apo 
2001, 286-287, 379). Huumorilla voidaan myös tavoitella sarkastis- 
ta kerrontaa, lujittaa yhteisön sisällä toimivien ihmisten suhteita 
tai uudentaa yhteisön viestinnän normeja (mm. Kilpeläinen 2018, 
80; Virtanen 2018, 249; Henriksson 2015, 22, 64-68). Olarilaisissa 
tarinoissa päihtymisen avulla illat ulkona ystävien kanssa muuttu- 
vat sekä sankari- että antisankarikertomuksiksi. Päihteet eivät ole 
välttämättä esityksen tärkein osa, mutta ne usein kuljettavat tari- 
noita eteenpäin. 

Sankarimainen ja huumorilla höystetty päihtymistarina löytyy 
MC Taakibörstan ja Tuomio & Koneen yhteiskappaleelta Koira- 
tarha radalla (2003): 


Se oli viikonloppu ja raahasin muijan himaan ravintolasta 

ja aamul oli hampaanjäljet meisselis ja peffassa 

Se nainen oli joka asennos ihan vitun ygönen (Kuin ygönen?) 
kävi samaa balettikouluu ku Joonas Hytönen 

häkit on auki, ja koiratarha on taas radalla 

ja suuntana Jump Inn, Kerma, Loderi ja Manala 

ei millään pahalla, aivan turha mitään manailla 

ku Koiratarha on radalla ni naiset jaksaa ravailla 


[=] 


Viikonlopun viettoon liittyvät baarikierros ja naiset sekä ystävät, 
jotka käyttäytyvät kuin villiintyneet eläimet. Sanoituksissa vilah- 
televat naapurikaupunki Helsingin ajassaan tärkeät juhlintapaikat, 
joissa nuoret miehet kertoman mukaan löytävät hyvää seuraa. Sa- 
noituksista käy selkeästi ilmi, että baarista löytyneen naisen kanssa 

on harrastettu hyvää seksiä (”aamul oli hampaanjäljet meisselis ja 

peffassa’, ”Se nainen oli joka asennos ihan vitun ygönen”). 
Päihtymys ei häiritse nuorten miesten menoa ja reissu saa aina 

uusia käänteitä kappaleen edetessä. Kertosäe vie kohti huoletonta 


alkuiltaa, jota eivät pienet kolarit haittaa: 


Koiratarha radalla lainatul Ladalla ilman korttii 
parin promillen heitois pumppaa karibian norttii 
kunnes Kettu ajo porttiin siis koiratarhan radotus on jykevää sorttii 


Miesten ryhmäytyminen alkoholin avulla antaa miehille usein ti- 
laa toistensa koskemiseen ja läheisyyteen (Apo 2001, 378). Nuorten 
miesten koheltaminen humalassa jatkuu läpi kappaleen, jonka aika- 
na kehutaan omaa porukkaa ja nostetaan se kaikkein tärkeimmäksi 
elementiksi elämässä. Toisaalta illanvietto muotoutuu sanoitusten 
loppupuolella räpille ominaisen liioittelun kautta niin vaarallisek- 
si, että sitä verrataan jopa jalkaväkimiinaan. Porukan aiheuttama 
paheksunta toimii kappaleessa osaltaan miehiä lähentävänä tekijä- 
nä, ovathan he reissussa edustamassa yhtenä laumana. Päihteiden 
käyttö liitetään olennaisena osana olarilaiseen elämäntapaan ja tä- 
tä kautta räpin globaaleihin kiteymiin sekä ilonpidon elementtinä 
että vaaralliseksi tulkittuna käytöksenä. 

Lopussa kappale kääntyy seuraavaan, juhlinnan jälkeiseen 
aamuun. Räpissä eräänlaisena järjen äänenä tai tasapainoa edus- 
tavana teemana käytetään usein puolisoa tai seurustelukumppania 
(esim. Massa 2016, 59-60): 


[=] 

Pää pöntös, darra ja nainen tilittää 

”Mitä sä yrität tälki kertaa vaimoltas pimittää?” 

No en mitään kulta, mä oon ollu niin helvetin kiltti. 

”No kenen numero sul on huulipunal kädes vitun nilkki?” 
Mä sanoin et se oli frendi, se oli vitun paha virhe 

nainen soitti siihen numeroo, siel vastas joku Virve 


Koiratarha radalla on hyvä esimerkki siitä, miten huumori, päih- 
teet ja seksuaalisuus toimivat eräänlaisina voimavaroina, joista 

kerronta saa vauhtia. Esityksessä päihteet mahdollistavat miehen 
oman symbolisen tilan, jossa kaikki on mahdollista. Päihteiden- 
käyttöön liittyvät rajoittavat tahot, kuten valtio tai puoliso, joiden 
toimintaa vastaan kappaleiden tekstit usein argumentoivat. Kult- 
tuurin- ja perinteentutkija Seppo Knuuttila on kansanhuumoria 
koskevassa tutkimuksessaan todennut, että groteski tai häpäisyyn 
perustuva komiikka liittyy valtasuhteisiin (1992, 268-269). Alistei- 
nen vernakulaari muotoutuukin kappaleessa suhteessa valtaan, ja 
vastapuheen avulla toisaalta luodaan yhteisöllisyyttä oman yhteisön 
sisällä ja toisaalta nostetaan esiin yhteiskunnallisia ongelmia. Ka- 
dun äänenä pidetty rap voidaan nähdä eliitin vastakohdan, kansan, 
omana kulttuurina, jolloin erilaiset rajoja rikkovat tapahtumat per- 
formanssin sisällä voidaan tulkita vasta-argumenteiksi vallitsevan 
eliitin puhetta kohtaan. Rajojen rikkominen, seksuaalinen kompe- 
tenssi ja miesten välinen ystävyys luovat hyvää oloa, jota eivät edes 
seuraavan aamun tapahtumat ja arjen rajoitukset voi ottaa miehiltä 
pois. Koiratarha radalla -kappaleessa vernakulaari rakentuu sekä 
humalahakuisen juomisen kautta tapahtuvan sosiaalistumisen kaut- 
ta miesyhteisöä tiivistäen että kotona odottavan auktoriteetin eli 
naisen reaktion kautta. Räppiä kuunteleva yleisö tunnistaa perfor- 
manssin tasot ja ymmärtää niihin sisältyvän, liioitellun huumorin. 

Päihteiden käyttöön liittyvien tarinoiden joukossa voi kuitenkin 
nähdä myös katumusta ja kritiikkiä. Tuomio & Koneen kappale 
Rankkitynnyri (2015) kuvaa viinanhajuista iltaa seuraavaa aamua 
ja siihen liittyviä ajatuksia: 

Eilisillan kuningas, mut nyt on rippeet enää jäljel. 

Tuntuu silt ku olis myyny sisuskalut Venäjälle 

ja viel sielun saatanalle, jo on aikoihin eletty 

kyl tietää et on jotai muut ku maitooki vedetty. 

Juomatyyli on suurpiirteinen ja mahtipontinen 

vaik kieltämättä vähän kuumottava tahti onki 

En vaa pysty hidastamaan, vaik olis nii kova krapula 

et bissee enemmän oikeesti kaipais ensiapua 


3 

Rankkitynnyrin kertojahahmon voi tulkita toimineen saman suun- 
taisesti kuin Koiratarha radalla -kappaleen kertojien, ja tämän juh- 
linta on venynyt aamuyön tunteihin. Hahmo tunnistaa kyllä teko- 
jensa seuraukset, muttei kykene itse muutokseen, vaikka krapula 
on iskenyt mitä kamalimmalla tavalla (”En vaa pysty hidastamaan, 
vaik olis nii kova krapula / et bissee enemmän oikeesti kaipais ensi- 
apua”). Pohdinta kietoutuu vertailun (kuningas - rippeet enää jäljel, 
alkoholi — maito) lisäksi hyperbolille (”Tuntuu silt ku olis myyny 
sisuskalut Venäjälle / ja viel sielun saatanalle”, ”nii kova krapula / 
et bissee enemmän oikeesti kaipais ensiapua”). Humoristiset kieli- 
kuvat myös keventävät raskasta aihetta. 

Olarilaisen räpin esityksen kokonaisuuksia ymmärtävät kuuli- 
jat voivat hahmottaa Rankkitynnyrin kaltaisessa kappaleessa sekä 
globaalin räpin yleisiä teemoja, olarilaisen räpin sisäisiä aiheita että 
suomalaisessa yhteiskunnassa käytäviä päihdekeskusteluja. Päih- 
teidenkäytön osalta suomalainen keskustelu pyörii usein haittojen 
ehkäisemisessä. Kappaleet kuten Rankkitynnyri ja Koiratarha ra- 
dalla voivat toimia keskustelua tukevina tai kritisoivina esityksinä. 
Rankkitynnyrissä hahmon viinanhimo on niin rajua, että vaikka 
tämä saattaakin tiedostaa alkoholinkäytöstä seuraavat ongelmat, 
seuraamukset suhteessa tarpeeseen ovat toissijaisia (Apo 2001, 293). 
Sanoitukset ja performanssi nostavatkin esiin päihteiden käytön 
moninaiset keskustelut ja näkökulmat, joista rakentuu esimerkiksi 
Rankkitynnyri-kappaleen temaattinen runko. On myös hyvä huo- 
mioida, että räppäreiden vanhetessa osan sanoitukset ovat muuttu- 
neet kriittisemmiksi päihteidenkäyttöä kohtaan. Vernakulaari itse- 
ilmaisu muuttaakin muotoaan riippuen siitä, miten artisti asemoi 
itsensä suhteessa muihin: esityksissä esillä muuttuva yhteiskunnal- 
linen tilanne ja esittävän artistin elämä vaikuttavat siihen, miten ar- 
tisti valitsee argumenttinsa. Keski-ikäistyvä mies näkee päihteiden 
käytössä eri sävyjä kuin nuorempana. Vaikka vastakulttuurin aja- 
tus on yhä läsnä, näkökulma laajenee kappaleessa tarkastelemaan 
päihteitä myös aiempaa kriittisemmin. 

Olarilaisuus ottaa tilaa paikassa ja ajassa 


Olarilaiset ovat ottaneet tilan haltuun myös muilla tavoin kuin mu- 
siikin kautta. Rullalautailu eli skeittaaminen oli tärkeä osa nuorten 
miesten ja paikan suhdetta. Kysyttäessä Olarin tärkeistä paikoista 
Edu Kehäkettunen kertoo alueen ja skeittaamisen suhteesta: 


Edu Kehäkettunen: [pohtii] no en mä tiedä onks Olaris mitään tärkeit 
paikkoi, siis mun mielest se on vaan niinku, et ku on Olarist niin on 
Olarist et silleen on niinku himas, tää koko alue on vaan tääl on kaikis 
paikois niin paljon muistoja pyöriny joka puolella et se on, joka kulma 
on jollain tavalla himaa. Eihän tää nyt loppupeleis, tai suomalaiseksi lä- 
hiöks tää on viel aika iso mut silleen muuten miettii ni, ohan tää nyt aika 
pieni alue, et se on hyvin helposti rullalaudalla — — vedetty 15 minuutis 
ympäri et — — (Haastattelu 5.) 


Tilan ja paikan merkitys tulee parhaiten esiin yhteisön ja toiminnal- 
lisen ympäristön risteämissä (Riukulehto 2020, 20). Skeittaaminen 
mahdollistaa osaltaan omaehtoisen kulkemisen alueella ja laajen- 
taa yksilöiden toimintaympäristöä. Olari on Kehäkettusen mukaan 
tavanomainen mutta samaan aikaan kotoisaksi määrittyvä paikka, 
jonka eri kolkkiin liittyy muistoja. Kotiseutu tuleekin esiin juuri 
paikan ja muistojen yhteyksissä, sillä muistot luovat tunnesiteitä 
tiloihin ja paikkoihin (Riukulehto 2020, 18-20). 

Räppärit ottivat tilaa haltuun Olarissa myös graffitien kautta. 
Pyysin haastattelujen aikana, että räppärit piirtäisivät oman ver- 
sionsa alueesta ja sen tärkeistä paikoista. Samalla he kertoivat pai- 
koista, muistoistaan ja Olariin liittyvistä tapahtumista. Monissa 
haastatteluissa tärkeiksi paikoiksi muodostuivat ostoskeskuksen 
lisäksi erilaiset kalliot ja muurit, joihin varsinkin nuoret miehet 
kävivät tekemässä taideteoksia. Eräs kallioista, Kobrakalliot, oli 
saanut nimensä kallioon maalatun kobran kuvasta. Haastattelussa 
Ässä kertoi hieman ohimennen maalanneensa aikoinaan itse pens- 
seleillä ensimmäisen kobran. (Saaristo 2019, 64.) 

Kobrakalliot ovat muiden epävirallisten paikkojen ohella tärkei- 
tä monelle olarilaiselle. Kobrakallioille keräännytään viettämään 


186 


https://doi.org/10.21435/tl.279 


SUOMIRÄPIN PAIKKA, PERFORMANSSI JA YHTEISÖT OLARISSA 


aikaa erilaisissa yhteyksissä ja erilaisilla kokoonpanoilla. Erilaiset 
luontokohteet kauempana aikuisten tai muiden valittavien yksi- 
löiden välittömästä läheisyydestä ovatkin olleet tärkeitä paikkoja 
yhteisöjen muodostumisen näkökulmasta. Kauempana ja hieman 
hankalammin saavutettavissa paikoissa nuorilla oli mahdollisuus 
luoda oma suhteensa alueeseen jopa sitä konkreettisesti maalaa- 
malla, eikä graffiteja poistettu kallioiden tai raunioiden seinistä. Yh- 
teisön omaa tilaa representoivat osaltaan myös musiikkivideoihin 
metsissä tai kallioilla kuvatut kohtaukset, joissa alkoholi maistuu 
ystävien kanssa, omassa rauhassa. Paikan ja yhteisön vuorovaiku- 
tus muodostaa kokemuksen, joka syventää kotiseutuun sitoutu- 
mista paikkaa konkreettisesti muokkaamalla (Riukulehto 2020, 17, 
20; Tuominen 2019). 

Toiminnan kautta räppärit saivat syvemmän kosketuksen alueen 
omistajuuteen ja muistot elävät paikkojen nimissä. Samalla he 
uudensivat hiphopin globaaleja esimerkkejä tilan haltuunotosta. 
Performanssissa kerronta uudentaa käsityksiä aitoudesta paikal- 
lisuuden ja globaalien yhtymäkohtien kautta (Westinen ja Ranta- 
kallio 2019, 127). 


Esitetty kotiseutu lokaalin ja globaalin lähiön 
konteksteissa 


Haastattelussa Jeijjo kuvaili olariräpin äänimaailmaa ”ysärijenkki- 
räpistä kumpuavaksi’, ”kikkailemattomaksi” ja ”hauskan humoristi- 
set lyriikat” omaavaksi perusräpiksi (haastattelu 3). Jeijjon mainitse- 
ma 1990-luvun yhdysvaltalainen kehys viittaa olarilaisille erityisesti 
gangstaräpin genreen, joka nousi globaaliksi ilmiöksi 1980-luvun 
puolivälin jälkeen varsinkin N.W.A.:n Straight Outta Compton 
-albumin (1988) myötä. Gangstaräpille tunnusomaisia merkkejä 
ovat muun muassa hypermaskuliinisuus, väkivaltakuvasto, rahan 
ja varallisuuden korostaminen, päihteet sekä auktoriteettien, eri- 
tyisesti poliisien, vastustaminen. (Esim. McCann 2017, 4.) Yhdys- 
valloissa räpin kokonaiskenttää koskevia keskusteluja käydään 

valta- ja oikeudenmukaisuusdiskursseista käsin, erityisesti rodul- 
listettujen ihmisten näkökulmista (esim. Westinen ja Rantakallio 
2019, 127-130; Forman 2002, 44; Rose 1994). Lähiöistä ja niiden 
välisistä eroista käytävät keskustelut Suomessa taas ovat liittyneet 
useimmiten asuinalueiden sosioekonomisiin eroihin ja erilaisiin 
valta-asetelmiin esimerkiksi kaupunkien sisällä (esim. Forss 2015, 
354-359; Westinen 2012, 119-141; Vaattovaara 2012, 142-168). 

Olariräpin teemat ovat monilta osin yhteneväiset gangstarapin 
perusteemojen kanssa, vaikka haastatellut räppärit totesivatkin 
haastatteluissa, etteivät keskiluokkainen Olari tai olariräppäreiden 
lähtökohdat vastaa yhdysvaltalaisia lähiöitä ja sikäläisten räppärei- 
den tekemisen pakkoa. Räpille tärkeät historiatietoisuus ja konteks- 
tien kunnioittaminen liittyvät räpissä ja laajemmin hiphopin sisällä 
aitouteen sekä sukupolvien ja tekijöiden väliseen kunnioitukseen 
(mm. Westinen ja Rantakallio 2019). Näistä syistä olariräpin teemat 
painottuvat esimerkiksi väkivallan sijaan muihin teemoihin, ja te- 
kemisen motivaatio lähtee ensisijaisesti hauskanpidosta. 

Tuntemalla räpin historiaa ja kunnioittamalla sen juuria räppäri 
sitoo esityksensä kokonaisuuden globaaliin jatkumoon. Olarilaisit- 
tain performanssin historiatietoisuus näkyy sanoituksissa esimer- 
kiksi Reilukerhon kappaleessa O.L.A.R.I (2010) räppäri Koneen 
osuudessa: 


Se on Kone vanhast koulusta, ei puhuva vaan laulava 
kannustava mutta naurava 

koko matka studioon ja takas tyyssijasta 

ei tarvii olla kusi sukas suomiräpin tilasta. 

Tulee Olarista, kunnioittaa juuriaan 

ei oleellista vaik ois levymyynnit kuinka suuria 

tai vaikka miljoona luuria, latais sun soittoääntä 
Vittu Teosto saa kuorii nekin voitot päältä 


Koneen käyttämä ”vanha koulukunta” on viittaus ensisijaisesti 
suomiräpin tekijyyteen ja siellä eläviin sukupolviin. Olarirap liite- 
tään usein suomiräpin syntytarinan alkupuolelle ja suomenkieli- 
sen räpin muotoutumiseen. Vanhaksi koulukunnaksi (old school) 

kutsutaan myös yhdysvaltalaisia vanhempia räppäreitä ja vanhem- 
paa räppiä. (Saaristo 2019, 21, 73.) Suomiräpin aitous on neuvotel- 
tavissa aina kontekstisidonnaisesti (Westinen ja Rantakallio 2019, 
125). Lisäämällä puhetta paikallisuudesta (”Tulee Olarista, kunni- 
oittaa juuriaan”) Kone kommentoi kotiseutuaan suomiräpin ylei- 
sesti tunnettuna paikkana, joka levymyynneistä tai listasijoituksis- 
ta huolimatta on aidon suomiräpin lähde ("ei tarvii olla kusi sukas 
suomiräpin tilasta”, “ei oleellista vaik ois levymyynnit kuinka suu- 
ria”). Mainittu heitto suomiräpin tilasta on myös viittaus Fintelli- 
gens-kokoonpanon boustailuun‘ kappaleessa Kaikki tietää (2000): 


Kaikki tietää! Iso-H:n ja Elastisen 

Suomen hiphop oli pulas 

Kaikki tietää ketkä pelasti sen 

Kaikki tietää ketkä puskee douppii shittii 
Kaikki tietää keiden joka träkki on saletti hitti 


Fintelligensin lisäksi kohta viittaa myös suomiräpin toisen aallon 
ylikuumenemisen vaiheeseen, jonka aikana suomiräpin tuottami- 
nen moninkertaistui vauhdilla. Tämä johti markkinoiden kylläs- 
tämiseen räpillä, eikä tilaa tekemiselle monien mielestä löytynyt. 
Ylikuumeneminen oli suurena syynä seuraavien vuosien hiljaisuu- 
teen suomiräpin saralla. Listojen ulkopuolella tehtiin kuitenkin yhä 
räppiä ja tekijät pitivät skeneä tärkeänä. (mm. Rantakallio 2019, 82.) 
Kone ottaakin sanoilla kantaa autenttisuuden moniin merkityksiin, 
kuten paikallisuuteen, listamyynteihin sekä elämäkerrallisuuteen 
(Westinen ja Rantakallio 2019, 125-130). Argumentoimalla näillä 
tasoilla Kone legitimoi myös omaa vernakulaaria auktoriteettiaan 
suhteessa hiphop-kulttuuriin ja suomiräppiin. 

Olarilainen kotiseutu muodostuu räppäreiden esityksissä sanoi- 
tusten lisäksi myös muussa toiminnassa. Monet musiikkivideot 
on kuvattu Olarissa ja lähialueilla, ja ne toistavat erityisesti yhdys- 
valtalaisen räpin muodostamia mielikuvia katujen ja yhteisöjen 
roolista räpissä. Monet videot sisältävät elementtejä tunnistetta- 
vista kaupunkimaisemista, kuten Olarissa ostarin ympäristöstä ja 
punatiilitaloista sekä räppäreiden posseista. Osittain kuvaaminen 

lähialueilla ja oman yhteisön kesken on budjettikysymys. Samalla 
kerrotaan kuitenkin tarinaa paikallisuudesta. 

BJD:n kappale Ostarin takana (2013) yhdistää sekä sanat että ku- 
vauspaikan paikallisuuden kiteymäksi. Kappaleen nimi viittaa tiet- 
tyyn paikkaan Kuitinmäen ostoskeskuksen takana, johon eri-ikäiset 
ihmiset kerääntyvät viettämään aikaa. Paikassa juodaan usein alko- 
holia säästä riippumatta, viihdytään ja tutustutaan muihin paikalle 
saapuneisiin. Kappaleen musiikkivideossa ostarin takana pyöräh- 
detään useaan otteeseen, ja kuvissa avataan esimerkiksi kossupullo, 
räpätään ja vietetään aikaa. Sanat täydentävät visuaalista kerrontaa 
ja avaavat moninaisia merkityksiä, joita paikka kantaa: 


[4] 

Ostarin takana, siel tytöt palelee ku BJD vaan rasvaa ihollensa valelee 
jannut pussikaljaa vetelee ku vettä taas satelee 

ohikulkijat kattelee, mummot kytille soittelee 

kesä tai talvi, ostarin takan tapahtuu, bisset pakastuu ja lähiön jannut 
rakastuu 

siel BJD:ki pakahtuu ku nuorii tyttöi lähestyy 

turha väheksyy, sehä on ryyppäämiseen paras syy 

mut älä oo mikään kyy mikä saalistaan väijyy 

tääl päin meno on sen verran häijyy et kunnioitus säilyy 

kuitenkin tosi olarilaiset ei mitään paskaa puhu 

rassaa puukkoo suhun iskee nyrkin vain suuhun 

nykyään nuoret ikäpolvet ottaa mestat haltuun 

muttei oo BJD:lkään jääny mikään ajatus vaan hautuu 

ostarii edelleen edustetaan ja saatetaan Olari uuteen nousuun 

siin voi joku paskoo housuun mut voit tulla tänne kouluun 


[al 


Juomisen, rakastumisen ja sosiaalisten suhteiden hoitamisen lisäk- 
si kappale puhuu paikan päällä tai alueella noudatettavasta käytös- 
koodistosta (”turha väheksyy, sehä on ryyppäämiseen paras syy / 
mut älä oo mikään kyy mikä saalistaan väijyy / tääl päin meno on 
sen verran häijyy et kunnioitus säilyy / kuitenkin tosi olarilaiset ei 
mitään paskaa puhu / rassaa puukkoo suhun iskee nyrkin vain suu- 
hun”), paikan omistajuussuhteista (”nykyään nuoret ikäpolvet ottaa 

mestat haltuun”) ja kotiseutuylpeydestä (”ostarii edelleen eduste- 
taan ja saatetaan Olari uuteen nousuun”). Sanoitusten sisään on 
tuotu myös paikallista ristiriitaa eri yhteisöjen kesken ja osa alueen 
asukkaista siirretään sanoitusten kautta yhteisön moraalinvartijoik- 
si (ohikulkijat kattelee, mummot kytille soittelee”). Vanhempien 
sukupolvien paheksunta on tuttu ja tehokas keino tehdä pesäeroa 
eri sukupolvien toimintatapojen välille yhteisesti jaetussa kaupunki- 
tilassa. Maininta virkavallan kutsumisesta paikallisia kiistatilanteita 
selvittelemään lisää institutionaalisen ja vernakulaarin välistä eroa 
kuulijan mielikuvissa. Toisaalta oman alueen edustaminen ja sen 
uusi nousu räpin ja oleskelun kautta luovat omistajuutta ja yhtei- 
söön kiinnittymisen mahdollisuuksia. BJD:n sanoitukset voidaan- 
kin nähdä tietoisena erottautumisena keskiluokkaisen olarilaisuu- 
den esittämisestä globaalin, vastarintana tunnetun musiikinlajin 
vernakulaarille ominaisin keinoin. (Vernakulaarin ilmaisun kei- 
noista ks. esim. Koski ja Turtiainen 2020, 90; Howard 2008, 493.) 
Sanoitukset luovat myös tilaa muodostaa uudenlaista olarilaisuuden 
mielikuvaa yhteisöjen sisällä ja niiden ulkopuolella, ohi instituutioi- 
den virallisen viestinnän. Esitysareenalla paikasta ostarin takana 
muotoutuukin aidon ja ”todellisen” Olarin symboli, jossa sukupol- 
vien ketju toimii suurimmaksi osin sulassa sovussa. Räpin avulla 
historia kohtaa nykyisyyden ja lokaali kohtaa globaalit mielikuvat. 


Kotiseudun paikallistarinoita 


Räpin avulla kerrotaan tarinoita muun muassa arjesta, toiveista ja 
kuulumisesta johonkin. Paikkakokemukset ovat usein sosiaalisiin 
tapahtumiin ja yhteisöihin kiinnittyviä (Riukulehto 2017, 40-41). 
BJD kertoi haastattelun aikana, että nuorena Olari tarjosi nuorille 
kaiken tarvittavan kaupasta sosiaalisiin suhteisiin. Sanoitukset oli 
luontevaa rakentaa omien ja yhteisössä toimivien ihmisten koke- 
muksille (haastattelu 1). 

Haastatteluissa kotiseudun kokemukset ja paikkaan kiinnittymi- 
nen korostuivat erityisesti räppäri Ässän kohdalla. Ässä on näkyvä 

hahmo niin olariräpin videoilla kuin kotiseutunsa kaduilla, ja suu- 
ri osa alueen asukkaista tunnistaa kokemukseni mukaan Ässän eri 
yhteyksistä. Ässän kotiseutuidentiteetti oli niin vahva, että hän jo- 
pa esitteli itsensä haastattelun alkaessa alueen ja maineensa kautta: 


AS: — - kerro ensin, kuka sä oot ja mitä sä teet. 

Ässä: No, mä oon tota, Timppa, ja mut tunnetaan myös nimellä Ässä, 
millä nimellä mä — — teen räppiä ja, toki mä oon tehny myöskin sellai 
muillakin nimellä mut Ässänä tunnetaan ja oon tällanen olarilainen tota, 
vaikka itse sanonki niin paikallinen legenda mut niinku, jotkut voi ehkä 
sanoo et paikallinen kylähullukin — — (Haastattelu 4.) 


Heti haastattelun alussa Ässä sitoo identiteettinsä Olariin asemoi- 
den itsensä olennaisesti paikkaan ja mielenmaisemaan olariräpil- 
le ominaisen huumorin kautta. Samalla kerronta seuraa globaale- 
ja hiphopin perinteitä positioimalla Ässän hahmoksi, jonka koko 
kylä tuntee. Omaksi alueeksi ja yhteisöksi muodostuu Olari, jossa 
tapaaminen kadulla on arkista ja tuttua. 

Haastattelun aikana tuli myös ilmi, että Ässällä on Olari-tatuointi 
ja hän on nimennyt lapsensa alueen mukaan. Poikkeuksellisen vah- 
va kotiseutuidentiteetti liittynee paitsi räppärin omaan historiaan 
alueella myös hänen sukunsa historiaan, sillä Olarin tunnistetta- 
vimman elementin, punatiilitalot, oli rakentanut Ässän kertoman 
mukaan hänen ukkinsa rakennusyritys (Saaristo 2019, 68). Ässä ker- 
too, ettei hänellä ollut kävin läheinen suhde ukkiinsa, mutta kuvaa- 
vinta Ässän kotiseutuun kiinnittymisen ja sukupolvien ketjun ris- 
teymässä oli lause, jolla Ässä päätti sukuaan koskevan keskustelun: 


Ässä: Se [ukki] rakens mulle pitäjän, näin mä sen näen. (Haastattelu 4.) 


Paikallisuuden, seksuaalisuuden ja huumorin liitto taas näkyy eri- 
tyisesti Edu Kehäkettusen laajassa performanssissa. Räppäri totesi 
haastattelussa, että Edu Kehäkettunen on taiteilijanimi, jonka ”nimis 
voi tehä kaikkee ihan paskaa ja sit silleen [- —] voi ite olla silleen et 
en ollu minä” (haastattelu 5). Edu Kehäkettusen ja artistin muiden 

identiteettien väliin ei siis voi vetää suoraan yhtäläisyysmerkkejä. 
Kehäkettunen onkin ensisijaisesti rooli, jonka kautta erilaiset koti- 
seudun ilmentymät näkyvät esityksessä. Räppärin sanoituksissa on 
runsaasti groteskeja ilmauksia ja puhetta seksistä. Musiikkivideot 
taas antavat Edu Kehäkettusesta kuvan jopa hellyttävänä mamman- 
poikana, joka ennemminkin haaveilee naisen kohtaamisesta kuin 
varsinaisesti pääsee heidän kanssaan kontaktiin. 

Edu Kehäkettusen ja Stigg Dogin yhteisessä kappaleessa ”Saanks 
mä murista sun muffinsiin” (2008) Edu räppää seksistä, mutta lisää 
sanoituksiin myös olariviittauksia: 


Saaks mä murista sun muffinssii, 
saaks mä pöristä sun poslariin, beibi? 
Mä en haluu viedä sua viihtymään 
mihinkään ostariin, beibi. 

Siispä suosin että suuntaamme 

Edun Olarin ghettokoppiin, beibi. 
Siellä tutustutan sut spliffinpolttoon 
ja hyvään poppiin, beibi 

Saaks mä murista sun muffinssii, 
saaks mä hyökkää sun kannuihin kii? 
Oi beibi, osaan olla kiltti niin 

joskus jopa pitää lärvinki kii 


Ostarin mainitsemalla Edu Kehäkettunen liittää paikan konkre- 
tiaan ja olariräpin avainpaikkoihin. Ostaria suorempi viittaus löytyy 
”Edun Olarin ghettokopista’, jonne mies toivoo naisen mukaansa. 
Sanoitusten kautta esiintymisareenalla aktivoituvat niin olarilai- 
nen kotiseutu, yhdysvaltalainen keskustelu paikallisista lähiöistä 
kuin räpille ominaiset teemat. Miehen suunnitelmat seksistä ovat 
ajalleen, eli 2000-luvun alkupuolelle, ominaisia räpin narratiive- 
ja ja yleisiä aiheita juuri Kehäkettusen ja Stigg Dogin esityksissä. 
Kehäkettunen sitoo seksin ja seksuaalisuuden kuitenkin usein juu- 
ri olarilaiseen kontekstiin, mikä tekee siitä mielenkiintoista myös 
kotiseudun esittämisen näkökulmasta. 

Paikallisuuden kerronta kiteytyy myös hyvin paikallistarinoi- 
hin, joita räppärit uudentavat kukin tavallaan sanoituksissaan. 

Työskentelin 2010-luvulla useita vuosia Olarin alueella nuoriso- 
työnohjaajana, joten alue ja sen tarinat tulivat itselleni tutuiksi. Pai- 
kallistarinoista mieleeni jäi erityisesti tarina ostarin joulukuusesta, 
jonka kuulin ensimmäisen kerran joulun alla silloiselta esimiehel- 
täni. Kuitinmäen ostoskeskuksen ja sitä kautta alueen perinteisiin 
kuului korkea joulukuusi, joka seisoi joulun alla ostoskeskuksen 
keskellä sijaitsevan parkkipaikan nurkalla. Kuusen jouluvalot sy- 
tytettiin yhteisessä tapahtumassa, jossa alueen toimijat olivat vah- 
vasti mukana. Kuusen merkitys alueen eri yhteisölle oli siis tärkeä 
ja tapahtumaan osallistui vuosittain moninainen joukko paikallisia. 

Eräänä yönä joku oli kuitenkin saanut idean kaataa joulukuusi. 
Aamulla kuusi löytyikin kaadettuna, parkkipaikalla olleiden auto- 
jen päältä. Kertojasta riippuen tarina saa erilaisia piirteitä aina 
kauhistelusta veijaritarinan sävyihin. Olarilaisen räpin versio tari- 
nasta löytyy esimerkiksi Jeijjon ja Nupin (feat. Raimo) kappaleesta 
Suvereeni elämänhallitsija (2014), jossa hahmot listaavat erilaisia 
elämänohjeita avuksi muille: 


Ei kantsi ottaa himaan joka ikist tuheroo, 
poista kännykäst sun anopin numero. 
Jahmm mitä viel tost tulee mieleen niin 
älä pysäköi ostarin kuusen viereen 


Kappaleessa aktivoituvat kotiseutuun liittyvän tuntemuksen, huu- 
morin sekä räpin perusteemat viestimään paikan, yhteisöjen ja tie- 
don yhteydestä. Paikat, niihin liittyvät tarinat ja yhteisön jäsenten 
kokemukset kietoutuvatkin luontevaksi osaksi suomiräpin koti- 
seudun kerrontaa. (Saaristo 2019, 69-70.) 

Toinen kotiseutuun liittyvä tarina on Olarin humoristissävyttei- 
nen syntykertomus, johon räppärit Tuomio ja Kone liittävät sekä 
Olarin erityisyyden underground-ilmiöiden hautomona että suo- 
malaisten heimojen keskustelut: 


AS: Mistä te luulette et se johtuu et tääl voi tehdä tälläsii juttuja, et ne 
marginaali-ilmiöt saa tääl tuulta ja niinku taiteelliset tietyllä tapaa tol- 
laset... 

Tuomio: — — tääl o niin hörhöö jengii, eiks taal asu pelkkii savolaisten 
jalkelaisii? 

Kone: Onks tänne muuttanu jotenki [vastaa Tuomion kommenttiin] no 
ei kyl ainakaa itse! 

Tuomio: Siis mä aina kerron kerron kaikille jotka kysyy Olarista et ni 
tää on niinku taal vaa [19]70-luvul rakennettiin ja sit taal tänne muutti 
kaikki vaan Savosta [kaikki nauravat] 

Kone: Fi se ainakaan mun kohdal pidä paikkaansa. Kainuu, Karjalan 
kannas! 

Tuomio: Mut siis täähän kuulemma nii, ja siis Kone on kyl sitä mieltä 
et mul on niinku faktat ihan pielessä, mut niinku näin mä näitä ite oon 
ajatellu [naurua] 

Kone: Se yks yks teoria on et se Ruduksen betonitehdas päästi tonne 
juomaveteen jotain ja se on vaikuttanu sit tähän niinku sykkeeseen ja 
kaikkeen jollain taval... [naurua] 


Tutkimuksen kehystäminen juuri kotiseutuun on voinut vaikuttaa 
keskustelun sisältöön ja pohdintoihin suomalaisuuden kiteymistä. 
Klisee savolaisten kierosta huumorintajusta tarjoutuu joka tapauk- 
sessa olarilaisen huumorin mahdolliseksi lähteeksi, mitä Kone 
haastaa oman sukunsa karjalaisten juurien tietämyksellä. Alueella 
aiemmin sijainnut betonitehdas taas on muokannut maisemaa esi- 
merkiksi paikallisille tutun mäenlaskukumpareen kautta. Betoni- 
tehtaan ja juomaveden yhteys vie kerrontaa humoristisen ja moder- 
nin alkumyytin suuntaan. Sarjakuvasankareiden syntytarinoiden 
tapaan olarilaiset ovat ikään kuin vahingossa saaneet normaalista 
poikkeavia voimia alueella tapahtuneen, kuvitteellisen juomaveden 
saastumisen myötä. Kuvitteellinen ja arjen Olari kohtaavat popu- 
laarikulttuurin viitteet, suomalaisuuden rakentumisen ja olarilai- 
sen huumorintajun räppäreiden puheen performanssissa. Kerronta 
muodostaa yhteisiä paikallisuuden symboleja, joista muodostuu ko- 
tiseudun kokemus esityksen sisällä (Saaristo 2019; Riukulehto 2020, 
19). Viljelemällä erilaisia viitteitä eri puolilta globaalia ja lokaalia 
kulttuuriperintöä räppärit kutsuvat kuulijan esiintymisareenalle, 
jossa avautuu monipuolinen ja -tasoinen, olarilaisille ominainen 
huumorin kokonaisuus. 

Räppäreiden Olari rakentui tutkimuksessa kerronnan, ajan, paikan 
ja yhteisöjen kautta kuvaamaan esityksen kautta tulkittua kotiseu- 
tua. Tärkeää on kuitenkin huomioida, että räppäreiden käsitykset 
ja mielikuvat eivät ole kaikkien aluetta kohtaan kiintymystä osoit- 
tavien allekirjoittamia kotiseudun tulkintoja. Käsityksiä ja tulkin- 
toja ohjaavat monet tekijät aina yksilön valinnoista, kokemuksista 
ja suvun historiasta alkaen. Esitys vaatii kuitenkin onnistuakseen 
jonkinlaisia yhteisiä kiinnittymisen kohtia, joita löytyy räpin koh- 
dalla esimerkiksi globaalin hiphop-kulttuurin tuntemisesta ja kun- 
nioittamisesta. Paikallisuus olariräpissä kietoutuukin jatkuvasti sekä 
paikalliseen että kansainväliseen kotiseutuun, lähiöihin ja niiden 
ympärillä tapahtuviin keskusteluihin. Musiikin kautta tulevat näky- 
viksi myös kotiseutuun liitetyt toiveet ja mielikuvitukselliset kerto- 
mukset. Vaikka kappaleilla onkin perustansa paikassa ja ajassa, ne 
kasvavat kuulijoiden ja esittäjien vuorovaikutuksessa symbolisiksi 
tiloiksi ja merkitysketjuiksi, jotka saavat tulkittavan muodon esityk- 
sen kautta. Olariräpillä kerrotaankin yhä uudelleen, keitä olemme, 
mihin kuulumme ja millä perusteella. 

Viitteet 


1 Seuraan Venla Sykärin artikkelissa ”Sitä kylvät, mitä niität. Suomenkielinen 
improvisoitu rap ja komposition strategiat” mukaisia taivutuksia sanasta rap. 
Sykärin mukaan rap perusmuodossa on yleistynyt suomen kielessä tarkoitta- 
maan musiikinlajia, mutta Sykärin tapaan käytän sanan taivutusmuodoista 
sen ääntöasua vastaavia muotoja räpin, räppiä. (2014, 1.) 

2 Hiphopin neljä peruselementtiä ovat rap, DJ-toiminta, breikkaus eli break- 
dance sekä graffitien maalaaminen (mm. Sykäri ja muut 2019, 7). 

3 Posse tarkoittaa hiphopin sisällä omaa porukkaa tai ryhmää. Toinen nimi- 
tys possen kaltaiselle pienelle ryhmälle on englannista lainattu crew (esim. 
Sykäri ja muut 2019, 12; Kärjä 2019, 92). 

4 —Boustaus tarkoittaa itsensä kehumista. Sen vastaparina pidetään dissausta, 
eli toisen räppärin tai possen kritisoimista tai panettelua (mm. Sykäri 2019: 
56; 62, 73). 

Fathi Ahmed: Kaikki on niin vitun awkward. Tietsä kuin awkward on 
seisoo... niinku stand up -lavalla? Jonku mikrofonin kanssa? Jos et sä 
heitä vitsii siin tilanteessa, se on tosi outo tilanne. 

Ville Kormilainen: Niin on. Sillon sä kuolet. [naurua] 

Fathi Ahmed: Niin [naurua], sillon sä kuolet - sillon kaikki ne kuolee. 

Ville Kormilainen: Kaikilta kuolee sisältä jotakin. 

Fathi Ahmed: Sellasta mun lapsuus oli. Seisoo lavalla, kaikki tuijottaa. 

Ville Kormilainen: Koko ajan? 

Fathi Ahmed: Koko ajan. 

(Kormilainen 2020a.) 


Sosiaalisen elämän entistä teknologisemmin ja digitaalisemmin vä- 
littynyt luonne on nostanut eri tutkijoiden mukaan myös näennäisen 
välittömyyden arvon uudella tavalla esiin (ks. esim. Bolter ja Grusin 
1999; Gershon ja Manning 2014; myös Grobe 2017). Medioituneissa 
ympäristöissä erilaiset välittömyyden vaikutelmat voivat ilmetä mo- 
nin tavoin: leimahtavina tunteina, yhteyden, henkilökohtaisuuden 
ja läsnäolon kokemuksina, voimakkaina aistimuksina. Näitä kaikkia 
yhdistää materiaalinen tai ruumiillinen vaikuttavuus, jonka koetaan 
tulevan ”iholle”. Ruumiillisuus, affektiivisuus ja aistillisuus ovatkin 
olennainen osa paitsi kasvokkaista kanssakäymistä myös digitaali- 
sia kohtaamisia, kuten viimeaikainen media- ja affektitutkimus on 
alleviivannut (ks. esim. Papacharissi 2014). 

Aikamme (anti)sankareita ovat intiimin, avoimen tai muulla 
tavoin suoran ilmaisun taitajat, kuten omaa elämäänsä Instagram- 
kanavallaan kaupallistava vaikuttaja, moraalista omaatuntoamme 
kolkutteleva some-aktivisti tai totuudenpuhujana henkilökohtai- 
sessa blogissaan esittäytyvä populistipoliitikko. Tunnemme heidän 

tuttavallisuuteensa vetoa, vaikka suhde olisi yksisuuntaisuudessaan 
lähinnä parasosiaalinen (ks. Rotola-Pukkila ja Isotalus 2021). Digi- 
taalisesti välittynyt sosiaalinen ympäristömme vaikuttaakin tuotta- 
neen uudenlaisia vernakulaarin auktoriteetin haltijoita, jotka hyö- 
dyntävät viestinnässään välittömyyden, läheisyyden ja yhteyden 
vaikutelmia ja tunteita. 

Yksi esimerkki tästä sosiaalisen vuorovaikutuksen ja näennäi- 
sessä välittömyydessään vetoavan ilmaisun uudesta auktoriteetti- 
joukosta ovat stand up -koomikot. Heidän ensisijainen tehtävän- 
sä on muodostaa hetkessä yhteys läsnä olevaan yleisöön, voittaa 
nämä puolelleen ja saada heidät nauramaan. Kontakti vieraa- 
seen ihmisjoukkoon on luotava teknologisesti (mikrofonin ja eh- 
kä videokameroiden kautta) välittyneessä ja hyvin jännitteises- 
sä vuorovaikutustilanteessa, joka noudattaa tyypillisesti rutiinin 
luomaa käsikirjoitusta mutta myös sallii ja palkitsee nimenomaan 
spontaanin hetkessä elämisen. Jos yhteyttä ei synny tai sen inten- 
siteetti ei vedä yleisöä puoleensa, stand up ei toimi, vaan ”kaikilta 
kuolee sisältä jotakin”; kuten stand up -koomikot Fathi Ahmed ja 
Ville Kormilainen lukuni aloittavassa podcast-lainauksessa kuvaa- 
vat. ”Kaikki on niin vitun awkward [kiusallista]? 

Kiusallisuus, jännittyneisyys, nolous ja (myötä)häpeä ovat si- 
vuuttamaton osa stand up -komiikan affektiivista dynamiikkaa. 
Tarkastelen tässä luvussa stand up -komiikkaa ja sen potentiaalis- 
ta kiusallisuutta nimenomaan esiintyjän ja yleisön välisen yhtey- 
den näkökulmasta. Kiusallisuutta voidaan alustavasti jaotella pait- 
si koomikkojen käsittelemäksi teemaksi eli juttujen' aiheeksi myös 
koomikon ja katsojien jakamaksi kokemukseksi. Stand up -keikan 
voi kokea kiusalliseksi, mikä juontuu osaltaan lajin osallistavasta 
luonteesta, jossa yleisöä vastuullistetaan kannattelemaan esitystä 
äänekkäällä naurulla. Mikäli esitys ei ole onnistunut, esiintyjä saa 
tästä välittömän palautteen - kukaan ei naura ja kaikkien ilta on pi- 
lalla. Tämä tekee lajista niin armottoman mutta toisaalta kiitollisen. 

Samalla kiusallisuus ja jännittyneisyys ovat stand upin piirissä 
myös positiivisesti arvotettuja työkaluja ja tunteita, joita etenkin 
mustan huumorin tai shokeeraavan komiikan ystävät arvostavat. 

Kiusallisia tilanteita, ärtymystä ja negatiivisia tuntemuksia luomalla 
koomikko ”saa tunteita liikkeelle”, kuten lajin suomalainen konkari 
Teemu Vesterinen sanoo tätä tutkimusta varten tekemässäni haas- 
tattelussa (TV 25.5.2021). Hänen teoriansa mukaan koomikon on- 
nistuessa tasapainoilemaan sopivan ärtymyksen rajamailla — mitä 
hän kuvailee yleisön päiden huuhtomiseksi - ihmiset väsyvät lo- 
pulta omiin tunnereaktioihinsa ja ovat parhaassa tapauksessa as- 
tetta vastaanottavaisempia koomikon esitykselle. Kiusallisuus on- 
kin tässä mielessä myös yhteyttä luovaa jännitettä, jota koomikko 
voi oppia hallitsemaan ja hyödyntämään. Millaisia ulottuvuuksia 
kiusallisuuteen siis liittyy stand upissa? 

Yhtäältä kiusallisuus on stand upin tärkeä temaattinen keskus, 
jonka lähteestä koomikot ammentavat yhä uutta materiaalia. Hen- 
kilökohtaisten kiusallisten kokemusten jakaminen - eli itsensä alen- 
taminen ja inhimillistäminen toisten edessä — on stand up -koomi- 
koiden mukaan yksi varmimmista tavoista voittaa yleisön sympatiat 
puolelleen (ks. myös Ouirk 2015). Toisaalta kiusallisuus on stand 
upissa alituinen uhka, joka juontuu lajin intiimistä luonteesta sosi- 
aalisena kanssakäymisenä koomikon ja yleisön välillä. Koomikko 
pystyy kuitenkin käyttämään tätä myös hyväkseen. Tästä näkökul- 
masta stand up -komiikan kiusallisuuden ja jännitteisyyden, kat- 
keilevan yhteyden ja epäonnistuneen kontaktin tarkastelu tarjoaa 
kiinnostavan reitin tutkia myös yleisempiä sosiaalisia, moraalisia 
ja esteettisiä normeja sekä odotuksia. 

Stand up voi näin avata myös kiusallisuuteen kietoutuneita so- 
siaalisia ja poliittisia ulottuvuuksia, kuten australialainen stand up 
-koomikko Hannah Gadsby vuoden 2018 kansainvälisesti menes- 
tyneen komediaspesiaali Nanetten yhteydessä toi kuuluvasti esiin. 
Gadsby kuvasi haastatteluissa, kuinka hänen persoonansa butch- 
lesbona synnytti yleisöissä toistuvasti jännitettä, kiusaantuneisuutta 
ja vihamielisyyttä. Gadsbyn vastuulle ja hänen huumorinsa tehtä- 
väksi jäi puolestaan laukaista tämä jännite — tyypillisesti itseensä 
kohdistuvalla pilkalla, minkä hän Nanettessa kieltäytyi tekemästä 
(ks. myös Sunden ja Paasonen 2019; Lindfors 2023). 

Vaikka stand upin keskiössä on näennäisesti yksilö, ja tutkijoiden 
on ollut jopa turhankin helppoa kritisoida sitä länsimaisen indi- 
vidualismin airuena (esim. Marc 1989; ks. myös Kawalec 2020), se 
on viime kädessä yleisölaji. Vesterinen kuvailee haastattelussa stand 
up -koomikon yleisösuhdetta hankalasti sanallistettavaksi, ”mys- 
tiseksi” asiaksi, joka on samalla ”kaikki kaikessa? (TV 25.5.2021). 
Stand up -koomikko Kaisa Pylkkäsen mukaan ilman yleisösuhdetta 
ei ole mitään: ”Ilman sitä yhteyttä, että elämme ja hengitämme sa- 
maa — minun - tietoisuuttani, on vaikea saada keikkaa lähtemään?” 
(Kyselyvastaus.) 

Stand up -koomikolle yhteys yleisöön on arvokasta pääomaa, 
joka takaa keikkamenestyksen. Samalla se on työkalu, jota koomi- 
kon tulee oppia keikalla käsittelemään. Yleisön ja koomikon välis- 
tä yhteyttä voidaan alustavasti luonnehtia ensinnä kognitiiviseksi 
eli tiedon käsittelyyn liittyväksi, mikä kuvastuu niissä hetkissä, kun 
ihmisjoukko tajuaa vitsin samalla hetkellä. Toiseksi sitä voi luon- 
nehtia affektiiviseksi eli tunneperäiseksi, mitä kuvataan tyypillisesti 
keikalla vallitsevana tunnelmana tai fiiliksenä, kuten myös Pylkkä- 
sen lainauksessa, jossa ”hengitetään samaa tietoisuutta”. Sikäli kuin 
tätä kehojen, kielenkäytön, tilan, teknologian, materiaalisen ja so- 
siaalisen ympäristön hetkellisestä yhteenkietoutumasta kehkeyty- 
vää kokonaisuutta kannattelee nimenomaan jaettu tunnelataus ja 
sen eksplisiittinen ilmaisu nauruna, sitä voidaan tarkastella affek- 
tiivisena koosteena tai sommitelmana (De Landa 2016; Slaby 2019; 
Lindfors 2023). Kiusallisuus taas tuottaa tähän sommitelmaan sä- 
röjä ja jännitettä, mikä tuo siitä esiin kiinnostavia ulottuvuuksia. 

Tämä luku pohjaa väitöstutkimuksessani tuottamaani kenttä- ja 
kyselyaineistoon (Lindfors 20193), jota olen tarpeen mukaan täy- 
dentänyt stand up -koomikoilta saamillani tiedonannoilla sekä Tee- 
mu Vesterisen haastattelulla. Hyödynnän lisäksi runsasta koomi- 
koiden itsensä tuottamaa media-aineistoa: stand up -koomikko ja 
käsikirjoittaja Henry Lehdon komedian käsikirjoittamiseen syven- 
tyvää Takaisin kirjoituspöydälle -podcastia (2014-), stand up -koo- 
mikko Ville Kormilaisen Ylelle tekemää Huumorihommia-ohjelmaa 

(kolme tuotantokautta 2019-2020), sekä stand up -koomikko Ant- 
ti Akonniemen Akonniemen avara luonto -podcastia (2017-). Nä- 
mä audiosarjat tarjoavat muun muassa stand up -komiikasta mo- 
nia kiinnostavia keskusteluja. En analysoi tässä tekstissä yhtäkään 
stand up -esitystä tai -juttua yksityiskohtaisesti, sillä huomioni on 
lajia kannattelevassa stand up -koomikon ja yleisön välisessä yh- 
teydessä. Tutkimuksessa tätä sosiaalista ja kommunikatiivista yh- 
teyttä on tavattu nimittää faattisuudeksi. 


Stand up -komiikka faattisena työnä 


Stand up -komiikka voidaan nähdä kommunikatiivisen yhteyden 
hallinnointina, manipulointina ja tematisointina. Lingvistiikan 
ja antropologian välimaastossa liikkuvassa tutkimuksessa tällais- 
ta näkökulmaa on kutsuttu faattisuudeksi tai fatiikaksi (phaticity) 
(ks. Senft 1995; Kockelman 2010; Zuckerman 2016; Lemon 2018). 
Faattisuus on tutkimuksessa hahmotettu kahden aspektin kautta, 
joiden pikainen avaaminen on olennaista analyysini kannalta. En- 
sinnä faattisuudella voidaan tarkoittaa myötämielistä yhteyttä tai 
sosiaalista yhteen liittymistä (communion), jonka yhteydessä käsit- 
teen lanseeraaja antropologi Bronislaw Malinowski (1936 [1923]) 
tarkasteli esimerkiksi kevyttä jutustelua tai juoruilua. Malinowskin 
huomio oli, että jutustelun tai juoruilun merkitys hänen tutkimas- 
saan trobriandilaisyhteisössä näytti liittyvän enemmän sosiaalisten 
siteiden, solidaarisuuden ja yhteisymmärryksen (rapport) ylläpitä- 
miseen kuin varsinaisesti tiedon jakamiseen (ks. myös Goebel 2021). 

Toiseksi faattisuus on vakiintunut tarkoittamaan teknisemmin 
ymmärrettyä viestikontaktia ja -kanavaa tai niitä kontaktivälineitä, 
joilla jotain yhteyksiä voidaan luoda. Tämä ymmärrys faattisuudes- 
ta puolestaan juontuu kielitieteilijä-formalisti Roman Jakobsonil- 
ta (1960), joka määrittelee viestinnälle seitsemän funktiota, joista 
yksi on faattinen viestintä. Tällä Jakobson tarkoittaa sellaista kie- 
lenkäyttöä ja viestintää, joka koskee tai suuntautuu jotenkin itse 
viestikanavaan tai -yhteyteen. Tällaisessa viestinnässä pääpaino ei 

ole niinkään siinä, mitä sanotaan, vaan miten, miksi ja millaisin ta- 
voittein jotain sanotaan. Klassisin esimerkki faattisesta viestinnästä 
ovat viestiyhteyden avaavat tervehdykset (ks. Duranti 2009, 190).? 

Olen tässä luvussa kiinnostunut erityisesti ensin mainitusta faat- 
tisuuden tyypistä, eli sosiaalisten siteiden ja positiivisen yhteisym- 
märryksen luomisesta (tai sen epäonnistumisesta), joka on stand up 
-keikkojen onnistumisen kannalta olennaista. Stand up -koomik- 
ko on tästä näkökulmasta yhdenlainen ”faattisen työn? (Elyachar 
2010) tekijä, jonka ammattitaitoon kuuluu vuorovaikutussuhteen 
ja sosiaalisen yhteyden luominen ja tämän yhteyden viihdyttä- 
vä ylläpitäminen ja manipulointi. Koomikko toteuttaa tätä paitsi 
livekeikoilla nykyään myös sosiaalisen median alustoilla. Stand up 
-koomikoiden viestintäkanavat ovat yleensä teknisesti kunnossa: he 
ovat nousseet lavalle hyvin näkyville, he saavat pääsääntöisesti pu- 
hua vapaasti ja heillä on mikrofoni (toisinaan myös videoyhteys), 
joka varmistaa kanavan kestävyyden ja kuuluvuuden yleisölle. 

Olen kiinnostunut stand up -keikoissa myös niistä hetkistä, jol- 
loin onnistunutta yhteyttä yleisöön ei synny tai siihen ilmaantuu 
syystä tai toisesta säröjä ja katkoksia. Nimitän näitä hetkiä ja nii- 
den synnyttämiä kokemuksia tässä yhteydessä kokoavasti kiusalli- 
suudeksi. Stand up -koomikolle kiusallisin tilanne on luonnollisesti 
epäonnistunut keikka, niin sanottu lavakuolema. Hyvänä kakko- 
sena voisi olla sananvaihto erityisen epämiellyttävän ”heklerin? 
(heckler) eli keikkaa häiritsevän huutelijan kanssa. Lavakuolema 
on stand up -piireissä sekä kavahdettu että opettavaisena kunnioi- 
tettu kokemus, joka ”jokaisen tulisi käydä läpi”. Sen mahdollisesti 
nostattaman negatiivisen tunnemyrskyn kuvailemiseen eivät Kai- 
sa Pylkkäsen mukaan sanat riitä: ”Siinä ei epäonnistu keikka, vaan 
siinä epäonnistuu itse, ihmisenä, takautuvasti kaikessa syntymästä 
alkaen. Itseruoskinta on loputonta? (Kyselyvastaus; ks. myös Opp- 
liger ja Shouse 2019.) 

Tarkastelen epäonnistumisesta juontuvan kiusallisuuden ja sii- 
tä mahdollisesti seuraavan (myötä)häpeän ohella yleisemmin nii- 
tä hetkiä, jolloin stand up -koomikon ja yleisön välinen suhde on 
koetuksella tai niin sanotusti vie huomion itseensä. Näillä hetkillä 

viittaan tilanteisiin, kun keikka "ei vain lähde”, yhteyttä koomikon ja 
yleisön välille ei synny ja koomikko hapuilee, hiljenee, on yksinker- 
taisesti tylsä, ylittää soveliaisuuden rajat tai pahimmillaan unohtaa 
juttunsa. Nimitän myös tällaista kiusallisuutta korostuneen faatti- 
seksi, sillä stand upissa nämä hetket nimenomaan koettelevat yh- 
teisymmärryksen ja sosiaalisen vuorovaikutuksen ehtoja, normeja 
ja rajoja sekä nostavat ne jaetun huomion kohteeksi. 

Stand up -komiikan faattisuus ja kiusallisuus yhtenä sen oireena 
avaa muitakin kiinnostavia kysymyksiä (kulttuurin)tutkimuksen 
tekemisestä. Tutkijan mielletään tyypillisesti hallitsevan kohdet- 
taan vastuullisena toimijana: päättävän itse tutkimansa kohteen ja 
näkökulman siihen sekä tarkkailevan sitä pitkälti ”informoidun ul- 
kopuolisen” näkökulmasta. Antropologiasta ja sen lähialoilta tuttu 
etnografinen käytäntö eli kentälle kuten esimerkiksi stand up -kei- 
kalle meneminen ja tutkimuskohteen piirissä kokeminen ja elämi- 
nen haraavat tätä etäisyyttä ja ulkopuolisuutta vastaan. Toisaalta itse 
tutkimuskohteissa voidaan katsoa olevan tässä mielessä laadullisia 
eroja: esimerkiksi tietyt (populaari)kulttuurin genret ja esityslajit 
kuten stand up osallistavat ja ”koskettavat” tutkijaansa toisia enem- 
män. Kun tutkijan ja tutkimuskohteen välille tietynlaisessa tutki- 
muksessa (jota usein nimitetään positivistiseksi) oletetaan ja tuo- 
tetaan etäisyys ja hierarkkinen ero, tutkimuskohteen valta liikuttaa, 
vaikuttaa, koskettaa ja häiritä tutkijaa on vaarassa häivyttyä (ks. 
myös Paasonen 2012). Ennen kaikkea tämä voidaan nähdä poten- 
tiaaliseksi ongelmaksi sellaisten (kehollisten) lajien kuten pornon, 
kauhun ja komedian kohdalla, joiden voima vaikuttaa katsojiinsa 
on niiden vetovoiman ja kulttuurisen aseman kannalta keskeinen 
seikka, kuten pornon tulkinnasta kirjoittava mediatutkija Susanna 
Paasonen (2012) teroittaa. 


Itsen esittäminen ja hahmoutuminen 


Stand up -komiikkaa voi paremman määritelmän puutteessa (ks. 
kuitenkin Brodie 2014; Lindfors 2015, 31) kuvailla soololajiksi, jossa 

ainakin näennäisesti omana itsenään esiintyvän koomikon tehtä- 
vä on saada yleisönsä toistuvasti nauramaan. Tämä tehdään tavan- 
mukaisesti tyhjällä lavalla, estradilla tai baarin nurkassa, mikrofonin 
ja äänentoistolaitteiden välityksellä, vain koomikon omiin verbaali- 
siin, eleellisiin ja ruumiillisiin taitoihin tukeutuen. Stand up -koo- 
mikon tehtävänä on tyylitellä itsestään sopivasti tunnistettava mutta 
samalla ainutkertainen hahmo, jota voidaan nimittää yksilölliseksi 
tyyppihahmoksi (ks. Lindfors 2019a; 2019b). Koomikon pitää toisin 
sanoen löytää henkilökohtainen äänensä eli oma koomikkoutensa, 
kuten esimerkiksi aloittelijoille tarkoitetuilla stand up -kursseilla 
tai -oppaissa monesti tuodaan esille (esim. Toikka ja Vento 2000). 
Tämä edellyttää kykyä itsereflektioon; kuvaavaa onkin, että monet 
koomikot äänittävät omia keikkojaan voidakseen toteuttaa tätä itse- 
reflektiota paremmin tai ”objektiivisemmin”. 

Stand upin harrastajien piirissä esiintyjän koomikkorooliin vii- 
tataan monilla nimityksillä, joista lavahahmo on yksi yleisimmistä. 
Lavahahmon olemassaolosta kiistellään ja sen ehtoja ruoditaan koo- 
mikoiden ja harrastajien keskuudessa hyvin analyyttisesti. Esimer- 
kiksi stand up -koomikko Aki Puolakka pitää lavahahmoa omalla 
kohdallaan harhaanjohtavana terminä, 


— — koska lavahahmon miellän enempi selkeästi näytellyksi rooliksi, ja 
[se] voi olla täysin eri persoona kuin koomikko itsessään. Lavaolemus tai 
lavapreesens on termi jota itse käyttäisin, eli olen lavalla itsenäni, edus- 
tan nimenomaisesti henkilökohtaista itseäni, toki liioiteltuna ja koros- 
tettuna komedian vuoksi. (Kyselyvastaus.) 


Stand up -komiikkaa leimaava autenttisuuden eetos — se, että mo- 
net koomikot pyrkivät esiintymään ainakin jossain määrin vilpit- 
tömästi omana itsenään — ilmeneekin usein siten, että eroa esiin- 
tyjän lavanulkoisen arkiminän ja lavalla projisoidun persoonan 
välillä pyritään tietoisesti kaventamaan. Tätä vastaan haraa muun 
muassa se, että ihminen on koomikkona määritelmällisesti esiin- 
tyjän roolissa. Ihmiset väistämättä ”hahmoutuvat” eli pelkisty- 
vät määrittäviin piirteisiinsä jossain määrin kaikissa sosiaalisissa 
vuorovaikutustilanteissa, mikä stand up -komiikassa vain korostuu. 

(Ks. Lindfors 2019a, 66-76; myös Jyvälä 2013; Lehtonen 2020, 181- 
182; Gershon 2020, 56-57). Lavahahmoista ja rooleista keskustellessa 
on syytä pitää mielessä myös Hannah Gadsbyn tärkeä poliittinen 
huomio, miten erilaisilla ihmisillä on alkuaankin erilaiset etuoikeu- 
det esiintyä ”omana itsenään” (ks. myös Krefting 2014; Mizejewski 
2014; Bhargava & Chilana 2023). 

Stand up -koomikon suhde omaan lavahahmoonsa on sanalla 
sanoen henkilökohtainen ja vaatii säännöllistä tarkkailua ja reflek- 
siivistä ylläpitoa. Koomikot joutuvat tyypillisesti myös uudistamaan 
keikkamateriaaliaan eli lavalla projisoimaansa persoonaa oman elä- 
mänsä kehityksen vuoksi. Esimerkiksi André Wickström on ku- 
vannut muutostaan aiemmasta, lähinnä parikymppisen Andren 
sinkkuelämää kuvaavasta lavahahmostaan - jonka hän myöntää 
kehittäneensä jossain määrin suojelemaan omaa itseään — vakiin- 
tuneessa parisuhteessa eläväksi isäksi, minkä seurauksena hänen 
aiemmat juttunsa enää enää tuntuneet uskottavilta. (Ks. Kormilai- 
nen 2020b.) Vastaavasti Toni Jyvälä sanallistaa hienosti tunnetta, 
joka stand up -koomikolle voi syntyä itselleen vieraan koomikko- 
roolin esittämisestä, rooliin tottumisesta ja sen tuottamasta keholli- 
sesta epämukavuudesta (Lehto 2017; ks. myös Jyvälä 2013). Nimitän 
tätä stand up -koomikon lavahahmoon ja lajin yleiseen ”hahmou- 
tumiseen” kytkeytyväksi kiusallisuudeksi ja epamukavuudeksi, joka 
saattaa olla hyvinkin yksityistä ja vain osittain yleisölle välittyvää. 
Se voidaan erottaa siitä kiusallisuudesta, joka kytkeytyy täsmälli- 
semmin stand up -koomikon ja hänen yleisönsä väliseen (julkiseen) 
suhteeseen ja keikan onnistumiseen. 

Hahmoutuminen ja siihen kytkeytyvä kiusallisuus on stand 
upissa läheisesti yhteydessä lajin toisteisuuteen ja keinotekoisuu- 
teen. Ensinnäkin lajin tyylitellyt ja kärjistetyt tyyppihahmot teke- 
vät siitä tietyllä tapaa sisäsyntyisesti keinotekoista, mitä vain ko- 
rostavat käsikirjoitetut mutta spontaanin oloiset jutut. Ei ole väärin 
sanoa stand upin jäljittelevän sosiaalista vuorovaikutustilannetta, 
aivan kuin se kielellisesti jäljittelee small talkin tai ”paskanpuhu- 
misen” lajityyppejä olematta näitä ainakaan perinteisessä mielessä 
(ks. Brodie 2014). Stand upissa myös lyhyet vuorovaikutusjaksot 

yleisön kanssa saattavat olla jossain määrin käsikirjoitettuja, sillä 
koomikot oppivat odottamaan yleisön reaktioita ja kehittävät näihin 
edelleen sopivia vastauksia. Toiston ja variaation kumuloituvasta 
dynamiikasta kiinnostuneille folkloristeille laji tarjoaakin mehuk- 
kaan kohteen tapaustutkimukselle yleisemmästä tekstualisaation 
prosessista (ks. esim. Dorst 2016), jossa toistuvassa yleisökontak- 
tissa hiotaan enemmän tai vähemmän kiteytyneitä toiminnallisia 
ja sanallisia kokonaisuuksia — stand up -juttuja ja -esitysnumeroita. 

Toisteisuuden ja jäljittelyn kääntöpuolia ovat mekaanisuus ja 
hengettömyys, joista stand upia herkästi syytetään. Esimerkik- 
si Teemu Vesteristä ”vituttaa esittää samoja juttuja illasta toiseen, 
koska ensiesityksen jälkeenhän jutun esittäminen on nimenomaan 
esittämistä, näyttelemistä. Siksi teen paljon uutta materiaalia, jot- 
ta en lipsahtaisi automaatiolla puhuvaksi pääksi.” (Kyselyvastaus.)* 
Keinotekoisuuden ja rutinoitumisen vastapainoksi taitava stand up 
-koomikko osaa rentoutua yleisönsä kanssa, elää hetkessä tai rik- 
koa esityskehystä tietoisesti, koska tällaiset kehysrikkomukset (ks. 
Goffman 2010) tuottavat vaikutelman välittömyydestä. Harrastajien 
piirissä on tunnettu tosiasia, että luonteva, välitön läsnäolo saattaa 
pelastaa huomattavan paljon sinänsä puolivillaisista jutuista ja huo- 
nosta keikasta, koska rentouden ja läsnäolon koetaan huumorin 
tavoin purkavan tilanteen keinotekoisuuta ja tekevän koomikosta 
lähestyttävämmän ja samastuttavamman. 

Samastuttavuus on sikäli ongelmallinen termi stand up -koomi- 
kon ja yleisön välisen (positiivisen) suhteen kuvaamiseen, että sen 
ensisijainen ja kirjaimellisin tulkinta viittaa samuuteen ja identifi- 
kaatioon stand upista nauttimisen edellytyksenä. Paitsi että etenkin 
jälkimmäinen näistä termeistä kantaa melko raskasta psykoana- 
lyyttistä painolastia, suhteemme koomikkoon ei tarvitse pelkistyä 
hänen näkökulmaansa astumiseksi, vaikka se olisikin keskeinen 
kognitiivinen mekanismi lajista nauttimiselle ja yleisemmin toisen 
ihmisen näkökulman ymmärtämiselle eli empatialle (ks. Shuman 
2005; myös Gershon 2020, 56). Puhuisinkin samastuttavuuden ohel- 
la myös suhteiden ja yhteyden luomisesta yleisemmin (ks. Lind- 
fors 2019a). Toisin sanoen se, miten suhtaudumme ja resonoimme 

suosikkikoomikkomme kanssa voi liittyä vaikkapa uteliaisuuteen, 
karismaattiseen vetovoimaan tai hänen sosiaalisista taidoistaan ja 
omaleimaisesta ajatuksenjuoksustaan haltioitumiseen, ei välttämät- 
tä samojen mielipiteiden jakamiseen tai kokemukseen samankal- 
taisuudesta hänen kanssaan (ks. myös Paasonen 2019). 

Stand up -komiikassa tasapainoillaan usein juuri sillä, missä 
määrin koomikko on oman yleisönsä tai ”vernakulaarin ryhmän- 
sä” vertainen ja missä määrin hän asemoituu esimerkiksi poik- 
keusyksilöksi tai ”ulkopuoliseksi? korostamalla tarkoituksellisesti 
eroa yleisöönsä ja luomalla etäisyyttä siihen (ks. Koski ja Turtiai- 
nen 2020; Noyes 2012). Koomikkojen piirissä näin uhkarohkeaa 
affektiivista manipulaatiota ja tietoista yleisön etäännyttämistä, jota 
harrastajien piirissä kutsutaan ”kuopan kaivamiseksi itselleen”; pi- 
detäänkin yhtenä taitavimpien esiintyjien manöövereistä, ainakin 
mikäli koomikko tämän jälkeen onnistuu myös voittamaan yleisön 
takaisin puolelleen. 


Kiusallinen yhteys 


Kiusallisuus on jotain stand upille muodollisesti tai rakenteellises- 
ti ominaista — jos ei muuta niin sen uhkan muodossa, että yhteys 
katkeaa ja keikka epäonnistuu. Jätän tässä yhteydessä vähemmäl- 
le tarkastelulle sen epäilemättä laajan teeman, joka koskee kiusal- 
lisuuden tematisointia stand upissa eli sitä, miten usein stand up 
-koomikoiden jutut kuvaavat sosiaalisesti epämukavia tilanteita ja 
ihmisiä (usein koomikoita itseään). Mainittakoon silti, että kiusalli- 
suutta on pidetty yhtenä suosituimmista nykykomedian troopeista 
tai alalajeista (Kotsko 2010). Puhuttaessa kiusallisuudesta ja kome- 
diasta stand up -komiikkaa ei voida sivuuttaa.* 

Stand up -keikassa ja sen onnistumisessa on kyse ihmisten välille 
muodostuvan tunnesiteestä, sen äänekkäästä ilmaisusta ja tilanteen 
synnyttämästä tunnelmasta (ks. Riedel 2019, 85; ks. myös Anderson 
2009). Onnistuneen tunnelman yhteys koko lajin olemassaoloon on 
perustava, sillä hauskuuden elementin kadotessa stand up muuttuu 

koomikoiden mukaan helposti saarnaamiseksi. Stand upin affek- 
tiivisen dynamiikan kuvailemiseksi onkin kehittynyt omanlaisensa 
laatumääreiden sanasto, joka lainaa niin sanotusta termodynaami- 
sesta rekisteristä (ks. myös Lemon 2013). Sekä esiintyjiä että keik- 
kapaikkoja jaotellaan tavanomaisesti energiatasoiltaan korkeiksi 
ja mataliksi (esim. high-energy comedian), paikan tunnelma saat- 
taa olla kylmä, illan koomikot esittelevän juontajan eli MC:n pitää 
saada yleisö lämpimäksi, ja vuorovaikutusta yleisön kanssa voidaan 
luonnehtia energianvaihdoksi (exchange of energy; ks. esim. Double 
2014, 187-202). Vastaavasti stand up -koomikot saattavat pyytää tai 
kehottaa yleisön edustajia istumaan lähemmäs esiintymislavaa tai 
toisiaan — näin tapahtuu kokemukseni mukaan erittäin usein Suo- 
messa, jossa yleisö pakkautuu ensimmäiseksi takariveihin — jotta 
keikan tunnelmalle ja osallistujien väliselle yhteydelle olisi mah- 
dollisimman suotuisat olosuhteet vahvistua (samaan tähtäävät toki 
myös valo- ja äänisuunnittelu, sisustus ynnä muut perinteiset dra- 
maturgian keinot). Olen myös nähnyt erityisiä istuimia (anxiety 
seats) tarjottavan niille yleisön jäsenille, jotka haluavat mahdolli- 
sesti poistua keikkatilasta nopeasti keikkaa häiritsemättä esimer- 
kiksi häiritsevän tai loukkaavan sisällön vuoksi. 

Merkittävä osa stand upin valmistelemisesta liittyykin ihmis- 
ten väliselle yhteydelle ja hyvälle tunnelmalle suotuisan ympä- 
ristön luomiseen — tai hieman kärjistäen tilanteen kiusallisuuden 
karkottamiseen. Faattinen yhteys on aktiivista viestinnällistä työtä 
(communicative labor) vaativa vuorovaikutuksen aspekti, johon liit- 
tyy lukuisia tekijöitä katsekontaktista keikkapaikan tilasuunnitte- 
luun asti. Yksinkertaisesti hiljaisuus voi tuottaa kiusallisen hetken 
— ja stand up -keikalla melko todennäköisesti tuottaakin — jolloin 
yhteyden poissaolo kiinnittää huomion itseensä (vertaa faattisuu- 
den määritelmiin edellä)? Erityisesti toisilleen vieraiden ihmisten 
välisen hiljaisuuden tiedetään lietsovan kiusallisuutta. Toisilleen 
läheisten ihmisten välillä jaettu historia ja konteksti taas luovat 
tunteen yhteydestä, joka kestää myös hiljaisuuden. Tästä syystä 
stand up -koomikot nimenomaan luovat yhteistä kontekstia läs- 
nä olevan yleisönsä kanssa jaettavaksi. Samoin monet koomikot 

- mainittakoon tässä yhteydessä vaikkapa one-liner-koomikko 
Robert Pettersson — osaavat hyödyntää hiljaisuutta työkaluna, jolla 
esimerkiksi vitsin huipentuman jälkeistä jaettua kontekstia voidaan 
alleviivata yhä intensiivisemmäksi ja näin lisätä tilanteen jännitettä 
positiivisella tavalla. 

Stand up -koomikko ottaa aina häpeän riskin astuessaan lavalle 
ja luvatessaan naurattaa yleisöään. Tällainen lupaus vaikuttaa tois- 
ten ihmisten käytökseen nimittäin uhkaa jossain määrin yksilön 
vapautta päättää omista reaktioistaan, ja se saatetaan kokea tun- 
gettelevaksi. Lupauksen pettämisessä on myös kovat panokset, sil- 
lä vitsissä epäonnistuminen voi johtaa kasvojen menettämiseen eli 
goffmanilaisittain sosiaalisia suhteita ylläpitävän julkisen roolimme 
kyseenalaistumiseen (ks. Goffman 2010; myös Lehtonen 2020, 179). 

Kiusallisuuden ja nolouden ylittämisessä puolestaan piilee osa 
stand upin terapeuttisesta potentiaalista. Koomikoiden parissa on 
melko tavanomaista psykologisoida koko laji hyväksynnän hake- 
miseksi tai oman epävarmuuden käsittelyksi, johon stand upin 
katsotaan — vahvoin varauksin — voivan tuoda myös konkreettista 
helpotusta.* Stand up -koomikko ja näyttelijä Anna Rimpelä kertoo 
esimerkin vitsistään, jonka myötä hän on saanut etäisyyttä mieltään 
vaivanneeseen asiaan: ”Tavallaan aina ku mä kerron sitä vitsiä, ni 
mä niinku parannun pikkasen. Et mua ei hävetä ees enää yhtään, et 
mä tavallaan niinku symppaan itseäni, et 'voi kun se on suloinen, 
vähä tommonen hassu” (Lehto 2018, kohta 50:30.) 

Kiusallisuus on intersubjektiivinen tapahtuma, jota ruokkii 
muiden huomion kohteena oleminen. Sen lähde on lähes aina so- 
siaalisissa normeissa ja odotuksissa, joita kiusalliselta tuntuvat ti- 
lanteet koettelevat. Vaikka myöntäisimme kiusallisuudesta hienon 
pienoisteoksen kirjoittaneen Adam Kotskon (2010) tapaan, että 
”luontaisesti kiusallisia? ihmisiä saattaa olla olemassa, heidänkin 
kiusallisuutensa juontuu aina heidän suhteestaan ympäristöön ja 
muihin ihmisiin. Se, miten ihminen kokee sosiaaliset odotukset, on 
toisaalta erilaisten subjektiivisten, kulttuuristen ja sosiaalisten teki- 
jöiden ehdollistamaa, ja sitä voivat muokata esimerkiksi päihtymys, 
sairaus tai neurologiset poikkeavuudet. Esimerkiksi autismikirjon 

häiriöstään stand up -lavoilla puhunut Joel Herman sanoo lehti- 
haastattelussa, ettei tunne sosiaalista painetta samoin kuin muut, 
minkä hän katsoo edukseen stand up -komiikassa: ”Minulla on eri- 
lainen filtteri sille, mitä viitsin sanoa tai minkä kanssa uskallan tai 
voin olla avoin? (Helsingin Sanomat 26.2.2020.) 

Stand up -keikkatilanteelle ja sen tunnelmalle on ominaista, et- 
tä tilanteen normeja voivat melko vapaasti koetella myös yleisön 
edustajat. Stand up on dialogin asuun puettu monologi ja sellaise- 
na näennäisen avoin areena, joka houkuttelee myös ei-auktorisoi- 
tuja osallistujia. Nämä heklerit eli häiriköt, huutelijat ja keskeyt- 
täjät pyrkivät faattisilla interventioillaan kuitenkin vain harvoin 
oikeaan kommunikaatioon ja ajatusten vaihtoon (vrt. Zuckerman 
2016). Niiden tehtävä on usein pikemminkin häiritä esiintyjää ja 
kiinnittää huomiota häirikköön itseensä (ks. myös Lemon 2018, 
29). Heklerit tuovat joka tapauksessa jännittävästi esiin jotain kiu- 
sallisuudesta sosiaalisena ja vuorovaikutuksen osapuolten vahvasti 
jakamana ilmiönä, jonka alkuperää tai täsmällistä sijaintia on usein 
hankala paikantaa. Ärsyttävän heklerin esiin nostamaa kiusallisuut- 
ta, joka saattaa pahimmillaan pilata koomikon ja yleisön yhdessä 
virittämän tunnelman ja koko keikan, voi verrata Kotskon (2010) 
kuvailemaan tilanteeseen, jossa tuntematon nainen intoutuu baa- 
rissa epävireiseen, venytettyyn a cappella -lauluesitykseen. ”Voim- 
me sanoa yhtä hyvin, että minä tunnen oloni kiusaantuneeksi, että 
laulaminen on kiusallista, tai että koko tilanne on kiusallinen. On 
kuin kiusallisuus olisi jatkuvasti liikkeessä, alati läsnä mutta mah- 
dotonta paikantaa?” (Kotsko 2010, 5). 

Kiusallisuuden sosiaalinen luonne tekeekin hankalaksi luon- 
nehtia sitä yksinkertaisesti tunteena (emotion), joka tyypillisesti 
mielletään henkilökohtaiseksi, sisäiseksi asiaksi. Kiusallisuus on 
pikemminkin paraatiesimerkki relationaalisesta affektista, joka ylit- 
tää perinteisen sisäisen (subjektiivisen) ja ulkoisen (objektiivisen) 
jaottelun ja jota voidaan luonnehtia sosiaalisesti välittyväksi mutta 
fysiologisesti koetuksi (ks. Anderson 2009, 78; Mazzarella 2009). 
Sosiaalisten suhteiden ilmiönä se myös tarttuu sosiaalisesti: kiu- 
sallista tilannetta ei voi tarkkailla ilman, että tulee vedetyksi siihen 

mukaan. Itsekin kiusaantuu, vaikkakin todennäköisesti vähemmissä 
määrin kuin tilanteen välittömät osallistujat. (Kotsko 2010, 8.)? Tai- 
tava stand up -koomikko osaakin käyttää keikalla nousevia kiusal- 
lisia hetkiä ja tilanteita hyväkseen ja hyödyntää niiden affektiivista 
intensiteettiä laukaisemalla ne seuraavassa hetkessä osuvalla vitsillä. 

Kiusallisuuden esiin nostamat ristiriitaiset sosiaaliset odotukset 
ja normit toimivat parhaimmillaan erinomaisena huumorin sytyk- 
keenä ja sitä voimistavina palkeina, joiden vaikutukset saattavat 
yllättää koomikon itsensäkin. Päätän tämän luvun Kaisa Pylkkä- 
sen mieleenpainuvaan kuvaukseen hänen elämänsä vaikeimmasta 
keikasta. Se havainnollistaa ristiriitaisten tunnelaatujen merkitystä 
huumorille, joka huumorintutkija Seppo Knuuttilan (2008) sanoin 
”vihkii lopulta kaikki parit”: 


Tein viime viikolla elämäni vaikeimman keikan. Vaikeimman koska se 
oli niin henkilökohtainen. Yleisönä oli hiljattain edesmenneen isäni työ- 
yhteisö, joille minun piti vetää 30 min komediaa liittyen kuolleeseen isää- 
ni. Kasattuani itseäni pari tuntia itkun keskeltä lavavalmiuteen jouduin 
ensin kohtaamaan yleisön jäseniä, jotka tulivat vuorotellen itkettämään 
minua juuri ennen esitystäni, esittämään suruvalittelujaan ja muistele- 
maan isääni, jonka jälkeen tilaisuudessa pidettiin hiljainen hetki isäni 
muistolle ja tämän jälkeen minun tehtäväni oli kääntää tunnelma hil- 
peäksi ja saada heidät kaikki nauramaan kuolleen ystävänsä muistojen 
äärellä. Mutta kun he sitten nauroivat läpi tuon 30 min ja vaativat vielä 
encoreita, ne naurut olivat tuhannesti arvokkaampia kuin satunnaisten 
kaljasieppojen naurut seuraavalla keikalla. Samalla minulle tuli tunne, 
että ne kaljasiepot eivät ole ansainneet henkilökohtaisia juttujani. Enkä 
kertonut mitään oikeasti henkilökohtaista, se olisi tuntunut itsensärais- 
kaamiselta. Meni päiviä toipua tästä kauhukeikasta, joka kääntyi ehkä 
elämäni parhaimmaksi. Tärkeimmäksi. Henkilökohtaisimmaksi. Kun 
heiltä sitten tuli kiitosviestiä perään loppusanoin ”kiitos kun autoit meitä 
suremaan menetystämme” en tiennyt enää miten suhtautua. Tämä kai 
on koomikon osa. Minun tehtäväni vainajan tyttärenä, oman surutyöni 
keskellä, on auttaa hänen kollegoitaan suremaan heidän suurta mene- 
tystään. Koomikolla kai ei oletusarvoisesti ole olemassakaan surutyötä. 
Sinänsä koomista, sillä kaikki muut osapuolet tilanteessa olivat psykiat- 
reja tai psykologeja. (Tästä tulee vielä joku päivä hyvä lavarutiini, vielä 
en tiedä miten tai minkälainen, mutta luultavasti tulee.) (Kyselyvastaus.) 

Lopuksi: stand-up ja sosiaalinen yhteys 


Olen tarkastellut tässä luvussa stand up -komiikkaa esiintyjän ja 
yleisön välisen suhteen, heidän välilleen rakentuvan yhteyden ja tä- 
män yhteyden kiusallisten katkosten kannalta. Stand up -koomikot 
ovat tästä näkökulmasta paitsi huumorin myös faattisen viestinnän 
erityisosaajia, joiden keskeisiin taitoihin kuuluvat sosiaalisen yh- 
teyden luominen ja sen manipulointi ja tematisointi, eli toisin sa- 
noen keikan ja yleisön tunnelman aistiminen ja ohjaileminen. Stand 
up -komiikkaa esitetään pääsääntöisesti paikoissa, jonne ihmiset 
kokoontuvat viettämään vapaa-aikaansa leimallisesti sosiaalisten 
nautintojen pariin: baareihin, pubeihin, konsertti- ja teatterisalei- 
hin rentoutumaan, keskustelemaan, tutustumaan muihin ihmisiin, 
käyttämään nautintoaineita. Tällaisissa ympäristöissä rituaalisesti 
huollettu sosiaalinen yhteys muihin ihmisiin on tunnetusti tärkeä 
psykologisen hyvinvoinnin lähde. Vaikkei vastaani olekaan tullut 
tutkimuksia elävän stand up -komiikan potentiaalisesti tarjoaman 
ihmiskontaktin positiivisista vaikutuksista esimerkiksi mielenter- 
veyteen (ks. kuitenkin Stevens 2011; Wyatt 2018; Lintott 2019), tun- 
tuisi mahdolliselta ajatella lajin tarjoavan jotain tällaista muillekin 
kuin koomikoille itselleen. 

Huumori on lähtökohtaisesti ryhmädynamiikan ilmiönä erin- 
omainen ja ilmeisen toimiva sosiaalisen yhteyden ja yhteisym- 
märryksen säätelyn väline, jota ilman stand up -keikka karahtaa 
auttamatta karille. Olen tarkastellut näitä hetkiä kokoavasti kiusal- 
lisuutena, jonka olen jakanut yhtäältä stand up -koomikon ”hah- 
moutumiseen” kytkeytyvään kiusallisuuteen, joka saattaa olla hy- 
vinkin yksityistä itsen ja oman koomikkoroolin välisen suhteen 
kipuilua. Toisaalta kyse voi olla esiintyjän ja hänen yleisönsä vä- 
lisen suhteen kiusallisuudesta, jota epäonnistuneet esitysnumerot 
nostavat esiin mutta joka voi liittyä myös ihmisten väliseen sosiaa- 
liseen ja poliittiseen eriarvoisuuteen ja sen tuottamaan jännittee- 
seen yleisemmin. Joillekin pelkkä ajatus nauratetuksi tulemises- 
ta tuntuu epämukavalta, mikä voi karsia osan ihmisistä stand up 
-keikoilta jo ennakolta. 


217 


https://doi.org/10.21435/tl.279 


ANTTI LINDFORS 


Sikäli kuin keskinäinen yhteytemme on jotain, jota yleensä py- 
rimme suojelemaan tai peittelemään täyttämällä hiljaiset hetket 
faattisella viestinnällä ja näin karkottamaan mahdollisen kiusaan- 
tuneisuuden, yhteyden säätely on herkkä, aktiivista kommunikatii- 
vista työtä ja taitoa vaativa asia, josta koomikot ovat tehneet oman 
taiteenlajinsa (ks. myös Brodie 2020). Faattisuuden käsite onkin 
hyödyllinen apuväline teoretisoidessa niitä hetkiä, kun keskinäinen 
yhteytemme on syystä tai toisesta koetuksella, mutta erityisen osuva 
se on tutkittaessa stand upin kaltaisia lajeja, jotka tekevät kommu- 
nikatiivisesta ja sosiaalisesta yhteydestä oman esteettisen kohteensa. 

Faattisuus on myös mukautuva ja hyvin skaalautuva käsite, jolla 
voidaan tarkastella usean eri tason ilmiöitä, yhtä hyvin intiimissä 
vuorovaikutuksessa syntyvää yhteyttä kuin liberaalin demokratian 
perustana lepäävää kansalaisen ja valtion yhteyttä (ks. Slotta 2015). 
Sen esiin nostamaan tiedonintressiin liittyy nykyään julkisessa kes- 
kustelussa säännöllisesti esiintyvä ja koronapandemian voimistama 
huoli siitä, miten nykypäivän kommunikatiivis-teknologinen infra- 
struktuuri erilaisine viestintävälineineen on tehnyt yhteydenpidos- 
ta entistä helpompaa, mutta mahdollisesti myös keinotekoisempaa 
tai pinnallisempaa (Turkle 2011; ks. myös Couldry ja Meijas 2019). 
Nykyajassa fyysiselle läsnäololle nojaavat ja varsinkin sen välittö- 
myyttä varta vasten estetisoivat esityslajit kuten stand up voidaan- 
kin kokea erityisen arvokkaiksi. 

Viitteet 


1 Stand up -juttuja nimitetään puhekielessä toisinaan vitseiksi. Vitsi ei kui- 
tenkaan ole hyvä analyyttinen käsite, koska tutkimuksessa se viittaa kitey- 
tyneeseen lajityyppiin, jollaisia löytyy esimerkiksi vitsikirjoista. Koomikot 
puhuvat itse stand up -jutuista tai -rutiineista. 

2  Faattisuuden näkökulma on laajentunut paitsi lingvistisessä antropologiassa 
myös mediatutkimuksessa koskemaan yleisemmin sosiaalisen yhteyden eh- 
toja sekä viestinnän kanavia ja alustoja (esim. Miller 2008; Elyachar 2010; 
Nozawa 2015; Lemon 2018). Mediatutkimuksessa uuden median muoto- 
ja kuten sosiaalisen median alustoja on puolestaan tarkasteltu ”faattisena 
kulttuurina” joka ei ole välttämättä useinkaan dialogista tai informatiivista 
vaan esimerkiksi erilaisten affektiivisten merkkien - ”tykkäysten” (like) ja 
”tökkäysten” (poke) — välittämää (Miller 2008; Miller 2015; ks. myös Newell 
2018). Faattisuuden tutkimusta on sittemmin kritisoitu muun muassa sosiaa- 
lisen median alustojen ja teknologian käyttötarkoitusten ongelmattomasta 
pelkistämisestä ja typistämisestä juuri tietynlaiseen kevyempään sosiaali- 
suuteen (Zuckerman 2021). 

3 Sanoin ja elein välitetty vuorovaikutus läsnä olevan yleisön kanssa oli korona- 
aikaan kontrolloitua. Suomessakin järjestettiin keväällä 2020 stand up -keik- 
koja etäyhteyksin. Teemu Vesterinen vei yleisönsä kirjaimellisesti metsään, 
jossa esitti kymmenen hengen yleisöille ”koronaturvallisia? stand up -keik- 
koja ilman mikrofonia ja äänentoistoa, kirkkaassa päivänvalossa. Tilanteen 
mahdollista kiusallisuutta hälventääkseen hänen taktiikkansa oli lähteä esi- 
tykseen ”matalalla energialla”, jakamalla yleisön jäsenille aluksi eväsleipiä ja 
pillimehuja siirtyen siitä vaivihkaa varsinaisen materiaalin pariin. — omien 
sanojensa mukaan hieman raveista tutun ”volttilähdön” tapaan (Ks. Lind- 
fors 2023.) 

4 Riittävän toisteisuuden mukanaan tuoma ennakoitavuus antaa stand up 
-koomikolle myös mahdollisuuden elää hetkessä. Kuten Elizabeth Grosz 
(2013, 219) sanoo tavan filosofista käsitettä koskevassa artikkelissaan, tapaa 
(habit) ja hieman yleisemmin ymmärrettynä toistoa ei ole syytä tarkastella 
vain jonain, joka muuttaa elävän ihmisen mekaaniseksi koneeksi, vaan luo- 
vana voimana, joka tuottaa vakauden mahdollisuuksia maailmassa, jossa 
muutos on perustavaa. 

5 Tätä asiaa pohditaan toisinaan teatteritaiteista tutun neljännen seinän käsit- 
teen avulla sanomalla esimerkiksi, että stand upia luonnehtii tämän seinän 
poissaolo (esim. Wickström 2005). Ajattelen pikemminkin, että stand up 
-komiikka pystyttää neljännen seinän esiintyjän ja yleisön väliin vain jotta 
se voidaan kaataa ja synnyttää vaikutelma välittömästä kohtaamisesta. (Ks. 
lisää Lindfors 2019a, 49-51; myös Grobe 2017, 8; Kavka 2008, 21-22). 

6 Kiusallisuuskomediaa voidaan pitää omana (televisio)komedian alalajinaan, 
jonka tunnettuja suunnannäyttäjiä ovat viime vuosikymmenillä olleet esi- 
merkiksi britti- ja yhdysvaltalaisversioitu The Office, Curb Your Enthusiasm 
(suom. Jäitä hattuun) ja tanskalainen Klovni. Suomessa stand up -koomikko 
Pirjo Heikkilän tv-sarja Pirjo (2018-2020) on tyyppiesimerkki kiusallisuus- 
komediasta, jonka jokainen jakso keskittyy yhden kiusallisen sosiaalisen ti- 
lanteen määrittelylle ja taiteelliselle erittelylle, joka parhaimmillaan paljastaa 
jotain vallitsevista häpeä-, oikeus-, siveellisyyskäsityksistä eli yleisemmin 
moraalistamme. 

7 Itseasiassa jo Malinowski (1936) arveli trobriandilaisten seurassa havaitse- 
mansa runsaan faattisen viestinnän liittyvän siihen, että he halusivat peit- 
tää kiusallisen hiljaisuuden edes jollain puheella. Tämän voi hyvin rinnastaa 
Fathi Ahmedin luvun alussa esittämään logiikkaan, jossa stand up -komiikan 
kiusallinen alkuasetelma suorastaan vaatii vitsejä laukaisemaan epämukavan 
tilanteen. 

8 Samaan puhetapaan voi yhdistyä koomikkojen pelkistäminen ahdistuneiksi 
mielenterveyspotilaiksi, mitä Sheila Lintott (2019) tarkastelee taidokkaasti 
yhtenä ”hullun neron” variaationa. 

9 Kiusallisuuden ja nolouden leviäminen koomikon yksityisestä tunteesta kaik- 
kien tilanteen osallistujien jakamaksi affektiksi on varmasti osasyy siinä, 
kuinka häpeällistä stand up -keikan epäonnistuminen voi pahimmillaan olla 
(vrt. Probyn 2005; ks. myös Oppliger ja Shouse 2019). Lauren Berlant ja Si- 
anne Ngai (2017, 242) ovat lisäksi väittäneet, että huumorintajumme kyseen- 
alaistaminen olisi henkilökohtaisesti jopa loukkaavampaa kuin esimerkiksi 
empatiakykymme kyseenalaistaminen, ja pidämme ehkä ”nautintojamme 
lähempänä kuin etiikkaamme”. Heidän mukaansa huumorin spontaanius 
tekisi sen tuomitsemisen henkilökohtaisemmaksi loukkaukseksi tai häpäi- 
syksi. Vaikken itse allekirjoita näin yleistä periaatetta, on selvää, että vitsailu 
ja pilailu ovat kytköksissä persoonaamme vaatimalla usein jossain määrin 
oman itsemme peliin laittamista. 

Tyttö liikkuu ilmeikkäästi ja katsoo tanssiessaan suoraan kameraan. 
Hän on pukeutunut yksinkertaiseen, mustaan teepaitaan ja sitonut 
hiuksensa huolettomasti saparoille. Käsien ja huulien liikkeet seu- 
raavat laulun sanoitusta ja vartalo liikkuu pehmeästi ja notkeasti. 
Lopussa hän osoittaa etusormillaan suoraan kohti katsojaa ja pyö- 
rähtää leikkisästi hymyillen näkyvistä. Tämä 11 sekunnin mittai- 
nen tanssikoreografia on tyypillistä suosittua TikTok -sisältöä. Se 
muodostui TikTokissa talvella 2019-2020 ilmiöksi, jota toistettiin 
lukuisina erilaisina versioina. Koreografian luoneen Haley Sharpen 
kanavalla video herättää jo nostalgiaa. Sitä luonnehditaan ikoniseksi 
ja osaksi TikTokin historiaa. (TikTok: @yodelinghaley 12.12.2019.) 

Tässä luvussa käsittelemme TikTok -videoiden laatimista verna- 
kulaarina, omaehtoisena tapana osallistua audiovisuaalista ilmaisua 
painottavassa sosiaalisen median ympäristössä. Tarkastelemme vi- 
deoiden performatiivisuutta: minkälaisia piirteitä TikTok -videolla 
on performanssin muotona sekä miten TikTok -videoilla tuotetaan 
sosiaalista identiteettiä ja otetaan omaa tilaa internetissä. Vernaku- 
laari toimijuus hahmottuu tässä hybridiseksi: videoiden tekemisen, 
julkaisemisen, katselun ja jäljittelyn prosesseja muovaavat käyttäjien 
ja heille muodostuneen kulttuurin lisäksi digitaaliset laitteistot ja 
itse sovellus. Vastaavasti identiteetin ja sen osana sukupuolen esit- 
täminen tapahtuu sekä sovelluksen mahdollistamia käytäntöjä et- 
tä kulttuurin ja yhteiskunnan asettamia malleja ja ihanteita vasten. 
Videot heijastavat myös ajankohtaista yhteiskunnallista tilannetta ja 
kommentoivat sitä. TikTokin latausmäärät nousivat selvästi vuoden 

2020 koronakevään aikana (Klug 2020, 5), ja videoissa näkyy pande- 
mian aiheuttama muutos arjessa, kuten lisääntynyt oleskelu kotona. 

Pääasiassa mobiilina käytettävä lyhytvideosovellus TikTok on 
muotoutunut suosituksi audiovisuaalisen ilmaisukulttuurin väy- 
läksi vuodesta 2016 alkaen. Tilastokeskuksen kysely suomalaisten 
internetin käytön tavoista vuodelta 2020 kertoo, että noin 34 % 
16—24-vuotiaista seuraa TikTokia, ja palvelu on siten viidennek- 
si suosituin yhteisöpalvelu kyseisessä ikäryhmässä Instagramin, 
WhatsAppin, Snapchatin ja Facebookin jälkeen (Suomen virallinen 
tilasto (SVT) 2020). Videoiden kuvaamiseen liittyy vernakulaare- 
ja tapoja, joilla sovellusta otetaan haltuun. TikTokissa muotoutuu 
omanlaistaan toimintakulttuuria esimerkiksi sosiaalisen vuorovai- 
kutuksen tapojen sekä videoiden sisältöjen ja julkaisemisen osalta. 
Verrattuna muihin videosovelluksiin suhteellisen yleisiä ovat lyhyet 
sketsit ja meemit, ja musiikkipohjaisena sovelluksena TikTokissa 
korostuvat erityisesti musiikkiin liittyvät performanssit kuten tun- 
nettujen laulujen jäljittely huulisynkkauksena sekä tanssivideot. 
Tanssihaastevideot muodostavat sarjoja, joissa käyttäjät esittävät 
kukin oman versionsa samasta tanssikoreografiasta. (Cervi 2021, 
200; Klug 2020, 1, 4). 

Esimerkkiaineistona TikTokin performatiivisten käytäntöjen 
tarkastelussa käytämme kahta videoiden sarjaa. Ensimmäinen on 
yllä kuvailtuun videoon perustuva tanssihaaste, jonka musiikkirai- 
tana on katkelma Doja Catin kappaleesta Say So. Haasteen koreo- 
grafian luonut Haley Sharpe tunnetaan TikTokissa käyttäjänimel- 
lä yodelinghaley (esimerkiksi TikTok: @yodelinghaley 12.12.2019). 
Tanssin suosio TikTokissa on vaikuttanut suoraan Doja Catin suo- 
sioon albumilistoilla, ja tanssikoreografia on myöhemmin pääty- 
nyt osaksi kappaleen virallista musiikkivideota. Toinen videoiden 
sarja perustuu yhteiseen aihetunnisteeseen 4 WeAreFamily (tai 
vaihtoehtoisesti #wearefamily). Se on otettu osaksi TikTokin kam- 
panjaa, joka juhlistaa perhe-elämää koronapandemian aiheuttami- 
en poikkeusolojen aikana. Tunnisteen on ottanut käyttöön myös 
institutionaalinen toimija WHO osaksi omaa kampanjaansa ko- 
ronapandemian torjumiseksi ja terveydenhuollon työntekijöiden 

kiittämiseksi. (TikTok: @who 13.11.2020). Tunnisteella on merkit- 
ty useita videoita, jotka kuvaavat perhearkea etenkin karanteenin 
aikana. Esimerkkinä käyttämämme sarjat edustavat kahta erilaista 
tapaa hakea videoita TikTokissa: musiikin ja muiden ääniraitojen 
nimillä tai aihetunnisteen perusteella. 

Esittelemme ensin TikTokin piirteitä lyhytvideoiden julkai- 
susovelluksena sekä sitä, kuinka sovelluksen tekniset ominaisuudet 
vaikuttavat videoiden tyyliin ja sisältöön. Sen jälkeen käsittelemme 
TikTokin vernakulaareja käytäntöjä sekä performanssin käsitteen 
kautta videoiden avulla tuotettua sosiaalista identiteettiä ja suku- 
puolta. Lopuksi tarkastelemme vielä sitä, miten TikTok -videoil- 
la kommentoidaan ajankohtaisia tapahtumia, kuten pandemiaa. 


TikTok lyhytvideoiden julkaisualustana 


Kiinalaisen ByteDance-yhtiön omistama TikTok avattiin vuon- 
na 2016. Palvelun Kiinassa toimiva vastine on nimeltään Douyin. 
TikTokiin yhdistettiin vuonna 2018 toinen toiminnassa ollut lyhyt- 
videopalvelu, musiikkiin painottunut musical.ly. Sovelluksen käyt- 
täjämäärät kasvoivat nopeasti, ja vuoden 2020 alussa palvelulla oli 
jo 800 miljoonaa käyttäjää. Saman vuoden helmi- ja maaliskuus- 
sa palvelussa tehtiin myös historiallisen paljon latauksia kuukaut- 
ta kohden. (Klug 2020; Kennedy 2020, 1070). Vuoden 2023 alussa 
TikTok on kuudenneksi suosituin sosiaalisen median alusta muun 
muassa Facebookin, YouTuben ja Instagramin jälkeen. Sen aktii- 
visten käyttäjien kuukausittaiseksi määräksi on arvioitu 1,05 mil- 
jardia. (Business of Apps 2023; Statista 2023.) TikTok rinnastuu 
muihin videoiden jakamiseen perustuviin sovelluksiin, joista osa 
on vakiinnuttanut asemansa ja toiset jääneet lyhytikäisemmiksi. 
Se on rinnastettu etenkin Twitterin omaan, kuuden sekunnin vi- 
deoihin perustuvaan Vineen, joka toimi vain nelisen vuotta 2013- 
2017. (Anderson 2020, 7-8.) Tunnetuin suoratoistovideopalvelu on 
vuodesta 2005 alkaen toiminut YouTube.com. Googlen omistaman 
YouTuben kuukausittainen käyttäjämäärä vuoden 2023 alussa on 

arviolta 2,5 miljardia (Statista 2023). YouTubessa julkaistuista vi- 
deoista on tehty runsaasti tutkimusta (esim. Burgess ja Green 2009; 
Snickars ja Vonderau 2009), ja vaikka etenkin tanssivideoiden koh- 
dalla on myös paljon samankaltaisuutta, vertailu YouTubeen auttaa 
hahmottamaan TikTokille ominaisia piirteitä. 

YouTuben ja TikTokin välillä on siis selviä eroja. YouTubeen 
ladatuista sisällöistä suuri osa on kaupallista tuotantoa, ja oma- 
ehtoinen tuotanto käsittää monenlaisia tyylilajeja (Burgess ja Green 
2009). Videot voivat olla useiden tuntien mittaisia, ja sovellus näyt- 
tää ne tietokoneen ruudulle sopivasti vaakatasoisina. TikTok sen 
sijaan on suunniteltu käytettäväksi mobiilisovelluksena, jolloin vi- 
deot ovat lähtökohtaisesti pystysuuntaisia. Niiden kesto on rajattu 
vain yhteen minuuttiin. Videoiden lyhyyden myötä TikTokissa ko- 
rostuu tapa katsoa videoita jatkuvana sarjana. Ne näkyvät katsojil- 
le jatkuvana virtana samantyyppistä sisältöä, jota ei pysty suoraan 
itse valikoimaan muuten kuin yksittäisten videontekijöiden profii- 
lien kautta. Verrattuna muihin sovelluksiin, joissa sisältö valikoi- 
tuu seuraamisen ja seuraajien perusteella, TikTok toimii sisäisten 
algoritmiensa ohjaamana — joskus arvaamattomasti, usein kuiten- 
kin konservatiivisia arvoja suosien. Kuvavirrassa sovellus painottaa 
videoita, joilla on paljon katsomiskertoja ja tykkäyksiä, ja osittain 
tämän vuoksi TikTokissa korostuu yksittäisten somevaikuttajien 
rooli. TikTokin käytäntöjä tutkinut Ethan Bresnick kuvailee sovel- 
luksen toimivan ennemmin ”audiovisuaalisena leikkikenttänä” kuin 
pysyvien sosiaalisten verkostojen muodostajana. (Anderson 2020, 
8; Bresnick 2019; Kennedy 2020, 1072; Klug 2020, 6.) Sovelluksen 
käyttäjät luovat silti yhteisyyttä ja verkostoja. 

TikTok on leimallisesti nuorison suosima alusta, mikä näkyy 
myös sisällöissä. Sen käyttäjäkunta on YouTubeen verrattuna keski- 
määrin nuorempaa: noin 41 % käyttäjistä on 16—24-vuotiaita, ja 
4-15-vuotiaista lapsista arviolta puolet käyttää vähintään yhtä paljon 
aikaa TikTokissa kuin YouTubessa. (Kennedy 2020, 1070.) Kiivas- 
tahtista ja lyhytkestoista kuvavirtaa syytävän TikTokin on katsot- 
tu vastaavan Z-sukupolven eli 2000-luvun alkupuolella lapsuut- 
taan eläneiden mieltymyksiin ja tarpeisiin (Cervi 2021, 199), joita 

on jatkuva verkostojen ja someidentiteetin ylläpito. Tik Tok onkin 
tyypillinen niin sanotun faattisen median edustaja. Edellisessä lu- 
vussa Antti Lindfors on tarkastellut viestinnän faattisuutta yhteis- 
ymmärryksen luomisena ja viestintäkanavan ylläpitona. Faattisella 
medialla tarkoitetaan sosiaalista mediaa, jossa julkaisujen ensisijai- 
sena merkityksenä on viestintäprosessin ylläpito ja julkaisijan ak- 
tiivinen läsnäolo digitaalisten laitteiden muodostamassa sosiaali- 
sessa verkostossa. Kun TikTokin käyttäjät panostavat julkaisuissaan 
pääasiassa läsnäoloon ja kontaktiin, viestintävälineiden perinteinen 
tehtävä eli informaation välittäminen jää toissijaiseksi. (Ks. Miller 
2008, 394-395, 398.) 

TikTok-videoita - muutamasta sekunnista minuuttiin kestäviä 
teoksia — pääsee katsomaan suoran linkin kautta kirjautumatta pal- 
veluun, mutta muut toimet kuten videoiden julkaiseminen tai kom- 
mentointi sekä kommenttien lukeminen edellyttävät kirjautumista. 
Videoita tehdessään käyttäjät voivat hyödyntää sovelluksen tarjoa- 
mia muokkaustyökaluja kuten suodattimia tai nopeuden säätöä. 
Nopeudensäätötyökalulla voi esimerkiksi hidastaa musiikkiraitaa, 
jotta liikkeet, eleet ja huulisynkkaus osuvat musiikkiin paremmin. 
Aihetunnisteiden avulla pyritään lisäämään videon näkyvyyttä 
ja suuntaamaan sitä haluttuihin konteksteihin. Yksi yleinen tik- 
tokkaajien tapa on rakentaa jollekin musiikkiraidan laulusäkeelle 
harkitun kontekstualisoinnin avulla uusi merkitys, joka voi viitata 
esimerkiksi ajankohtaisiin meemeihin tai muuhun viraaliin sisäl- 
töön. Uutta merkitystä tukeva konteksti luodaan valitsemalla sopi- 
via aihetunnisteita videon selitteeseen tai lisäämällä videoon teks- 
tiä tai emojeita. TikTokissa videoihin voi lisätä paitsi tekstiä myös 
tarroja ja muita visuaalisia tehosteita ennen niiden julkaisemista. 
Sovelluksen erityinen ominaisuus on niin sanottu duetto. Siinä kat- 
sojalle näkyy samanaikaisesti kaksi videota: alkuperäinen video, esi- 
merkiksi tanssihaaste, ja siihen reaktiona tai vastauksena laadittu 
video, esimerkiksi toisen käyttäjän versio tanssihaasteesta. Kaikki 
nämä ominaisuudet tukevat etenkin videohaasteisiin vastaamista ja 
rohkaisevat omien videoiden ja remixien tekemiseen. (Klug 2020, 
5-6.) Bresnick esittää, että TikTokin tarjoamat muokkaustyökalut 

mahdollistavat aiemmista sovelluksista poikkeavan luovuuden ja 
leikillisyyden. Hän arvioi, että TikTokin suosio perustuu myös sen 
arvaamattomuuteen. Sen lisäksi, että kuvavirta voi olla sekalais- 
ta ja aivan sattumanvaraista, videoiden tekijä ei voi periaatteessa 
koskaan arvata ennalta sitäkään, millaisia reaktioita tai vaikkapa 
duettovastauksia omiin videoihin voi kertyä. (Bresnick 2019, 4-6; 
Cervi 2021, 199-200.) 

TikTok on avartanut viestinnan ja luovuuden mahdollisuuksia, 
mutta siihen liittyy myös varjopuolia kuten kiusaamista. TikTok 
toimii uutena väylänä myös monenlaiselle epäilyttävälle sisällöl- 
le kuten vihapuheelle ja salaliittospekulaatioille, ja muun muassa 
äärioikeiston näkyvään rooliin on kiinnitetty tutkimuksessa huo- 
miota (Weimann ja Masri 2020). Itse sovellus on saanut julkisessa 
keskustelussa kritiikkiä ennakkosensuuristaan. Esimerkiksi Kiinan 
kannalta poliittisesti epämieluisia sisältöjä on estetty, ja tietynlais- 
ten normien ulkopuolelle jäävien käyttäjien lataamaa materiaalia 
ei näytetä hauissa samalla tavalla kuin muiden käyttäjien. Esimer- 
kiksi vammaisten, seksuaalivähemmistöjen ja ihannenormeista 
poikkeavaa tyttöyttä edustavien nuorten naisten näkyvyyttä Tik- 
Tokissa on vaikeutettu. (Anderson 2020, 9; Kennedy 2020, 1073). 
Lisäksi sovelluksen omistaja oli koko vuoden 2020 ajan poliittisena 
kiistakapulana USA:n ja Kiinan välisissä suhteissa, kun USA syytti 
Kiinaa vakoilusta TikTokin kautta (esim. Guardian 29.9.2020; ks. 
myös Anderson 2020, 10). 


Performanssi, vernakulaari toimijuus ja digitaalinen 
materiaalisuus TikTokissa 


TikTok-videoita voi tarkastella performansseina monella tasolla: 
performanssin käsite viittaa paitsi esiintymiseen myös asioiden 
toteuttamiseen ja uusintamiseen. Vanhastaan performanssi on 
määritelty kommunikaatioksi, joka eroaa arkiviestinnästä kehys- 
tyksensä sekä tyylinsä ja statuksensa osalta (esim. Bauman 1984). 
Antti Lindfors kuvaa performanssia mahdollisten maailmojen ja 

virtuaalisten todellisuuksien rakentamisena ja lavastamisena, joka 
tarjoaa malleja neuvotella kokemuksista ja merkityksistä. Sellaisina 
performanssit ovat keskeinen kulttuurinen media sosiaalisten ja eet- 
tisten kysymysten käsittelylle. (Lindfors 2019, 30.) Vaikka TikTokia 
pidetään ensisijaisesti viihteellisenä ajanvietteenä eikä niinkään eet- 
tisten kysymysten tyyssijana, videot heijastavat myös arvoja ja nii- 
den muutoksia (Kennedy 2020). Folkloretekstin tai TikTok-videon 
tarkastelu performanssina — eikä esimerkiksi teoksena — suuntaa 
huomion esittäjän ja yleisön väliseen vuorovaikutukseen, viestintä- 
kanavaan, tulkinnan rakentumiseen ja esittäjän vastuuseen täyttää 
yleisön odotukset. Performanssi on tapahtuma, johon esiintyjät ja 
yleisö osallistuvat yhdessä ja joka edellyttää molemmilta osapuolilta 
yhteensopivaa kulttuurista kompetenssia. (Buccitelli 2012; Bauman 
1984; Shepherd 2016, 33-41.) Dialogi esiintyjän ja yleisön välillä on 
tärkeää myös digitaalisissa performansseissa. Sosiaalisesta medias- 
ta puuttuu suora kasvokkainen vuorovaikutus yleisön kanssa, joten 
se toteutuu tykkäyksinä ja kommentteina. Tekijä voi tulkita niiden 
puuttumisen yleisön kannanotoksi julkaisunsa laadusta (Buccitel- 
li 2012, 61). Internetissä esiintyjä ei kuitenkaan voi samalla tavoin 
hahmottaa koko yleisöään — verkkoon ladatulla esityksellä on mah- 
dollisten suunniteltujen yleisöjen lisäksi miljoonia muita katsojia 
(Buccitelli 2012, 77—78). 

Performanssitutkimus ja performanssin käsite ovat laajentu- 
neet 1900-luvun lopulta lähtien. Performanssi ei edellytä arkivies- 
tinnästä poikkeavaa kehystystä, vaan mitä tahansa jonkin yleisön 
vastaanotettavaksi tarkoitettua merkityksenantoa ja ilmaisua voi- 
daan lähestyä performanssina. Samalla performanssitutkimus on 
etääntynyt esittävien taiteiden tarkastelusta ja kiinnostunut siitä, 
kuinka ihmiset toteuttavat ja esittävät arjessaan sosiaalisia, am- 
matti-, tai sukupuoliroolejaan. (Schechner 2006; Leeker, Schipper 
ja Beyes 2017, 11-13.) Samalla performanssiin on liitetty performa- 
tiivisuuden käsite, jolla tarkoitetaan, että julkinen esittäminen to- 
teuttaa ja tuottaa esittämänsä asian. Performatiivisuuden käsitettä 
muovanneen Judith Butlerin mukaan identiteetti tai sukupuoli ei- 
vät ole yksilön sisäisiä ominaisuuksia, joita ilmaistaan, vaan ne ovat 

ulkopuolisten sääntöjen ohjaamia käytäntöjä, joita yksilöt tuottavat 
sosiaalisissa performansseissa. Toisin sanoen identiteetti ja suku- 
puoli tuotetaan toistuvien tekojen sarjoissa ja siten niissä on myös 
muutoksen ja variaation mahdollisuus, vaikka toisto saa ne näyt- 
tämään luonnollisilta, sisäisiltä ominaisuuksilta. (Butler 1999, 180; 
2011, 2-3, 12). Karoliina Ojanen (2011, 34-48) rinnastaa kollektii- 
visia normeja myötäilevissä teoissa tuotetun sukupuolen kansan- 
omaiseen perinteeseen, jota tuotetaan yhteisiin kaavojen nojaten 
mutta kuitenkin varioiden. Tarkastelemme jäljempänä oman iden- 
titeetin ja sukupuolen esittämistä TikTokissa performatiivisuuden 
näkökulmasta. Keskitymme julkaisijoihin, mutta myös yleisön toi- 
mintaa voisi tarkastella performatiivisena: esimerkiksi päivitysten 
kommentoinnin tapoja määrittävät yleisön taustatekijät ja (sosiaa- 
liset) roolit. (Buccitelli 2012, 70-71). 

TikTok-videoiden tarkastelu vernakulaareina performansseina 
olettaa ne omassa kontekstissaan tavanomaisia arvoja ja käytäntö- 
jä toteuttaviksi esityksiksi. Vernakulaari on instituutioiden ohjauk- 
sesta irrallista omaehtoista toimintaa ja toisaalta kollektiivinen 
kulttuurinen resurssi, jolla on auktoriteettia yleisen mielipiteen ja 
yhteisten käytäntöjen lähteenä. Sosiaalisessa mediassa vernakulaa- 
ri julkaiseminen ja keskustelut muotoutuvat kunkin viestintäkana- 
van ja sosiaalisen verkoston käytäntöjen ja odotusten mukaisiksi. 
Yhteisiin intresseihin perustuvissa verkostoissa muodostuu yhtei- 
siä tapoja ja merkityksenantoja — yhteistä perinnettä. (Ks. Howard 
2008, 493-495; Howard 2019, 76; Koski ja Turtiainen 2020, 85-86.) 
Vernakulaaria voi lähestyä myös rekisterinä, jolla ilmaistaan ver- 
taisuutta. Vernakulaarin rekisterin hallinta merkitsee taitoa tuottaa 
kohderyhmän kannalta samastuttavaa sisältöä ja luoda mielikuva 
vertaisuudesta — olipa vertaisuus todellista tai näennäistä. Myös 
tunnetut somevaikuttajat pystyvät odotuksenmukaisen rekisterin 
hallinnalla säilyttämään vertaisuuden tunnun yleisönsä kanssa. 
(Koski ja Turtiainen 2020, 95-98.) 

Martin Gibbs työryhmineen on tutkinut alustakohtaisia viestin- 
täkäytäntöjä ja käyttänyt niistä termiä platform vernacular. Verna- 
kulaari merkitsee tässä tapauksessa kansankieltä, ja tarkastelussa 

ovat yleisesti internetissä muotoutuvan vernakulaarin rekisterin 
sijaan erot eri sovelluksiin muodostuvien viestintäkäytäntöjen vä- 
lillä. Kullakin sosiaalisen median palvelulla on hiukan omanlaisensa 
tekniset ominaisuudet, joiden hyödyntämisen käytännöistä ja pää- 
asiallisten käyttäjäryhmien suosimista tyyleistä muodostuu kysei- 
selle alustalle ominainen viestintätapa. (Gibbs ja muut 2014, 257.) 
Tarkastelemme jäljempänä nimenomaan TikTokin vernakulaareja 
käytäntöjä. Tällaisten käytäntöjen tarkastelussa korostuu somejul- 
kaisemisen hybridinen luonne: mobiililaitetta ja digitaalista sovel- 
lusta hyödyntävä omaehtoinen performanssi yhdistää inhimillistä 
ja teknologista sekä vernakulaaria ja institutionaalista toimijuutta. 
Digitaalisissa ympäristöissä vernakulaari ilmaisu hyödyntää väistä- 
mättä yleistä infrastruktuuria ja kaupallisia palvelimia, ohjelmistoja 
ja sovelluksia sen lisäksi, että huomattava osa vernakulaarin kult- 
tuurin hyödyntämästä kuvastosta on lähtöisin kaupallisesti tuote- 
tusta kulttuurista. Vernakulaari ei ole olemassa kokonaan ilman 
instituutioita ja suhdetta niihin. (Blank 2009, 5-11; Howard 2008, 
495-498; Koski ja Turtiainen 2020, 90.) Vastaavasti internetkult- 
tuuria ei ole olemassa ilman materiaalista teknologiaa. 
Digitaalisen materiaalisuuden näkökulmasta teknologiaa ei 
nähdä vain välineenä, jota ihminen käyttää haluamallaan taval- 
la, vaan sillä on toimijuus, joka vuorostaan muokkaa käyttäjien 
toimia. Yhteisöllinen toiminta tietokoneiden ja mobiililaitteiden 
myötävaikutuksella on teknososiaalista. Näkemyksen taustalla ovat 
posthumanistinen ajattelutapa sekä Bruno Latourin kehittämä toi- 
mijaverkkoteoria, joka tunnustaa paitsi ihmisten myös eläinten, 
fyysisten kappaleiden, digitaalisten objektien, käsitteiden ja sano- 
jen toimijuuden. Nämä toimijat osallistuvat kehityskulkuihin ja 
tapahtumiin esimerkiksi mahdollistamalla, auttamalla, rohkaise- 
malla, sallimalla, ehdottamalla, muokkaamalla, hankaloittamalla 
tai estämällä. (Latour 2005, 72; Leeker, Schipper ja Beyes 2017, 9-11; 
Shep 2016, 390-391.) Tästä näkökulmasta TikTokissa tapahtuvaa 
videoiden tekemisen ja julkaisemisen sekä niihin reagoimisen ja 
imitoinnin prosessia voi siis luonnehtia teknososiaaliseksi. Siihen 
osallistuvat paitsi käyttäjät ja heidän ylläpitämänsä sosiaaliset arvot 

ja rakenteet myös mobiililaitteet ja sovelluksen ominaisuudet sekä 
videoiden näkyvyyttä säätelevät algoritmit. 

Käytössä olevat laitteet ja sovellukset määrittävät paitsi luovan 
toiminnan muotoja myös sitä, kuinka tallennetut performanssit 
koetaan ja mitä niillä tehdään (Paasonen 2013, 43). Ne muovaavat 
myös käyttäjien välisen kanssakäymisen muotoja. YouTuben tanssi- 
videoita tarkastelleet Kathrin Peters ja Andrea Seier toteavat, että 
videoita katsottaessa tietokone on tapahtumien keskipisteessä. Vi- 
deoita myös arvioidaan tietokonevälitteisesti, ja YouTube laskee ja 
näyttää niiden saamat tykkäykset ja katsomiskerrat. YouTube luo 
videoille välittömän intertekstuaalisen kontekstin, sillä se on tieto- 
koneen avulla saavutettava arkisto esimerkiksi tanssivideoihin liitet- 
tyjä kuvia ja tyylejä, joita uusinnetaan ja varioidaan. Se on samalla 
sekä kokoelma viittauksia jo olemassa oleviin videoihin että väy- 
lä käyttäjän omien videoiden välittämiseen. (Peters ja Seier 2009, 
193—194.) Tarkastelemme seuraavaksi joitakin TikTokille ominai- 
sia teknososiaalisia käytäntöjä ja etenemme sitten analysoimaan 
performansseja. 


TikTokin vernakulaarit käytännöt 


TikTokin käyttökulttuuri on osittain yhteistä monien muiden so- 
siaalisen median alustojen kanssa, osittain taas erityisesti TikTokille 
ominaisia, yhteistoimintana sovelluksen ja sitä käyttävän yhteisön 
kanssa syntyviä käytäntöjä. Sosiaalisen median vernakulaareja käy- 
täntöjä voi lähestyä sovelluksen haltuunottoa ja niissä toimimista 
ohjaavana folklorena. Simon J. Bronner määrittelee folkloren tapo- 
jen ja käytänteiden (engl. practice) kautta: folklore on kulttuurises- 
ti opittuja toimintamalleja, joiden toistaminen ja variaatio samalla 
uusintavat ja määrittävät kyseisessä kulttuurissa käytettävissä ole- 
via malleja. (Bronner 2016, 15-19.) Kyse voi olla myös yhteiskunnan 
rakenteisiin omaksutuista malleista kuten sukupuolirooleista, joita 
esimerkiksi TikTokin tanssivideot sekä uusintavat että kommen- 
toivat ja jotka ovat verrattain hitaasti muuntuvia. 

Riikka Turtiainen ja Sari Östman kuvailevat omaehtoisten 
verkkosisältöjen kenttää sosiaaliseksi muodostelmaksi, jossa kes- 
keisiä ovat toimijoiden asemat ja heidän välisensä voimasuhteet. 
Kentällä toiminen edellyttää asiaankuuluvaa pääomaa, johon liit- 
tyvät aineelliset puitteet mutta josta suuri osa on aineetonta ja sym- 
bolista. Kyse voi olla esimerkiksi taidosta yhdistellä vaikuttavalla 
tavalla erilaisia sisällöntuotantotekniikoita. Arvostetun aseman 
saavuttamisessa voivat merkitä kerätyn yleisön laajuus, yleisön 
antama palaute, vertaisten mielipiteet ja harkitun laadukas sisältö. 
(Turtiainen ja Ostman 2009, 341-343.) TikTokissa algoritmeilla on 
huomattava vaikutus sosiaalisen pääoman muotoutumisessa. Vi- 
deoiden katsomiskerrat, tykkäykset ja jakojen määrät vaikuttavat 
siihen, mitä videoita sovellus näyttää useimmille käyttäjille ensim- 
mäisten joukossa. Videoita katsotaan yleensä muutama kerrallaan, 
ja tykkäyksiä tulee varmimmin ensimmäisten joukossa näkyville 
videoille. Algoritmien tukema suosion kumuloituminen tuottaa 
helposti tähden asemassa olevia tiktokkaajia ja jättää toisia vähälle 
huomiolle. TikTokin käyttäjien omaksumat käytännöt pyrkivätkin 
monin tavoin näkyvyyden ja suosion tavoitteluun. Keinoja ovat so- 
velluksen ominaispiirteiden mielekäs hyödyntäminen, odotuksen- 
mukaisten sisältöjen tuottaminen sekä sosiaalinen kanssakäyminen 
muiden käyttäjien kanssa. 

Keskeinen videoiden näkyvyyttä säätävä sovelluksen ominai- 
suus ovat aihetunnisteet, joita käytetään myös Twitterissä ja Insta- 
gramissa. Periaatteessa julkaisun yhteyteen merkityt aihetunnisteet 
liittyvät sen aiheeseen, tekijään tai sisältöön, mutta niitä käytetään 
myös strategisesti toisin. Tik Tokissa esimerkiksi #foryou, #foru, #fyp 
eri muunnoksineen viittaavat kaikille käyttäjille näkyvään For You 
-aloitussivuun (sinulle). Niiden käytön oletetaan lisäävän toden- 
näköisyyttä sille, että video näkyy muiden käyttäjien ruudulla. To- 
disteita sovelluksen algoritmien toimimisesta näin ei kuitenkaan 
ole, joten kyseessä on vain oletus ja sovelluksen käyttämiseen liittyvä 
tapa. (Klug 2020, 18; Vice Motherboard 2019.) For You -aihetunnis- 
teita esiintyy myös aineistoissamme. Suosittujen ja ajankohtaisten 
aihetunnisteiden käyttö omien, myös aivan muita aiheita sisältävien 

julkaisujen markkinoimiseksi on tavallista sekä TikTokissa että 
muilla sosiaalisen median alustoilla. Vernakulaareja käytäntöjä täy- 
dentävät kaupalliset toimijat kuten konsultointiyhtiöt, jotka tarjoa- 
vat yksittäisille kuluttajille hakukone- ja aihetunnisteoptimointia. 
Suosituimmilla TikTok-videoiden tekijöillä on tuhansia, joil- 
lakuilla jopa miljoonia aktiivisia seuraajia maailmanlaajuisesti?. 
Tällaisilla TikTok-vaikuttajilla, kuten kymmenien miljoonien seu- 
raamalla Charli D’Ameliolla? (käyttäjänimi @charlidamelio) on 
merkitystä sovelluksen käyttöön liittyvien toimintamallien muotou- 
tumisessa. Vaikuttajayksilöiden imitointi osana sosiaalisen median 
käytäntöjä ei liity pelkästään TikTokiin. Myös YouTubessa suosi- 
tuimmat vloggaajat jättävät vastaavasti jälkensä vlogien tekemisen 
kulttuuriin ja luovat YouTube-videoiden kohdalla tunnuspiirteet 
”youtubemaisuudelle” yhteisesti jaetulle käsitykselle siitä, mitä 
YouTube-videot ovat. Burgess ja Green pitävät vloggaajien suosi- 
on rakentumisen keskeisenä tekijänä heidän tapaansa olla vuoro- 
vaikutuksessa yhteisön kanssa. (Burgess ja Green 2009, 99-100.) 
Sosiaalisen kanssakäymisen mahdollisuudet ovat teknisesti sa- 
mantyyppisiä TikTokissa ja YouTubessa. TikTokissa videoihin liit- 
tyvä kanssakäyminen tapahtuu neljällä eri tavalla: 1) epäsuorasti 
eli videoita katsomalla (joka vaikuttaa videoiden katsojamääriin ja 
siihen, että videota näytetään entistä useammille), 2) reagoimalla 
videoista tykkäämällä ja niitä jakamalla, 3) vastaamalla esimerkiksi 
kirjallisilla kommenteilla ja 4) vastaamalla videoin, kuten duetoin. 
Duettovideot ovat pelkästään TikTokin ominaisuus, eikä toiminnon 
käyttö vaadi editointitaitoja. Duetot ovat henkilökohtaisimmalta 
tuntuva kanssakäymisen muoto ja lähimpänä kasvokkaiskontak- 
tia sovelluksen mahdollistamissa rajoissa. Ne muodostavat jatku- 
vasti syvenevän videoiden verkoston, kun aiempaan vastaukseen 
vastataan uudella videolla (Serrano ja muut 2020.) Bresnick luon- 
nehtii osallistujien väliseksi keskusteluksi TikTok-videoiden teke- 
mistä vuoroin toistensa töitä varioiden ja kommentoiden. Samalla 
kun nousevia trendejä imitoidaan esimerkiksi osallistumalla haas- 
teisiin, luodaan kollektiivisesti vertaisryhmän tuotantoa hyödyn- 
tävää remixiä, jonka sisällöt muotoutuvat TikTokille ominaiseksi 

ilmaisukieleksi ja meemeiksi. (Bresnick 2019, 5.) Yleisöllä on kes- 
keinen rooli digitaalisen perinteen ylläpitämisessä: vaikka suurin 
osa internetin käyttäjistä ei aktiivisesti tuottaisikaan sisältöä ku- 
ten meemejä tai videoita jollekin somealustalle, heidän reaktionsa 
ja tulkintansa pitävät jo tehdyn materiaalin kierrossa ja näkyvillä. 
Internetin eri ilmiöiden tunteminen ja niihin sopivien kontekstien 
tunnistaminen on internetin käyttäjän traditionaalista kompetens- 
sia. (McNeill 2015, 12-13, 16-17.) 

TikTokin omaa ilmaisukulttuuria muovaavat paitsi sovelluksen 
tekniset ominaisuudet ja algoritmien vahva rooli myös käyttäjäkun- 
nan ikäjakauma ja niin sanotun Z-sukupolven mieltymykset ja tar- 
peet sosiaalisen median käytössä. Tyypillistä on oman sosiaalisen 
identiteetin rakentaminen itse tehtyjen videojulkaisujen valityksel- 
lä, jolloin videot ovat ensisijaisesti performatiivisia ja samastutta- 
via, usein myös kepeitä ja hassuttelevia. Vaikka video pyrkisi välit- 
tämään informaatiota, TikTokissa se tuodaan luontevimmin esille 
humoristisesti taikka trendeihin ja oman somepersoonan samas- 
tuttavuuteen nojaten. Tarkastelemme näitä lähemmin jäljempänä 
aineistoesimerkkien tuella. 

Verrattuna esimerkiksi Instagramiin TikTok sisältää amatööri- 
mäisempää ja huolittelemattomampaa sisältöä, jolle on ominaista 
tiivis sidos meneillään oleviin trendeihin. Syynä on sekä käyttäji- 
en ikä että sovelluksen tekniset ominaisuudet: TikTokin valmiit 
musiikkiraidat ja kameratoiminto rohkaisevat tekemään julkaisuja 
omalla mobiililaitteella, eikä muita valmiuksia tarvita. (Grin 2021.) 
Sisällöllisesti TikTokia on pidetty erityisesti tanssihaasteiden ja yk- 
silöllisten sisältöjen julkaisukanavana, mutta sovelluksen käyttäjien 
lisääntyessä myös variaatio on lisääntynyt. TikTokissa tapaa myös 
meemitileja eli käyttäjiä, jotka julkaisevat uudelleen muiden aiem- 
min tuottamia sisältöjä. (New York Times 2020.) 

Vaikka TikTokin käytännöt syntyvät vähitellen julkaisijoiden 
ja yleisön tekemien valintojen kumuloituessa, ne voivat myös 
muuttua. Erityistilanteissa yhteisö voi luoda uusia käytäntöjä tai 
toimintamalleja nopeastikin, esimerkiksi kun ilmenee tarve va- 
roittaa videoiden sisällöistä. Sovellukseen ladattavan materiaalin 

ennakkoseulominen on vaikeaa, minkä osoitti vuonna 2020 niin 
TikTokissa kuin myös muissa videopalveluissa levinnyt itsemurha- 
video. Väkivaltainen leike yhdistettiin muuhun videomateriaaliin, 
jolloin käyttäjät joutuivat näkemään itsemurhan tahtomattaan. Ta- 
paus synnytti käyttäjien keskuudessa tavan varoittaa muita käyttäjiä 
siitä, mistä yksityiskohdista tunnistaa tarpeeksi nopeasti, että ky- 
seessä on juuri tuo itsemurhavideo. Näin videon katsomisen voisi 
heti keskeyttää. (The Verge 7.9.2020.) 

Vernakulaarit rekisterit hallitseva sosiaalisen median käyttäjä 
tietää, millaiset sisällöt ja tyylit sopivat parhaiten millekin alustalle. 
Käytäntöihin kuuluvat myös eri sovellusten yhteiskäyttö ja niiden 
yksilöllisten piirteiden hyödyntäminen. Sovelluksesta riippumat- 
ta julkaisuissa toistuvat usein samat aiheet, kuten ajankohtaisuu- 
tiset, meemit tai populaarikulttuurin ilmiöt. Teknisesti katsoen 
muut sovellukset voivat tuoda TikTok-videoille lisää näkyvyyttä tai 
uudenlaisia käyttömuotoja. Ensinnäkin ja yksinkertaisimmillaan 
yhteiskäyttö merkitsee alun perin TikTokissa julkaistujen videoi- 
den laajempaa jakelua muissakin sovelluksissa kuten Facebookis- 
sa, Tumblrissa, Instagramissa tai Twitterissä. Toiseksi TikTokissa 
leviävää ilmiötä voidaan myös täydentää pitempää kestoa vaativilla 
videoilla. Esimerkiksi TikTok-tanssien ohjevideoita eli tutoriaale- 
ja julkaistaan YouTubessa runsaasti. Say So -koreografiaa opettava 
Bao Tranin seikkaperäinen ohjevideo on yli kymmenminuuttinen 
(YouTube: Learn How To Dance 22.1.2020), ja Online dance classes 
puolestaan ohjeistaa ja harjoituttaa koreografian koko kappaleeseen 
— ei pelkästään TikTokissa näkyvään katkelmaan - noin 40-minuut- 
tisessa tutoriaalissa (YouTube: Online dance classes 2020). 

Kolmas yhteiskäytön tapa on videoiden yhdisteleminen. Erilai- 
set mashupit, yhteen editoidut TikTok-videot, ovat suosittua sisäl- 
töä muun muassa YouTubessa, joka tukee pitempää videokestoa. 
Hyvä esimerkki on TikTokissa vuoden 2021 alussa suosioon nous- 
sut 1800-luvun valaanpyytäjien laulu Wellerman. Skotlantilainen 
postiljooni Nathan Evans julkaisi sen esittämänään joulukuussa 
2020, ja se sai nopeasti miljoonia katsomiskertoja ja reaktioita. 
(New York Post 14.1. 2021.) Jo TikTokissa käyttäjät tekivät lauluun 

stemmavideoita basso-, tenori- ja sopraanoäänillä duettoina niin, 
että laulusta muotoutui moniäänisiä kokonaisuuksia. YouTubessa 
puolestaan ilmestyi laajempia yhdistelmiä, joissa ääni- ja kuvaraidat 
useista eri TikTok-videoista on koottu pitemmiksi kuoromaisiksi 
Wellerman-teoksiksi. (Esim. YouTube: Dubbac Media 14.1.2021; 
YouTube: Mark Norman Francis 18.1.2021.) YouTuben Wellerman- 
videot osoittavat, miten yhden sovelluksen piirissä leviävää video- 
materiaalia voidaan käsitellä, kun se siirretään toisella tavalla vi- 
deoita tukevan sovelluksen piiriin. 


TikTokin tanssihaasteet ja Say So 


Suuri osa TikTokin sisällöstä käsittelee edelleen musiikkia ja tans- 
sia. Doja Catin kappaleeseen Say So tehty koreografia on ollut yk- 
si TikTokin suosituimmista tanssivideoista 2020-luvun alussa ja 
edustaa TikTokille stereotyyppisenä pidettyä sisältöä. Suosituilla 
tanssihaasteilla — joita ovat olleet samaan aikaan myös Renegade, 
Cannibal ja Hit Every Beat — on yhteisiä, TikTokille tunnusomai- 
sia piirteitä. Ensinnäkin koreografia jättää jalat lähes huomiotta, ja 
liikkeet keskittyvät pääasiassa lantiosta ylöspäin. Toiseksi kasvot ja 
kasvojen ilmeet ovat olennaisia toisin kuin yleensä tanssiesityksissä. 
(Cervi 2021, 201.) Haley Sharpen Say So -koreografiassa esimerkiksi 
säkeen Why don't you say so? kohdalla käsiä kohotetaan kämme- 
net ylöspäin ikään kuin ihmettelyä osoittaen, ja myös ilme voi olla 
kysyvä (esim. TikTok: @yodelinghaley 12.12.2019). 
Tanssihaasteiden estetiikka perustuu TikTokin ominaisuuk- 
siin ja siellä muotoutuneeseen kulttuuriin. TikTokille tyypillinen 
huulisynkkaus eli laulun sanojen imitointi suun liikkeillä kohdistaa 
huomion kasvoihin. Koreografiaa rajaa myös se, että käytännössä 
tanssija esiintyy mobiililaitteensa kameralle, joka on aseteltu jolle- 
kin pinnalle kotiympäristössä. Käytettävissä on rajallinen aika, ja 
jos toiveena on tanssin leviäminen viraaliseksi, liikkeiden on myös 
oltava riittävän yksinkertaisia, jotta seuraajat voivat oppia ne koh- 
tuullisella vaivalla. (Cervi 2021, 200; Kennedy 2020, 1070, 1071.) 

TikTokin ja sen tanssihaasteiden suosion on katsottu korreloi- 
neen koronaviruspandemian kanssa, joka on myös lisännyt videoi- 
den tekemistä nimenomaan kotona. Daniel Klug on tarkastellut Tik- 
Tokissa koronapandemiaan liittyviä #distancedance-aihetunnisteella 
merkittyjä videoita. Niiden lavastuksessa ja esiintyjien vaatetukses- 
sa korostuu arkinen kotiympäristö. Videot on tyypillisesti kuvattu 
sellaisessa huoneessa, jossa on tarpeeksi tilaa mutta myös riittävästi 
yksityisyyttä tai taustalla valkoinen seinä, jota vasten esiintyjä erot- 
tuu hyvin. (Klug 2020, 14-15.) Usein tilana on oma makuuhuone, 
joka muuttuu videoiden julkaisun myötä yksityisestä ja suojatusta 
omasta tilasta nähdyksi ja samalla arvioinnin kohteeksi (Kennedy 
2020, 1071). Klugin tarkastelemista #distancedance-videoista lähes 
kaikki on kuvattu yhdellä otolla ja lähes kaikissa esiintyvien hen- 
kilöiden määrä oli yksi. (Klug 2020, 12-13.) Sama asetelma koros- 
tuu Say So -tanssihaasteen videoissa. Tekniikan yksinkertaisuus 
tuo videoon välittömyyttä, hetkellisyyttä ja aitoutta. Tätä korostaa 
versio, jossa vessassa tapahtuvan Say So -tanssin keskeyttää sinne 
syöksyvä pahoinvoiva kaveri ja jossa esitys päättyy hämmennyk- 
seen (TikTok: @rileyhubatka 19.12.2019). 

Haastevideoille on tyypillistä, että tanssikoreografioita ei varioi- 
da, vaan liikkeet pyritään tekemään alkuperäisen mallin mukaises- 
ti. Näin osallistujat osoittavat harjoitelleensa ja osaavansa tanssin. 
Tanssihaaste ei kuitenkaan ole kilpailu, ja asenne haasteeseen vas- 
taamista kohtaan vaihtelee. Vaikka jotkut käyttävät jopa ammatti- 
maista valaistusta tai esiintymisasuja, toisille edes koreografian 
tarkka toteuttaminen ei ole olennaista, vaan tärkeintä on saada 
osallistua. Tällöin voidaan antaa myös kommellusten ja häiriöiden 
näkyä. (Klug 2020, 20-21.) Osa haasteeseen osallistuvista jäljittelee 
myös alkuperäisen videon keinoja aloittaa ja lopettaa tanssi. Videon 
alussa voi näkyä, kuinka esiintyjä astuu taaksepäin käynnistettyään 
kameran, hän voi saapua kuvaan sivusta, tai tanssi voi alkaa suoraan. 
Vastaavasti videon lopussa esiintyjä voi poistua kuvasta. (Klug 2020, 
21-22.) Haley Sharpe on tehnyt Say So -videostaan useita versioita, 
joista osa alkaa kameran käynnistämisellä ja osa suoraan tanssista. 
Lopussa hän yleensä poistuu kuvasta, usein pyörähtämällä. 


241 


https://doi.org/10.21435/tl.279 


TERO AHLGREN JA KAARINA KOSKI 


Tanssin päättyminen merkitään toisinaan käyttämällä sosiaali- 
sessa mediassa tunnettuja käsimerkkejä. Etu- ja keskisormella tehty 
V-käsimerkki tarkoittaa itäaasialaisessa popkulttuurissa nätisti tai 
söpösti esiintymistä ja on yleinen myös selfieissä. Toisentyyppistä 
viestiä kertoo etusormien tuominen kohtisuoraan yhteen. Emoji- 
na se merkitsee ujostelua tai epäröintiä — ikään kuin epävarmuut- 
ta performanssin onnistumisesta. (Klug 2020, 21-22.) Tietyt eleet, 
liikkeet, asennot, kuvakulmavalinnat ja kasvojen ilmeet olivat myös 
Petersin ja Seierin aineistossa keskeisiä YouTube-videoiden tyyli- 
tekijöitä, jotka videoiden tekijät ja katsojat tunnistavat (Peters ja 
Seier 2009, 196). 


Say So -tanssivideot somepersoonan ja sukupuolen 
performatiivina 


TikTok-videoiden tekeminen on omaehtoista sosiaalisen identi- 
teetin rakentamista ja oman tilan ottamista sosiaalisessa mediassa, 
vaikka niiden muotoa ohjaavatkin sovelluksen tekniset ominaisuu- 
det, vernakulaarit toimintamallit ja kulttuuriset normit. Sosiaalises- 
sa mediassa toimiva somepersoona voi olla erilainen kuin arkiminä. 
Shunzuke Nozawa kuvailee niin sanottua hahmoksi tulemista: ih- 
minen kohtaa mediassa joukoittain erilaisia hahmoja ja haluaa sa- 
malla itsekin tuottaa itsestään kaupallisesti menestyvän hahmon, 
jossa hän voi esiintyä esimerkiksi sosiaalisessa mediassa. (Nozawa 
2013; ks. myös Lindfors 2019). Peters ja Seier myös puhuvat sosiaa- 
lisen ekonomisoimisesta, jossa ”itse” muuttuu jatkuvaksi projektiksi 
toimijoiden keskinäistä vertailua ja itsensä tarkkailua. Vertailun ja 
tarkkailun avulla valitaan strategisesti optimaaliset toimintamal- 
lit. (Peters ja Seier 2009, 188.) Somepersoona on helppo ymmär- 
tää performatiivisesti tuotetuksi. Videot, samoin kuin kommentit 
ja muut reaktiot, ovat sitä rakentavia ja uusintavia tekoja. Myös 
tanssihaasteeseen osallistuminen toimii oman somepersoonan 
performatiivina. Osallistujat tuottavat yhteiseen kaavaan kiinnitty- 
vistä videoista omannäköisiään, oman kanavansa tyyliä edustavia 

versioita (Bresnick 2019, 5). Monet toteuttavat TikTokin valtavirrak- 
si muodostunutta teinityttömäistä ”normaalia” (ks. Kennedy 2020, 
1072), mutta toisilla on temaattisempia kanavia. Esimerkiksi sirkus- 
taitojaan esittelevällä kanavallaan Demi Skinner on toteuttanut Say 
So -haasteen korkeilla puujaloilla tanssien (TikTok: Odemiskinner 
2.1.2020) ja irlantilaistansseja harrastava käyttäjä Leilagabrys jul- 
kaissut vain jalkojen liikkeitä kuvaavan irlantilaistanssin samaan 
musiikkiin (TikTok: @leilagabrys 2020). 

TikTokin suurta suosiota voi pitää digitaalisen tyttökulttuurin 
nousuna - tai ainakin tietynlaisen tyttöyden performatiivin nou- 
suna. Seuratuimmat tiktokkaajat kuten Charli DAmelio ja Loren 
Gray ovat nuoria naisia, jotka esittävät kotioloissaan huulisynkkaa 
ja tanssia hupsutellen ja samastuttavasti. DAmelion esiintyminen 
hassutteluineen, silmäniskuineen, kielen näyttämisineen ja joskus 
ikään kuin tanssiliikkeissä erehtymisineen on samastuttavaa. Me- 
lanie Kennedy kuitenkin muistuttaa, että tyttöjen hahmoon Tik- 
Tokissa kuuluva ”häpeilemätön ja suodattamaton tyttömäisyys” on 
vahvasti konstruoitua ja rajoittuu hyvin kapeisiin sukupuoli-, rotu- 
ja luokkaihanteisiin. Esimerkiksi D'Amelio on hoikka, valkoihoi- 
nen, normienmukaisesti viehättävä teinityttö, jonka konservatiivi- 
sen perheen varakkuus käy ilmi videoiden taustalla näkyvän kodin 
tilavuudesta. Sovelluksen algoritmit vahvistavat tällaista tyttöyden 
normia suosimalla sitä ilmaisevia videoita esimerkiksi rodullis- 
tettujen tai muihin vähemmistöryhmiin kuuluvien kustannuksel- 
la. Vaikka TikTok on siis sovelluksena luonut tilaa toimia tyttönä 
internetissä, se rajaa samalla ulkopuolisiksi laajan skaalan erilaisia 
tyttönä olemisen tapoja. (Kennedy 2020, 1070-1073.) 

Haley Sharpen Say So -koreografiaa voi pitää estetiikaltaan fe- 
miniinisenä pehmeine ja vartalon notkeutta kuvastavine liikkei- 
neen. Monet muissakin medioissa suositut naispuoliset tähdet ovat 
julkaisseet tanssista oman versionsa. Charli D’Amelio on videoi- 
nut useita omia versioitaan, yhden niistä myös tanssiparin kanssa 
(TikTok: @charlidamelio 2019), ja näyttelijä-laulaja Selena Gomez 
esiintyy omalla Say So -videollaan tiktokkaaja lola.amithaan kans- 
sa (TikTok: Oselenagomez 7.3.2020). Myös kappaleen alun perin 

esittänyt Doja Cat on tehnyt lyhyen videon kahden muun tanssijan 
kanssa hiukan alkuperäisestä muokatulla koreografialla (TikTok: 
@dojacat 28.2.2020). Julkkisten versiot ovat tuoneet tanssille edel- 
leen lisää näkyvyyttä. Ne myös vahvistavat yhteyttä aiemman fe- 
miniinisen julkkiskulttuurin ja uudemman TikTok-tyttökulttuurin 
välillä (Kennedy 2020, 1073). 

Say So -haastekoreografian mieltäminen lähtökohtaisesti femi- 
niiniseksi näkyy maskuliinisuuden korostamisena nuorten miesten 
tekemissä versioissa. Käyttäjän munggaran6 videossa saatteena on 
englannista vapaasti käännettynä ”jos olet pohtinut, miten pojat 
tiktokkaavat, niin näin”. Videolla neljä miesoletettua tanssijaa tois- 
taa Say So -koreografian, mutta korostetun aggressiivisin liikkein. 
Hurjuuden esittäminen kuvastuu etumaisen tanssijan ilmeissä: kä- 
siä veivataan hampaat irvessä. (TikTok: @munggaran6 1.1.2020.) 
Samoin käyttäjän treclements videossa tanssia tyylitellään terävin 
ja suurennelluin liikkein. Haley Sharpen alkuperäisessä videossa 
ruudulta poistuminen on tapahtunut viehkosti pyörähtämällä; tä- 
mä tanssija versioi sitä syöksymällä vauhdikkaalla kierrehypyllä si- 
vussa näkyvälle sängylle. (TikTok: Otreclements 20.12.2019). Valta- 
kulttuurisia normiodotuksia voi myös tietoisesti murtaa. YouTuben 
meikkausopetusvideoista tunnettu James Charles Dickinson rikkoo 
omilla videoillaan perinteisiä sukupuoliodotuksia esimerkiksi sii- 
tä, miten miehet meikkaavat ja pukeutuvat. Say So -videollaan hän 
toteuttaa koreografian täydessä meikissä ja alkuperäiseen tapaan 
pehmein liikkein. (TikTok: @jamescharles 21.12.2019). 

Tanssin esittämiseen TikTokissa voi olla monenlaisia vaikuttimia. 
Monille tanssi itsessään tai haasteeseen osallistuminen on tärkeää; 
toisille se on korostetummin oman sosiaalisen identiteetin perfor- 
matiivi tai sillä ilmaistaan poliittisia tai sosiaalisia argumentteja. 
TikTokissakin vallitsevat norminmukaiset oletukset sukupuolesta 
tai seksuaalisesta suuntautumisesta eivät estä yksilöitä tuottamasta 
toisenlaisiakin identiteettejä. Aihetunnisteella #comingout viitataan 
TikTokissa kaapistatulovideoihin eli performansseihin, joiden avul- 
la esiintyjä paljastaa ensi kertaa seksuaalisen suuntautumisensa ys- 
tävilleen ja sukulaisilleen ja joskus myös kuvaa heidän reaktioitaan. 

(Cervi 2021, 200.) Myös jäljempänä käsitellyt 4wearefamily-videot 
toimivat usein gueer-identiteetin performansseina. Yhteiskunnas- 
sa jokaiselle lähtökohtaisesti asetettu heteroseksuaalisuuden (sekä 
cissukupuolisuuden) normi (Butler 1999, 180) näkyy kuitenkin jo 
siinä, että toisin kokeva yksilö on ”kaapissa” ellei erikseen julistau- 
du normista poikkeavaksi. TikTokissa normit vaikuttavat vahvas- 
ti videoiden näkyvyyteen, mutta sovellus ei — joitakin paikallisia 
ylilyöntejä lukuun ottamatta (ks. Anderson 2020, 9) — sinänsä estä 
normeja haastavia sukupuolen tai seksuaalisuuden performatiiveja. 


#WeAreFamily ja perheteeman variaatiot 


Suositut aihetunnisteet ovat vapaasti otettavissa vernakulaariin 
käyttöön sosiaalisen median sovelluksissa. Toinen tapausesimerk- 
kimme 4 WeAreFamily (olemme perhe tai olemme perhettä) on 
TikTokissa suosittu aihetunniste, joka voi viitata yksinkertaisesti 
perhe-elämään mutta jolla on sen lisäksi erityisiä merkityksiä. Se 
viittaa muun muassa globaaliin solidaarisuuteen, yhteenkuuluvuu- 
teen koronapandemian aiheuttamien muutosten äärellä tai tukeen 
seksuaali- ja sukupuolivähemmistöille. Siihen liittyy myös viralli- 
sen tahon organisoima kampanja. Kaikista aihetunnistetta käyttä- 
vistä videoista ei ole helppo löytää sen yhteyttä videon sisältöön tai 
tekijään. Se voi joskus olla mukana vain näkyvyyden lisäämiseksi 
tai sillä on merkityksiä, joita vain asianosaiset ymmärtävät. Tässä 
keskitymme englanninkielisiin videoihin ja niissä perheeseen, so- 
lidaarisuuteen ja pandemiaan viittaaviin merkityksiin.* 

Suuri osa #wearefamily-merkittyja videoita viittaa suoraan tai 
epäsuorasti Sister Sledgen esittämään hittiin We are family (1979), 
jonka on kirjoittanut muusikko Nile Rodgers ja tuottanut Bernard 
Edwards. Sillä voidaan viitata tavalliseen perheeseen, mutta tällä 
sisaruudesta, läheisyydestä ja tulevaisuudenuskosta kertovalla kap- 
paleella on pitkä historia myös tavanomaisista poikkeavien perhe- 
muotojen puolustajana sekä sukulaisuuteen perustumattoman 
yhteisyyden ylistäjänä. Sitä on käytetty 1970-luvun lopulta lähtien 

homoseksuaalien piirissä viittauksena perinteisen perheen sijaan 
muodostuviin affektiivisiin suhteisiin sekä poliittiseen yhteenkuu- 
luvuuteen. Sister Sledgen esittämällä hitillä on edelleen HLBTIQ- 
piireissä itse valittuun perheeseen ja sateenkaaripiirien sisäiseen 
solidaarisuuteen viittaava merkitys. (Herman 1990, 789; Way 2014; 
Weston 1991, 403.) 

Aihetunniste #wearefamily lähestyy siis perhettä tapauskohtai- 
sesti hyvin erilaisista näkökulmista. Tunnisteella merkityt videot 
voivat esitellä humoristisesti perhearkea, hulluttelua tai kinastelua- 
kin perheen kesken. Tällaisissa videoissa esimerkiksi nainen tulee 
muksineeksi miestään vesipullolla ja laukulla muka huomaamat- 
taan, ja tämä hermostuu (TikTok: @samandlona 16.5.2020) tai ai- 
kuiset veljekset ottelevat testatakseen, kumpi on vahvempi, mutta 
musiikin rytmin muuttuessa kääntyvätkin selin imitoimaan twerk- 
kausta (TikTok: Othewadetwins 22.5.2020). TikTokin hengen mu- 
kaisesti monet perhettä korostavista videoista ovat usean sukupol- 
ven yhteistä koreografista esiintymistä musiikin tahdissa, joskus 
myös samantyylisesti pukeutuneina. Tällaisissa videoissa koroste- 
taan esimerkiksi perheen suurta kokoa, mikä huomioidaan myös 
kommenteissa, tai perheen yhteistoiminnallisuutta ja eri ikäpolvet 
yhdistävää hyvää henkeä, joka ei ole itsestäänselvyys (esim. TikTok: 
@paigemackenzie 23.11.2018; Tik Tok: @abiclarkecomedy 20.5.2020; 
TikTok: @royaltybeauxs 27.2.2022). Tunniste liitetään myös seurus- 
teluun ja avioliittoon. Esimerkiksi hääjuhlissa kuvattu otos muistut- 
taa kuvatekstissä, kuinka kaksi perhettä muuttuu avioliiton myö- 
tä yhdeksi, ja näyttää juhlavieraat tanssimassa Sister Sledgen hitin 
tahdissa (TikTok: @jayandmackfilms 17.9.2020). 

HLBTIO-henkisissä #wearefamily-videoissa näkökulma per- 
heeseen on kahdenlainen. Toisaalta kyse on tässäkin ydinperheis- 
tä ja erityisesti siitä, etteivät ne ole pelkästään heteroseksuaalien 
elämäntapa. Videoilla esimerkiksi kahden isän perheet reagoivat 
perhemuotoaan hämmästeleviin kysymyksiin, ja kommenteissa 
heitä tuetaan. (TikTok: @robotramon 21.6.2020; TikTok: Oterrell 
jarius 25.5.2021.) Toisaalta aihetunniste osoittaa erityisesti valitun 
perheen ja laajemman gueer-solidaarisuuden suuntaan. Valittuun 

perheeseen viittaa esimerkiksi käyttäjän tinamadlibs video, jonka 
lähtökohtana on Dorian-nimisen käyttäjän suru perheensä ym- 
märtämättömyydestä. Video on kooste useiden tiktokkaajien pu- 
heenvuoroista, joissa nämä tarjoutuvat kukin vuorollaan hänelle 
uusiksi perheenjäseniksi. ”Hei Dorian, olen uusi enosi!” (TikTok: 
Etinamadlibs 2022.) Oueer-henkisiä videoita julkaiseva super ni- 
ro tanssii We Are Family -hitin tahdissa ja kiittelee aiempaan vi- 
deoonsa saamistaan positiivisista kommenteista ja uusista seuraajis- 
ta. Hän ilmaisee laulaen olevansa niiden myötä seuraajiensa kanssa 
samaa perhettä. (TikTok: Osuper niro 23.4.2022.) 

Vakavaluonteisempi video on käyttäjän andreas.embodiment 
tunteikas pyyntö seksuaali- ja sukupuolivähemmistöjen kohdatuk- 
si tulemisen puolesta koko vähemmistöperheen osalta. Videossa 
käytetään myös muita yhteisöön viittaavia aihetunnisteita, kuten 
#gaytok sekä #queertok. (TikTok: @andreas.embodiment 8.5.2022.) 
#Wearefamily-videoissa hyödynnetään TikTokin toimintameka- 
nismia homo- ja transfobian, rasismin ja seksismin vastaisen yh- 
teisön luomiseen. Hyvä esimerkki osallistamisesta on käyttäjän 
call me philly ohjeistus kommentoida videota sanalla perhe (engl. 
family) ja sen jälkeen seurata kommentoijien käyttäjätilejä (TikTok: 
call me philly 15.11.2021). 

HLBTIO-yhteisöjen julkaisuissa gueer-identiteetin performans- 
seilla voi nähdä poliittisen luonteen, kun kauan syrjitty vähem- 
mistö tekee itsestään näkyvää yksilö ja video kerrallaan. Joukossa 
on myös tavoitteiltaan informatiivisia videoita. Tietosisällön voi 
välittää monella eri tavalla. Käyttäjän yagboy videossa esitellään 
HLBTIO-yhteisön käyttämiä lippuja: miesoletettu henkilö yksin- 
kertaisesti luettelee sivussa näkyvien lippujen symboloimat suku- 
puoliset tai seksuaaliset suuntautumiset We Are Family -hitin soi- 
dessa taustalla — ja siinä videon pituus jo tuleekin täyteen (TikTok: 
@yagboy 18.2.2021). Käyttäjä sue kessler puolestaan on pukenut 
viestinsä enemmän TikTok-tyyliseksi. Videossa hänen nykypäi- 
vän minänsä keskustelee hänen 1990-luvun minänsä kanssa ja 
kertoo yhteisön nykyään käyttämistä termeistä. Videoon mahtuu 
vain muutama termi, koska vuolaassa keskustelussa entinen minä 

koettaa arvailla niiden merkitystä. Kessler onkin tehnyt useita vas- 
taavia videoita, joissa termejä kertyy lisää. Tiedottamisen sijaan vi- 
deot hahmottuvat samastuttavana jutusteluna, joka hyödyntää myös 
yhtä HLBTIO-yhteisöille ominaista teemaa: voisinpa kertoa men- 
neisyyden ahdistuneelle minälleni, että kaikki menee vielä hyvin. 
(TikTok: Osue kessler 27.3.2022). 


#Wearefamily pandemian kontekstissa 


Sister Sledgen esittämällä We Are Family -kappaleella on viitattu 
myös muilla tavoin ihmisten väliseen yhteisyyteen ja solidaarisuu- 
teen. Laulun tekijä Nile Rodgers reagoi vuonna 2001 syyskuun 11. 
tapahtuneeseen terrori-iskuun järjestämällä musiikkivideon, jossa 
yli 200 henkilöä näyttelijöistä pelastustyöntekijöihin tanssii hänen 
vanhan We are family -hittinsä tahdissa. Samalla perustettiin säätiö 
We Are Family Foundation, joka toimii globaalin solidaarisuuden 
lisäämiseksi ja ihmisten keskinäisten epäluulojen poistamiseksi. 
Seuraavana vuonna julkaistiin video, jossa yli 100 lastenohjelmien 
hahmoa tanssi saman kappaleen, ja vuonna 2005 säätiö julkaisi yh- 
teistyössä A World of Difference Institute -järjestön kanssa videon 
We Are Family: A Musical Message for All. (We Are Family Founda- 
tion 2020). Tässä yhteisyyttä luodaan organisoidusti yli kulttuuri-, 
kansallisuus-, ja uskontorajojen. 

Vuonna 2020 #wearefamily nousi tältä pohjalta uudelleen ajan- 
kohtaiseksi, kun maailman terveysjärjestö WHO ja TikTok ottivat 
sen käyttöön koronapandemian aikana. TikTokin kampanjassa 
herätellään solidaarisuutta muiden terveyden suojelemiseksi sekä 
osoitetaan tukea poikkeuksellisessa tilanteessa eläville perheille ja 
WHO:n videoissa myös terveydenhuollon työntekijöille. WHO:n 
videoissa toistuu Rodgersin idea tanssivasta ryhmästä pelastus- 
työntekijöitä, tällä kertaa pääasiassa terveydenhuollon puolelta. 
Kampanjan aloitusvideossa Kim Sledge, yksi Sister Sledge -yhtyeen 
jäsenistä, laulaa ilman säestystä kappaleesta katkelman. Samalla 
kehotetaan muita tiktokkaajia osallistumaan kampanjaan: kuvaa 

itsesi laulamassa tätä kappaletta, julkaise se TikTokissa, kutsu ys- 
täväsi osallistumaan! (TikTok: @who 13.11.2020.) 

Vaikka #wearefamily-aihetunniste yhdistyy vuonna 2020 jul- 
kaistuissa videoissa usein koronarajoituksiin, verrattain harva on 
toteuttanut WHO:n videoissa ilmaistua kehotusta sellaisenaan. 
Videot liittyvät erossa olemiseen tärkeistä perheenjäsenistä ja toi- 
saalta tilanteeseen, jossa keksitään tekemistä kotijoukkojen kanssa, 
esimerkiksi osallistutaan tanssihaasteeseen harmaapäisen isäpapan 
kanssa karanteenin hengessä (TikTok: @liv_beeson 17.5.2020). Ne 
voivat siis yhtä hyvin olla WHO:n haasteesta riippumatonta perhe- 
videoiden jatkumoa. Esimerkiksi käyttäjä adelebrayley on julkaissut 
#wearefamily-tunnisteella runsaasti videoita, joissa perhe esiintyy 
musiikin tahdissa esimerkiksi pihalla jumppaamassa. Yhdessä niistä 
kuitenkin myös kootaan yhteen perheen puuhia karanteenin ajal- 
ta ja kannustetaan yhteiskunnallisiin huoltotehtäviin osallistuneita 
WHO:n tapaan (TikTok: @adelebrayley 28.5.2020). 4 Wearefamily 
ei ole ainoa aiheeseen liittyvä tunniste, vaan vastaavaa sisältöä on 
myös esimerkiksi #distancedance-videoissa (suom. etatanssi’), joi- 
hin sisältyi usein myös ohjeistusta koronapandemian torjumiseksi 
(Klug 2020, 12-13). 

Vuonna 2020 suosiotaan jyrkasti nostanutta TikTokia on luon- 
nehdittu vastalääkkeeksi koronakriisille ja etenkin sen ensimmäistä 
kevättä leimanneelle kotona oleilulle (Kennedy 2020, 1069-1070). 
Videoiden teko toi kiinnostavaa tekemistä, mutta myös asian käsit- 
tely yhdessä on ollut merkityksellistä. Esimerkiksi käyttäjä grandad- 
joe1933 julkaisi keväällä 2020 videon, jossa tyttärentytär on tullut 
vahvasti suojautuneena häntä tapaamaan pidettyään vapaaehtoista 
karanteenia sitä varten. Isoisän ja jätesäkkiin pukeutuneen nuoren 
naisen halaus on kirvoittanut runsaasti vastaavassa tilanteessa ole- 
vien tai isovanhempiaan kaipaavien kommentteja. (TikTok: @gran- 
dadjoe1933 26.5.2020.) Tällaisiin TikTok-videoihin pätee sama, mitä 
meemeistä on kirjoitettu kriisitilanteiden käsittelyssä. Tilanteeseen 
sopivalla meemikuvalla voi osoittaa solidaarisuutta ihmisille, joi- 
hin ei ole lähikontaktia, ja käsitellä myös itse kriisiä omaehtoisesti 
(Blank 2013, 12, 44). Psykologit ovat todenneet, että nimenomaan 

koronatilannetta koskevat meemijulkaisut edistävät kriisin käsitte- 
lyä enemmän kuin asiaan liittymättömät hauskat julkaisut (Myrick, 
Nabi ja Eng 2022). Korona-aiheiset TikTok-videot kuvaavat omaa 
arkea viitaten samalla yhteisölliseen, jaettuun kokemukseen siitä, 
että elämä rajoittuu toistaiseksi kotipiiriin. Se on tapa käsitteellistää 
tilannetta sekä itselle että videon katsojille. Viittaukset pandemi- 
aan näkyvät myös videoiden kommenteissa. Kommentointiinkin 
on muodostunut TikTokissa kulttuurisia tapoja kuten aikaperspek- 
tiivin lisääminen: kommentoija merkitsee minä vuonna katsoo vi- 
deota. Vuoden 2020 myötä Say So -videoiden kommenteissa tois- 
tuu muistelu, miten kaikki oli vielä helpompaa vuonna 2019, jolloin 
kyseinen tanssihaaste sai alkunsa. 

Huolimatta siitä, että ¢wearefamily-aihetunniste oli suosittu 
koronapandemian aikaan, WHO:n omat videot ovat saaneet suh- 
teellisen vähän katsomiskertoja, tykkäyksiä ja kommentteja. Ver- 
rattuna muihin samaa aihetunnistetta käyttäviin WHO erottuu in- 
stitutionaalisella tyylillään: toteutus on ammattimaisesti huoliteltu 
ja haastevideon loppupuolella näkyvät hyväntekeväisyysjärjestölle 
ominaiset kuvastot ja järjestön logo. TikTokissa mainosten ja kam- 
panjoiden onnistuminen perustuu paljolti siihen, että ne sulautuvat 
käyttäjälähtöisiin, autenttisiksi koettuihin sisältöihin, ovat huolitte- 
lemattomuudessaan samastuttavia ja herättävät reaktioita (NoGood 
18.4.2022). WHO:n videoiden laimeaa suosiota selittää se, ettei se 
ole hallinnut TikTokin alustakohtaista vernakulaaria rekisteriä us- 
kottavalla ja samastuttavalla tavalla (ks. Gibbs ja muut 2014, 257- 
158: Koski ja Turtiainen 2020, 101-102). 

Verrattuna YouTubeen, jossa julkaisuista sisällöistä valtaosa on 
ollut ammattimaisia, TikTok on korostuneen vernakulaari. Se suo- 
sii ammattimaisen tuotannon sijaan vertaistuotantoa ja vernaku- 
laaria tyyliä sekä informatiivisen sijaan faattista ja performatiivista 
sisältöä. Tämä näkyy myös mainostajille annetuissa vinkeissä, jotka 
tähdentävät kaupallisen tiedottamisen sijaan TikTokin tyyliin so- 
pivaa, autenttisen oloista läsnäoloa alustalla. Huolittelematon, sa- 
mastuttava sisältö, jota ei ehkä edes tunnista mainokseksi vaan jo- 
ka rakentaa positiivista, ehkä itseironistakin kuvaa toimijasta, saa 

TikTok-yleisön kokemaan läheisyyttä alustalla julkaisevaan brän- 
diin. (Ks. NoGood 18.4.2022.) Tässä korostuu vernakulaarin luon- 
ne ilmaisun rekisterinä, jota myös institutionaalinen toimija voi 
hyödyntää tai jäljitellä (Koski ja Turtiainen 2020, 88, 90). WHO:n 
yleishyödyllinen sanoma, olkoonkin että järjestö puki sen TikTo- 
kin käytäntöjä noudattaen osallistavaksi haasteeksi, ei ottanut tul- 
ta alleen sellaisenaan. 4 Wearefamily-aihetunniste ja sen yhteydessä 
koronapandemiaan liittyviä kehotuksia pysyä kotona näkyi kuiten- 
kin keväällä 2020 käyttäjien omaa tyyliä noudattavissa videoissa. 


Lopuksi: omaehtoisen osallistumisen merkitykset 


TikTok on sisällöiltään monipuolinen videoiden julkaisusovellus, 
jossa painottuvat musiikki, tanssi ja lyhyet sketsit. Kuten muissa- 
kin digitaalisissa sovelluksissa, TikTokissa videoiden tekemistä ja 
niihin reagointia ohjaavat sovelluksen tekniset piirteet sekä niiden 
käyttöä koskevat vernakulaarit käytännöt ja odotukset. Latourilai- 
sen toimijaverkkoteorian pohjalta TikTokia teknisine piirteineen 
voi pitää yhtenä toimijana videoiden tekoprosessissa. Sovelluk- 
sen piirteet avoimesti saavutettavana, esiintymiseen ja viihteeseen 
keskittyvänä ja kevyesti strukturoituna myös madaltavat kynnystä 
osallistua. Etenkin haasteet, jotka antavat mahdollisuuden esitel- 
lä omia taitoja, motivoivat osallistumaan. (Klug 2020, 7-11.) Vaik- 
ka kyseessä olisi tanssi- tai temaattinen haaste, monet vastaavat 
haasteisiin myös täysin omalla tavallaan. Osassa Say So -videoita 
musiikkia on käytetty vain videon taustana samalla kun videol- 
la esitellään esimerkiksi näppäimistön P-näppäimen maalaamis- 
ta Paavo Pesusieni -sarjan Patrik-hahmon näköiseksi (TikTok: 
@sarah_crybaby 9.1.2020). Say So -musiikkiraitaa ja -tanssia on 
käytetty myös omien 3D-animaatiotaitojen esittelyyn (TikTok: 
@dave.xp 30.12.2019), ja käyttäjä jellopus sai tuhansia kannusta- 
via ja ihailevia kommentteja Say So -videoonsa, jossa hän esitteli 
laihdutuskuuriinsa liittyvää harjoittelua ja ruokavaliota (TikTok: 

kiinnitytään ilman että varsinaisesti toteutetaan haastetta. Näin 
ollen WHO:n pandemiaan liittyvä #wearefamily-haaste on voinut 
vaikuttaa aihetunnisteen käyttöön keväällä 2020 julkaistuissa vide- 
oissa, vaikka vain harvassa niistä lauletaan Sister Sledgen kappaletta 
haasteen ehdottamalla tavalla. 

TikTok-videot antavat oman henkilökohtaisen tilan rajaamisen 
ohessa myös mahdollisuuden kommentoida omalla näkökulmal- 
la ajankohtaisia aiheita ja tapahtumia tai laajoja yhteiskunnallisia 
rakenteita, kuten odotuksia sukupuoleen sidotusta käyttäytymi- 
sestä. Videoiden luonne vernakulaarina viestintänä antaa niille 
vapautta toimia tekijänsä oman näköisenä kommentoinnin muo- 
tona. Samalla kuitenkin TikTok-trendien ja tyylin tuntemus on 
tärkeää, jos aikoo saada suosiota ja näkyvyyttä. Sovelluksen algo- 
ritmeihin ja videoiden katsomisen kulttuuriin kytkeytyvät seikat 
vaikuttavat siihen, miten videot näkyvät suurelle osaa sovelluksen 
käyttäjistä. Osalle videoista, kuten paikallisilla kielillä julkaistuil- 
le tai edellä mainituille samanhenkisten kanssa verkostoitumiseen 
tähtääville HLBTIO-aiheisille videoille, ei välttämättä pyritäkään 
saamaan mahdollisimman laajaa vaan ennemmin valikoitunutta 
katsojakuntaa. 

Keskeistä TikTok-videoissa on tarkastelumme perusteella per- 
formatiivisuus ja faattisuus. Aktiivisesti julkaiseville käyttäjille jul- 
kaisujen säännöllisyys ja läsnäolo alustalla voivat olla yhtä tärkeitä 
kuin sisällöt. He rakentavat somepersoonaansa vähitellen julkaisu 
julkaisulta ja tarttuvat vain sellaisiin haasteisiin, joita voivat toteut- 
taa oman someroolinsa kehyksessä. Myös institutionaaliset toimijat 
joutuvat TikTokissa menestystä saavuttaakseen häivyttämään tie- 
dottavaa sisältöä ja panostamaan performatiivisuuteen eli TikTokiin 
sopivan, vernakulaaria rekisteriä lainaavan brändin rakentamiseen. 
TikTokin alustakohtaista rekisteriä hyödyntämällä voi kuitenkin 
välittää vähitellen myös haluamaansa informaatiota. 

Viitteet 


1 YouTubea käsitellään tässä siinä muodossa, jossa se on toiminut vuodes- 
ta 2005. Vuonna 2021 YouTube on käynnistänyt beta-testauksen omas- 
ta mobiilikäyttöön paremmin sopivasta lyhytvideosovelluksesta YouTube 
Shorts, joka kilpailee TikTokin kanssa (Sherman 2021). Heinäkuusta 2021 
lähtien se on ollut kaikkialla saatavilla perinteisen YouTuben rinnalla, ja mo- 
net vaikutusvaltaiset tiktokkaajat kuten Charli D'Amelio ovat jo siirtyneet 
käyttämään myös YouTube Shortsia. (Social Media Today 2021.) 

2 Suomalaisista tiktokkaajista yksi maailmanlaajuisesti tunnettu on Ylen haas- 
tattelema Jennifer Käld (Yle Uutiset 2.3.2020) 

3 MyösD'Amelion sisko ja vanhemmat ovat seurattuja tiktokkaajia. 
Ulkopuolelle rajautuvat esimerkiksi turkkilaiset ja puolalaiset #wearefamily- 
videot, joiden suuri määrä viittaa aihetunnisteen erityismerkitykseen niillä 
kielialueilla. 

5 Elokuvassa Ice Age. Mannerten mullistus (2012) kuullaan Ester Deanin sa- 
noittama musiikkikappale We Are (Family). Se laajentaa perheen käsitet- 
tä verisukulaisuuteen perustuvasta ydinperheestä monenlaisista ihmisistä 
koostuvaksi, valituksi kumppanuudeksi. Elokuvassa erilajiset eläimet muo- 
dostavat perheen laulaen ”we are not your ordinary family”, emme ole tyy- 
pillinen perhe. 

Internet on täynnä hirviöitä, mikä ei yllätä. Hirviö on kulttuurinen 
luomus, joka päivystää normien ja moraalikäsitysten kynnyksellä 
(Cohen 1996, 4-16; Boyer 2013, 240-241), ja internet on kynnyksista 
suurimpia, välitila, jonka säännöt poikkeavat fyysisestä todellisuu- 
desta. Tauotta päivittyvässä ja laajenevassa virtuaaliympäristössä 
törmää nopeasti sisältöön, joka haastaa omat arvot tai koko maa- 
ilmankatsomuksen. Lasten verkonkäytön vaaroista puhutaan sään- 
nöllisesti, tietoturvamme on aina uhattuna, ja niin sanottu pimeä 
verkko (dark web) on mytologisoitu alamaailmaksi, jossa ihmisen 
pahuus riehuu valtoimenaan. Digitaalisessa ympäristössä kukoista- 
vat myös yhteisöllisesti ja omaehtoisesti syntyneet kauhutarinat, joi- 
ta monet sekä kuluttavat että itse tuottavat. Menestyneimmät hirviöt 
siirtyvät käyttäjien yhteisöistä kaupallisiksi tuotteiksi — ja takaisin. 
Hirviöiden historia on tietoverkkoja pidempi. Tarinoissa ja 
tuutulauluissa on vuosituhansien ajan kuvattu groteskeja hahmo- 
ja, jotka uhkaavat normaaliutta. Ihmisten huolia ja haluja heijasta- 
vat olennot ovat ilmenneet kannibaaleina, yöllisinä hyökkääjinä ja 
muodonmuuttajina - hirviöt ovat pelottaneet, varoittaneet ja nau- 
rattaneet. (Warner 1998.) Tällaisista kertomuksista johdettiin tek- 
niikan kehittyessä fantasmagorioita ja muita visuaalisia esityksiä, 
joiden fiktiivisillä hirviöillä taisteltiin taikauskoa vastaan (Henrik- 
sen 2013b, 406-407). Elokuva trikkikuvineen tarjosi uusia mahdol- 
lisuuksia rajojen rikkomiseen, ja hirviöistä tuli filmitähtiä. 
Vuosisadan lopun postmodernissa tarinankerronnassa selvä- 
piirteinen raja fiktion ja faktan välillä alkoi häilyä. Yksi hämär- 
tämisen keino oli niin kutsuttu found footage -tyyli, johon kuu- 
lui kuvamateriaalin väittäminen löydetyksi. Sitä hyödynnettiin 

dokumentaarisen tai arkisen vaikutelman luomiseksi. Elokuvat 
kuten Cannibal Holocaust (1980) ja The Blair Witch Project (1999) 
kerrottiin aitoutta imitoivalla tavalla. Kehittynyttä audiovisuaalis- 
ta teknologiaa ei käytetty enää taistelussa taikauskoa vastaan vaan 
uskottavuuden luomiseksi, minkä lisäksi kotivideot olivat halven- 
tuneen kuvaustekniikan vuoksi muutenkin jo arkipäivää. Elokuva 
ei vaatinut katsojaltaan enää huomattavaa epäuskon hillitsemistä, 
ja itsenäisesti tuotettu kauhu saattoi leikkiä toden ja epätoden vä- 
lisellä rajalla studioelokuvia nokkelammin. 

Leikki oli kuitenkin jatkunut jo pitkään toisaalla, vernakulaarissa 
kauhuperinteessä: nykytarina (tai folkloristisesti ongelmallisempi 
urbaanilegenda') oli jo pitkään rikkonut samoja rajoja. Yleisö saattaa 
tietää leirinuotiolla kuullun tarinan lähistöllä väijyvästä murhaa- 
jasta keksityksi mutta osallistuu silti tarinan tuottamiseen. Toisaal- 
ta katoavat liftarit ja muut kyseenalaistetut kertomukset ovat myös 
pyrkimyksiä nimetä jokin todellinen mutta tuntematon pelko. (Ellis 
2003, 44-45, 115-116.) Nykytarinoita siirretään omaan elämään ja 
näytellään todeksi vaikkapa kummituksia metsästämällä tai liitty- 
mällä keskustelualueille, joilla internetin syvätasojen salaisuudet 
paljastuvat (Ellis 2003, 165-185; Kinsella 2011, 119-120). 

Hirviöt ovat eläneet leveästi niin kaupallisissa tuotteissa kuin 
kansan mielikuvituksessa. Ne ovat myös liikkuneet vaivatta näiden 
piirien välillä — niin kuin kulttuurisilla kynnyksillä elävät olennot 
tekevät (Cohen 1996, 4-6). Hirviömäisyyden piirien tehokkain 
yhteenliittymä on toteutunut 2000-luvulla, jolloin internetistä on 
tullut keskeinen viestinnän väline ja osallistavasta kulttuurista yhä 
monipuolisempaa. Internetissä institutionaalinen ja vernakulaari 
ovat miltei erottamattomia, mikä pätee kauhukertomuksiinkin. Sa- 
malla kauhukulttuuri on perinyt tällaisen hybridisen ympäristön 
ominaisuuksia. (Howard 2008, 490-501; Evans 2018; Koski ja Tur- 
tiainen 2020.) Hirviöistä on hiljalleen tulossa diginatiiveja. 

Tämä luku käsittelee creepypastaa, yhtä internet-kauhun laji- 
tyyppiä. Creepypasta on yhteisnimitys lyhyille ja puistattavil- 
le kertomuksille, jotka leviävät verkossa mahdollisesti visuaali- 
sen oheismateriaalin kera (Henriksen 2013b, 408-409). Termissä 

creepy-määrite (karmiva) on yhdistetty kattokäsitteeseen copypasta, 
joka sisältää monenlaiset kiertävät, kopioidut ja liitetyt (copy-paste) 
tekstipätkät (Blank ja McNeill 2018, 6). Vaikka hirviöistä ja yli- 
luonnollisista uhkista kertova creepypasta pohjautuu iäkkääseen 
kauhutraditioon, se on muotoutunut internetin ehdoilla: niinpä 
tutkin luvussa folkloristiikan näkökulmasta sitä, mikä on erityistä 
creepypastassa ja sen mahdollistavassa mediassa. Yhteisöllisenä, 
kansanperinteestä ammentavana tarinankerrontana creepypasta 
sopii hyvin folkloristisen huomion kohteeksi. Hyödynnän kuiten- 
kin myös muilla aloilla tehtyjä creepypasta-tutkimuksia, jotka pal- 
jastavat eri puolia perinteen dynamiikasta. 

Aloitan rajaamalla creepypastan digikauhun lajityypiksi, minkä 
jälkeen erittelen näissä teksteissä esiintyviä teemoja. Seuraavaksi 
osoitan creepypastalle oleellisiksi piirteiksi huipputeknologian tuot- 
tamien pelkojen sanallistamisen ja totuudellisuudella leikittelyn. 
Huomioin myös, kuinka internetin käyttäjien ja tekstien hirviöi- 
den suhde on omalaatuinen ja kuinka niin kutsutut hauntologiset 
teoriat voivat auttaa ymmärtämään menneen merkityksellistämis- 
tä. Tämän jälkeen kuvaan, kuinka creepypasta hirviöineen liikkuu 
vernakulaarin ja institutionaalisen välillä ja huomioi itsekin tämän 
prosessin. Lopuksi pohdin lajityypin notkeutta myös folkloristiik- 
kaa ja memetiikkaa heijastavana ja kommentoivana kerrontana, 
jossa itsetietoiset hirviöt irvailevat kynnykseltään kulttuurin lain- 
alaisuuksille. 


Creepypastan vernakulaarit ja akateemiset rajaukset 


Creepypastan ja digikauhun välinen rajanveto voi tuottaa vaikeuk- 
sia. Kaikki verkosta löytyvät kauhutarinat eivät välttämättä ole 
creepypastaa, jonka oleellinen ominaisuus on vapaa liikkuvuus. 
Tämä tekee teksteistä lähtökohtaisesti epäkaupallisia, häivyttää 
niiden tekijyyttä ja osallistaa käyttäjiä jatkokehittämään tarinoita 
rajoituksetta. Creepypastaa laajempi digikauhu voi olla selkeäm- 
min tuotteistettua, vaikka käsitellyt teemat ja tarinoiden ympärille 

muodostuneet yhteisöt ovatkin miltei identtisiä. Esimerkiksi suosit- 
tu podcast Welcome to Night Vale (Fink ja Cranor 2012-) saatetaan 
laskea internetille ominaiseksi kauhuksi (Henriksen 2016), mutta 
sarjan määrittely creepypastaksi on sen kaupallisen julkaisijan ja 
selkeän tekijyyden vuoksi haastavaa. Sarja kertoo radiolähetysten 
muodossa amerikkalaisen pikkukylän omituisesta elämästä, ja se 
käynnistyi pienimuotoisena verkkoprojektina tarjoten teoriassa mo- 
nia laajennusmahdollisuuksia innokkaalle yhteisölle. Night Vale ei 
kuitenkaan leviä tekijöistä irrallaan vaan etenee omilla alustoillaan 
selkeästi fiktiivisenä tarinana. Tässä tapauksessa kyse lienee siitä, et- 
tei lyhyitä kauhutarinoita kerrota teksti- vaan äänimuodossa. Niinpä 
niiden kopiointi ja liittäminen toisaalle on haastavaa. Night Valen 
käsikirjoittajat ovat myös pitäneet kiinni tekijyydestään, ja sarjan 
hahmot ovat jo hyvin tunnistettavia. 

Lajityyppien vakiintuminen johtaa monenlaisiin valta- ja portin- 
vartijakysymyksiin — myös silloin, kun kyseessä on creepypastan kal- 
tainen joustava tarinankerronta, jonka pitäisi teoriassa haastaa rajaus-, 
kategorisointi- ja kuratointitoimet. Esimerkiksi Creepypasta.com- 
sivustolla pyritään julkaisemaan kaikki lajityyppiä edustavat tekstit 
yhdessä osoitteessa, avoimesti ja ilmaiseksi. Sivun ylläpitäjillä on 
merkittävästi valtaa päättää, mikä lasketaan genreen kuuluvaksi 
tekstiksi ja mitkä tyyliseikat creepypastan ominaispiirteiksi. On- 
gelmalliseksi on muodostunut esimerkiksi Creepypasta.comin pu- 
ristinen tai jopa vihamielinen suhtautuminen fanifiktiotyyppisiin 
versioihin creepypasta-hahmoista: tekstit, joissa niitä käsitellään 
vähänkin huumorilla tai romanttisesti, eivät sinne kelpaa (Chess 
ja Newsom 2015, 102-103). Sivuston rajaukset liittyvät uskoakse- 
ni yksittäisten harrastajien pyrkimykseen säilyttää creepypastas- 
sa sitä määrittävä karmiva tyyli, mikä ajautuu törmäyskurssille 
toisten käyttäjien vapaamuotoisemman ideoinnin kanssa. Vaikka 
Creepypasta.com sisältää kätevät yleiskuvaukset tässä luvussa kä- 
sittelemistäni teksteistä, en pidä sivua genren auktoriteettina. Näen 
creepypastan osana laajempaa, osallistavaa tarinankerrontakult- 
tuuria, jossa ideoiden kuuluu liikkua vapaasti. Kauhua herättävät 

elementit päätyvät väistämättä myös toisiin tyylilajeihin rajoja hä- 
märtäen, ja Creepypasta.com tietokantana on vain yksi tapa pyr- 
kiä palauttamaan rajat. 

Creepypasta digitaalisena tarinankerrontana on ollut kohta- 
laisen suosittu nykykulttuurin tutkimuksen aihe, mikä on tuotta- 
nut myös akateemisia rajauksia. Creepypastasta on kirjoitettu tä- 
hän mennessä jo kymmeniä tieteellisiä artikkeleita ja tutkielmia 
sekä kaksi kirjaa. Vaikka tarjolla olevan creepypastan määrä on 
valtava, tieteellinen katse on kohdistunut toistaiseksi käytännös- 
sä neljään tapaukseen. Yksi näistä on vakiintunut creepypastan 
keskeiseksi symboliksi: genre ruumiillistuu usein niin vernaku- 
laaristi, institutionaalisesti kuin akateemisestikin Slender Maniin. 
Tämä kasvoton, pitkäraajainen ja pukuun pukeutunut hirviö syn- 
tyi kuvankäsittelyketjussa Something Awful -foorumeilla vuonna 
2009. Yhteisöllinen luomus johti muutamassa vuodessa satoihin 
teksteihin ja kuvamuokkauksiin, useisiin YouTube-sarjoihin, tosi- 
elämän tragedioihin, tietokonepeleihin, elokuviin - ja folkloristien 
mielenkiinnon heräämiseen. (Blank ja McNeill 2018, 3-6; Chess ja 
Newsom 2015, 16.) Molemmat creepypasta-kirjat, Shira Chessin ja 
Eric Newsomin Folklore, Horror Stories, and the Slender Man (2015) 
sekä Trevor J. Blankin ja Lynne S. McNeillin artikkelikokoelma Slen- 
der Man Is Coming (2018), keskittyvat yksinomaan Slender Maniin. 
Muista kulttuurintutkimuksessa usein käsitellyistä creepypasta- 
teksteistä käytetään yleensä nimiä BEN Drowned, Candle Cove ja 
The Curious Case of Smile.jpg (myös Smile Dog, jatkossa Smile.jpg). 
Creepypasta-tutkimus on nostanut esiin satunnaisesti myös perin- 
teisen hirviötarinan The Rake sekä tieteellistä raporttia imitoivan 
The Russian Sleep Experimentin. Monet muut, vähemmän tunne- 
tut creepypastat esiintyvät yksittäisinä mainintoina tutkimuksissa, 
mutta eivät ole toistaiseksi herättäneet suurta akateemista kiinnos- 
tusta.? Koska esittelen tässä luvussa paljon aiempien tutkimusten 
havaintoja, mainitut neljä creepypastaa nousevat analyysissa sään- 
nöllisesti esiin siitäkin huolimatta, että lajityyppi on syytä ymmär- 
tää monitahoiseksi ja vähemmän kaavoittuneeksi. 

Vaikka creepypasta asettuu osaksi pitkää kauhun perinnettä (Evans 
2018), uusi kerrontamuoto välittää kuitenkin aina myös uusia mer- 
kityksiä ja mahdollistaa uusia ilmaisun tapoja (Blank 2012, 1-7). 
Hirviöt eivät synny tyhjiössä (Boyer 2013, 256), ja tietyt teemat nou- 
sevat toistuvasti esiin creepypastaa havainnoineessa tutkimuksessa. 
Nämä teemat kertovat omaa mediaympäristöään heijastavasta ja 
aikakautensa ahdistuksia kommentoivasta lajityypistä. Creepypasta 
rakentuu ja leviää tietoverkoissa, ja internet sekä muu huippu- 
teknologia saavat usein keskeisen roolin sen narratiiveissa. Nämä 
tarinat kuvaavat kummitusten ja pahojen henkien asuttamia maail- 
moja, joissa huipputehokas viestintä on vaarallista, mikä herättää 
kaipuun yksinkertaisemmilta tuntuviin aikoihin. 

Uudet viestintäteknologiat tuovat tuntemattomia maailmoja 
osaksi tavallista elämää. Konsoli- ja tietokonepelit, keskustelualueet 
ja miltei rajattomasti dataa tallentavat sivustot kuten YouTube ovat 
virtuaalisia ympäristöjä, joissa todellisuuden lainalaisuuksien näh- 
dään hiipuvan tai katoavan. Internet itsessään on ymmärrettävissä 
kotiin tunkeutuneeksi vieraaksi, kuten creepypastan digiteemoja 
tutkinut Henrik Heikkinen pro gradussaan kirjoittaa (Heikkinen 
2019). Tämä liminaali- eli rajatila ruokkii mielikuvitusta ja saa poh- 
timaan aineettomien voimien läsnäoloa arjessa, niin leikillään kuin 
vakaumuksellisesti (Kinsella 2011, 22). Ilmiselvin esimerkki tästä on 
creepypasta BEN Drowned, joka ilmestyi alun perin 4chan-kuva- 
foorumin Paranormal-keskustelualueella imitoiden alueelle tyypil- 
listen viestien muotoa. Keskustelijan kokemukset levisivät teksti- 
muodossa muuallekin, mutta keskeinen osa tarinaa olivat kertojan 
YouTubeen lisäämät videot. 

BEN Drownedin tekijäksi paljastui sittemmin yksityishenkilö ni- 
meltä Alexander D. Hall, jonka minämuotoisessa, monilla alustoil- 
la etenevässä tarinassa digitaalinen pelikulttuuri yhdistyy vanhan- 
aikaiseen kummitusjuoneen. BEN Drownedin keskiössä on vuonna 
2000 julkaistun pelin The Legend of Zelda. Majoras Mask kasetti, 
jonka kertoja, nimimerkki Jadusable, hankkii pihakirpputorilta. 

Yliluonnollisen kasetin sisällä elää kuitenkin pelin edesmenneen 
omistajan pahantahtoinen henki. (Crawford 2018, 78-83.) John 
Sanders (2018, 139—140) kirjoittaa, että BEN Drowned käsittelee 
nyky-yhteiskunnan ahdistusta ”ruumiittoman tiedon” äärellä: pelin 
keinotekoinen maailma täynnä virtuaalisia hahmoja on otollinen 
paikka kummittelulle ja vieraille tietoisuuksille. Tässä creepypastas- 
sa kertojan käytettynä ostama pelikasetti sisältää vanhoja tallentei- 
ta eli muiston edellisestä omistajastaan. Kuollut BEN kummittelee 
siis datan muodossa jo ennen kuin paljastuu, että hän tosiaan on 
kasetin korruptoinut ja peliä muuttava paha henki. (Sanders 2018, 
148.) Heikkinen on tutkielmassaan kutsunut tällaisia virtuaalisia, 
tämän- ja tuonpuoleisen rajat ylittäviä tietovarastoja ”kummitus- 
tiedostoiksi” (2019, 34). Kummitustiedostotarinat kuvaavat osaltaan 
liian tehokkaaksi kehittyvän tallentamisen vaaroja. 

BEN Drownedin on nähty sanallistavan myös teknologian pe- 
rimmäisen epäluotettavuuden pelkoa. Emily Crawford (2018) kut- 
suu kertomusta häiriökauhuksi (glitch horror). Häiriökauhu syntyy 
ennen kaikkea siitä, että peli ei käyttäydy niin kuin sen pitäisi, mi- 
kä paljastaa pelaajille pelimaailman rajat ja sen, ettei pelihahmoa 
voikaan täydellisesti hallita. Kertomukselle oleellinen The Legend 
of Zelda. Majora's Mask tunnetaan erityisen paljon virheitä sisältä- 
neenä julkaisuna — niinpä BEN Drowned leikkii myös erolla tun- 
nettujen ja tuntemattomien vikojen välillä. (Crawford 2018, 78-79, 
93-94.) Sanders näkee, että turvallisiksi, pelikerta toisensa jälkeen 
muuttumattomiksi oletetuissa pelimaailmoissa piilee kauhun mah- 
dollisuus (Sanders 2018, 149). BEN Drowned opettaa, ettei edes vir- 
heiden säännönmukaisuuteen voi luottaa. 

Maailma on hallittavissa niin kauan, kun kirous on suljettu 
virtuaalitodellisuuteen tai nykyään vanhentuneelle aineelliselle 
pelikasetille. Uhkaa saatetaan silloin pitää ensisijaisesti eksisten- 
tialistisena: kummittelun hyväksyminen pakottaa muuttamaan 
maailmankuvaa. BEN Drowned ei kuitenkaan pääty tähän. Kuten 
Kevin Cooley ja Caleb Andrew Milligan argumentoivat, staattisis- 
ta objekteista tulee tarinassa pahantahtoisen aktiivisia subjekteja, 
jotka eivät pysyttele aineellisten rajojen sisällä (Cooley ja Milligan 

2018, 196-197). BEN löytää keinon vapautua kasetilta tarinan ker- 
tojaa hyväksikäyttäen ja leviää tehokkaasti verkottuneessa yhteis- 
kunnassa: toisin sanoen läpikotaisin yhdistyneessä maailmassa pa- 
hakin tarttuu vauhdikkaasti. BENin henki vieläpä ivaa creepypastan 
lukijoita julistaessaan lopuksi voitokkaasti "olevansa nyt kaikkialla” 
ja että vain tarinaa seuranneiden tuki sai hänet jatkamaan. (Cooley 
ja Milligan 2018, 202-208.) Tämä tunnetuin osa creepypastaa on 
kuitenkin vain Alexander D. Hallin multimodaalisen kertomuksen 
alku. Hall laajensi tekstiä lopulta vuosikymmenen pituiseksi seik- 
kailuksi eri verkkoalustoilla. BENin itsensä tavoin siis myös tari- 
na laajenee yhtä esinettä ja hahmoa suuremmaksi ja todistaa näin 
verkkoviestinnän mahdollisuudet. 

Internet ei ole aina itse kauhea: se voi myös tahattomasti paljas- 
taa kaiken viestintäteknologian perimmäisen vaarallisuuden. Näin 
tapahtuu Candle Covessa, joka on sarjakuvataiteilija Kris Straubin 
sivuillaan julkaisema lyhyt kertomus lapsuusmuistoihin pesiyty- 
neestä, häiritsevästä televisio-ohjelmasta. Creepypasta sijoittuu 
tyypilliselle (mutta fiktiiviselle) 2000-luvun alun keskustelualueel- 
le nimeltä NetNostalgia, ja koko tarina kerrotaan keskustelualueen 
kommenttien muodossa. Candle Cove -televisiosarjaa muistelevat 
kuvitteelliset keskustelijat tajuavat, ettei kukaan aikuisista nähnyt 
outojen hahmojen kansoittamaa ohjelmaa, jota he lapsena katsoi- 
vat. Lähetys oli yliluonnollinen ja todennäköisesti pahantahtoi- 
nen. (Ondrak 2018, 174-176.) Candle Coven tapauksessa ihmisiä 
yhdistävä viestintäteknologia onkin ovi, josta kauheus palaa (Coo- 
ley ja Milligan 2018, 205) — ja usein juuri turvapaikkana pidettyyn 
kotiin, kuten Heikkinen kirjoittaa (Heikkinen 2019, 60-63). Näin 
sosiaalinen media osoittaa vahingossa itseään edeltävän aikakau- 
den kätketyn vierauden (Cooley ja Milligan 2018, 194). Internetistä 
puhuttaessa idealisoidaan helposti yhteisöllisyyden mahdollistama 
kokemusten jakaminen: juuri se menee creepypastassa kuitenkin 
liian pitkälle paljastaessaan jotain, mitä ei saanut muistaa. 

Kokemusten jakamisen ja muistojen tallentamisen ohella digi- 
taalinen ympäristö on otollinen audiovisuaalisen materiaalin siir- 
toon. Teknologiset harppaukset 2000-luvulla ovat tehneet kuvien, 

äänten ja videoiden tuottamisesta ja levittämisestä arkista. Taustalla 
vaikuttaa usein pyrkimys paitsi säilöä jokapäiväistä elämää myös 
estää menneisyyttä katoamasta ja perinteitä unohtumasta. Useat 
vernakulaarit yhteisöt ovat ottaneet tehtäväkseen huolehtia oma- 
ehtoisesti tiedon arkistoinnista, mistä kertoo myös vapaaehtoisten 
aktiivisuus Wikipedian jatkuvassa täydentämisessä. Creepypastassa 
nämäkin kehityskulut saavuttavat usein kammottavan huippunsa. 

Slender Manin ympärille muotoutunut osallistava, ”avoimen 
lähdekoodin” kertomusperinne (Chess ja Newsom 2015, 61-74) si- 
joittuu myös nykyajan digiympäristöön, vaikkei hahmo olekaan 
digitaalisuuteen sidottu hirviö: Slender Man sai alkunsa kahtena 
1980-luvulle sijoitettuna kuvamuokkauksena, ja monissa myö- 
hemmissä versioissa sille rakennettiin pitkää historiaa osana vuosi- 
sataista kansanperinnettä (Tolbert 2018, 25-45). Toiset laajensivat 
alusta alkaen Slender Manin maailmaa nykyhetkessäkin. Tunne- 
tuin projekti lienee Marble Hornets -sarja, jossa omaa elokuvaan- 
sa kuvanneet nuoret saivat hirviön peräänsä. Marble Hornets on 
poikkeuksellinen teos, monia vuosia reaaliajassa ilmestynyt video- 
blogien (vlogien) sarja, ja sen merkitys Slender Manin kehityk- 
selle on ollut huomattava. Sarjassa ” The Operatoriksi” kutsutulla 
olennolla on kyky vääristää videotallenteita ja aiheuttaa muistin- 
menetyksiä uhreissaan. (Asimos 2019, 69-83; Chess ja Newsom 
2015, 31-33; Tolbert 2018, 37-40.) Ajan henkeä kommentoi jo tari- 
nan muotokin, kokoelma nauhoitettuja ja YouTubessa julkaistuja 
kohtaamisia Slender Manin kanssa. 

Marble Hornets maalasi synkkää kuvaa 2010-luvun alun sosiaali- 
sesta mediasta: tarve tallentaa ja jakaa kaikki koettu kasvaa ihmis- 
suhteita tuhoavaksi, hengenvaaralliseksi pakkomielteeksi. Videoista 
tulee hahmoille viime kädessä ainoa keino muistaa oma elämänsä. 
Kuten Dana Keller toteaa, Marble Hornetsissa vain tietoverkot ja 
videokamerat kykenevät paljastamaan Slender Manin olemassa- 
olon — ja samalla houkuttelevat tämän kimppuumme. Tietäminen 
ja tallentaminen on tuhoisaa. (Keller 2013, 73-78, 95-96.) Slender 
Man on nähty myös internetin herkeämättömän valvonnan ja erityi- 
sesti valvonnan tunteen ruumiillistumana: kasvoton hirviö saattaa 

tarkkailla meitä koko ajan kuin jokin mainosalgoritmien urkkija 
tai kyseenalainen tiedustelupalvelu (Curlew 2017; Kitta 2018, 81- 
87). Internetin arkistojen laajeneminen voi hyödyttää myös epä- 
toivottuja tahoja. 

Sähköpostiteknologiaa hyödyntävä Smile.jpg kertoo puolestaan 
hymyilevää koiraa esittävästä kirotusta kuvasta, joka koituu vas- 
taanottajansa kohtaloksi. Tässä vanhempaa internet-perinnettä 
heijastavassa tarinassa itse kuva on kertomuksen oleellisin osa, kun 
useimmiten creepypastassa oheen liitetyt kuvat vain laajentavat tai 
havainnollistavat kertomusta (Henriksen 2013b, 410). Smile.jpg va- 
roittaa internet-viestinnän negatiivisista seurauksista, mutta tarinan 
epäsuora varoitus on oikeastaan itseään toteuttava ennustus: teks- 
tistä selviää, että hirviö lupaa jättää vastaanottajan rauhaan vain, 
jos viesti kuvineen välitetään eteenpäin uusille uhreille. Juuri niin 
Smile.jpg:n kertoja on lukijalle tehnyt. (Henriksen 2018, 267-269.) 
Tarinassa viestintä ei siis ikinä lopu, ja kauhu jatkaa leviämistään. 
Kyse on uuden aikakauden perinteestä, jonka katkaiseminen vaa- 
tisi suurta henkilökohtaista uhrausta. Herää ajatus, että verkko it- 
sessään on riivattu mahdollistaessaan tämän ikiliikkujan. 

Creepypastaa on tulkittu myös nostalgian kritiikkinä ja tietyn 
kulttuurisen murroksen kommentaarina. Teknonostalgia ja esi- 
neisiin tiivistyvä kaipuu nuoruuteen ovat Cooleyn ja Milliganin 
mukaan oivia lähtökohtia kauhun ja vierauden syntyyn (2018, 
193-197), minkä lisäksi creepypastan kirjoittajien nuoruutta hallit- 
si todennäköisesti nyt jo hävinnyt analoginen teknologia. Candle 
Coven tapaiset tarinat paljastavat, kuinka digitaalisuuden voitto- 
kulku pyyhkii hiljalleen analogisen ajan pois. Internetiä edeltävät 
teknologiat kieltäytyvät kuitenkin katoamasta: ne jäävät kummit- 
telemaan kaikessa aineellisuudessaan ja kuluneisuudessaan, sanoo 
Jessica Balanzategui. Muistamisen prosessi häiriintyy, ja sekä aineel- 
linen menneisyys että turvallinen lapsuus osoittautuvat jollain tapaa 
vääriksi ja vihamielisiksi. (Balanzategui 2019, 194, 196—197.) Myös 
Sanders huomauttaa, että analogisen menneisyyden hyökkäyksestä 
kertova BEN Drowned on paluu monien pelaajien nuoruuteen, 
jolloin pelit vielä hankittiin fyysisinä kappaleina. Zelda-kasetti 


272 


https://doi.org/10.21435/tl.279 


CREEPYPASTA JA DIGITAALISTEN YHTEISÖJEN HIRVIÖT 


hahmottuu muistamisen välineenä, mutta muistot onkin kirottu. 
(Sanders 2018, 145—146.) 

Lapsia kaappaava ja aikuisia tuhoonsa manipuloiva Slender 
Man, joka paljastuu lukuisten vanhojen kuvien taustalta, haastaa 
niin ikään nostalgian. Tämäkin creepypasta kertoo usein siitä, että 
lapsuus ei ole turvallista aikaa. Paha on aina väijynyt lähellä, oman 
elinpiirin reunalla. Rajattoman tiedon maailmassa hirviön alkaa 
nähdä kaikkialla, menneisyydessäkin. 

Kuvatun perusteella creepypasta ammentaa ennen kaikkea 
huipputeknologian tehokkuuden riskeistä. Virtuaalimaailmois- 
ta on tullut liian moniulotteisia, tallennusvälineistä liian tärkeitä, 
kommunikaatiosta liian paljastavaa ja viestien leviämisestä liian 
nopeaa. Rivien välissä paistaa toimijuuden ja hallinnan menettä- 
misen pelko. Fi-inhimillinen, jatkuvasti läsnä oleva teknologia on 
ottanut vallan kehittäjistään ja mahdollistaa jotain mitä emme tah- 
toneet. (Cooley ja Milligan 2018, 208-209; Curlew 2017; Heikkinen 
2019, 68-71; Keller 2013, 96.) Mennytkään ei ole enää turvallista, ja 
nostalgia osoittautuu erehdykseksi. Samalla taustalla piilee huoli: 
mitä jos tämä meistä avuttomia tehnyt voima pettää? 


Toden ja epätoden välissä 


Edellä käsittelin creepypastan tyypillistä sisältöä. Se ei kuitenkaan 
vielä erota creepypastaa muusta digikauhusta saati valtavirran 
kauhufiktiosta, onhan digiajan herättämä ahdistus yleinen aihe 
niin kirjallisuudessa kuin elokuvissakin. Creepypastan vapaampi 
liikkuvuus verkossa mahdollistaa kuitenkin myös totuusarvojen 
hämmentämisen tavalla, joka on kiehtonut tutkijoita. Tällaisten 
luovien rajarikkomusten toteuttaminen on huomattavasti hanka- 
lampaa kaupallisessa kauhukerronnassa. Creepypastan luominen 
vaatii taitoa. Uskottavuudella leikittely asettaa teksteille myös vaa- 
timuksia, kuten Heikkinen (2019, 18) huomioi: jos esimerkiksi mi- 
näkertoja kuolee lopussa, pitää onnistuneesta tarinasta löytyä jokin 
perustelu sille, miten se on levinnyt. 

Ensimmäinen askel creepypastan totuudellisuuden jäljittelyssä 
eli mimeettisyydessä on usein se, että tarinat kerrotaan joko omina, 
ehkä yhä jatkuvina kokemuksina (kuten BEN Drownedin tapauk- 
sessa), todistusaineistoa esittäen (kuten Slender Man -kuvamuok- 
kauksina) tai uskottavuutta henkivää muotoa imitoiden. Creepy- 
pastat ovat usein muodoltaan päiväkirjoja, tallenteita ja tieteellisiä 
raportteja (Henriksen 2013a, 416). Tosha Taylor (2020, 995) käyttää 
viimeksi mainitusta esimerkkinä The Russian Sleep Experiment 
-creepypastaa, jossa kuvataan tieteellisen kuivasti neuvostoaikai- 
sen unettomuuskokeilun koehenkilöiden suistuminen hulluuteen 
(tyylistä myös Oksaharju 2020, 14). Slender Manille taas kirjoite- 
taan folkloristisin keinoin pitkäikäistä historiaa, mitä käsittelen jäl- 
jempänä tässä luvussa. Kun tekstit sijoitetaan samaan maailmaan 
niiden lukijan kanssa, tuntuu uskottavammalta, että verkossa ”jo- 
kin saattaa katsoa takaisin tälläkin hetkellä” (Henriksen 2014, 48). 

Totuudenkaltaisuutta syntyy varsinkin silloin, kun creepypasta- 
tarinaa kerrotaan säännöllisten julkaisujen tai päivitysten muodos- 
sa. Toisaalta tämä vihjaa, että tapahtumat ovat yhä käynnissä, toi- 
saalta asemoi kertojan samalle tasolle vastaanottajan kanssa. Eräs 
esimerkki tästä on Marble Hornets, jonka arkisessa ympäristössä 
elävät nuoret päähenkilöt vertautuvat kaikkiin muihin elämäänsä 
dokumentoiviin YouTube-käyttäjiin. He ovat kameran takana ja nä- 
kevät saman kuin katsoja. Lisäksi videon lisääminen YouTubeen on 
osa kertomusta, mikä tekee myös katsojista hahmoja tarinamaail- 
maan. Kertomus etenee päivitysten myötä reaaliajassa — jos Mar- 
ble Hornetsin videojulkaisujen välillä on ollut taukoa, sama aika on 
kulunut myös tarinamaailmassa. (Asimos 2019, 69-70; Keller 2013, 
19—20.)3 Kertomusta seuranneet ymmärtävät toki Marble Hornetsin 
fiktiiviseksi, mutta teknisesti ottaen mikään ei paljasta sitä satunnai- 
selle YouTuben käyttäjälle: katsoja ei välttämättä tee missään välissä 
tietoista päätöstä katsoa kauhufiktiota. Vasta Slender Manin ilmes- 
tyminen tai jokin muu intuitionvastainen eli todellisuuskäsityksiä 
rikkova tapahtuma saa käyttäjän todennäköisesti kyseenalaista- 
maan näkemänsä. 

Tämän mimeettisen leikittelyn ja digitaaliseen ympäristöön su- 
lautumisen seurauksena erilaiset yleisöt vastaanottavat tekstit eri 
tavoin. Candle Coven tarina, joka kerrotaan käyttäjien välisenä kes- 
kusteluna, voisi olla peräisin miltä tahansa oikealta verkkofooru- 
milta. Tämä saa Balanzateguin mukaan lukijan tuntemaan samaa 
epävarmuutta kuin tarinan fiktiiviset keskustelijat (2019, 198-200). 
Mikään ei myöskään ole estänyt tarinaan tykästyneitä kopioimasta 
Candle Covea toisille foorumeille eli uudelleennäyttelemästä kes- 
kustelua erilaisessa ympäristössä. Joe Ondrak arvelee, että tällöin 
todennäköisesti hieman muuttunut ja creepypastasta tietämättömiä 
osallistujia saanut performanssi on saattanut johtaa uudenlaisen vil- 
pittömyyden syntyyn. Näissä tilanteissa Candle Coven todellisuutta 
on jouduttu pohtimaan jälleen uudelleen, ikään kuin osana tarinaa 
— ja fiktiivisyys kyseenalaistui vielä entisestään, kun epätodellista 
sarjaa Googlella hakeneet alkoivat löytää fanien tekemiä pätkiä oh- 
jelmasta. (Henriksen 2013b, 414-415; Ondrak 2018, 174-175.) 

Metafiktion - eli fiktiivisiä teoksia sisältävän fiktion — tuottami- 
nen ja vanhojen tekstien uusiokäyttö poikkeavissa asiayhteyksissä 
onkin vapaassa mediaympäristössä vaivatonta. Emily Crawford 
huomioi, kuinka BEN Drowned on multimodaalisesta kontekstis- 
taan irrotettuna saanut aikaan epävarmuutta. Minäkertojan kuvaus 
kirotusta Zelda-kasetista on joillakin keskustelualueilla pyritty va- 
kavalla naamalla kumoamaan, mikä kertoo skeptisestä suhtautu- 
misesta internetistä löydettyyn tietoon mutta toisaalta myös siitä, 
ettei tekstin alkuperäistä fiktiivistä tarkoitusta ymmärretty. Tässäkin 
tapauksessa totuudellisuus on tosin tulkinnanvaraista. Ehkäpä BEN 
Drowned -narratiivia näennäisen vilpittömästi kritisoinut mutta he- 
ti perään omia painajaisiaan kuvaillut henkilö onkin tarkoituksella 
kirjoittanut ylemmän tason creepypastaa. (Crawford 2018, 95-96.) 

Joskus creepypasta karkaa leikkisän fiktiivisyyden ulkopuolelle. 
Slender Man tuli valtavirrassa valitettavan tunnetuksi vuonna 2014, 
kun kaksi wisconsinilaista 12-vuotiasta Waukeshan kaupungista 
puukotti ystäväänsä saadakseen hirviön huomion - mistä seura- 
si vielä sarja muita väkivallantekoja (Blank ja McNeill 2018, 6, 14). 

Tapahtuma, sitä seurannut mediapaniikki ja ”usko Slender Manin 
todellisuuteen” on kiinnostanut folkloristeja, mutta aiheen tark- 
ka käsittely ei ole tässä yhteydessä oleellista (ks. kuitenkin Koven 
2018; Maddox 2018; Manning 2018; Tolbert 2015). Oma näkemyk- 
seni on, että kauhufiktio laajempana kokonaisuutena on jo vuosi- 
satoja kyennyt loihtimaan esiin kuvastoa, joka inspiroi sille otolli- 
sia väkivaltaan. Slender Man -tapauksesta, creepypastan luonteesta 
ja internetin ominaispiirteistä ei voi vielä vetää johtopäätöstä, että 
usko fiktiiviseen kuvastoon olisi nykyään aidompaa kuin ennen. 

Oleellisempaa on se, että creepypasta paljastaa, kuinka internetin 
käyttäjät ja yhteisöt ovat erityisen kiinnostuneita aitous- ja totuus- 
kysymyksistä. Jo kauan ennen Waukeshan puukotuksia Slender 
Mania ideoivat keskustelijat olivat pohtineet mahdollisuutta, että 
hirviö on eräänlainen tulpa eli ajatus, joka tiibetinbuddhalaisen kä- 
sityksen mukaan on saanut fyysisen muodon ja karannut luojansa 
hallinnasta. Näin ollen Something Awful -sivuston käyttäjät esit- 
tivät itse asiassa tuoneensa Slender Manin todellisuuteen kuvitte- 
lemalla tämän virtuaalisesti liian uskottavaksi. (Chess ja Newsom 
2015, 119-128.) Tätä puolta creepypastasta ei ole silti syytä ymmär- 
tää muita hirviön ominaisuuksia enemmän ”oikeasti uskotuksi”: 
tulpan kaltaisuus on osa Slender Manin maailmaa, metafiktiivinen 
elementti, joka siirtää hahmon luovasti samalle tasolle kuin tekijän- 
sä. Kuka tahansa voi keskustelualueella vieraillessaan nähdä, mi- 
ten Slender Man ideoitiin: tulpan lisäys hahmon tarinaan laajentaa 
hirviön noiden rajojen yli. Bob Cluness käyttää Slender Mania esi- 
merkkinä fiktion todellistumisesta (hyperstition) siinä merkitykses- 
sä, että selkeästi keinotekoisella hahmolla on verkon yhteisöllisten 
dynamiikkojen vuoksi havaittava vaikutus todellisuuteen (Cluness 
2019, 35-36, 81-82). Näin digikauhun hirviö ja hirvittävyys siirtyy 
tarinankerronnan ulkopuolelle. Se ikään kuin toteutetaan, mitä 
angloamerikkalaisessa folkloristiikassa on kutsuttu ostensioksi (ks. 
Ellis 2003, 161-164; Tolbert 2018, 27-40; katso myös Tuomas Hovi 
tässä teoksessa). Samassa hengessä jotkut näyttelevät Candle Covea 
keskustelualueilla, joilla sitä ei tunneta — ja toiset mahdollisesti tees- 
kentelevät ottaneensa BEN Drownedin vakavasti. 

Vivian Asimoksen mukaan tämä heijastaa hienovaraista muutos- 
ta digitaalisissa kauhunarratiiveissa: tarinoiden fiktiivisyyttä häivy- 
tetään, jotta ne alkaisivat muistuttaa enemmän kansanperinnettä. 
Samalta pohjalta on kehittynyt Reddit-keskustelualue r/nosleep, 
jossa jokaisesta kauhutarinasta tulee keskustella niin kuin ne olisi- 
vat aitoja. (Asimos 2019, 178-179.) Muutosta on teoretisoitu enem- 
mänkin. Lyle Enright ja Joe Ondrak yhdistävät creepypastan post- 
postmodernismiin, jossa vallitsevia totuusarvoja kyseenalaistetaan 
ilman postmodernismin ironiaa, kyynisyyttä ja kumouksellisuutta. 
Esimerkiksi Slender Man haastaa tyypilliset hirviökäsitykset, kos- 
ka se on tarkoituksella luotu muistuttamaan perinteiden hirviöitä 
— mutta sellaiset syntyvät tyypillisesti johonkin sosiaaliseen tarkoi- 
tukseen, varoittamaan jostakin tai vahvistamaan vallitsevaa järjes- 
tystä. Slender Manilla ei ole mitään vastaavaa funktiota. Samalla se 
saa luojansakin huolestumaan hallitsemattomuudestaan. (Enright 
2017, 6-12.) Ympäri tietoverkkoja hajautunut kauhukuvasto johtaa 
kuitenkin vilpittömään nautintoon ja tunnepohjaiseen sitoutumi- 
seen, kun taas postmodernismi pyrki lähinnä mitätöimään saman- 
laiset kuvat ironialla tai purkamalla ne osiin (Ondrak 2018, 167). 
Creepypasta eroaakin nähdäkseni laajemmasta kauhukulttuurista 
siten, että aitouden tunne kumpuaa ensisijaisesti vernakulaareista 
mekaniikoista. Nämä mekaniikat ovat vakuuttavia silloinkin, kun 
tarinan tietää fiktiiviseksi. 


Poissaolevat lähellä 


Hirviömäisyyden, aitouden ja telekommunikaation kysymykset 
yhdistyvät sulavasti hauntologiassa. Hauntologisen filosofian yksi- 
tyiskohtainen läpikäynti ei ole tässä yhteydessä mahdollista, mutta 
perusperiaatteet voi esittää kolmen aiheesta kirjoittaneen tutkijan 
kautta. Termi hauntologia on peräisin filosofi Jacgues Derridalta, ja 
se koostuu sanaleikinomaisesti kahdesta osasta: ontologia, olemassa- 
olon filosofia, saa etuliitteen haunt- (ranskan verbi hanter, englan- 
nin to haunt) joka viittaa kummitteluun, vierailuun ja vaivaamiseen. 


277 


https://doi.org/10.21435/tl.279 


TONI SAARINEN 


Hauntologia merkitsee Derridalle sitä, kuinka olemassa oleva mää- 
rittyy kaiken sen kautta, mitä ei ole olemassa. Olemassaolematto- 
man ja siten poissuljetun huomioiminen on vastaisku länsimaiselle 
humanismille, joka on ensisijaisesti antanut arvoa vain todellisille 
asioille eikä niiden negaatioille. (Derrida 2006; Henriksen 2018, 
270-271.) Derrida yhdistää tämän kielenkäyttöömme vaikuttavan 
”poissaolevan” telekommunikaatioon, joka 1990-luvulla tehostui 
entisestään. Etäisyyksiä ylittävät ääni ja kuva — media ja sen meediot 
— tuottavat kummituksia, olemuksia, jotka ovat yhtä aikaa sekä läs- 
nä että poissa (Derrida 2006, 63). 

Hauntologiaa popularisoi 2000-luvulla erityisesti kulttuurin- 
tutkija Mark Fisher. Fisherille tärkeintä on hauntologiaan sisältyvä 
oletus siitä, että myös virtuaalisella eli näennäisellä on toimijuutta 
(the agency of the virtual). Hän ymmärtää hauntologian yhdistyvän 
vahvasti aikaan ja kahteen erilaiseen ajalliseen kummitteluun: sii- 
hen mitä ei ole enää mutta mikä silti yhä vaikuttaa meihin, ja sii- 
hen mitä ei ole vielä mutta mikä jo vaikuttaa meihin. Fisher sovel- 
taa hauntologiaa muun muassa masennuksensa kuvaukseen sekä 
elokuvien ja musiikin teoretisointiin. Hän esittää 2000-luvun alun 
populaarikulttuurin surevan tulevaisuuksia, jotka eivät käyneet 
toteen - nämä haaveillut tieteisutopiat kummittelivat esimerkiksi 
eräissä elektronisen musiikin alalajeissa. Ajallisuuden ohella Fisher 
näkee myös tilan olevan kriisissä, sillä edistyksellinen informaatio- 
teknologia häivyttää tilan käsitettä ennennäkemättömällä nopeu- 
della. Moni populaarikulttuurin tuote kuvaa näitä kriisejä. (Fisher 
2012, 16—19; Fisher 2014; Fisher 2017.) 

Kolmas ja tässä tapauksessa oleellisin hauntologi on feministi- 
nen hirviötutkija Line Henriksen, jonka väitöskirjan keskeistä ai- 
neistoa ovat creepypastat Smile.jpg ja ”My dead girlfriend keeps 
messaging me on Facebook”. Henriksen esittää derridalaisesti, että 
telekommunikaatio on keino käsitellä suhdetta siihen, mikä nime- 
tään kummituksiksi ja hirviöksi. Hauntologia kiehtoo häntä, koska 
siinä kummitusta ei pyritä karkottamaan, vaan oleellisiksi nouse- 
vat eettiset kysymykset: vieraanvaraisuus ja vastuullisuus kaikkea 
vierasta ja poissaolevaa, mennyttä ja tulevaa, kohtaan. (Henriksen 


278 


https://doi.org/10.21435/tl.279 


CREEPYPASTA JA DIGITAALISTEN YHTEISÖJEN HIRVIÖT 


2016, 22, 37-39.) Henriksen liittää tällä tavoin yhteen Derridaa kieh- 
toneen langattoman tiedonvälityksen sekä 2000-luvun kriittisen 
posthumanismin, joka pyrkii muuttamaan suhteitamme ei-inhi- 
millisiin toimijoihin kuten eläimiin - ja hirviöihin. 

Hauntologian kiinnostus internetiä kohtaan tuntuu loogiselta. 
Tietoverkot sotkevat sekä ajan ja tilan että aineen ja aineettomuu- 
den rajat. Niissä sijaitsee arvaamattoman paljon näkymättömiä 
läsnäolijoita (joista käytetään termiä lurker, väijyjä), miljoonia 
ihmisiksi tekeytyviä botteja (eritoten Twitter-palvelussa) ja val- 
tavasti videoita jo edesmenneistä henkilöistä, jotka toistavat ikui- 
sesti ehkäpä viimeisiksi jääneitä hetkiään (itsemurhavideoiden 
aavemaisuudesta ks. Bronner 2009, 40-56). Käyttäjän on totutta- 
va ajatukseen, ettei hän välttämättä näe edessään aitoa tilannetta 
tai kaikkea läsnä olevaa. 

Kuten edellä kävi ilmi, creepypasta on usein kiinnostunut tämän 
huolen sanallistamisesta. Digikauhussa aika ja tila kyseenalaistuvat, 
ja tekijästä irrallaan myös totuudellisuus saa vaihtelevia muotoja. 
Näkymätön paljastuu hetkellisesti: kasvottoman Slender Manin voi 
nähdä väijyvän kuvissa Yhdysvaltain tiedustelupalvelun ruumiillis- 
tumana (Curlew 2017). Hauntologinen analyysi osoittaa creepypas- 
tassa kummittelevat ”olemassaolemattomat”. Henriksenin mielestä 
Smile.jpg:n jatkuvasti saapumassa oleva kirous saa ihmisen tilaan, 
jossa on syytä arvioida omia vastuitaan nykyhetkestä puuttuvia 
kohtaan (2018, 277-279). Cooley ja Milligan käyttävät hauntologiaa 
selittämään kertomusten Candle Cove ja BEN Drowned nostalgia- 
elementit: menneisyys, oli se sitten lapsuuden televisio-ohjelma tai 
vanha pelikasetti, tuottaa epävarmuutta palatessaan nykyhetkeen 
(2018, 195-197). Ondrak näkee, että digitaaliset ympäristöt luovat 
hauntologisen välimaaston, jossa virtuaalihirviö ja fyysisen todel- 
lisuuden ihminen kohtaavat tekstin muodossa. Tämä tila on vilpit- 
tömämpi kuin se, jossa ihminen kohtaa fiktiivisen hirviön esimer- 
kiksi katsoessaan elokuvaa. (Ondrak 2018, 172-176.) 

Itsereflektiivisten ja menneisyyttä käsittelevien kulttuurintuot- 
teiden tulkinta hauntologian puitteissa herättää pohtimaan, kuinka 
sama viitekehys soveltuisi laajemmin perinteentutkimukseen. Kuten 

Kaarina Koski kirjan johdannossa toteaa, perinne on ymmärrettä- 
vissä nykyhetkessä läsnäolevana menneisyytenä. Toimintaamme ja 
sosiaalista todellisuutta muokkaavat kollektiiviset mallit kummit- 
televat muuttuvassa yhteiskunnassa omalla tavallaan: ne voivat olla 
konservatiivisia, mutta yhtä lailla niitä hyödynnetään esimerkiksi 
hahmoteltaessa sitä, millainen olisi tulevien sukupolvien kannal- 
ta kestävä ja eettinen elämäntapa. Creepypastaa edustavissa teks- 
teissä vastaavat mallit saavat hirviömäisiä muotoja, mutta Henrik- 
seniä mukaillen esitän, että kaikenlainen synkkä ja kiero perinne 
niin ikään pakottaa miettimään omia vastuitaan sen suhteen, mitä 
jatkumoita tahtoo ylläpitää ja mitä häivyttää. Tässä mielessä Smile. 
jpg on varoittava esimerkki haitallisen perinteen toistosta ja omaan 
napaan tuijottamisesta, kun taas kirouksen katkaisu omalla kustan- 
nuksella korostaisi ihmisen kykyä toimia eettisesti perinteen aktii- 
visena käsittelijänä. 

Hauntologian lisäksi creepypasta yhdistetään kulttuurintutki- 
muksessa usein muutamiin varhaisempiin käsitteisiin ja suunta- 
uksiin. Eräs näistä on psykologiassakin esiintynyt kumma (eng. 
uncanny), joka kuvaa ”tutun sisällä piilevää outoutta, oudon tut- 
tua ja tuttua outona” (Fisher 2017). Täten tutut esineet, jotka saa- 
vat omaa toimijuutta, muuttuvat vääränlaisiksi ja uhkaaviksi, mitä 
tutkitut creepypastat demonstroivat (Cooley ja Milligan 2018, 197). 
Kumma on keskeinen käsite myös gotiikan tutkimukselle. Jessica 
Balanzategui näkee creepypastan digigotiikkana, sillä gotiikankin 
ymmärretään olevan kiinnostunut aitouden kysymyksistä ja muis- 
tojen ongelmallisuudesta (2019, 192-193). Samoin kuvan voima ja 
tietämisen vaarat ovat tyypillisiä teemoja gotiikassa (Taylor 2020, 
997-998). Creepypasta sisältää lisäksi mahdollisuuksia hirviötutki- 
mukselle, joka on alkanut kukoistaa kulttuurintutkimuksen suun- 
tauksena erityisesti Jeffrey Jerome Cohenin toimittaman Monster 
Theoryn (1996) seurauksena. Hirviötutkimus sisältää usein kehol- 
listen representaatioiden ja toiseuden analyysia varsinkin femi- 
nistisesti tulkittuna. (Mittman 2012; Shildrick 2018.) Hauntologia, 
kumma, gotiikka ja hirviöteoria tarjoavat näin kiehtovan, melko 
yhtenäisen kehyksen analyysille, jossa painottuvat perinteen rooli 

nykyhetkeä merkityksellistävien mallien tuottajana sekä näiden 
mallien kriittinen tarkastelu. 


Vernakulaarin ja institutionaalisen risteyksessä 


Vuorovaikutussuhteet institutionaalisen ja vernakulaarin välil- 
lä ovat tunnetusti mutkikkaat ja digitaalisessa ympäristössä en- 
tistä mutkikkaammat. Valtavirtaa vastaan asettuvat omaehtoiset 
internet-yhteisöt syntyvät nekin mitä kaupallisimman teknologian 
turvin, instituutioiden ylläpitämillä alustoilla. (Heimo 2011, 5; Ho- 
ward 2008; Koski ja Turtiainen 2020.) Verkossa kukoistava kult- 
tuuri päätyy ennen pitkää kaupallisten tahojen hyödynnettäväksi, 
mikä johtaa muutoksiin ja kiistoihin. Kyse ei ole kuitenkaan vain 
yksipuolisesta siirtymästä ”tavallisilta ihmisiltä? suuryrityksille: hal- 
tuunottoa tapahtuu puolin ja toisin, ja valtavirran omimat teokset 
jatkavat olemassaoloaan sen ulkopuolellakin. Myös creepypasta on 
hybridistä — vernakulaari ja institutionaalinen yhdistyvät siinä jat- 
kuvasti (Howard 2008, 491), minkä lisäksi tekijän rooli välillä hii- 
puu, välillä korostuu. 

Kiehtovasti kaikkien edellä käsiteltyjen creepypasta-tekstien 
syntytarina on hieman erilainen. Ensimmäiset Slender Man -kuvat 
teki käyttäjä Victor Surge, mutta hahmo kehittyi tunnettuun muo- 
toonsa satojen ihmisten yhteistyön tuloksena, mikä tekee hahmosta 
kollektiivisen tuotoksen, ”avoimen lähdekoodin hirviön” (Chess ja 
Newsom 2015, 61-74). Candle Cove ilmestyi tekijänsä Kris Straubin 
kotisivuilla, joilta se kuitenkin siirtyi vernakulaaristi leviäväksi teks- 
tiksi menettäen samalla selkeän fiktiivisen kehyksen, mistä Straub 
oli otettu (Henriksen 2013b, 414-415). BEN Drowned kerrottiin 
vernakulaarissa ympäristössä, 4chan-foorumilla, ja sen kirjoittaja 
Alexander D. Hall jatkoi tarinaa vasta myöhemmin omalla nimel- 
lään ja teosmaisemmassa muodossa (Crawford 2018, 81-83). Smile. 
jpg:n tekijästä tai alkuperästä ei löydy luotettavaa tietoa. 

Edellä mainituista neljästä creepypastasta kolme ensimmäistä 
on kasvanut näkyviksi ja monitasoisiksi tuotteiksi, Slender Man 

suorastaan tuoteperheeksi. Jokainen havainnollistaa eri puolta 
creepypastan ja institutionaalisen kauhukerronnan vuorovaiku- 
tuksesta. 

Kollektiivisesti tuotettu Slender Man laajeni ensin kuvista tari- 
noiksi ja sitten nopeasti sekä audiovisuaaliseen että interaktiiviseen 
muotoon. Se ei ikinä ole ollut tiivistettävissä yhteen tekstiin. Pyr- 
kimykset ”standardisoida” Slender Man estettiin yhteisön sisällä: 
hahmo haluttiin säilyttää epämääräisenä, eikä listoja hänen omi- 
naisuuksistaan katsottu hyvällä (Peck 2015, 343-344). Jotkin ver- 
nakulaarit lisäykset saivat toki suuremman auktoriteettiaseman 
kuin toiset. Videoblogina kerrottu Marble Hornets käynnistyi vain 
muutamia viikkoja ensimmäisten kuvamuokkausten ilmestyttyä 
(Chess ja Newsom 2015, 31-32), mikä oli mahdollista vain, koska 
sitä kuvasi pieni ryhmä kaveruksia tuotantokoneistojen ulkopuo- 
lella. Viisi vuotta jatkuneen Marble Hornetsin suosio teki sen luojis- 
ta Troy Wagnerista ja Joseph DeLagesta tunnettuja: yhdessä Victor 
Surgen kanssa he käsikirjoittivat myös ensimmäisen kaupallisen 
Slender Man -tietokonepelin nimeltä Slender. The Arrival (2013). 
Tätä ennen pelistä oli ollut olemassa myös pieni, itsenäisesti tuo- 
tettu versio Slender. The Eight Pages (2012). Tässäkin tapauksessa 
ensimmäiset kokeilut laajentaa hahmoa eri mediaformaatteihin 
olivat siis epäkaupallisia. 

Marble Hornets -sarjaan perustuen tehtiin myös kauhuelokuva, 
vuonna 2015 ilmestynyt pahasti parjattu Always Watching. A Marble 
Hornets Story, joka ei kuitenkaan ollut Wagnerin ja DeLagen kirjoit- 
tama tai ohjaama. Waukeshan vuoden 2014 puukotuksista tehtiin 
dokumenttielokuva beware the slenderman (2016), ja kaksi vuot- 
ta myöhemmin ilmestyi ensimmäinen ”virallinen” Victor Surgen 
luomaan hahmoon perustuva fiktioelokuva Slender Man (2018). 
Samoin kuin Marble Hornets -uudelleentulkinta, tämäkin elokuva 
haukuttiin maanrakoon. Siirtyessään osallistavasta, digiympäristö- 
jen välillä liikkuvasta omaehtoiskulttuurista kaupalliseen käyttöön 
Slender Manista tuleekin keskinkertainen kauhufiktion hirviö ja 
häntä käsittelevistä tarinoista liian tutulla tapaa etäisiä ja epäuskot- 
tavia. Creepypasta-yhteisön suhtautuminen Slender Manin haltuun 

ottanutta valtavirtaa kohtaan onkin lähinnä halveksuvaa. Tämä 
johtunee osittain siitä, että creepypastalle oleelliset piirteet, kuten 
digiympäristön vaikutus, katoavat institutionaalisessa tarinanker- 
ronnassa. Valtavirtafiktion tuote myös standardisoi hahmoa tehok- 
kaasti. Creepypasta-fanit ovat nähneet, että kerronnan avoimuus ja 
yhteisön elinvoimaisuus ovat yhtä (Chess ja Newsom 2015, 90-91). 

Slender Man on vernakulaarista irtaantuessaan joutunut myös 
tekijänoikeuskiistojen välikappaleeksi. Cathay Smith on tutkinut 
hirviön kautta tekijänoikeusjärjestelmän irvokkuutta. Hänen mu- 
kaansa Slender Man on kaikin tavoin tekijänoikeuksista vapaa, 
kollektiivisesti tuotettu idea, jonka luova käyttö on silti vaarantu- 
nut kaupallisten tahojen pyrkiessä omimaan oikeudet hahmoon 
(Smith 2018). Esimerkiksi vuonna 2013 itsenäisen Slender Manista 
kertovan elokuvan joukkorahoituskampanja katkesi ison tuotanto- 
yhtiön tekemään valitukseen, minkä seurauksena internetistä on 
yhä löydettävissä harhaanjohtavaa tietoa hahmon käyttöä rajaavista 
tekijänoikeuksista. Tämän seurauksena ihmiset luulevat rikkovan- 
sa lakia Slender Man -teoksillaan, millä on omaehtoista luovuutta 
rajoittava vaikutus (Smith 2018, 619-623). 

Toinen asioita mutkistava seikka on se, että kun Slender Man 
lasketaan folkloreksi, jolla ei ole selkeää tekijää ja joka on siten va- 
paata uudelleentulkittavaksi, se on myös isojen yhtiöiden kuten 
vuoden 2018 elokuvan tuottaneen Sonyn vapaasti hyödynnettävis- 
sä. Tällöin Sony saa kuitenkin tekijänoikeudet omaan johdannai- 
seensa ja voi periaatteessa esittää, että kaikki uudet Slender Man 
-tuotokset perustuvat sen hahmoon - joka on identtinen folklore- 
version kanssa. Instituutio hyötyy perinneyhteisöstä rahallisesti ja 
samalla kykenee käytännössä pysäyttämään yhteisön luovan työn. 
Toisaalta institutionaalisen uusiokäytön voi nähdä edistävän kult- 
tuurisen tuotteen leviämistä laajemmalle yleisölle. Silti muutos on 
vastoin niitä avoimuuden periaatteita, jotka Slender Manin alun 
perin synnyttivät. (Smith 2018, 642-645.) 

Nykyään niin vernakulaarit yhteisöt kuin instituutiot ovat kiin- 
nostuneita mahdollisuudesta laajentaa tarina tietyn tekstin ulko- 
puolelle. Creepypastat yhdistetään usein niin kutsuttua lisättyä 

todellisuutta hyödyntäviin peleihin (augmented reality games, 
ARG). Niissä fiktio ylittää mediarajoja ja vahvistaa käsitystä laa- 
jennetusta todellisuudesta. Usein tarina tällöin pelillistyy, eli käyt- 
täjät voivat olla jollain tavoin interaktiivisessa suhteessa tarinamaa- 
ilmaan. (Henriksen 2013b, 411-416.) Andrew Peck on tulkinnut 
creepypasta-kerrontaa uuteen mediaan siirtyneenä folklorena, min- 
kä ohella Chess ja Newsom kutsuvat verkon keskustelualueita digi- 
taaliseksi leirinuotioksi aiemman nykytarinatutkimuksen hengessä 
(Peck 2015; Chess ja Newsom 2015, 78-80). Mutta ARG:t haastavat 
käsityksen yhdessä virtuaalisessa sijainnissa tapahtuvasta kerron- 
nasta, ja pelillisyys hämärtää kertojan ja yleisön rajaa. Joe Ondrak 
kritisoi nähdäkseni perustellusti digitaalisen leirinuotion ajatusta: 
kuten Candle Coven tapaus alla osoittaa, creepypastat toimivat eh- 
kä tehokkaimmin siirtyessään pois leirinuotiolta, etäämmäs yhtei- 
sesti sovitusta kerrontatilanteesta. Siksi creepypastakaan ei ole vain 
uuteen viestintävälineeseen siirtynyttä vanhaa folklorea vaan ympä- 
ristössään omaperäisesti kehittyvä tuotos. (Ondrak 2018, 168-172.) 

Straubin Candle Cove oli yksinkertainen, verkkokeskustelua imi- 
toiva tekstipätkä, joka sai vaivatta oman elämän tekijänsä sivujen 
ulkopuolella. Keskustelualueilla näytellyn toiston lisäksi creepypas- 
taan tykästyneet alkoivat kirjoittaa lisää samaan maailmaan sijoit- 
tuvia tarinoita, valmistella videopätkiä ja piirtää sarjakuvia (Coo- 
ley ja Milligan 2018, 202). Candle Cove yhteisöllistyi siis nopeasti 
ja multimodaalisesti. Samaan aikaan siitä tuli ristiriitaisesti myös 
ensimmäinen tunnettu creepypasta, joka käännettiin kaupalliseksi 
tuotteeksi — tekijänsä käsikirjoittamana mutta mahdollisesti yhtei- 
sön harmiksi. (Balanzategui 2019, 193-194.) Candle Coven tapauk- 
sessa institutionaalinen-vernakulaari-ketju saa jo koomisia mitta- 
suhteita. Tarinan sisällä kyse on ensinnäkin joukkotiedotusvälinettä 
hyödyntävästä televisiolähetyksestä, josta käydään keskustelua fik- 
tiivisellä verkkoalustalla. Nämä tasot sisältävä kertomus julkaistiin 
Straubin nimellä, mutta teksti siirtyi oikean vernakulaarin yhteisön 
käyttöön tuottaen anonyymiä kerrontaa toisilla keskustelualueilla 
ja esimerkiksi wikisivulla, jossa Candle Cove -ohjelmasta kirjoite- 
taan kuin se olisi totta. Tämän ARG-tyyppisen suosion seurauksena 

Candle Cove siirtyi institutionaaliseen valtavirtaan muuttuen oi- 
keaksi televisiosarjaa käsitteleväksi televisiosarjaksi, josta siitäkin 
epäilemättä käydään verkkokeskustelua. Tähän ketju toistaiseksi 
katkeaa, koska televisiosarja, Syfy-kanavan Channel Zero, ei ole 
johtanut uuteen vernakulaariin haltuunottoon. 

Yllä mainituissa tapauksissa instituutiot näyttävät lopulta kaap- 
paavan yhteisöllisesti syntyneet tuotteet. BEN Drowned havainnol- 
listaa käänteistä prosessia, jossa yksityiset ihmiset alkavat hyöty- 
käyttää kaupallisia tuotteita. Nimimerkin Jadusable takana toiminut 
Alexander D. Hall otti omaperäisesti haltuunsa The Legend of Zel- 
da. Majoras Mask -pelin, joka sai osana creepypastaa uusia taso- 
ja ja kulttuurista merkitystä. Kuten Emily Crawford esittää, "BEN 
Drowned ei ole vain fanifiktiota vaan metafanifiktiota, sillä se on 
fiktiota, joka käsittelee tosimaailmaan sijoittuvaa (pelin) fiktiivistä 
maailmaa” (2018, 88). Hall kirjaimellisesti muutti valmiin Zelda- 
tuotteen lähdekoodia kertoakseen oman tarinansa: näin creepypas- 
tassa ovat läsnä yhtä aikaa kaupallinen Zelda ja sen epävirallinen 
muokkaus, joka on saanut suurta suosiota osallistavana kertomuk- 
sena. BEN Drowned ei aiempiin tapauksiin verrattuna ole kovin yh- 
teisöllinen tuotos, mutta ARG-tyyppisenä fanikulttuurituotteena se 
on antanut Zelda-pelille uuden elämän instituutioiden ulkopuolella. 
(Crawford 2018, 86-88.) Jos Slender Man -elokuva ja Channel Ze- 
ro latistavat alkuperäismateriaaliaan, BEN Drowned todistaa, että 
kaupallisia tuotteita voi myös laajentaa vernakulaarissa kehyksessä. 

Jännitteinen suhde alakulttuurien ja valtavirran välillä ilmenee 
näin ollen kamppailuna luovuudesta. Onko kulttuurituotteilla va- 
paus muuttua ja tulla muutetuksi? Vivian Asimos toteaa struktu- 
ralistisessa Slender Man -analyysissaan, että samalla kun Slender 
Man vie tarinoissa uhreiltaan kyvyn toimia, se lisää tarinankertojien 
toimijuutta (2019, 190). Vernakulaareilla hirviöillä näyttää olevan 
usein sama ominaisuus: BEN Drownedin tekijäkin käytti merkit- 
tävästi luovuutta kaupallista tuotetta räätälöidessään samalla kun 
hänen alter egonsa, tarinan kertojahahmo Jadusable, menetti kai- 
ken vapauden BENin ikeessä. Ehkä vasta institutionaaliseen ker- 
rontaan siirretyt hirviöt kykenevät rajoittamaan myös kertojien 

toimijuutta. Tekijänoikeuksien suojaama kulttuurituote ei kuiten- 
kaan ”kuole” silloinkaan vaan on yhä avoin varastamisille — luova 
yhteisö voi hybridejä tuottaessaan rikkoa lakia eri tavoin kuin lain 
puitteissa navigoivat kaupalliset toimijat. 


Creepypasta folkloren peilinä 


Folkloristiikan kiinnostus creepypastaan liittyy loogisesti myös sii- 
hen, että digiympäristöjen, aitouden ja yhteisöllisyyden käsittelyn 
lisäksi creepypasta on kiinnostunut folkloristiikasta. Creepypasta ei 
ainoastaan päädy muistuttamaan folklorea (kuten Chess ja Newsom 
2015 argumentoivat), vaan sitä aktiivisesti tuottava yhteisö tiedostaa 
folkloren merkityksen ja hyödyntää tätä. Samalla internetin käyttä- 
jät kommentoivat kansanperinnettä ja sen prosesseja. Avaan seu- 
raavaksi tarkemmin creepypasta-yhteisön suhdetta sekä vanhaan 
että uuteen perinneaineistoon. 

Moni creepypasta on tulkittavissa Michael Dylan Fosterin ja 
Jeffrey Tolbertin nimeämäksi folkloreskiksi kulttuurintuotteeksi 
(folkloresgue, Foster ja Tolbert 2016; Lindfors 2016). Folkloreski 
merkitsee populaarikulttuurin käsitystä siitä, mitä kansanperinne 
on ja millaiset lainalaisuudet sen syntyyn ja leviämiseen vaikuttavat 
(Foster 2016b, 5). Fosterin mukaan folkloreskeissa teoksissa tehdään 
epämääräisiä, niin kutsuttuja sumeita viittauksia (fuzzy allusions), 
jotka tuntuvat vihjaavan jonkin varhaisemman tekstin suuntaan, 
mutta vain epäsuorasti (Foster 2016a, 46-52). Onnistunut kerto- 
mus, vaikkakin täysin fiktiivinen ja kaupallinen sellainen, voi näin 
imitoida folkloren aihioita, rakennetta ja tarkoitusperiä niin taidok- 
kaasti, että se käsitetään olemassa olevan perinteen uusiokäytöksi. 

Folkloristit ovat kiinnittäneet huomiota nimenomaan Slender 
Manin folkloreskiin puoleen. Hahmon välitön suosio ja nopea jat- 
kokehitys ilmeni laajentuvana tarinamaailmana, jota yhteisö itse 
kutsuu Slender Man -mytologiaksi (Slender Man mythos). Mytolo- 
giaa rakentaakseen käyttäjät loivat pseudohistoriallisia dokument- 
teja, kuten 1500-luvulta peräisin olevia puupiirroksia, kuvaamaan 

Slender Manin pitkää elämää (Blank ja McNeill 2018, 7-9). Toinen 
esimerkki yhdistää hirviön vielä suoremmin folkloristiikan alaan: 
keskustelija kertoi löytäneensä W. K. McNeilin kirjasta Ghost Stories 
from the American South (1985) pätkän, joka kuvaa selvästi Slender 
Mania. Kirja on aito kokoelma ihmisiltä kerättyjä kummitustarinoi- 
ta, mutta keskustelijan siteeraama teksti on tämän itse kirjoittama 
eikä sitä löydy oikeasti McNeilin kirjasta — kyseessä on siis fiktiivi- 
nen nykytarina osana laajempaa tarinaketjua. (Peck 2015; Tolbert 
2018, 36.) Creepypasta-yhteisö käyttää tällä tavoin olemassa olevaa 
ymmärrystään folkloresta ja kansanperinteen tutkimuksesta luo- 
dakseen tarinalle uskottavuuden tuntua. Kyse ei kuitenkaan ole 
siitä, että creepypasta-yhteisö onnistuisi tuottamaan uskoa hirviön 
todellisuuteen. Pikemminkin he voivat saada aikaan uskoa hirviötä 
ympäröivän kertomusperinteen todellisuuteen. (‘Tolbert 2015, 38-41.) 

Kuvasin aiemmin, kuinka nykytarinat voidaan ”toteuttaa” tarina- 
tekstin ulkopuolella: tämä tarkoittaa esimerkiksi kertomuksen näyt- 
telyä tai muuta ”suoraan kokemista” vaikkapa kummitusmetsäs- 
tyksillä. Tolbert väittää Slender Manin mytologian edustavan itse 
asiassa nykytarinan käänteistä toteuttamista (reverse ostension). 
Suorassa toteuttamisessa ihmiset kokevat itse jonkin tuntemansa 
tarinan esimerkiksi vierailemalla talossa, jossa kerrotaan kummitte- 
levan - mutta Slender Manin kohdalla ensin syntyi todistusaineisto, 
kuten kuvamuokkaukset, ja vasta niiden perusteella alettiin hah- 
motella pitkäikäistä uskoa hirviöön. Tolbertin mukaan käänteis- 
toteuttaminen on itsetietoinen prosessi, jossa päämääränä on luo- 
da yhteisön hyväksymää, aitoa muistuttavaa perinnettä. (Tolbert 
2018, 27, 32-33, 44.) 

Soraääni Blankin ja McNeillin artikkelikokoelmassa kuuluu 
Mikel J. Kovenille, joka kyseenalaistaa sen, onko järkevää puhua 
Slender Manista nykytarinana, koska hirviöön ei aidosti uskota. 
Kovenin mukaan Waukeshan puukotukset ja niitä seurannut media- 
paniikki eivät kerro pelosta Slender Mania kohtaan vaan huolesta 
verkkoa käyttävien lasten herkkäuskoisuudesta. Ainoa aito, median 
levittämä nykytarina on Kovenin mielestä se, jonka mukaan inter- 
net on vaarallinen paikka ja ajaa ihmisiä väkivaltaisuuksiin. Hän 

näkee Slender Man -mytologian ennen kaikkea uskomuksellisuu- 
della leikkimisenä. (Koven 2018, 119-125.) Creepypastan leikillisyys 
on ehdottomasti huomionarvoinen seikka, ja Kovenin kritiikki us- 
kosta kirjoittavia kollegoitaan kohtaan perusteltua. En ole kuiten- 
kaan varma, voiko creepypastan aiheuttaman puistatuksen ja häm- 
mennyksen laskea varauksetta leikillisyyden piiriin ainakaan silloin, 
kun teksti on siirtynyt pois synty-ympäristöstään, digitaaliselta leiri- 
nuotiolta. Folkloreski digikauhu ei varmastikaan — ainakaan näin 
lyhyellä aikajänteellä ja nopeasti kaupallistuessaan — johda suora- 
naiseen uskoon, mutta epäilen, että se saa aikaan aidompaa epä- 
varmuutta ja kyseenalaistuksia kuin institutionaalinen fiktio. Entä 
onko varsinainen nykytarinakaan ollut niin leikkisyydestä vapaata 
kuin Koven esittää? 

Muut käsittelemäni creepypasta-tekstit sisältävät samansuun- 
taista kansanperinteen imitointia kuin Slender Man. Televisiosarja 
Candle Covea, jota ei alun perin ollut olemassa, alkoi ilmestyä verk- 
koon fanien tekemien videoiden ja jaettujen lapsuuskokemusten 
muodossa. Näin luotiin vaikutelma, että sarjalla on todellinen his- 
toria osana tietyn ikäluokan muistitietoa: siitä puhuminen muo- 
dostaa yhteisöllisyyttä instituutioiden ulkopuolella, se on fiktiivis- 
tä ”epätoivottua tietoa” Candle Cove kommentoi epäsuorasti myös 
siirtymää analogisesta digitaaliseen — muutosta, joka on vapauttanut 
tiedonvälitystä ja muuttanut folkloren luonnetta (vrt. Bronner 2009, 
35-40; Howard 2008, 509). Alkuperäinen BEN Drowned -teksti ei 
puolestaan toimisi ilman pelaajayhteisön jakamia kokemuksia, pit- 
kää kertomusperinnettä pelien häiriöistä (Crawford 2018). Toisaalta 
tämä creepypasta rinnastuu nykytarinoihin: minäkertoja raportoi 
kohtaamastaan outoudesta, minkä jälkeen hän katoaa - mutta hä- 
nen kertomuksensa jää kiertämään vernakulaarin piiriin. Suoravii- 
vaisin tapaus on Smile.jpg, joka hyväksikäyttää suullisen tiedon le- 
viämisen prosesseja ja esidigitaalisen ajan kiertokirjeiden muotoa. 

Creepypastassa syntyvä fiktiivinen kansanperinne ei vain imitoi 
folkloren muotoa. Se myös lainaa ahkerasti tunnettuja elementte- 
jä toisista kulttuureista. Suuri osa näistä hirviöistä rakentuu Foste- 
rin kuvaamista epämääräisistä viittauksista, mutta eräät lainat ovat 

hyvinkin selkeitä. Slender Man -mytologian osaksi vakiintui ajatus 
tulpasta, joka edustaa toista puolta folkloren ja creepypastan välises- 
sä vuorovaikutuksessa. Kuten Tosha Taylor kirjoittaa, muun muas- 
sa tämän tiibetinbuddhalaisen käsityksen yhdistäminen Slender 
Maniin on eräänlaista haltuunottoa, jossa vieraan kulttuurin kes- 
keinen uskomuksellinen käsite siirretään karkeasti länsimaiseen 
tarinankerrontaan (2020, 991-992). Samoin on syytä huomioida, 
että luovassa prosessissa mytologisista omimisista käydään myös 
kamppailua. Esimerkiksi varhaiset yritykset yhdistää Slender Man 
skandinaaviseen mytologiaan Edda-runoutta siteeraten tulivat tyr- 
mätyiksi, eikä tämä idea vakiintunut hirviön ominaisuudeksi (Boyer 
2013, 246-248). Lainattavien elementtien käyttöarvo siis vaihtelee, 
ja yhteisö tekee omalla tavallaan folkloristista analyysia arvioides- 
saan mytologioiden sopivuutta. Epämääräiset viittaukset, joissa 
lähde jää hieman avoimeksi, vaikuttavat hirviötehtailussa toimi- 
vammalta, koska ne tarjoavat enemmän tulkinnanvaraa ja jättävät 
ovia auki jatkokehitykselle. 

Creepypastan ja folkloristiikan väliltä löytyy vielä eräs kiehtova 
yhteys, jossa keskeistä on memetiikan teoria ja kulttuuristen ideoi- 
den leviäminen. Evoluutiobiologi Richard Dawkinsin lanseeraama 
meemi, ideayksikkö joka kopioituu osana kulttuurievoluutiota, on 
johtanut keskusteluun ja kyseenalaistuksiin folkloristiikan saralla. 
Vielä haastavampi on Dawkinsin teoria tietyistä meemeistä ”mie- 
len viruksina” jotka ovat loisen tavoin haitallisia kantajalleen. Tässä 
tulkintakehyksessä jotkin meemit voivat luonnonvalinnan henges- 
sä hyödyttää vain itseään ja edistää omaa jatkumistaan: eräs tätä 
demonstroiva esimerkki oli 1990-luvulla esiintynyt ketjukirje, joka 
sisälsi ohjeet itsensä kopiointiin luvaten näin tekevälle menestystä. 
Yhdysvaltain nykytarinoita tutkiessaan folkloristi Bill Ellis hyödyn- 
tää Dawkinsin meemiteoriaa ja esittää, että nykytarinoiden leviä- 
mistä voi tutkia myös luonnontieteellisesti, biologian kielellä. Täl- 
löin niiden voi nähdä leviävän aalloittain kuin epidemiat, ja koska 
viruksellakaan ei ole merkitystä, vain tarve kopioitua, tarinoiden 
merkitysten tulkinta on toissijaista. (Ellis 2003, 75-92.) Irrallis- 
ten ja vakaiden tekstien sijaan nykytarinat tulisi nähdä ”jatkuvasti 

mutatoituvina kokonaisuuksina, jotka säilyvät, koska niiden sel- 
viytymisstrategiat rinnastuvat ihmisaivojen selviytymisstrategioi- 
hin” (Ellis 2003, 90). Nykytarina voi lisäksi ilmetä paitsi virukse- 
na myös eräänlaisena yhteisön immuunireaktiona haitallista uutta 
tietoa vastaan. (Ellis 2003, 89-90.) 

Elliott Oring on haastanut dawkinsilaisen memetiikan lähtöole- 
tukset ja kritisoinut myös Ellisin lähestymistapaa. Oring toteaa, että 
ensinnäkin oman kopiointinsa ohjeet sisältävä ketjukirje on pikem- 
minkin poikkeus kuin sääntö kansanperinteessä, ja toiseksi mikään 
ei takaa, että ”kulttuurisen viruksen” vastaanottaja noudattaisi saa- 
miaan ohjeita. Dawkinsin mielivirusvertaus tuntuu pätevän siis vain 
tapauksiin, joissa vastaanottaja uskoo viestin sisältöön. Kuitenkin 
esimerkiksi vitsit leviävät vastaavasti, vaikka niitä ei uskota. Oring 
luonnehtii folkloristiikan ilmiöiden biologista kuvausta epäselväksi 
ja painottaa, että vaikka nykytarinalla ei olisikaan yhtä tiettyä mer- 
kitystä, sillä on kuitenkin rajattu määrä merkityksiä, joten tulkinto- 
jen tekeminen on perustellumpaa kuin virusten tapauksessa. (Oring 
2014, 462-471.) Memetiikkaa on kritisoitu samassa hengessä pal- 
jonkin. Ideoiden leviämisen rinnastaminen epidemiologian ja ge- 
netiikan ilmiöihin nähdään ongelmallisena: ensimmäinen sisältää 
oletuksen, että ihminen on vain ideoiden passiivinen vastaanottaja, 
kun taas jälkimmäinen yksinkertaistaa mutkikkaita käyttäytymis- 
mallejamme. Biologia ei selitä kulttuuria. (Shifman 2013, 365-366.) 

Vaikka meemien leviäminen taudin lailla ja haitallisuus kanta- 
jalleen onkin täten kyseenalaista, Dawkinsin mielivirus ja Ellisin 
”nykytarinoiden epidemia” toteutuvat mitä kirjaimellisimmin cree- 
pypastassa. Memetiikan periaatteet sekä kirjoitetaan osaksi tari- 
noiden sisältöä että toteutetaan tekstien levittämisen prosessissa. 
Samalla creepypastan hirviöt saavat tautien piirteitä. Jokainen kä- 
sitelty creepypasta heijastaa tätä. Smile.jpg on uusi, kujeileva versio 
itseään kopioivasta ketjukirjeestä, jonka välittäminen eteenpäin ei 
tuo menestystä vaan lupaa ainoastaan, ehkäpä valheellisesti, pelas- 
taa hirviökoiran vainolta - mikä tosin johtui alun perinkin tahat- 
tomasta altistumisesta viestille (Henriksen 2018). Lapsuusmuisto- 
jen hämärissä piilevä Candle Cove -sarja palaa, kun siitä aletaan 

keskustella: osallistujat tartuttavat muiston toisiinsa. Slender Man 
ottaa valtaansa kaikki, jotka altistuvat sille. Hirviö kasvaa mytolo- 
giassaan sitä vahvemmaksi mitä enemmän siitä on todisteita, kun- 
nes se ylittää fiktion rajan tulpana tai tarttuu Marble Hornetsissa 
kameran välityksellä kuvaajiinsa. BEN Drowned, kaikkein epide- 
miologisin kertomuksista, sisältää useampia tartuntatasoja. BEN 
on kummitusvirus digitaalisessa ympäristössä, häiriö tallenteessa, 
joka leviää kontaktissa pelikasetilta koko tietoverkkoon: ”Nyt olen 
kaikkialla” Koko ihmiskunta on altistunut, koska internet yhdistää 
kaiken ennennäkemättömän tehokkaasti. 

Toisin sanoen mainitut creepypasta-hirviöt kopioivat itseään 
edistääkseen omaa jatkumistaan, ja tuhoavat, tavalla tai toisella, 
kantajansa. Joillakin hirviöistä ei näytä olevan mitään tarkoitusta 
tai päämäärää - merkityksen etsiminen on juuri niin hyödytön- 
tä kuin mitä Ellis nykytarinoiden suhteen väittää. Epämääräiset 
viittaukset mahdollistavat jatkokehityksen ja digitaalinen muoto 
vaivattoman liikkuvuuden: nämä ovat memeettisten hirviöiden 
selviytymisstrategioita. Ehkä hirviöitä voi tulkita myös immuuni- 
reaktioina internetin häiritsevälle voimalle. Creepypasta on mee- 
mien biologista tulkintaa äärimmäisimmillään. 


Lopuksi 


Edellä hahmottelin creepypastaksi kutsutun digikauhun ominais- 
piirteitä, jotka voi tiivistää seuraavasti. Ensinnäkin creepypasta ku- 
vaa usein omaan digitaaliseen ympäristöönsä kätkeytyviä kauhuja 
ja huipputeknologian kykyä häiritä nykyihmistä. Toiseksi se on hel- 
posti siirrettävissä yhdestä kerrontatilanteesta toiseen tai uudelleen- 
tulkittavissa alustasta riippuen, mikä vähentää tekijän roolia ja lei- 
kittelee fiktiivisyydellä. Kolmanneksi se asemoi hirviönsä lähemmäs 
internetin käyttäjää, mikä johtaa tiiviimpään vuorovaikutussuhtee- 
seen menneen, tulevan ja ei-olemassaolevan kanssa. Neljänneksi se 
syntyy hybridisesti ja liikkuu vernakulaarin kulttuurin ja valtavirran 

instituutioiden välillä. Viidenneksi se on itsetietoisesti folkloreskia 
imitoidessaan ja hyödyntäessään kansanperinteen mekaniikkoja. 

Yksinään mikään edellisistä ei riitä määrittämään creepypastaa, 
mutta yhdessä piirteet muodostavat kokonaisuuden, joka sopii 
myös valtaosaan tämän luvun ulkopuolelle jääneistä teksteistä. On- 
nistunut, säilyvä creepypasta on yhteisöllistä, liikkuvaa digikauhua, 
joka on tietoista ympäristöstään, luonteestaan ja leviämisestään.* 

Vivian Asimos on arvellut creepypastan roolin pienenevän kau- 
pallisuuden ja tekijyyden houkuttaessa yhteisön jäseniä liikaa (2019, 
180). Uutta, samanhenkistä digikauhua tuntuu kuitenkin syntyvän 
jatkuvasti. Kirjoitushetkellä Twitter, Instagram, Snapchat ja TikTok 
tarjoavat omanlaisensa alustat kertomuksille, joista osa vieläpä ka- 
toaa määräajan jälkeen — entistä hauntologisempaa! — jääden kier- 
tämään vain toisen käden kuvauksina. Osa tarinoista kaapataan 
tuttuun tapaan isojen tuotantoyhtiöiden tuotteiksi, mutta sitä en- 
nen niiden elämä vernakulaaris-institutionaalisessa välitilassa kieh- 
too ihmisiä aina uudestaan. Esitellessään tuoreimpia interaktiivisia 
kauhutarinoita Randall Colburn tiivistää A. V. Clubin artikkelissa 
hyvin sen, mitä tässä luvussakin korostan: kaupallisessa viihteessä 
”muuri erottaa tarinaa ja yleisöä”. Sitä vastoin ”tarinan kertominen 
sosiaalisessa mediassa merkitsee ihmisten kutsumista mukaan ta- 
rinan luomiseen, tilan antamista reaaliaikaiselle reagoinnille, väit- 
telylle ja sitoutumiselle”. (A. V. Club 27.10.2020.) 

Jokainen kommunikaatiokanava tarjoaa mahdollisuuksia luoval- 
le, notkealle tarinankerronnalle. Sosiaalisessa mediassa hirviöt ovat 
poikkeuksellisen sosiaalisia, eikä niiden tutkimuksen soisi jäävän 
Slender Manin kaltaisten megatähtien analyysiin. Jossain tuolla, 
näytön reunalla tai sivuhistorian syövereissä, väijyy tälläkin het- 
kellä jokin vieras, jolla on jotain sanottavaa. 

1 Vaikka termi on vakiintunut varsinkin angloamerikkalaiseen kulttuuriin, 
urbaanilegenda on harhaanjohtava toisaalta rajautuessaan kaupunkiympä- 
ristöön (Ellis 2003, 46-47) ja toisaalta siksi, että suomalaisessa folkloristii- 
kassa legenda viittaa kristillisiin, usein pyhimysten elämää käsitteleviin ker- 
tomuksiin. 

2 Muista creepypastoista ovat kirjoittaneet ainakin Line Henriksen (2013b, 
2014, 2016) sekä Tosha Taylor (2020). Suomessa harvinaisempia creepypasto- 
ja on käsitelty kahdessa opinnäytetyössä (Heikkinen 2019, Oksaharju 2020). 
Valtaosa näistä sisältää luvussa esiin nousseita teemoja kuten digitaalisen 
ympäristön merkityksellisen roolin: varsinkin Heikkinen kirjoittaa erilaisis- 
ta ”kummitustiedostoista” ja tietokoneen voimasta. Harvinaisetkin creepy- 
pastat kaipaavat lisätutkimusta, vaikka on ymmärrettävää, että toistaiseksi 
on keskitytty tunnetumpiin tapauksiin. Erityisen kiinnostava aihe olisivat 
institutionaalista populaarikulttuuria outouttavat huhutyyppiset kertomuk- 
set ”poistetuista jaksoista”, joissa esiintyy esimerkiksi kuollut Bart [Simpson] 
ja itsemurhan tekevä Sguidward eli Jalmari Kalmari (Paavo Pesusieni). 

3 Dana Keller on tutkielmassaan päätynyt kutsumaan Marble Hornetsin edus- 
tamaa, instituutioiden ulkopuolella kerrottua elokuvamuotoista digikauhu- 
narratiivia folk horroriksi eli ”folkkauhuksi”. Käsite ei ole ongelmaton esimer- 
kiksi sen vuoksi, että folk horror on jo pitkään merkinnyt kansanperinteestä 
vaikutteita ottanutta kauhuelokuvan alalajia (minkä Kellerkin tiedostaa). 
Termi on kuitenkin epäilemättä osuvampi kuin found footage eli ”löydet- 
ty materiaali”, jonka alle Marble Hornets on myös (virheellisesti) luokiteltu. 
(Keller 2013, 17-24.) Nähdäkseni toimiva käsite voisi olla esimerkiksi ver- 
nakulaari digikauhu. 

4 Creepypastan epäonnistuneet versiot on nimetty crappypastaksi (arkikielinen 
crappy merkitsee huonolaatuista, roskaa). Epäloogiset, huonosti kirjoitetut 
crappypastat ovat usein puhtaasti absurdeja yrittäessään epätoivoisesti muis- 
tuttaa kauhutarinoita. (Chess ja Newsom 2015, 103; Blank ja McNeill 2018, 
12-13.) Niidenkin ympärille on muodostunut oma perinteensä, jolla on sa- 
moja sävyjä kuin creepypastalla, mutta esimerkiksi aitouden tunne, hirviöi- 
den tuominen lähelle ja tarinan uskottava yhdistyminen kansanperinteeseen 
eivät crappypastasta välity. 

Videopelien pelaaminen on vuorovaikutteista ja pelaajan aktiivis- 
ta osallistumista edellyttävää kulttuurista toimintaa (Murray 1997, 
6-10; Bogost 2010). Pelit ovat siis jo lähtökohtaisesti osallistuvaa 
kulttuuria. Pelaamisen kautta pelaaja ilmaisee itseään ja osallistuu 
pelikokemuksen muovaamiseen ja muodostamiseen perustavalla, 
konstitutiivisella tavalla (constitutive practice). (Vahlo, 2017.) 
Osallistuvan käytänteen näkökulmasta videopelit jäsentyvät ver- 
nakulaareiksi kulttuurisiksi järjestelmiksi. Kuten Kaarina Koski tä- 
män teoksen johdannossa kuvaa, vernakulaarius määrittyy muun 
muassa käsiteparein kansanomaisuus-institutionaalisuus, epäviral- 
lisuus-virallisuus, omaehtoisuus-kaupallisuus ja arkipäiväisyys- 
standardoitu. Videopelien ymmärtäminen vernakulaareiksi järjes- 
telmiksi edellyttää tutkijan sitoutumista pelien kokemuslähtöiseen 
tarkasteluun. Jos tarkastelun kohteena ovat videopelit itsenäisinä 
tuotteina, videopelit näyttäytyvät pikemminkin institutionaalisina, 
virallisina, kaupallisina ja standardoituina. Sen sijaan kokemus- 
lähtöisessä tarkastelussa tutkija kiinnittää huomioita siihen, että 
kaikki kaupalliset pelitkin suunnitellaan pelattaviksi ja koettaviksi. 
Pelien suunnitteleminen on vuorovaikutussuunnittelua, jossa olen- 
naista on ymmärtää, miten pelaajat kiinnittyvät (engage) peleihin 
aktiivisen osallistumisensa ja merkityksenantonsa kautta. 
Kaupalliset videopelit ovat siis tuotteina institutionaalisia mutta 
kulttuurisina kokemuksina vernakulaareja. Tämä vastakkainaset- 
telu kehystää videopelien tutkimuksen jännitteiseksi neuvotteluk- 
si kaupallisen ja vernakulaarin välillä, mutta samalla myös kiin- 
toisaksi folkloristiikan tutkimuskohteeksi. Videopelien tutkimus 
pakottaa folkloristin pohtimaan aktiivisesti sitä, miten videopelit 

ovat folkloristiikan tutkimuskohteita ja mitä teoreettista ja metodo- 
logista viitekehystä niihin voi soveltaa. 

Videopelikokemuksessa ja pelaajakulttuureissa vernakulaarius 
sulautuu osaksi instituutioiden käytänteitä. Voidaan jopa sanoa, 
että pelikokemuksen vernakulaarius on edellytys peliliiketoimin- 
nan olemassaololle. Kaupallisen ja vernakulaarin vuorovaikutus 
pelikokemuksessa on tietynlaista tanssia, jossa toimijuus neuvotel- 
laan pelin sääntöjen ja pelaajan omaehtoisuuden dialogissa. Oma- 
ehtoisuus eli autonomia ja vapaaehtoisuus ovat molemmat asioita, 
joita pidetään ominaisina kaikelle harrastepelaamiselle (Avedon ja 
Sutton-Smith 1971). Pelaaminen on omaehtoista toimintaa, jossa pe- 
laaja vapaaehtoisesti hyväksyy pelin asettamat vuorovaikutusperi- 
aatteet ja toimii niiden puitteissa — ainakin mikäli aikoo menestyä 
pelissä (Leino 2010; Vahlo 2018). Omaehtoisuutta pidetään myös 
yhtenä tärkeimmistä syistä eli motiiveista pelaamiselle. Psykolo- 
gisen itsemääräytymisteorian (self-determination theory) mukaan 
esimerkiksi uteliaisuuteen, kiinnostukseen ja nautintoon läheises- 
ti liittyvä omaehtoisuus on yksi inhimillisistä tarpeista. Pyrkimys 
sen tyydyttämiseen ohjaa meitä vahvoja toimijuuden kokemuksia 
mahdollistavien aktiviteettien pariin (Ryan ja muut 2006). 

Pelit on suunniteltu tuottamaan omaehtoisuuden kokemuksia, 
ja siten ne ovat jo olemuksellisesti itseilmauksellisia toimintaympä- 
ristöjä. Ei olekaan ihme, että pelaamiseen liittyvät pelaajakulttuurit 
ovat elinvoimaisia, monipuolisia ja runsassisältöisiä. Kansanomai- 
seen pelikulttuuriin kuuluvat esimerkiksi omaehtoiseen pelaami- 
seen liittyvä muistelu ja tarinankerronta, pelaajaidentiteetit ja so- 
siaalisessa mediassa jaetut pelikokemukset, omaehtoinen fanifiktio 
pelien tarinamaailmasta (kirjallinen, kuvallinen ja musiikillinen 
itseilmaisu), erilaiset pelaajayhteisöiden järjestämät tilaisuudet ja 
tapahtumat, leikilliset pelijamit eli pelinkehitystapahtumat (game 
jam), pelataan-videot (lets play) ja muut pelikokemuksia sisältävät 
ja kommentoivat videot muun muassa YouTubessa, peleihin liitty- 
vät meemit sekä pienfolklore (vitsit, kaskut ja sutkaukset), pelaaja- 
persooniin ja -avatareihin liittyvät folkloren muodot (esimerkiksi 
cosplay-kulttuuri) sekä pelien modaamiseen eli käyttäjälähtöiseen 

muokkaamiseen ja theorycrafting-käytänteisiin eli pelaajalähtöisiin 
pelin toiminnallisuuksien manipulointiin liittyvät sisällöt. 

Videopelien pelaaminen on yksi suosituimmista vapaa-ajan 
viettotavoista Suomessa. Joka toinen vuosi toistettavan Pelaaja- 
barometrin mukaan 80,3 % suomalaisista 10-75-vuotiaista pelaa 
videopelejä vähintään toisinaan ja 65,1 % pelaa niitä aktiivisesti. Di- 
gitaalinen pelaaminen yleistyy Suomessa maltillisesti ja pelaajien 
määrä on jatkuvassa kasvussa. Sukupuolten välillä ei ole suurta eroa 
sen suhteen, pelataanko videopelejä vaiko ei. Miehissä on kuitenkin 
naisia enemmän aktiivisia pelaajia, ja miehet myös käyttävät naisia 
enemmän rahaa pelaamisharrastukseensa. Videopelien pelaajien 
keski-ikä (38,9 vuotta) lähestyy koko väestön keski-ikää. (Kinnunen 
ja muut 2022.) Tämä kertoo ensinnäkin siitä, että nuorena aloitet- 
tua pelaamisharrastusta jatketaan. Toisekseen erityisesti älypuhe- 
limilla pelattavat pulmapelit houkuttelevat myös kokonaan uusia, 
iäkkäämpiäkin pelaajia harrastuksen pariin. Kolmantena syynä pe- 
laajien keski-iän nousuun voidaan pitää vanhempien ja isovanhem- 
pien halua osallistua lastensa ja lastenlastensa harrastustoimintaan. 

Videopeliharrastuksen suosion kasvu ei tietenkään ole ainoas- 
taan suomalainen ilmiö. Yhä useamman pelatessa peliala kasvaa 
maailmanlaajuisesti. Alan kasvun ja teknologian kehityksen myötä 
pelien ja edelleen pelilajityyppien kirjo on monimuotoistunut ja sa- 
malla myös eriytynyt. Pelaajabarometrin mukaan suomalaisten eni- 
ten suosimia videopelien lajityyppejä eli peligenrejä ovat pulma- ja 
korttipelit, toimintapelit ja ajopelit. (Kinnunen ja muut 2022.) 
Taannoin julkaistu kansainvälinen vertailututkimus ydinpelaajien 
eli pelaamisesta kiinnostuneiden erityisryhmän pelimieltymyksis- 
tä tukee Pelaajabarometrin havaintoja. Myös tämän tutkimuksen 
mukaan pulmapelit olivat suomalaisten eniten suosima lajityyppi 
toimintaseikkailupelien, roolipelien ja toimintapelien sijoittuessa 
sijoille 2-4. Kanadalaisten ydinpelaajien lajityyppimieltymykset 
olivat hyvin samankaltaiset suomalaisten kanssa. Japanilaiset ydin- 
pelaajat kuitenkin poikkesivat verrokeistaan siinä mielessä, että 
roolipelit olivat heidän viiteryhmässään pulmapelejä suositumpia. 
(Vahlo ja muut 2018.) 

Peligenreillä on ollut suuri merkitys sekä peliliiketoiminnalle 
että kansanomaisten pelikulttuurien muotoutumiselle. Pelilajien 
hyödyllisyydestä ja laajemmasta merkityksellisyydestä huolimat- 
ta niistä keskusteleminen on edelleen monimutkaista. Esimerkiksi 
edellä mainitussa Vahlon, Karhulahden ja Koposen toteuttamas- 
sa ydinpelaajien pelimieltymystutkimuksessa toimintaseikkailut 
olivat yksi suosituimmista pelilajeista niin Suomessa, Kanadassa 
kuin Japanissa. Tätä lajia ei kuitenkaan löydy Pelaajabarometrin 
lajityyppilistauksesta. Toisin sanoen pelilajityypeille ei ole yhtä va- 
kiintunutta luokittelutapaa vaan erilaiset toimijat kuten pelaajat ja 
pelialakulttuurit, kaupalliset toimijat ja instituutiot sekä tutkijat so- 
veltavat keskenään erilaisia luokittelumalleja. 

Käsittelen tässä luvussa videopelien lajityyppien ymmärtämi- 
sen ja tunnistamisen tapoja. Keskityn erityisesti pelilajityyppien 
määrittelyihin sekä siihen, miten lajityypit elävät ja kehittyvät kan- 
sanomaisten pelaajakulttuurien ja kaupallisten toimijoiden vuoro- 
vaikutuksessa. Tavoitteenani on avata lukijalle folkloristinen näkö- 
kulma videopeligenreihin sekä niiden luentaan. Tarkoitan tässä 
yhteydessä folkloristisella näkökulmalla lähestymistapaa, jossa pai- 
notetaan pelilajityyppien kokemuksellisuutta, toisin sanoen pelaa- 
mista (gameplay). Kuten edellä kuvasin, pelien kokemuksellisuus 
itsessään muodostaa videopeleistä omaehtoisia osallistuvia käytän- 
teitä, ja siten kokemuslähtöistä pelilajityyppien luentaa voi pitää jo 
lähtökohtaisesti folkloristisena. 

Aloitan luomalla katsauksen pelilajityyppeihin, lajityyppitutki- 
mukseen ja pelilajien tunnistamisen vaikeuteen. Tämän jälkeen 
jatkan pohdintaa folkloristisesta pelilajityyppien tunnistamista- 
vasta, jossa lajityyppien määrittelyn lähtökohtana on nimenomaan 
pelaamisen kokemuksellisuus ja omaehtoisuus. Tavoitteenani 
on osoittaa, että folkloristinen pelilajityyppien tunnistaminen ei 
ainoastaan avaa kiinnostavaa uutta näkökulmaa folkloristisel- 
le videopelitutkimukselle vaan on myös erittäin perusteltu peli- 
tutkimuksen ja pelien toistuvien ominaisuuksien tutkimuksen 
kannalta. Luvun päätteeksi pyrin avaamaan uutta tutkimuskes- 
kustelua siihen, miten kaupalliseksi ymmärretyn peligenren voi 

tulkita jatkuvaksi neuvotteluksi kansanomaisten ja kaupallisten 
toimijoiden välillä. 


Pelilajien monimuotoistuva kenttä 


Lajityyppiluokittelut ovat historiallisia, alati muuntelevia konstruk- 
tioita. Varhaiset videopelien lajiluokitukset lainasivat genre- 
nimikkeensä ja saivat vaikutteita mekaniikkoihinsa muun muassa 
analogisilta peleiltä ja vapaa-ajan aktiviteeteilta kuten pöytärooli- 
peleiltä, strategialautapeleiltä, sokkeloiden ja sanaristikoiden rat- 
kaisemiselta ja tivolien ampumakojuilta. Videopeligenret kuten 
pulmapelit (OXO, 1952), avaruusammuskelu (Spacewar, 1962), ur- 
heilu (Pong, 1972), roolipeli (And, 1975) ja seikkailu (Colossal Cave 
Adventure, 1975) ovat edelleen elinvoimaisia, mutta niiden rinnalle 
on vuosikymmenten saatossa kehittynyt valtava määrä uusia lajeja. 

David Myers pohti 1990-luvulla, minkälaisin kriteerein peli- 
mediat kuten pelejä ja pelaamista käsittelevät aikakauslehdet luo- 
kittelivat tietokonepelejä lajityyppeihin. Esimerkkinä tästä hän antoi 
Computer Game World (CGW) -lehden huhtikuussa 1989 julkaise- 
man kuuden peligenren mallin, jonka lehti otti käyttöönsä siksi, että 
sen aiemmin käyttämä jako toimintapeleihin, seikkailupeleihin ja 
strategiapeleihin vaikutti riittämättömältä. Kuuden lajityypin malli 
sisälsi näiden lisäksi myös roolipelit, sotapelit sekä simulaatiopelit. 
Kuten Myers toteaa, CGW-lehden käyttämä varhainen lajityyppi- 
jako ei ollut poissulkeva, vaan yksittäinen peli saattoi kuulua useam- 
paan lajityyppiin. Uuden kuuden genren lajityyppijaon tarkoituk- 
sena oli kattaa kaikki julkaistut pelit. (Myers 1990, 293.) 

Vuonna 1989 kuusi pelilajityyppiä saattoi olla tarpeeksi katta- 
maan julkaistujen pelien koko kirjon. Tänään tilanne on varsin eri- 
lainen. Uusia pelejä julkaistaan valtavat määrät sekä tietokoneille 
ja konsoleille että erityisesti älypuhelimille. Esimerkiksi Gaming 
Shift -verkkosivuston kokoamien tilastojen mukaan elokuuhun 
2019 mennessä eri alustoille oli julkaistu yhteensä noin 1,2 miljoo- 
naa digitaalisia peliä. Myös lajityyppien nykyiset luokittelumallit 

näyttävät ensisilmäykseltä hengästyttäviltä. Englanninkielisen 
Wikipedian videopelien lajityyppiluokittelu koostuu yhdestätois- 
ta päälajityypistä, joilla jokaisella on 2-11 alatyyppiä. Roolipelien 
(role-playing games eli lyhennettynä RPG) lajityypin alatyyppejä 
ovat muun muassa roguelike, monster tamer, sandbox RPG ja first- 
person party-based RPG. Strategiapelien alatyyppeihin vastaavasti 
kuuluvat esimerkiksi 4X games, auto battler, tower defense ja real- 
time strategy. Wikipedia listaa kaikkiaan 79 pelilajityyppiä, ja uusia 
genrejä lisätään luokitteluun muutaman kuukauden välein. (Wiki- 
pedia: List of video game genres.) 

Tunnistettujen lajityyppien lukumäärän kasvusta ja lajityyppi- 
luokitteluiden välisistä eroista huolimatta genrekategoriat ovat 
edelleen tärkeitä pelaajille ja pelialan sidosryhmille. Voidaan jopa 
esittää, että pelien määrän räjähdysmäisen kasvun myötä lajityyppi- 
luokittelut ovat merkityksellisempiä kuin koskaan aikaisemmin. 
Pelialan yrityksille lajityypit ovat keino hahmottaa markkina- 
tilannetta sekä kommunikoida uuden pelin sisällöstä organisaation 
sisäisesti pelinkehitystiimeille ja ulkoisesti pelaajille. Myös yksittäi- 
selle pelaajalle lajityypit ovat keino kommunikoida pelien toistu- 
vista piirteistä, mutta samalla ne ovat myös tapa käsitteellistää ja 
rakentaa omaa pelaaja-identiteettiä. 

Lajityyppinimikkeiden valtava joukko saattaa myös kätkeä taak- 
sensa huomattavasti rajatumman määrän yleisesti tunnistettuja 
pelilajikkeita. Esimerkiksi David Clearwater kävi vuonna 2011 läpi 
joukon pelialan julkaisuja ja verkkosivuja ja totesi niiden esittele- 
vän keskenään varsin samanlaisia pelilajilistauksia. Toistuviin laji- 
nimikkeisiin kuuluivat: toimintapelit, seikkailupelit, tappelupelit, 
ensimmäisen persoonan näkökulman ammuntapelit (first-person 
shooter eli FPS), lentosimulaatiot, massiiviset moninpelit, musiikki- 
ja rytmipelit, illanviettopelit (party games), tasohyppelyt, pulma- 
pelit, ajopelit, roolipelit, simulaatiot, urheilupelit ja strategiapelit. 

Pelitarjonnan monipuolistumisen ja pelaajamieltymysten eri- 
koistumisen myötä peligenrejen määrittelemisestä ja tunnistami- 
sesta on tullut yhä monimutkaisempaa niin pelialan toimijoille, 

pelaajille kuin tutkijoillekin. Pelilajien tutkimusta on tehty useil- 
la tutkimusaloilla, mutta se yhdistetään useimmiten akateemisen 
pelitutkimuksen kenttään. Pelitutkimus (game studies) on monitie- 
teellinen kokonaisuus, joka tarkastelee pääasiassa kolmea tutkimus- 
aihetta: pelejä, pelaajia sekä pelien ja pelaajien vuorovaikutusta eri- 
laisissa kulttuurisissa konteksteissa. Pelitutkimusta tehdään erittäin 
monilla tieteenaloilla, mutta erityisen paljon viestintä- ja mediatie- 
teissä, kulttuurintutkimuksessa, kasvatustieteissä ja psykologiassa. 
Pelitutkimuksellinen keskustelu videopelien lajityypeistä on jat- 
kunut jo ainakin viiden vuosikymmenen ajan. Tämä tutkimusteema 
ei ole oikeastaan missään vaiheessa tyystin laantunut, mutta toisaal- 
ta se ei myöskään ole ollut erityisen vilkasta 2010-luvun aikana tai 
2020-luvulle tultaessa. Pelilajityyppien määrittelyä ovat pohtineet 
laajalti esimerkiksi Chris Crawford (1984), Mark J. Wolf (2001), 
Tom Apperley (2006), Egenfeldt-Nielsen, Smith ja Tosca (2008), 
Dominik Arsenault (2009), David A. Clearwater (2011), Andreas 
Gregersen (2011), Jaakko Kemppainen (2012) ja Jesper Juul (2014). 
Käytännössä he kaikki ovat todenneet pelilajityyppien tutkimuk- 
sen monimutkaiseksi kokonaisuudeksi, josta on vaikeaa muodos- 
taa eheää, yhtenäistä ja perusteltua käsitystä. 
Pelilajityyppitutkimukset ovat painottuneet teemoiltaan ja argu- 
mentaatioltaan eri tavoin. Dominik Arsenault (2009) esimerkiksi 
korostaa peligenrejen historiallisuutta ja evoluutiota, joka on kyt- 
keytynyt teknologian kehitykseen ja innovaatioihin. Andreas Gre- 
gersen (2011) vastaavasti painottaa teknologian, käyttöliittymien ja 
teknologiavälitteisen kokemuksen merkitystä peligenrejen muodos- 
tumisessa. Gregersen viittaa Joanna Yatesin ja Wanda J. Orlikows- 
kin (1992, 301) genre-määritelmään, jonka mukaan genre on “tyy- 
pillinen kommunikatiivinen toiminto, joka ilmenee rakenteeltaan 
toistuvien tilanteiden yhteydessä”. Teknologiavälitteinen kokemus 
on esimerkki Yatesin ja Orlikowskin viittaamasta "toistuvasta ti- 
lanteesta’, joka Gregersenin mielestä yhdistää kommunikatiivisen 
välineen (medium) piirteet ja ominaisuudet lajityyppeihin. Toisin 
sanoen, vaikka lajityypit eivät olekaan teknologiasidonnaisia, ne 

ovat kuitenkin myös yhteydessä teknologisen välineen ominai- 
suuksiin ja rajoitteisiin. 


Mikä genre? 


Genre eli lajityyppi on aina kulttuurinen konstruktio. Parhaimmil- 
laan genre on toimiva työkalu ja kehystys, jolla tutkija, kokija tai 
muu toimija voi jäsentää informaatiota käsiteltäviin kokonaisuuk- 
siin. Frogin, Kaarina Kosken ja Ulla Savolaisen (2016) mukaan genre 
viittaa esineiden, tekstien ja muiden kulttuuri-ilmaisujen luokkaan 
tai kategoriaan sekä niihin jaettuihin piirteisiin, jotka yhdistävät jo- 
kaista kyseiseen luokkaan tai kategoriaan kuuluvaa ilmausta. Kuten 
Roger Abrahams (2005) kirjoittaa, genre perustuu siten odotusten 
rakenteille kulttuuri-ilmaisun ja sen kokijan välillä. 

Ajatus lajeista nojaa ymmärrykseen siitä, että inhimillisissä 
kulttuuri-ilmauksissa voidaan tunnistaa merkityksellisiä toistu- 
vuuksia. Nämä toistuvuudet voivat ilmetä esimerkiksi ilmauksen 
rakenteessa ja muodossa tai sen sisällöllisissä piirteissä. Yhtä lail- 
la ne voivat kuitenkin liittyä myös ilmausten historialliseen kehi- 
tykseen ja muunteluun kulttuurien välillä tai vaikkapa ilmausten 
tyypillisiin käyttöyhteyksiin, teknologioihin ja funktioihin. Peli-, 
elokuva-, kirjallisuus- ja televisiolajeja tutkineen David Clear- 
waterin mukaan kulttuuriobjekteja on luokiteltu pääasiassa keskit- 
tyen niiden formaalien ja esteettisten ominaisuuksien analyysiin, 
teolliseen tai diskursiiviseen kontekstiin sekä kulttuuriobjektien 
kokemistapoihin ja sosiokulttuurisiin merkityksiin. (Clearwater 
2011, 39, 43-44.) 

Huolimatta siitä, onko genreluokittelu laadittu kulttuuriobjek- 
tin ominaisuuksien näkökulmasta, teollisuus- tai instituutiolähtöi- 
sesti vaiko kenties empiirisen kokemuskerronta-aineiston perus- 
teella, lajiluokittelun tarkoituksena ja tavoitteena on lisätä jaettua 
ymmärrystä tarkasteltavana olevasta ilmiöstä. Genreä onkin ku- 
vattu kommunikatiiviseksi kartaksi kulttuuri-ilmauksen tuottajan 

tai esittäjän ja sen kokijan välillä (Myers 1990, 288). Lajityyppi- 
konventiot auttavat kokijaa ymmärtämään, minkälaisen kulttuu- 
riobjektin kanssa hän on tekemisissä, ja konventioiden kautta ta- 
pahtuvan kommunikaation arvioidaan edesauttavan myönteisen 
ja kenties pitkäkestoisemman käyttökokemuksen syntymistä. Fi 
kuitenkaan ole mitenkään yksiselitteistä, miten kulttuuriobjekte- 
ja käytetään ja miten lajityypin kommunikointi vaikuttaa koke- 
misen tapoihin. 

Tietoteorian näkökulmasta voidaan argumentoida, että kulttuu- 
ri-ilmaisu (tai teksti) ei ole ilmiönä olemassa ilman, että oletamme 
myös kyseisen ilmaisun kokemistavan eli dialektisen vuorovaiku- 
tussuhteen subjektin ja ilmauksen välillä. Kulttuuri-ilmiöt ja nii- 
den samankaltaiset kokemisen tavat muuntuvat merkityksellisik- 
si nimenomaan käyttöyhteyksiensä kautta ja niiden läpäiseminä. 
(Niesz ja Holland 1984, 122; Popova 2014.) Kuten folkloristi Roger 
Abrahams (2005, 25) kirjoittaa, tradition tai genren perusteelli- 
nen analyysi edellyttää sekä ilmauksen rakenteen että sen perfor- 
manssin ja kokemisen tapojen tutkimusta. Pelkästään kulttuuri- 
ilmauksen piirteisiin perustuvan lajityyppiluokittelun ongelmana 
on implisiittinen olettamus ideaalikokijasta ja stereotyyppisistä 
kokemisen tavoista. 

Kuitenkin lajityyppejä käsittelevissä tutkimuksissa kulttuuri- 
ilmauksen tekstuaaliseen muotoon kiinnitetään edelleen enem- 
män huomioita kuin siihen, minkälaisia tulkintoja lajityypit saavat 
kulttuurin kokemisessa. Tähän tutkimukselliseen kallistumaan on 
useita syitä. Ensinnäkin näkyville asetetun ja tuotetun kulttuuri- 
ilmauksen analysointi ja dokumentointi on huomattavasti yksin- 
kertaisempaa kuin niiden kokemisen tapojen ymmärtäminen ja 
tulkinta. Kuten lajityypitkin, myös niiden kokemisen tavat ovat 
historiallisia. Koska kulttuurin kokijoiden lajityyppien ymmärrys 
on myös tässä mielessä kontekstuaalista, kokijalähtöinen lajityyppi- 
määritelmä on luonteeltaan jatkuvassa liikkeessä, eikä lajityyppien 
kokemisen tapojen muutoksia ole siten alkuunkaan yksinkertais- 
ta tutkia. Toiseksi lajityyppitutkimus on tyypillisesti painottunut 

kulttuuriobjektien kuten kulttuuritekstien analyysiin johtuen osit- 
tain niiden tieteenalojen tutkimustraditioista, -menetelmistä ja 
-intresseistä, joissa lajityyppitutkimusta on tehty runsaasti. Tämä 
kallistuma koskee myös akateemista pelitutkimusta. 


Peligenrejen tunnistamisesta 


Mainitsin edellä, miten David Myers analysoi CGW-lehden ja mui- 
den julkaisuiden lajityyppimääritelmiä pyrkien tunnistamaan ne 
piirteet ja ominaisuudet, joiden mukaan pelejä käsittelevä media 
identifioi peligenrejä. Kuten Myers toteaa, 1980-luvun pelimedia 
ei määritellyt pelilajityyppejä pelien teeman kuten esimerkiksi 
fantasia- tai historiateeman, narratiivisen tyylin tai ikonografian 
mukaan. Myöskään pelaamiseen käytetty teknologia tai pelaami- 
seen liitetyt funktiot kuten viihde, oppiminen tai sosiaalinen inter- 
aktio eivät vaikuttaneet lajityyppiluokitteluun. Sen sijaan media 
määritteli pelilajityypit pelaamisen (gameplay) tasolla eli arvioimalla 
pelaaja-peli-interaktion symbolisia erityispiirteitä peliaktiviteetis- 
sa. (Myers 1990, 294.) 

Myers (1990) esitteli lähestymistavan, jonka mukaan pelilaji- 
tyyppejä tunnistettaisiin asettamalla pelit eräänlaiselle jatkumol- 
le sen mukaan, miten ”lukittuja” tai staattisia ja toisaalta avoimia 
tai moninaisia kohde-tapahtuma -sarjoja pelit tarjoavat pelaajille. 
Kohde-tapahtuma -sarjoilla (seguenced object-events) Myers viit- 
tasi pelin säännöissä määriteltyihin haasterakenteisiin ja pelaajan 
vuorovaikutusmahdollisuuksiin näiden kanssa. Esimerkiksi teksti- 
seikkailut ja point-and-click -seikkailupelit asettuivat Myersin mal- 
lissa lukitun tai staattisen objekti-tapahtuma -sarjan edustajiksi, 
jos pelaajan tuli niitä pelatessaan seurata tiettyä ja vain tiettyä loo- 
gisten päätelmien lineaarista ketjua päästäkseen pelissä eteenpäin. 
Sen sijaan monet modernit strategiapelit ja niin sanotut avoimen 
pelimaailman roolipelit (open world RPG) tarjoavat pelaajille mo- 
ninaisia eri tapoja päästä pelin tarjoamaan päämäärään tai heidän 
itsensä määrittämään tavoitteeseen. 

Myersin esiin nostama pelaamislähtöinen tai ludologinen (Clear- 
water 2011, 38) peligenremäärittely sai myöhemmin tukea lukuisilta 
pelitutkijoilta. Useat tutkijat ovat esittäneet pelaajan toiminnoista 
ja pelin dynaamisista muutoksista koostuvan vastavuoroisuuden - 
toisin sanoen pelaamisen — olevan pelien välttämätön ominaisuus 
(ks. Landay 2014; Karhulahti 2015; Vahlo 2017; Vahlo 2018). Peli- 
lajia tutkineen Graeme Kirkpatrickin (2012) mukaan termi pelaa- 
minen (gameplay) muodostui jo 1980-luvun pelimediassa tavaksi 
viitata peleihin autonomisena kulttuurin muotona ja käytänteenä. 
Pelisuunnittelun tutkija Ernest Adams (2009; 2014) toteaa vastaa- 
vasti ykskantaan, että pelilajit erotellaan toisistaan pelaamisen ra- 
kenteiden perusteella. Adams määrittelee pelaamisen (gameplay) 
kahden peleille välttämättömän ominaisuuden kautta: pelaaminen 
tarkoittaa pelien haasteita sekä niitä pelaajien aktiviteetteja, joihin 
kiinnittymällä pelaaja voi selvitä haasteista ja siten edetä pelissä. 
Adamsin mukaan pelit voidaan pelaamislähtöisen näkökulman 
lisäksi luokitella pelin fiktiivisen ympäristön, pelaajayleisöjen ja 
-mentaliteettien, pelin teeman sekä pelin tarkoituksen (esimerkiksi 
viihde, taiteellinen ilmaisu, oppiminen tai terveyden edistäminen) 
mukaan, mutta muut luokittelutavat ovat sekundaarisia pelaamis- 
lähtöiselle tarkastelulle. 

Edellisistä poiketen David A. Clearwater (2011, 33) argumentoi 
holistisen pelilajityyppimäärittelyn puolesta esittämällä, että pelaa- 
misen piirteiden erottaminen pelin narratiivisesta kehystyksestä, 
peliteknologioista kuten pelilaitteista ja -ohjaimista ja pelaamisen 
kontekstista on keinotekoista. Clearwaterin mukaan pelin aihealue, 
pelihahmot ja representaatiot ovat pelaamisen (gameplay) lisäksi 
esimerkkejä sellaisista pelien ominaisuuksista, jotka vaikuttavat ko- 
konaisvaltaiseen pelikokemukseen. Näin ollen kaikkia näitä piir- 
teitä tulisi hänen mukaansa tarkastella myös lajityyppejä määrittä- 
vinä ominaisuuksina. 

Clearwaterin lähestymistapa on ymmärrettävä mutta saman- 
aikaisesti ongelmallinen lajityyppimäärittelyn kannalta. Nou- 
dattamalla Clearwaterin perustelemaa holistista lajityyppimää- 
rittelyä pelitypologiasta on vaarana muodostua suuri kokoelma 

mielivaltaisilta vaikuttavia piirteitä. Tästä on esimerkkinä Mark J. 
Wolfin (2001) esittelemä 42 peligenren luettelo, joka pyrki ryhmit- 
telemään pelejä niiden tavoitteiden, pelaaja—peli -interaktion sekä 
erityisesti pelaamislähtöisen pääkysymyksen ”mitä pelaajan tulee 
tehdä edetäkseen pelissä? mukaisesti. Pelaamislähtöisestä paino- 
tuksesta huolimatta Wolfin laaja luokittelu sisältää myös pelien 
teemaan, funktioon ja peliteknologiaan perustuvia lajityyppejä 
kuten ”abstrakti”, ”opetuspelit” ja ”lautapelit” (ks. Arsenault 2009). 
Wolfin 42 pelilajityypin listaus on vaikeakäyttöinen lajien suuren 
lukumäärän vuoksi, mutta se on myös monilta osin vanhentunut. 
Kahden viime vuosikymmenen aikana peliteknologiat ja pelien 
funktiot ovat monimuotoistuneet erittäin nopeasti. Jos Wolf jat- 
kaisi valitsemallaan lähestymistavalla ja tekisi tänään päivityksen 
vuoden 2001 listaansa, pelilajityyppejä voisi olla helposti jo yli sata. 
Myöskään Tom Apperley (2006) ei pidä pelaamislähtöistä 
pelilajimäärittelyä täysin riittävänä. Apperley pohtii erityisesti 
simulaatiopelien, strategiapelien, toimintapelien ja roolipelien pe- 
laamislähtöisesti tunnistettuja pelilajityyppejä ja luokkien välisten 
rajojen häilyvyyttä. Simulaatiopelien lajityyppi on häilyvä jo siitä- 
kin syystä, että kaikkia pelisysteemejä voidaan teknisesti nimittää 
simulaatioksi (ks. Frasca 2003). Toiseksi monet varhaiset videopelit 
kuten Spacewar! (1962) ja Colossal Cave Adventure (1976) kehitettiin 
alun perin simulaatioiksi. Apperleyn mukaan strategiapelien sisäi- 
nen yhtenäisyys vastaavasti kyseenalaistuu, kun kiinnitetään huo- 
miota siihen, että kaikkia pelejä voidaan pelata strategisesti ja että 
strategisen pelityylin omaksuminen on yhteydessä pelaajan taito- 
tasoon sekä asiantuntijuuteen pelattavan pelin ominaisuuksista. 
Apperleyn mukaan toimintapelien lajityyppiraja on haastava sii- 
tä syystä, että tämä genre on yhteinen nimittäjä performatiiviselle 
pelityylille. Performatiivinen tarkoittaa tässä yhteydessä teknisesti 
riittävän virheetöntä suoritusta, joka mahdollistaa pelissä etenemi- 
sen ja menestymisen (Vahlo 2018, 191). Näin laajasti määriteltynä 
“toiminta” viittaa niihin prosesseihin, joissa pelaaja osallistuu pe- 
liin aktiivisena subjektina suunnaten omaa keskittymistään pelin 

haasteiden voittamiseen. Havaitsemme siis jälleen, että myös toi- 
mintapelien lajityyppi laajenee tällä tavoin rajattuna kattamaan val- 
tavan määrän pelejä, eikä rajanveto toimintapelien ja esimerkiksi 
simulaatiopelien välillä ole täysin mielekästä. Apperley kuvaa rooli- 
pelejä konvergenssin käsitteen (ks. Jenkins 2006) kautta merkitysjär- 
jestelminä, joihin liittyvä osallistuminen on tyypillisesti pelaamista 
laajempaa. Tällainen laajempi, yhteisöllinen osallistuminen kattaa 
muun muassa fanitaiteen, pelin fiktiivisestä maailmasta käydyt 
keskustelut online-ympäristöissä sekä pelitapahtumien kollektiivi- 
sen muistelun. Vaikka mediakonvergenssi on tyypillistä erityisesti 
roolipeleille, sitä ilmenee runsaasti myös muiden lajityyppien pe- 
leissä, mikä Apperleyn mukaan horjuttaa roolipelilajityyppi-mää- 
ritelmän yhtenäisyyttä. 

Vaikka Apperleyn (2006) huomiot ovat kiinnostavia, en pidä 
niitä pelaamislähtöisen lajityyppiluokittelun kannalta erityisen 
tärkeinä. Syynä tähän on se, että Apperley tulkitsee ja kritisoi peli- 
lajityyppejä keskenään erilaisista näkökulmista. Simulaatiolajin ar- 
vioinnissa hän pohtii pelin ontologiaa omalakisena systeeminä ky- 
syen, ovatko kaikki peliobjektit myös simulaatioita. Strategiapelien 
kritiikissä hän kääntää analyyttisen katseensa pelaamisaktiviteetin 
kognitiivisiin prosesseihin sekä siihen, minkälaista ongelmanratkai- 
sutaitoa pelit pelaajilta edellyttävät. Toimintapelien kritiikki koh- 
dentuu strategiapelien tapaan pelaaja-aktiviteetteihin. Apperley 
kiinnittää kuitenkin huomiota myös toimintapelin vaatimuksiin 
kuten siihen, onko pelaajan reagoitava pelin muuttuviin tilantei- 
siin nopeasti ja tarkasti. Roolipeligenren kohdalla Apperley pohtii 
pelaajayhteisöä ja pelien para- ja intertekstuaalisuutta, mikä tuo jo 
neljännen kerroksen hänen lajityyppikritiikkiinsä. 

Mikä tahansa lajityyppiluokittelu voidaan kyseenalaistaa, jos tut- 
kijan katse tarkentuu jokaisen lajin kohdalla eri asiakokonaisuuk- 
siin kuten esimerkiksi pelin ominaisuuksiin, pelaajan psykologi- 
siin piirteisiin, peli-interaktion vaatimuksiin sekä pelaajakulttuurin 
läpäisevyyteen. Minkä tahansa lajityyppimäärittelyn kannalta on 
tärkeintä, että kriteeri, jonka mukaan lajit erotellaan toisistaan, on 

riittävän vakaa ja sisäisesti yhtenäinen. Vakiintuneita pelilajityyp- 
pejä tulisikin ensisijaisesti tarkastella kolmen tutkimuskysymyk- 
sen näkökulmasta: 


1) onkolajityypit tunnistettu ja määritelty kaikki yhden keskei- 
sen kriteerin mukaisesti, tässä yhteydessä pelaamisen näkö- 
kulmasta (lajityyppimääritelmän sisäinen yhtenäisyys) 

2) ovatko tunnistetut lajityypit riittävissä määrin toisistaan eril- 
lisiä, itsenäisiä ja elinvoimaisia (lajityyppien autonomisuus) 

3) onko lajiluokittelu relevantti ja ymmärrettävissä sekä peli- 
tuotteiden piirteiden että pelaajakokemuksen näkökulmasta 
(lajityyppien kommunikoitavuus) 


Lisäksi tulee kiinnittää huomiota pelaamislähtöisten pelilajityyp- 
pien muuntelun hitauteen. Vaikka useat tutkijat kuten Apperley 
(2006), Arsenault (2009) ja Clearwater (2011) ovat esittäneet peli- 
lajien olevan aikansa tuotteita ja siten historiallisia konstruktioita, 
monet varhaiset genret ovat vakiintuneet ja säilyttäneet aseman- 
sa todella pitkään. David Myers (2003) havaitsi, että jo 1970- ja 
1980-luvuilla tietokonepelien kehitys ja pelaamisen tavat (gameplay) 
kiteytyivät nopeasti vain muutamiin pelilajityyppeihin ja pelaami- 
sen rakenteisiin, jotka kaikki ovat tunnistettavissa ja elinkelpoisia 
2020-luvulle tultaessa. Itse asiassa Myersin (2010) mukaan pelaa- 
misen formaalit rakenteet ovat yhteydessä ihmiskognition pysy- 
viin piirteisiin. Hänen mukaansa nämä yhteydet ovat näkyvimpiä 
nimenomaan varhaisissa, pelkistetyissä tietokonepeleissä. 
Apperleyn (2006) tapaan myös Myers (2010) analysoi toiminta-, 
strategia- ja roolipelien lajityyppejä, tosin tyystin erilaisesta teo- 
reettisesta viitekehyksestä. Myersin mukaan modernit digitaaliset 
toimintapelit motivoivat samaa perustavanlaatuista semioottista 
prosessia kuin folkloristiselle tutkimukselle tutut lasten pihaleikit. 
Tässä suhteessa Tetris tai Super Mario Bros. eivät olisi kovinkaan 
erilaisia kuin kuurupiilo tai rosvo ja poliisi. Roolipeligenre eroaa 
Myersin mukaan toimintapeleistä erityisesti roolipelien rikkaan 
arvo- ja merkityspainotuksen kuten pelaajan eettisen päätöksenteon 

näkökulmasta: ”Siinä missä toimintapelit määrittyvät pelaajien fyy- 
sisen kyvykkyyden näkökulmasta, roolipelit määrittyvät pragmaat- 
tisten ja sosiaalisten taitojen kautta” (Myers 2010, 90). Strategia- 
peleissä olennaista on taito, joka liittyy pelin sääntöjen ja sääntöjen 
välisten vuorovaikutusten ymmärtämiseen ja manipulointiin. My- 
ers kuvaa strategiapelien pelaamista rekursiiviseksi prosessiksi, jos- 
sa sääntöjen dynamiikat tulevat pelaajalle tutuiksi kuitenkin siten, 
että peleille ominainen lopputuloksen epävarmuus edelleen läpäi- 
see jokaista pelikokemusta. Strategiapeleissä pelin temaattisella 
kehyksellä ei ole samalla tapaa merkitystä kuin pelin merkkien ja 
symbolien välisillä suhteilla, jotka määritellään pelin säännöissä. 
(Myers 2010, 95, 102.) 

Apperleyn (2006) useita eri lähestymistapoja ja lukutapoja yhdis- 
tävästä otteesta poiketen Myers tulkitsee pelilajien eroja ja saman- 
kaltaisuuksia systemaattisesti ja tarkoin valitusta viitekehyksestä 
käsin: pelien pelaajille asettamien haasteiden sekä pelaamiseen tar- 
vittavien taitojen näkökulmasta. Tämä lähestymistapa on Apperleyn 
lähestymistä painokkaampi ja perustellumpi juuri siksi, että peli- 
lajit tyypillisesti ja edelleen luokitellaan nimenomaan pelaamisen 
(gameplay) näkökulmasta. Tarkastellaan esimerkkinä Miikka Jun- 
nilan, Markku Reunasen ja Tero Heikkisen (2019) tutkimusta, jossa 
he analysoivat lännenelokuvien (western) fiktiivisiin ympäristöihin 
sijoittuneita pelejä ja erityistä western-peligenreä. Lännenelokuva- 
pelilajin analyysissaan kirjoittajat esittävät hypoteesinsa siitä, että 
lännenelokuvien tarinalliset ja teemalliset elementit ovat levittäy- 
tyneet ludologisesti toisistaan poikkeaviin pelilajeihin. Heidän lä- 
hestymistapansa perustuu Clearwaterin ajatukseen siitä, että lajit 
ovat moniulotteisia kokonaisuuksia eikä ludologinen eli pelaamis- 
lähtöinen määrittelytapa ole riittävä lajien tunnistamisen kannalta. 

Vaikka Junnila, Reunanen ja Heikkinen (2019) pyrkivät osoit- 
tamaan pelaamislähtöisen lajityyppimäärittelyn rajoitteet, heidän 
analyysinsa tulokset pikemminkin tukevat kuin kyseenalaistavat 
pelaamislähtöistä lajityyppimäärittelymallia. He nimittäin havait- 
sivat, että lännenelokuvien teemat vaikuttivat varsin vähän pe- 
lien pelaaja-aktiviteetteihin. Lähes kaikki lännenelokuvateemaa 

hyödyntäneet pelit perustuivat pelaajainteraktion osalta ampumi- 
seen, pelimaailman tutkimiseen ja seikkailemiseen, ja näin ollen 
lännenelokuvateemaa hyödyntävien pelien yleinen ludologinen 
luokittelu toiminta-, toimintaseikkailu- ja ammuntapeleihin vai- 
kuttaa perustellulta ratkaisulta. 

Pelaamislähtöisen lajiluokittelun näkökulma saattaa soveltua 
videopeliä laajempaankin aineistoon. Gareth Whittaker (2012) on 
tutkinut perinteisten pihaleikkien ja muiden yhteisöllisten leikkien 
folkloristista luokittelutapaa sekä sitä kriteeriä, jolla peli- ja leikki- 
luokat tulisi tunnistaa ja erotella toisistaan. Hän päätyy soveltamaan 
Elliot Avedonin ja Brian Sutton-Smithin (1971, 7) pelimääritelmää, 
jonka mukaan peli on ”vapaaehtoiseen ja aktiiviseen osallistumiseen 
perustuva kontrollijärjestelmä, jossa vastakkaiset voimat kamppai- 
levat sääntöjen asettamissa rajoitteissa ja jonka lopputulos on epä- 
varma”. Whittakerin mukaan Avedonin ja Sutton-Smithin pelimää- 
ritelmä koostuu neljästä kriteeristä, jotka ovat säännöt, aktiivisen 
osallistumisen muodot, kamppailu tai kilpailu sekä lopputulos ja 
sen epävarmuus. Pyrkiessään tunnistamaan pelien ja leikkien ensi- 
sijaisen luokittelutavan Whittaker arvioi kutakin näistä neljästä 
kriteereistä peilaten niiden soveltuvuutta erilaisiin leikki- ja peli- 
aineistoihin. Analyysinsa päätteeksi hän päätyy ehdottamaan, et- 
tä folkloristisen leikki- ja peliluokittelun tulisi perustua aktiivisen 
osallistumisen muotojen kriteeriin. 

Huomaamme siis, että pelaaminen vaikuttaa olevan toimiva pe- 
lien tunnistamisen kriteeri riippumatta siitä, analysoimmeko kan- 
sanomaisia ja perinteisiä pihaleikkejä ja -pelejä vaiko 2020-luvulla 
julkaistuja kaupallisia videopelejä. Yhtenäisen luokitteluperusteen 
ansiosta on mahdollista analysoida samanaikaisesti kaikkia näitä 


pelityyppejä. 
Pelilajien ludologiset luokat 


Videopelien pelaamislähtöistä genremäärittelyä kritisoineetkin 
tutkijat ovat siis tyypillisesti todenneet ludologisen näkökulman 

olevan keskeisin kriteeri pelilajien tunnistamisen kannalta. Kir- 
joittajat kuten Arsenault (2009) ja Apperley (2006) ovatkin kehot- 
taneet tutkijoita kiinnittämään huomiota siihen, mitä pelaaminen 
tarkoittaa ja miten pelaamislähtöisyys voidaan jäsentää merkityk- 
sellisiksi osakokonaisuuksiksi. Kuten edellä todettiin, esimerkiksi 
pelien haastetyypit ja vastaavasti pelaajalta vaadittavat taidot kat- 
sotaan usein pelaaja-peli-interaktion ulottuvuuksiksi (ks. Adams 
2009; Adams 2014), jolloin näiden seikkojen tulisi olla pelaamis- 
lähtöisten lajimäärittelyiden perustana. 

Kuitenkin jos tarkastelemme tunnettuja ja pitkäkestoisia peli- 
lajinimikkeitä kuten roolipelejä, rallipelejä, strategiapelejä, taso- 
hyppelyitä, ammuntapelejä, tappelupelejä, seikkailupelejä tai 
pulmapelejä, huomaamme, että näistä lajeista vain strategiapelit ja 
pulmapelit voidaan yksiselitteisesti tunnistaa haastetyyppien ja pe- 
laajalta edellytettävien taitojen perusteella. Sen sijaan kaikki muut 
mainituista lajityypeistä viittaavat niihin pelaamisen aktiviteettei- 
hin, joihin pelaajan tulee kiinnittyä (engage) edetäkseen pelissä. 
Nämä pelinsisäiset aktiviteetit kuten ampuminen, hyppiminen, 
tappeleminen, seikkaileminen tai rooliin eläytyminen ovat pelin 
haasteiden ja pelaajan taitojen ohella pelien välttämätön ominai- 
suus. Vaikka pulma- ja strategiapelit nimetään haasteiden näkökul- 
masta, näidenkin pelien haasteiden voittaminen edellyttää tiettyihin 
aktiviteetteihin kiinnittymistä. Pulmapelien kohdalla nämä aktivi- 
teetit voivat koostua esimerkiksi palojen yhteensovittamisesta (esi- 
merkiksi Tetris, 1984), sanayhdistelmien kokoamisesta (esimerkiksi 
Wordament, 2012) tai arvoitusten ratkaisemisesta vuorovaikuttamal- 
la peliympäristön objektien kanssa kuten graafisissa point-and-click- 
seikkailupeleissä (esimerkiksi The Secret of Monkey Island, 1990). 

Jukka Vahlo, Suvi Holm, Johanna Kaakinen ja Aki Koponen 
(2017) sekä myöhemmin Vahlo, Koponen ja Jouni Smed (2018) 
ovat ehdottaneet pelidynamiikka-käsitettä kuvaamaan pelin haas- 
teista ja pelaamisen aktiviteeteista koostuvaa kokonaisuutta, toi- 
sin sanoen sitä pelaaja—peli -interaktion aluetta, joka muodostaa 
vuorovaikutteisen pelikokemuksen ytimen. Näin määriteltynä peli- 
lajien tunnistamisen lähtökohtana voitaisiin perustellusti soveltaa 

sekä pelin haasteet-pelaajalta vaadittavat taidot -näkökulmaa että 
pelaaja-aktiviteettien näkökulmaa, sillä molemmat edellä maini- 
tuista nähdään tässä tarkasteluasetelmassa pelaamisen (gameplay) 
erottamattomina osina. 

Vahlon, Holmin, Kaakisen ja Koposen (2017) sekä Vahlon, Sme- 
din ja Koposen (2018) lähestymistavassa pelaamisen aktiviteetteja 
ei ymmärretä pelien staattisena representaatiokerroksena, siis jo- 
nakin sellaisena, joka vain lisätään ”pelin ytimen” päälle. Pelaami- 
sen aktiviteetit ovat sekä semioottisia ja representatiivisia että be- 
havioraalisia. Ne ovat tapoja, joilla pelaaja osallistuu peliin ja siten 
myös tapoja, joilla pelaaminen muodostuu merkitykselliseksi toi- 
minnaksi ja kokemukseksi. 

Richard Walsh (2011) on kuvannut pelaamista simulaation kal- 
taiseksi merkitysjärjestelmäksi, joka on representaatio samalla se- 
kä kohdejärjestelmästä että sen toiminnasta. Koska pelaaminen on 
sekä representaatio itsessään että representaatio toiminnasta, pe- 
laaminen myös tuottaa kahdenlaista vuorovaikutteisuutta: behavio- 
raalista ja semioottista. Behavioraalinen eli käytöksellinen interak- 
tiivisuus viittaa pelijärjestelmän ja pelaamisen toiminnallisuuteen 
ja semioottinen interaktivisuus vastaavasti järjestelmän toiminnan 
ja pelaamisen representatiivisuuteen. Toisin sanoen pelaamisakti- 
viteetit kuten kaupunkien rakentaminen, aarteiden etsintä tai peli- 
hahmon ulkonäön muokkaaminen eivät ole pelaajan näkökulmasta 
pelin ludologisen rungon päälle kaadettua representaatiokuorru- 
tetta vaan se toiminnallinen kehys, joka tekee pelaamisesta ylipää- 
tään mielekästä ja merkityksellistä. Pelaamisaktiviteetit ovat osal- 
listumisen käytänteitä tai ”käytänteiden kuvaustapoja” (behavior 
as representation), kuten Walsh asian muotoilee (2011, 82), ja siten 
näitä aktiviteetteja voidaan ja myös tulee käsitellä ludologiseen pe- 
lilajiluokitteluun sisältyvinä. Pelien symbolisten representaatioiden 
lisäksi myös pelien kertomuksellisuus voi olla tapa, jolla pelaaja 
kiinnittyy peleihin oman toimintansa kautta, jolloin pelin kerto- 
muksellisuuden ja toiminnallisuuden raja hämärtyy. 

Tästä seikasta tulee esittää kaksi huomiota. Ensinnäkään pelien 
tarina ei sekään usein ole peli-pelaaja -interaktiolle ulkoista 

kerrostumaa. Monissa roolipeleissä, visuaalisiksi romaaneiksi kut- 
suissa peleissä kuin myös muiden lajien peleissä pelaajan valinnat 
vaikuttavat pelin tarinan etenemiseen eri tavoin. Perustavanlaatui- 
sempi seikka kuitenkin liittyy pelikokemuksen kertomukselliseen 
luonteeseen. Myers (2010, 93-94) on painottanut, että pelien pe- 
laaminen on merkityksenluontiprosessi (meaning-making process) 
sen sijaan, että pelaajat ikään kuin validoisivat tai vahvistaisivat 
pelisuunnittelijoiden laatiman kerronnan merkitystä sellaisenaan. 
Tämä seikka vaikuttaa siihen, miten pelaajat kokevat pelien käsi- 
kirjoitetut tarinaosiot. Pelin kompleksisesta tarinasta ja massiivi- 
sesta fiktiivisestä maailmasta huolimatta monet pelaajat keskittyvät 
pelillisiin seikkoihin, jolloin tarina piirtyy ikään kuin kokemuksen 
taustaksi tai kehykseksi. Toisaalta pelaamiseen sisältyvä merkityk- 
senantoprosessi on kokemusmuotona itsessään kertomuksellinen 
siinä mielessä, että se lähenee prototyyppisen kertomuksen mää- 
ritelmällistä rakennetta (Vahlo 2018). 

Vaikka pelaamisnäkökulma on säilynyt lajiluokittelun ensisijaise- 
na kriteerinä, luokittelujen tekemiseen osallistuvat toimijat ja insti- 
tuutiot tekevät peliluokitteluita keskenään erilaisista lähtökohdista 
ja erilaisin tarkoitusperin. Tämä seikka on etenkin 2010-luvun jäl- 
keen monimutkaistanut lajityyppien tunnistamista ja myös jossa- 
kin määrin horjuttanut pelaamislähtöisten lajityppiluokitteluiden 
asemaa lajien tunnistamisen ensisijaisena kriteerinä. 


Pelilajit kaupallisten voimien ja pelaajalähtöisyyden 
risteyksessä 


Pelaamislähtöinen pelilajiluokittelu on intuitiivinen sekä pelaajil- 
le että pelialan yrityksille juuri siitä syystä, että kyseinen näkökul- 
ma yhdistää pelin ominaisuuksien näkökulman (kulttuuriobjektin 
piirteet) aktiivisen pelaajaposition näkökulman kanssa (pelaamisen 
käytänteet). Kuitenkin pelaamislähtöisten lajityyppienkin kohdalla 
tulee kysyä, ovatko nämä luokitukset peliteollisuuden tuote ja jos 
ovat, mikä perustelee juuri näiden luokkien vakiintumisen. Lisäksi 


317 


https://doi.org/10.21435/tl.279 


JUKKA VAHLO 


pelien kauppapaikkojen ja arvostelusivustojen pelilajilistauksiin tu- 
tustuminen osoittaa nopeasti, että peliteollisuuden ekosysteemiin 
liittyvät toimijat eivät määrittele genrejä pelaamislähtöisesti syste- 
maattisella tavalla. 

Pelilajien kehityskaaria tutkinut Dominic Arsenault (2009) 
analysoi ensimmäisen persoonan ammuntapelien (first-person 
shooter) evoluutiota. Arsenaultin mukaan ensimmäisen persoonan 
ammuntapelien genre on esimerkki pelilajista, jonka kehittymis- 
tä voidaan havainnollistaa edelläkävijäpelin (genre defining game) 
näkökulmasta. Huippusuosittu Doom (1993) oli Wolfenstein 3D:n 
(1992) ohella yksi ensimmäisistä ensimmäisen persoonan näkö- 
kulmasta kuvatuista reaaliaikaista kolmiulotteisista videopeleistä. 
Arsenault analysoi Usenet-palvelun keskusteluja ja keskustelus- 
sa käytettyjä ilmauksia Doom clone (Doom-kopio) ja first-person 
shooter aikavälillä 1993-2003. Doomin julkaisun jälkeisinä kolme- 
na vuotena first-person shooter -termiä ei käytetty Usenet-keskus- 
teluissa juuri lainkaan, mutta Doom clone -ilmaisu oli melko ylei- 
nen. Vuoden 1997 jälkeen Doom clone -ilmauksen käyttö väheni 
nopeasti ja käytännössä loppui kokonaan vuosituhannen vaihtees- 
sa. First-person shooter -ilmausta sen sijaan alettiin käyttää vuon- 
na 1997, ja se vakiintui nopeasti yleiseksi tavaksi puhua Doomista 
ja sille samankaltaisista peleistä. Vuonna 1999 First-person shooter 
oli jo kolme kertaa yleisempi kuin Doom clone parhaimmillaan. 
Kuitenkin jos tarkastelun perspektiiviä laajennetaan hieman, voi- 
daan esittää Mark J. P. Wolfin (2012) tapaan, että tivolien ja karne- 
vaalien ampumakojut olivat alkuperäisiä kaupallisia ensimmäisen 
persoonan ammuntapelejä. 

Carl Therrien (2015) havaitsi pelidiskurssien analyysissaan, että 
pelaajayhteisöt ja pelimedia alkoivat käyttää ilmausta ”ensimmäi- 
sen persoonan ammuntapelit” paljon ennen peliyrityksiä. Therrien 
arvioi, että nimityksen käytön yleistyminen johtui 1990-luvun alun 
kolmiulotteisten pelien pelaaja-aktiviteettipainotusten muutoksesta. 
Pelit kuten Wolfenstein 3D (1992) ja Doom (1993) painottivat moni- 
puolista aseiden käyttöä ja ammusten keräämistä ja yhdistivät ne 
pelimaailmassa suunnistamiseen ja peliympäristön mekanismien 

manipulointiin. Tämä nosti ampumisen ja räiskinnän pelikoke- 
muksen keskiöön samalla kun pelien mainonta korosti väkivaltaista 
kuvastoa kuten tappavia aseita ja verilammikoita. 

Ensimmäisen persoonan ammuntapelit ei ole pelaamislähtöisesti 
tunnistettu pelilaji. Ammuntapelit (shooter games) sen sijaan muo- 
dostavat oman pelaamislähtöisen lajinsa, sillä tämän genren mää- 
rittävä piirre viittaa suoraan niihin pelaaja-aktiviteetteihin, joihin 
sitoutumalla pelissä voi edetä ja menestyä. Kuten todettua, ensim- 
mäinen persoona viittaa pelinsisäisen kameran kuvakulmaan, jos- 
sa pelaaja asettuu ohjaamansa pelihahmon asemaan ja tarkastelee 
pelitapahtumia pelattavan hahmon näkökulmasta. Ensimmäisen 
persoonan kuvakulma ei kuitenkaan ole mitenkään ainutlaatui- 
nen ammuntapeleille. Pikemminkin tämä tarkastelun näkökulma 
oli tullut pelaajille tutuksi esimerkiksi lentosimulaattoreista, ajo- 
peleistä ja luolastoroolipeleistä jo paljon ennen 1990-lukua. Kame- 
rakulmassa ei myöskään ole mitään peleihin liittyvää erityisyyttä: 
erilaisten kamerakulmien hyödyntäminen on arkipäivää esimer- 
kiksi televisio- ja elokuvatuotannoille. 

On paikallaan kysyä, miksi määre ensimmäinen persoona niveltyi 
osaksi ammuntapelien lajiluokittelua ja miksi tämä juurtuminen ta- 
pahtui pelaajakulttuurilähtöisesti. Asian perusteellinen analysointi 
edellyttäisi erillistä tutkimusta, mutta hypoteesien esittäminen on 
mahdollista myös tässä yhteydessä. Ensinnäkin ammuntapelejä 
voidaan pitää toimintapelien varsin yleisen genren alaryhmänä, 
joka eriytyi omaksi lajityypikseen pelitarjonnan monimuotoistu- 
misen ja pelaajapreferenssien ja -yhteisöjen erikoistumisen myötä. 
Ensimmäisen persoonan ammuntapelit eriytyivät edelleen omak- 
si tyypikseen muun muassa siksi, että pelihahmon näkökulman 
omaksuminen vaikutti vahvasti pelikokemukseen. Pelaamisen ku- 
vakulma kuului myös pelikokemuksen piirteisiin, joihin pelaajat 
alkoivat muodostaa erityisesti omakohtaisten kokemustensa myötä 
mieltymyksiä, arvoja ja odotuksia. Mieltymysten, arvojen ja odo- 
tusten vakiintuminen ja näistä kommunikointi toimivat edelleen 
pelaajayhteisöjen muodostumisen taustatekijöinä ja yhteisöjä yh- 
dessä pitävänä sosiaalisena ja kulttuurisena pääomana. 

Nimimerkillä entirelyalive Reddit-palvelussa esiintyvä käyttä- 
jä kuvaa ensimmäisen ja kolmannen persoonan ammuntapelien 
eroja näin: 


[Erot] riippuvat pelistä, ja minun mielestäni niillä on selvä yhteys pe- 
lin tarinankerrontaan. Kolmannen persoonan peleissä, kuten Mass 
Effectissä, pelaaja pelaa hahmoa. Kolmannen persoonan näkökulma 
rakentaa etäisyyttä pelaajan ja pelattavan hahmon välille, mutta tämä 
etäisyys mahdollistaa hahmon roolin pelaamisen ensimmäistä persoonaa 
paremmin. Ensimmäisen persoonan peleissä kuten Half-Lifessa pelaaja 
on pelihahmo, ja vaikka tämä helpottaa pelaamiseen uppoutumista ja 
syventää immersiota, se myös tekee pelattavan hahmon roolin omaksu- 
misesta vaikeampaa. (Reddit: entirelyalive 27.4.2014. Korostukset alku- 
peräiset, käännös Jukka Vahlo.) 


Nimimerkki entirelyalive kuvaa kiinnostavasti, miten ensimmäisen 
ja kolmannen persoonan ammuskelupelien erotkin voidaan tehdä 
ymmärrettäviksi pelaamislähtöisellä tavalla. Kameranäkökulma vai- 
kuttaa pelikokemukseen monilla tavoin, ja sillä on toki vaikutusta 
myös pelisuunnitteluun. Pelaajakokemuksen tasolla roolipelilliset 
elementit korostuvat kolmannen pelaajan perspektiivin ammuske- 
luissa verrattuna ensimmäisen persoonan vastaaviin, ja tämä ero 
liittyy ensisijaisesti siihen emotionaaliseen ja kokemukselliseen 
etäisyyteen, jonka kameraperspektiivin valinta rakentaa pelaajan ja 
pelattavan hahmon välille (ks. Vahlo 2018). Vaikka pelin kamera- 
näkökulmaa käytetään erottelemaan esimerkiksi ammuntapelejä 
alaryhmiin, tämä erottelu voisi siis entirelyalive-käyttäjän mukaan 
olla myös täysin pelaamislähtöinen. 

Kameranäkökulman sisällyttäminen lajityyppimäärittelyyn ei 
suinkaan ole ainoa tapa poiketa pelaamislähtöisestä pelilajimää- 
rittelystä. Esimerkiksi e-urheilunakin pelattavat taisteluareena- 
moninpelit (multiplayer online battle arena, MOBA) ja tosiaikaiset 
strategiapelit (real-time strategy games, RTS) lisäävät molemmat 
pelaaja-aktiviteeteille ulkoisia määreitä. Erittäin suositut MOBA- 
pelit ovat strategia-, toiminta- ja roolipeliaktiviteetteja yhdisteleviä 
taistelupelejä, joita yhdistää verkon yli tapahtuva joukkuepohjainen 

moninpeluu. Multiplayer online -määre viittaa sananmukaises- 
ti pelaamisen sosiaaliseen ulottuvuuteen, joka ei sinänsä sisälly 
pelaamisnäkökulmaan. Esimerkiksi taistelupeleissä, urheilupeleissä 
tai kilpa-ajopeleissä ei tällaista määrettä ole käytetty, vaikka näiden 
pelilajien pelaaminen on varsin usein kilpailullista moninpeluuta 
kuten MOBA-pelien pelaaminenkin. Lisäksi areena-sanan käyttö 
lajityypissä viittaa sekin pelaamisen näkökulmasta sekundaariseen 
piirteeseen. Tosiaikaiset strategiapelit (RTS) vastaavasti lisäävät 
ajan määreen strategiapeliin erottautuakseen perinteisistä vuoro- 
pohjaisista strategiapeleistä. Tätä eroa voisi tarkastella kuitenkin 
myös pelaamislähtöisesti ja pelidynamiikan näkökulmasta poh- 
tien miten erilaisten strategiapelien pelaajille esittämät haasteet 
eroavat toisistaan. 

Amerikkalainen elokuvateollisuus on jo pitkään ja systemaatti- 
sesti tuottanut kulttuurituotteita elinvoimaisiksi koettuihin eloku- 
valajityyppeihin "antamalla yleisöille sitä mitä he pyytävät” (Clear- 
water 2011). Tällöin lajityyppien identiteetit ja rajat lajityyppien 
välillä nivoutuvat yhteen kaupallisten intressien kanssa. Pelinkehi- 
tys on riskialtis liiketoiminnan alue, ja pelien kehittäminen vaatii 
runsaasti työtä ja rahallisia resursseja. Peliyrityksille, julkaisijoille 
ja pelien kauppapaikoille on suotuisaa, jos pelien kohdemarkkina 
voidaan tunnistaa etukäteen ja peli voidaan suunnitella tiettyjen 
kohderyhmien tarpeisiin. 

Koska genre on tärkeä kommunikaatioväline ja -kanava peli- 
yritysten ja pelaajien välillä, pelialan kaupallisille toimijoille on 
eduksi, että lajityypit säilyvät tunnistettavina ja osittain muuntu- 
mattomina. Pelilajityyppien ja peliteollisuuden suhde ei kuitenkaan 
ole aivan näin yksinkertainen. Pelien markkinoijien intresseissä voi 
olla myös lanseerata peli lajityypin uudistajana tai kokonaan uuden 
lajin määrittävänä kulttuurituotteena (genre defining games). Toisin 
sanoen julkaistut pelit eivät ainoastaan ole jotakin lajia, vaan pele- 
jä kehitetään jonkin lajin edustajiksi ja toisinaan niitä uudistaviksi 
kulttuuri-ilmaisuiksi. Ilman erillisten julkaisijoiden tukea toimi- 
vat indie-peliyhtiöt ottavat usein suuria peliyhtiöitä enemmän tai- 
teellisia riskejä pelinkehityksessään ja tästä syystä niitä voidaankin 

pitää tärkeinä toimijoina pelilajien uudistamisen ja uudelleentul- 
kinnan näkökulmasta. Osa indie-peliyhtiöistä toimii lähes harras- 
tustoimintaa vastaavalla tavalla, ja tietyssä mielessä niitä voikin 
pitää pelilajien neuvottelun kannalta suurten peliyhtiöiden ja pe- 
laajakulttuurien rajalla toimivina tulkkeina. Samalla on kuitenkin 
hyvä pitää mielessä, että indie-pelejä ei suinkaan aina kehitetä ko- 
vin pelaajalähtöisesti vaan pelinkehitystä voivat ohjata yhtä lailla 
pelinkehittäjien omat taiteelliset tavoitteet. 

Koska peliyritykset ovat voittoa tavoittelevia kaupallisia toimi- 
joita, ne tuottavat ensisijaisesti sellaisten lajityyppien pelejä, joiden 
menestyksestä on jo näyttöä. Tämä dynamiikka saa aikaan tilan- 
teen, jossa peliteollisuus osallistuu lajityyppien elinvoimaisuuden 
määrittelyyn ja edelleen siihen, minkälaisten kulttuurituotteiden 
parissa pelaajayhteisöt viettävät aikaansa. Lisäksi on hyvä huomioi- 
da, että lajityypit ovat myös pelinkehityksen käytännön apuväline 
ja työkalu, jonka avulla peliyritykset voivat reflektoida omaa tuote- 
kehitystään sekä hahmottaa ja kommunikoida oman pelinsä piir- 
teitä myös yrityksensä sisällä. 

Lajityypit ovat erottamaton osa sekä pelaajakulttuureja että peli- 
liiketoiminnan kulttuurintuotannollista dynamiikkaa. Genret ovat 
myös tässä suhteessa erilaisia. Esimerkiksi urheilupelien kuten FIFA- 
ja NHL-pelisarjojen (Electronic Arts) institutionaaliset, rahoituksel- 
liset ja imagolliset yritysyhteydet ovat hyvin erilaiset kuin vaikkapa 
kuvitteelliseen fantasiamaailmaan sijoittuvan strategiaroolipelin 
vastaavat. Clearwater (2011) toteaa, että tietyillä suuren vaikutus- 
vallan pelinkehittäjillä, julkaisijoilla ja peliteknologiayrityksillä on 
näkyvää vaikutusta pelilajinimikkeiden ylläpitämisessä ja kehityk- 
sessä. Esimerkkinä tästä hän mainitsee taistelupelien genren ja lo- 
giikan, jolla suuryritykset kuten Capcom, Midway, Namco, SNK, 
Sega ja Tecmo ovat vaikuttaneet kyseisen pelilajin vakiintumiseen 
ja näkyvyyteen. 

Nopeasti institutionalisoitunut esports-pelikulttuuri on tuo- 
nut lajityyppimääritelmien dynamiikkaan vielä uuden kerrok- 
sen. Kilpaurheilullisten esports-pelien ekosysteemiin kuuluu usei- 
den eri liiketoiminta-alojen yrityksiä sekä yhdistyksiä ja muita 

organisaatioita. Kilpaturnaukset, internet-vaikuttajien live streaming 
-sisällöt sekä käyttäjälähtöiset videot keskusteluketjuineen esimer- 
kiksi Twitch- ja YouTube-palveluissa osallistuvat kaikki pelilaji- 
tyyppien jatkuvaan määrittelyyn ja ylläpitämiseen. Esports-pelien 
kohdalla on lisäksi nähtävissä uudenlainen ilmiö, jossa vain koural- 
linen pelejä kuten League of Legends (2009), Counter-Strike: Global 
Offensive (2012), Fortnite (2017), Overwatch (2016) ja Dota 2 (2013) 
sekä edellisiin kytköksissä olevat toimijat vaikuttavat voimakkaas- 
ti esports-spesifien lajityyppien kokonaisvaltaiseen kiteytymiseen. 

Kuten edellä mainituista esimerkeistä huomataan, kaupalliset 
pelialan toimijat eivät käytä pelaamislähtöistä lajiluokittelua sys- 
temaattisesti, vaikka peliaktiviteetit ja pelaamisen haastemuodot 
ovat edelleen ensisijainen tapa lajien tunnistamisessa, pelien mark- 
kinoinnissa ja oman pelaajaidentiteetin kommunikoinnissa. Rachel 
I. Clarken, Jin Ha Leen ja Neils Clarkin (2015) mukaan kaupallisten 
instituutioiden ja pelimedian soveltamat peliluokittelut eivät ole si- 
säisen epäjohdonmukaisuutensa takia erityisen hyödyllisiä pelaa- 
jille, jotka yrittävät löytää tietynlaista pelisisältöä pelattavakseen. 
Heidän mukaansa kaupalliset videopeliluokittelut myös vinoutta- 
vat ja monopolisoivat pelien myyntiä ja hankaloittavat siten pelien 
luovaa kehitystyötä. Pohdin luvun päätöskappaleissa pelaamisläh- 
töisen luokittelutavan tulevaisuusnäkymiä ja erityisesti sitä, miten 
pelilajiluokittelut voisivat toimia nykyistä paremmin Myersin (1990, 
288) peräänkuuluttamina kommunikatiivisina karttoina pelaajien 
ja pelialan toimijoiden välillä. 


Näkymä pelilajiluokitteluiden tulevaisuuksiin 


Ehkä juuri monimutkaisuutensa takia pelilajityypeistä ja niiden tut- 
kimuksesta on julkaistu vuosien saatossa yllättävän vähän tutkimus- 
ta (Juul 2014). Videopelien niin sanottu lajityyppiongelma (genre 
trouble) onkin tarkoittanut pelitutkimuksellisessa kirjallisuudessa 
ainakin kolmea erilaista mutta toisiinsa yhteydessä olevaa asiaa: 
pelin lajia, pelilajeja sekä pelilajien tutkimusintressiä. 

Espen Aarseth (2004) kirjoitti pelien lajityyppiongelmasta pelin 
lajin tasolla pohtimalla erityisesti pelien, kertomusten ja narratii- 
vien sekä simulaatioiden välisiä eroja ja yhteneväisyyksiä ilmiöinä 
ja akateemisen tutkimuksen kohteina. Pelin lajin tarkastelussa on 
toisin sanoen pohdittu pelin ontologiaa kysymällä, mikä tekee pe- 
listä pelin ja mitkä seikat erottavat sen esimerkiksi arvoituksista, 
elokuvista, saduista tai muista kulttuurisen ilmauksen lajeista. Pelin 
lajin tarkastelua voidaan myös tehdä erilaisten muiden kriteerien 
kuten pelaamiseen käytetyn teknologian tasolla. Tällöin pelin lajia 
pohditaan kysymällä esimerkiksi, miten tietokone- ja konsolipelit 
eroavat älypuhelinpeleistä, miten videopelit eroavat lautapeleistä 
ja korttipeleistä tai ovatko pulmat kuten ristisanatehtävät, palapelit 
tai avaruudellista hahmotuskykyä vaativat älytehtävät kuten pirun- 
nyrkki ylipäätään pelejä (Karhulahti 2013). 

Useimmat pelin lajityyppiongelmaa ratkoneet tutkimusjulkaisut 
ovat keskittyneet pelin lajin tarkastelutason sijasta identifioimaan 
peli-ilmiön ja tarkemmin digitaalisen pelaamisen sisäisiä pelilajeja. 
Tällöin tarkasteltavana on, miten yksi videopeli eroaa toisesta video- 
pelistä. Esimerkiksi David Myers kiinnitti jo vuonna 1990 huomiota 
siihen, miten tietokonepelien lajityypit nimetään, määritellään ja 
neuvotellaan kaupallisten toimijoiden kuten myyntiorganisaatioi- 
den, julkaisijoiden ja median sekä pelaajien vuorovaikutuksessa. Lä- 
hes kaksi vuosikymmentä myöhemmin Dominic Arsenault (2009, 
151) kirjoitti: ”Kuka tahansa vähänkään pelaamisesta kiinnostunut 
tietää, että pelaajat, jälleenmyyjät ja peliteollisuus jäsentävät yhdes- 
sä pelaamisen valtakuntaa?” Toisin sanoen pelilajityypeistä keskus- 
telemista hankaloittaa se tosiasia, että pelialan yritykset ja pelaajat 
luokittelevat pelejä toisistaan poikkeavilla tavoilla ja erilaisin tar- 
koitusperin. Kaupalliset toimijat tavoittelevat lajityyppien ymmär- 
rystä esimerkiksi siksi, että he hahmottaisivat paremmin kilpailu- 
tilanteensa muihin peleihin ja peliyrityksiin nähden. Pelaajille taas 
tärkeämpää on ymmärtää, mitä lajityypit viestivät pelien sisällöistä 
ja toisaalta sitä, miten pelimedia ja pelaajayhteisöt suhtautuvat tiet- 
tyihin pelinimikkeisiin. 

Pelin lajin ja pelilajityyppien lisäksi videopelien lajityyppiongel- 
ma viittaa myös pelien lajityyppitutkimuksen hankaluuksiin. Gerald 
Voorheesin (2019) mukaan pelilajien tutkimusta hankaloittaa pait- 
si lajityyppien tunnistamisen vaikeus myös pelitutkimuksen halut- 
tomuus ymmärtää, miten peligenret ovat vuorovaikutuksessa peli- 
kulttuurien, yhteiskunnallisten pelidiskurssien sekä pelaamisen 
kokonaisvaltaisen ilmiön kanssa. 

Myersin (1990; 2010) mukaan lajityyppitutkimuksen tarkoituk- 
sena on identifioida piirteet, jotka yhdistävät tiettyjä kulttuuri- 
ilmauksia keskenään ja jotka toisaalta erottelevat nämä kulttuuri- 
ilmaukset tai -objektit muista saman ilmiökentän vastaavista. 
Myersin kaltaisen genreanalyysin mukaan tällä tavoin tunnistettu, 
tiettyä kulttuuri-ilmausta määrittävä piirre on myös sen identitee- 
tin kannalta ratkaiseva: kyseisen piirteen poistaminen tarkoittai- 
si, että tarkasteltava kulttuuri-ilmaus menettäisi olennaisen osan 
olemuksestaan. 

Myersin ajatuksia mukaillen voidaan sanoa, että videopelien 
kolme lajityyppiongelmaa nivoutuvat yhteen: Jotta pelilajityyppe- 
jä voitaisiin tunnistaa, tulisi ensin kyetä erottelemaan sellaiset piir- 
teet, jotka ovat välttämättömiä tietynlaisten pelien identiteetille. 
Tässä suhteessa pelilajityyppien tulisi siis olla keskenään erilaisia, 
koska lajityyppien erottelussa on kysymys toisistaan poikkeavien 
laji-identiteettien tunnistamisesta. Pelilajeja toisistaan erottelevien 
piirteiden tulisi olla kuitenkin keskenään samankaltaisia siinä mie- 
lessä, että niiden kaikkien tulisi ilmentää samalla myös yleistä peli- 
lajin identiteettiä, siis seikkoja, jotka osaltaan rakentavat kaikkien 
pelien erityislaatuisuutta, yhdistävät kaikkia pelejä ja erottavat pelin 
muista perinnelajeista. Näiden rajankäyntien tutkiminen edellyttää 
Voorheesin (2019) peräänkuuluttamaa pelikulttuurien ja -diskurs- 
sien avointa tutkimusasennetta. 

Aiemmin mainitun Mark J. Wolfin (2001) laatiman 42 pelilajin 
luokittelun arvokkain seikka liittyy lajien tunnistamiseen aktiivisen 
pelaamisen sekä "osallistuvan pelaajan” (participatory player) näkö- 
kulmasta. Rajaus on kiinnostava kahdesta syystä, jotka molemmat 

liittyvät pelien lajityyppiongelman vyyhdin ratkaisemiseen. En- 
sinnäkin Wolfin luokittelu perustuu peleille välttämättömään pe- 
laamisen dimensioon (pelin lajin tarkastelutaso). Toiseksi hänen 
lähestymistapansa nostaa peliobjektin ja pelaajan muodostaman 
kokonaisuuden lajityyppimäärittelyn lähtökohdaksi. Tämä lähtö- 
kohta on tärkeä siksikin, että näin ymmärrettynä lajityyppimäärit- 
telyn pitäisi perustua sekä peliobjektien piirteiden ja ominaisuuk- 
sien analyysiin että pelaajakokemusten ja -preferenssien empiiriseen 
tutkimukseen (pelilajien tarkastelutaso). 

Erityisesti massamediatutkimuksessa sekä mediavalinnan tut- 
kimuksessa käyttäjänäkökulmaa on pidetty jopa ensisijaisena laji- 
tyyppien määrittelytapana. Kun genre määritellään psykologis- 
ten teorioiden näkökulmasta ja aineisto kerätään psykometrisillä 
kyselytutkimusmittareilla, kuten esimerkiksi käyttö- ja tyydytys- 
teorioita (uses and gratifications theory) soveltavissa tutkimuksis- 
sa usein tehdään, itse tutkittavan ilmiön kuten pelien piirteet jää- 
vät kuitenkin analyysin ulkopuolelle. (Ks. Ruggiero 2000; Rubin 
2002; Sherry ja muut 2006.) Kyselytutkimuksiin perustuvien me- 
netelmien on arvioitu soveltuvan huonosti lajityyppitutkimuksen 
ihanneasetelmaan, jossa ”huomioitaisiin samanaikaisesti genrejä 
määrittävät piirteet sekä tekstin että tekstin kokemisen näkökul- 
mista” (Myers 1990, 288). Menetelmien kehityttyä kulttuuritekstin 
piirteiden ja niiden kokemisen tapojen yhdistäminen kyselytutki- 
muksessa on kuitenkin täysin mahdollista. Esimerkiksi subjektii- 
visen laadun arvioinnin teoria (theory of subjective guality assess- 
ment, TSOA) keskittyy samanaikaisesti kulttuurisen kokemuksen, 
kulttuuri-ilmauksen ja käyttötilanteen ominaisuuksien analysoin- 
tiin. Teoriaa soveltaneen James G. Websterin (2011) mukaan media- 
valinnat ja -preferenssit rakentuvat kolmesta osasta: subjektista, 
kulttuuri-ilmaisun rakenteista sekä subjektin ja kulttuuri-ilmauksen 
vuorovaikutteisuudesta. Tästä näkökulmasta on mahdollista tutkia, 
miten mediatuotteet ja muut kulttuuri-ilmaukset muokkaavat toi- 
mijoiden odotuksia ja preferenssejä sekä toisaalta myös sitä, miten 
toimijoiden odotukset, preferenssit ja käyttäytyminen vaikuttavat 

kulttuurituotannon dynamiikkaan ja edelleen siihen, minkälaisia 
pelejä kehitetään. 

Subjektiivisen laadun arvioinnin teoriaa soveltavat tutkimusase- 
telmat pyrkivät tunnistamaan ne piirteet ja seikat, jotka vaikuttavat 
kulttuurin käyttäjien päätöksentekoon sekä siihen, minkälaisia ar- 
voja ja odotuksia he liittävät kulttuuri-ilmauksiin. Jens Wollingin 
(2009) mukaan lajityyppi on tärkeä tekijä, kun käyttäjät arvioivat 
laatua ja vertailevat kulttuuri-ilmaisuja arjessaan. Aiempi tutkimus 
on lisäksi osoittanut, että lajityyppeihin liitetyt odotukset, arvot ja 
mieltymykset ovat suhteellisen pysyviä. Pelitutkimuksessa puhutaan 
peliharrastuksen vakiintumisesta ja siitä, miten kokeilemisen ja har- 
rastuneisuuden erikoistumisen myötä pelaajat vakiintuvat ja koke- 
vat yhteisöllisyyttä tietyn lajityypin parissa usein jo nuoruusiässä 
(ks. Greenberg ja muut 2010). Mieltymyksiä tiettyyn pelilajityyppiin 
on tutkittu myös suhteessa pelaamisen syihin eli pelimotiiveihin 
(ks. Hartmann ja Klimmt 2006), ikään (ks. Quandt 2009) sekä so- 
siaaliseen sukupuoleen (Lucas ja Sherry 2004). 

Pelilajityyppien jatkotutkimuksen ohjenuorana on hyvä pitää 
sitä, että ”pelien perustavanlaatuisimmat piirteet, ja samalla piir- 
teet, jotka määrittävät pelin genren, ovat löydettävissä tutkimalla 
pelaajan ja pelin välisen interaktion rakenteita” (Myers 1990, 299). 
Pelilajityyppitutkimuksen haasteena ei siten ole ainoastaan tun- 
nistaa pelituotteiden genrejä määrittäviä piirteitä vaan myös se- 
littää, täydentää, trianguloida ja validoida näitä tekstuaalisia piir- 
teitä perustuen niiden toistuviin kokemisen tapoihin. Tällaisessa 
tutkimusasetelmassa kaupallisten toimijoiden itse lanseeraamat 
pelilajinimikkeet näyttäytyvät toissijaisina pelaajakulttuurien se- 
kä pelin piirteiden analyysille. Kuitenkin näin rakennetun pelilaji- 
luokittelun tulisi olla mielekäs myös pelialan organisaatioiden nä- 
kökulmasta, jotta lajien kommunikoinnin tehtävä voisi toteutua. On 
vielä syytä painottaa, että pelaajakulttuurit ovat monimuotoisia ja 
eri kulttuuritaustat vaikuttavat myös lajien kokemistapoihin. Näin 
ollen pelaamislähtöisen lajityyppiluokittelun ohjenuorana tulisi ol- 
la kansainvälinen tutkimusasetelma, joka ihanteellisessa tilanteessa 

sisältäisi sekä tilastollisten kyselyaineistojen että laadullisten haas- 
tatteluaineistojen analyysia. 


Laji on hyödyllinen reduktio 


Pelilajityyppien kuten kaikkien lajityyppimäärittelyiden haasteena 
on, että kulttuuri-ilmaisujen luokitteleminen on reduktio eli pelkis- 
tys vähintään kolmella eri tapaa. Ensinnäkin kulttuuri-ilmaisujen 
piirteet luokitellaan piirrekategorioihin, jotta piirteistä voidaan kes- 
kustella yhden esiintymän ylittävinä toistuvuuksina. Tähän varsin 
inhimilliseen kulttuuriseen prosessiin on sisäänkirjoitettu tietty 
moninaisuuden vähentäminen vähintään siksi, että kunkin kult- 
tuuri-ilmentymän merkitystä käsitellään tällöin ilmentymien väli- 
syyden eikä ilmentymän sisäisen itseisarvoisuuden näkökulmasta. 

Esimerkiksi taideteoksen merkitykselle luodaan moninaisuuden 
reduktiossa kulttuurinen kehystys (frame), johon kyseisen taide- 
teoksen merkitystä suhteutetaan sen sijaan, että teosta ja sen mer- 
kitystä arvioitaisiin itsenäisenä tai omaehtoisena taideilmauksena. 
Tässä reduktiossa luokan jäsenen suhteesta luokkaan ja keskuste- 
lussa lajityypin konventioista muodostuu rakenne tai tausta, jota 
vasten kulttuuri-ilmauksen merkitystä arvioidaan. Onko taideteos 
uskollinen genren konventioille? Onko se tyypillinen lajinsa edus- 
taja? Uskaltaako se uudistaa tai kyseenalaistaa lajityyppiin liitettyjä 
kulttuurisia diskursseja ja arvoasetelmia? 

Vaikka piirrekategoriat ovat väistämättä reduktiivisia, pelkis- 
täminen on myös välttämätöntä voidaksemme keskustella koke- 
muksistamme, ymmärtää asiantilojen välisiä suhteita ja jakaa koke- 
muksiamme sosiaalisissa verkostoissamme. Yksilöllinen kokemus 
kehystetään kokemuksen kategorioihin muun muassa siksi, että 
vasta kehystäminen mahdollistaa kulttuurisesti jaetun kokemuk- 
sen, perinteen muuntelun ja siten myös traditioiden syntymisen. 

Lajityyppikategorioiden määrittely ja käyttö ei ole redukti- 
viisista ainoastaan ensinnä mainitsemani luokka-luokan jäsen 

-kehystyksen takia. Lajityyppimäärittelyyn liittyy myös väistämät- 
tä toinen tapa järjestää tutkittavana olevan kulttuuri-ilmauksen 
tunnistetut piirremuodot keskenään hierarkkiseen järjestykseen. 
Kulttuuri-ilmauksen piirteet ovat kuitenkin hierarkiasuhteen si- 
jaan kokonaisvaltaisessa vuorovaikutuksessa keskenään (Myers 
1990, 287). Vaikka tiettyä piirrettä ilmenisi kulttuuri-ilmauksessa 
muita piirteitä enemmän, tämä seikka ei sinänsä vähennä muiden 
piirteiden arvoa tai perustele näkökulmaa, jonka mukaan piir- 
teet voitaisiin asettaa ylipäätään tärkeysjärjestykseen kulttuuri- 
ilmauksen kannalta. Jos luokka-luokan jäsen -reduktio vähentää 
kulttuuri-ilmauksen moninaisuutta, keinotekoisen hierarkkisuuden 
eli arvoasetelman rakentaminen on kulttuuri-ilmauksen kokonais- 
valtaisuuden reduktio. 

Lajityyppimäärittelyn kolmas reduktio nivoutuu yhteen sekä 
moninaisuuden että kokonaisvaltaisuuden vähentämisen kanssa. 
Kolmas reduktio liittyy siihen, kuka lajityypit määrittelee ja millai- 
sesta näkökulmasta. Onko kysymyksessä tutkijan tekemä lajityyppi- 
analyysi vai kenties pelien kauppapaikkojen tai pelaajien tekemä 
genrejako? Miten luokittelijan motiivit ja tarkoitusperät vaikuttavat 
luokitteluun? Kuka määrittelee, mikä kulttuuripiirre on toisia tär- 
keämpi? Kulttuuri-ilmauksen laatija? Sen näkyville tuottava toimija? 
Vaiko kenties sen kokija tai ilmiöön perehtynyt tutkija? Lajityyp- 
pien määrittely ja identifiointi on aina myös kulttuuri-ilmauksen 
käyttäjien moniäänisyyden reduktio. 

Moniäänisyyden reduktiossa luokittelun tekemisen motivaatio 
ja tarkoitus korostuvat digitaalisten pelien kohdalla, koska näiden 
luokitteluiden taustalla vaikuttavat tutkimuksellisten päämäärien 
lisäksi muun muassa pelaajaidentiteetit ja -mieltymykset sekä kau- 
palliset tarkoitusperät. 

Vaikka laji on aina vähintään moniäänisyyden, kokonaisvaltai- 
suuden sekä moninaisuuden reduktio, lajityyppikonstruktiot ovat 
edelleen tärkeitä sekä pelaajille, pelinkehittäjille, pelimedioille että 
pelien markkinoijille ja jälleenmyyjille. Pelaajille genret toimivat 
identifikaation ja itseilmaisun ankkureina, joilla on sekä yhdistäviä 

että erottelevia funktioita: tietylle lajityypille uskolliset pelaajat ja- 
kavat usein paitsi vakaumuksen suosikkilajiaan kohtaan myös asen- 
teita, arvoja ja odotuksia toisista lajeista. Nämä odotukset, arvot 
ja asenteet eivät useinkaan koske pelkästään kulttuuri-ilmausta ja 
sen piirteitä vaan ne “vuotavat” (bleed) kulttuuri-ilmausten odotet- 
tuihin käyttöyhteyksiin, käyttötapoihin sekä viime kädessä myös 
representaatioihin näiden kulttuuri-ilmausten käyttäjäryhmistä ja 
heidän oletetuista arvoistaan ja asenteistaan. 

Olen tässä esittänyt, että valtavasta pelimäärästä, pelien ja pe- 
laajaidentiteettien moninaisuudesta huolimatta pelaamislähtöinen 
lajityyppimäärittely on edelleen potentiaalinen tapa rakentaa toi- 
mivia peliluokittelumalleja ja siten parantaa ymmärrystämme pe- 
laamisen ilmiöstä. Pelaamislähtöisyys on perusteltu sekä peli-ilmiön 
autonomisuuden että lajien kommunikoitavuuden näkökulmasta: 
pelaamislähtöiset lajit ovat intuitiivisia sekä pelaajille että pelialan 
toimijoille. Pelaamislähtöisen lajityyppimäärittelyn kannalta on 
olennaista kysyä, minkälaisiin aktiviteetteihin ja haasteisiin pelaa- 
jan tulee sitoutua voidakseen edetä pelissä menestyksekkäästi. Näin 
muotoiltuna pelaamislähtöinen näkökulma soveltuu sekä perin- 
teisten pihaleikkien ja -pelien että eri teknologia-alustoille julkais- 
tavien videopelien luokitteluun ja analyysiin. Tämä asetelma avaa 
kiinnostavia mahdollisuuksia analysoida lajityyppien muunteluun 
liittyviä kysymyksiä pelitutkimuksen ja folkloristiikan rajapinnassa. 

Videopeleissä ovat pitkään vallinneet stereotyyppiset sukupuo- 
li- ja seksuaalisuusnormit, mutta muutosta tapahtuu vähitellen. 
BioWaren Dragon Age -pelisarjassa on annettu tilaa sekä laveam- 
malle naiskuvalle että heteronormatiivista poikkeavalle seksuaali- 
suudelle. Tarkastelen tässä luvussa pelisarjaa esimerkkinä näiden 
normien monipuolistumisesta videopeleissä. Muutos tapahtuu 
vuoropuheluna peliteollisuuden sekä pelaajien tekemien valinto- 
jen välillä, mutta sitä ovat hidastaneet pelikulttuuriin ja -teollisuu- 
teen sitkeästi pinttyneet mielikuvat pelaajista ja heidän asenteistaan. 
Videopelaamiseen liittyy monenlaisia pelikohtaisia alakulttuurei- 
ta (ks. Jukka Vahlo tässä teoksessa). Käsittelen tässä pelikulttuurina 
pelaamisen valtavirtaa edustavia käytäntöjä, odotuksia ja asentei- 
ta. Sellaisina videopelit ja pelikulttuuri mielletään maskuliiniseksi 
alueeksi. Pelaajien on ajateltu olevan miehiä, tarkemmin määritel- 
tynä valkoisia heteromiehiä, ja videopelien sisältö on suunniteltu 
vastaamaan sitä, mitä miesten on oletettu haluavan. Samalla video- 
pelejä on markkinoitu vain miehille. Pelikonsoleita lahjapaketeista 
avaavat usein perheen pojat — tai isät. Tämä on johtanut siihen, et- 
tä ihmiset, jotka eivät ole valkoisia heteromiehiä koetaan pelaajina 
”toisiksi” — ulkopuolisiksi, joille pelejä ei tehdä. (Cote 2020, 4-5.) 
Nintendon vuonna 2006 ilmestynyttä pelikonsoli Wiitä ja sen pe- 
lejä suunniteltiin ja markkinoitiin miesten lisäksi poikkeuksellisesti 
myös ihmisille, jotka olivat ennen olleet markkinoiden ulkopuolella: 
perheille, naisille ja ikääntyneille. Konsolin liikkeentunnistukseen 
pohjautuvat peliohjaimet ja muita konsoleita yksinkertaisemmat 

pelit tekivät pelaamisesta helpommin lähestyttävää. Monessa olo- 
huoneessa keilattiin tai huidottiin tennispalloa Wiin avustuksel- 
la. Wii saavutti valtaisan suosion, ja muiden yritysten laajentaes- 
sa markkinoitaan Nintendon vanavedessä pelaajakunta laajeni ja 
monipuolistui. Myöhemmin mobiilipelit ja muut eri laitteille hel- 
posti ladattavat pelit kasvattivat vapaa-aikaansa pelien ääressä viet- 
tävien ihmisten määrää, ja nykyään valtaosalle ihmisistä pelaami- 
nen on jo tavallista. (Cote 2020, 1-3; ks. Juul 2009.) Vuoden 2022 
pelaajabarometrin mukaan noin 65% ihmisistä pelaa aktiivisesti ja 
yli 80% pelaa edes satunnaisesti jotain digitaalista peliä arjessaan 
(Kinnunen, Taskinen ja Mäyrä 2022, 15). 

Markkinoiden laajentuessa pelit ja niiden pelaajat jakautuivat 
kahteen. Juul (2009) kuvailee tätä jakoa sanoilla vakava (hardcore) ja 
rento/satunnainen (casual). Cote (2020) on jatkanut aihetta muunta- 
malla vakavan ytimeksi (core). Hän viittaa sillä jaon luomaan ”vallan 
hierarkiaan”, missä ydinpelaajat ja heille tehdyt pelit nähdään mer- 
kityksellisempinä ja tärkeämpinä kuin ytimen ulkopuolella olevat 
satunnaiset pelaajat ja heidän triviaalit pelinsä. Cote nostaa esiin 
jaon sukupuolittuneisuuden ja samalla peliteollisuuden normatii- 
viset käsitykset siitä, millaisia pelaajia kunkin sukupuolen edustajat 
ovat. Stereotyyppinen ydinpelaaja on mies, joka pelaa haastavia ja 
monimutkaisia konsolipelejä, jotka vaativat aikaa, osaamista ja si- 
toutumista. Satunnaisen pelaajan puolestaan ajatellaan stereotyyp- 
pisesti pitävän rennoista ja positiivisista peleistä, jotka ovat help- 
poja, vievät vähän aikaa eivätkä vaadi laajempaa pelitietämystä. 
Siinä, missä ydinpelaajat oletetaan miehiksi, satunnaisten pelaaji- 
en ajatellaan usein olevan naisia. Naiset ovat aina pelanneet, mutta 
nyt nämä aikaisemmin pelikulttuurin ja -teollisuuden ulkopuolel- 
le jätetyt ovat muuttuneet halutuksi ja kilpailluksi kohdeyleisöksi. 
(Cote 2020, 25—35.) 

Vaikka videopelien pelaajakunta on monipuolistunut, ajatus 
pelikulttuurin ytimestä maskuliinisena alueena on pinttynyt peli- 
teollisuuteen ja osin myös pelaajien keskuuteen. Ydinpelaaja on 
edelleen valkoinen, heteroseksuaalinen ja cissukupuolinen mies, 

ja pelikulttuuri ja pelit ovat pahimmillaan seksistisiä, misogyyni- 
siä ja heteronormatiivisia. Pelien vähäiset naishahmot ovat usein 
kovin seksualisoituja. Tämän lisäksi naispelaajat kokevat häirintää 
esimerkiksi verkkopelejä pelatessaan. (Cote 2020, 59-60.) 

Pelimarkkinoiden kohdeyleisön jakautuminen maskuliiniseen 
ja feminiiniseen tuo esiin normatiiviset käsitykset sukupuolista ja 
siitä, mitä mikäkin sukupuoli peleiltään toivoo ja millaisia he ovat 
pelaajina. Satunnaisille pelaajille suunnatuissa peleissä päähahmona 
on usein nainen ja peleissä esimerkiksi kokataan tai hoivataan per- 
hettä tailemmikkejä. Kokkaus- ja lemmikinhoitopeleissä ei sinänsä 
ole mitään vikaa ja niistä pitävätkin monet, mutta se, että naisille 
suunnatuista peleistä on tullut ikään kuin oma genrensä, jakaa nai- 
sille markkinoidut pelit ja naispelaajat pelikulttuurin ytimen ulko- 
puolelle. (Cote 2020, 88-90.) Seksistiset käsitykset pelaajista eivät 
rajoitu vain naisiin. Miespelaajille tarjotaan hoivauspelien sijaan 
urheilupelejä, sotapelejä, taistelupelejä tai muuten väkivaltaisia pe- 
lejä, joissa miehet ovat pääosassa ja naiset sivuosassa. 

Seksuaali- ja sukupuolivähemmistöjä näkee peleissä erityisen 
vähän. HLBTIO-sisältöä pitää hakea laajoille markkinoille suun- 
nattujen suuren budjetin pelien eli niin kutsuttujen AAA-pelien 
ulkopuolelta pienen budjetin peleistä ja erityisesti indie-peleistä, 
jotka ovat huomattavasti inklusiivisempia. Pelit ovatkin aina olleet 
hyvin heteronormatiivisia - myös pelien kohdeyleisön laajene- 
misen jälkeen. Peleissä vahvistetaan ajatusta siitä, että heterosek- 
suaalisuus on normi ja tätä käsitystä harvoin haastetaan. (Sipocz 
2018, 82.) Peliteollisuudessa oletetaan myös, että heteroseksuaali- 
nen miespelaaja on lisäksi homofobinen eikä halua olla tekemisis- 
sä HLBTIO-sisällön kanssa. Sama ajatus rajaa ulos sen, että pelaaja 
voisi olla jotain muuta kuin heteroseksuaalinen. (Shaw 2009, 237.) 
Vaikka pelaajakulttuurissa voi paikoin olla kovaäänistä homo- ja 
transfobiaa (ks. esim. PinkNews 6.6.2020), kyselytutkimusten mu- 
kaan puolet heteroista miespelaajista kannattaa HLBTIO-sisältöä 
ja vain pieni osa ehdottomasti vastustaa HLBTIO-sisältöä peleis- 
sään. (McDonald 2015, 51). 

Pelaajat tuovat esiin mielipiteitään tai asemaansa pelikulttuurissa 
taikka ajavat tai vastustavat pelikulttuurin muutoksia muutoinkin 
kuin ostamalla tai jättämällä ostamatta pelejä. Sosiaalinen media 
ja internet ylipäätään on tässäkin mahdollistanut mielipiteiden 
esiin tuomisen ja vaikuttamisen huomattavasti kovaäänisemmin. 
Vernakulaari ilmaisu on keino, jolla asemoidaan itseä pelikulttuu- 
rin (väistämättömän) muutoksen aallokossa. Rajanvetoja ei tehdä 
kuitenkaan vain suhteessa peliyhtiöihin vaan erityisesti suhteessa 
toisiin pelaajiin — siihen, kuka saa pelata, kuka saa tehdä pelejä, ku- 
ka saa kertoa mielipiteitään ja kuka saa näkyä peleissä. Vernaku- 
laarilla ilmaisulla siis ylläpidetään ja toisaalta murretaan käsitystä 
pelikulttuurin ytimestä ja ytimen luonteesta. 

Esimerkkinä pelikulttuurissa (ja myös esimerkiksi kovasti fani- 
tettujen elokuvasarjojen, kuten Marvel-elokuvien kohdalla) käyte- 
tystä vernakulaarista vaikuttamiskeinosta on niin kutsuttu arvos- 
telupommitus (review bombing). Sillä tarkoitetaan tilanteita, joissa 
pelaajat luovat juuri ilmestyneelle pelille joukolla huonoja arvoste- 
luja erilaisille arvostelusivustoille. Näin peli saadaan sen kokonais- 
arviota laskemalla näyttämään huomattavan paljon surkeammal- 
ta kuin mitä se todellisuudessa (ehkä) onkaan. Samalla lähetetään 
voimakas viesti pelin tekijöille siitä, mitä peleiltä odotetaan ja mitä 
niiden sisällöltä suvaitaan. Syitä arvostelupommitukselle voi olla 
monia: turhautuminen pelin tehneeseen peliyhtiöön, pelin toimi- 
vuuteen (tai enemmänkin toimimattomuuteen) tai esimerkiksi pe- 
lin liian ”tiedostavaan” (woke) sisältöön (ks. esim. Forbes 21.6.2020). 
Pelikulttuuri on myös valitettavan tunnettu häirintäkampanjoista. 
Kampanjoista ehkä tunnetuin on vuonna 2014 alkanut Gamergate, 
jolloin pelikulttuuriin ”tunkeutuneeseen” feminismiin kyllästyneet, 
ytimeen itsensä sijoittavat pelaajat kävivät raivoisaan hyökkäykseen 
naispelaajia, journalisteja ja pelintekijöitä vastaan mitä moninai- 
simmin — ja karmeimmin — vernakulaarin ilmaisun keinoin. (Ks. 
esim. Massanari 2017). 

Pelikulttuurissa vernakulaaria ilmaisua ja vaikuttamista ei siis 
aina käytetä vain suhteessa instituutioihin, tässä tapauksessa isolla 
rahalla pyöriviin peliyhtiöihin, vaan myös suhteessa toisiin pelaa- 
jiin. Joskus peliyhtiön tekemä tuote onkin vain väline, jonka kautta 
pelaajat käsittelevät pelikulttuurin muuttumista. Erilaiset vernaku- 
laarit vaikuttamisen keinot ovat käytössä sekä muutosta estettäessä 
että edistettäessä. Ei siis riitä, että peliyhtiöt muuttuvat suhteessa 
pelaajiin, vaan myös pelaajat muuttuvat. 

Pelien sisältö ei muodostu tyhjiössä vaan pelit ovat kiinni kult- 
tuurissa, jossa niitä tehdään. Se, mitä peleihin sisällytetään, riippuu 
paitsi pelintekijöiden omista preferensseistä myös siitä, millaisia ku- 
luttajia pelaajat ovat sekä yleisesti sosiaalisista, kulttuurista ja talou- 
dellisista olosuhteista. (Kang ja Yang 2018, 62.) Lisäksi pelien sisältöä 
ohjaa se, minkälaiseksi pelaaja peliteollisuudessa ajatellaan: min- 
kälaisia pelejä suunnataan pelikulttuurin keskiössä oleville hetero- 
miehille, minkälaisia keskiön ulkopuolella oleville heteronaisille ja 
keitä ei huomioida pelien kohderyhmänä lainkaan. Vastaavaa kes- 
kustelua käydään pelikulttuurin sisällä pelaajien kesken juuri ver- 
nakulaarin ilmaisun keinoin. Viime vuosina on näkynyt pieniä viit- 
teitä peliteollisuuden havahtumisesta siihen, että toisistaan erotetut 
pelaajaryhmät ovatkin itse asiassa limittäisiä. Ydinpelaajille suun- 
natuista peleistä onkin jo löydettävissä muutamia, joita tehdessä 
pelien inklusiivisuudella on ollut merkitystä. Bio Ware-peliyhtiön 
Dragon Age -pelisarja on näistä kuuluisimpia. 


Dragon Age 


Dragon Age on länsimainen, toistaiseksi kolmiosainen AAA-luokan 
roolipelisarja, joka tarjoaa pelaajalle useita satoja tunteja pelattavaa. 
Pelisarjan ensimmäinen osa, Dragon Age: Origins ilmestyi vuon- 
na 2009, Dragon Age IJ vuonna 2011 ja kolmantena Dragon Age: 
Inguisition vuonna 2014. Kussakin pelissä pelaaja saa valita päähah- 
mon sukupuolen, rodun, ammatin sekä mahdollisuuden muokata 

tämän ulkonäköä. Kun päähahmo on luotu, alkaa seikkailu, jossa 
päähahmo taistelee pahaa vastaan apunaan sekalainen seurue mu- 
kaan tarttuneita sivuhahmoja. Tietokone- ja konsoliroolipeleille 
on tavallista, että pelaaja suorittaa pelin edetessä erilaisia tehtä- 
viä. Dragon Age -pelisarjassa tehtävät voivat olla mitä vain ystävän 
auttamisesta tai eksyneen lemmikin etsimisestä suuriin taistelui- 
hin lohikäärmeitä ja demoneita vastaan. Tärkeintä roolipeleille 
kuitenkin on niiden juonipainotteisuus. Dragon Age -pelisarjassa 
juonien tärkeimpiin piirteisiin kuuluvat päähahmon suhteet seu- 
rueensa eri hahmoihin. 

Dragon Age -pelisarja on esimerkki valtavirtavideopeleille har- 
vinaisesta sukupuolen ja seksuaalisuuden moninaisuudesta. Kun 
Dragon Age -pelisarjan viimeisin osa, Dragon Age: Inguisition, il- 
mestyi vuonna 2014, se oli erityisesti seksuaalisuuden ja sukupuolen 
moninaisuuden kuvauksessaan monipuolisinta, mitä videopeleil- 
lä oli tarjota, ja on sitä paljolti edelleen. Pelisarjan luonut peliyhtiö 
BioWare onkin valtavirtapelien HLBTIO-sisällön tuottamisessa 
edelläkävijä. Kun pelaajilta on kysytty, mitä HLBTIQ-hahmoja he 
videopeleistä tietävät, 85 % nimetyistä hahmoista on ollut nimen- 
omaan BioWaren eri peleistä. (McDonald 2015.) Sukupuoli- ja sek- 
suaalivähemmistöjen lisäksi Dragon Age -pelit tarjoavat myös poik- 
keuksellisen moniulotteisia naishahmoja. 

Käsittelen Dragon Age -pelisarjasta kolmea mielenkiintoista 
sivuhahmoa, jotka ovat videopeleille epätyypillisiä. Flemeth-nais- 
hahmon avulla tarkastelen naishahmojen kuvausta ja sen muutos- 
ta videopeleissä, ja kahden mieshahmon, Dorianin ja Iron Bullin, 
kautta seksuaalisuuden moninaisuutta videopeleissä. Flemeth on 
ikääntynyt mutta voimakas naishahmo ja sellaisena videopeleille 
epätyypillinen. Dorian ja Iron Bull puolestaan kuuluvat kumpikin 
seksuaalivähemmistöön, mikä jo itsessään poikkeaa videopeleille 
tyypillisestä heteronormatiivisuudesta. 

Olen pelannut kaikki Dragon Age -sarjan pelit lisäosineen useita 
kertoja läpi, sillä ne kuuluvat kirkkaasti suosikkipeleihini. Sarjan 
viimeisintä peliä olen pelannut ja tarkastellut erityisen paljon, sillä 
käytin sitä aineistona pro gradu -tutkielmassani (Lassila 2019). Tätä 

lukua varten olen myös katsonut YouTubesta pelien elokuvallisia 
kohtauksia (YouTube: DanaDuchy 11.1.2015 ja 1.2.2015; YouTube: 
Urosh Uchiha Novakovic 24.2.2011) ja tarkastellut Dragon Age -pe- 
lien omaa wiki-sivustoa (Dragon Age Wiki). 

Tässä luvussa tuon esiin vain kolme hahmoa ja yksittäisiä koh- 
tauksia, jolloin huomattava määrä pelin sisältöä jää tarkastelun 
ulkopuolelle. Sarjassa olisi myös muita huomionarvoisia hahmoja, 
kuten Dragon Age: Inguisition -pelin transsukupuolinen sivuhah- 
mo Krem. Hän on hahmona positiivinen esimerkki sukupuolen 
moninaisuuden käsittelystä videopeleissä. Laajempi tutkimus, jo- 
ka ei rajautuisi keinotekoisesti vain pelin juoneen vaan huomioi- 
si myös pelaamisen ja pelaajakokemuksen, antaisi Dragon Agesta 
rikkaamman kokonaiskuvan. Valitsemani otos havainnollistaa kui- 
tenkin riittävässä laajuudessa aiheenani olevaa sukupuoli- ja sek- 
suaalinormien muutosta. 

Dragon Age -pelisarja ja erityisesti sen kolmas osa Dragon Age: 
Inguisition on esimerkki siitä, että huomattavan maskuliinisessa ja 
heteronormatiivisessa pelikulttuurin ytimessäkin on — vastustuk- 
sesta huolimatta — hiljalleen käännytty kohti inklusiivisempaa peli- 
sisältöä. Koska suurten peliyhtiöiden julkaisemat valtavirtapelit ovat 
niitä, joiden HLBTIO-sisältö tavoittaa eniten pelaajia, on niiden tar- 
joaman representaation tutkiminen tärkeää. Ensimmäiseksi tarkas- 
telen kuitenkin naishahmoja ja heidän kuvaustaan videopeleissä. 


Kauniita naisia näkyvissä 


Monissa 2000-luvun peleissä pelaaja voi valita pelaamansa hah- 
mon sukupuolen. Jos katsoo tilastoja suurten pelijulkaisijoiden 
vuosina 2015-2019 julkaisemista peleistä, on noin puolessa niis- 
tä useita päähahmovaihtoehtoja (Wired 15.10.2020). Tällöinkin 
pelien markkinointimateriaaleissa esiintyy useammin nimen- 
omaan mieshahmo, vaikka vaihtoehtona olisi myös naishahmo 
(Heron, Belford ja Goker 2014, 20). Pelilehdissä saatetaan nais- 
hahmo jättää mainitsematta kokonaan, ikään kuin mieshahmon 

valinta olisi aina oletusarvoinen (Fisher 2015). Pelaajan mahdol- 
lisuus valita mieshahmo naishahmon sijaan johtaa myös siihen, 
ettei pelattavaa naishahmoa tarvitse koskaan kohdata (ks. Patter- 
son 2015). Videopeleissä on koko pelihistorian aikana ollut pelat- 
tavia tai muuten aktiivisia naishahmoja vain vähän, ja vaikka nais- 
ten määrä videopelien päähahmoina on kasvussa, maskuliininen 
mieshahmo videopelin päähahmona on edelleen normi. Vuosien 
2015 ja 2019 välillä ilmestyneissä peleissä, joissa päähahmon suku- 
puoli on valmiiksi määritelty, on pääosassa mies vähintään kolme 
kertaa useammin kuin nainen. Parhaimpinakin vuosina naishah- 
mo on ollut pääosassa vain 9 prosentissa ilmestyneistä peleistä. 
(Wired 15.10.2020.) 

Naishahmoille tarjotut roolit kiinnittyvät videopeleissä usein 
normatiivisiin käsityksiin naiseudesta. Aikaisemmin naishahmolle 
tyypillisin rooli oli ”pulassa oleva neito”. Historian saatossa mies- 
hahmot ovat suojelleet tai pelastaneet naishahmoja useissa peleis- 
sä. Ehkä kaikista klassisin esimerkki tästä on Super Mario -pelien 
naishahmo Prinsessa Peach. Vuosien 1985 ja 2017 välillä on ilmes- 
tynyt yhteensä 21 Super Mario -peliä, joista viidessätoista Marion 
on pitänyt pelastaa Prinsessa Peach, joka on joko kidnapattu tai 
tullut vangituksi omaan linnaansa. (Cote 2020, 63-64.) Myöhem- 
min videopelien naishahmot ovat muuttuneet pulassa olevista 
neidoista seksualisoiduiksi ja aggressiivisiksi (Summers ja Miller 
2014). Prinsessa Peachin rinnalle kuuluisuuteen on noussut toi- 
mintasankari Lara Croft. 

Kun videopeleissä on naisia, he täyttävät usein täydellisesti kaikki 
länsimaisen kulttuurin naisiin kohdistamat kauneusihanteet. Mies- 
hahmot voivat olla miltei minkä tahansa ikäisiä ja kokoisia: valtavan 
isoja, todella pieniä, isomahaisia, eläimellisiä, heillä voi olla pieni 
pää yhdistettynä massiiviseen vartaloon tai toisin päin. Sen sijaan 
naishahmot ovat kuin samasta muotista: he ovat nuoria, hoikkia, 
kapeavyötäröisiä, virheettömiä ja usein myös valkoisia. (ks. Sar- 
keesian 2013-2017.) Videopelien naishahmojen kauneuden lisäksi 
myös seksikkyys onkin ollut ja on edelleen normi, ja peleissä hei- 
dän vartaloitaan vielä ennestään korostetaan. 

Naishahmoja seksualisoidaan korostamalla heidän vartalojaan 
epärealistisilla mittasuhteilla, vaatevalinnoilla, kävelytyylillä ja 
kuvakulmilla. Naishahmoilla saattaa olla kireitä ja paljastavia vaat- 
teita silloinkin, kun ne todellisuudessa olisivat hyvin epäkäytännöl- 
lisiä. Ei ole lainkaan harvinaista, että videopelin soturinainen on 
pukeutunut korkokenkiin ja epäkäytännölliseen haarniskaan, joka 
paljastaa enemmän ihoa kuin peittää, kun taas sama haarniska puet- 
tuna pelin miessoturille peittää tämän päästä varpaisiin. (Cote 2020, 
62.) Syy naishahmon kitsaalle vaatetukselle löytyy usein muusta 
kuin siitä, minkälaisen asun hahmo missäkin tilanteessa oikeasti 
tarvitsisi. Tämäkin on esimerkki siitä, kuka pelien oletettu pelaaja 
on ja mistä tämä pelaaja oletettavasti pitää. 

Naishahmojen seksikkyyttä on korostettu kautta videopelien 
historian. Varhaisten videopelien yksinkertaiset grafiikat eivät tar- 
jonneet tälle juuri mahdollisuuksia, mutta tekniikan kehittyessä 
1990-luvulta 2000-luvun alkuun naishahmot muodostuivat stereo- 
tyyppisen seksikkäiksi. (Lynch ja muut 2016.) Pelien muuttuessa 
kolmiulotteisiksi pelintekijöiden piti päättää, mitä fyysisiä ominai- 
suuksia he halusivat painottaa korostaakseen hahmojen sukupuolta 
(Mejia ja LeSavoy 2018, 91). Naishahmojen kohdalla tämä tarkoitti 
epärealistisia vartalonmittoja ja vaatetusta, joka korosti rintoja, ta- 
kapuolta ja kapeaa vyötäröä (Lynch ja muut 2016). Kun PlayStation 
3 ilmestyi vuonna 2006, tekniikka oli kehittynyt niin, että peleiltä 
vaadittiin yhä tarkempaa todellisuuden mallintamista. Siinä missä 
aikaisemmin peleissä seksikkäätkin naishahmot saattoivat olla mo- 
nennäköisiä ja -muotoisia, nyt naishahmojen fyysisen olemuksen 
normit kapenivat entisestään. Hahmot muuttuivat toistensa kal- 
taisiksi vartalotyyppiä, kasvoja ja jopa hiustyyliä myöten. Vaikka 
realistisuuden vaatimus vei mukanaan mahdottomat ruumiinmuo- 
dot, naishahmojen ulkonäkö on edelleen saavuttamattomissa suu- 
rimmalle osalle maailman naisista. (Mejia ja LeSavoy 2018, 95-96.) 
Hahmojen seksualisoivaa suunnittelua on sittemmin 2000-luvun 
lopulla ja sen jälkeen hieman hillitty, mikä saattaa liittyä kovin 
maskuliiniseksi koetun pelikulttuurin kritiikkiin (Lynch ja muut 
2016), teknologian kehittymiseen ja pelaajakunnan laajenemiseen. 

Videopelihistorian epäilemättä tunnetuin naishahmo on Tomb 
Raider -pelisarjan päähahmo Lara Croft. Tämä ympäri maailmaa 
seikkaileva arkeologi on säilyttänyt suosionsa ensimmäisestä vuon- 
na 1996 ilmestyneestä pelistä näihin päiviin saakka myymällä yli 70 
miljoonaa peliä (Video Game Sales Wiki: Tomb Raider). Useiden 
videopelien lisäksi hänestä on ilmestynyt myös kolme elokuvaa, 
joista kahdessa 2000-luvun alussa ilmestyneessä elokuvassa Lara 
Croftia näytteli Angelina Jolie ja viimeisimmässä vuonna 2018 il- 
mestyneessä elokuvassa Alicia Vikander. Lara Croftin valtavasta 
suosiosta kertoo myös se, että hahmo on esiintynyt yli 1 200 leh- 
den kansikuvassa. Lara Croft päihittää näin menestyneimmätkin 
supermallit. (Engelbrecht 2020.) 

Lara Croft on ensimmäisiä ja suosituimpia videopelien pääosassa 
esiintyviä naishahmoja, ja hän on antanut paljolti kasvot — ja var- 
talon - sille, minkälaisiksi naishahmot ja heidän asemansa video- 
peleissä ajatellaan. Lara Croftin ulkomuoto korostaa hahmon fe- 
miniinisyyttä ja seksikkyyttä epärealistisilla vartalonmitoilla, jotka 
vastaavat enemmän Barbie-nukkea kuin keskimääräistä ihmistä. 
Vartalon muotoa alleviivataan hahmon asulla sekä pelin tarjoamilla 
kuvakulmilla. Kun Lara Croft laajeni videopelien ulkopuolelle var- 
sinkin 2000-luvun alun elokuviin, miestenlehtien kansikuviin ja 
pelimessuille niin kutsutuiksi messutytöiksi, korostui Lara Croftin 
esineellistäminen persoonattomaksi hahmoksi, jota vain katsotaan 
ja himoitaan. (MacCallum-Stewart 2014.) Tomb Raider -seikkailu- 
pelien sankarina Lara Croftilla on kuitenkin myös maskuliinisik- 
si miellettyjä piirteitä, kuten fyysinen vahvuus ja aktiivisuus. Tätä 
videopelien naishahmojen korostetun seksikkyyden ja maskulii- 
nisen voimakkuuden yhdistelmää kutsutaankin Lara-ilmiöksi (ks. 
Jansz ja Martis 2007). Videopelien tunnetuimpana naishahmona 
Lara Croftia ja hänen merkitystään videopelien tarjoamassa nais- 
kuvassa on myös tutkittu paljon. Feministisessä tutkimuksessa Lara 
Croftin saama vastaanotto on ollut ristiriitaista. Joskus Lara Croft 
nähdään naispelaajia mahdollisesti voimaannuttavana vahvana 


344 


https://doi.org/10.21435/tl.279 


DRAGON AGE -PELISARJA VIDEOPELIEN SUKUPUOLI- JA... 


naissankarina, mutta useimmiten hahmo kuitenkin mielletään ta- 
valla tai toisella negatiiviseksi miesten miehille suunnittelemaksi 
silmänruoaksi — vartaloksi, joka tekee asioita. (ks. Engelbrecht 2020; 
Han 2014; Kennedy 2002; MacCallum-Stewart 2014.) 

Lara Croft seikkaili Tomb Raider -peleissä paljolti muuttumatto- 
mana vuoteen 2013 asti, jolloin käsikirjoittajaksi palkattiin nainen, ja 
Lara Croft ja Tomb Raider -pelit lanseerattiin uudelleen. Uudistettu 
Lara Croft on edelleen hyvin laiha ja urheilullisen kiinteä, mutta hä- 
nen vartalonsa on todenmukaisempi eikä kuvasta enää videopelien 
usein tarjoamaa epärealistista ja todellisuudessa täysin mahdotonta 
naisvartalon ihannetta. Myös Lara Croftin vaatetus on uudistettu 
vastaamaan hänen seikkailuissaan tarvitsemaansa käytännöllistä 
vaatetusta. Näiden uusien vaatteiden tavoitteena ei ole tarjota vain 
vaihtoehtoisia tapoja korostaa Laran seksikkyyttä ja vartalonmuo- 
toja kuten aiemmin — poissa ovat aikaisempien pelien bikinit, joi- 
hin pelaaja halutessaan pystyi Lara Croftin pukemaan. Ulkonäön 
lisäksi uudistuneessa Lara Croftissa ovat muuttuneet myös hahmon 
sisäiset ominaisuudet. Lara Croft on muuttunut persoonaltaan ja 
toimijuudeltaan yksiulotteisesta hahmosta moniulotteiseksi, ja sy- 
ventynyt ja monipuolistunut tavalla, joka on tehnyt hahmosta aiem- 
paa kehittyneemmän. Uusi Lara Croft ei ole enää kaikkivoipainen 
toimintasankari vaan haavoittuvainen ja epätäydellinen. (Engel- 
brecht 2020.) Esther MacCallum-Stewart kuvailee uudistunutta 
Lara Croftia seuraavasti: ”Biologisesti mahdottomat vartalonmitat 
omaava röyhkeä toimintasankari on muuttunut nuoreksi, timmiksi 
kaksikymppiseksi, jolla on paljon rahaa ja suuret tavoitteet, mutta 
vähän tietoa? (MacCallum-Stewart 2014.) Uusi Lara Croft on siis 
muutakin kuin ulkonäkönsä. 

Janine Engelbrecht puhuu uudesta Lara-ilmiöstä, joka ei näy ai- 
noastaan uudistuneessa Lara Croftissa vaan myös joissakin vuoden 
2013 jälkeen ilmestyneiden muiden videopelien naishahmoissa. 
Kuten Engelbrecht kuitenkin toteaa, vaikka nämä uudet naishah- 
mot tarjoavat videopeleissä erilaisen naiskuvan, se ei välttämättä 
aina ole parempi. Engelbrecht kuvailee uudistuneen Lara Crof- 
tin tarjoavan kuitenkin progressiivisemman ja saavutettavamman 

representaation feminiinisyydestä 2000-luvulla. (Engelbrecht 2020.) 
Naishahmojen seksikkyydessä on eroa eri pelityyppien välillä. Siinä 
missä naishahmot ovat stereotyyppisempiä voimakkaimmin miehil- 
le suunnatuissa ja markkinoiduissa peleissä kuten tappelupeleissä, 
esimerkiksi roolipeleissä — joita Dragon Age -pelisarjakin edustaa — 
naishahmojen kavalkadi on monipuolisempi. (Lynch ja muut 2016, 
576-578.) Yksi Engelbrechtinkin antama esimerkki uuden Lara- 
ilmiön naishahmoista ovatkin Dragon Age -pelisarjan kolmannen 
osan (Dragon Age: Inguisition) naishahmot, kuten salaisen poliisin 
tapaan toimiva Cassandra Pentaghast, diplomaattisissa suhteissa ja 
poliittisessa juonittelussa äärimmäisen lahjakas Josephine Montilyet 
ja valtavaa vakoilijaverkostoa pyörittävä Leliana. Mitä tulee norma- 
tiivisiin kauneusihanteisiin, yksi Dragon Age -pelisarjan naishah- 
moista erottautuu selvästi joukosta. 


Ikääntymisen merkit 


Vaikka pelikulttuurin ydinpelien tarjoama naiskuva onkin ehkä 
hiljalleen kohenemassa, eivät naishahmoihin korostetusti liite- 
tyt normatiiviset kauneusihanteet suinkaan ole sieltä katoamassa. 
Videopeleissä harvinaiset ikääntyneen naisen hahmot ovat tästä 
oiva esimerkki. Vanhuuden ja vanhuksien kuvaamista videopeleis- 
sä tutkinut Elisabeta Toma toteaa ikääntyneiden hahmojen olevan 
videopeleissä näkymättömiä. Näkyviksi he tulevat vain kun heitä 
käytetään joko huumorin lähteenä tai vaihtoehtoisesti huumorin 
avulla muistuttamaan pelaajaa elämän rajallisuudesta, kuten tuo- 
malla esiin ”kuolemaa, kyvyttömyyttä tai rappeutumista”. (Toma 
2015, 53.) Dragon Age -pelisarjassa on kuitenkin kaksi ikääntyneen 
naisen tyypillisestä representaatiosta poikkeavaa hahmoa: Wynne 
pelisarjan ensimmäisestä osasta ja Flemeth, joka esiintyy pelisarjan 
kaikissa osissa. Wynne ja Flemeth ovat molemmat hahmoina aktii- 
visia ja moniulotteisia. Wynne on voimakas maagi, joka pelaajan 
valintojen seurauksena saattaa liittyä pelin päähahmon seuruee- 
seen ja on sen jälkeen pelattava hahmo. Flemeth puolestaan on 

pelisarjassa mystinen sivuhahmo, joka tuntuu vaikuttavan jokaisen 
pelin tapahtumien kulisseissa. Näistä kahdesta Wynne on ulkomuo- 
doltaan pelkistetympi. Hän on pukeutunut maageille tyypilliseen 
pitkään kaapuun, hänen hiuksensa ovat harmaantuneet ja kasvot 
juonteikkaat. Sen sijaan Flemeth haastaa ulkonäöllään ikääntymisen 
ja kauneuden normit niin videopeleissä kuin niiden ulkopuolella. 

Flemeth esiintyy sivuhahmona kaikissa kolmessa Dragon Age 
-pelisarjan osassa ikääntyneenä naishahmona. Hän on pelon- 
sekaista kunnioitusta herättävä noita tai maagi, joka paljastaa itses- 
tään mahdollisimmat vähän, minkä vuoksi hänen alkuperänsä ja 
pyrkimyksensä jäävät pelaajalle mysteeriksi. Useat kutsuvat häntä 
nimellä Witch of the Wilds (suom. Korven noita), mutta viimeises- 
sä pelissä hän lopulta paljastuu jumalattareksi nimeltään Mythal. 
Flemeth ilmestyy Dragon Age -peleissä antamaan pelaajalle tehtä- 
viä tai auttamaan tätä koitoksissaan. 

Flemethin ulkonäkö muuttuu ensimmäisen ja kahden seuraavan 
osan välillä. Ensimmäisessä Dragon Age -pelisarjan osassa Flemeth 
on ulkomuodoltaan stereotyyppisesti arkisemman vanhuksen oloi- 
nen yksinkertaisessa asussaan, jossa ei ole koristeita tai silmiinpis- 
täviä elementtejä, tai kuten Toma kirjoittaa, merkkejä Flemethin 
todellisesta voimasta. (Toma 2015, 58.) Sen sijaan Dragon Age -pe- 
lisarjan toisessa osassa Flemeth esitellään pelaajalle ja pelaajan hah- 
molle elokuvallisessa kohtauksessa, jossa Flemeth lentää suurena 
lohikäärmeenä päähahmon avuksi. Lohikäärmeen muodossa Fle- 
meth tappaa helposti muutaman konnan ja muuttuu sitten takaisin 
ihmishahmoonsa. Tämä Flemeth on vaatimattoman vanhuksen si- 
jaan stereotyyppiset seksikkyyden merkit täyttävä seksikäs vanhus. 
Kohtauksessa tulenlieskojen läpi hiukset hulmuten ja lanteitaan kei- 
nutellen kävelevä Flemeth on pukeutunut voimakkuutta uhkuvaan 
kireään haarniskaan, joka jättää näkyviin runsaan kaistaleen rinta- 
vakoa. Aikaisemmasta poiketen Flemeth näyttää myös meikanneen. 
Flemethin ulkomuotoa korostetaan kohtauksessa katsetta osuvasti 
ohjaavilla kuvakulmilla. (Ks. myös. Toma 2015, 58-59.) Flemeth on 
Dragon Age II -pelissä muuttunut kuvastamaan tavallista voimakas- 
ta videopelien naishahmoa, jonka vartalon täydelliset mittasuhteet 

ovat helposti nähtävissä kireiden vaatteiden ja sopivien kuvakul- 
mien ansiosta. Poissa ovat ensimmäisen pelin kaapu ja harmaa polk- 
katukka, sillä tilalle ovat tulleet nahka, niitit ja hohtavan valkoisina 
liehuvat hiukset. Uudistuneesta olemuksesta huolimatta Flemeth 
näyttää kasvoiltaan ikäiseltään. Flemethin rypyt ja veltostunut iho 
yhdistettynä perinteisesti nuorelle naiselle varattuun vartaloon ja 
vaatetukseen haastavat videopelien normatiiviset kauneusihanteet. 

Toma on tarkastellut sitä, miten Flemeth tilanteesta riippuen 
tuo eri tavoin esiin ikäänsä ja sukupuoltaan saadakseen haluaman- 
sa. Joskus Flemeth käyttää hyväkseen ikääntyneisiin (naisiin) liit- 
tyviä stereotypioita, kuten vaatimattomuutta, lempeyttä ja viisaut- 
ta, tai vaihtoehtoisesti höppänyyttä, kun taas toisaalla juuri näiden 
stereotypioiden haastaminen on tapa, jolla Flemeth pyrkii saamaan 
haluamansa. Esiintyessään höppänänä vanhuksena Flemethin on 
helppo kätkeä pelaajan hahmolta — ja pelaajalta — oikeat voimansa 
ja pyrkimyksensä. Vanhan ja viisaan rooli puolestaan toimii, kun 
Flemethin pyrkimyksenä on vakuuttaa päähahmo siitä, että on tä- 
män liittolainen. Flemeth päättää itse, millaisen kuvan ikääntyneenä 
naisena hän itsestään kulloinkin antaa. Ikään ja sukupuoleen liittyvät 
stereotypiat tarjoavat Flemethille strategian, jolla edetä kohti tavoit- 
teitaan, ja niiden avulla hän myös onnistuu piilottamaan pelaajalta 
todellisen luonteensa — sen, että on oikeasti jumalatar. (Toma 2015.) 

Kuten Toma toteaa, ikääntyneet naiset ovat videopeleissä hyvin 
harvassa, joten naisia edustaa videopeleissä useimmiten nuori ja 
seksikäs nainen. Tällöin ikääntyneen naishahmon relevantein piirre 
ei olekaan enää tämän sukupuoli vaan tämän ikä. Sukupuoleen liit- 
tyvien stereotypioiden sijaan ikääntynyttä naista kuvaillaankin siis 
ikään liittyvien stereotypioiden kautta. (Toma 2015, 58-59.) Vaikka 
roolipeleissä naiskuva on moninaisempi, on Flemeth yksi harvoista 
kaltaisistaan. Flemeth on sama voimakas Flemeth jokaisessa Dragon 
Age -pelisarjan osassa, mutta vasta ensimmäisen osan jälkeen hä- 
nen fyysistä voimakkuuttaan korostetaan ulkonäöllisin merkein 
ja taistelukohtauksin. Voisi sanoa, että ensimmäisen pelin jälkeen 
Flemeth uudistui ja liittyi osaksi Lara-ilmiötä. 

Dragon Age II ilmestyi kaksi vuotta ennen ensimmäistä uudistu- 
nutta Tomb Raider -peliä. Flemeth toimii kuitenkin Engelbrechtin 
kuvaileman uuden Lara-ilmiön naishahmona. Vaikka uudistuneen 
Flemethin voimakkuutta korostetaankin ulkonäöllisin merkein, 
hänen voimansa liittyy eniten Flemethin strategisesti aseistamaan 
ikään ja salaperäisyyteen. Toma kuvaileekin Flemethin itsestään an- 
tamaan kuvaa sanoin elegantti, brutaali ja viettelevä” (Toma 2015, 
62). Flemeth ei ole kuten aikaisempi Lara Croft, seksikäs vartalo 
joka tekee voimakkaita asioita, vaan Flemethillä on ulkonäkön- 
sä lisäksi toimijuutta. Flemethin sisällökkyys selittyy paljolti myös 
sillä peligenrellä, jossa hän esiintyy, sillä roolipeleissä hahmot ovat 
usein moniulotteisempia. Roolipelienkin joukossa Flemeth on kui- 
tenkin poikkeuksellinen. 


Rakkautta ja sen osapuolia 


BioWaren Dragon Age ja Mass Effect -pelisarjoja ja muutamaa 
muuta viime vuosien peliä lukuun ottamatta videopeleissä sek- 
suaalivähemmistöt ovat harvoin olleet päähahmoina tai merkittä- 
vinä sivuhahmoina. Vaikka voisi kuvitella, että HLBTIQ-hahmojen 
sisällyttäminen peleihin olisi täysin uusi asia, seksuaalivähemmis- 
töt eivät ole olleet täysin näkymättömiä varhaisemmissakaan pe- 
leissä (ks. Shaw ja muut 2019). Seksuaalivähemmistöjä saattaa kyl- 
lä nähdä videopeleissä, mutta usein juonelle merkityksettöminä 
sivuhahmoina. Sen huomaaminen, onko videopelihahmo hetero 
vai jotain muuta, voi myös olla varsin haastavaa. Hahmon seksuaa- 
lisuuden ilmi tulemiselle saattaa olla pelisuunnittelussa asetettuja 
reunaehtoja. Se saattaa vaatia esimerkiksi päähahmolta tiettyä suku- 
puolta tai pelaajalta oikeita pelillisiä valintoja, kuten juuri tiettyjen 
kysymyksien kysymistä sivuhahmolta. Joidenkin hahmojen sek- 
suaalinen suuntautuminen tuodaan esiin stereotypioiden kautta. 
Tällaisia ovat esimerkiksi tilanteet, joissa HLBTIQ-hahmo pyrkii 
viettelemään päähahmon. Osan HLBTIO-hahmoista kuuluminen 

seksuaali- tai sukupuolivähemmistöön taas on huhujen tai pelaa- 
jan tulkinnan varassa. (Shaw ja Friesem 2016.) 

Helpoiten hahmojen seksuaaliseen suuntautumiseen törmää 
peleissä, joissa pelaajalla ja tämän hahmolla on mahdollisuus ro- 
manttiseen tai seksuaaliseen kanssakäymiseen muiden pelin hah- 
mojen kanssa. Tämä voi olla esimerkiksi visiitti prostituoidun luo- 
na tai erilaisia suoritettavia tehtäviä sisältävä romanttinen juoni, 
kuten Dragon Age -pelisarjassa. Vaikka pelissä olisikin romanssi- 
vaihtoehtona HLBTIQ-hahmo, on kuitenkin harvinaista, että hah- 
mon taustatarina viittaisi häneen muuten kuin heteroseksuaalina. 
(Shaw ja Friesem, 2016). Yksi Dragon Age -pelisarjan suosituim- 
mista piirteistä on sen tarjoamat romanssitarinat. Peleissä pelaaja 
voi valita sivuhahmoista henkilön, jonka kanssa haluaisi edetä ys- 
tävyyttä pidemmälle, ja sivuhahmosta riippuen saattaa tässä myös 
onnistua. Romanssit etenevät dialogin ja elokuvallisten kohtausten 
avulla flirttailusta useimmiten sänkyyn ja monogaamiseen parisuh- 
teeseen. Pelaajalle eteneminen on tehty vaivattomaksi, sillä roman- 
tiikkaan liittyvät dialogivaihtoehdot on helppo tunnistaa. Pelaajan 
ei näin tarvitse — reaalimaailmasta poiketen — pelätä epäonnistu- 
vansa rakkausrintamalla. 

Videopeleissä, varsinkin sellaisissa, joissa pelin päähahmo ei au- 
tomaattisesti kuulu seksuaalivähemmistöön, kuten on myös Dragon 
Age -pelisarjassa, HLBTIO-sisältö on usein vapaaehtoista. Tällöin 
pelaajan itsensä tekemien valintojen kautta HLBTIO-sisältö tulee 
joko näkyväksi pelissä tai jää sen ulkopuolelle. HLBTIO-sisältö on 
tällöin toiseutettua sisältöä ”tavallisen” ulkopuolella. (Ostby 2016, 
13-14.) Silloinkin, jos peleissä on romanssivaihtoehtoina HLBTIQ- 
hahmoja, pelaaja voi siis valita hetero- ja homoseksuaalisen suhteen 
välillä. Dragon Age -pelisarjan viimeisin osa Dragon Age: Inguisition 
on sisällöltään poikkeava erityisesti siksi, että pelisarjan tarjoamien 
romanssien HLBTIO-hahmot tuovat seksuaalisuuttaan esiin muul- 
loinkin kuin vain romanssivaihtoehtoina. Pelaaja ei siis pysty ko- 
konaan välttymään pelin HLBTIO-sisällöltä. 

Vaikka pelaaja valitsisikin hahmolleen HLBTIQ-romans- 
sin, saattaa hän silti törmätä siihen, että pelin käsikirjoituksessa 

heteronormatiivisesti oletetaan pelaajan hahmon olevan hetero. 
(Shaw ja Friesem 2016, 3883.) Tällä hetero-oletuksella tarkoitetaan 
ajatusta siitä, että olet hetero, kunnes toisin todistetaan. Tämä nä- 
kyy myös Dragon Age -pelisarjan ensimmäisessä ja toisessa osassa. 
Peleissä sivuhahmot saattavat puhua pelaajan hahmolle kuin tämä 
olisi hetero, oli tämä sitten suhteessa kenen kanssa tahansa. Nais- 
hahmolle ehdotellaan kumppaniksi miestä ja mieshahmolle naista. 
Vaikka kolmannessa pelissä hetero-oletuksesta onkin pyritty eroon, 
ei sekään pysty siihen moitteettomasti. Sukupuoli ja seksuaalisuus 
ovat niin sidottuja toisiinsa, että jo sukupuoli itsessään tuntuu tuot- 
tavan heteroseksuaalisuuden. (Ostby 2016, 273-274.) 
HLBTIO-hahmoja on videopeleistä listattu ja tutkittu (ks. www. 
lgbtggamearchive.com), mutta pelien sisältämää homofobiaa tai 
transfobiaa on tutkittu vähemmän, vaikka ne ovatkin olennai- 
nen osa sitä, miten seksuaali- ja sukupuolivähemmistöjä kuvataan 
videopeleissä ja pelien ulkopuolella. Haasteelliseksi tutkimuksen te- 
kee se, ettei homo- tai transfobiaa sisältävä peli välttämättä tarvitse 
hahmoikseen HLBTIO-hahmoja, joten sen paikantaminen on vaa- 
tivaa. (Shaw ja Friesem 2016, 3885.) Homofobiaa on myös Dragon 
Age -pelisarjan ensimmäisessä ja toisessa osassa. Esimerkkinä koh- 
taus, jossa miehen kanssa suhteessa olevan miespuolisen päähah- 
mon sukulainen toteaa tälle, ettei ole vaikea arvata, kumpi miehistä 
on parisuhteen nainen (Dragon Age II; ks. myös. Ostby 2016, 310). 
Dragon Age -pelisarjan kaltaisen tyhjästä luodun fantasiamaailman 
voisi kuvitella mahdollistavan sen, ettei reaalimaailman kulttuuri- 
silla arvoilla tai ideaaleilla olisi merkitystä. Homofobia Dragon Age 
-pelisarjankin kaltaisessa suhteellisen inklusiivisessa pelissä osoit- 
taa kuitenkin, että pelien tekijät tuovat reaalimaailman mukanaan 
fantastisimpiinkin maailmoihin. (Shaw ja Friesem 2016, 3885.) 


Miesten kesken 


Dragon Age -pelisarjan kolmannessa pelissä tavataan pelisarjan 
— ja paljolti myös AAA-pelien - ensimmäinen pelattava homo- 

seksuaalinen mieshahmo, Dorian, joka liittyy päähahmon seu- 
rueeseen ja on myös yksi pelin romanssivaihtoehdoista. Dorian on 
maagi, jonka sulava puhetapa ja ulkomuoto ovat hänen keskeisim- 
piä piirteitään. Dorian viljelee säästelemättömästi itsekehuja pilke 
silmäkulmassa sekä flirttailee häpeilemättömästi — hän ei epäröi 
kehua itseään tai muita. Dorian on kuin hurmaava vanhan ajan 
filmitähti täydellisine hiuksineen ja hampaineen. 

Dorianin vastaanotto on HLBTIO-pelaajien keskuudessa ollut 
paljolti positiivinen, mutta Dorian on saanut osakseen myös kri- 
tiikkiä. Osa pelaajista näkee Dorianin toistavan populaarikulttuu- 
rissa tarjottua stereotyyppistä kuvaa homoseksuaalisista miehistä 
”prameina, flirttailevina ja yliseksuaalisina’, jotka ovat ”ylikiinnos- 
tuneita ulkoisesta olemuksestaan” (Pelurson 2018). Pelissä päähah- 
mon seurueen muutkin hahmot kiinnittävät huomiota Dorianin 
näyttävään tyyliin. Pelaajat ovat huomanneet erityisesti Dorianin 
muhkeat viikset, jotka on yhdistetty Freddie Mercuryn ja Tom of 
Finlandin myötä syntyneeseen kuvaan viiksistä yhtenä homosek- 
suaalisuuden tunnusmerkeistä. (Pelurson 2018.) 

Dorianin ulkoisen habituksen lisäksi keskustelua HLBTIO-pelaa- 
jien keskuudessa on nostanut pelin tarjoama Dorianin oma juoni. 
Pelissä Dorianin isä ei hyväksy sitä, ettei tämä ole halukas avioitu- 
maan naisen kanssa ja tuottamaan isälleen ja suvulleen jälkeläisiä. 
Isä on lopulta pyrkinyt ”parantamaan” poikansa taikuudella, joka 
kuulostaa reaalimaailmastamme tutulta niin kutsutulta eheytys- 
hoidolta (ks. myös. Ostby 2016, 318. 


PÄÄHAHMO: He [Dorianin isä] tried to change you? 

Doxrian: Out of desperation. I wouldn't put on a show, marry the girl, keep 
everything unsavoury private and locked away. Selfish I suppose, not to 
want to spend my entire life screaming on the inside. He was going to do a 
blood magic ritual. Alter my mind. Make me... acceptable. I found out, I left. 
(Dragon Age: Inquisition) 


Dorianin kotona siis ajatellaan, että homoseksuaalisuus on jotain, 
mistä voidaan tai mistä pitäisi parantua. Dorian on näin ollen läh- 
tenyt suvaitsemattomasta kodistaan ja päätynyt auttamaan pelin 

päähahmoa. Pelaajan tehtäväksi tuleekin valintansa mukaan joko 
korjata Dorianin ja tämän isän välit, jättää ne ennalleen tai rikkoa 
ne lopullisesti. Pelaajille pettymystä on tuottanut se, että Doria- 
nin juoni liittyy niin vahvasti tämän seksuaalisuuteen. Pelurson 
kuitenkin huomauttaa, ettei Dorianin tarina ole pohjimmiltaan se 
stereotyyppisin. Dorian ei esimerkiksi koskaan puhu niin sanotusti 
kaapista ulos tulemisen vaikeudesta eikä hänen isänsä välttämät- 
tä vastusta niinkään Dorianin homoseksuaalisuutta vaan sitä, ettei 
Dorian tule jatkamaan sukuaan. (Pelurson 2018.) 

Suhtautuminen Dorianin seksuaaliseen suuntautumiseen tulee 
eteen myös pelaajalle itselleen, kun pelaajalle annetaan vapaus tyr- 
mätä Dorianin puheet tämän kertoessa homoseksuaalisuudestaan. 
Vaikka Dorianin tarina olisikin populaarikulttuurille tyypillinen, vi- 
deopeleissä seksuaalivähemmistöjen representaatio on jälkijunassa. 
Niinpä jo se, että pelissä on Dorianin homoseksuaalisuuteen liittyvä 
juoni, on äärimmäisen arvokasta. (Ostby 2016, 316-319.) Dorianin 
stereotyyppiseltä kuulostava juoni ei myöskään tee siitä reaalimaail- 
massa vähemmän todellista, ja parhaimmillaan Dorian voikin olla 
voimakas ja samaistuttava hahmo (Pelurson 2018). 

Dragon Age: Inguisition -pelissä on toinenkin seksuaalivähem- 
mistöön kuuluva mieshahmo, Iron Bull, joka on romanssivaihto- 
ehto päähahmon sukupuolesta riippumatta. Iron Bull on vain 
Dragon Age -pelimaailmassa esiintyvää gunari-rotua, jonka myötä 
hän on ulkomuodoltaan äärimmäisen stereotyyppisen maskuliini- 
nen: hän on pitkä, valtavan lihaksikas, kulkee useimmiten paidatta 
yläosanaan vain nahkaremmejä, käyttää aseenaan valtavia kirveitä 
tai miekkoja ja puhuu hyvin möreällä äänellä. Kaiken kukkuraksi 
qunareille tyypillisesti hänellä on päässään suuret sarvet. 

Dragon Age: Inguisition -pelissä keskeisinä hahmoina olevat 
Dorian ja Iron Bull liittyvät myös toiseen videopeleille harvinai- 
seen sisältöön: miesten välisen intohimon kuvaukseen. Tämä nä- 
kyy toki myös pelaajan hahmon ja Dorianin tai Iron Bullin väli- 
sessä romanssissa, mutta se voi näkyä myös silloin, jos päähahmo 
ei ole kummankaan kanssa suhteessa. Tällöin Dorian ja Iron Bull 
aloittavat suhteen keskenään. Tämä tosin selviää pelaajalle ja pelin 


353 


https://doi.org/10.21435/tl.279 


HANNA-KAISA LASSILA 


päähahmolle vain tietyissä olosuhteissa. Jos nämä olosuhteet täyt- 
tyvät, kaksi sivuhahmoa käyvät muun muassa seuraavan keskuste- 
lun, jossa viitataan hahmojen viettävän öitä yhdessä: 


IRON BULL: So, Dorian, about last night... 

Dorian: (Sighs.) Discretion isn't your thing, is it? 

IRON BuLL: Three times! Also, do you want your silky underthings back, 
or did you leave those like a token? 

IRON BULL: Or... wait, did you ”forget” them so youd have an excuse to 
come back? You sly dog! 

Dorian: If you choose to leave your door unlocked like a savage, I may 
or may not come. 

IRON BULL: Speak for yourself. 

(Dragon Age: Inquisition.) 


Vaikka näiden kahden miehen väliset keskustelut saattavat jäädä 
kokonaan pelaajalta huomaamatta tai kokematta, miesten välisen 
halun kuvaaminen on yleisesti kovin heteronormatiivisissa video- 
peleissä harvinaista ja siksi merkittävää. (Ostby 2016, 321-322.) 
Dorianin ja Iron Bullin välinen suhde uhmaa heteronormatiivisia 
käsityksiä siitä, kuka saa rakastaa ketäkin. Dorian ja Iron Bull ovat- 
kin siirtyneet elämään omaa elämäänsä fanitaiteessa. Pariskunnal- 
la on fanien keskuudessa oma nimikin: Adoribull (Pelurson 2018). 


Hirveä sulhanen 


Jos pelaaja valitsee Dragon Age: Inguisition -pelissä romanssin Iron 
Bullin kanssa, pelaajalle selviää, että seksuaalinen kanssakäyminen 
Iron Bullin kanssa on BDSM-painotteista. Koska pelissä ei ekspli- 
siittisesti näytetä seksiä, pelaaja noukkii tietonsa Iron Bullin miel- 
tymyksiä käsittelevistä vihjeistä. Iron Bullin ja päähahmon välinen 
romanssi voi olla verrattavissa suositun paranormaalin romantti- 
sen kirjallisuuden tarjoamaan teemaan toiseutetun seksin ulkois- 
tamisesta yliluonnollisille hahmoille. Paranormaalin romanttisen 
kirjallisuuden luomat maailmat sisältävät fantastisia teemoja, kuten 
aikamatkustusta, taikuutta tai yliluonnollisia olentoja, esimerkiksi 

vampyyreja tai ihmissusia. Romanttista ja seksuaalista kanssakäy- 
mistä niissä on nimenomaan ihmisen ja jonkin yliluonnollisen hah- 
mon välillä. Ehkä klassisin esimerkki tästä ovat populaarikulttuurin 
versiot Kaunotar ja hirviö -ihmesadusta, jonka lopussa hirveä hirviö 
kesytetään rakkauden voimalla hurmaavaksi prinssiksi. (Lee 2008). 

Normatiivinen käsitys ihanteellisesta seksistä ei sisällä valta-ase- 
telmia tai mitään, minkä ajatellaan aiheuttavan kipua, häpeää tai 
muita negatiiviseksi oletettuja aistimuksia. Vaikka BDSM on valta- 
virtaistumassa, kuten esimerkiksi Fifty Shades -kirjasarja osoittaa, 
sen ajatellaan kuitenkin olevan jotain muuta kuin niin sanottua 
”normaalia” seksiä, ja näin ollen se on toiseutettua. (Bauer 2014.) 
Ei siis ole yllättävää, että normatiivisista seksikäsityksistä poikkea- 
vat mieltymykset on Dragon Age: Inguisition -pelissäkin annet- 
tu nimenomaan ulkoisesti hirviön merkit täyttävälle Iron Bullil- 
le. Paranormaalissa romanttisessa kirjallisuudessa yliluonnollisen 
kumppanin kautta voidaan käsitellä romantiikalle mahdottomia 
teemoja, kuten esimerkiksi seksuaalista väkivaltaa. (Lee 2008.) 
Suostumuksen käsite voi paranormaalissa romanttisessa kirjalli- 
suudessa olla kyseenalainen, mutta Iron Bullin kohdalla suostu- 
muksen käsite on pelaajalle selkein merkki seksin BDSM-painot- 
teisuudesta, ja myös siitä, että olemuksestaan huolimatta Iron Bull 
on lempeä kumppani. 

Kun pelaaja etenee romanssissaan Iron Bullin kanssa siihen pis- 
teeseen, että seksi tulee vaihtoehdoksi, Iron Bull tarkistaa useaan 
kertaan onko päähahmo todella valmis siihen. 


IRON BULL: So, listen. 've caught the hints. I get what you're saying. You 
want to ride the Bull. Can't say I blame you. But I’m not sure you know 
what you're asking. Not sure if you're ready for it. 

PÄÄHAHMO: Oh, I’m ready for it. 

Iron BULL: See, you say that, but... you really don't know what that 
means. 

(Dragon Age: Inquisition.) 


Iron Bullin kommenttien myötä on selvää, että seksissä hänen kans- 
saan on jotain erityistä ja että päähahmolla on myös lupa perääntyä. 

Päähahmon pitää yhteensä kolme kertaa suostua seksiin ennen kuin 
sitä lähdetään harrastamaan. (Ostby 2016, 388-390.) Siinä, missä 
paranormaali romanttinen kirjallisuus saattaa toteuttaa lukijansa 
fantasioita, Dragon Age: Inquisition -pelin BDSM viittaa reaalimaail- 
man käytäntöihin. 

Ounarina Iron Bullin suhtautuminen seksiin on hyvin käytän- 
nönläheistä. Se on vain kasuaali toimenpide, joka hoidetaan tar- 
peen tullessa asiaan vihkiytyneiden seksiä tarjoavien gunarien luo- 
na pois. Iron Bull kuvailee tätä kuin se olisi parantajalla käymistä. 
Jos häneltä kysyy, onko hän koskaan rakastellut ”koko ruumillaan 
ja sielullaan’, vastauksesta selviää, että rakastelu on Iron Bullille vie- 
ras käsite: ”I don't know. One time they used this thing called the 
saartoh nehrappan. It's leather-wrapped rod harness. That wasn't 
really my soul” (Dragon Age: Inguisition.) Iron Bullille on vieras- 
ta omaan kulttuuriimme kiinteästi kuuluva ajatus rakkaudesta ja 
seksistä tiiviisti yhteenkuuluvina. Iron Bullin näkemyksen toiseutta 
korostetaan vielä sillä, että gunari-kulttuuria ei pelissä suosita tai 
suositella. (Ostby 2016, 294-295.) 

Päähahmon ja Iron Bullin välisessä suhteessa kohtaavat siis kaksi 
toisilleen tuntematonta kulttuuria. Päähahmo tuo suhteeseen mu- 
kanaan Iron Bullille vieraan romanttisen rakkauden ja Iron Bull 
päähahmolle vieraita käytänteitä seksuaalisessa kanssakäymisessä. 
Siinä missä Iron Bull on ehkä dominoiva sängyssä, päähahmo on 
dominoiva rakkaudessa. Pelaajan pitää tehdä töitä sen eteen, että saa 
romantiikkaa vierastavan Iron Bullin rakastumaan päähahmoonsa. 
Paranormaali romanttinen kirjallisuus ei haasta heteronormatiivi- 
sen rakkauden ja romantiikan sääntöjä vaan paranormaaliudesta 
huolimatta lopussa heteromies ja heteronainen saavat onnellises- 
ti toisensa. (Lee 2008.) Kun pelaaja on suorittanut tarpeeksi mon- 
ta romanssiin liittyvää tehtävää, päätyvät Iron Bull ja päähahmo 
monogaamiseen suhteeseen, vaikka sellainen ei ole Iron Bullin 
kulttuurissa tavallista. Romanssi Iron Bullin kanssa noudattaa siis 
sitä normatiivista romanttisen rakkauden kaavaa, jossa lopputulok- 
sena on kahden rakastavaisen muodostama toisiinsa yksinoikeu- 
dellinen suhde. Normatiiviseen suhteeseen päädyttyään Iron Bull 

ei kuitenkaan menetä normeista poikkeavaa seksuaalisuuttaan (ks. 
myös. Ostby 2016, 395-396). 

Huomionarvoisinta Iron Bullissa on kuitenkin se, että romans- 
sijuoni etenee samalla tavalla riippumatta siitä, mitä sukupuolta 
päähahmo on. Iron Bull rakastuu ja päähahmo on hänen kans- 
saan seksisuhteessa — rides the bull — oli päähahmo sitten nainen 
tai mies. Iron Bull suhtautuu avoimesti seksuaalisuuden lisäksi su- 
kupuolen moninaisuuteen: hänellä on konstailematon suhde lähi- 
piirinsä transsukupuoliseen henkilöön. Dragon Age: Inguisition on 
saanut vuonna 2015 GLAAD-mediapalkinnon sen monipuolisesta 
seksuaalisuuden ja sukupuolen kuvauksesta. Virallisesti videopelit 
ovat olleet GLAAD-palkintokategoria vasta vuodesta 2019, mutta 
Dragon Age: Inguisition ansaitsi erityismaininnan jo aikaisemmin. 
Perusteluissaan GLAAD nostaa esiin erityisesti panseksuaalin Iron 
Bullin, joka osoittaa, että ”klassinen, maskuliininen videopelien 
arkkityyppi ja progressiivinen ajattelu ihmisluonnosta eivät sulje 
toisiaan pois” (GLAAD 2014). 


Kohti inklusiivisempaa sisältöä 


Dragon Age -pelisarja ja erityisesti sen viimeisin osa ei ole poik- 
keuksellinen valtavirtapeli vain siksi, koska siinä on sisältörikkaita 
naishahmoja ja HLBTIQ-hahmoja, vaan myös koska se käsittelee 
näitä hahmoja tavalla, joka ei jää videopeleille ominaisiin stereo- 
typioihin. Kukin tarkasteluun nostamastani kolmesta sivuhah- 
mosta rikkoo omalla tavallaan sukupuolelle ja seksuaalisuudelle 
asetettuja normeja. 

Flemeth muuttuu ensimmäisen Dragon Age -pelin jälkeen ko- 
ruttomasta vanhuksesta stereotyyppisen seksikkääksi naiseksi. 
Flemethin hahmo tekee siis näkymättömästä näkyvää tavalla, joka 
rikkoo ikään ja ulkonäköön videopeleissä liitettyjä normeja. Fle- 
meth ei istu videopeleissä ikääntyneille naisille annettuun näkymät- 
tömään rooliin eikä nuorille naisille osoitettuun vaateeseen täydel- 
lisestä normatiivisten kauneusihanteiden täyttämisestä. 

Dorian on videopeleissä ensimmäisiä HLBTIQ-hahmoja, jolla 
on pelissä keskeinen rooli. Dorian on merkityksellinen myös sik- 
si, ettei pelaaja pysty välttämään hänen seksuaalisuuttaan. Vaikka 
pelaaja ei romanssia Dorianin kanssa haluaisikaan, ei Dorianin ho- 
moseksuaalisuus jää pelaajalle epäselväksi. Vaikka Iron Bull ei ole 
HLBTIO-hahmo yhtä selkeästi kuin Dorian, hänkin on avoimen 
asenteensa vuoksi peleissä harvinainen hahmo. Kuten GLAAD- 
järjestö palkintoperusteluissaan ilmaisi, Iron Bull haastaa norma- 
tiiviset käsitykset maskuliinisuudesta. 

Viimeisin Dragon Age -peli on ilmestynyt vuonna 2014, ja tämän 
jälkeenkin videopeleissä on tapahtunut pieniä muutoksia kohti 
inklusiivisempaa pelisisältöä. Pelit, joiden keskiössä on naishah- 
moja tai HLBTIO-sisältöä, voivat olla myös taloudellisesti todel- 
la tuottoisia. Yksi tuoreimpia HLBTIQ-hahmoja sisältävä peli on 
niin kriitikoiden kuin pelaajien rakastaman apokalyptisen Last of 
Us (2013) -zombiepelin lisäosa Last of Us: Left Behind (2014), joka 
kertoo pääpelin juonta edeltävistä tapahtumista. Left Behind -pelin 
pääosassa on Last of Us -pelin keskeisessä sivuosassa ollut tyttö, 
Ellie, joka osoittautuu pelin edetessä HLBTIO-hahmoksi. Pelissä 
Ellie viettää ystävänsä Rileyn kanssa tavallista teini-ikäisen elämää 
hassutellessaan tämän kanssa pitkin ostoskeskusta. Pelin puoli- 
välin jälkeen käy ilmi, että hahmot ovat myös romanttisessa suh- 
teessa keskenään. Ellien ja Rileyn suhde on pelijuonen keskiössä, 
mikä on AAA-luokan pelille erityisen harvinaista. (ks. Sipocz 2018.) 

Edellä mainitsin, että naispäähahmoja oli ollut vuosina 2015- 
2019 julkaistuissa suurten julkaisijoiden peleissä parhaimmillaan 
9 % vuosittain. Vuonna 2020 tämä prosenttiluku oli 18, joten mää- 
rä on hetkessä noussut (Wired 15.10.2020). Vaikka kasvu olisikin 
väliaikainen, on uusissa peleissä ainakin yksi tervetullut esimerkki 
videopelien kehittyvästä naiskuvan ja sukupuolen- ja seksuaalisuu- 
den kuvauksen tarjonnasta — Last of Us II (2020). Sen pääosaan on 
nostettu pelin lisäosasta tuttu Ellie: nuori, niin sanotusti tavallisen 
näköinen, seksuaalivähemmistöön kuuluva nainen. Videopeleille 
poikkeuksellisesti pelin HLBTIO-sisältö ei ole vapaaehtoista. 

Kun luvun alussa viittasin arvostelupommittamiseen, yksi ve- 
denjakajana toiminut peli oli juuri kyseinen Last of Us II. Tämä 
valtavan suosion saavuttaneen ensimmäisen osan jatko-osa arvos- 
telupommitettiin heti ilmestymisensä alkutunneilla — ennen kuin 
kukaan pelaaja olisi ehtinyt edes pelata peliä loppuun. Verrattuna 
siihen, kuinka hyvän arvion ammattikriitikot pelille antoivat (ja 
kuinka palkittu peli on), pelaajien antama arvio laski sen surkeaksi. 
Pelaajat kritisoivat erityisesti pelin juonta, joka oli vuotanut julki- 
suuteen jo ennen pelin ilmestymistä, mutta pelin sisältämät suku- 
puoli- ja seksuaalivähemmistöihin kuuluvat hahmot olivat myös 
valitettavan usein arvostelun kohteena. Arvostelupommittaminen 
ei myöskään ollut ainoa keino, jota itsensä väärin kohdelluksi ko- 
keneet pelisarjan fanit — tai jotkut pelaajat ylipäätään — käyttivät, 
vaan pelin tekijät saivat myös tappouhkauksia. (ks. esim. Collider 
19.6.2021.) Kaikesta tästä huolimatta Last of Us II on Playstation- 
pelikonsolin kaikkien aikojen kolmanneksi myydyin peli Yhdys- 
valloissa ( Video Games Chronicle 16.7.2020). 

Joskus hyvinkin kovaäänisestä vastustuksesta huolimatta pelaa- 
jakunta ja erityisesti ydinpelaajat ovat osoittaneet olevansa avoi- 
mempia ja valmiimpia muutokselle kuin mitä on oletettu. Dorian, 
Iron Bull, Flemeth ja Ellie ovatkin esimerkkejä siitä, että myös valta- 
virtapeleissä, joita pelaavat miljoonat ihmiset, voidaan rikkoa suku- 
puoleen ja seksuaalisuuteen liitettyjä normeja — yksi peli kerrallaan. 

Tässä teoksessa on käsitelty nykyaikaisia omaehtoisen kulttuurin 
muotoja ja niiden kehitystä, käsitteellisiä ongelmia, vaihtuvia merki- 
tyksenantoja, uudenlaisia genrejä ja omaehtoisen ilmaisun kiinteää 
suhdetta yhteisöihin, maailman tapahtumiin, kaupalliseen tuotan- 
toon ja teknologiaan. Kirjan johdanto valottaa kansanperinteen ja 
kaupallisen tuotannon välisen suhteen taustoja ja esittelee keskeisiä 
termejä ja näkökulmia. Temaattiset osiot I-III lähestyvät omaehtois- 
ta kulttuuria kulttuurisen kierrätyksen ja luovuuden, performans- 
sien sekä vernakulaarin ja kaupallisen välisen vuorovaikutuksen 
tulokulmista. Nämä teemat kuuluvat tiiviisti yhteen: kulttuurin 
sirkulaatio yhdistää usein vernakulaaria ja kaupallista tuotantoa, 
ja kulttuuristen aihelmien luovaan muuttamiseen ja yhdistelyyn 
liittyy myös ongelmia ja katkoksia. Sellaisia ovat esimerkiksi ta- 
loudelliset tai identiteettipoliittiset kiistat oikeudesta hyödyntää ja 
tulkita muiden kulttuuria. 

Kulttuuri kiertää performansseina, jotka voivat olla teoksia, 
arki-ilmaisusta erottuvia esityksiä tai arjessa omaa identiteettiä 
ja arvoja toteuttavia tekoja. Kirjan toisessa osiossa performansse- 
ja on tarkasteltu yhdessä tunteiden kanssa. Vuorovaikutuksen ja 
tunneyhteyden luominen esittäjän ja yleisön välille performans- 
sissa toteutuu varsin eri tavoin erilaisissa tilanteissa. Stand up 
-koomikko hyödyntää lavapersoonaansa ja retorisia keinoja luo- 
dakseen yleisön kanssa hetkellisiä, intensiivisiä kosketuspintoja 
tunnereaktioineen. Rap-muusikko tuottaa ja muovaa pitkäkestoi- 
semmin yhteisöllisiä tunnekokemuksia ja identiteettiä suhteessa 
omaan paikallisyhteisöönsä. TikTok-videoiden tekijät puolestaan 
heijastavat omaa somepersoonaansa alustakohtaiseen rekisteriin 

ja pyrkivät luomaan samastuttavia julkaisuja. Kaikissa näissä on 
kuitenkin kysymys esiintyjäroolista, jossa ilmaisuja ja sosiaalista 
todellisuutta tuotetaan. 

Vernakulaarin ja kaupallisen välisen vuorovaikutuksen teema 
näkyy selvimmin kautta koko kirjan. Institutionaalisen ja oma- 
ehtoisen sekoittuminen on jo peruslähtökohta kaupallista tekno- 
logiaa hyödyntävälle omaehtoiselle kulttuurille, elokuvista tuttujen 
kuvastojen kierrättämiselle, videopelien pelaamiselle tai osallistu- 
miselle ohjattuun toimintaan kuten metsäjoogaan. Tämän vuoro- 
vaikutuksen käsittelyssä eniten huomiota saavat yleensä tekijyys ja 
tekijänoikeudet sekä aihelmien lainaaminen ja yhdistely. Teoksem- 
me lopussa esille tulee myös muunlaisia näkökohtia. Omaehtoisen 
kulttuurisen ilmaisun ja kaupallisen tuotannon toimintamekanis- 
mien erilaisuus vaikuttaa siihen, millaisiksi tuotteet tai käytännöt 
voivat muodostua. Esimerkiksi creepypastan kohdalla tulee ilmei- 
seksi, että omaehtoisella kauhukerronnalla on orgaaninen, tiivis 
ja osallistava suhde arkitodellisuuteen, kun taas tuotteeksi kehys- 
tettynä se menettää elävän luonteensa ja kivettyy. Jakolinjat eivät 
välttämättä aina kulje omaehtoisen ja kaupallisen tai käyttäjän ja 
tuottajan välillä. Pelikulttuureissa eri tahojen välinen neuvottelu 
tuotannon kategorioista tai sisällöistä voi pyrkiä sovittamaan yh- 
teen erilaisia intressejä. 

Näissä jälkisanoissa nostan esille vielä kolme keskeistä 2000-luvun 
kansankulttuuria läpäisevää teemaa: ensinnäkin koko ajan kulttuu- 
risessa kierrossa läsnä olevan muutoksen ja pysyvyyden, toiseksi 
yhteisöt ja identiteetit ja kolmanneksi vernakulaarin ja sen hybridi- 
syyden, joka on olennainen näkökulma omaehtoiseen kulttuuriin. 


Muutos ja pysyvyys 


Kansanperinne 2.0 on pysäytyskuva 2020-luvun alusta, mutta sen 
tavoitteena on opastaa ymmärtämään ja tulkitsemaan vastaavia il- 
miöitä uusissa ja muuttuvissa muodoissaan myös tulevaisuudessa 

— tai katsomaan myös menneisyyteen tuoreemman linssin läpi. Teos 
on kirjoitettu 2020-luvun alkupuolella, jolloin koronapandemian 
ensimmäiset aallot ovat pyyhkäisseet sivilisaatiomme yli ja rokote- 
kriittisyydestä on tullut kansanterveyteen vaikuttava tekijä. Euroo- 
pan kaupungeissa pidetään mielenosoituksia koronarajoituksia ja 
-rokotuksia vastaan. Kahvipöydissä keskustellaan, onko mahdollista 
vai ei, että kännykkäsi kuuntelee keskusteluja ja mainostaa sinul- 
le kohta sitä, mistä juuri juttelit. Aivotutkijat varoittelevat sosiaali- 
sen median ja työelämän hektisyyden heikentävän suorituskykyä 
ja hyvinvointia. Uutiset kertovat pyrkimyksestä talouskasvuun ja 
hillityistä toimista ilmastonmuutoksen pysäyttämiseksi. Mediassa 
kiistellään vähemmistöjen syrjinnästä ja syrjivien sanojen käytöstä. 
Tällaiseen maailmaan kirja on tehty, ja olemme tietoisia siitä, että 
moni asia on pian toisin. 

Edellinen oman aikansa kulttuuria folkloristiikan näkökulmasta 
esittelevä kokoelma, Eeva-Liisa Kinnusen, Kaarina Kosken, Riik- 
ka Penttilän ja Minttu Pietilän Vitsistä videoon. Uusia kirjoituksia 
nykyperinteestä ilmestyi SKS:n kustantamana vuonna 1996. Siitä on 
kauan, mutta erityistä on, että teos ilmestyi juuri ennen kotitieto- 
koneiden ja kaupallisten verkkoyhteyksien yleistymistä. Se on siis 
ajalta ennen sosiaalista mediaa tai edes sähköpostilla lähetettyjä 
pilakuvia — ajalta, jolloin valtaosa vapaa-ajan viestinnästä ja itse- 
ilmaisusta todellakin oli suullista. Teoksessa (tarkemmin sanoen 
sivulla 25) mainitaan kyllä tietoverkko mahdollisena perinteen olo- 
muotona tulevaisuudessa. Vaikka internetin keskusteluryhmiä oli 
jo tuolloin olemassa, ne olivat suurten pönttötietokoneiden äärellä 
kyhjöttävän pienen piirin harraste, jossa ei nähty vielä kulttuurista 
ulottuvuutta. Vitsistä videoon -teoksessa uusinta teknologiaa oma- 
ehtoisen kulttuurin kentällä edustavat valokopiokone ja videonau- 
huri. Jälkikäteen tiedämme, että sosiaalisen median myötä tilanne 
muuttui rajusti muutamassa vuodessa. Teoksen luottavaisesti esit- 
telemä ”nykyaika” oli äkkiä ohi. 

Julkaistessamme teosta Kansanperinne 2.0 mietimme, millaisia 
muutoksia omaehtoiseen kulttuuriin voisi lähitulevaisuudessa olla 

tulossa. Mobiililaitteisiin tulee todennäköisesti uusia sovelluksia, 
joiden myötä sosiaaliseen mediaan kehittyy uusia genrejä ja käy- 
täntöjä. Syntyy varmasti uusia trendejä, uusia television ja suora- 
toistopalveluiden suosikkisarjoja sekä uusia muoti-ilmiöitä. Mutta 
ehkä edessä on myös yllättäviä muutoksia. Omaehtoisen ja ammat- 
timaisen kulttuurin tuotanto saattaa järjestyä kokonaan uudella ta- 
valla. Tekoälysovellukset voivat kehittyä luovan ilmaisun välineik- 
si ja jokin uusi teknologia, ehkä lisätyn todellisuuden ja älylasien 
käyttö, voi lyödä läpi ja luoda täysin uusia vernakulaareja käytäntö- 
jä. Tai ehkäpä nuorempi polvi toteaakin mobiililaitteiden saaneen 
liikaa valtaa elämässään, kieltäytyy viriketulvasta ja lakkaa koko- 
naan käyttämästä digitaalista teknologiaa vapaa-ajallaan. Uusien 
aatteellisten tai teknisten virtausten myötä monet juuri nyt keskei- 
set kulttuuri-ilmiöt saattavat menettää merkityksensä. Osa tämän 
kirjan luvuista voi yhtäkkiä vanhentua merkittävästi. Emme vain 
osaa ennustaa, mikä tai mitkä. 


Yhteisö ja identiteetti 


Omaehtoisessa kulttuurissa tai folkloressa on paljon pysyvää, vaik- 
ka maailma ja viestintäkanavat muuttuvat. Yhteisöllisyys on sen 
tärkeä ominaisuus riippumatta siitä, ovatko yhteisömme kiinteitä 
ryhmiä vai nykyajalle tyypillisiä vaihtuvia ja hajanaisia verkostoja. 
Silläkään ei ole merkitystä, tapaavatko ihmiset toisiaan kasvotus- 
ten vai ollaanko tuttujen ja tuntemattomienkin kanssa yhteydes- 
sä digitaalisesti. Vuorovaikutus tapahtuu tavalla, jonka osallistujat 
kokevat luontevaksi ja helpoksi. Yhteisyys syntyy siitä, että ryh- 
mällä on jaettua tietoa ja yhteisiä ilmaisun kaavoja, symboleita ja 
käytäntöjä, jotka sen jäsenet kokevat omikseen ja joita he osaavat 
hyödyntää ja tulkita. Etäisyyksistä huolimatta jaettujen kuvastojen 
käyttö ja samastumispinnat luovat yhteisyyden kokemusta. Sitä 
syntyy vuoropuhelussa, jonka repliikkejä voivat olla omat versiot 
samasta ilmiöstä kuten kauhukertomuksesta, videohaasteesta tai 

meemistä. Sen voi kokea myös stand up -keikan yleisön yhteisessä 
naurunremakassa, samaa kohdetta fanittavien kertomuksissa tai 
samanhenkisen ihmisen TikTok-videoita katsoessa — ja keskus- 
tellessa niiden parhaista paloista muiden osallistujien kanssa joko 
verkossa tai kasvokkain. Jokainen osallistuu tavallaan: esiintymäl- 
lä, kommentoimalla tai vain olemalla läsnä. 

Osallistuminen on oman sosiaalisen identiteetin luomista ja esit- 
tämistä, sen performatiivi. Yksilöt valitsevat, millaisten ryhmien, 
vaikuttajien, trendien tai tyylilajien yhteydessä he haluavat esittää 
oman panoksensa, olipa se vaikka vain kommentti tai tykkäys. Yh- 
teisten kulttuuristen kaavojen kuten genrejen tai esteettisten arvojen 
noudattaminen ilmaisee joukkoon kuulumista ja samalla vahvistaa 
näitä käytäntöjä. Vernakulaarit ilmaisun kaavat ja käytännöt kuiten- 
kin muuttuvat jatkuvasti. Osallistujat venyttävät ja muokkaavat nii- 
tä tuodessaan esille yksilöllistä luovuuttaan ja omaa näkemystään. 
Käytännöt ja kaavat saavat vaikutteita populaarikulttuurin uusista 
tuulista tai sopeutuvat paikallisiin tarpeisiin. Ne muuttuvat myös, 
kun käyttöön tulee uusia viestinnän teknologioita ja sovelluksia — 
toisin sanoen lähes koko ajan. Vernakulaareja rekistereitä uudiste- 
taan myös, kun halutaan tehdä eroa toisiin ryhmiin. Eroja luodaan 
poikkeamalla odotuksenmukaisista lähtökohdista ja luomalla toi- 
senlaisia käytäntöjä ja toisenlaista estetiikkaa. Etenkin toiseuden 
kokemus suhteessa valtavirtaan synnyttää erilaisuuttaan korostavia 
alakulttuureita. Robert Glenn Howard on kuvaillut vernakulaaria 
erillisyyden esittämisenä suhteessa instituutioihin. Se on kuitenkin 
monissa tapauksissa myös erillisyyden esittämistä suhteessa valta- 
virtaiseen vernakulaariin: cisihmisiin, ”normoihin” kantasuomalai- 
siin tai yleistäen siihen tavallisten ihmisten joukkoon, jolta puuttuu 
oma poikkeavuuden kokemus tai erityinen maailmankatsomus. 
Omaehtoisen kulttuurin muodot ovat moninaisia: toiset ovat valta- 
virtaisempia, toiset ryhmät taas haluavat ilmaista vahvemmin omaa 
identiteettiään ja erottautua muista. 

Vernakulaari ja hybridisyys 


Kulttuurin omaehtoisuus tai kansanomaisuus on liukuva käsite. 
Voidaankin kysyä, onko omaehtoisuus niin olennainen määre, että 
sitä on tarkasteltava erikseen. Eikö kaikki suurelle yleisölle suun- 
nattu ole populaaria, olipa se kaupallisesti tuotettua tai itse tehtyä? 
Englannin termi popular culture toimiikin näin etenkin brittiläi- 
sessä historian ja kulttuurin tutkimuksessa, jossa se kattaa myös 
folkloren. Suomeen populaarikulttuuri-termi tuli kansainvälisten 
vaikutteiden mukana, se rinnastui kaupalliseen massakulttuuriin 
ja koettiin kansankulttuurin vastakohdaksi. Vaikka asiaa ei enää 
nähdä niin, omaehtoisen kulttuurin logiikka poikkeaa kaupallises- 
ta ja sitä on syytä tarkastella erilaisista näkökulmista kuin kaupal- 
lista — joskin suhteessa siihen. Kansanomaisen tarkastelu on myös 
periaatteellinen valinta, jolloin annetaan ääni niille, joilla ei välttä- 
mättä ole valtaa. Eurooppalaisessa folkloristiikassa rajaa vedettiin 
ensin rahvaan ja eliitin välille, ja sen jälkeen rajattiin kansanomai- 
sen ulkopuolelle kaupalliset ja poliittiset tarkoitusperät. Nykyään 
valtakysymykset ovat monimutkaistuneet, ja suurella yleisöllä voi 
olla valtaa esimerkiksi valintojensa ja ostopäätöstensä välityksellä. 
Omaehtoista kulttuuria lähestytään toimintana, jota ei harjoiteta 
institutionaalisen toimijan roolissa vaan yhteisön jäsenenä. Kyse 
on sekä asemasta että asenteesta: Esiintyykö toimija yhtenä meis- 
tä kollektiivisessa prosessissa, joka on avoin kaikille osallistujille? 
Vai ovatko vaikuttimena ensisijaisesti instituution taloudelliset, 
aatteelliset tai hallinnolliset intressit? Paljastava on myös suhde te- 
kijyyteen: suojataanko tuotanto lainmukaisin tekijänoikeuksin vai 
ovatko kuvastot ryhmän yhteistä omaisuutta? Kaikkien näiden ky- 
symysten osalta toimijuus on usein hybridistä. 

Vernakulaarin hybridisyys eli sen sekoittuminen institutionaali- 
sen kanssa näkyy monella taholla. Sosiaalisessa mediassa ero tavalli- 
sen käyttäjän ja ammattimaisen somevaikuttajan välillä on liukuva. 
Tietokonepelaamisella ja meemien tekemiselläkin voi nykyään an- 
saita elantoaan. Sanailun taitajat kuten räppärit tai stand up -koo- 
mikot voivat olla harrastajia, ammattilaisia tai jotain siltä väliltä. 

JÄLKISANAT - KULTTUURINEN KATSE MUUTTUU 


Fanitoiminta perustuu suoraan kaupallisiin tuotteisiin, ja fanifiktion 
piiristä nousee edelleen bestsellereitä ja elokuvia. Täsmällisiä rajoja 
kansankulttuurin ja ammattimaisen kulttuurin välillä ei ole; on vain 
liukumoita ja vuorovaikutusta. Rajanvetojen sijaan tarkastelemme 
päällekkäisyyksiä, kosketuspintoja, tulkintoja ja prosesseja. Tämä 
teos on niiden pysäytyskuva 2020-luvun alusta ja samalla kehotus 
tarkastella näiden prosessien kehitystä uusiin suuntiin. 

Abstract 


Folk tradition 2.0. Immersions into vernacular culture in 
the 21st century 


In the 21st century, vernacular tradition has been emerging updated, 
hybridized forms. The increased availability of digital devices and 
resources has diminished the gap between professional production 
and folk culture. Digital technology and commercial productions 
have merged with grassroots practices, local identities, and personal 
expression. This book introduces analytical views of contemporary 
folklore as vernacular meaning-making and performance in 
interaction with digital technology and commercial productions. 
It focuses on various genres, such as internet memes, local rap 
music, video games, creepypasta, and stand-up performances. 
Central themes featured in the analyses include accelerated cultural 
circulation and reinterpretations, questions surrounding ownership 
and appropriation, technological agency, and the performance of 
cultural and personal identities. 

